ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ԿԱՌԱՎԱՐՈՒԹՅԱՆ

2018 ԹՎԱԿԱՆԻ ԲՅՈՒՋԵՏԱՅԻՆ

ՈՒ Ղ Ե Ր Ձ

ԵՐԵՎԱՆ 2017թ.

ԲՈՎԱՆԴԱԿՈՒԹՅՈՒՆ

[ՄԱՍ I – Ա. ՍՈՑԻԱԼ-ՏՆՏԵՍԱԿԱՆ ԶԱՐԳԱՑՄԱՆ ԵՎ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԻ ՄԱՍԻՆ 6](#_Toc500177659)

[2018 ԹՎԱԿԱՆԻ ՍՈՑԻԱԼ-ՏՆՏԵՍԱԿԱՆ ԶԱՐԳԱՑՄԱՆ ԵՎ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ 6](#_Toc500177660)

[Արտահանում և արտաքին տնտեսական քաղաքականություն 6](#_Toc500177661)

[Գործարար միջավայր և ՓՄՁ զարգացում 8](#_Toc500177662)

[Ներդրումներ 9](#_Toc500177663)

[Արդյունաբերություն 10](#_Toc500177664)

[Զբոսաշրջություն 11](#_Toc500177665)

[Տարածքային կառավարում և տեղական ինքնակառավարում 11](#_Toc500177666)

[Բնակչության միգրացիայի կարգավորման ոլորտ 15](#_Toc500177667)

[Գյուղատնտեսություն և անտառային տնտեսություն 16](#_Toc500177668)

[Էներգետիկ ենթակառուցվածքների և բնական պաշարների կառավարման բնագավառ 18](#_Toc500177669)

[Միջուկային անվտանգություն 23](#_Toc500177670)

[Ջրային տնտեսություն 26](#_Toc500177671)

[Տրանսպորտ, կապ և տեղեկատվական տեխնոլոգիաներ 29](#_Toc500177672)

[Քաղաքացիական ավիացիա 31](#_Toc500177673)

[Քաղաքաշինություն 32](#_Toc500177674)

[Արտակարգ իրավիճակների ոլորտ 34](#_Toc500177675)

[Արտաքին քաղաքականություն 35](#_Toc500177676)

[Արդարադատություն 38](#_Toc500177677)

[Սփյուռք 43](#_Toc500177678)

[Կրթություն 44](#_Toc500177679)

[Գիտություն 47](#_Toc500177680)

[Առողջապահություն 48](#_Toc500177681)

[Աշխատանք և սոցիալական պաշտպանություն 50](#_Toc500177682)

[Մշակույթի ոլորտ 55](#_Toc500177683)

[Ֆիզիկական կուլտուրա, սպորտ և երիտասարդության բնագավառ 59](#_Toc500177684)

[Բնապահպանության ոլորտ 62](#_Toc500177685)

[Բյուջեների կազմման բնագավառում 63](#_Toc500177686)

[Հարկային, մաքսային քաղաքականության և վարչարարության ոլորտ 64](#_Toc500177687)

[Հաշվապահության, աուդիտի և ոչ ֆինանսական կարգավորման ոլորտներ 67](#_Toc500177688)

[Պետական գույքի կառավարում 67](#_Toc500177689)

[Անշարժ գույքի կադաստր 69](#_Toc500177690)

[Հասարակական կարգի պահպանություն 71](#_Toc500177691)

[Մ Ա Ս I – Բ. ՀՀ ՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ՀԻՄՆԱԿԱՆ ՑՈՒՑԱՆԻՇՆԵՐԻ ԿԱՆԽԱՏԵՍՈՒՄՆԵՐ 75](#_Toc500177692)

[ՄԱԿՐՈՏՆՏԵՍԱԿԱՆ ԿԱՆԽԱՏԵՍՈՒՄՆԵՐ ԵՎ ՎԵՐԼՈՒԾՈՒԹՅՈՒՆ 75](#_Toc500177693)

[Ներածություն 75](#_Toc500177694)

[Տնտեսական կանխատեսումների նպատակը 75](#_Toc500177695)

[Տնտեսության նկարագրություն 75](#_Toc500177696)

[Համախառն առաջարկ 76](#_Toc500177697)

[Համախառն պահանջարկ 83](#_Toc500177698)

[Գնային փոփոխականներ 86](#_Toc500177699)

[Վճարային հաշվեկշիռ 91](#_Toc500177700)

[Փոխարժեք 98](#_Toc500177701)

[Հարկաբյուջետային հատված 98](#_Toc500177702)

[ԲՅՈՒՋԵԻ ԾՐԱԳՐԻ ՌԻՍԿԵՐԸ ԵՎ ԴՐԱՆՑ ԿԱՌԱՎԱՐՄԱՆ ՀՆԱՐԱՎՈՐՈՒԹՅՈՒՆՆԵՐԸ 102](#_Toc500177703)

[Տնտեսական աճի նվազման ուղղությամբ ռիսկերն են. 106](#_Toc500177704)

[Տնտեսական աճի ավելացման ուղղությամբ ռիսկերը հետևյալն են. 107](#_Toc500177705)

[Պետական բյուջեի վրա մակրոտնտեսական կանխատեսված ցուցանիշներից շեղման ռիսկերի ազդեցության քանակական գնահատումը 109](#_Toc500177706)

[2018 թվականին հարկային եկամուտների վրա ազդող մակրոտնտեսական կանխատեսված ցուցանիշներից շեղման ռիսկերի ազդեցության քանակական գնահատումը 109](#_Toc500177707)

[Պետական բյուջեի վրա կանխատեսված մակրոտնտեսական ցուցանիշներից շեղման ռիսկերի ազդեցության ընդհանուր գնահատականը և դրանց մեղմման հնարավորությունները 115](#_Toc500177708)

[ՌԻՍԿԵՐԻ ԿԱՌԱՎԱՐՄԱՆ ՀՆԱՐԱՎՈՐՈՒԹՅՈՒՆՆԵՐԸ ԵՎ ԳՈՐԾԻՔՆԵՐԸ 116](#_Toc500177709)

[Ռիսկերի կառավարման հնարավորությունները 116](#_Toc500177710)

[Ռիսկերի արագ ախտորոշում 116](#_Toc500177711)

[Ռիսկերի դրսևորման դեպքում լրացուցիչ ֆինանսավորման պահանջի ծածկման հնարավորություններ 117](#_Toc500177712)

[Ռիսկերի կառավարման մեխանիզմները և գործիքակազմը 117](#_Toc500177713)

[Ռիսկերի ազդեցության մեղմման հնարավորությունների ընդհանուր գնահատականը 118](#_Toc500177714)

[ՄԱՍ II- Ա ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ 119](#_Toc500177715)

[Միջնաժամկետ հարկաբյուջետային սկզբունքները և ցուցանիշները 119](#_Toc500177716)

[ՄԱՍ II – Բ.ՀԱՐԿԱԲՅՈՒՋԵՏԱՅԻՆ ՑՈՒՑԱՆԻՇՆԵՐԻ ԿԱՆԽԱՏԵՍՈՒՄ 121](#_Toc500177717)

[ԵԿԱՄՈՒՏՆԵՐԻ ԿԱՆԽԱՏԵՍՈՒՄՆԵՐ 121](#_Toc500177718)

[2018 ԹՎԱԿԱՆԻ ԾԱԽՍԵՐԻ ՄԱԿԱՐԴԱԿԸ ԵՎ ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ 121](#_Toc500177719)

[ՖԻՆԱՆՍԱՎՈՐՈՒՄԸ ԱՐՏԱՔԻՆ ԱՂԲՅՈՒՐՆԵՐԻՑ 123](#_Toc500177720)

[ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ԵՎ ՊԱՐՏՔԻ ՄԱԿԱՐԴԱԿԸ 123](#_Toc500177721)

[Ժամկետանց պարտքեր 124](#_Toc500177722)

[Հարկաբյուջետային ռիսկերը 125](#_Toc500177723)

[Ռիսկերի աղբյուրները 125](#_Toc500177724)

[Ռիսկերի հնարավոր հետևանքները և ճշգրտումների ուղղվածությունը 126](#_Toc500177725)

[ՄԱՍ III. «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2018 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԲԱՑԱՏՐԱԳԻՐ 128](#_Toc500177726)

[ՄԱՍ III-Ա. ԵԿԱՄՈՒՏՆԵՐԻ ԿԱՆԽԱՏԵՍՈՒՄ 130](#_Toc500177727)

[Հարկային եկամուտներ և պետական տուրքեր 131](#_Toc500177728)

[Պաշտոնական դրամաշնորհներ 150](#_Toc500177729)

[Այլ եկամուտներ 151](#_Toc500177730)

[Մ Ա Ս III – Բ. Ծ Ա Խ Ս Ե Ր Ի Կ Ա Ն Խ Ա Տ Ե Ս Ո Ւ Մ 155](#_Toc500177731)

[Պետական իշխանության մարմինների պահպանման ծախսեր 156](#_Toc500177732)

[Առողջապահություն 176](#_Toc500177733)

[Հանգիստ, մշակույթ և կրոն 195](#_Toc500177734)

[Կրթություն 206](#_Toc500177735)

[Գիտություն 219](#_Toc500177736)

[Սոցիալական պաշտպանություն 223](#_Toc500177737)

[Գյուղատնտեսություն 247](#_Toc500177738)

[Ջրային տնտեսություն 257](#_Toc500177739)

[Էներգետիկ ենթակառուցվածքներ և բնական պաշարներ 264](#_Toc500177740)

[Տրանսպորտ, կապ և տեղեկատվական տեխնոլոգիաներ 270](#_Toc500177741)

[Բնապահպանություն 283](#_Toc500177742)

[ՀՀ տնտեսական զարգացման և ներդրումների նախարարության կողմից իրականացվող ծախսային ծրագրեր 288](#_Toc500177743)

[ՀՀ տնտեսական զարգացման և ներդրումների նախարարության զբոսաշրջության պետական կոմիտեի կողմից իրականացվող ծախսային ծրագրեր 291](#_Toc500177744)

[ՀՀ արտակարգ իրավիճակների նախարարության կողմից իրականացվող ծրագրեր 292](#_Toc500177745)

[Պետական գույքի կառավարում 294](#_Toc500177746)

[Քաղաքաշինություն 296](#_Toc500177747)

[ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում 299](#_Toc500177748)

[Անշարժ գույքի պետական ռեգիստրի համակարգ 300](#_Toc500177749)

[Պաշտպանություն 302](#_Toc500177750)

[Հասարակական կարգի, անվտանգության, փրկարար ծառայության և կալանավայրերի պահպանության համակարգեր 302](#_Toc500177751)

[Հատկացումներ համայնքների բյուջեներին 315](#_Toc500177752)

[ՀՀ կառավարության պահուստային ֆոնդի և նյութական ռեսուրսների պետական պահուստի ձևավորման և պահպանման ծախսերը 319](#_Toc500177753)

[Պետական բյուջեի նախագծի դեֆիցիտի ֆինանսավորման աղբյուրները 320](#_Toc500177754)

[Հայաստանի Հանրապետության պետական պարտքը 322](#_Toc500177755)

[Ենթակառուցվածքային (էներգետիկա, տրանսպորտ եվ ջրային տնտեսություն) ոլորտներում գործող կազմակերպությունների գործունեությանն առնչվող հարկաբյուջետային ռիսկերի գնահատականը 329](#_Toc500177756)

[ԱՂՅՈՒՍԱԿՆԵՐ 348](#_Toc500177757)

[ԳԾԱՊԱՏԿԵՐՆԵՐ 350](#_Toc500177758)

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԶԵԿՈՒՅՑԸ

# ՄԱՍ I – Ա. ՍՈՑԻԱԼ-ՏՆՏԵՍԱԿԱՆ ԶԱՐԳԱՑՄԱՆ ԵՎ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԻ ՄԱՍԻՆ

## 2018 ԹՎԱԿԱՆԻ ՍՈՑԻԱԼ-ՏՆՏԵՍԱԿԱՆ ԶԱՐԳԱՑՄԱՆ ԵՎ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ

2018 թվականին տնտեսական զարգացման քաղաքականության առանցքային շեշտադրումները բխելու են ՀՀ կառավարության` 2017 թվականի հունիսի 19-ի թիվ 646-Ա որոշմամբ հաս­տատված ծրագրի առաջնահերթություններից: Հիմնական ուղղությունները և նպա­տակադ­րում­ները կառուցվելու են միջնաժամկետում կայուն տնտեսական աճի ապահովման և ապրանքների ու ծա­ռայությունների արտահանման ծավալների ընդլայնման շուրջ: Նշված համատեքստում տնտե­սա­կան քաղաքականության միջոցառումների համալիրը կծրագրավորվի արտահանման, գործարա­րու­թյան զարգացման, ներդրումների և զբոսաշրջության հենասյուներով: Մասնավորապես, աշխա­տանք­ներ կիրականացվեն արտահանման շուկաների հասանելիության բարձրացման և արտա­հանման խրախուսման մեխանիզմների կատարելագործման, գործարար միջավայրի բարելավման ու փոքր և միջին ձեռնարկատիրության (ՓՄՁ) զարգացման, ներդրողների պաշտպանության կառուցակարգերի կատարելագործման և թիրախավորված ներդրումային քաղաքականության իրականացման, զբոսաշրջության ոլորտի իրավական կարգավորման կատարելագործման և Հայաստանի` որպես զբոսաշրջային գրավիչ երկրի նկարագրի զարգացման ուղղություններով:

### Արտահանում և արտաքին տնտեսական քաղաքականություն

ՀՀ կառավարությունը հռչակել է արտահանումը որպես միջնաժամկետում տնտեսական աճի քաղաքականության առանցքային շարժիչ: Այս իմաստով արտահանման զարգացմանն ուղղված քաղաքականության օրակարգը հիմնականում կկենտրոնանա արտաքին շուկաների հասանելիության ընդլայնման ու արտահանման խրախուսման ենթակառուցվածքային ու ինստիտուցիոնալ արդյունավետ միջավայրի կայացման ուղղությամբ:

ԵԱՏՄ շրջանակներում կշարունակվեն միջազգային տնտեսական համագործակցության ընդլայնման ուղղությամբ աշխատանքները` ըստ նախորդ փուլերի արդյունքների: Մասնավորապես`

* աշխատանքներ կտարվեն ԵԱՏՄ անդամ երկրների և Իրանի Իսլամական Հանրապե­տության միջև ժամանակավոր ազատ առևտրի մասին համաձայնագրի բանակ­ցու­թյունների արդյունքների ամփոփման ուղղությամբ,
* ավարտին կհասցվեն ԵԱՏՄ անդամ երկրների և Չինաստանի Ժողովրդական Հանրա­պետության միջև առևտրատնտեսական համագործակցության մասին համաձայնագրի շուրջ վարվող բանակցությունները,
* առևտրային նպաստավոր ռեժիմներ ձևավորելու նպատակով` կշարունակվեն բանակ­ցային գործընթացները ԵԱՏՄ անդամ երկրների և Սերբիայի Հանրապետության, Իսրայելի պետու­թյան, Սինգապուրի, Հնդկաստանի Հանրապետության, Եգիպտոսի Արաբական Հանրապե­տության հետ:

Հայ-իրանական առևտրատնտեսական հարաբերությունների զարգացման շրջանակներում կիրականացվեն միջոցառումներ հայ-իրանական արտահանող և ներմուծող ընկերությունների միջև փոխադարձ համագործակցության մեխանիզմների ձևավորման ուղղությամբ:

ՀՀ-ին արտոնությունների տրամադրման մասով կշարունակվեն աշխատանքները արտոնյալ առևտրային ռեժիմների ապահովման, ինչպես նաև վերջինիս մասով Պարսից ծոցի երկրների հետ բանակցությունների նախաձեռնման ուղղությամբ:

Կձևավորվեն հայկական ապրանքների համար թիրախային շուկաներ ներմուծման ընթա­ցակարգերի և օրենսդրության պահանջների իրազեկման, ինչպես նաև հայկական արտահանող արտադրողների և նրանց արտադրանքի վերաբերյալ տվյալների էլեկտրոնային հարթակներ: Համապատասխան աջակցություն կցուցաբերվի ՀՀ արտահանման թիրախային շուկաներում «Made in Armenia» միջոցառումների կազմակերպման ուղղությամբ:

Եվրամիության հետ համագործակցությունը կշարունակի մնալ ՀՀ-ի առաջնայնությունների շարքում: Կշարունակվի ԵՄ-ի հետ առևտրատնտեսական համագործակցությունը բոլոր հնարավոր ոլորտներով և ուղղություններով: ՀՀ-ԵՄ Համապարփակ և ընդլայնված գործընկերության hամաձայնագրի ուժի մեջ մտնելուց հետո աշխատանքներ կիրականացվեն համաձայնագրի առևտրի և առևտրին առնչվող հարցերի ուղղություններով ամրագրված դրույթների իրականացման նպատակով:

Անհրաժեշտ միջոցներ կձեռնարկվեն ԵՄ «Արտոնությունների ընդհանրացված և համալրված համակարգ (GSP+)» արտոնյալ առևտրային ռեժիմից օգտվելու շարունակականությունն ապահովելու ուղղությամբ, այդ թվում՝ «GSP+» մոնիտորինգի հերթական փուլի արդյունավետ իրականացման մասով:

Կշարունակվի համագործակցությունը եվրոպական կողմի հետ գործող բոլոր աջակցության ծրագրերի և գործիքների շրջանակներում, և անհրաժեշտ ջանքեր կգործադրվեն աջակցության նոր համաձայնագրերի կնքման, ԵՄ կողմից տրամադրվող աջակցության ընդլայնման, ինչպես նաև աջակցության գործիքների կիրառման շարունակականության ապահովման ուղղությամբ:

### Գործարար միջավայր և ՓՄՁ զարգացում

Երկրում ձեռներեցության և նորարարությունների ակտիվացման, ժամանակակից գիտելիքի, տեխնոլոգիաների ու կիրառությունների հասանելի պաշարի արդյունավետ փոխանցման ու յուրացման հիման վրա արդիական տնտեսություն կառուցելու համար միջազգայնորեն և տարա­ծաշրջանային առումով մրցունակ գործարար էկոմիջավայրի ձևավորումն առաջնա­հերթություն է:

2018 թվականին գործարար միջավայրի բարելավման առումով կշարունակվեն ձեռնար­կատիրական գործունեության պետական կարգավորումների, ծառայությունների և վարչարա­րական ընթացակարգերի պարզ, թափանցիկ և քիչ ծախսատար միջավայրի ստեղծման, կարգա­վորման ազդեցության գնահատման համակարգի կայացման ուղղությամբ գործողությունները: Արդյունքում՝ հնարավոր կլինի բարելավել մրցակցային միջավայրը` ապահովելով ապրանքային շուկաններ առավել ազատ և հավասար մուտքի պայմաններ, ինչպես նաև ստեղծել ներդրումները խրախուսող և կանխատեսելի գործարար միջավայր։

Հայաստանի գործարար միջավայրի բարելավման ծրագրի շրջանակներում շարունակվելու են աշ­խատանքները հարկային և մաքսային վարչարարության պարզեցման, շինարարական թույլտվու­թյուն­ների, սնանկության գործընթացների պարզեցման, էլեկտրականության միացման ժամ­կետ­նե­րի կրճատման և մի շարք այլ ուղղություններով: Աշխատանքներ են իրականացվելու նաև իրա­կա­նացվող բարեփոխումները միջազգային հեղինակավոր կազմակերպություններին ներկայացնելու և վերջիններիս կողմից հրապարակվող զեկույցներում ՀՀ դիրքը բարելավելու ուղղությամբ։

ՓՄՁ աջակցության և զարգացման ոլորտի քաղաքականությամբ նպատակադրվում է պետական ուղղակի աջակցության մեխանիզմների և գործիքների միջոցով խթանել երկրում ՓՄՁ զարգացումը, հիմքեր ձևավորել տարածքային համաչափ զարգացման համար, ընդլայնել տնտեսության դիվերսիֆիկացման գործում ՓՄՁ-ների դերը: Այս համատեքստում կարևորվում է ՓՄՁ-ների համար ոչ միայն նպաստավոր գործարար միջավայրի ստեղծումը, այլև` ՓՄՁ սուբյեկտներին տրամադրվող պետական աջակցության ընդլայնումը, նպատակայնության ու հասցեականության բարձրացումը: Մասնավորապես` ՓՄՁ ռազմավարական նպատակների ապահովման ուղղությամբ նախատեսվում է`

* ՓՄՁ սուբյեկտներին պետական աջակցության առկա մեխանիզմների կիրառման շարունակականության և արդիականացման ապահովում, ինչպես նաև նոր գործիքների ներդրում` ի նպաստ մարզային և համայնքային մակարդակում արդյունաբերական կլաստերների ձևավորմանը և տարածքային զարգացմանը,
* կանանց և ընտանեկան ձեռներեցության խրախուսում և աջակցության ցուցաբերում,
* ՓՄՁ սուբյեկտների գործունեության միջազգայնացում, մասնավորապես` արտահանման ներուժ ունեցող ՓՄՁ սուբյեկտներին աջակցություն` գործող միջազգային կառույցներին և ցանցերին ինտեգրում,
* ՓՄՁ-ների համար ֆինանսական միջոցների հասանելիության բարձրացում,
* ՓՄՁ սուբյեկտներին աջակցող ենթակառուցվածքների հզորացմանն ուղղված միջոցառումների իրականացում:

### Ներդրումներ

2018 թվականին ներդրումային քաղաքականության գերակայություններից է լինելու ներդրումային միջավայրի բարելավման ընդհանուր քաղաքականությունից դեպի «թիրա­խա­վորված» ռազմավարության քաղաքականությանն անցնելու համար համապատասխան դաշտի նախապատրաստումը։ Այս նպատակով կշարունակվեն աշխատանքները ներդրողների պաշտ­պա­նության և երաշխիքների մեխանիզմների տրամադրման ուղղությամբ՝ կկատարե­լագործվեն «Օտարերկրյա ներդրումների մասին» և «Ազատ տնտեսական գոտիների մասին» ՀՀ օրենքները, կմշակվեն պետություն-մասնավոր գործընկերության համար օրենսդրական և ինստիտուցիոնալ կարգավորումները, կստեղծվեն իրավական հիմքեր ՀՀ-ում որոշակի ներդրումների դիմաց՝ ՀՀ քաղաքացիություն շնորհելու ծրագրի իրագործման համար։

Միաժամանակ, աշխատանք կտարվի թիրախային ոլորտներում օտարերկրյա ներդրումների ներգրավման ռազմավարություններ մշակելու և իրագործելու, համայնքային նշանակության մարզային ներդրումային ծրագրերի ֆինանսավորման գործուն մեխանիզմներ ստեղծելու և առաջատար վերազգային ընկերությունների հետ երկկողմ հարաբերությունների հաստատմանն ուղղված հստակ ձևաչափեր և մեխանիզմներ ձևավորելու ուղղությամբ։

Հայաստանի ներդրումային քաղաքականության և միջավայրի բարեփոխումները և օտար­երկ­րյա ներդրումների համար ստեղծված նպաստավոր պայմանները գնահատելու, ինչպես նաև օտար­երկ­րյա ներդրողներին ՀՀ բաց ներդրումային միջավայրի և հնարավորությունների վերաբերյալ մի­ջազ­գային հեղինակավոր հարթակի միջոցով հստակ տեղեկատվություն հաղորդելու նպատակով աշ­խատանքներ կիրականացվեն Տնտեսական համագործակցության և զարգացման կազ­մա­կեր­պության (ՏՀԶԿ) ՕՈՒՆ կարգավորումների սահմանափակման ինդեքսում ներառվելու ուղղությամբ։

Նախատեսված աշխատանքների իրականացման արդյունքում կբացահայտվեն և կխթանվեն ՀՀ տնտեսության մրցունակ ոլորտները, ինչն իր հերթին կհանգեցնի արդյունավետությանն կողմ­նո­րոշ­ված (efficiency-seeking FDI) օտարերկյա ներդրումների հոսքի ավելացմանը։ Կենսունակ ձեռ­նար­կա­տիրական էկոմիջավայր ձևավորելու համար հասանելի առաջադեմ տեխնոլոգիաների յուրացման հնա­րավորությունների ընդլայնումն ազգային տնտեսության արդիականացման և մրցունակության բարձ­րացման առանցքային նախապայմաններից է: Այդ նպատակով տնտե­սության առանցքային ճյու­ղերում նոր տեխնոլոգիաների ներդրումը խթանելու համար կմշակվի Հայաստանում նո­րա­րա­րու­թյան զարգացման ռազմավարությունը և ճանապարհային քարտեզը: Աշխատանքներ կիրա­կանաց­վեն ՀՀ նորարարական էկոհամակարգը քարտեզագրելու, Հայաստանի բարձր տեխնոլոգիաների ոլոր­տի կազմակերպությունները և դրանց տեխնոլոգիական կարողությունները գույքագրելու ուղ­ղու­թյամբ, ինչպես նաև վերազգային կազմակերպություններ ներգրավելու և դրանց մասնակցությամբ հետազոտություններ ու մշակումներ իրականացնող լաբորատորիաների ձևավորման նպատակով:

### Արդյունաբերություն

Կշարունակվի արտահանմանն ուղղված արդյունաբերական քաղաքականության գործի­քակազմի կիրառումը և կատարելագործումը, ինչպես նաև նոր գործիքների ներդնումը` հաս­ցեական և նպատակային օժանդակություն ցուցաբերելով զարգացման ծրագրեր իրականացնող ընկերություններին, ինչպես նաև կշարունակվի նոր և ժամանակակից արտադրությունների կազ­մա­կերպման նպատակով իրականացվող ներդրումային ծրագրերին աջակցման քաղաքա­կանությունը:

Կընդլայնվեն արդյունաբերության ոլորտի ընկերություններին վարկավորման սուբսիդա­վորման շրջանակը և ծավալները: Նպատակային շուկաներում առաջմղման նպատակով կշարու­նակվի գործունեությունը հայկական ապրանքների ներկայացման և շուկայական տեղեկատ­վու­թյան ապահովման ուղղությամբ: Կիրականացվեն արտերկրում հայկական արտադրանքի վերաբերյալ գովազդի և հասարակական կարծիքի ձևավորմանն ուղղված միջոցառումներ, կապահովվի միջազգային ցուցահանդեսներին տեղական ընկերությունների մասնակցությունը:

Պետական աջակցություն կցուցաբերվի նոր արտադրությունների կազմակերպման նպատակով իրականացվող ներդրումային ծրագրերի իրականացմանը, ինչպես նաև գործող արտադրությունների ընդլայնման և վերազինման ծրագրերի իրականացմանը։

Հաշվի առնելով, որ հանրապետության թեթև արդյունաբերության ոլորտը պարունակում է զարգացման մեծ ներուժ՝ նախատեսվում է պետության կողմից աջակցել ոլորտի հետագա զարգացմանը և նոր աշխատատեղերի ստեղծմանը։ Տեքստիլի, կարի և կոշիկի արտադրությամբ զբաղվող ընկերությունների համար կստեղծվեն առավել նպաստավոր պայմաններ, մասնա­վո­րապես՝ վարկերի սուբսիդավորման, կաշվի մթերման գործընթացի խթանման, վերամշակող կազմակերպությունների արտաքին գործունեության մասով ընթացակարգերի պարզեցման և ոչ սակագնային կարգավորման, հումքի ներմուծման դեպքում խրախուսման մեխանիզմներ կիրառելու միջոցով։

### Զբոսաշրջություն

Զբոսաշրջության զարգացման քաղաքականությունը կներառի միջոցառումներ ինստի­տու­ցիո­նալ բարեփոխումների, ենթակառուցվածքների զարգացման, նպատակային մարքեթին­գային քա­ղա­քականության, ինչպես նաև էլեկտրոնային մարքեթինգի իրականացման, համաշխար­հային շու­կա­յում Հայաստանի ճանաչելիության և հասանելության բարձրացման, հայկական զբոսաշրջային ար­դյունքի դիվերսիֆիկացման, մարդկային ռեսուրսների զարգացման, միջազգային հա­մա­գոր­ծակ­ցու­թյան առավել ակտիվացման ուղղություններով: Մասնավորապես՝ 2018 թվականին նախատեսվում է՝

* զբոսաշրջության ոլորտում մատուցվող ծառայությունների որակի բարձրացմանն ուղղված աշխատանքներ,
* մի շարք նպատակային շուկաներում ակտիվ մարքեթինգային քաղաքականության իրականացում,
* պետական աջակցություն ցուցաբերել ՀՀ մարզերում ամենամյա ավանդական փառա­տոններների, տոնակատարությունների և այլ զբոսաշրջային միջոցառումների կազմակերպմանը,
* հանրապետության տարածքում ժամանակակից զբոսաշրջային տեղեկատվական միասնական ցանցի ստեղծման աշխատանքների իրականացում:

Իրականացվելիք աշխատանքների արդյունքում ակնկալվում է ներգնա զբոսաշրջային այցելությունների առնվազն 15% աճ` 2018 թվականին այցելությունների թիվը հասցնելով առնվազն 1.725.0 հազարի, ներքին զբոսաշրջային այցելությունների առնվազն 15% աճ` 2018 թվականին այցելությունը թիվը հասցնելով առնվազն` 1.125.0 հազարի:

### Տարածքային կառավարում և տեղական ինքնակառավարում

2018 թվականին ոլորտում իրականացման ենթակա միջոցառումներից ակնկալվում են հետևյալ հիմնական վերջնական արդյունքները`

* Տարածքային զարգացման ապահովումը, որի շրջանակներում նախատեսվում է.
* մարզերի տնտեսական զարգացման անհամամասնությունների մեղմում,
* Հանրապետական գործադիր մարմինների կողմից ՀՀ մարզերում իրականացվող ծրագրերի ազդեցության և արդյունավետության գնահատման համակարգի ներդնում,
* մարզերում հանրային ծառայությունների տեղայնացման աստիճանի և ֆինանսների, ապ­րանքների ու ծառայությունների հասանելիության աճ, համայնքային ենթա­կառուց­վածք­ների (ճանապարհներ, ջրամատակարարում) գնահատում, դրանց կարգաբերում ու զարգացում,
* ՀՀ պետական բյուջեով տարածքային զարգացման բաղադրիչով նախատեսված միջոցների շրջանակներում ծրագրերի ընտրության մեխանիզմների ներդնում,
* այնպիսի համակարգի մշակում և ներդրում, որը կապահովի տարածքային համաչափ զարգացումը, այսինքն` պետական բյուջեի և այլ միջոցների հաշվին ցանկացած ներդրում իրականացնելիս հստակ հնարավոր կլինի տեսնել դրա արդյունավետությունը տվյալ համայնքի, համայնքների խմբերի, մարզի համար,
* մարզային զարգացման հիմնադրամների համակարգի ներդնում,
* տարածքների տնտեսական զարգացման խորհուրդների ստեղծում, մարզերի (տարա­ծաշրջանների, համայնքների) սոցիալ-տնտեսական զարգացման կոնկրետ հնարավորությունների վերհանում և դրանց իրագործմանն ուղղված համապատասխան միջոցառումների իրականացում,
* Տեղական ինքնակառավարման համակարգի, տարածքային, տնտեսական, ֆինան­սական և քաղաքական դերի բարձրացումը, որի շրջանակներում նախատեսվում է.
* տեղական ինքնակառավարման համակարգի զարգացման և իշխանության ապակենտ­րո­նացման քաղաքականության գերակա խնդիրների համաչափ լուծում՝ վարչական (հա­մայնքների խոշորացման գործընթացի ավարտից հետո՝ համայքների ղե­կա­վար­ներին նոր լիազորությունների փոխանցում) և ֆիսկալ ապակենտրոնացում, տեղական ինքնակառավարման մարմինների հզորացում ու տեղական ժողովրդավարության զարգացում՝ օրենսդրության կատարելագործման և ինստիտուցիոնալ բարեփոխումների ու իրավական նորմերի հետևողական կիրարկման միջոցով,
* ՏԻՄ-երի գործունեության թափանցիկության և հաշվետվողականության, համայնքում ներ­քին և արտաքին վերահսկողության ընթացակարգերի հստակեցման զգալի բարձ­րա­ցում, համայնքի հնգամյա զարգացման ծրագրի կատարման վերաբերյալ համայնքի ղեկավարի հաշվետվությունը կազմելու, ավագանու քննարկմանն ու հաստատմանը ներկայացնելու և հրապարակելու օրենսդրական պարտադիր պահանջի կատարում,
* տեղական մակարդակում որոշումների կայացմանը և հանրային կառավարմանը քաղաքացիների մասնակցության խթանում, ՏԻՄ-երի գործունեության հրապարակայնության բարձրացման նպատակով համայնքի անդամների և համայնքային քաղաքացիական հասարա-կության ինստիտուտների իրազեկման, նրանց հետ խորհրդակցությունների և հետադարձ կապի մեխանիզմների ներդրում, ինչպես նաև հանրային վերահսկողության ինստիտուտի ամբողջական կայացում,
* համայնքների խոշորացման պիլոտային ծրագրերի իրականացում,
* համայնքների ֆինանսական հնարավորությունների բարձրացում՝ ապահովելով նրանց բյուջեների մուտքերի կայունությունը, այդ թվում՝ տեղական տուրքերի և վճարների հայեցակարգի ընդունում, հայեցակարգի կիրարկմանն անհրաժեշտ իրավական ակտերի մշակում և ընդունում, ինչպես նաև նվազագույն աշխատավարձի շեմի հետևողական բարձրացմամբ պայմանավորված` համայնքներին համապատասխան ֆինանսական օժանդակության տրամադրում,
* ՏԻՄ-երի սեփական և պետության կողմից պատվիրակված լիազորությունների և դրանց իրա­կանացման համար անհրաժեշտ ֆինանսական միջոցների համապատասխանու­թյան ապահովում,
* համայնքների ֆինանսական կառավարման օրինականության, արդյունավետության, թափանցիկության, հրապարակայնության և հաշվետվողականության բարձրացում,
* ֆինանսական համահարթեցման բազմագործոն համակարգի կիրարկման նախապատրաստում,
* համայնքների խոշորացմանը զուգընթաց` համամասնական ընտրական համակարգի աստիճանական ներմուծում,
* տեղեկատվական տեխնոլոգիաների ներդրման նպատակով ՏԻՄ-երի կա­րո­ղու­թյունների զարգացում, համայնքներում տեղեկատվական հասարակության ձևավորում և «էլեկտրոնային մասնակցության խթանում, համայնքներում ՏՀՏ ներդրման գործում պետական, մասնավոր և միջազգային ռեսուրսների ներգրավում, համայնքներում ՏՀՏ ներդրման օրենսդրական, նորմատիվ և մեթոդական կարգավորում, տեխնիկական ենթակառուցվածքների ապահովում, ՏԻՄ-երում կառավարման տեղեկատվական համակարգերի ներդրում, 3000 և ավելի բնակիչ ունեցող համայնքների համար պարտադիր ինտերնետային պաշտոնական կայքերի ներդրում՝ օրենքով, 10000 և ավելի բնակիչ ունեցող համայնքներում, ավագանու դռնբաց նիստերը պաշտոնական ինտերնետային կայքում առցանց հեռարձակման ապահովում,
* Տեղական ինքնակառավարման մարմինների լիազորությունների իրականացման նկատ­մամբ իրավական և մասնագիտական հսկողության արդյունավետության բարձրացում,
* Համայնքային ծառայողների կարողությունների կատարելագործում,
* Համայնքների միավորման արդյունքում համայնքային ծառայության ոլորտում առաջացած նոր հմտությունների գույքագրում և մասնագիտական ունակությունների զարգացում,
* Համայնքային ծառայողների վերապատրաստման նկատմամբ վերահսկողության, զբաղեցված պաշտոնին համապատասխանության ստուգման մեխանիզմի ներդրում:
* Երկրորդային քաղաքների զարգացման ծրագրերը, որոնց շրջանակներում նախատեսվում է`
* ՀՀ չորս քաղաքային համայնքներում (Գյումրի, Վանաձոր, Դիլիջան և Ջերմուկ) ծրագրերի իրականացման համար վարկային միջոցների ներգրավման բանակցություններ,
* զարգացման ծրագրերի մեջ ընդգրկել ևս 5 քաղաքային համայնքներ (Եղեգնաձոր, Աշտարակ, Սևան, Ստեփանավան, Ծաղկաձոր) և այդ համայնքների համար մշակել զարգացման ծրագրեր: Քաղաքների ընտրությունը գտնվում է քննարկման փուլում:
* Դպրոցների սեյսմիկ անվտանգության բարելավման ծրագիրը, որի շրջանակներում նախատեսվում է.
* 46 դպրոցների ուժեղացում կամ նորերի կառուցում: 1-ին փուլով առաջնահերթ կարգով ուժեղացման և/կամ նորի կառուցման ենթակա թվով 20 գերակա դպրոցներից` 8 նոր դպրոցի կառուցման աշխատանքներ (6-ը մարզերում, 2-ը Երևանում) և ևս 6 դպրոցի կառուցման շինարա­րական աշխատանքներ, իսկ մնացած դպրոցներից որոշների համար նախագծային աշխա­տանք­ների իրականացում:
* Կոշտ կենցաղային թափոնների կառավարման (ԿԿԹԿ) ծրագիրը, որի շրջանակներում նախատեսվում է.
* մեկնարկել ՀՀ Կոտայք և Գեղարքունիք մարզերում ԿԿԹԿ ծրագրով կառուցապատման աշխատանքները,
* ՀՀ Լոռու և Տավուշի մարզերում ԿԿԹԿ ծրագրի անհրաժեշտ ֆինանսական միջոցների ներգրավման համար սկսել վարկային բանակցություններ KfW բանկի հետ:
* Մարզային և համայնքային ներդրումային/գործարար ծրագրերին աջակցությունը, մասնավորապես նախատեսվում է`
* Գործարար ծրագրերի գնահատման համար միջգերատեսչական հանձնաժողովի ստեղծում,
* Գործարար ծրագրերի վարկային տոկոսների սուբսիդավորում,
* ՀՀ մարզերում գործարար ակտիվության խթանման նպատակով համապատասխան դասընթացների և աշխատաժողովների անցկացում:
* Արխիվային պահպանության կատարելագործումը, որի խնդիրներն են`
* ՀՀ արխիվային հավաքածուի երաշխավորված պահպանության ապահովումը,
* պետական հաշվառման ավտոմատացված միասնական համակարգի ներդրման շարունակության ապա­հովումը,
* որոնողական և օգտագործման էլեկտրոնային շտեմարանների ստեղծումը,
* մշակութային միջոցառումների միջոցով հավաքածուի ներկայացումը հանրությանը, ինչպես նաև Հայաստանի ազգային արխիվային հավաքածուի օգտագործման արդյունքում ՀՀ քաղաքացիներին և իրավա­բանական անձանց արխիվային ծառայություններ տրամադրումը:

2018 թվականին մատուցվելիք ծառայություններում կատարվող խոշոր փոփոխու­թյուն­ները ուղղված են լինելու մարզային զարգացման ծրագրերի ՀՀ կառավարության կողմից հավանության արժանացած ՀՀ 2016-2025 թվականների տարածքային զարգացման ռազմավա­րության հետ համապատասխանեցմանը:

### Բնակչության միգրացիայի կարգավորման ոլորտ

* Կշարունակվեն «Հայաստանի Հանրապետության` «Եվրասիական տնտեսական միության մասին 2014 թվականի մայիսի 29-ի պայմանագրին միանալու մասին» պայմանագրի կիրարկմանն ուղղված աշխատանքները միգրացիոն ոլորտում,
* Նոր թափ կստանա համագործակցությունը ԵՄ-ի հետ` 2014 թվականի դեկտեմբերի 23-ին ուժի մեջ մտած «Աջակցություն միգրացիային և սահմանների կառավարմանը» ԵՄ տեխնիկական աջակցության ֆինանսավորման համաձայնագրի իրականացման շրջանակներում,
* Կիրականացվեն «ՀՀ միգրացիայի քաղաքականության ռազմավարության 2017-2021 թվականների գործողությունների ծրագրով» 2018 թվականի համար նախատեսված միջոցա­ռումները,
* Կիրականացվեն ՀՀ-ում փախստական ճանաչված և ապաստան ստացած անձանց, ինչպես նաև երկարաժամկետ միգրանտների ինտեգրման քաղաքականության հայեցակարգի կիրարկմանն ուղղված գործողությունները,
* Կշարունակվեն աշխատանքները ՌԴ դաշնային միգրացիոն ծառայության հետ` ՌԴ մուտքի արգելք ունեցող ՀՀ քաղաքացիների մուտքի արգելքի բացման նպատակով,
* Կշարունակվեն աշխատանքները օտարերկրյա պետություններից վերադառնալու ցանկություն ունեցող ՀՀ քաղաքացիներին Tundarc.am կայքի միջոցով խորհրդատվության տրամադրման ուղղությամբ,
* Կշարունակվեն աշխատանքները ծառայությանը դիմող ինչպես ՀՀ, այնպես էլ օտարերկրյա քաղաքացիներին միգրացիոն տարբեր հիմնախնդիրների շուրջ խորհրդատվության տրամադրման ուղղությամբ,
* Կշարունակվեն աշխատանքները միջազգային պաշտպանության կարիք ունեցող օտարերկրյա քաղաքացիներին և քաղաքացիություն չունեցող անձանց ՀՀ-ում ապաստանի տրամադրման ուղղությամբ:

### Գյուղատնտեսություն և անտառային տնտեսություն

ՀՀ ագրարային հատվածում կառավարության կողմից իրականացվող քաղաքականությունը 2018 թվականին կնպատակաուղղվի գյուղատնտեսության և նրան սպասարկող ենթակա­ռուց­վածքների, գյուղմթերքների իրացման ու վերամշակման ոլորտների գործունեության արդյունավե­տության բարձրացմանը: Վերջինիս արդյունքում պետական աջակցության մի շարք ծրագրերի իրականացումով պայմաններ կստեղծվեն ագրոպարենային ոլորտի կայունացման, հետագա զարգացման ու աշխատանքի արտադրողականության բարձրացման, գյուղատնտեսությունում տնտեսավարողների համար բարենպաստ պայմանների ստեղծման, իրական եկամուտների ավելացման, հիմնական պարենամթերքների ինքնաբավության և պարենային անվտանգության մակարդակի բարձրացման համար: Իրականացվող քաղաքականությունը կուղղվի ռեսուրսային ներուժի օգտագործման մակարդակի բարձրացմանը, սերմնաբուծության և տոհմային գործի համակարգի ամրապնդմանը, բույսերի առավել վտանգավոր հիվանդությունների դեմ պայքարին, հողային ռեսուրսների օգտագործման արդյունավետության բարձրացմանը և անասնաբուժական հակահամաճարակային միջոցառումների իրականացմանը, վարկերի, ինչպես նաև գյուղատնտե­սության մեջ օգտագործվող կարևորագույն նյութական ռեսուրսների մատչելիությանը, արդիական տեխնոլոգիաների ներդրմանը, մասնավորապես` գյուղատնտեսական տեխնիկայի լիզինգային մեխանիզմներով մատակարարմանը, ինտենսիվ այգեգործության խթանմանը, կաթիլային ոռոգման ու հակակարկտային ցանցերի ներդրմանը և այլն: Ոլորտում իրականացվող քաղա­քականության կարևորագույն ուղղություններից է նաև հանրապետության անտառային տնտեսու­թյան պահպանության, պաշտպանության, օգտագործման և մոնիթորինգի բնագավառներում պետական ծրագրերի իրականացումը:

ՀՀ կառավարության ծրագրով նպատակ է դրվել գյուղատնտեսության համախառն արտա­դրանքի ավելացումը, պարենային անվտանգության մակարդակի բարձրացումը, բարձրարժեք գյուղատնտեսության զարգացումը, արդիական տեխնոլոգիաների ներդրումը, ներմուծման փոխարինումը, արտահանման ծավալների ավելացումը և գյուղատնտեսությունում տնտեսավա­րողների գործունեության համար բարենպաստ պայմանների ստեղծումը:

2018 թվականին կշարունակվեն ագրոպարենային ոլորտի բարեփոխումները, որոնք ուղղված կլինեն հետևյալ խնդիրների լուծմանը`

* պետության և մասնավոր հատվածի միջև համագործակցության կատարելագործմանը մի շարք պետական աջակցության ծրագրերի համատեղ իրականացման միջոցով,
* գյուղատնտեսության հիմնական ռեսուրսների, մասնավորապես` հողային ռեսուրսների օգտագործման վիճակի բարելավմանը,
* գյուղատնտեսությունում տնտեսավարող սուբյեկտների համար գործունեության նպաս­տավոր պայմանների ստեղծմանը և մրցունակության բարձրացմանը,
* գյուղատնտեսության տնտեսավարման ձևերի զարգացմանը, մասնավորապես` կոոպե­րացիայի տարբեր ձևերի խթանման միջոցով,
* գյուղատնտեսության տեխնիկական հագեցվածության վիճակի բարելավմանը,
* խորհրդատվական համակարգի կարողությունների ընդլայնմանը, համակարգի բարելավ­ման մեխանիզմների ներդրմանը,
* գյուղատնտեսական մթերքների իրացման պայմանների բարելավմանը, գյուղատնտե­սական մթերքների արտադրողների և վերամշակողների փոխհարաբերությունների կատարելա­գործմանը,
* ագրարային արտադրական և սպասարկման գործընթացներում արդիական մեթոդների և տեխնոլոգիաների ներդրման աջակցությանը:
* Նշված քաղաքականության իրականացման նպատակով ՀՀ-ում 2018 թվականի պետական բյուջեով նախատեսվող ծախսերը առաջնահերթ կնպատակաուղղվեն հետևյալ ծրագրերի իրականացմանը`
* սերմնաբուծության և սերմապահովության միջոցառումների կազմակերպմանը,
* բույսերի պաշտպանության և գյուղատնտեսական կենդանիների վարակիչ հիվանդու­թյունների դեմ պայքարի միջոցառումների կազմակերպմանը,
* ինտենսիվ այգեգործության խթանմանը,
* հողերի ագրոքիմիական հետազոտություններ և բերրիության բարձրացմանը,
* բնական կերհանդակների նպատակային և համակարգված օգտագործմանը,
* կաթիլային ոռոգման համակարգերի ներդրմանը,
* գյուղատնտեսությունում օգտագործվող հիմնական ռեսուրսների՝ հանքային պարար­տանյու­թերի, դիզելային վառելանյութի մատչելիության մակարդակի բարձրացմանը,
* մատչելի մեխանիզմներ՝ ֆինանսական վարձակալությամբ, լիզինգով ագրոպարենային ոլորտի տեխնիկական միջոցների մատակարարմանը,
* գյուղատնտեսության ոլորտում տնտեսավարողներին և գյուղատնտեսական մթերքների վերամշակող սուբյեկտներին վարկերի տոկոսադրույքների սուբսիդավորման մեխանիզմների կիրառմանը,
* տեղեկատվական և խորհրդատվական ոլորտի ամրապնդմանը և զարգացմանը,
* հակակարկտային ցանցերի ներդրմանը,
* ապահովագրական փորձնական ծրագրի իրականացմանը,
* անտառային տնտեսության պահպանմանը, պաշտպանությանը,

Ագրոպարենային համակարգի զարգացման 2018 թվականի քաղաքականության մեջ որպես գլխավոր նպատակ կշարունակի մնալ երկրի պարենային անվտանգության մակարդակի և ռե­սուրսային ներուժի օգտագործման արդյունավետության բարձրացումը: Դրա հետ մեկտեղ հետևողական աշխատանքներ կիրականացվեն գյուղատնտեսության հիմնական նյութական ռե­սուրս­ների մատչելիության, վարկավորման բարելավման, ոլորտը սպասարկող ենթակառուց­վածքների զարգացման օրենսդրական հիմքերի բարելավման և ագրարային ոլորտում տարբեր տնտեսավարման ձևերի զարգացման ուղղությամբ, ինչը նպաստավոր պայմաններ կստեղծի ագրարային ոլորտի մասնավոր հատվածի կարողությունների ընդլայման և տնտեսավարողների գործունեության արդյունավետության բարձրացման համար:

Ագրարային ոլորտում պետական քաղաքականության նպատակներն ու գերակայությունները համահունչ են ՀՀ կառավարության ծրագրի, «ՀՀ 2014-2025 թվականների հեռանկարային զարգացման ծրագրի» և «ՀՀ գյուղի և գյուղատնտեսության 2010-2020 թվականների կայուն զարգացման ռազմավարության» դրույթներին: Որդեգրված քաղաքականությունը նախադրյալներ կստեղծի ճյուղում տնտեսական աճի ապահովման, գյուղատնտեսությունում առկա հողային, նյութատեխնիկական, աշխատանքային և ֆինանսական ռեսուրսների օգտագործման և գյուղատնտեսության արդյունավետության բարձրացման համար:

### Էներգետիկ ենթակառուցվածքների և բնական պաշարների կառավարման բնագավառ

Էներգետիկայի բնագավառում իրականացվող պետական քաղաքականությունը հետևո­ղականորեն շարունակվելու է նպատակաուղղվել երկրի էներգետիկ անկախության ապահովմանն ու անվտանգության բարձրացմանը` էներգամատակարարման հուսալիության ապահովմամբ, տեղական վերականգնվող էներգապաշարների արդյունավետ օգտագործմամբ, էներգաարդյու­նավետ ժամանակակից միջոցների իրականացմամբ ու նոր տեխնոլոգիաների ներդրմամբ և շրջակա միջավայրի պաշտպանության պահանջների կատարմամբ:

Էներգետիկայի բնագավառի զարգացման հիմնարար ուղղություններն են լինելու` սեփական վերականգնվող էներգապաշարների տնտեսապես հիմնավորված պոտենցիալի իրացումը, արտահանման կողմնորոշում ունեցող կայուն ու հուսալի էներգահամակարգի կառուցումը, ժամա­նակակից տեխնոլոգիաներով հագեցած նոր արտադրող հզորությունների կառուցումը, ատոմային էներգետիկայի պահպանումը և զարգացումը, այդ թվում` գործող ատոմային էներգաբլոկի շահագործման ժամկետի երկարացման հետ կապված աշխատանքների իրականացումը, էներ­գաբլոկի անվտանգության և հուսալիության աստիճանի բարձրացմանն ուղղված աշխատանքների իրականացումը, նոր ատոմային էներգաբլոկի կառուցման նախապատրաստական աշխատանք­ների իրականացումը և տարածաշրջանային էներգահամակարգերի հետ ինտեգրումը:

ՀՀ 2018 թվականի պետական բյուջեի հատկացումների, օտարերկրյա պետությունների և միջազգային կազմակերպությունների կողմից տրամադրվող վարկային և դրամաշնորհային միջոցների հաշվին կշարունակվեն` «Լալվար» և «Նոյեմբերյան» 110 կՎ օդային գծերի, «Հաղթա­նակ», «Աշնակ», «Ագարակ-2», «Շինուհայր» և Երևանի ՋԷԿ-ի 220 կՎ, «Չարենցավան-3» և «Վանաձոր-1» 110 կՎ ենթակայանների վերակառուցման, կարգավարման կառավարման ավտոմա­տացված համակարգի (SCADA) ընդլայնման, ինչպես նաև Իրան-Հայաստան 400 կՎ լարման էլեկտրահաղորդման օդային գծի և 400 կՎ «Նորավան» ենթակայանի կառուցման աշխատանք­ները:

Ռուսաստանի Դաշնության աջակցությամբ կշարունակվի Հայկական ԱԷԿ-ի №2 էներգաբլոկի շահագործման նախագծային ժամկետի երկարացման աշխատանքների իրականացումը, իսկ սեփական միջոցների և դոնոր երկրների կողմից հատկացվող միջոցների հաշվին կիրականացվեն Հայկական ատոմային էլեկտրակայանի 2-րդ էներգաբլոկի անվտանգության մակարդակի բարձրացման աշխատանքները:

Նոր միջուկային էներգաբլոկի շինարարության ծրագրի իրականացման համար ֆինանսական մի­ջոցների ներգրավման նպատակով կշարունակվեն բանակցությունները հնարավոր ներդրողների հետ:

Նոր միջուկային էներգաբլոկի կառուցման ծրագիրն ընդգրկված է ՀՀ Նախագահի 2013 թվա­կա­նի հոկտեմբերի 23-ի 182-ՆԿ կարգադրությամբ հաստատված «Հայաստանի Հանրապե­տության էներ­գետիկ անվտանգության ապահովման հայեցակարգ»-ում և ՀՀ կառավարության 2014 թվա­կա­նի հուլիսի 31-ի № 836-Ն որոշմամբ հաստատված «ՀՀ էներգետիկ անվտանգության ապահովման հայեցակարգի դրույթների իրականացումն ապահովող 2014-2020 թվականների միջոցառումների ծրագիր-ժամանակացույց»-ում (կետ 2): ՀՀ էներգետիկ ենթակառուցվածքների և բնական պաշարների նախարարության կողմից արդեն իսկ մշակվել է ՀՀ-ում նոր միջուկային էներգաբլոկի կառուցման պլան-ժամանակացույցը, որը գտնվում է համաձայնեցման փուլում: Մշակված պլան-ժամանակացույցը ներառում է նոր միջուկային էներգաբլոկի կառուցման բոլոր խոշոր փուլերը՝ սկսած ներդրողների ներգրավումից մինչև կառուցում և շահագործում: Նախատեսվում է պլան-ժամանակացույցը ՀՀ կառավարության քննարկմանը ներկայացնել 2017 թվականի հոկտեմբերին:

Հայաստանի վերականգնվող էներգետիկայի և էներգախնայողության հիմնադրամը` Հա­մաշ­խար­հային բանկի կողմից տրված դրամաշնորհային միջոցների հաշվին նախատեսում է իրա­կա­նաց­նել Կլիմայի Ներդրումների Հիմնադրամի Վերականգնվող էներգիայի ընդլայնման ծրագրի շրջա­նակ­ներում (SREP) արդյունաբերական մասշտաբի արևային էներգիայի ծրագրի նախապատ­րաստման և Հայաստանում հայտնի հավանական երկրաջերմային տեղանքներից մեկում՝ Կարկառում, երկրաջերմային հետախուզական հորատման աշխատանքները, ինչպես նաև ջերմային պոմպերի ու արևային ջրատաքացուցիչների ենթակառուցվածքների զարգացման ծրագրերը:

2014 թվականի հունիսի 27-ին Կլիմայի ներդրումային հիմնադրամների CIF SREP ենթահանձնաժողովը հավանություն տվեց «Հայաստանի Հանրապետության վերականգնվող էներգետիկայի ներդրումային պլանին», որպես հիմնարար փաստաթուղթ` այնտեղ ընդգրկված ծրագրերի հետագա իրականացման նպատակով` 40 մլն ԱՄՆ դոլար ընդհանուր ֆինանսավորման հնարավորությամբ: Նշված գումարի շրջանակներում ներդրումները պետք է իրականացվեն` երկրաջերմային էներգետիկայի, արևային ֆոտովոլտային էներգետիկայի, արևային ջրատա­քա­ցուցիչների և ջերմային պոմպերի համար ենթակառուցվածքների ստեղծման և/կամ բարելավման ծրագրերի միջոցով:

2015 թվականի հուլիսի 23-ին ՀՀ Նախագահի № ՆՀ-471-Ն հրամանագրով վավերացվել է ՀՀ և Վերակառուցման և զարգացման միջազգային բանկի միջև ստորագրված «Արդյունաբերական մասշտաբի արևային էներգիայի ծրագրի նախապատրաստման համար»՝ թիվ TFOAO418 դրամաշնորհի համաձայնագիրը:

Արևային ցանցային ՖՎ կայանների կառուցման ծրագրի շրջանակներում արդեն իսկ ծրագրի խորհրդատու Արիես Ինժեներիա խորհրդատվական ընկերության կողմից ՖՎ կայանների կառուցման համար ընտրվել են 6 տեղանքներ և 2017 թվականի հատկացումների շնորհիվ խորհրդատվական ընկերության կողմից պատրաստվել են ընտրված տեղանքների տեխնիկա­տնտեսական հիմնավորումները և մրցութային փաթեթները, որոնք հիմք են հանդիսանում ՀՀ էլեկտրաէներգետիկ համակարգում մրցութային կարգով ընդունելի արևային էլեկտրակայանների սակագների սակարկումը կազմակերպելու համար: Այդ կայանների կառուցման արդյունքում կնվազի ՀՀ կախվածությունը ներկրվող էներգակիրներից:

Հայաստանում արդյունաբերական մասշտաբի Մասրիկ-1 առաջին արևային համակարգային 55 Մվտ պիկային հզորությամբ էլեկտրակայանի կառուցման համար ներդրողների ներգրավման նպատակով հայտարարված միջազգային մրցույթի երկրորդ փուլին կմասնակցեն 10 ընկերություն և կոնսորցիում: Նախաորակավորման հայտ ներկայացրած ևս 10 մասնակցի մրցութային փաթեթները չեն բավարարել առաջադրված պայմաններին: Մրցույթի երկրորդ փուլ են անցել ամերիկյան, գերմանական, նիդերռլանդական, կորեական և մի շարք այլ երկրների հայտնի ընկերություններ: Այս փուլում նախապատվությունը կտրվի այն ընկերությանը, որը կառաջարկի նվազագույն և ամենամրցունակ գնային առաջարկը:Միջազգային մրցույթի ավարտը նախատեսվում է 2018 թվականի սկզբին, որից հետո մրցույթում հաղթող ճանաչված ընկերությունը կամ կոնսորցիումը ձեռնամուխ կլինի արդյունա­բերական մասշտաբի Մասրիկ-1 առաջին արևային համակարգային էլեկտրակայանի կառուցման ծրագրի իրականացմանը:

ՀՀ նախագահի 2015 թվականի հուլիսի 21-ի № ՆՀ-467-Ն հրամանագրով վավերացվել է ՀՀ և Վերակառուցման և զարգացման միջազգային բանկի միջև ստորագրված «Երկրաջերմային հետախուզական հորատման ծրագրի» դրամաշնորհի համաձայնագիրը: Երկրաջերմային հետախուզական հորատման դրամաշնորհային ծրագրի» շրջանակներում, «Կարկառ» կոչվող հարթակում, ծրագրի կապալառու «Սիսիանի ԲՈՒԱՏ» ՍՊԸ և «ԿՌՍ Բուրսերվիս» ՍՊԸ ՀՁԳ-ի կողմից ավարտի են հասցվել մերձատար ճանապարհի կառուցման և հորատման հարթակի շինարարական և հորատանցքերի հորատման աշխատանքները: Խորհրդա­տու Վեռկիս ընկերության կողմից ներկայացվել է «Կարկառ» կոչվող տեղանքի համար երկրա­ջերմային կայանի կառուցման ծախսերի նախահաշվարկը: Վերոնշյալ կայանի կառուցման ծրագրի համար ընթանում են բանակցություններ՝ հնարավոր ներդրողների ներգրավման նպատակով:

Հայաստանի էներգախնայողության և էներգաարդյունավետության քաղաքականության հետագա ձևավորման և դրա իրականացման կոնկրետ քայլերի որոշակիացման նպատակով ՀՀ կառավարությունը 2017 թվականի փետրվարի 2-ին հավանություն է տվել ՀՀ 2017-2018 թվականների էներգախնայողության գործողությունների ծրագրի երկրորդ փուլին:

Ներկայումս էներգահամակարգն ամբողջովին բավարարում է էլեկտրաէներգետիկայի ներքին շուկայի պահանջարկը և պահպանում է էլեկտրաէներգիայի արտահանման որոշակի ներուժ: Ներքին շուկայի կարիքներից ելնելով և Վրաստանի ու Իրանի հետ առևտրի հնարավորություններն օգտագործելու նպատակով ՀՀ կառավարությունը ձեռնամուխ է եղել ՀՀ էլեկտրաէներգետիկ շուկայի փուլային ազատականացման գործընթացին:

ՀՀ կառավարության 2017 թվականի հուլիսի 27-ի 32-10 արձանագրային որոշմամբ հավանության է արժանացել էլեկտրաէներգետիկական համակարգի էլեկտրաէներգիայի շուկայի ազատականացման և միջպետական առևտրի զարգացման միջոցառումների ծրագիրը, որի հիմնական նպատակն է էլեկտրաէներգետիկական շուկայի ամբողջությամբ կարգավորվող մոդելից նոր՝ ազատական մոդելին անցումը, առևտրի ժամանակակից կանոնների ներդրումը, սակագնային համակարգի հետագա կատարելագործումը և միջպետական առևտրի խթանումը: 2017 թվականին մշակվել և ՀՀ կառավարության քննարկմանն է ներկայացվել «Էներգետիկայի մասին», «Լիցեն­զավորման մասին» և «Պետական տուրքի մասին» Հայաստանի Հանրապետության օրենքներում փոփոխություններ և լրացումներ կատարելու մասին» ՀՀ օրենքների նախագծերի փաթեթը։ Կշարունակվեն էներգետիկայի բնագավառի տեխնիկական կանոնակարգերի վերամշակման և ազգային ստանդարտների մշակման աշխատանքները` միջազգային համապատասխան ստանդարտներին ու նորմերին դրանց աստիճանական մոտարկման մեթոդների կիրառմամբ:

Հանրապետության գազամատակարարման համակարգի վերականգնման ու զարգացման ուղղությամբ շարունակվելու են հանրապետության գազափոխադրման ու գազաբաշխման համա­կարգերի, ստորգետնյա գազապահեստարանի օպտիմալ ծավալի որոշման և դրա արդիա­կանացման աշխատանքները: Կշարունակվեն գազամատակարարման համակարգի անվտան­գության ապահովմանն և շարունակական բարձրացմանն ուղղված աշխատանքները:

Ընդերքի բնական պաշարների բնագավառում 2018 թվականին իրականացվող պետական քաղաքականության հիմնախնդիրն է հանքարդյունաբերության ոլորտի կայուն զարգացմանը նպաստելու, ինչպես նաև ոլորտի քաղաքականության օրենսդրական նոր հենքի ստեղծման նպատակով մշակել հանքարդյունաբերության ոլորտի զարգացման ռազմավարություն:

2018 թվականին իրականացվող պետական քաղաքականությունն ուղղված է լինելու`

* միջազգային չափորոշիչներին համահունչ, հետախուզված և գնահատված ընդերքի պաշարների սահմանված կարգով փորձաքննության ապահովումը,
* «Ընդերքի մասին» ՀՀ օրենսգրքի պահանջներին համապատասխան, oգտակար հանածոների պաշարների պետական հաշվեկշռի վարումը, oգտակար հանածոների արդյու­նա­հանման նպատակով տրամադրված ընդերքի տեղամաuերի պետական հաշվառման իրականացումը, հանքավայրերի և օգտակար հանածոների երևակումների պետական կադաuտրի վարումը,
* ՀՀ oրենքներով և իրավական այլ ակտերով uահմանված կարգով երկրաբանական տեղեկության թափանցիկության և պոտենցիալ ներդրողների համար վերջինիս հասանելիության ապահովումը,
* «Հանրապետական երկրաբանական ֆոնդ» ՊՈԱԿ-ում նոր հաշվառվող տվյալների թվայնացումը և հրապարակումը,
* ՀՀ-ի կողմից ԱՃԹՆ/EITI-ի (Արդյունահանող ճյուղերի թափանցիկության նախաձեռ­նություն) շրջանակներում՝ հանքարդյունաբերության ոլորտում իրականացվող միջոցառումների վերաբերյալ առաջին ազգային զեկույցի կազմումը և հրապարակումը, ինչպես նաև ոլորտի իրական սեփականատերերի բացահայտման ճանապարհային քարտեզի մշակումը:

### Միջուկային անվտանգություն

Միջուկային օրենսդրության, միջուկային ու ռադիացիոն անվտանգության կարգավորման համակարգի զարգացման ու կատարելագործման առաջնահերթ ուղղություններն են`

* ՀՀ միջուկային օրենսդրության համապատասխանեցումը Ատոմային էներգիայի միջազգային գործակալության (ԱԷՄԳ) անվտանգության ստանդարտներին, Եվրոպական միության և Արևմտաեվրոպական երկրների կարգավորող մարմինների ասոցիացիայի (WENRA) անվտանգության պահանջներին, ինչպես նաև, հաշվի առնելով Ֆուկուշիմայի վթարի և «սթրես-թեստի» ուսումնասիրության արդյունքները, զարգացած երկրների փորձը, Հայկական ԱԷԿ-ի 2-րդ էներգաբլոկի շահագործման նախագծային ժամկետի երկարացման լիցենզավորումը, «Խաղաղ նպատակներով ատոմային էներգիայի անվտանգ օգտագործման մասին» ՀՀ նոր օրենքի նախագծի մշակումը, միջուկային և ճառագայթային անվտանգության նոր նորմերի, կանոնների, ստանդարտների մշակումը, գործող նորմերի ու կանոնների վերանայումը, լրամշակումը, անվտանգությանը վերաբերվող փաստաթղթերի քննարկումը, վերլուծությունը և գնահատումը, Հայկական ԱԷԿ-ի «սթրես-թեստի» ազգային հաշվետվության վերաբերյալ ԵՀ փորձագետների առաջարկություններն ամփոփող հաշվետվության հիման վրա մշակված գործողությունների ազգային ծրագրով նախատեսված միջոցառումները,
* ատոմային էներգիայի օգտագործման բնագավառի` ՀՀ կողմից վավերացրած միջազգային 10 պայմանագրերից բխող պարտավորությունների կատարումը (օրենսդրության համապա­տաս­խանեցում պայմանագրերի պահանջներին, տեղեկատվական բազայի ստեղծում և փոխանակում պայմանագրերի անդամ-պետությունների միջև, ազգային հաշվետվությունների մշակումը և ներկայացումը), ՀՀ Նախագահին կից Ատոմային էներգիայի անվտանգության խորհրդին Հայկական ԱԷԿ-ի անվտանգության վերաբերյալ հաշվետվության մշակումը,
* կոմիտեի տեխնիկական աջակցության կազմակերպության՝ «Միջուկային և ռադիացիոն անվտանգության գիտատեխնիկական կենտրոն» ՓԲԸ-ի զարգացումը,
* իրավաբանական և ֆիզիկական անձանց լիցենզավորում` ժամանակակից մոտեցումներին համապատասխան,
* ատոմային էներգիայի օգտագործման օբյեկտների կարգավորող վերահսկողության և տեսչական ստուգումների անցկացումը, շրջակա միջավայրի ճառագայթային մոնիթորինգի ժամանակակից համակարգի ներդրումը՝ շրջակա միջավայրի ռադիոակտիվ աղտոտմամբ պայմանավորված բնակչության ճառագայթահարումը վերահսկելու համար,
* մասնագիտական և տեսչական անձնակազմի որակավորման բարձրացումը (փորձի փոխանակում, վերապատրաստում, դասընթացներ),
* միջուկային և ճառագայթային անվտանգության վերաբերյալ տեղեկատվական համակարգի (ներքին և արտաքին) կատարելագործումը,
* միջուկային զենքի չտարածման ռեժիմի ուժեղացումը, միջուկային նյութի հաշվառման և վերահսկման պետական համակարգի կատարելագործումը,
* կոմիտեի գործունեության որակի ապահովման ծրագրի կատարելագործումը,
* ժամանակակից պահանջներին համապատասխանող վթարային կենտրոնի զարգացումը,
* միջազգային համագործակցության զարգացումը:

Տեսչական գործունեությունը. Կարգավորող մարմնի տեսչական գործունեության կատարելագործման համար նախատեսվում է`

* համապատասխանեցնել տեսչական գործունեության վերաբերյալ գործող կարգավորող և ղեկավարող փաստաթղթերը ժամանակակից պահանջներին,
* կատարելագործել միջուկային տեղակայանքների և ռադիոակտիվ թափոնների տեղա­կայանքների, ատոմային էներգիայի օգտագործման այլ օբյեկտների տեսչական ստուգումների անցկացման աշխատակարգերը (համապատասխանեցնել ժամանակակից մոտեցումներին),
* բարձրացնել տեսուչների աշխատանքի որակը,
* տեսչական գործունեության պլանավորումն իրականացնել կարգավորման ենթակա գործունեության ռիսկի գնահատման հիման վրա:

Վթարային հակազդման համակարգի զարգացումը. Վթարային հակազդման ազգային համակարգը ՀՀ միջազգային պայմանագրերի և ԱԷՄԳ պահանջներին համապատասխանեցնելու համար նախատեսվում է`

* զարգացնել և կատարելագործել գործող ճառագայթային մոնիթորինգի և տեղեկատ­վության համակարգը,
* համապատասխանեցնել վթարային հակազդման կենտրոնը, ներառյալ կենտրոնի գործունեության հրահանգները, ժամանակակից պահանջներին՝ հաշվի առնելով Ֆուկուշիմայի վթարի ուսումնասիրության արդյունքները,
* ԱԷՄԳ պահանջներին համապատասխան անցկացնել վթարային վարժանքներ,
* վերանայել վթարային հակազդման ազգային համակարգի մեջ մտնող նախարա­րությունների և գերատեսչությունների հետ համագործակցության մասին համաձայնագրերը,
* կատարելագործել ներքին և արտաքին տեղեկատվական համակարգերը:

Միջուկային զենքի չտարածման ռեժիմի ամրապնդումը. Միջուկային նյութերի չտարածման երաշխիքների, հաշվառման և հսկման պետական համակարգի զարգացման շրջանակներում նախատեսվում է`

* վերամշակել նորմերը և կանոնները` համաձայն ԱԷՄԳ առաջարկությունների և ստան­դարտների,
* կատարելագործել միջուկային և ռադիոակտիվ նյութերի հաշվառման և վերահսկման պետական համակարգը,
* մշակել և ներդնել միջուկային և ռադիոակտիվ նյութերի պետական հաշվառման արդիա­կան համակարգեր, ներառյալ ծրագրային միջոցներ:
* Միջուկային և ռադիոակտիվ նյութերի ու տեղակայանքների ֆիզիկական պաշտպանության կարգավորում, որի շրջանակներում նախատեսվում է`
* լրամշակել նորմատիվ-տեխնիկական փաստաթղթերը,
* միջուկային տեղակայանքների ֆիզիկական պաշտպանության վիճակը գնահատելու համար ՀՀ այլ պատասխանատու գերատեսչությունների և միջազգային կազմակերպությունների հետ համատեղ անցկացնել միջուկային տեղակայանքների և միջուկային նյութերի տեսչական ստուգումներ` անհրաժեշտության դեպքում հաշվի առնելով նոր մարտահրավերները, վերանայել նախագծային սպառնալիքը,
* ստեղծել պաշտպանված կապուղիներ:

Կոմիտեի ամրապնդումը. Այդ նպատակով նախատեսվում է.

* Կադրային, ֆինանսական և նյութական ապահովման կատարելագործումը.
* «Միջուկային անվտանգության մասին» կոնվենցիայի և անվտանգության ստանդարտների պահանջների, ԱԷՄԳ-ի փորձագիտական առաքելությունների և ՀՀ նախագահին կից Ատոմային էներգետիկայի անվտանգության խորհրդի առաջարկությունների շրջանակներում նախանշվում են հետևյալ հիմնական ուղղությունները`
* տեսչական և մասնագիտական անձնակազմի արտահոսքը կանխելու նպատակով փուլ առ փուլ բարձրացնել տեսչական և մասնագիտական անձնակազմի աշխատավարձը` հասցնելով այն վերահսկվող օբյեկտների համապատասխան որակավորում ունեցող և պատասխանատվություն կրող աշխատողների աշխատավարձի չափին,
* բարելավել աշխատողների աշխատանքային պայմանները (ծառայողական անհրաժեշտ տարածքներ, գրասենյակային և համակարգչային տեխնիկա և այլն),
* ապահովել անհրաժեշտ ֆինանսական միջոցների առկայություն գործունեության անկա­խու­թյան և միջուկային ու ճառագայթային անվտանգության հետազոտությունների իրականացման համար:

«Միջուկային և ռադիացիոն անվտանգության գիտատեխնիկական կենտրոն» ՓԲԸ-ի զարգացումը. «Միջուկային և ռադիացիոն անվտանգության գիտատեխնիկական կենտրոն» ՓԲԸ-ի զարգացումը պայմանավորված է ատոմային էներգիայի օգտագործման ոլորտին առնչվող գիտատեխնիկական բնույթի բազմապիսի խնդիրների առկայությամբ (գործող և նոր ատոմա­կայանին, ուրանի արդյունահանմանը, միջուկային աշխատած վառելիքի և ռադիոակտիվ թափոն­ների անվտանգությանը վերաբերվող և այլն), որոնց լուծումը պահանջում է վերլուծական, տեխնիկական, հաշվողական, մեթոդական և փորձագիտական աշխատանքների կատարում:

«Միջուկային և ռադիացիոն անվտանգության գիտատեխնիկական կենտրոն» ՓԲԸ-ի զար­գացման առաջնահերթ ուղղություններն են`

* միջուկային անվտանգության գնահատման ժամանակակից մեթոդների, ներառյալ ռիսկի գնահատման մեթոդների յուրացումը և կիրառումը,
* մասնագիտական որակավորման բարձրացումը և նոր կադրերի պատրաստումը, ռադիոլոգիական ազդեցության գնահատման և չափումների նորագույն միջոցների և մեթոդների ներդնումը:

Միջազգային համագործակցությունը. Տեխնիկական աջակցության ծրագրերի շրջանակ­ներում կշարունակվի համագործակցությունն ԱԷՄԳ-ի, Եվրոպական հանձնաժողովի, ԱՄՆ-ի, Չեխիայի, ՌԴ և այլ երկրների միջուկային կարգավորող մարմինների հետ:

### Ջրային տնտեսություն

Ջրային տնտեսության ոլորտում էապես կարևորվում է անցած տարիների ընթացքում կատարված բարեփոխումների շարունակման գործընթացի ապահովումը, դրված նոր գաղափարների իրացումն ու ոլորտի զարգացման քաղաքականությունից բխող ծագած հիմնախնդիրների լուծումը:

2018 թվականի ընթացքում խմելու և ոռոգման ջրերի մատակարարման, ջրահեռացման և կեղտաջրերի մաքրման աշխատանքների բարելավման գերակա ուղղությունները կլինեն համա­կարգերում ջրամատակարարման շարունակականության և ջրի որակի բարելավման ապահովումը, համակարգերում կառավարման բարեփոխումների խորացումը, ամրապնդումը, կատարելա­գործումը, ներդրումների անհրաժեշտ ծավալների ներգրավումը և իրականացումը, ջրային համա­կարգերի վերականգնմանը և զարգացմանն ուղղված համալիր միջոցառումների իրականացումը, համակարգերի օգտագործման տնտեսական արդյունավետության և հուսալիության բարձրացումը, համակարգում առկա և նոր գործարկվող հզորությունների պատշաճ շահագործումը և պահպա­նումը, մատուցված ծառայությունների դիմաց վարձավճարների հավաքագրման մակարդակի բարձրացման և ջրի կորուստների նվազեցման նպատակով հաշվառման համակարգի կատարե­լագործման համալիր ծրագրերի ներդրումը, ինչպես նաև ընկերությունների ինքնածախ­սածածկման ապահովման շարունակումը:

Հասանելի և որակյալ ծառայությունների մատուցման ապահովման նպատակով 2018 թվականի ընթացքում անհրաժեշտ է շարունակել համապատասխան ներդրումների կատարումը ջրային ոլորտում: Ներդրումային քաղաքականությունը պետք է նպատակաուղղված լինի համա­կարգերի պահպանմանը և վերականգնմանը, առկա ենթակառուցվածքների արդիականացմանը և նորերի կառուցմամբ ծառայությունների մատուցման էներգատար կառուցվածքների փոփոխմանը, համակարգերում հաշվառելիության համակարգի բարելավմանը և արդիականացմանը:

ՀՀ ջրային տնտեսության ոլորտում նախատեսվում է իրականացնել հետևյալ հիմնական աշխատանքները`

* «Վեոլիա Ջուր», «Ջրառ» և «Մելիորացիա» փակ բաժնետիրական ընկերությունների, ինչ­պես նաև ջրօգտագործողների ընկերությունների գործունեության արդյունավետության բարձրաց­ման ուղղությամբ աշխատանքների իրականացում։
* Խմելու ջրի ոլորտում բարեփոխումների շարունակականության ապահովում, ջրամատա­կարարման և ջրահեռացման համակարգերի կառավարման արդյունավետության բարելավում, վարձակալի պայմանագրային պարտավորությունների վերահսկման մեխանիզմների ներդրում:
* «Վեոլիա Ջուր» փակ բաժնետիրական ընկերությունում վարձակալի հետ կնքված պայմա­նագրով վարձակալության յուրաքանչյուր տարվա համար նախատեսված ցուցանիշների կատար­ման ապահովում, անկախ տեխնիկական աուդիտի ընտրության և ներգրավվածության ապահո­վում, նոր վարձակալի կողմից Պայմանագրի պահանջներին համապատասխան Կոմիտե ներկայացված պարտադիր կապիտալ աշխատանքների ծրագրի (ՊԿԱԾ) հաստատում, Վարձա­կալի հետ կնքված վարձակալության պայմանագրի 2017 թվականի համար նախատեսված հիմնական կատարողական ցուցանիշների մեթոդաբանության մշակում և ներդրում, հաշվետ­վությունների ընդունման, գնահատման և արձագանքման համակարգի ներդրում:
* Ջրամատակարար կազմակերպությունների սպասարկման տարածքներից դուրս գտնվող գյուղական բնակավայրերում ջրամատակարարման ներդրումային աշխատանքների իրակա­նացում:
* Կոյուղու մաքրման կայանների կառուցման աշխատանքների նախապատրաստում և իրականացում:
* Ոռոգման ջրանցքների, ջրատարների և պոմպակայանների վերականգնում և նորոգում, ինչպես նաև ինքնահոս համակարգերի կառուցում։
* Ջրամբարաշինության ծրագրերի նախապատրաստման և ջրամբարաշինական ծրագրերի իրականացման ապահովում:
* Ոռոգման ոլորտում կառուցվածքային բարեփոխումների շարունակականության ապա­հովում, մասնակցային կառավարման ամրապնդում, ջրօգտագործողների հետ առավելագույնս թափանցիկ և նոր որակի հարաբերությունների ներդրում:
* Համաշխարհային բանկի, Ասիական զարգացման բանկի, Վերակառուցման և Զարգաց­ման Եվրոպական բանկի, Գերմանիայի Դաշնային Հանրապետության տնտեսական զարգացման բանկի կողմից ֆինանսավորվող վարկային ծրագրերի իրականացման ապահովում։
* Խրախուսել ջրի և էլեկտրաէներգիայի խնայողությունը, ապահովել ջրամատակարարման տևողության ավելացումը և ջրի որակի բարելավումը, ինչպես նաև շարունակել կատարելագործել հաշվառման համակարգը: Սակավաջուր տարածքներում ջրամատակարարման կազմակերպում, խորքային հորերի վերագործարկում:
* Իրականացնել վերահսկողություն ջրամատակարարման և ջրահեռացման ոլորտներում ապօրինությունների կանխարգելման ուղղությամբ:
* Ապահովել Արփա-Սևան թունելի անխափան և անվտանգ շահագործումն ու նրա տեխնիկական վիճակի բարելավման աշխատանքների իրականացումը:

Ընդհանուր առմամբ, նախատեսվում է ապահովել խմելու և ոռոգման ջրի համակարգերի բարեփոխումների երկարաժամկետ ծրագրերի իրականացումը` հիմնականում նպատակ դնելով բարձրացնել դրանց շահագործման հուսալիությունը և արդյունավետությունը, բարձրացնել համակարգի կազմակերպությունների գործունեության արդյունավետությունը (այդ թվում` մասնավոր կառավարման միջոցով), ինչպես նաև կրճատել ջրի կորուստները և բարելավել ջրամատակարարման ու ջրահեռացման ծառայությունների որակը: Միաժամանակ անհրաժեշտ է շարունակել կարևորագույն հիդրոտեխնիկական կառուցվածքների, այդ թվում` ջրամբարների պատվարների ամրապնդման ու նորոգման աշխատանքները, որը կապահովի դրանց անվտանգ ու անխափան շահագործումը:

Համաձայն ՀՀ կառավարության 2014 թվականի օգոստոսի 14-ի N883-Ն և N888-Ն որոշում­ների` 5 ջրամատակարար ընկերությունների կողմից օգտագործվող ու պահպանվող ջրային հա­մակարգերի և այլ գույքի (որպես միասնական գույքային համալիր) օգտագործման իրավունքը 2017 թվականի հունվարի 1-ից վարձակալությամբ փոխանցվել է մեկ կառավարչի՝ 15 տարի ժամկետով:

ՀՀ կառավարության 2016 թվականի հոկտեմբերի 27-ի նիստի «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կողմից օգտագործվող ու պահպանվող ջրային համակարգերը և այլ գույքը վարձակալության հանձնելու գործընթացի շրջանակում անցկացված գնման ընթացակարգի արդյունքներին և ստորագրվելիք վարձակալության պայմանագրի նախագծին հավանություն տալու մասին» N43 արձանագրության քաղվածքով հավանության է արժանացել «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ-երի կողմից օգտագործվող ու պահպանվող ջրային համակարգերի և այլ գույքի օգտագործման իրավունքը վարձակալությամբ փոխանցելու գործընթացի շրջանակում անցկացված ՀՀԳՆՋՏՊԿ-ՄԵԾՁԲ-N 15/1 ծածկագրով գնման ընթացակարգի արդյունքները՝ գնման ընթացակարգի հաղթող ճանաչելով «Վեոլիա Օ Կոմպանի Ժեներալ Դեզ Օ» կոմանդիտային բաժնետիրական ընկերությանը և վարձակալության պայմանագիրը: 2016 թվականի նոյեմբերի 21-ին ՀՀ կառավարության` ի դեմս ՀՀ ԷԵԲՊՆ ջրային տնտեսության պետական կոմիտեի և «Վեոլիա Օ Ժեներալ դեզ Օ» կոմանդիտային բաժնետիրական ընկերության և «Վեոլիա Ջուր» փակ բաժնետիրական ընկերության միջև ստորագրվել է վարձակալության պայմանագիր:

### Տրանսպորտ, կապ և տեղեկատվական տեխնոլոգիաներ

ՀՀ տրանսպորտի, կապի և տեղեկատվական տեխնոլոգիաների ոլորտների պետական կարգավորման, համակարգի պետական մասնակցությամբ բաժնետիրական ընկերությունների գործունեության կառավարման և կոորդինացման միջոցով 2018 թվականին կշարունակվի ապահովվել տնտեսության մյուս ճյուղերի (ոլորտների) կազմակերպությունների և ազգաբ­նակչության պահանջարկը` փոխադրումների (բեռնափոխադրումների և ուղևորափոխադրումների), փոստային ծառայությունների մատուցման, տեղեկատվական տեխնոլոգիաների, ռադիո­հեռար­ձակման և հեռուստահեռարձակման, ինչպես նաև ճանապարհների պահպանման բնագա­վառներում: 2018 թվականին ոլորտում իրականացվելու են հետևյալ ծրագրերն ու միջոցառումները:

Ճանապարհային տնտեսության բնագավառ. Հաշվի առնելով տրանսպորտային ենթակա­ռուց­վածքների կարևորությունը ՀՀ տնտեսության զարգացման բնագավառում, ՀՀ ընդհանուր օգտագործման ավտոմոբիլային ճանապարհների, ինչպես նաև դրանց վրա գտնվող տրանս­պորտային օբյեկտների (կամուրջներ, թունելներ և այլ արհեստական կառուցվածքներ) հիմնական և միջին նորոգումը, վերակառուցումը և ընթացիկ պահպանումը մշտապես գտնվում է ՀՀ կառավարության ուշադրության ներքո: Երթևեկության ինտենսիվության աճի,ուղևորա­փո­խադրում­ների ու բեռնափոխադրումների անվտանգության և արդյունավետության ապահովման նպատա­կով 2018 թվականին նախատեսվում է իրականացնել պետական նշանակության ավտոմոբիլային ճանապարհների ու տրանսպորտային օբյեկտների հիմնանորոգում, ինչպես նաև պետական նշանակության ավտոմոբիլային ճանապարհների պահպանում, շահագործում: Պետական նշանա­կության ավտոճանապարհների և տրանսպորտային օբյեկտների հիմնանորոգման ծրագրերով 2018 թվականին նախատեսվում է իրականացնել առաջնահերթ վերականգնման կարիք ունեցող ճանապարհահատվածների և տրանսպորտային օբյեկտների հիմնանորոգման աշխատանքներ:

Միջպետական և հանրապետական նշանակության ավտոճանապարհների ձմեռային պահ­պանում, ընթացիկ պահպանում և շահագործում ծրագրով կիրականացվեն միջպետական և հանրա­պետական (այդ թվում՝ մարզային) նշանակության ավտոմոբիլային ճանապարհների պահպանումը և շահագործումը` մշտապես կապահովվի ճանապարհների և կառույցների պահպանվածությունն այնպիսի վիճակում, որը համապատասխանում է անվտանգ և անխափան երթևեկության ապահովման պահանջներին:

2018 թվականին վարկային միջոցների հաշվին կշարունակվի Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման և բարելավման, Ասիական զարգացման բանկի աջակցությամբ իրականացվող Հյուսիս-հարավ ճանապար­հային միջանցքի ներդրումային, Վերակառուցման և զարգացման եվրոպական բանկի աջակցությամբ իրականացվող Բագրատաշենի կամուրջի վերակառուցման, ինչպես նաև Համաշխարհային բանկի աջակցությամբ իրականացվող Կենսական նշանակության ճանապարհացանցի լրացուցիչ վարկային ծրագրերը:

Տրանսպորտի բնագավառ. 2018 թվականին կշարունակվեն «Միջազգային ավտոճա­նա­պարհային փոխադրումներ կատարող տրանսպորտային միջոցների անձնակազմի աշխատանքի մասին» համաձայնագրի պահանջների ապահովման նպատակով ՀՀ-ում հսկիչ սարքերի (թվային տախոգրաֆների) կիրառման աշխատանքները:

Երկաթուղու բնագավառ. Կշարունակվի 2018 թվականի արդյունքներով համաձայնեցված ծավալներով և ուղղություններով Երկաթուղով ուղևորափոխադրումներից առաջացած վնասի փոխհատուցումը:

Կապի և հեռահաղորդակցության բնագավառ. Նախատեսվում է կազմել ՀՀ հաճա­խու­թյունների բաշխումների աղյուսակ, իրականացնել ռադիոեթերի մոնիտորինգի, ՌԷՄ-ի և ԲՀՍ‑ի տեղադրման, փորձաքննության և չափումների անցկացման, կապի շինարարական աշխատանք­ների տեխնիկական նորմերին համապատասխանության ընդունման, եթերի խանգարման աղբյուրների հայտնաբերման և վերացման աշխատանքներ:

ՀՀ-ում թվային հեռուստահեռարձակման ապահովման շրջանակներում կշարունակվի հանրապետական սփռման մուլտիպլեքսի արբանյակային տարածման համար արբանյակային ունակության վարձակալումը: Արդյունքում ակնկալվում է` անխափան և որակյալ ռադիոկապի, հեռախոսային կապի և հեռուստառադիոհեռարձակման ապահովում:

Տեղեկատվական տեխնոլոգիաների բնագավառ. ՀՀ կառավարության գործունեության առաջնահերթություններից մեկը եղել և մնում է տեղեկատվական տեխնոլոգիաների (ՏՏ) ոլորտի զարգացումը: ՏՏ ոլորտը Հայաստանի տնտեսության ամենաարագ զարգացող ճյուղերից է, որը մեծապես նպաստում է երկրի տնտեսության աճին, մրցունակության և արտադրողականության բարձրացմանը, հավելյալ արժեք ապահովող աշխատատեղերի ստեղծմանը և երկրի վարկանիշի բարձրացմանը:

2018 թվականին ոլորտում կիրականացվեն Տեղեկատվական տեխնոլոգիաների ոլորտի խթանման ծառայությունների ծրագիրը, Գյումրու և Վանաձորի տեխնոլոգիական կենտրոնների գործունեության իրականացման ծրագիրը և ՏՏ 2019 թվականին Հայաստանում համաշխարհային համաժողովի կազմակերպման ծրագիրը:

### Քաղաքացիական ավիացիա

Սոցիալ-տնտեսական զարգացման հիմնական ուղղությունները. Քաղաքացիական ավիացիայի համակարգի 2017 թվականի սոցիալ-տնտեսական զարգացման հիմնական ուղղությունները բխում են ՀՀ կառավարության 2013 թվականի հոկտեմբերի 23-ի «Հայաստանի Հանրապետությունում մրցունակ և կայուն ավիափոխադրումների ծառայությունների մատուցման ապահովման ծրագիրը և ծրագրի իրականացման միջոցառումները հաստատելու մասին» թիվ 1248-Ա, 2014 թվականի մարտի 27-ի «Հայաստանի Հանրապետության 2014-2025 թվականների հեռանկարային զարգացման ռազմավարական ծրագիրը հաստատելու և Հայաստանի Հանրա­պետության կառավարության 2008 թվականի հոկտեմբերի 30-ի N 1207-Ն որոշումը ուժը կորցրած ճանաչելու մասին» թիվ 442-Ն, 2014 թվականի մայիսի 19-ի «Հայաստանի Հանրապե­տության կառավարության ծրագրի մասին» թիվ 511-Ա, 2017 հունվարի 12-ի «Հայաստանի Հանրապե­տության կառավարության 2017 թվականի գործունեության միջոցա­ռումների ծրագիրը և գերակա խնդիրները հաստատելու մասին» թիվ 122-Ն որոշումների դրույթներից, ինչպես նաև «Ավիացիայի մասին» ՀՀ օրենքով սահմանված ընդհանուր հիմնախնդիրներից և Գլխավոր վարչության կանոնադրությունից:

Քաղաքացիական ավիացիայի ոլորտի կառավարման արդյունավետության բարձրացման նպատակով բնագավառում իրականացվում է թռիչքային և ավիացիոն անվտանգության մակարդակների համապատասխանեցում եվրոպական և միջազգային ստանդարտներին: Շարունակվում են արդիականացվել Երևանի «Զվարթնոց» միջազգային օդանավակայանը և նրա ենթակառուցվածքները՝ ուղևորների օդանավակայանային սպասարկման ներկայիս մակարդակը պահպանելու և բարձրացնելու նպատակով: Հավասար մրցակցային պայմաններ են ապահովվում ՀՀ-ից և դեպի ՀՀ օդային փոխադրումներ իրականացնող ավիափոխադրողների համար:

Ոլորտում 2018 թվականի գործունեության հիմնական ուղղություններն են.

* օդային տրանսպորտի բնագավառում վարվող քաղաքականության հիմնադրույթների մշակ­մա­նը, ներքին և միջազգային օդային հաղորդակցությունների իրավունքների և այդ իրա­վունք­ներին վերաբերող, ինչպես նաև քաղաքացիական ավիացիայի բնագավառում թռիչ­քային և ավիացիոն անվտանգության, օդային երթևեկության սպասարկման նպատակով միջազգային օդային հաղորդակցություններին վերաբերող միջազգային պայմանագրերի նախապատ­րաստմանը, քննարկմանը, բանակցությունների վարմանը մասնակցությունը,
* օդանավակայանային գործունեության և օդային երթևեկության կազմակերպման, ինչպես նաև ավիացիայի բնագավառում շահագործվող վերգետնյա միջոցների և մատուցվող ծա­ռա­յությունների ապահովության ու անվտանգության կանոնակարգումը և վերահսկո­ղությունը,
* ՀՀ օրենսդությամբ սահմանված կարգով ավիացիայի համակարգում գործունեություն իրա­կա­նացնելու համար համապատասխան սերտիֆիկատների, լիցենզիաների, վկա­յականների և թույլտվությունների տրամադրումը, օդանավերի թռիչքային պիտանության, աերոնավիգացիոն միջոցների և այլ ավիացիոն սարքավորումների, թռիչքային անձնակազմերի, օդային երթևեկու­թյան կարգավարների և օդանավերի տեխնիկական սպասարկման անձնակազմերի վկայական­ների տրամադրումը և վավերացումը,
* օտարերկրյա պետության ավիացիոն իշխանությունների կողմից տրված օդանավի անձնակազմի անդամների վկայականների ճանաչումը,
* քաղաքացիական ավիացիայի համակարգում գործունեություն իրականացնող բոլոր շահագործողների, կազմակերպությունների ու ընկերությունների շարունակական վերահսկո­ղությունը և դրանց կողմից կատարվող աշխատանքների ու մատուցվող ծառայությունների որակի վերահսկողության տեսչական ստուգումների անցկացումը,
* ՀՀ-ում օդանավերի երկրորդային հետևանքներ չառաջացրած աղետների դեպքում որոնողափրկարարական աշխատանքների համակարգումը,
* Օդանավ շահագործողի վկայականի տրամադրումը,
* ՀՀ քաղաքացիական օդանավերի պետական ռեգիստրների վարումը,
* ՀՀ քաղաքացիական ավիացիայի ավիացիոն անվտանգության ազգային ծրագրի վարումը:

### Քաղաքաշինություն

Ոլորտում իրագործվող ծրագրերն ունեն ռազմավարական նշանակություն, որոնց հեռանկարային արդյունքները նպատակաուղղված են լինելու հատկապես ՀՀ մարզերում բնակչության զբաղվածության մակարդակի և ընդհանուր կենսամակարդակի բարձրացմանը, կրթության, մարզական և մշակութային ոլորտներում վարվող միասնական քաղաքականության ապահովմանը: 2018 թվականին իրականացվող ծրագրերում ներառվելու են`

* շինարարական ծրագրերը,
* նորմատիվատեխնիկական փաստաթղթերի համակարգի բարեփոխման և արդիա­կանացման նպատակով նորմատիվատեխնիկական փաստաթղթերի մշակման (տեղայնացման) ծրագրի աշխատանքները,
* ՀՀ համայնքների միկրոռեգիոնալ մակարդակի տարածական պլանավորման փաստաթղ­թերի նախագծերի մշական աշխատանքները,
* աղետի գոտու բնակավայրերում երկրաշարժի հետևանքով անօթևան մնացած ընտանիքների բնակարանային խնդիրների լուծմանն ուղղված պետական աջակցության ծրագրի շարունակական իրականացման աշխատանքները:

Շինարարական ծրագրերի մասով առաջնահերթություններն են`

* նախորդ տարիներին սկսված և շարունակական բնույթ ունեցող օբյեկտները,
* օբյեկտները, որոնց ՀՀ օրենսդրությամբ սահմանված կարգով հաստատված և փորձաքննու­թյուն անցած նախագծանախահաշվային փաստաթղթերն առկա են,
* օբյեկտները, որոնց նախագծերը նախատեսված են ձեռք բերել 2017 թվականի պետական բյուջեի միջոցների հաշվին,
* օբյեկտները, որոնց նախագծերը նախատեսվում են ձեռք բերել 2018 թվականին:
* ՀՀ 2018 թվականի ծրագրերը նպատակաուղղված են նախակրթական, հանրակրթական, միջին մասնագիտական հաստատությունների, մարզադպրոցների, թանգարանների, թատրոն­ների, մշակույթի տների և բնակելի շենքերի վերակառուցման, հիմնանորոգման, վերանորոգման, արդիականացման և կառուցման աշխատանքներին:

Ընդհանուր առմամբ 2018 բյուջետային տարում շինարարական ծրագրեր կիրականացվեն թվով 32 օբյեկտների գծով, այդ թվում՝ 21 կրթական, 4 մարզական, 6 մշակութային և 1 բնակելի շենք:

Միջազգայնորեն ընդունված սկզբունքներին համահունչ նորմատիվատեխնիկական փաստաթղթերի համակարգի բարեփոխման և արդիականացման նպատակով իրականացվելու է ՀՀ կառավարության 2017 թվականի փետրվարի 23-ի նիստի N 8 արձանագրային որոշմամբ հավանության արժանացած «Նորմատիվատեխնիկական փաստաթղթերի մշակում (տեղայնացում) ծրագրով» նախատեսված թվով 4 նորմատիվատեխնիկական փաստաթղթերի մշակում, ինչը հնարավորություն կտա ապահովել նախագծային և շինարարական աշխատանքների որակական երաշխիքները, ՀՀ շինարարական արտադրանքի և ծառայությունների համատեղելիությունը միասնական շուկայում շրջանառվող շինարարական արտադրանքի և ծառայությունների հետ:

2018 թվականին «Քաղաքաշինական ծրագրային (տարածական պլանավորման) փաստաթղթերի նախագծերի մշակում» ծրագրի շրջանակներում նախատեսվում է համայնքների մասնակցությամբ մշակել ՀՀ Սյունիքի և ՀՀ Արարատի մարզերի բնակավայրերի միկրոռեգիոնալ մակարդակի` համակցված տարածական պլանավորման փաստաթղթերի նախագծերը: Ծրագիրը նպատակաուղղված է ՀՀ կառավարության 2016 թվականի հոկտեմբերի 18-ի N 1060-Ա որոշմամբ հաստատված Հայաստանի Հանրապետության կառավարության ծրագրի Քաղաքաշինություն բաժնի 5-րդ կետով որպես գերակայություն սահմանված ՀՀ համայնքներին գլխավոր հատակագծերով ապահովելու խնդրի ամբողջական լուծմանը:

2018 թվականին կկատարվեն Սպիտակի երկրաշարժի հետևանքով անօթևան մնացած ընտանիքների բնակարանային ապահովմանն ուղղված պետական աջակցության ծրագրի շահառու ճանաչված, սակայն բնակարանային պայմանները դեռևս չբարելաված ընտանիքների մի մասի բնակարանային խնդիրների լուծման նկատմամբ ձևավորված պետական պարտավորությունները:

### Արտակարգ իրավիճակների ոլորտ

Արտակարգ իրավիճակներում բնակչության պաշտպանության բնագավառում ՀՀ կառավարության կողմից իրականացվող քաղաքականությունը նպատակաուղղված է լինելու բնական և մարդածին աղետների ռիսկի նվազեցմանը, հնարավոր հետևանքների կանխարգելմանը և վերացմանը՝ հանդիսանալով պետության անվտանգության ապահովման բաղկացուցիչ տարր, նպաստելու է երկրի կայուն զարգացմանը: 2018 թվականին ոլորտի հիմնական խնդիրներն են`

* Փրկարար ծառայությունում փրկարարական համակարգի կատարելագործումը և զարգացումը` այն աստիճանաբար համապատասխանեցնելով ընդունված ժամանակակից պահանջներին, զուգահեռաբար պետական փրկարարական կառույցի շուրջ ձևավորելով կամավորական փրկարարական ուժեր, փրկարար ծառայողների մասնագիտական, արագ արձագանքման փրկարար ուժերի պատրաստականության բարձրացումը և տեխնիկական հագեցվածության ապահովումը, քաղաքացիական պաշտպանության ուժերի հավաքական կենտրոնի քաղաքացիական պաշտպանության ուժերի ու ստորաբաժանումների խնդիրների առավել արդյունավետ դերաբաշխման և կառավարելիության բարձրացումը, սահմանամերձ բնակավայրերում փրկարարական և արագ արձագանքման այլ ուժերի ստեղծումը և զարգացումը:
* Սեյսմիկ պաշտպանության ոլորտում սեյսմիկ վտանգի գնահատման հուսալիությունը բարձրացնելու նպատակով սեյսմիկ պաշտպանության ազգային դիտացանցի արդիականացումը և թվայնացումը: Շենքերի, շինությունների նախագծման, բնակավայրերի տարաբնակեցման և զարգացման ծրագրերում դրանց հնարավոր անվտանգ վայրի ընտրության և սեյսմիկ անվտանգության հաշվի առնելը:
* Հիդրոօդերևութաբանության մոնիտորինգի ուղղությամբ հիմնական խնդիրները նպատակաուղղված են լինելու հիդրոօդերևութաբանական ստորաբաժանումների, կայանների և դիտակետերի աշխատանքների ավտոմատացմանը, թվայնացմանը, դիտարկումների ծրագրային համակարգերը միջազգային չափանիշների մակարդակին և ՀՕԿ-ի (Համաշխարհային օդերևութաբանության կոմիտե) կողմից ընդունված ստանդարտներին մոտեցնելուն, գործող սարքավորումների անխափան շահագործմանը, որն իր հերթին հնարավորություն կտա բարելավել հիդրոօդերևութաբանական սպասարկման որակը:
* Մթնոլորտային երևույթների վրա ակտիվ ներգործության ծառայության ոլորտի հիմնական խնդիր­ներն են ռադիոլոկացիոն ցանցի արդիականացումը, հակակարկտային հրթիռային համա­կար­գի ներդրումը՝ կարկտահարություններից գյուղատնտեսական մշակաբույսերի ցանքա­տարա­ծու­թյունների, այգիների պաշտպանության արդյունավետությունը բարձրացնելու նպատակով:
* Ճգնաժամային կառավարման հիմնական խնդիրն է զարգացնել առկա հնարա­վո­րու­թյուն­ները` դարձնելով այն արտակարգ իրավիճակների և քաղաքացիական պաշտպանության մասնա­գետ­ների պատրաստման ու վերապատրաստման կենտրոն:
* Ճգնաժամային կառավարման ազգային կենտրոնում մարդուն հրատապ օգնության հա­մա­պե­տական համակարգի «911» դիսպետչերական ծառայության զարգացումը` ծառայության մատուցումը հնարավորինս մոտեցնելով միջազգային չափանիշներին: Իրավիճակների վերաբերյալ օպերատիվ տեղեկատվության հավաքման, մշակման, վերլուծության և առաջարկությունների նախապատրաստման համակարգի կատարելագործումը:
* ՀՀ կառավարության կողմից հաստատված պետական պահուստի համակարգի զար­գաց­ման և բարեփոխումների հայեցակարգի դրույթների իրականացումը, նյութական արժեք­նե­րի կուտակումը, թարմացումը, փոխարինումը և պահպանումը: Այս ոլորտում նոր քաղա­քա­կանության մշակումը՝ ընդգրկելով մասնավոր սեկտորի հնարավորություններն ու կարողությունները:
* Աղետների ռիսկի վերաբերյալ տվյալների հավաքագրման, վերլուծության, համայնքներում աղետների ռիսկի բացահայտման և գնահատման համակարգի փուլային ներդրումը, սողանքային աղետի կառավարման միասնական համակարգի փորձնական ներդրումը:

### Արտաքին քաղաքականություն

ՀՀ դիվանագիտական կորպուսը իրեն վերապահված լիազորությունների շրջանակներում, մինչև ՀՀ նորընտիր նախագահի կողմից իր պաշտոնի ստանձնումը ՀՀ նախագահի ընդհանուր ղե­­կա­վարմամբ, իսկ ՀՀ սահմանադրության 146–րդ հոդվածի ուժի մեջ մտնելուց հետո՝ ՀՀ Կառա­վա­րության ծրագրի հիման վրա, մշակում և այդ ծրագրի ու միջազգային իրավունքի հիման վրա իրա­կանացնում է ՀՀ արտաքին քաղաքականությունը, ինչպեu նաև կազմակերպում և ղեկավարում է դիվանագիտական ծառայությունը օտարերկրյա պետություններում և միջազգային կառույցներում:

ՀՀ դիվանագիտական կորպուսի գործունեությունը նպատակաուղղված է բոլոր պետությունների հետ բարիդրացիական, փոխշահավետ հարաբերությունների հաստատմանը, պետության արտաքին անվտանգության բաղադրիչի ամրապնդմանը, երկրի զարգացման համար արտաքին բարենպաստ պայմանների և երաշխիքների ապահովմանը, միջազգային կազմակեր­պություններում և գործընթացներում ներգրավվածության խորացմանը, Հայաստանի բարեկամ­ների թվի ավելացմանը, միջազգային ասպարեզում Հայաստանի հեղինակության և դիրքերի ամրապնդմանը, միջազգային և տարածաշրջանային տնտեսական ու ֆինանսական կառույցների հետ ակտիվ համագործակցության զարգացմանը, այլ պետություններում ՀՀ և նրա քաղաքա­ցիների շահերի պաշտպանությանը, հայկական մշակութային ժառանգության պահպանմանը, միջազգային հարաբերություններում դրական օրակարգ ձևավորող Հայաստանի և հայ ժողովրդի շահերից բխող նախաձեռնությունների իրականացմանը։

Նշված նպատակներին հասնելու համար ՀՀ արտաքին քաղաքականության հիմնական խնդիրներն են հանդիսանում՝

* Ղարաբաղյան հիմնախնդրի խաղաղ կարգավորումը՝ միջազգային իրավունքի հիմնարար սկզբունքների և նորմերի, մասնավորապես, ժողովուրդների ինքնորոշման իրավունքի հիման վրա,
* Արտաքին անվտանգության ռազմաքաղաքական բաղադրիչի ամրապնդումը,
* Հայոց ցեղասպանության միջազգային ճանաչումն ու դատապարտումը, ցեղասպանության հանցագործությունների կանխարգելումը,
* Երկկողմ հարաբերություններում`
* Ռուսաստանի հետ դաշնակցային փոխգործակցության և ռազմավարական հարա-բերությունների առավել խորացումն ու ընդլայնումը,
* Ամերիկայի Միացյալ Նահանգների հետ բարեկամական գործընկերության ամրապնդումը,
* Եվրոպական երկրների հետ երկկողմ համագործակցության հետագա զարգացումն ու ամրապնդումը,
* անմիջական հարևանների` Վրաստանի և Իրանի հետ բարիդրացիական և փոխշահավետ հարաբերությունների խորացումը,
* փոխշահավետ համագործակցության ուղղությամբ իրական քայլեր ձեռնարկող ԱՊՀ մասնակից պետությունների հետ հարաբերությունների խորացումը,
* Չինաստանի հետ համապարփակ հարաբերությունների հետագա ամրապնդումը,
* Հնդկաստանի հետ համագործակցության ընդլայնումը,
* Մերձավոր Արևելքի ավանդական գործընկեր երկրների հետ փոխգործակցության շարունակումը,
* Ամերիկա մայրցամաքի երկրների հետ համագործակցության զարգացումը,
* Ասիայի, Աֆրիկայի և Օվկիանիայի պետությունների հետ հարաբերությունների զարգացումը,
* հայ-թուրքական հարաբերությունների` առանց նախապայմանների կարգավորումը,
* Բազմակողմ ձևաչափով`
* Եվրասիական տնտեսական միության շրջանակներում համագործակցությանն ակտիվ մասնակցությունը,
* ՀԱՊԿ-ի շրջանակում համագործակցության շարունակական խորացումը,
* Եվրոպական միության հետ համապարփակ գործընկերության ընդլայնումը,
* ԱՊՀ շրջանակներում համագործակցությանն ակտիվ մասնակցությունը,
* ՄԱԿ-ում, ԵԱՀԿ-ում, ԵԽ-ում և այլ միջազգային կազմակերպություններում առավել ակտիվ ներգրավվածությունը և ՀՀ շահերի պաշտպանությունը,
* Ֆրանկոֆոնիայի միջազգային կազմակերպությանը ՀՀ ներգրավվածության խորացումը, 2018 թվականին Հայաստանում կայանալիք Ֆրանկոֆոնիայի գագաթնաժողովի պատշաճ կազմակերպումը,
* ՆԱՏՕ–ի հետ քաղաքական երկխոսության շարունակումը, Անհատական գործընկերության գործողությունների ծրագրի հետևողական իրականացումը,
* Միջազգային և տարածաշրջանային տնտեսական և ֆինանսական կառույցների հետ ակտիվ համագործակցության զարգացումը,
* Հայաuտանի տնտեսական կայուն զարգացման նպաստումը, մասնավորապես՝
* երկկողմ տնտեսական հարաբերությունների զարգացումը, հաղորդակցության ուղիների ապաշրջափակումը,
* հայրենական արտադրանքի արտահանման խթանումը, նոր շուկաների բացահայտումը, օտարերկրյա ներդրումների և դեպի Հայաստան զբոսաշրջիկների թվի ավելացումը՝ դիվանա­գիտական ներկայացուցչությունների ակտիվ ներգրավման միջոցով,
* միջկառավարական հանձնաժողովների աշխատանքների ակտիվացումը, տնտեսական բնույթի միջոցառումների հայկական կողմի մասնակցության ապահովումը,
* ՀՀ տնտեսության զարգացման տարբեր ոլորտներում սփյուռքի ներուժի առավել արդյու­նավետ ներգրավումը,
* օտարերկրյա պետություններում ՀՀ քաղաքացիների և իրավաբանական անձանց իրավունքների ու շահերի պաշտպանությունը,
* արտակարգ իրավիճակում հայտնված մեր հայրենակիցներին, այդ թվում՝ սիրիահայերին աջակցության ցուցաբերումը,
* օտարերկրյա պետություններում հայկական պատմամշակութային ժառանգության պահպանումը,
* միջազգային ասպարեզում ՀՀ արտաքին քաղաքականության դիրքորոշումներն առավել ընկալելի դարձնելուն, բարենպաստ միջազգային հանրային կարծիքի ձևավորմանն ուղղված գործողությունների իրականացումը,
* երկկողմ և բազմակողմ ձևաչափերով խորհրդարանական դիվանագիտության զարգաց­ման և կապերի ամրապնդման աջակցումը:

### Արդարադատություն

2018 թվականին ոլորտի առաջնային ռազմավարական նպատակներն են լինելու՝

* ՀՀ օրենսդրական ոլորտ.

Ոլորտում իրականացվող գործունեությունը պետք է ուղղված լինի Հանրապետության օրենսդրության որակի բարձրացմանը և օրենսդրության ներքին հակասութ­յունների բացառմանը: ՀՀ Սահմանադրությունից բխող օրենքների մշակմանը զուգահեռ պետք է իրականացվի ենթաօրենսդրական ակտերի մոնիթորինգ` դրանք Սահմանդրությանը համապա­տասխանեցնելու համար: Իրավական որոշակիության սկզբունքից ելնելով` իրականացվում է գործող իրավական ակտերի համապատասխանեցում վավերացված միջազգային իրավական փաստաթղթերին՝ միաժամանակ ապահովելով Մարդու իրավունքների եվրոպական դատարանի և Սահմանադրական դատարանի որոշումների հիման վրա գործող օրենսդրությունում փոփոխու­թյունների և լրացումների իրականացումը:

* Մարդու իրավունքների պաշտպանության ոլորտ.

Ոլորտում նախատեսվում է հետևողականորեն իրագործել Մարդու իրավունքների պաշտպանության ազգային ռազմավարությունից բխող գործողու­թյուն­ների ծրագիրը, ինչպես նաև մշակել նորը:

* Դատաիրավական ոլորտ.

Մշակվել է Դատական օրենսգիրք սահմանադրական օրենքը, ուստի 2018 թվականին նախատեսվում է իրագործել դրանից բխող միջոցառումները: Նորմատիվ ակտերի մշակումը միտված կլինեն դատաիրավական համակարգի հետագա զարգացմանը, դա­տական համակարգի անկախության և հասարակության վստահության բարձրացման ապահով­մանը:

Անձի դատական պաշտպանության իրավունքը սերտորեն կապված է իրավաբանական օգնություն ստանալու իրավունքի հետ: ՀՀ Սահմանադրությամբ երաշխավորված անվճար իրավաբանական օգնության տրամադրման համար կբարձրացվի դրա հասանելիությունը, և կսահմանվեն նոր գործուն մեխանիզմներ, մասնավորապես` Pro-bono իրավաբանական ծառայություններ մատուցող անձանց խրախուսման միջոցով, անվճար իրավաբանական օգնության տրամադրման շրջանակները ընդլայնելով, մատչելի իրավաբանական օգնություն ստանալու կառուցակարգեր սահմանելով:

Հաշվի առնելով այն հանգամանքը, որ դատաիրավական ոլորտում իրականացվող բարե­փո­խում­ների արդյունավետության ապահովման համար անհրաժեշտ է դրանց փուլային, շարու­նակական իրականացում` մշակվելու է դատաիրավական բարեփոխումների նոր հայեցակարգ:

* Դատական ակտերի հարկադիր կատարման ոլորտ.

Ոլորտում կիրականացվեն միջոցա­ռումներ, որոնք ուղղված կլինեն ՀՀ-ում ներկայումս գործող հարկադիր կատարման ենթակա ակտերի՝ սահմանված պահանջների արդյունավետ, համաչափորեն, սեղմ ժամկետներում և կողմերի իրավունքների պահպանմամբ իրականացմանը՝ միաժամանակ ապահովելով տեղեկատ­վական համակարգերի համակցումը խոցելի խմբերի իրավունքների երաշխավորմանը, ինչպես նաև բիզնես միջավայրի բարելավմանը:

* Քրեակատարողական ոլորտ.

Քրեակատարողական համակարգի արդյունավետության բարձրացման համար առաջնայնորեն պետք է իրականացնել քրեակատարողական հիմնարկների նյութատեխնիկական և սոցիալական պայմանների շարունակական բարելավում, այդ հիմնարկ­ների անձնակազմերի և անազատության մեջ գտնվող անձանց անվտանգությունն ապահովում, կալանավորվածների և դատապարտյալների անձնական և մշակութային, կրթական ու հոգևոր զարգացման, ինչպես նաև զբաղվածության ապահովման պատշաճ պայմանների ստեղծում, քրեակատարողական ծառայության արդիականացմանն ու օպտիմալացմանն ուղղված միջոցառումների իրականացում: Նախատեսվում է միջոցներ ձեռնարկել անազատության մեջ գտնվող անձանց երկրորդային (հիվանդանոցային) բժշկական օգնության և սպասարկման տրամադրման բարելավման ուղղությամբ: Մասնավորապես, նախատեսվում է իրականացնել քրեակատարողական համակարգում երկրորդային (հիվանդանոցային) բժշկական օգնության մոդելի ընտրություն և մոդելի ընտրության հիման վրա երկրորդային (հիվանդանոցային) բժշկական օգնության և սպասարկման կարողությունների զարգացում:

* Պրոբացիայի ոլորտ.

Քրեական պատիժների ոլորտում վերականգնողական արդարադա­տության սկզբունքների ներդրման, կրկնահանցագործության կրճատման և հանցանք կատարած անձանց վերասոցիալականացման գործընթացի արդյունավետության բարձրացման նպատակով 2016 թվականին ընդունվեց «Պրոբացիայի մասին» ՀՀ օրենքը, որով ներդրվեց պրոբացիայի ինստիտուտը: Նշյալ ինստիտուտի կենսագործման նպատակով 2018 թվականի ընթացքում կշարունակվեն իրագործվել մի շարք միջոցառումներ: Մասնավորապես՝ նախատեսվում է զարգացնել պրոբացիայի պետական ծառայության կարողությունները, գործարկել էլեկտրոնային հսկողության համակարգը՝ ըստ փուլերի, մշակել և փորձարկել պրոբացիայի շահառուների վերասոցիալականացմանն ուղղված միջոցառումներ և ծրագրեր:

* Նոտարական ոլորտ.

Նախատեսվում է զարգացնել նոտարի` որպես «կանխարգելիչ արդարադատություն» իրականացնող մարմնի կարողությունները, որի արդյունքում կթեթևանա դատարանների ծանրաբեռնվածությունը, իսկ դատավորների վարույթում գործերի կուտակումներ չեն լինի:

* Սնանկության ոլորտ.

Նախատեսվում է մշակել սնանկության կառավարիչների ընտրության առավել արդյունավետ կառուցակարգեր, ինչպես նաև վերացնել սնանկության վարույթի իրականացման ընթացքում առաջացող խնդիրները:

* Քաղաքացիական կացության ակտերի գրանցման ոլորտ.

Նախատեսվում է արդիակա­նացնել քաղաքացիական կացության ակտերի ոլորտի օրենսդրությունն ուղղված «մեկ պատուհան» ծառայութjան ներդրումը՝ ապահովելով ՔԿԱԳ տարածքային մարմինների վերակազմակերպումը տարածքային սպասարկման գրասենյակներին:

* Իրավաբանական անձանց պետական գրանցման ռեգիստրի ոլորտ.

Իրավաբանական անձնաց պետական գրանցման բնագավառում մի շարք ծառայություններ արդեն իսկ հնարավոր է դարձել հանրությանը մատուցել առցանց կամ պետական ծառայությունների մատուցման միասնական գրասենյակների միջոցով՝ ինչի հաշվին զգալիորեն բարելավվել է ծառայությունների մատուցման որակը, կրճատվել են ծառայությունների մատուցման ժամկետները, ծառայությունները ավելի հասանելի են դարձել քաղաքացիներին: Մատուցվող ծառայությունների որակը բարձրաց­նելու համար առաջնային է իրավաբանական անձնաց արխիվային գործերի թվայնացումը: Թվայնացումից բացի որոշակի բարելավումներ պետք է իրականացվեն արդեն իսկ գործարկված համակարգերում (azdarar.am, e-register.am, registration.am) դրանք զարգացնելու, դրանց արդյու­նավետությունն առավել բարձրացնելու, ինչպես նաև ինքնաշխատ կերպով մատուցվող ծառայու­թյունների մասնաբաժինը ավելացնելու նպատակով: Պետական ռեգիստրի կողմից մատուցվող ծառայությունները ավելի հասանելի կլինեն էլեկտրոնային թվային ստորագրության կիառումը մեծացնելու դեպքում: Բարեփոխումների կարևորագույն բաղադրիչն է բիզնես ռեգիստրի հիմնումը, ինչը հնարավորություն կտա ընկերությունների վերաբերյալ ամբողջական տեղեկատվության հավաքագրումը և համապատասխան տեղեկատվության տրամադրումը այդ թվում և առցանց, ինչը կհեշտացնի թե՛ ֆինանսական կազմակերպությունների, թե՛ պետական մարմինների, թե՛ անմիջա­պես գործարարությամբ զբաղվողների աշխատանքը՝ անհրաժեշտ տեղեկատվությունը մեկ պատուհանից ստանալով: Քաղաքացիներին արդյունավետ ծառայություններ մատուցելու համար նախատեսվում է նաև ավտոմեքենաների նկատմամբ ապահովված իրավունքների գրանցումների ներառումը շարժական գույքի նկատմամբ ապահովված իրավունքների համակարգում, ինչպես նաև շարժական գույքի կադաստրի վարման համապատասխան իրավական հիմքի ձևավորումը և միասնական գրանցամատյանի վարումը, ինչպես նաև այդ գրանցամատյանի շարժական գույքի նկատմամբ ապահովված իրավունքների գրանցամատյանին համակցումը:

* էլեկտրոնային արդարադատության ոլորտ.

ՀՀ կառավարության 2017-2022 թվականների ծրագրի գերակայություն հանդիսացող պետական կառավարման համակարգերի թվայնացման, ինչպես նաև էլեկտրոնային կառավարման ոլորտում քաղաքացիներին և բիզնես ոլորտին պետության կողմից մատուցվող ծառայությունների որակի, մատչելիության ու արդյունավետության բարձրացումը ապահովելու նպատակով նա­խա­տես­վում է խթանել ոլորտում թվայնացման և էլեկտրոնային եղանակով պետական ծառայությունների մա­տուցման գործընթացը: Մասնավո­րապես, ներկայումս թվայնացման կենտրոն ստեղծելու նպա­տա­կով մշակվել է նախագիծ, լիցեն­զիաների էլեկտրոնային միասնական գրանցամատյան ստեղծելու վերա­բերյալ ներկայացվել են ՀՀ օրենքների նախագծեր, պիլոտային կիրարկման փուլում է գտնվում ՀՀ արդարադատության նախարարության «Թեժ գիծ» համակարգը, ընդլայնվել է պետական ծառա­յու­թյունների մատուց­ման միասնական գրասենյակների և մատուցվող ծառայությունների թիվը, ներ­կա­յումս մշակվում է դատարանների էլեկտրոնային միասնական համակարգի տեխնիկական առա­ջադ­րանքը և այլն: Էլեկտրոնային կառավարման համակարգերի զարգացման նպատակով 2018 թվականի ընթացքում նախատեսվում է մշակել և ընդունել ընդհանուր թվային ռազմավարություն, անցում կատարել բոլոր պետական մարմիններում ներդրված համակարգերի միասնական մուտքի և նույնականացման համակարգին, ստեղծել հարցումների միասնական էլեկտրոնային հարթակ, մշակել և ներդնել պետական կառավարման էլեկտրոնային ինտեգրված համակարգ:

* Հակակոռուպցիոն ոլորտ.

Վերջին ժամանակահատվածում ՀՀ-ն կոռուպցիայի դեմ պայքա­րում իրականացրել է մի շարք օրենսդրական բարեփոխումներ: Մասնավորապես, քրեա­կա­նացվել է ապօրինի հարստացումը, ընդունվել են անկախ կանխարգելիչ հակա­կո­ռուպցիոն մարմին ստեղծելու մասին, «Ազդարարման համակարգի մասին» ՀՀ օրենքները, բարեփոխվել են հայտարարագրման և շահերի բախման ինստիտուտները և այլն:

Տվյալ օրենսդրական նախաձեռնությունները կյանքի կոչելու, ինչպես նաև հանրային կառա­վարման ոլորտում հակակոռուպցիոն բնույթի շարունակական բարեփոխումներ իրականացնելու նպատակով՝ 2018 թվականի ընթացքում նախատեսվում է իրագործել հետևյալ միջոցառումները`

* նախատեսվում է զարգացնել հակակոռուպցիոն ինստիտուցիոնալ համակարգը, ստեղծել և գործարկել միջազգային իրավական չափորոշիչներով նախատեսված և պահանջներին համապա­տասխանող հակակոռուպցիոն կանխարգելիչ ինքնավար մարմին, ներդնել, զարգացնել ազդա­րարների պաշտպանության գործուն կառուցակարգերը և ապահովել դրանց կիրարկումը: Հաշվի առնելով այն հանգամանքը, որ ՀՀ գործող հակակոռուպցիոն ռազմավարության միջոցառումները նախատեսված են 2015-2018 թվականների համար՝ նախատեսվում է շահագրգիռ մարմինների համագործակցությամբ մշակել հակակոռուպցիոն նոր գործուն, հեռանկարային ռազմավարություն՝ միաժամանակ ապահովելով գործող ռազմավարության իրագործումը:
* գործարար միջավայրի բարելավման և բիզնեսի շահերի պաշտպանության նպատակով նախատեսվում է՝ ներդնել գործարարների շահերի պաշտպանի ինստիտուտը՝ որպես գործա­րարների խախտված կամ վիճարկվող իրավունքների և օրինական շահերի պաշտպանության և վեճերի լուծման այլընտրանքային արդյունավետ միջոց:

Ոլորտում իրականացվող գործունեությունը նաև ուղղված է լինելու համակարգում գործող առանձ­նացված ստորաբաժանումների և իրավաբանական անձանց գործառույթների արդյու­նավետ իրա­կա­նացմանը: Այդ թվում` նորմատիվ իրավական ակտերի՝ պետական իրավական փոր­ձա­քննու­թյան անցկացումն ու պետական գրանցում/Իրավական ակտերի փորձաքննության գործա­կա­լու­թյուն/, պաշտոնական թարգմանության իրականացումը /«ՀՀ ԱՆ թարգմանությունների կենտրոն» ՊՈԱԿ/, իրավական կրթության, վերականգնողական ծրագրերի իրականացումը, անչափահասների արդա­րա­դատության ոլորտի բարեփոխումը /«Իրավական կրթության և վերա­կանգնողական ծրագ­րերի իրականացման կենտրոն» ՊՈԱԿ/, ՀՀ պաշտոնական տեղեկագրերի, ՀՀ գերատեսչական նոր­մատիվ իրավական ակտերի տեղեկագրի և Երևանի իրավական ակտերի տեղեկագրի պար­բե­րա­կանների հրատարակումների կազմակերպումը, Օրենսդրական գերա­տեսչական կամ ՏԻՄ-ի իրավական ակտերի պաշտոնական ինկորպորացիայի իրակա­նացումը /Պաշտոնական տեղեկագիր ՓԲԸ/, քննիչների, դատական և դատախազական համակարգերի համար կադրերի պատրաստման և վերապատրաստման գործառույթները /Արդարադատության ակադեմիա/ և այլն:

### Սփյուռք

ՀՀ սփյուռքի հետ իրականացվող հիմնական գերակա նպատակները 2018 թվականին բխելու են Հայաստան-Սփյուռք գործակցության զարգացման հայեցակարգից, ՀՀ կառավարության 2017-2022 թվականների ծրագրերից:

2018 թվականին ոլորտի գերակա վերջնական արդյունքներն են հանդիսանալու`

* Հայաստանի և հայկական սփյուռքի մասին իրազեկվածության աճը աշխարհում, հայա­պահպանության ամրապնդումը և զարգացումը, Հայաստան-Սփյուռք գործակցության զարգացումը և կապերի խորացումը, համահայկական ներուժի համախմբումը,
* Հայաստանում և Սփյուռքի համայնքների միջև կրթական, մշակութային և երիտա­սարդական շփումների, ճանաչողության, տեղեկացվածության և հաղորդակցման մակարդակի բարձրացումը,
* Սփյուռքի համայնքներին գիտակրթական, մշակութային, տեղեկատվական իրազեկումը, հայրենիքի և հայ ինքնության վերաբերյալ իմացության մակարդակի բարձրացումը և հայապահպանության ամրապնդումը, հատկապես երիտասարդների շրջանում,
* Սփյուռքի համայնքային, միջհամայնքային կապերի ուժեղացումը:

Ոլորտում մատուցվելիք ծառայություններում կատարվող խոշոր փոփոխությունները 2018 թվականին նախատեսվում են հետևյալ ուղղություններով`

* իրականացնել սփյուռքահայ ուսուցիչների վերապատրաստման դասընթացներ, ստեղծել և տարածել արևելահայերեն և արևմտահայերեն ուսուցողական հոլովակներ, համայնքներին տրա­մադրել ուսուցողական ձեռնարկներ, դասագրքեր և այլ նյութեր՝ սփյուռքահայ երիտա­սարդների շրջանում հայերենի բավարար իմացության մակարդակի բարձրացման նպատակով,
* ընդլայնել սփյուռքի երիտասարդության համար նախատեսված հայրենաճանաչության ծրագրերը, դրանց մասնակիցների թիվը և աշխարհագրությունը,
* շարունակել Հայոց ցեղասպանությանը վերաբերող գրքերի, ուսուցողական ձեռնարկների հրատարակությունն ու դրանց տարածումը և կազմակերպել հանդիպում-քննարկումներ Հայաստանի և սփյուռքի համապատասխան կառույցների, մասնագետների հետ,
* իրականացնել իսլամացված և ծպտյալ հայերի հիմնախնդիրների համակարգային ուսումնասիրություն և առաջարկել մոտեցումներ,
* ապահովել Հայաստանում բնակվող սիրիահայերի և իրաքահայերի սոցիալական և տնտեսական ինտեգրմանն ուղղված ծրագրերի իրականացման աշխատանքների շարունա­կականությունը:

### Կրթություն

Մարդկային զարգացման ապահովման քաղաքականության հիմնական գերակայությունը կրթության կայուն զարգացման ապահովումն է` կրթության որակի, արդյունավետության և մատչելիության բարձրացման միջոցով: Պետական քաղաքականության մեջ կրթությունը գերակայությունների շարքում շարունակում է մնալ որպես ազգային արժեք և երկրի սոցիալ-տնտեսական առաջընթացն ապահովող կարևոր գործոն:

Հանրակրթության ոլորտում կշարունակվեն հիմնական բարեփոխումները, որոնց նպատակներն են միջնակարգ կրթության որակի բարձրացումը, բնակչության բոլոր խավերի համար որակյալ կրթության հավասար մատչելիության ապահովումը միջնակարգ դպրոցի բոլոր, հատկապես` ավագ դպրոցի մակարդակներում, ինչպես նաև համակարգի արդյունավետության շարունակական բարձրացումը:

Նախադպրոցական ծրագրերի իրականացման համար ՀՀ պետական բյուջեից միջոցներ կհատկացվեն ՀՀ մարզերին, Երևանի քաղաքապետարանին: Կմշակվեն ու կներդրվեն նախադպրոցական կրթության այլընտրանքային, ծախսարդյունավետ մոդելներ:

Կշարունակվեն տարրական դասարանների աշակերտներին, ինչպես նաև սոցիալապես անապահով ընտանիքների երեխաներին ու սահմանամերձ բնակավայրերի սովորողներին անվճար դասագրքերով ապահովելու քաղաքականությունը:

Միջազգային փորձի ուսումնասիրության արդյունքների հիման վրա, միջնակարգ կրթության երրորդ աստիճանում կներդրվի կրեդիտային համակարգը:

Կշարունակվեն նաև Հայաստանի կրթական ցանցի կառավարման, կրթության կառավարման տեղեկատվական համակարգի (հանրակրթական, նախնական և միջին, բարձրագույն մասնագիտական ուսումնական հաստատություններ) շահագործման, կրթության էլեկտրոնային բովանդակության շարունակական հարստացման, համակարգչային սարքա­վո­րումների պահպանման, ՏՀՏ գործիքների կիրառման հմտությունների հեռավար վերապատ­րաստման ու Շարժական ինտերնետային համակարգչային կայանի շահագործման աշխա­տանք­ները:

Կընդլայնվեն «Դպրոցահասակ երեխաներին սննդով ապահովում» ծրագրի շրջանակները` անվճար սննդով կապահովվեն ՀՀ Արարատի, Սյունիքի, Վայոց ձորի և Տավուշի մարզերի, 2018 թվականի սեպտեմբերից նաև ՀՀ Շիրակի մարզի հանրակրթական դպրոցների տարրական դասարաններում և դպրոցի նախա­պատրաստման խմբերում (նախակրթարաններում) ընդգրկված երեխաները:

Կշարունակվի ուսուցիչների վերապատրաստման գործընթացը` ապահովելով նրանց մասնագիտական հմտությունների բարձրացումը և որակավորման համապատասխանեցումը որոշակի չափորոշիչների: Միաժամանակ, քայլեր կձեռնարկվեն ուսուցիչների վերապատ­րաստման, ատեստավորման և մասնագիտական առաջխաղացման, ինչպես նաև աշխատանքի վարձատրության ու խրախուսման նոր մեխանիզմներ ներդնելու ուղղությամբ:

Կարդիականացվեն կրթական ծրագրերը` ֆինանսական և ձեռնարկատիրական կրթության տարրերի ներառմամբ: Հանրակրթական ծրագրերում կվերանայվեն օտար լեզուների, ճարտա­րագիտության և տեղեկատվական տեխնոլոգիաների, մաթեմատիկայի և բնական գիտություն­ների ուսուցման հայեցակարգային մոտեցումները:

Կրթական պաշարների և ուսումնական գրականության որակական բարելավման նպա­տակով` կներդրվեն նոր սերնդի դասագրքերի և ուսումնաօժանդակ գրականության ստեղծման նոր չափանիշներ ու գործիքակազմ, կմշակվեն մեխանիզմներ` հայալեզու, ինչպես նաև ազգային փոքրամասնությունների լեզուներով տպագիր և էլեկտրոնային ուսումնական պաշարները հանրության հասանելի դարձնելու ուղղությամբ:

Կվերանայվեն հանրակրթական ուսումնական հաստատությունների տնօրենների ընտրության/նշանակման չափանիշները, ՀՀ հեռավոր, սահմանամերձ, լեռնային և բարձր լեռնային բնակավայրերի պետական հան­րակրթական ոսւումնական հաստատությունների ուսուցիչների պակասը լրացնելու նպատակով կշարունակվեն ՀՀ մարզերը մանկավարժական կադրերով համալրելու աշխատանքները:

Ներառական կրթության մեջ կընդգրկվեն կրթության առանձնահատուկ պայմանների կարիք ունեցող շուրջ 5.8 հազ. երեխաներ: ՀՀ Սյունիքի, Լոռու և Տավուշի մարզերում, 2018 թվականի սեպտեմբերից նաև ՀՀ Արմա­վիրի մարզում ներդրված կլինի համընդհանուր ներառական կրթության համակարգը, հատուկ հանրակրթական ուսումնական հաստատությունների վերա­կազմա­կերպման արդյունքում ձևավորված կլինեն մանկավարժահոգեբանական աջակցության կենտրոններ, հանրակրթական դպրոցներում ներդրված կլինի ուսուցչի օգնականի հաստիք և կկիրառվի կրթության առանձնահատուկ պայմանների կարիք ունեցող երեխաների համար սահմանված ֆինանսավորման բարձրացված չափաքանակ, վերակազմակերպված հատուկ հանրակրթական դպրոցների սովորողները կտեղափոխվեն հանրակրթական դպրոց:

Արտադպրոցական դաստիարակության ոլորտի զարգացման և կատարելագործման նպատակով կշարունակվեն արտադպրոցական կրթական նոր ծրագրերի մշակման և ներդրման գործընթացները, որոնք կնպաստեն սովորողների հետաքրքրությունների և նախասիրու­թյունների բավարարմանը, հոգևոր, գեղագիտական, ֆիզիկական, ստեղծագործական կարողու­թյունների զարգացմանը, հայրենասիրական դաստիարակությանը, բնապահպանական, կիրառական և հումանիտար գիտելիքների կատարելագործմանը: Այդ նպատակով կմշակվի արտադպրոցական դաստիարակության զարգացման ռազմավարություն` մինչև 2022 թվականն ընկած ժամանակահատվածի համար: Նախազորակոչային տարիքի պատանիների ռազմա­հա­յ­րենասիրական դաստիարակության բարելավման նպատակով կիրականացվի ռազմահայրե­նասիրական դաստիարակության ռազմավարություն:

Հանրակրթական ուսումնական հաստատություններում կշարունակվի «Ազգային երգ ու պար» առարկան, որի նպատակն է ազգային արժեքների պահպանումը և փոխանցումը սերունդների միջոցով՝ սերունդներին, արժեհամակարգի ձևավորումը, հայրենասիրության սերմանումը, հայեցի մտածողության պահպանումը:

Կիրականացվի նաև Կրթության գերազանցության ազգային ծրագիրը, որը կնպաստի հանրակրթության որակի բարձրացմանը և հանրակրթության համակարգի արդյունավետ գործունեությանը:

«Դպրոցներում ռոբոտատեխնիկայի զարգացման իրականացում» ծրագրի շրջանակներում աշակերտներին հնարավորություն կընձեռվի ուսումնասիրել մեխանիկայի, էլեկտրոնիկայի, ծրագրավորման և ռոբոտատեխնիկայի հիմունքները, որի արդյունքում կզարգանա նրանց ճարտարագիտական և համակարգային մտածողությունը, թիմային աշխատաոճն ու համագործակցության ձգտումը։

Մասնագիտական կրթության բնագավառում, Բոլոնիայի և Կոպենհագենի գործըն­թացների սկզբունքներին համապատասխան, կիրականացվեն մի շարք նախաձեռնություններ` ուղղված մասնագիտական կրթության որակի բարելավմանը, աշխատաշուկայի պահանջներին համապատասխան կադրերի պատրաստման կարողությունների հզորացմանը: Բարձրագույն մասնագիտական կրթության ոլորտի իրականացվելիք բարեփոխումների հիմնական նպա­տակներն են լինելու` անձեռնմխելի ֆոնդերի ձևավորման օրենսդրական նախադրյալների ստեղծումը, բարձրագույն կրթության ֆինանսական նոր մեխանիզմների ու ուսանողների ֆինանսական աջակցության տրամադրման նոր սկզբունքների մշակումը, բուհ-գիտահե­տազոտական կազակերպության համագործակցության ընդլայնումն ու այդ համատեքստում` ցանցային համալսարանների ու գիտակրթական կլաստերների ստեղծման տեղական մոդելների մշակումը, բուհերում մասնագիտության կրթական ծրագրի/կրթական ծրագրերի խմբի/պար­տադիր հավատարմագրման գործընթացի նախապատրաստումը, ՀՀ բուհերում շարժունության (այդ թվում` տեղափոխության) հնարավորությունների ընդլայնումը, ՀՀ պետական և ոչ պետա­կան բուհերի գործունեության համար առողջ մրցակցային դաշտի և հավասար հնարա­վորությունների ստեղծումը:

Նախնական (արհեստագործական) և միջին մասնագիտական կրթության ոլորտում կարևոր նախաձեռնություններից են լինելու` իննամյա կրթությունից 12-ամյա պարտադիր կրթության անցումն ապահովելը` ներառյալ մասնագիտական, ինչպես նաև ուսուցանվող մասնագիտու­թյունները ՀՀ մարզերի զարգացման ուղղություններին ու աշխատաշուկայի պահանջներին համապատասխանեցնելը, այդ համատեքստում` ՄԿՈՒ չափորոշիչները և ուսումնական պլան­ներն ու մոդուլային ուսումնական ծրագրերը վերանայելը, նաև ոլորտի կառավարման ու ծախսարդյունավետության բարձրացման նպատակով` ՄԿՈՒ ուսումնական հաստատություն­ների օպտիմալացման/խոշորացման/ գործընթացն իրականացնելը:

Սփյուռքի հետ տարվող աշխատանքները հիմնականում ուղղված կլինեն աջակցելու Սփյուռքի կրթօջախների գործունեությանը` նպաստելով հայապահպանման խնդիրների լուծ­մանն ու միջմշակութային երկխոսության զարգացմանը:

Համաշխարհային Բանկի աջակցությամբ իրականացվող «Կրթության բարելավում» վարկային ծրագրի շրջանակներում նախատեսվում է շարունակել աջակցել հանրակրթության ու բարձրագույն մասնագիտական կրթության ոլորտում իրականացվող բարեփոխումներին:

### Գիտություն

ՀՀ գիտության ոլորտը պետք է լինի միջազգայնորեն մրցունակ, եվրոպական հետազոտական տարածքի հետ ինտեգրված, հիմնարար և կիրառական գիտական հետազոտություններում գերազանցությունը խթանող, հանրապետության տնտեսության մրցունակության բարձրացմանը, անվտանգության ապահովմանը նպաստող համակարգ:

Այդ նպատակակետի ձեռքբերման համար անհրաժեշտ է իրականացնել գիտության ոլորտի բարեփոխումներ՝ ռեսուրսների օգտագործման արդյունավետության բարձրացմամբ և այդ արդյունավետության գնահատման հստակ, արդի պահանջներին համապատասխան չափանիշների ներդրմամբ:

2018 թվականին առաջնահերթ գերակա խնդիրներն են`

* գիտության ոլորտի օպտիմալացման և կառուցվածքային բարեփոխումների ծրագրի մշակումը և ներդրումը,
* գիտական կազմակերպությունների գործունեության արդյունավետության գնահատման ժամանակակից համակարգի ներդրումը,
* գիտական կադրերի վերարտադրության արդյունավետ համակարգի ներդրումը,
* կրթության, գիտության, տեխնոլոգիաների և ինովացիայի սիներգետիկ համակարգի ձևավորումը,
* տնտեսության պահանջներից բխող և միջազգային չափորոշիչներին համապատասխանող գիտական հետազոտությունների ուղղություններում ռեսուրսների կենտրոնացումը,
* հայագիտության ոլորտի հետազոտությունների խթանումը:

Վերոնշյալ գերակա խնդիրների լուծմանն ուղղված միջոցառումներն են`

* գիտության ոլորտի օպտիմալացման և կառուցվածքային բարեփոխումների ծրագրի մշակումը, այդ թվում` անհրաժեշտության դեպքում, անկախ գերատեuչական պատկանելությունից, միևնույն գիտական ուղղության պետական գիտական կազմակերպությունների միավորումը,
* եվրոպական երկրների գիտական աստիճանաշնորհման համակարգի հետ համադրելի աստիճանաշնորհման համակարգի ներդրումը,
* գիտական կադրերի պատրաստման պետական պատվերի ձևավորման մեխանիզմի ներդրումը,
* գիտության ոլորտում երիտասարդ կադրերի ներգրավման ծրագրի մշակում և ներդրումը,
* երկակի նշանակություն ունեցող և պաշտպանական խնդիրներին միտված ծրագրերի իրականացումը,
* տնտեսության պահանջներից բխող գիտատեխնիկական ծրագրերի իրականացումը,
* հայագիտության հետազոտությունների առաջանցիկ զարգացման ապահովումը, այդ թվում` միջազգային համագործակցության զարգացման մակարդակի բարձրացումը:

### Առողջապահություն

Առողջապահության ոլորտի քաղաքականությունն ուղղված է լինելու որակյալ, արդյունավետ, հասանելի և թափանցիկ համակարգի զարգացմանը` ձգտելով այնպիսի համակարգի, որի կենտրոնում գտնվում է քաղաքացին` որպես առողջապահական ծառայությունների պոտենցիալ սպառող:

Առողջության առաջնային պահպանման, մոր և մանկան առողջապահական, վերարտա­դրո­ղական առողջության պահպանման ծառայությունները լինելու են պետության առաջնահեր­թությունը:

Դեղերի անվտանգության, արդյունավետության և որակի ապահովման ոլորտում աշխա­տանքներ կիրականացվեն հանրապետությունում անվտանգ, արդյունավետ, որակյալ և մատչելի դեղեր ունենալու ուղղությամբ` դեղային ազգային քաղաքականության մշակման, դեղերի շրջանա­ռության բոլոր փուլերի կանոնակարգման, այս ոլորտի պետական վերահսկողության բարելավման, հայրենական արտադրության դեղերի մրցունակության ապահովման և տեղական դեղարտա­դրության խրախուսման միջոցով: Բարձրացվելու է պետական կարիքների համար դեղորայքի գնումների գործընթացի արդյունավետությունը: Միջոցներ են ուղղվելու սոցիալապես անապահով և հատուկ խմբերում ընդգրկված անձանց դեղապահովմանը, ներդրվելու են մեխանիզմներ սոցիալական առանձին խմբերի համար դեղորայքի մատչելիության ապահովման նպատակով:

Արտահիվանդանոցային և հիվանդանոցային առողջապահական ծառայությունների որակի, մատ­չելիության, հասանելիության ապահովման ոլորտում բժշկական օգնության կազմակերպման որակի բարձրացման առումով` բժշկական ծառայությունների որակի կառավար- ման նպատակով փուլ առ փուլ ներդրվելու են ապացուցողական բժշկության վրա հիմնված բժշկական օգնության տրամադրման չափորոշիչները, ապահովվելու է հիվանդությունների ճշգրիտ և վաղ ախտորոշումը, որակյալ բուժումը:

ՀՀ կառավարությունը շարունակելու է մարզային բժշկական կազմակերպությունները (առողջության պահպանման առաջնային օղակի և հիվանդանոցային) վերանորոգելու, վերակառուցելու և վերազինելու ծրագրի իրականացումը` հանրապետության ամբողջ տարածքում հասանելի դարձնելով ժամանակակից բժշկական ծառայությունները: Մասնավորապես` 2018 թվականին մեկնարկելու են Վայոց Ձորի մարզի Վայոց Ձորի և Գեղարքունիքի մարզի Մարտունու բժշկական կենտրոնների կառուցման շինարարական աշխատանքները:

Պետական առողջապահական ծախսերի նպատակայնության բարձրացման, հատկացվող ֆինանսական միջոցների վերահսկման և որակի կառավարման գործուն մեխանիզմների շնորհիվ ՀՀ քաղաքացին ստիպված չի լինի հավելյալ վճարել պետության կողմից անվճար սահմանված ծառայությունների համար և ստանալ ցածրորակ ծառայություններ:

Անվճար բժշկական օգնությունը պետք է տրամադրվի միայն սոցիալական արդարության սկզբունքի հիման վրա: Միաժամանակ պետությունը պետք է կանգնած լինի անհետաձգելի բժշկական օգնության կարիք ունեցող ցանկացած մարդու կողքին: Պետության կողմից երաշխավորված բժշկական ծառայությունների բարձր որակի ապահովման, էլեկտրոնային առողջապահության համակարգի ներդրման, առողջապահական ծառայությունների շուկայական և մրցակցային գնագոյացման մեխանիզմների շնորհիվ ստեղծվելու են հիմքեր պարտադիր բժշկական ապահովագրության համակարգին աստիճանաբար անցման համար:

Առողջության առաջնային պահպանման գործառույթ իրականացնող բժշկի (տեղամասային թերապևտ, մանկաբույժ, ընտանեկան բժիշկ) գործառույթները առավելագույնս ուղղվելու են հիվանդությունների վաղ հայտնաբերմանն ու կանխարգելմանը: Ամբուլատոր-պոլիկլինիկական օղակի կողմից իրականացվելու են հիվանդությունների վաղ հայտնաբերման և ախտորոշման նպատակով սկրինինգային ծրագրեր:

Մոր ու մանկան առողջության պահպանման ծառայությունների բարելավման ոլորտում ՀՀ կառավարությունը նպաստելու է մոր և մանկան առողջության ցուցանիշների բարելավմանը, ուղղորդված առողջապահական ծրագրային միջոցառումների իրականացման միջոցով ապահովվելու է մոր ու մանկան առողջության առաջնային պահպանման համակարգում կանխարգելիչ ծրագրային ուղղությունների ուժեղացումը:

Բարելավվելու է մոր ու մանկան առողջության պահպանման ոլորտում տրամադրվող բուժօգնության որակը, մատչելիությունն ու հասանելիությունը, ընդլայնվելու է մատուցվող ծառայությունների, ներառյալ նորածինների սկրինինգ ծրագրերի փաթեթը:

Առողջապահական կադրային ներուժի ապահովման ոլորտում իրականացվելու են աշխատանքներ բուժաշխատողների մասնագիտական գիտելիքների և հմտությունների շարունակական բարելավման ուղղությամբ:

Ներդրվելու են մեխանիզմներ առողջապահական կադրային ներուժի տարածքային օպտիմալ բաշխման, մարզային առողջապահական կազմակերպությունները որակյալ կադրերով ապահո­վելու և բժշկի աշխատանքը մարզում հնարավորինս խրախուսելու համար: Իրականացվելու են աշխատանքներ բուժաշխատողների պաշտպանվածության մակարդակի բարձրացման ուղղու­թյամբ՝ նրանց համար ներդնելով սոցիալական և իրավական պաշտպանվածության երաշխիքներ: Բարձրացվելու է մասնագիտական հասարակական կազմակերպությունների դերն առողջա­պա­հության ոլորտի աշխատուժի որակավորման, հսկողության, շարունակական մասնագիտական զարգացման ապահովման ոլորտներում:

Հանրային առողջապահական ծառայությունների ոլորտում ՀՀ կառավարությունը ապահովելու է հանրային առողջապահության միասնական պետական քաղաքականության մշակումը և իրականացումը, օրենսդրական դաշտի բարելավումը, վարակիչ և ոչ վարակիչ հիվանդությունների առաջացման և տարածման պատճառների ուսումնասիրությունը և դրանց կանխարգելմանն ուղղված միջոցառումների իրականացումը: Աշխատանքներ են տարվելու արտակարգ իրավիճակ­ներին արձագանքելու գործընթացի բարելավման, լաբորատոր համակարգի շարունակական զարգացման, կենսաանվտանգության համակարգի ներդրման, առողջ ապրելակերպի քարոզչու­թյան, առողջության պահպանման, աշխատողների առողջության պահպանման հիմնական կանոնների ու նորմերի սահմանման և կիրառման ուղղություններով:

### Աշխատանք և սոցիալական պաշտպանություն

2018 թվականին կշարունակվեն աշխատանքները կենսաթոշակային, զբաղվածության, հաշմանդամության բնագավառներում բարեփոխումների, կառուցակարգային փոփոխությունների, ինտեգրված սոցիալական ծառայությունների կայացման ուղղությամբ, միաժամանակ ուշադրու­թյան կենտրոնում կլինեն նաև տարեցների, հաշմանդամություն ունեցող անձանց և երեխաների հիմնահարցերի, ժողովրդագրական իրավիճակի բարելավմանն ուղղված նպատակային ծրագրերը և դրանց մոնիթորինգն ու գնահատումը: Կշարունակվի համագործակցությունը միջազգային կազմակերպությունների հետ՝ սոցիալական պաշտպանության համակարգը եվրակառույցների ամրագրած հիմնարար սկզբունքներին համահունչ դարձնելու նպատակով:

Սոցիալական աջակցության բնագավառում 2018 թվականին նախատեսվում է պետական նպաստների քաղաքականության մեջ շարունակել ընտանիքների անապահովության գնահատման ծրագրի հասցեականության մեծացմանն ուղղված միջացառումների իրականացումը` մասնավորապես առցանց եղանակով ստացվող անհրաժեշտ տվյալների շրջանակի հնարավոր ընդլայնումը, տարբեր տեղեկատվական բազաների տվյալների հետ համադրումը` նպաստառության ոչ ենթակա ընտանիքների հայտնաբերման նպատակով: 2018 թվականին կենսամակարդակի բարձրացմանն ուղղված նպաստ կտրամադրվի 104685 ընտանիքների, իսկ նպաստի միջին ամսական չափը կկազմի 31442.2 դրամ:

Ըստ ՀՀ ԱՎԾ 2015 թվականի տնային տնտեսությունների կենսամակարդակի ամբողջացված հետազոտության տվյալների, եթե հանրապետությունում 2015 թվականին չիրականացվեր ընտանեկան նպաստի ծրագիրը, ապա ծայրահեղ աղքատությունը կկրկնապատկվեր` այն կլիներ` 4.2% 2.0%-ի դիմաց և աղքատության մակարդակը` 31.1%` 29.8%-ի դիմաց:

Ներկայումս շարունակվում է սոցիալական դեպքի վարման գործառնական հենքի ձևավորման, ինչպես նաև տեղեկատվական համակարգի կատարելագործման ուղղությամբ կատարվող աշխատանքները:

Ինտեգրված սոցիալական ծառայությունների համակարգի ներդրման գործընթացում կարևորվում է համագործակցության ապահովման միջոցով աշխատանքների իրականացումը: Այդ համակարգը ներառում է ինչպես միջգերատեսչական, այնպես էլ սոցիալական համաձայնագրի շրջանակում աջակցող ցանցի համագործակցությունը, շարունակվելու են սոցիալական աջակցության տարածքային մարմինների և համագործակցող կողմերի ներկայացուցիչների վերապատրաստման, անհրաժեշտ հմտությունների և ունակությունների ուսուցման ծրագրերը:

Աշխատանքի և զբաղվածության բնագավառում 2018 թվականին պետական քաղաքակա­նությունը կշարունակվի ուղղվել կայուն և ժամանակավոր զբաղվածությանը նպաստող ծրագրերի իրականացմանը, ինչպես նաև սոցիալ-աշխատանքային հարաբերությունները կանոնակարգող մեխանիզմների կատարելագործմանը: Այս համատեքստում առանձնապես կարևորվում են`

* զբաղվածության կարգավորման պետական ծրագրերի հասցեականության մեծացմանը և կառավարման արդյունավետության բարձրացմանն ուղղված միջացառումների իրականացումը,
* ավելի մեծ քանակությամբ շահառուների կայուն զբաղվածության ապահովումը` առավել ցածր միջին ծախս ունեցող զբաղվածության կարգավորման պետական ծրագրերի իրականացման միջոցով,
* աշխատանքային հարաբերությունների կարգավորման մեխանիզմների պարզեցումը և ճկուն հիմքերի ապահովումը, ինչպես նաև միջազգային պայմանագրերով ամրագրված պահանջ­ներին համապատասխանեցումը,
* գործատուների հետ փոխշահավետ համագործակցության խթանումը,
* աշխատավարձի և սոցիալ-աշխատանքային նվազագույն երաշխիքների համակարգի արմատական վերանայումը` ներդրումային միջավայրի և կայուն զբաղվածության պայմանների բարելավման նպատակով, սոցիալական գործընկերության խորացման միջոցով:

2018 թվականին նախատեսվում է զբաղվածության պետական կարգավորման թվով 15 ծրագրերի իրականացում: Ընդհանուր առմամբ, զբաղվածության պետական գործակալության տարածքային կենտրոնների միջնորդությամբ 2018 թվականին աշխատանքի կտեղավորվի 15094 անձ: Զբաղվածության պետական կարգավորման ծրագրերում նախատեսվում է ընդգրկել 11949 շահառու (որոնցից` 729-ը հաշմանդամություն ունեցող): Ծրագրերի իրականացման արդյունքում 9809 անձ կդառնա զբաղված, որից 5420–ը ժամանակավոր: 3879 անձի համար կապահովվի կայուն զբաղվածություն:

Ընտանիքի, կանանց և երեխաների հիմնահարցերի բնագավառում աշխատանքներն ուղղ­ված են լինելու կյանքի դժվարին իրավիճակում հայտնված երեխաների սոցիալական պաշտպա­նությանը, հաստատություններում նրանց խնամքի, դաստիարակության, ուսման և ֆիզիկական զարգացման նպատակով նպաստավոր պայմանների ստեղծմանը, ինչպես նաև թրաֆիքինգի և սեռի հատկանիշով բռնության երևույթի կանխարգելմանը: Նշված խնդիրների լուծման ուղղված 2018 թվականին նախատեսվում են հետևյալ միջոցառումները:

«Երեխաների շուրջօրյա խնամքի ծառայություններ» միջոցառման շրջանակում կշարունակվի 649 երեխայի խնամքն ու դաստիարակությունը երեխաների շուրջօրյա խնամքի բնակչության սոցիալական պաշտպանության հաստատություններում (մանկատներում):

Մանկատների շրջանավարտների համար կշարունակվեն «Երեխաների շուրջօրյա խնամքի բնակչության սոցիալական պաշտպանության հաստատությունների շրջանավարտներին միանվագ դրամական օգնության տրամադրում» և «Երեխաների շուրջօրյա բնակչության սոցիալական պաշտ­պանության հաստատությունների շրջանավարտներին աջակցություն և խորհրդատվություն» միջոցառումները:

«Երեխաների գիշերօթիկ խնամքի ծառայություններ» միջոցառման շրջանակում նախատես­վում է խնամք կազմակերպել սոցիալապես անապահով ընտանիքների 450 երեխայի համար: Երեխայի ընտանիքում ապրելու և դաստիարակվելու իրավունքի ապահովման նպատակով զուգա­հե­ռաբար շարունակվում է երեխաների խնամքի գիշերօթիկ հաստատությունների վերակազմ­կերպման գործընթացը:

Կյանքի դժվարին իրավիճակում հայտնված երեխայի ընտանիքում ապրելու իրավունքը ապահովելու, նրանց խնամքի այլընտրանքային ծառայություններ տրամադրելու նպատակով շարունակվելու են իրականացվել «Սոցիալական հոգածության ցերեկային կենտրոնների երեխաներին սոցիալական ծառայությունների տրամադրում», «Հաշմանդամ երեխաների ցերեկային խնամքի ծառայությունների մատուցում Երևանի Մալաթիա-Սեբաստիա վարչական շրջանի N92 և Ստեփանավան քաղաքի N5 ներառական մանկապարտեզներում», «Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» և «Երեխաների և ընտանիքների աջակցության տրամադրման ծառայություն­ներ» միջոցառումները:

Շուրջօրյա հաստատություններ երեխաների հոսքի կանխարգելման, երեխաների շուրջօրյա խնամք իրականացնող հաստատություններից երեխաների բեռնաթափման և հաստատություն­ներից ընտանիքներ երեխաների տեղավորման նպատակով կշարունակվեն «Խնամատար ընտա­նի­քում երեխայի խնամքի և դաստիարակության աջակցության տրամադրում», «ՀՀ երեխաների խնամք և պաշտպանություն իրականացնող հաստատություններում խնամվող երեխաներին ըն­տա­նիք­ներ վերադարձնելու ծառայություններ (բեռնաթափում)» և «Կենսաբանական ընտանիք տեղա­փոխ­ված երեխաների ընտանիքներին բնաիրային օգնության փաթեթի տրամադրում» միջոցա­ռումները:

Մանկատներում խնամվող 7-18 տարեկան դպրոցահասակ երեխաների համար ընտանեկան միջավայրին մոտ միջավայր ապահովելու և կենցաղային որոշակի հմտությունների ձեռքբերման նպատակով կշարունակվի «Երեխաների շուրջօրյա խնամքի բնակչության սոցիալական պաշտ­պանության հաստատություններում խնամվող դպրոցական տարիքի երեխաներին դրամական աջակցության տրամադրում» միջոցառումը:

Հանրապետությունում մարդկանց շահագործման երևույթի կանխարգելմանն ուղղված քաղաքականության շարունակականության ապահովման նպատակով կշարունակվի «Մարդկանց թրաֆիքինգի և շահագործման, բռնության ենթարկված անձանց սոցիալ-հոգեբանական վերա­կանգնո­ղական ծառայություններ» միջոցառումը:

Մարդկանց թրաֆիքինգի և շահագործման ենթարկվելու ընթացքում անձի կրած վնասների մասնակի փոխհատուցուման նպատակով կշարունակվի «Մարդկանց թրաֆիքինգի և/կամ շահագործման զոհերին միանվագ դրամական փոխհատուցման տրամադրում» միջոցառումը:

Հաշմանդամների և տարեցների հիմնահարցերի բնագավառում 2018 թվականին կշարու­նակվեն հաշմանդամների սոցիալական ներառմանն ուղղված աշխատանքները՝ ուղղված ոլորտի օրենսդրության կատարելագործմանը, հաշմանդամություն ունեցող անձանց համար հավասար (մատչելի) պայմանների ապահովմանը, պրոթեզաօրթոպեդիկ, վերականգնողական և այլ պարա­գա­ներով, բրայլյան և «Խոսող գրքերով» ապահովմանը: Կշարունակվեն անձի բազմակողմանի գնահատման` Առողջապահության համաշխարհային կազմակերպության Ֆունկցիաների միջազ­գային դասակարգման (ՖՄԴ) սկզբունքների վրա հիմնված հաշմանդա­մու­թյան սահմանման նոր մոդելի ներդրմանն ուղղված աշխատանքները:

Կշարունակվեն նաև աշխատանքները` ուղղված բժշկասոցիալական և հոգեկան առողջության վերականգնմանը: Պետական աջակցություն կցուցաբերվի ցերեկային կենտրոններում հաշման­դամություն ունեցող անձանց սոցիալ-վերականգնողական և սոցիալական ներառմանն ուղղված ծառայությունների մատուցման նպատակով:

Կշարունակվի «Ծերացման հետևանքների հաղթահարման և տարեցների սոցիալական պաշտպանության ռազմավարության» դրույթների իրականացման գործընթացը, որի շրջանակ­ներում խնամքի ծառայությունները կմատուցվեն անձանց՝ ըստ նրանց գնահատված կարիքների: Գործող հինգ տուն-ինտերնատում կխնամվի 1210 կենսաթոշակառու, տնային պայմաններում կսպա­սարկվի 3198 տարեց ու հաշմանդամություն ունեցող անձ, իսկ 1692 անձ կհաճախի սոցիա­լական հոգածության ցերեկային կենտրոններ:

Պետական աջակցության տրամադրման բյուջետային ծրագրերում ընդգրկվել է երկու նոր կազմակերպություն՝ «Ջերմիկ անկյուն» հիմնադրամը և «Խնամք» հասարակական կազմակեր­պությունը:

Կշարունակվի պետական աջակցություն ցուցաբերվել անօթևան մարդկանց ժամանակավոր կացարանի գործունեության ապահովման համար, որտեղ կսպասարկվի 100 անօթևան անձ:

Կենսաթոշակային ապահովության բնագավառում. Աշխատանքային կենսաթոշակները հաշվար­կելու համար հիմնական կենսաթոշակի և աշխատանքային ստաժի մեկ տարվա արժեքի չափերը 2018 թվականին կմնան անփոփոխ, համապատասխանաբար` 16000 դրամ, առաջին տասը տարվա համար` 800 դրամ, տասը տարին գերազանցող յուրաքանչյուր տարվա համար` 500 դրամ:

«Սպայական անձնակազմի և նրանց ընտանիքների անդամների կենսաթոշակներ» ծրագրով նշանակվող կենսաթոշակները կհաշվարկվեն 2018 թվականի համար սահմանված հիմնական կենսաթոշակի չափով (16000 դրամ) և զինվորական ստաժի մեկ տարվա արժեքով (1500 դրամ):

«Պետական պաշտոններ զբաղեցրած անձանց սոցիալական երաշխիքների մասին» ՀՀ օրենքի համաձայն նշանակվող կենսաթոշակները կհաշվարկվեն 2018 թվականի համար սահմանված հիմնական կենսաթոշակի չափով (14000 դրամ) և մասնագիտական ստաժի մեկ տարվա արժեքով (5000 դրամ):

2018 թվականին անփոփոխ կմնան նաև ծերության հաշմանդամության և կերակրողին կորցնելու դեպքում նպաստների չափերը:

2018 թվականին չի փոխվի նաև շարքային կազմի զինծառայողների և նրանց ընտանիքների անդամների կենսաթոշակի չափերը:

«ՀՄՊ մասնակիցներին, ՀՄՊ և այլ պետություններում մարտական գործողությունների ընթաց­քում զոհված զինծառայողների ընտանիքներին տրվող և 25.11.1998թ. ՀՕ-258 օրենքի 34.1 հոդվածի 1-ին մասով սահմանված պարգևավճարների տրամադրում» ծրագրով նախատեսված պարգևավճարի չափերը 2018 թվականին ևս չեն փոխվի:

«Պետական նպաստների մասին» ՀՀ օրենքի համաձայն` 2018 թվականին կշարունակվի մայ­րու­թյան նպաստի վճարումը 28 644 չաշխատող անձանց, միանվագ շուրջ 127.0 հազ. դրամի չափով:

Ժողովրդագրության բնագավառում ՀՀ կառավարության 2009 թվականի հուլիսի 2-ի «Հայաստանի Հանրապետության ժողովրդագրական քաղաքականության ռազմավարությունը և դրա իրականացումն ապահովող միջոցառումների ցանկը հաստատելու մասին» N 27 արձա­նա­գրային որոշման շրջանակներում, ժողովրդագրական զարգացման իրավական դաշտի հետագա կատարելագործման, ինչպես նաև ժողովրդագրական բացասական միտումների կանխման, հետևանքների մեղմացման և ժողովրդագրական իրավիճակի կայունացման նպատակով 2018 թվա­կանին և շարունակաբար կիրականացվեն մի շարք միջոցառումներ, մասնավորապես, տարի­քային տարբեր խմբերի պատկանող երիտասարդ կանանց և մայրերի համար ծնող լինելու և ուսումնական ու աշխատանքային գործունեության համատեղման համար նպաստավոր պայման­ների ստեղծման, ժողովրդագրական քաղաքականության հիմնական ուղղությունների վերաբերյալ հանրային իրազեկման և այլ միջոցառումներ:

### Մշակույթի ոլորտ

2018 թվականի ոլորտի զարգացման հիմնական ուղղություններն են հանդիսանալու`

* մշակութային ժառանգության պահպանությունը, հանրահռչակումը և ազգային ավան­դույթների վերարտադրումը,
* ժամանակակից արվեստի զարգացումը, մշակութային արտադրանքի տարածումը, ստեղ­ծագործող երիտասարդության ներուժի բացահայտումը և ստեղծագործական գործըն­թացների խթանումը,
* գրահրատարակչության, տեղեկատվության ձեռքբերման և մամուլի աջակցումը,
* գեղարվեստական կրթության և գեղագիտական դաստիարակության ոլորտում երեխա­ների և պատանիների ստեղծագործական կարողությունների զարգացումը,
* մարզերում մշակութային ծառայությունների համաչափության, մատչելիության և հասա­նելիության ապահովումը,
* օտարերկրյա պետություններում հայկական մշակույթի հանրահռչակումը և Հայաստանում համաշխարհային մշակույթի ներկայացումը,
* ազգային փոքրամասնությունների մշակույթի և էթնիկ ինքնության պահպանումը:

Կշարունակվեն մշակութային ժառանգության պահպանության աշխատանքները` ուղղված ՀՀ տարածքում և արտերկրում գտնվող մշակութային արժեքների և պատմամշակութային հուշարձան­ների հաշվառմանն ու գիտական ուսումնասիրությունների իրականացմանը, մշակութային ժառանգության (նյութական և ոչ նյութական) անխաթար պահպանմանը և վերականգնմանն ու սերունդներին փոխանցմանը, դրանց նպատակային օգտագործմանն ու հանրահռչակմանը, ժամա­նակակից մշակութային զարգացումներին հանրության լիիրավ մասնակցությանը, տեղեկատ­վա­կան հասանելիության ապահովմանը:

Թանգարանների ոլորտում իրականացվող ծրագրերը նպատակաուղղված կլինեն թանգա­րանային հավաքածուների պահպանությանն ու համալրմանը, հանրահռչակմանը, գիտական ուսումնասիրությանը, թանգարանային ցուցադրությունների արդիականացմանը, նոր հարթակ­ների, վիրտուալ (նաև բջջային) տեղեկատվական համակարգերի ստեղծմանը, պետություն-մաս­նա­վոր համագործակցության ընդլայնմանը, մշտադիտարկումների իրականացմանը, ժամանակակից տեղեկատվական տեխնոլոգիաների կիրառմամբ մշակութային ժառանգության թվայնացմանը և տեղեկատվական շտեմարանների շարունակական զարգացմանը, թանգարանային մասնագետ­ների վերապատրաստմանը և միջազգային համագործակցության ընդլայնմանը:

Գրադարանների ոլորտում իրականացվող ծրագրերը նպատակաուղղված կլինեն գրադա­րանային հավաքածուների պահպանությանն ու համալրմանը, ժամանակակից տեղեկատվական տեխնոլոգիաների կիրառմամբ գրավոր ժառանգության (անձեռնմխելի հավաքածուների) թվայ­նաց­մանը, տեղեկատվական շտեմարանների շարունակական զարգացմանը, գրադարանային հավա­քա­ծուների օգտագործման մատչելիության ապահովմանը, գրադարաններում նոր ծառայություն­նե­րի գործարկմանը և առկա ծառայությունների որակի բարձրացմանը, համայնքային գրադարան­ների զարգացմանը, ոլորտի մասնագետների վերապատրաստմանը, միջազգային համագործակ­ցության ընդլայնմանը, մատենագիտական, վիճակագրական տվյալների, տեղեկատվական այլ ցան­կերի կազմմանն ու հրապարակմանը, հանրությանը մատուցվող ծառայությունների որակի բարձրացմանը:

Հուշարձանների պահպանության ոլորտում իրականացվող ծրագրերը նպատակաուղղված կլինեն պատմամշակութային հուշարձանների հաշվառմանը, պահպանությանը (այդ թվում` պատ­մա­կան միջավայրի), ուսումնասիրմանը (այդ թվում` դիտանցում, պեղում), վերականգնմանը և օգտա­­գործմանը, պահպանական գոտիներում, ինչպես նաև դրանց հարակից տարածքներում ենթա­­կառուցվածքների արդիականացմանն ու զարգացմանն ուղղված ներդրումային քաղաքա­կա­նու­թյան ակտիվացմանը, կառավարման նոր մոդելների ներդրման աշխատանքների իրականաց­մանը:

Ոչ նյութական մշակութային ժառանգության ոլորտում իրականացվող ծրագրերը նպատա­կաուղղված են լինելու ոչ նյութական մշակութային ժառանգության պահպանությանը, պաշտպանու­թյանը, հանրահռչակմանը (ՅՈՒՆԵՍԿՕ-ի մարդկության ոչ նյութական մշակութային ժառանգու­թյան ներկայացուցչական ցանկերի համալրում, ցանկերում ընդգրկված հայկական տարրերի հանրահռչակում, գիտաճանաչողական ֆիլմերի, հեռուստառադիոհաղորդումների պատրաստում և հեռարձակում, փառատոների, համերգների կազմակերպում, միջազգային ասպարեզում ոչ նյութական մշակութային ժառանգության ոլորտի համագործակցության ընդլայնում):

Ժամանակակից արվեստի ոլորտում իրականացվող ծրագրերը նպատակաուղղված կլինեն ազգային արժեհամակարգի հիման վրա ստեղծված հայ ժամանակակից թատերարվեստի, երաժշտարվեստի, պարարվեստի, կինոարվեստի և կերպարվեստի զարգացմանն ու միջազգային ասպարեզում հանրահռչակմանը, անհատի և հանրության հոգևոր-մշակութային առաջընթացի գործում մշակույթի ռազմավարական դերակատարման բարձրացմանը, ստեղծագործական և գեղարվեստական բարձր նշաձողի պահպանմամբ և հանրության տարբեր շերտերի մշակութային պահանջարկին համապատասխան մշակութային արտադրանքի և ծառայությունների մատուցման գործընթացի ապահովմանը, մշակութային ենթակառուցվածքների արդիականացմանը, մշակու­թային ծառայությունների որակի բարելավմանն ու մատչելիության ապահովմանը, ստեղծագործա­կան ներուժ ունեցող անհատների դրսևորմանը և նրանց գործունեության համար բարենպաստ դաշտի ստեղծմանը, նորարարական մտահղացումների խթանմանը, երիտասարդ ստեղծագործող­ներին միջազգային մշակութային գործընթացներին ինտեգրման աջակցմանը, ոլորտում գործող ստեղծագործական միությունների և հասարակական կազմակերպությունների հետ համագործակ­ցու­թյան ընդլայնմանը և մրցակցային դաշտի ձևավորմանը:

Գրահրատարակչության ոլորտում իրականացվող ծրագրերը նպատակաուղղված են տպա­գիր արտադրանքի միջոցով պահպանել, տարածել և հանրահռչակել ազգային և համաշ­խարհային հոգևոր-մշակութային ժառանգությունը, գեղարվեստական, հանրագի­տարանային, ալբոմային, հանրամատչելի գրականությունը, իրականացնել հայ դասական գրականության հոբելյա­նական հրատարակություններ, աջակցել սփյուռքահայ, հայազգի օտարագիր գրողների գործերի լույս ընծայմանը, աջակցել ժամանակակից թարգմանիչներին և ստեղծագործողներին, ինչպես նաև հայ դասական և ժամանակակից գրականությունը թարգմանել և տարածել մեր երկրի սահման­ներից դուրս այլ լեզուներով: ՀՀ տարածքում բնակվող ազգային փոքրամասնություններին (մամուլ, գրականություն) աջակցել՝ պահպանելու իրենց ազգային լեզուն և գրականությունը, ավանդույթ­ները, մշակույթը, ապահովել գրական, մշակութային, մարզային մամուլի տպագրման շարունակա­կա­նությունը: Մասնակցել գրքի միջազգային ցուցահանդեսներին, կազմակերպել հանրապետա­կան գրական փառատոներ, շնորհանդեսներ, հոբելյանական ցերեկույթներ:

Գեղարվեստական կրթության և գեղագիտական դաստիարակության ոլորտում իրակա­նաց­վող ծրագրերը նպատակաուղղված կլինեն կադրերի պատրաստման պետպատվերի համակարգի կատարելագործմանը, մշակութային կրթության որակի բարձրացմանը, մասնագետ­ների կրթու­թյան շարունակականության և մատչելիության ապահովմանը, ՀՀ ապագա քաղա­քացիների գեղագիտական դաստիարակության ձևավորմանը նպաստող ծրագրերի իրակա­նացմանը, մանկապատանեկան տարիքի երեխաների, ներառյալ սոցիալապես անապահով, բազմազավակ ընտանիքների, հաշմանդամ, առանց ծնողական խնամքի մնացած երեխաների կրթության իրականացման պայմանների մատչելիության և որակի ապահովմանը:

ՀՀ մարզերում մշակութային ծառայությունների համաչափության, մատչելիության և հասանելիության ապահովման նպատակով իրականացվող ծրագրերն ուղղված կլինեն մարզերում նոր ձևավորված մշակութային միավորումների և անհատների ստեղծագործական ծրագրերի աջակցությանը, մշակութային կյանքի աշխուժացմանը, միջմարզային կապերի ամրապնդմանը, մշակութային գործընթացներում տեղի ազգաբնակչության ներգրավմանը՝ «Մշակութային կան­գառ» ծրագրի շարունակականության ապահովմամբ (այդ թվում նաև՝ շարժական կինոթատրոն­ների ներդրմամբ), համայնքային կինոթատրոնների հանրապետական կինոցանցի ստեղծման ծրագրի մեկնարկին:

Մշակույթի ոլորտում միջազգային համագործակցությունը միտված է լինելու օտարերկրյա պետություններում հայ մշակույթի ներկայացմանը (աշխարհի հեղինակավոր թանգարաններում և առաջատար ցուցասրահներում քաղաքակրթական ցուցահանդեսների կազմակերպմամբ, արվես­տի, ճարտարապետության և գրականության ոլորտներում հեղինակավոր միջազգային փառատո­ներին, ցուցահանդես-տոնավաճառներին և մրցույթներին մասնակցության ապա­հովմամբ), Հայաստանում օտարերկրյա պետությունների մշակույթի ներկայացմանը (միջազգային լայնա­մասշտաբ միջոցառումների անցկացմամբ, այդ թվում՝ ժամանակակից արվեստի միջազ­գային փառատոների, հեղինակավոր արվեստագետների համերգների կազմակերպ­մամբ), փոխադար­ձության սկզբունքով «Մշակույթի օրերի» կազմակերպմանը, միջազգային հեղինակավոր կազմա­կեր­պությունների հետ համագործակցության ընդլայնմանը, մասնավորապես՝ ՅՈՒՆԵՍԿՕ-ի հետ:

Հայրենիք-սփյուռք կապերի ամրապնդման ու մշակութային համագործակցության խորաց­ման նպատակով կշարունակվի սփյուռքում գործող կազմակերպությունների հետ համագոր­ծակցության ծրագրերի իրականացումը՝ համահայկական նոր ծրագրերի մեկնարկով, կխրախուս­վեն հայրենիքում ու արտերկրում ստեղծագործող հայ արվեստագետները:

Ազգային փոքրամասնությունների մշակույթի և էթնիկ ինքնության պահպանման նպատա­կով նախատեսված հատկացումները կուղղվեն ազգային փոքրամասնությունների համայնքների ինքնադրսևորման և ժամանակակից գործընթացների ներգրավվածության ապահովմանը, Հայաստանի մշակութային կյանքին լիարժեք ինտեգրմանը, պատմամշակութային ժառանգության պահպանության ապահովմանը:

### Ֆիզիկական կուլտուրա, սպորտ և երիտասարդության բնագավառ

Ֆիզիկական կուլտուրայի և սպորտի բնագավառում 2018 թվականին կիրականացվեն աշխա­տանքներ օլիմպիական հերթափոխի և բարձրակարգ մարզիկների պատրաստման, բնակչության ֆիզիկական դաստիարակության ապահովման, ՀՀ գործող մանկապատանեկան մարզադ­պրոց­ներում աշխատող մարզիչ-մանկավարժների վերապատրաստման, ֆիզկուլտուրային-առողջարա­րական զանգվածային, հանրապետական և մարզային միջոցառումների անցկացման, հաշման­դամային սպորտին, մարզական-հասարակական կազմակերպություններին պետական աջակցու­թյան միջոցով:

Երիտասարդության հարցերի ոլորտում տարվող պետական քաղաքականությունը ենթադրում է բարձրացնել հասարակական, քաղաքական զարգացումներին նրանց մասնակցության աստիճանը, նպաստել երիտասարդության գործունեությունն ապահովող իրավական դաշտի զարգացմանը, երիտասարդության շրջանում հոգևոր-մշակութային և գիտական մակարդակի բարձրացմանը, ազատ ժամանցի ակտիվ և նպատակային կազմակերպմանը, ուսումնասիրել առկա սոցիալ-տնտեսական հիմնախնդիրները և բարելավել երիտասարդների կենսապայմանները, հայտ­նաբերել և խրախուսել տաղանդավոր երիտասարդներին, նպաստել երիտասարդության շրջանում հայրենասիրական դաստիարակության, քաղաքացիական գիտակցության բարձրաց­մանը, ակտի­վացնել, զարգացնել համագործակցությունը միջազգային երիտասարդական կառույցների հետ, ստեղծել պայմաններ երիտասարդությանը անհրաժեշտ տեղեկատվությամբ ապահովելու համար, ստեղծել պայմաններ նրանց լիակատար ինքնադրսևորման համար:

Ֆիզիկական կուլտուրայի, սպորտի և երիտասարդության հարցերի ոլորտներում հիմնական գերակայություն է համարվում բնակչության ֆիզիկական պատրաստվածության բարձրացման, ֆիզիկական դաստիարակության անընդհատության ապահովման, առողջ ապրելակերպի արմատավորման, անհատի ներդաշնակ զարգացման, հայրենիքի պաշտպանության գործին ֆիզիկապես և հոգեպես կոփված երիտասարդների պատրաստմանն ուղղված միջոցառումների իրականացումը, հաշմանդամային սպորտի զարգացումը, ՀՀ հավաքական թիմերում ընդգրկված մարզիկների նպատակային նախապատրաստումը և մրցումներին մասնակցությունը: Ոլորտի զարգացման 2018 թվականի ռազմավարական ուղղվածությունը ֆիզիկական կուլտուրայի, սպորտի և երիտասարդության հարցերի բնագավառներում ըստ ենթաոլորտների հանգում է հետևյալ նպատակների իրականացմանը:

Մանկապատանեկան և մասսայական սպորտի բնագավառում նախատեսվում է`

* բնակչության ֆիզիկական դաստիարակության ապահովում,
* ֆիզիկական կուլտուրայի և սպորտի ոլորտի իրավական դաշտի կատարելագործում,
* ՀՀ մարզերում և Արցախի Հանրապետությունում հանրապետական մարզական փառա­տոնների անցկացում,
* «Լավագույն մարզական ընտանիք» մրցույթի անցկացում,
* «Հաշմանդամություն ունեցող լավագույն մարզիկ» մրցույթի անցկացում,
* «Լավագույն մարզական նախադպրոցական հաստատություն» մրցույթի անցկացում,
* «Երեխաների խնամքի և պաշտպանության լավագույն մարզական հաստատություն» մրցույթի անցկացում,
* նախազորակոչային և զորակոչային տարիքի երիտասարդության հանրապետական ռազմամարզական խաղերի անցկացում,
* հանրապետական ուսանողական մարզական խաղերի անցկացում,
* «ՀՀ մարզերի, Երևան քաղաքի և Արցախի Հանրապետության հանրակրթական դպրոց­ների 1-ից 3-րդ և 4-7-րդ դասարանների աշակերտների միջև սպորտլանդիա» մարզական միջոցառման անցկացում,
* ՀՀ մարզերի, Երևան քաղաքի և Արցախի Հանրապետության հանրակրթական դպրոց­ների 8-12-րդ դասարանների աշակերտների սպարտակիադայի անցկացում,
* ՀՀ գյուղական մարզական խաղերի անցկացում,
* տարեցների հանրապետական խաղերի անցկացում,
* պետական մարմինների աշխատակիցների միջև հրաձգության հանրապետական մրցույթ:

Մեծ նվաճումների սպորտի բնագավառում նախատեսվում է`

* ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում,
* միջազգային մարզական միջոցառումների հաղթողներին և մրցանակակիրներին դրամական մրցանակների հանձնում,
* օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ Նախագահի անվանական թոշակի հատկացում,
* հավաքական թիմերի ավագ մարզիչների վարձատրություն և աշխարհի չեմպիոններին պատվովճարի հատկացում,
* ՀՀ հավաքական թիմերին մարզահագուստով և մարզահանդերձանքով ապահովում,
* Եվրախորհրդի սպորտի մասին համաձայնագրին անդամակցում,
* Հակադոպինգային համաշխարհային գործակալությանը անդամակցում,
* աջակցություն hայկական ազգային կոխ ըմբշամարտ մարզաձևի զարգացմանը,
* հաշմանդամային սպորտին առընչվող ծառայություններ։

Միջին մասնագիտական կրթության և արտադպրոցական դաստիարակության բնագավառում նախատեսվում է`

* մանկապատանեկան մարզադպրոցներում հոգևոր և ֆիզիկական զարգացման, ռազմա­հայրենասիրական դաստիարակության, ինչպես նաև նրանց կողմից ընտրված մարզաձևերի ունակությունների ձեռքբերման և կատարելագործման համար բարենպաստ պայմանների ստեղծում ու մատուցվող ծառայությունների ապահովում,
* ֆիզիկական կուլտուրայի և սպորտի բնագավառում միջին մասնագիտական կրթությամբ որակյալ կադրերի պատրաստում,
* որակի վերահսկման մեխանիզմների արդիականացում,
* պատանիների և մեծահասակների հավաքական թիմերի թեկնածուների պատրաստում,
* մանկապատանեկան մարզադպրոցներում աշխատող մարզիչ-մանկավարժների վերա­պատ­րաստ­ման կազմակերպում:

Պետական երիտասարդական քաղաքականության ոլորտում նախատեսվում է`

* հասարակական կյանքին երիտասարդների ակտիվ մասնակցության խթանում,
* երիտասարդների զբաղվածության հնարավորությունների մեծացում,
* երիտասարդության շրջանում առողջ ապրելակերպի խթանում,
* պետական երիտասարդական քաղաքականության իրականացման համակարգվածության մակարդակի բարձրացում և երիտասարդության շրջանում հոգևոր-մշակութային, հայրենասիրա­կան դաստիարակության խթանում,
* համահայկական և միջազգային նշանակության երիտասարդական միջոցառումների կազմակերպում, Հայաստան-սփյուռք գործակցության զարգացում,
* բնակարանային խնդիրների հաղթահարման հարցում աջակցություն երիտասարդ ընտանիքներին,
* երիտասարդական ծրագրերի շրջանակներում թրաֆիքինգի դեմ պայքարի միջոցառում­ների իրականացում:

Ընդհանուր առմամբ բնագավառում նախատեսվում է նաև հետևյալ ծրագրերի իրականացում՝

* 2018 թվականին Հարավային Կորեայում կայանալիք ձմեռային օլիմպիական խաղերին Հայաստանի մարզական պատվիրակության մասնակցության ապահովում,
* 2018 թվականի Բուենոս Այրեսում կայանալիք 3-րդ ամառային պատանեկան օլիմպիական խաղերին Հայաստանի մարզական պատվիրակության մասնակցության ապահովում,
* 2018 թվականին Երևանում կայանալիք սուսերամարտի Եվրոպայի մինչև 23 տարեկանների առաջնության անցկացում,
* 2018 թվականի Հարավային Կորեայում կայանալիք ձմեռային պարալիմպիկ խաղերի Հայաստանի մարզական պատվիրակության մասնակցության ապահովում,
* 2018 թվականին Երևանում կայանալիք պատանիների և երիտասարդների 1-ին ամառային սուրդլիմպիկ խաղերի անցկացման ապահովում:

### Բնապահպանության ոլորտ

Բնապահպանության ոլորտում 2018 թվականին ՀՀ կառավարության կարևորագույն նպատակներն են`

* ապահովել շրջակա միջավայրի պահպանությունը և բնական ռեսուրսների բանական օգտագործումը,
* շարունակել Սևանա լճի էկոլոգիական հավասարակշռության վերականգնման և պահպա­նության միջոցառումների իրականացումը,
* ապահովել անտառների ապօրինի հատումների կանխումը, անապատացման դեմ պայ­քարը, կենսաբանական և լանդշաֆտային բազմազանության պահպանումը, մթնոլորտի գերնոր­մատիվային աղտոտվածության կանխարգելմանը, կլիմայի փոփոխության մեղմմանը և հարմար­վողականությանը, ինչպես նաև օզոնային շերտի պահպանմանն ուղղված քայլերի իրականացումը,
* կատարելագործել բնության հատուկ պահպանվող տարածքների կառավարման համակարգը և դրանց մեխանիզմները, ապահովել բնության հատուկ պահպանվող տարածքների զարգացման ազգային ծրագրի ամբողջական իրականացումը,
* ապահովել բնական միջավայրի աղտոտման կանխարգելումը, վտանգավոր քիմիական նյութերի և թափոնների կառավարումը, այդ թվում՝ բնական և մարդածին ազդեցությունների կանխատեսման և (կամ) կանխարգելման համակարգի զարգացումը՝ ներառյալ գոյություն ունեցող մշտադիտարկումների ցանցի կատարելագործումն ու ընդլայնումը:

Վերջիններիս իրականացումն ապահովող աշխատանքները և միջոցառումները կիրականացվեն հետևյալ հիմնական ուղղություններով և ծրագրերով`

* «Բնական պաշարների կառավարման և պահպանման, բնության հատուկ պահպանվող տարածքների պահպանման ծառայություններ» ծրագրի շրջանակներում 2018 թվականին իրականացվելու են ներքոհիշյալ միջոցառումները և ենթածրագրերը`
* Սևանա լճի ջրածածկ անտառտնկարկների մաքրման ծառայություններ,
* Սևանա լճում և նրա ջրահավաք ավազանում ձկան և խեցգետնի պաշարների հաշվառման աշխատանքներ,
* 2018 թվականին բյուջետային հատկացումները նպատակաուղղվելու են հանրապե­տության բնության հատուկ պահպանվող տարածքների («Սևան», «Դիլիջան», «Արևիկ» և «Արփի լիճ» ազգային պարկեր, «Խոսրովի անտառ» և «Շիկահող» պետ­ար­գելոցներ, «Սոսիների պուրակ», «Խուստուփ», «Զանգեզուր» և «Զիկատար» պետական արգելավայրեր, դենդրոպարկեր և բնության հատուկ պահպանվող այլ տարածքներ) պահպանությանը, անտառային տարածքների խնամքի և բնապահպանական այլ աշխատանքների և գիտական ուսումնասիրությունների իրականացմանը, ինչպես նաև «Թանգարանային ծառայություններ և ցուցահանդեսներ», «Շրջակա միջավայրի վրա ազդեցության գնահատման և փորձաքննության ծառայություններ» ծրագրերի և Կովկասյան տարածաշրջանային կենտրոնի հայաստանյան մասնաճյուղի գրասենյակի վարձակալության ծառայությունների ֆինանսավորմանը:
* «Շրջակա միջավայրի պահպանության, մոնիտորինգի և տեղեկատվական վերլուծական ծառայություններ» ծրագրի շրջանակներում 2018 թվականին իրականացվելու է շարունակական բնույթ ունեցող «Շրջակա միջավայրի մոնիթորինգի և տեղեկատվության ծառայություններ» ենթածրագիրը, որի շրջանակներում 2018 թվականին իրականացվելու են նաև թափոնների ուսումնասիրության աշխատանքներ:
* «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն ՀՀ 6 համայնքների սուբվենցիաներ կտրամադրվեն բնապահպանական ծրագրերի իրականացման համար:

### Բյուջեների կազմման բնագավառում

ՀՀ կառավարությունը 2018 թվականից անցում է կատարելու կանոնների վրա հիմնված հարկաբյուջետային քաղաքականության՝ նպատակ ունենալով տնտեսության խթանման և երկա­րաժամկետ տնտեսական աճի ապահովման գործում բարձրացնել հարկաբյուջետային քաղաքա­կա­նության արդյունավետությունը և միաժամանակ ապահովել պետական պարտքի կայունություն: Այդ նպատակով մշակվել են հարկաբյուջետային նոր՝ առավել ճկուն ու համապարփակ, ՀՀ տնտե­սության ներկա բնութագրիչներին համահունչ մոտեցումներ և կանոններ, որոնք դրվել են 2018 թվականի պետական բյուջեի նախագծի հիմքում: Հետագայում նախատեսվում է պարբե­րաբար բարելավել և կատարելագործել հարկաբյուջետային կանոնները, որոնք հիմք կհան­դի­սանան հարկաբյուջետային քաղաքականության երկու կարևոր գործիքների՝ պետական բյուջեների և միջնաժամկետ ծախսերի ծրագրերի մշակման համար:

Հայաստանի Հանրապետությունում պետական ծախսերի արդ­յու­նա­վե­տութ­յան բարձրացման նպա­­­տակով ՀՀ կառավարությունն իրականացրել է 2015 թվականի օգոս­տոսին հավանութ­յան ար­ժա­­նա­ցած Հայաստանի Հանրապետությունում Ծրագրային բյուջետա­վորման համակարգի ամբող­ջա­կան ներդրման ռազմավարության իրագործման միջոցառումների ծրագրով նախատեսված աշ­խա­տանքները: Վերջիններս ապահովել են ծրագրային բյու­ջե­տա­վոր­ման հա­մա­կարգի ամ­բողջական ներդր­ման համար անհրաժեշտ փաստաթղթերի մշակ­ման ուղղությամբ վերոնշյալ ծրագրով նախատեսված առաջընթացը: Դրանք ուղղված են ծրագրային բյուջե­տա­վոր­ման հա­մա­կարգի ամ­բողջական ներդրման համար իրավական և մեթոդաբանա­կան հիմ­քերի ապա­հով­մա­նը, մարդկային ռեսուրսների գծով կարողությունների զարգաց­մա­նը, պե­տա­կան մար­միններում Ծրագրային բյուջե­տա­վոր­ման գործնա­կան ներդրման ինստի­տու­ցիո­նալ խնդիր­ների կարգա­վորմանը, ռազմավա­րական պլանավորման համակարգի զար­գաց­մա­նը, ծրագրերի գնահատման գործառույթի ներդրմանը, ծրագրերի ծախսա­կազմ­­ման գոր­ծա­ռույթ­նե­րի բարելավմանը, արտա­քին աու­դի­­տի շրջանակներում կատարողականի աու­դիտի զարգացմանը և այլն:

Վերը նշված աշխատանքներում, բացի կառավարությունից, ներգրավված են նաև ՀՀ Ազգային Ժողովը` ի դեմս ֆինանսավարկա­յին և բյուջետային հարցերի մշտական հանձնաժողովի և ՀՀ վե­րահսկիչ պալատը, ինչը հնարավորություն է ընձեռում ծրագրային բյուջետավորման բարեփո­խում­նե­րի համակող­մա­նի քննարկման և համակարգված իրականացման համար: ՀՀ կառավարությունը ծրագրում է, որ 2019 թվականի և հետագա տարիների պետական բյուջեները կընդունվեն և կկատարվեն ծրագրային ձևաչափով:

### Հարկային, մաքսային քաղաքականության և վարչարարության ոլորտ

Պետական եկամուտների վարչարարության ոլորտում իրականացվելիք միջոցառում­ները բխելու են ՀՀ կառա­վա­­­րու­թյան 2017 թվականի հունիսի 19-ի N 646-Ա որոշմամբ հաստատ­­­ված ՀՀ կառավարության 2017-2022 թվականների ծրագրից և ՀՀ կառավարու­թյան 2014 թվականի մարտի 27-ի N 442-Ն որոշմամբ հաստատ­ված ՀՀ 2014-2025 թվականների հեռանկարային զարգացման ռազմավա­­րա­կան ծրագրից:

Մասնավորապես, պետական եկամուտ­ների վարչա­րա­­­­րության ոլորտում 2018 թվականին նախա­տեսվում են իրակա­նաց­նել միջո­­­ցա­­ռում­ներ` հետևյալ ուղղու­­թյուններով`

* Աշխատանքներ կտարվեն 2018 թվականի ՀՀ պետական բյուջեով նախատեսված հարկային եկամուտների ապահովման ուղղությամբ:
* Կշարունակվեն աշխատանքները հարկային և մաքսային հսկողության մեխանիզմ­ների կատարելագործման, դրանց արդյունա­վե­տու­թյան բարձրացման և թիրա­խա­վորված հսկողու­թյուն իրականացնելու ուղղություն­ներով՝ նպատակ ունենալով բարե­լա­վել մեկ ստուգման արդյունավե­տությունը, ինչպես նաև կրճատել հարկային մարմնի կողմից իրակա­նաց­վող ստուգումների քանակի և հարկ վճարող­ների թվի հարաբերակ­ցությունը: Հարկային և մաքսային հսկողության մեխանիզմ­ների կատարելա­գործման շրջանակներում նախա­տես­վում է՝
* հարկային և մաքսային հսկողության գործընթացները կազմակերպել բացառապես ռիսկերի գնահատ­ման համակարգերի հիման վրա, որոնք շարունակաբար կկատարելա­գործ­վեն և հնարավորություն կընձեռեն հարկային հսկողության գործիքա­կազմը կիրառել հարկային կարգապահության տեսանկյունից առավել ռիսկային սուբյեկտների նկատմամբ,
* ստվերի բացահայտման նպատակով 100.0 մլն դրամ և ավելի իրացման շրջանա­ռու­թյուն հայտարարագրած հարկ վճարողների մոտ իրականացնել ռիսկերի գնահատման անհատական վերլուծություններ և դրանց արդյունքների հիման վրա համա­պա­տասխան վարչա­րարական միջոցառումներ,
* աշխատանքներ իրականացնել հսկիչ-դրամարկղային մեքենաներով, հաշվարկային փաս­տաթղթերով և հարկային հաշիվներով իրականացվող գործարքների մոնի­տո­րին­գի իրականացման, ռիսկային հարկ վճարողների ցանկերի դուրս բերման, հարկ վճա­րող­ներին ծանուցումների տրամադրման ուղղություններով: Ապահովել ավտո­մա­տաց­ված համակար­գերի միջոցով իրականացվող վերլուծությունների կենտրո­նա­ցումը մոնի­տորինգի կենտրոնում՝ հարկ վճարողների գործունեության նկատմամբ իրակա­նացվող տեսչա­կան ընթացիկ հսկողու­թյունը էլեկտրո­նային հսկողության հարթակ տեղափոխելու նպատակով,
* հսկողական աշխատանքներ իրականացնել տնտեսության մեջ կատարվող գործարք­­ների լիարժեք փաստաթղթավորման ուղղությամբ՝ կարևորելով հատկապես խոշոր տնտեսավարողների կողմից իրականացվող գործարքների լիարժեք փաստաթղթա­վորումը,
* ապահովել մաքսային հսկողության «Կապույտ ուղի» ընթացակարգի ներդրումը՝ մաքսային հսկողությունն աստիճանաբար տեղափոխելով հետբացթողումային փուլ: Մասնավորապես, մաքսային մարմնի կողմից սահմանված ռիսկերի կառավար­ման համակարգի չափանիշներին համապատասխան՝ մաքսային հսկողության «կապույտ ուղի» ընթա­ցա­կարգի կիրառմամբ նախատեսվում է ապրանքների և տրանսպորտային միջոցների բացթողումն իրականացնել` բացթողումից հետո փաստաթղթերի ու տվյալների ստուգում իրականացնելու պայմանով,
* գնահատել գործող հարկային, մաքսային, վարչական, քրեական պատասխա­նատվու­թյան տեսակներն ու չափերը՝ ելնելով իրավախախտումների բնույթից, վտանգա­վորու­թյան աստիճանից, պատճառված վնասից և ըստ անհրաժեշտության՝ մշակել համա­պա­­տաս­­խան իրավական ակտերի նախագծեր՝ ապահովելով պատասխա­նատվու­թյան միջոցների համարժե­քու­թյունը և համաչափությունը:

ԵԱՏՄ մաքսային նոր օրենսգրքի կիրարկումն ապահովելու նպատակով կմշակվեն ԵԱՏՄ մաքսային օրենսգրքից բխող ազգային օրենսդրության կիրարկումն ապահովող նորմեր: Միևնույն ժամանակ կապահովվի անհրաժեշտ մասնակցություն ԵԱՏՄ-ի իրավունքի մաս կազմող իրավական ակտերի մշակման աշխատանքներին:

Կշարունակվեն հարկային և մաքսային մարմինների էլեկտրոնային կառավարման համա­կարգերի կատարելա­գործման աշխատանքները՝ ուղղված մասնավորա­պես`

* հարկային և մաքսային մարմինների էլեկտրոնային կառավարման համակարգերի կարողությունների զարգացմանը՝ ապահովելով հարկային մարմին ներկայացվող բոլոր հաշվարկ­ների, փաստաթղթերի էլեկտրոնային եղանակով ներկա­յաց­­­ման հնարավորություն, այդ թվում՝ ՀՀ հարկային օրենսգրքից բխող բոլոր փոփո­խու­թյունների էլեկտրոնայնացում,
* մեկ միասնական գանձապետական հաշվի համակարգի գործարկմանը, ինչի արդյունքում կիրառվող մի քանի տասնյակ գանձապետական հաշիվների փոխարեն կգործարկվի ընդամենը մեկ միասնական գանձապետական հաշիվ՝ հանգեցնելով գործող ընթացա­­­կարգերի պարզեցմանը և դյուրինացմանը, բոլոր հարկատեսակների և վճար­ների գծով հարկային հաշվարկների ներկայացման և հարկային պարտավորու­թյունների կատար­ման ժամկետների նույնականացմանը,
* շրջանառության հարկի հաշվարկման ինքնաշխատ համակարգի ներդրմանը: Նախատես­վում է, որ ինքնաշխատ համակարգի կողմից կլրացվի շրջանառության հարկի հաշվարկը և հարկ վճարողը միայն կհաստատի և կուղարկի այն հարկային մարմին,
* հարկերի վճարման էլեկտրոնային համակարգի գործարկմանը, ինչը կհանգեցնի հարկ վճարողների ռեսուրսների խնայողությանը և վճարումների կատարման պարզեցմանը,
* կամերալ ուսումնասիրությունների իրականացման էլեկտրոնային համակարգի գոր­ծարկ­մանը, ինչը կապահովվի ուսումնասիրությունների իրականացման միասնակա­նությունը և կհանգեցնի գործընթացի արդյունավետության բարձրացմանը,
* երրորդ անձանցից ստացվող տեղեկությունների ավտոմատացված համակարգի ներդրմանը, ինչը կօժանդակի հարկային մարմնի վերլուծական կարողությունների ընդլայնմանը և ռիսկերի բացահայտմանը:

Կշարունակվեն համակարգի արդյունավետության բարձ­րացմանն ուղղված աշխատանքները՝ մարդկային ռեսուրսների արդյունավետ կառա­­վարման, ուսումնական կարիքների գնահատման մոդելի մշակման, հարկային և մաքսային ծառայողների վերապատրաստման և ատեստավորման, ինչպես նաև կոռուպցիոն ռիսկերի նվազեցման ուղղություններով:

Կշարունակվեն աշխատանքները հարկային մարմին - հարկ վճարող գործընկերային հարաբերությունների ընդլայնման, ինչպես նաև հարկային և մաքսային մարմինների գործու­նեության թափան­ցի­կության և հաշվետվողա­կանության ապահովման ուղղություններով: Այդ նպատակով աշխա­տանքները կտարվեն հարկային և մաքսային մարմինների գործունեության վերաբերյալ հաշվետվությունների և տեղեկու­թյունների հրապարակման, հարկ վճարողներին հարկային և մաքսային վարչարա­րու­թյան կազմակերպման գործընթաց­ներում ներգրավման, «Օրինապահ հարկ վճարող» կարգավիճակը հաստատող հավաս­­­տագ­րերի տրամադրման և այլ ուղղություններով:

### Հաշվապահության, աուդիտի և ոչ ֆինանսական կարգավորման ոլորտներ

Հանրային հատվածի կազմակերպությունների հաշվապահական հաշվառման մասին ՀՀ օրենքի պահանջների համաձայն շարունակվելու է հանրային հատվածի կազմակերպությունների հաշ­վապահական հաշվառումը կարգավորող իրավական ակտերի մշակման, ինչպես նաև օրենքով սահմանված կարգով հաստատված ժամանակացույցի համաձայն հաշվապահական հաշվառման նոր համակարգին անցման հետ կապված աշխատանքների կատարումը, այդ թվում` նշված կազ­մա­կեր­պությունների կողմից հիմնական միջոցների գույքագրման և վերագնահատման գործըն­թացի իրա­կանացումը: Նշված ժամանակացույցի համաձայն հաշվապահական հաշվառման նոր հա­մա­կար­գին անցման գործընթացը սկսվել է 2016 թվականին, որի ընթացքում հաշվապահական հաշվառ­ման նոր համակարգին են անցել ժամանակացույցով նախատեսված 16 կազմակեր­պու­թյուն­ներ (նախարարություններ, գերատեսչություններ) կամ կազմակերպությունների ընդհանուր թվի շուրջ 25 տոկոսը, 2017 թվականին անցում են կատարել կազմակերպությունների հիմնական մասը (թվով 28 կազմակերպություններ): Նոր համակարգին անցման աշխատանքների ավարտը նա­խա­տես­վում է 2018 թվականին: Կազմակերպությունների անցումը նոր համակարգին կատար­վում է նրանց ենթակայության պետական (համայնքային) ոչ առևտրային կազմակերպությունների հետ միաժամանակ:

Միաժամանակ, իրականացվում է նոր համակարգին անցում կատարած կազմակեր­պություն­ների կողմից ներկայացված հաշվապահական հաշվառման գրանցամատյանների և ֆինանսական հաշվետվությունների փաթեթի մշտադիտարկում: Եռամսյակային հաճախա­կանությամբ հանրային հատվածի կազմակերպություններին տրամադրվում է «Մասնագիտական տեղեկատու» պարբերա­կանը, որով ներկայացվում է իրականացված մշտադիտարկման արդյուն­քում վերհանված առանձին անճշտությունների և սխալների, դրանց ուղղման ուղղությամբ գործնական առաջարկ­ների վերաբերյալ տեղեկատվություն:

Նոր համակարգի ներդրումը հնարավորություն կընձեռի բարձրացնելու հանրային հատվածի կազմակերպությունների ֆինանսական հաշվետվությունների արժանահավատությունը և թափան­ցիկությունը, օբյեկտիվորեն գնահատելու նրանց ֆինանսական վիճակը և առավել արդյունավետ կազմակերպելու դրանց ֆինանսական կառավարումը:

### Պետական գույքի կառավարում

Պետական գույքի կառավարման ոլորտում նախատեսվում է.

* ապահովել պետական գույքի կառավարման քաղաքականության շարունակականությունը և մասնավորեցման գործող նոր 2017-2020 թվականների ծրագրի շրջանակներում իրականացնել պետական գույքի մասնավորեցման գործընթացը,
* իրականացնել պետական գույքի կառավարման 2018-2020 թվականների ծրագրով սահման­ված միջոցառումները և նախատեսված գործողությունները,
* մասնավորեցման ծրագրում ընդգրկված առևտրային կազմակերպությունների պետական բաժնեմասի արդյունավետ կառավարման շնորհիվ բարձրացնել կազմակերպությունների գրավչու­թյունը տեղական և օտարերկրյա ներդրողների համար,
* արդիականացնել պետական գույքի հաշվառման համակարգը՝ ընդլայնելով պետական սեփականություն հանդիսացող անշարժ գույքի հաշվառման բազան և ապահովելով հաշվառման տվյալների հավաստիությունը,
* պետական գույքի մասնավորեցման միջոցով ապահովել մասնավորեցվող առևտրային կազմակերպություններում ներդրումների ներգրավման և սոցիալական երաշխիքների ապահով­ման առաջնայնությունը,
* պետական գույքի մասնավորեցումից, օտարումից ու վարձակալությունից ստացված միջոցների հաշվին ավելացնել պետական բյուջեի դրամական եկամուտները,
* պետական գույքի վարձակալության տրամադրման միջոցով վարձակալների կողմից իրականացվող ներդրումների շնորհիվ բարելավել պետական սեփականություն հանդիսացող շենք-շինությունների վիճակը, որն ավելի գրավիչ կդարձնի պետական գույքի վարձակալությունը,
* իրականացնել պետական գույքի հանձնման-ընդունման աշխատանքները, ավարտին հասցնել պետական անշարժ գույքի նկատմամբ սեփականության իրավունքների գրանցման գործընթացը,
* մասնավորեցման և օտարման գործընթացի արդյունավետ իրականացման շնորհիվ նպաստել հանրապետությունում տնտեսական աճի խթանմանը,
* պետական գույքի կառավարման արմատական բարեփոխման շնորհիվ բարձրացնել պետական գույքի կառավարման արդյունավետությունը,
* պետական մասնակցությամբ առևտրային կազմակերպություններում սահմանել տնտե­սական գործունեության արդյունավետության որոշման, ղեկավար անձնակազմի աշխատանքի գնահատման և հսկողության համակարգ,
* պետական գույքի կառավարման ոլորտում ապահովել պետություն-մասնավոր հատված համագործակցության մասնակիցների շահերի ներդաշնակությունը:

2018 թվականին ոլորտում վերոհիշյալ առաջնային ռազմավարական նպատակներին համահունչ աշխատանքներ կիրականացվեն ապահովելու հետևյալ հիմնական արդյունքները՝

* Իրականացնել ՀՀ պետական գույքի մասնավորեցման 2017-2020 թվականների ծրագրի մասին ՀՀ օրենքում ընդգրկված ընկերությունների և օբյեկտների մասնավորեցումը, որը կնպաստի տնտեսական աճի ապահովմանը, մասնավոր հատվածում օտարերկրյա և ներքին ներդրումների ներգրավմանը, շուկայական մրցակցության և արտահանման խթանմանը, աշխատատեղերի ստեղծմանը և աղքատության հաղթահարման ռազմավարական ծրագրի իրագործմանը, պետական բյուջեի եկամուտների ավելացմանը, աշխատատեղերի ստեղծմանը, մարդկային կապիտալի զարգացմանը և պետության այլ գործառույթների կատարմանը:
* Վարձակալությունը որպես պետական գույքի օգտագործման արդյունավետության բարձրացման գործիք կիրառելուն ուղղված նոր քաղաքականության մշակումը, ինչի հաշվին կավելանան նաև ՀՀ պետական բյուջեի մուտքերը:
* Հայաստանի Հանրապետությանը սեփականության իրավունքով պատկանող գույքը հավատարմագրային կառավարման հանձնելու գործընթացի իրականացումը, որի շնորհիվ էականորեն կբարձրանա պետական գույքի օգտագործման արդյունավետությունը:
* Արմատապես բարեփոխել պետական սեփականություն հանդիսացող բաժնետոմսերով առևտրային կազմակերպությունների գործունեության ֆինանսատնտեսական մոնիտորինգի, արդյու­նավետության որոշման և գնահատման համակարգը, և բարելավել պետական ոչ առևտ­րային կազմակերպությունների կառավարման որակն ու բարձրացնել աշխատանքի արդյունա­վետությունը:
* Բարձրացնել պետական անշարժ գույքի հետագա տնօրինման արդյունավետությունը, դրանից ստացվող եկամուտների ծավալը:
* Ապահովել պետական գույքի պահառության սպասարկման որակի բարելավումը, որի շնորհիվ կբարձրանա պետական գույքի օգտագործման արդյունավետությունը:

### Անշարժ գույքի կադաստր

2018 թվականին անշարժ գույքի կադաստրի համակարգի զարգացման նպատակներն են հանդիսանալու`

* ՀՀ-ում անշարժ գույքի պետական միասնական կադաստրի վարման համակարգի արդիական, զարգացող տեղեկատվական հասարակության պահանջները բավարարելու ունակ տեղեկատվական տեխնոլոգիաների կիրառման բարձր մակարդակով համակարգի ձևավորումը և զարգացմանը խոչնդոտող գործոնների վերացումը: Պետական կառավարման մարմինների հետ տեղեկատվության փոխանակման ավտոմատ համակարգերի ներդնումը և զարգացումը, մասնավորապես` անշարժ գույքի նկատմամբ սահմանափակում կիրառելու լիազորություն ունեցող մարմինների կողմից սափմանափակման կիրառման ավտոմատ համակարգերի ներդրումը:
* Դիմումատուներին գույքի նկատմամբ իրավունքների պետական գրանցման և տեղեկատվության առցանց տրամադրման ներկայումս գործող համակարգի կատարելագործումը և առավել լայն հնարավորությունների տրամադրումը:
* Գեոդեզիայի և քարտեզագրության ուղղությամբ.
* 2018 թվականին գեոդեզիայի և քարտեզագրության բնագավառի զարգացման նպատակով նախատեսվում է աշխատանքներ իրականացնել գեոդեզիական, տեղագրական և թեմատիկ քարտեզագրության, երկրատեղեկատվական համակարգի քարտեզագրական հիքմի ստեղծման, աշխարհագրական անվանումների քարտադարանի թարմացման և վարման ուղղություններով:
* Գեոդեզիայի և քարտեզագրության բնագավառը նպատակաուղղված է ապահովելու պետա­կան, տարածքային և տեղական ինքնակառավարման մարմիններին, տնտեսությանը, պաշտ­պանությանը, գիտությանը, կրթությանը և բնակչությանը ժամանակակից քարտե­զագրագեո­դեզիական նյութերով:
* Հողաշինարարության և ՀՀ հողային ռեսուրսների արդյունավետ կառավարման համակարգի ձևավորման ուղղությամբ.
* Հողերի միավորման և հողի շուկայի ձևավորման, ինչպես նաև համայնքների խոշորացման ծրագրերին կցուցաբերվի աջակցություն:
* Կիրականացվեն ՀՀ խոշորացված համայնքների 1:5 000 կամ 1:10 000 մասշտաբի կադաստրային և հողաշինարարական հատակագծերի կազմման աշխատանքներ:
* Աշխատանքներ կիրականացվեն ՀՀ խոշորացված համայնքների հողային հաշվեկշիռների կազմման ուղղությամբ:
* ՀՀ խոշորացված համայնքներում կիրականացվի գյուղատնտեսական նշանակության հողերի հողատեսքերի ուսումնասիրումը, փոփոխված հողատեսքերը կարտահայտվեն նոր կազմվող կադստրային և հողաշինարարական հատակագծերում և հողային հաշվեկշիռներում:
* ՀՀ-ում միասնական տարածագնահատման նոր գոտևորման սահմանման նպատակով ՀՀ ողջ տարածքում կիրականացվեն հողամասերի շուկայական գնահատություններ, համակարգված դիտարկումներ, ինչը հնարավորություն կընձեռնի ՀՀ-ում ներդնել անշարժ գույքի հարկով արդարացի հարկման մեխանիզմներ, կապահովի անշարժ գույքի շուկայի գնային իրավիճակի վերաբերյալ վերլուծական տեղեկատվության առկայությունը, կխթանի պարապուրդում գտնվող գույքի մասնակցությունը տնտեսությունում ավելացված արժեքի ստեղծմանը, ինչպես նաև հիմք կհանդիսանա ՀՀ-ում անշարժ գույքի միասնական հարկման համակարգի ներդրմանը համար:

### Հասարակական կարգի պահպանություն

Հասարակական հարաբերությունների զարգացման ներկայիս մակարդակը և հակաիրավական երևույթներին հակազդելու՝ հասարակության ավանդաբար մեծ սպասելիքները ոստիկանությունից, հարկադրում են ունենալ այնպիսի լիազորություններով ոստիկանություն, որը ունակ կլինի համարժեք արձագանքել հանցավորության գլոբալիզացիայից բխող սպառ­նա­լիք­ներին (ահաբեկչություն, կոռուպցիա, վերազգային հանցագործություններ և այլն), հակաիրա­վական ոտնձգություններից պաշտպանել մարդուն ու հասարակությանը, իր գործունեության սկզբունքներով համապատասխանել ժողովրդավարական արժեքային համակարգին:

Օրենսդրական և վարչարարական բարեփոխումների արդյունքում արդեն իսկ ապահովվել են ոս­տի­կանության միասնական համակարգի արդիականացման և հետագա զարգացման մի շարք կարևո­րագույն նախադրյալներ: Այդուհանդերձ, ոստիկանության գործունեության հետագա բարե­լավ­ման և հասարակության պահանջներին համապատասխանության ապահովման տեսանկյունից նախատեսվում է ընդլայնել և խորացնել համակարգային բարեփոխումները, թե օրենսդրական եւ վարչարարական նոր փոփոխություններ նախաձեռնելու և, թե գործնական կիրառության նոր գործիքներ և մեթոդներ ներդնելու միջոցով: Ըստ այդմ, ոստիկանությունը շարունակելու է՝

* վերջին տարիների ձեռքբերումների ամրապնդումն ու դրանց բարելավումը,
* հանցագործությունների դեմ պայքարի արդյունավետության բարձրացման նոր մեթոդների ուսումնասիրումը և ներդրումը, ոստիկանության տեխնիկական վերազինումը,
* հանցագործությունների կանխարգելման, դրանք ծնող պատճառների և պայմանների վերացման գործում իրավապահ և շահագրգիռ պետական մյուս մարմինների գործունեության համակարգման առկա մակարդակի բարելավումը, հատկապես` թրաֆիքինգի և թմրամիջոցների ապօրինի շրջանառության, կազմակերպված հանցավորության, կոռուպցիայի, փողերի լվացման, համակարգչային հանցագործությունների դեմ պայքարի արդյունավետության բարձրացումը,
* հասարակական կարգի և հասարակական անվտանգության ամրապնդման առավել արդյունավետ մեթոդների և ձևերի ներդրումը, ճգնաժամային իրավիճակների կառավարման համակարգի արդյունավետության բարձրացումը, անձնակազմի, ինչպես նաև կարևորագույն նշանակության օբյեկտների անվտանգության ապահովումը,
* ոստիկանության արտաքին, այդ թվում` ոստիկանության զորքերի ծառայության անցման այնպիսի բովանդակային կազմակերպումը, որն ուղղակիորեն և դրականորեն անդրադառնա հասարակության անդամների վրա և որ քաղաքացիները իրենց զգան ավելի անվտանգ, և էլ ավելի վստահեն ոստիկանությանը,
* կոռուպցիոն ռիսկերի նվազեցմանն ուղղված ծրագրային միջոցառումների իրակա­նացումը,
* ոստիկանության գործունեության վերաբերյալ հանրության իրազեկվածության անընդ­հատ և լիարժեք ապահովումը,
* ոստիկանության գործունեությունը կանոնակարգող իրավական համակարգի կատարելագործումը,
* անձնակազմի ուսուցման, այդ թվում` հասարակական կարգի և հասարակական անվտանգության ամրապնդման առավել արդյունավետ մեթոդների և ձևերի ներդրումը, ռազմա­տեխնիկական գիտելիքներին, մեթոդական հմտություններին տիրապետելու, այդ թվում` բանակ­ցությունների վարման, ֆիզիկական ուժի, հատուկ միջոցների և զենքի գործադրման, անհրա­ժեշտության դեպքում անձանց բերման ենթարկելիս ոստիկանության ծառայողների պարտա­կանություններին և իրավունքներին հստակ տիրապետման գործընթացների առավել արդյունավետ կազմակերպումն ու իրականացումը,
* ոստիկանության ստորաբաժանումների նյութատեխնիկական ապահովվածության մակար­դակի բարելավումը, այդ թվում` տեղեկատվական տեխնոլոգիաների առաջանցիկ զարգացումը, որը կարևոր նշանակություն ունի թե՛ հասարակական կարգի պահպանության, հասարակական անվտանգության ապահովման և հանցավորության դեմ պայքարի գործում ոստիկանության սահմա­նափակ ուժերն ու միջոցներն արդյունավետ կառավարելու, ընդունված նորմերից և կանոն­ներից հնարավոր շեղումներն ու խախտումները կանխարգելելու, իսկ շեղումների և խախտումների դեպքերում համարժեք պատասխանատվության անխուսափե­լիության սկզբունքն անշեղորեն իրագործելու և թե՛ քաղաքացիներին մատուցվող տարբեր ծառայությունների որակն ու մատչե­լիությունը բարելավելու առումով: Ինչպես նախորդ տարիներին, այնպես էլ առաջիկա բյուջետային տարում ոստիկանության ստորաբաժանումների նյութատեխնիկական հագեցվածության բարելավ­ման, հիմնական ֆոնդերի համալրման և արդիականացման հիմնական աղբյուր են հանդիսանալու ոստիկանության արտաբյուջետային միջոցները,
* ոստիկանության ծառայողների սոցիալական և իրավական պաշտպանության, աշխատանքային պայմանների բարելավումը:

Նշված նպատակադրումների իրականացմանն ուղղված միջոցառումները ներառված են ՀՀ ոստիկանության 2017-2022 թվականների ծրագրում, ՀՀ կառավարության 2018-2020 թվական­ների միջնաժամկետ ծախսերի ծրագրում, Ճանապարհային ոստիկանության համակարգի բարեփոխումների հայեցակարգից բխող միջոցառումների իրականացման ժամանակացույցում և այլն: Առաջիկա բյուջետային տարում նախատեսվում է՝

* մշակել է «Ոստիկանության մասին» ՀՀ նոր օրենք` դրանով իսկ ապահովելով գործու­նեության տվյալ բնագավառում առաջիկա տարիներին նախատեսվող բոլոր փոփոխությունների իրավական հիմքը,
* մշտապես իրականացնել ոլորտում իրականացվող իր գործունեության վերաբերյալ հասարակական կարծիքի, ինչպես նաև քաղաքացիական հասարակության ինստիտուտների և ոստիկանության միջև համագործակցության մշտադիտարկում: Մշտադիտարկման արդյունքները պարբերաբար ներկայացվելու են Կառավարությանը, տեղական ինքնակառավարման մարմին­ներին և քաղաքացիներին զանգվածային լրատվության միջոցների, այդ թվում՝ համացանցի միջոցով,
* ապահովվելու է էլեկտրոնային փաստաթղթաշրջանառության համակարգի ներդրումը,
* Գյումրի և Վանաձոր քաղաքներում ՀՀ ոստիկանության մարզային վարչությունների կազ­մում ստեղծվելու է թվային տեխնոլոգիաների օգտագործմամբ շահագործվող օպերատիվ կառա­վարման կենտրոններ, որոնք թույլ են տալու իրավախախտումների և հանրորեն վտան­գավոր դեպքերի վերաբերյալ ողջ տեղեկատվությունը կուտակել մեկ կենտրոնում, ապահովել դրանց օպերատիվ արձագանքումը, ճիշտ և արդյունավետ կառավարել ոստիկանության ուժերը և միջոցները,
* ՀՀ կառավարության հաստատմանն է ներկայացվելու հանցագործությունների, վարչական իրավախախտումների և պատահարների մասին դիմումների և հաղորդումների գրանցման, հաշվառման գործընթացը կանոնակարգող նորմատիվ ակտ, որի ընդունմամբ`
* բացառվելու է իրավախախտումների և պատահարների դեպքերը տարբեր գրանցա­մատյաններում գրանցելու պրակտիկան,
* երաշխավորվելու է հանցագործությունների և իրավախախտումների մասին էլեկտ­րո­նային եղա­նակով հաղորդումներ ներկայացնելու քաղաքացիների և կազմակերպությունների իրավունքը,
* քաղաքացիների բժշկական գաղտնիք կազմող տեղեկությունների անձեռնմխելիությունը երաշխավորելու նպատակով օրենսդրական նախաձեռնության իրականացում՝ հստակ սահմանելով բժշկական կազմակերպությունների կողմից այդ տեղեկություննները իրավապահ մարմիններին պարտադիր տրամադրելու դեպքերը,
* պարտապան հետախուզվողների վերաբերյալ էլեկտրոնային հարթակի ստեղծում, որում մուտքագրելով հանրային ծառայության համարանիշը, քաղաքացին կկարողանա ստուգել ՍԷԿՏ համակարգում իր նկատմամբ սահմանափակում կիրառված լինելու հանգամանքը: Հետա­խուզ­ման մասին ծանուցումները թույլ կտան քաղաքացիներին հանրապետության սահ­մանը հատելիս սահմանային անցման կետերում խուսափել անհարմար իրավիճակներից.
* ապահովվելու է`
* ճանապարհային երթևեկության իրավիճակի մասին իրական ժամանակում հասարա­կության իրազեկվածության նպատակով լրատվամիջոցներին (հիմնականում ռադիո­կայան­ներին) ավտոմատ կերպով տեղեկատվություն տրամադրելու համար ՃՏՊ-ների գրանցման էլեկտրո­նային քարտեզի ստեղծումն ու ներդրումը,
* քաղաքային բնակավայրերի ճանապարհային երթևեկության կազմակերպման վիճակի բարելավման, չկարգավորվող հետիոտնային անցումների անվտանգության մակար­դակի բարձրացման համապատասխան միջոցառումները:
* սկսվելու է համակարգի հիմնարկների հաշվապահական հաշվառման և ֆինանսական հաշվետվությունների նոր համակարգի ներդրման աշխատանքները:

Այսպիսով, առաջիկա բյուջետային տարում շարունակվելու է հետևողական և համակարգված աշխատանքները թե՛ ձեռքբերումները ամրապնդելու և թե՛ գործունեության բոլոր ոլորտներում առաջընթաց ապահովելու համար` հիմնական նպատակ ունենալով ժողովրդավարական հասարա­կարգերում ձևավորված չափանիշներին համապատասխանող ոստիկանություն ունենալու հասարա­կության և պետության արդի պահանջի ըստ ամենայնի իրագործումը:

# Մ Ա Ս I – Բ. ՀՀ ՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ՀԻՄՆԱԿԱՆ ՑՈՒՑԱՆԻՇՆԵՐԻ ԿԱՆԽԱՏԵՍՈՒՄՆԵՐ

## ՄԱԿՐՈՏՆՏԵՍԱԿԱՆ ԿԱՆԽԱՏԵՍՈՒՄՆԵՐ ԵՎ ՎԵՐԼՈՒԾՈՒԹՅՈՒՆ

### Ներածություն

Տարեկան բյուջետային ծրագրի այս հատվածը ներկայացնում է ընթացիկ տնտեսական իրավիճակը հանրապետությունում, ինչպես նաև 2018 թվականի մակրոտնտեսական հեռան­կարները:

### Տնտեսական կանխատեսումների նպատակը

Հայաստանի տնտեսության իրավիճակի կանխատեսումները նկարագրում են այն իրական միջավայրը, որի պայմաններում գործելու է կառավարությունը: Մյուս կողմից կառավարության հարկաբյուջետային քաղաքականությունն ազդում է մակրոտնտեսական միջավայրի վրա, հետևա­բար մակրոտնտեսական կանխատեսումները հնարավորություն են տալիս հասկանալու, թե կառա­վարության որդեգրած հարկաբյուջետային քաղաքականությունը որքանով է համահունչ տնտեսության այլ հատվածների զարգացման միտումներին:

Տնտեսական կանխատեսումների իրականացման երկրորդ կարևոր հիմնավորումն այն է, որ ազգային տնտեսության իրավիճակը մեծ ազդեցություն ունի կառավարության ֆինանսական ռեսուրսների վրա: Տնտեսական բարձր աճն ապահովում է գործարարների ավելի մեծ եկամուտներ, որոնք իրենց հերթին կառավարության համար ապահովում են ավելի մեծ հարկային եկամուտներ: Եվ հակառակը, տնտեսական աճի ցածր մակարդակը բերում է հարկերի ավելի ցածր մակարդակի և կառավարության կողմից տրամադրվող սոցիալական աջակցության և օժանդակության ավելի մեծ պահանջարկի: Մակրոտնտեսական կանխատեսումները նաև հիմք են հանդիսանում ապագայում բյուջեի վրա հնարավոր ծանրաբեռնվածության մեծացման հետ կապված ռիսկերի գնահատման համար:

### Տնտեսության նկարագրություն

Տնտեսությունը կարելի է նկարագրել ցուցանիշների հետևյալ հիմնական խմբով.

* Համախառն առաջարկ (չափվում է տնտեսության առանձին ճյուղերում ստեղծված ավելացված արժեքների իրական աճերով և համախառն ներքին արդյունքի (ՀՆԱ) իրական աճով),
* Համախառն պահանջարկ (չափվում է պետական, մասնավոր հատվածների և արտաքին աշխարհի կողմից ապրանքների և ծառայությունների վրա կատարվող ծախսումներով, սպառում/ՀՆԱ, ներդրում/ՀՆԱ, զուտ արտահանում/ՀՆԱ),
* Գնային փոփոխականներ (ՀՆԱ դեֆլյատոր, որն իրենից ներկայացնում է տնտեսությունում ստեղծված ՀՆԱ-ի գների փոփոխությունը, և գնաճ, որը չափվում է սպառողական գների ինդեքսով (ներառյալ ներմուծված սպառողական ապրանքների գները) (ՍԳԻ)),
* Ֆինանսական համակարգի խորություն (չափվում է հետևյալ փոփոխականներով` փողի ագրե-գատներ/ՀՆԱ, վարկեր/ՀՆԱ, ավանդներ/ՀՆԱ, և ցույց է տալիս, թե բանկային համակարգը որքանով է ներգրավված երկրի տնտեսական կյանքում),
* Արտաքին աշխարհի հետ տնտեսական հարաբերություններ (չափվում է հիմնականում երկրի ընթացիկ հաշվի հաշվեկշռով),
* Պետական հատվածի դիրքը տնտեսությունում (չափվում է հիմնականում պետական հատվածի ծախսերի և եկամուտների ծավալով, պետական ծախսեր/ՀՆԱ, հարկային եկամուտներ/ՀՆԱ):

Աղյուսակ 1-ում ներկայացված է տնտեսության ներկա իրավիճակի հակիրճ նկարագրությունը` ըստ վերը նշված վեց գլխավոր տնտեսական բնութագրիչների: ՀՀ կառավարության բյուջետային ուղերձի այս հատվածում նկարագրված են նաև այն հիմնական գործոններն ու միտումները, որոնք պայմանավորում են Աղյուսակ 1-ում նշված ցուցանիշերը և տնտեսության զարգացման հեռանկարները:

1. ՀՀ 2018 թվականի պետական բյուջեի հիմքում դրված հիմնական տնտեսական չափորոշիչներ

| Չափորոշիչ | 2014 | 2015 | 2016 | 2017 | 2018 |
| --- | --- | --- | --- | --- | --- |
| փաստ. | փաստ. | փաստ. | կանխ. | կանխ. |
| Տնտեսական աճ (ՀՆԱ % փոփոխություն) | 3.6 | 3.2 | 0.2 | 4.3 | 4.5 |
| Ներդրումների մակարդակ (Ներդրում/ՀՆԱ %) | 20.9 | 20.7 | 18.4 | 18.2 | 18.4 |
| Սպառման մակարդակ (Սպառում/ՀՆԱ %) | 97.6 | 91.2 | 90.8 | 90.1 | 92.2 |
| ՀՆԱ ինդեքս դեֆլյատոր | 102.3 | 101.2 | 100.5 | 102.1 | 103.5 |
| Գնաճ միջին | 4.6 | -0.1 | -1.1 | 2.4 | 4.0 |
| Գնաճ 12-ամսյա | 3.0 | 3.7 | -1.4 | 0.5 | 4.0 |
| Պետական բյուջեի պակասուրդ/ՀՆԱ % | -1.9 | -4.8 | -5.5 | -3.6 | -2.7 |
| Ընթացիկ հաշիվ/ՀՆԱ | -7.6 | -2.6 | -2.3 | -3.2 | -3.6 |

### Համախառն առաջարկ

Երկրում համախառն առաջարկն իրական արտահայտությամբ չափվում է տնտեսության առանձին ճյուղերում ստեղծված ավելացված արժեքների հանրագումարով: Դրա փոփոխությունը նախորդ տարվա համեմատ գնահատվում է ՀՆԱ-ի իրական աճի[[1]](#footnote-1) միջոցով: Ուստի այս բաժնում կներկայացվի տնտեսության հիմնական ճյուղերում ստեղծված ավելացված արժեքների փոփոխության դինամիկան վերջին տարիներին և ապագայում ակնկալվող զարգացումները:

Վերջին տարիների միտումները, ընթացիկ իրավիճակը և կանխատեսումները

Երկրում ներդրումների ցածր մակարդակի, արտաքին աշխարհից եկող ոչ բարենպաստ տնտեսական զարգացումների՝ գործընկեր երկրներում տնտեսական ակտիվության և հումքային ապրանքների գների նվազման պայմաններում, վերջին տարիներին արձանագրվել է տնտեսական աճի դանդաղում:

2016 թվականին գրանցվեց 0.2% տնտեսական աճ, ինչը հիմնականում պայմանավորված էր գյուղատնտեսության և շինարարության ոլորտների անկմամբ: Միևնույն ժամանակ, նշված ժամանակահատվածում ծառայություններն աճել են 4.1%՝ ապահովելով տնտեսական աճի 1.9 տոկոսային կետը, իսկ արդյունաբերությունը՝ 4.8%-ով, ապահովելով տնտեսական աճի 0.8 տոկոսային կետը[[2]](#footnote-2): Գյուղատնտեսությունը նվազել է 5.8%-ով, բացասաբար ազդելով տնտեսական աճին 1.0 տոկոսային կետով, շինարարությունը նվազել է 10.8%-ով` 1.0 տոկոսային կետով բացասաբար ազդելով տնտեսական աճին:

2017 թվականի տարեսկզբից տնտեսությունում գրանցվեց բարձր աճի միտում: 2017 թվականի հունվար-օգոստոսին գրանցվել է տնտեսական ակտիվության ցուցանիշի (ՏԱՑ)[[3]](#footnote-3) նա­խորդ տարվա նույն ժամանակահատվածի նկատմամբ 5.5% աճ: Ընդ որում, տնտեսական ակտի­վությանը դրական նպաստում են ունեցել ծառայությունների (5.6 տոկոսային կետ) և արդյու­նաբե­րության (1.9 տոկոսային կետ) համախառն թողարկման իրական աճերը: Գյուղատնտեսությունը (1.4 տոկոսային կետ) և շինարարությունը (0.6 տոկոսային կետ) բացասական ազդեցություն են ունեցել ՏԱՑ-ի աճին:

*Կանխատեսում.* 2017 թվականին տնտեսական աճի տեմպերը նախորդ տարվա զարգացումներից կլինեն ավելի բարձր՝ հիմնականում պայմանավորված ծառայությունների և արդյունաբերության աճերով: 2017 թվականին 4.3% տնտեսական աճի կանխատեսման համար հիմք են հանդիսացել ներքին տնտեսական զարգացումները (մասնավորապես՝ 2017 թվականի հունվար-օգոստոս ամիսներին գրանցվել է տնտեսական ակտիվության ցուցանիշի բարձր աճ, որին հիմնականում նպաստել են արդյունաբերությունն ու ծառայությունները), ինչպես նաև արտաքին աշխարհից սպասվող դրական զարգացումները (մասնավորապես՝ հիմնական գործընկեր երկրների և աշխարհի տնտեսական աճի կանխատեսումները և հումքային ապրանքների գների աճը):

2018 թվականին տնտեսական աճը պայմանավորված կլինի ինչպես արտաքին զարգացումներով` մասնավորապես Ռուսաստանի տնտեսության և պղնձի համաշխարհային գների աճերով, այնպես էլ ներքին պահանջարկի աճով: 2018 թվականին կանխատեսվում է 2017 թվականի համեմատ ՀՆԱ-ի առաջանցիկ՝ 4.5% իրական աճ, որին հիմնականում կնպաստեն ծառայությունների և արդյունաբերության ճյուղերը: Տնտեսական աճի կանխատեսումներում հաշվի են առնվել գործընկեր երկրների տնտեսական աճերի, հումքային ապրանքների գների զարգացման և տնտեսական քաղաքականության միտումները:

1. Տնտեսության ճյուղերի իրական աճերը 2014-2018թթ. (ավելացված արժե­քով)

|  | 2014 | 2015 | 2016 | 2017 | 2018 |
| --- | --- | --- | --- | --- | --- |
|  | փաստ. | փաստ. | փաստ. | կանխ. | կանխ. |
| ՀՆԱ | 3.6 | 3.2 | 0.2 | 4.3 | 4.5 |
| Արդյունաբերություն | -0.9 | 6.2 | 4.8 | 8.0 | 6.5 |
| Գյուղատնտեսություն | 6.1 | 13.2 | -5.8 | -3.0 | 4.0 |
| Շինարարություն | -4.5 | -3.1 | -10.8 | -3.0 | 3.0 |
| Ծառայություններ | 6.7 | 1.6 | 4.1 | 6.8 | 4.3 |
| Արտադրանքի հարկեր (հանած սուբսիդիաներ) | 1.8 | -5.1 | -4.3 | 3.0 | 4.3 |

1. Տնտեսության առանձին ճյուղերում արձանագրված և կանխատեսվող ՀՆԱ-ի իրական աճին նպաստման չափերը.

Գծապատկեր 1-ում ներկայացված են տնտեսության առանձին ճյուղերում արձանագրված և կանխատեսվող ՀՆԱ-ի իրական աճին ճյուղերի նպաստման չափերը:

Արդյունաբերություն

Արդյունաբերության ճյուղը` չնայած վերջին երկու տարիներին հումքային ապրանքների գների և գործընկեր երկրների պահանջարկի նվազմանը, աճի ցուցանիշներ է արձանագրել:

2016 թվականին արդյունաբերության 6.7% աճին դրական են նպաստել հիմնականում մշակող արդյունաբերության 7.7% և հանքագործական արդյունաբերության 8.3% աճերը՝ հիմնա­կանում պայմանավորված արտաքին պահանջարկի վերա­կանգնմամբ: Էլեկտրաէներգիայի և ջրամատակարարման ճյուղերն աճի ցուցանիշներ են արձանագրել, համապատասխանաբար՝ 2.0% և 7.0%: Հատկանշական է, որ ոլորտի աճն ապահովվել է էլեկտրաէներգիայի բաշխման էական աճով, իսկ էլեկտրաէներգիայի արտադրությունը նվազել է 6.2%-ով, ինչն ուղեկցվել է արտահանման ծավալների նվազմամբ (13.9%) և ներմուծման ծավալների աճով (56.4%): Արդյունքում` էլեկտրաէներգիայի զուտ արտահանումը նվազել է 23.7%‑ով:

2017 թվականին արդյունաբերության ճյուղը շարունակել է աճել ավելի բարձր տեմպերով: 2017 թվականի հունվար-հուլիս[[4]](#footnote-4) ամիսներին արձանագրվել է արդյունաբերական արտադրանքի համախառն թողարկման ծավալների 12.7% աճ: 2017 թվականին արդյունաբերության աճը հիմնականում տեղի է ունեցել ի հաշիվ մշակող արդյունաբերության, որն աճել է 17.5%-ով, միևնույն ժամանակ աճել է նաև հանքագործական արդյունաբերությունը՝ 9.1%-ով: Մշակող արդյունա­բերության աճը հիմնականում պայմանավորված է եղել ծխախոտի (28.3%), խմիչքների (31.6%), հիմ­նային մետաղների (17.1%) և ոսկերչական արտադրատեսակների (38.0%) արտադրության աճերով:  Էլեկտրաէներգիայի, գազի, գոլորշու և լավորակ օդի մատակարարում» ճյուղն աճել է 1.4%-ով՝ պայմանավորված գազի արտադրության և գազամատակարարման համակարգի 18.8% աճով[[5]](#footnote-5):

*Կանխատեսում.* 2017 թվականին արդյունաբերության ճյուղում կպահպանվեն տարես­կզբից արձանագրված բարձր աճի միտումները: Արդյունաբերության ճյուղում տարվա առաջին յոթ ամիսների տնտեսական զարգացումները վկայում են, որ 2017 թվականին տարեկան աճը կկազմի շուրջ 8.0%:

2018 թվականին կանխատեսվում է շուրջ 6.5% աճ, ինչը պայմանավորված կլինի ինչպես հումքային ապրանքների գների վերականգնմամբ, այնպես էլ տնօրինվող եկամտի աճով պայմանավորված՝ ներքին պահանջարկի աճով:

Գյուղատնտեսություն

Գյուղատնտեսության ճյուղին բնորոշ վերջին տարիների ներուժային աճից բարձր աճի միտումները կտրուկ փոխվեցին 2016 թվականին: Ճյուղում 2016 թվականին. արձանագրվեց 5.0% անկում: Գյուղատնտեսության ճյուղի նվազումը պայմանավորված է եղել բուսաբուծության ենթաճյուղի 11.7% նվազմամբ: Բուսաբուծության նվազմանն ամենամեծ նպաստումն են ունեցել պտուղ, հատապտղի և խաղողի համապատասխանաբար 37.2% և 42.2% նվազումները: Չնայած գրանցված նվազմանը՝ ոլորտում իրականացվել են ներդրումներ, որոնց աճը 2016 թվականին կազմել է 55.8%[[6]](#footnote-6):

2017 թվականին հունվար-հուլիսին գյուղատնտեսության ճյուղը շարունակել է նվազել: Գյուղատնտեսության և ձկնորսության համախառն արտադրանքն իրական արտահայտությամբ նվազել է 2.0%-ով[[7]](#footnote-7), որը պայմանավորվել է բուսաբուծության 6.7% նվազմամբ, իսկ անասնա­բուծությունը և ձկնորսությունը աճել են, համապատասխանաբար՝ 2.3%-ով և 0.5%-ով: 2017 թվա­կանին գյուղատնտեսության նվազումը պայմանավորվել է հիմնականում արտադրության էքստե­նսիվ գործոններով: Մասնավորապես՝ ցանքատարածությունները նվազել են շուրջ 17.6%-ով[[8]](#footnote-8), անասնագլխաքանակը՝ շուրջ 5.8%-ով[[9]](#footnote-9), (անասնաբուծության 2.3% աճը տեղի է ունեցել ի հաշիվ արտադրողականության բարձրացման):

*Կանխատեսում.* 2017 թվականին, հաշվի առնելով ընթացիկ զարգացումները, կանխա­տեսվում է գյուղատնտեսության ճյուղի նվազում: 2017 թվականի տարեվերջին գյուղատնտեսության իրական անկումը կկազմի շուրջ 3.0%:

2018 թվականին գյուղատնտեսության աճը կանխատեսվում է պատմական ներուժային մակարդակին համահունչ: 2018 թվականին ճյուղի աճը կկազմի շուրջ 4.0%: Կանխատեսման համար հիմք են հանդիսացել ճյուղի զարգացմանն ուղղված կառավարության կողմից իրակա­նացվող ծրագրերի[[10]](#footnote-10) և ոլորտում իրականացված ներդրումների ակնկալվող արդյունքները, գյուղատնտե­սության նախարարության կողմից իրականացված կանխատեսումները ու նախորդ տարիներին ճյուղի զարգացման միտումները:

Շինարարություն

Տնտեսությունում իրականացված շինարարության ծավալները 2016 թվականին նվազել են: 2016 թվականին ֆինանսավորման բոլոր աղբյուրների հաշվին իրականացված շինարարության ծավալները նախորդ տարվա նկատմամբ նվազել են 10.8%-ով, ինչը հիմնականում պայմա­նավորված է եղել պետական բյուջեի (36.9%), կազմակերպությունների (8.6%), բնակչության (11.6%), ինչպես նաև մարդասիրական օգնության միջոցների (60.3%) հաշվին իրականացված շինարարության ծավալների նվազմամբ: Շինարարության նվազմանը հակազդել է միջազգային վարկերի հաշվին իրականացվող շինարարության աճը (28.3%):

2017 թվականի առաջին յոթ ամիսներին տնտեսությունում իրականացված շինարարու­թյան ծավալների նվազման տեմպերը դանդաղել են: Չնայած 2017 թվականի տարեսկզբին շինա­րարությունը շարունակել է նվազել, սակայն տարվա ընթացքում նվազման տեմպերը դան­դաղել են. 2017 թվականի հունվար-հուլիս ամիսներին` նախորդ տարվա նույն ժամանակաշրջանի նկատմամբ շինարարության ծավալները նվազել են 8.7%-ով: Շինարարության ծավալների նվազման պատճառ են հանդիսացել կազմակերպությունների, պետական բյուջեի և միջազգային վարկային միջոցների հաշվին իրականացված շինարարության ծավալների համապատաս­խանաբար՝ 10%, 23.9% և 14% նվազումները: Շինարարության ծավալների նվազմանը փոքր-ինչ հակազդել են բնակչության և համայնքների միջոցների հաշվին իրականացված շինարարության ծավալների համապատաս­խանաբար 2.4% և 5.5% աճերը: 2017 թվականի առաջին յոթ ամիսներին տնտեսությունում իրականացված շինարարության ծավալում խոշոր մասնաբաժին են ունեցել անշարժ գույքի հետ կապված (29.7%), տրանսպորտի (12.4%), էլեկտրականության, գազի, գոլորշու և լավորակ օդի մատակարարում (9.5%) և սպասարկման այլ ծառայություններ (9.4%) գործունեության տեսակներով իրականացված շինարարության ծավալները:

*Կանխատեսում.* 2017 թվականին կանխատեսվում է շինարարության ճյուղի նվազման տեմպերի դանդաղում: Հաշվի առնելով 2017 թվականի միտումները և ՀՀ կառավարության կողմից վարվող ներդրումների ներգրավման քաղաքականությունը` ակնկալվում է, որ մինչև տարեվերջ ճյուղի նվազման տեմպը կդանդաղի և կկազմի շուրջ -3.0%:

2018 թվականին ՀՀ կառավարության կողմից վարվող ներդրումների ներգրավման քաղա­քականության արդյունքում ճյուղում կգրանցվի աճ: 2018 թվականին կանխատեսվում է շինա­րարության 3.0% աճ, ինչը հիմնականում պայմանավորված կլինի մասնավոր ներդրումների աճով:

Ծառայություններ և առևտուր

Ծառայությունների (ներառյալ առևտուրը) ոլորտում արձանագրված բարձր աճի տեմպերի միտումները պահպանվում են: 2016 թվականի ընթացքում մատուցված ծառայություն­ների (առանց առևտրի շրջանառության) 7.1% աճը հիմնականում պայմանավորված է եղել մշակույթ, զվարճություններ և հանգիստ (22.2%), տրանսպորտ (17.9%, հատկապես` ցամաքային տրանսպորտ), ինչպես նաև ֆինանսական և ապահովագրական (3.9%) գործունեության տեսակ­ների հետ կապված ծառայությունների աճերով:

2017 թվականին նախորդ տարվա համեմատ ծառայությունների աճի տեմպերն արագացել են: 2017 թվականի հունվար-հուլիս ամիսներին մատուցված ծառայությունների ծավալը 2016 թվականի համապատասխան ժամանակահատվածի համեմատ իրական արտահայտությամբ աճել է 11.8%-ով, ինչին հիմնականում նպաստել են ֆինանսական և ապահովագրական գործունեության, մշակույթ, զվարճություններ և հանգստի, տրանսպորտի, ինչպես նաև կացության և հանրային սննդի կազմակերպում ոլորտներում մատուցված ծառայությունների համապատասխանաբար` 20.8%, 11.8%, 15.8% և 18.8% աճերը: Ընդ որում՝ ճյուղի աճին նպաստել են նաև մյուս ենթաճյուղերը:

Առևտրի շրջանառության ծավալների աճի միտումները ոչ միայն վերականգնվել, այլ նաև արձանագրում են բարձր ցուցանիշներ: 2016 թվականին առևտրի շրջանառությունն աճել է 1.0%-ով, ինչը պայմանավորված է եղել մեծածախ առևտրի և ավտոմեքենաների առևտրի շրջանա­ռության ծավալների համապատասխանաբար 4.5% և 22.5% աճերով: Առևտրի շրջանառության աճին բացասաբար է ազդել մանրածախ առևտրի 2.6% նվազումը:

2017 թվականի հունվար-հուլիս ամիսներին առևտրի շրջանառությունը նախորդ տարվա նույն ժամանակաշրջանի համեմատ աճել է 12.2%-ով, ինչը պայմանավորված է եղել ինչպես մեծածախ, այնպես էլ մանրածախ առևտրի համապատասխանաբար` 20.2% և 5.7% աճերով: Առևտրի ծավալների աճը պայմանավորված է եղել ինչպես արտաքին ազդեցություններով (ատերկրից դրամական փոխանցումների աճով), այնպես էլ տնօրինվող եկամտի վերականգնմամբ և սպառողական վարկերի ծավալների աճով:

*Կանխատեսում.* 2018 թվականին ծառայությունների աճը համահունչ կլինի ՀՆԱ-ի աճին: Հաշվի առնելով ընթացիկ զարգացումները և 2017 թվականի աճի միտումները` մինչև տարեվերջ աճը կկազմի շուրջ 6.8%, իսկ 2018 թվականին ճյուղի աճը փոքր-ինչ կդանդաղի և կկազմի 4.3%:

Աշխատանքի շուկա

2016 թվականին գործազրկության մակարդակը նախորդ տարվա նկատմամբ նվազել է 0.5%-ով՝ կազմելով 18.0%: 2017 թվականի առաջին եռամսյակում նախորդ տարվա նույն ժամանակաշրջանի նկատմամբ ցուցանիշն աճել է՝ 18.3%-ից հասնելով 19.0%-ի: 2016 թվականին միջին ամսական անվանական աշխատավարձն աճել է 1.6%-ով, իսկ 2017 թվականի հունվար-հուլիսին նախորդ տարվա նույն ժամանակաշրջանի նկատմամբ այն աճել է 2.7%-ով[[11]](#footnote-11)՝ կազմելով 190’397 դրամ: Պետական հատվածի աշխատավարձի ցուցանիշը մնացել է անփոփոխ, իսկ մասնավոր հատվածինը՝ աճել է 3.7%-ով: Պետական և ոչ պետական հատվածներում միջին ամսական անվանական աշխատավարձերը կազմել են համապատասխանաբար` 160’499 դրամ և 227’076 դրամ: Իրական աշխատավարձի աճը` 2017 թվականի հունվար-հուլիսին 0.5% միջին գնաճի պայմաններում, կազմել է 2.2%:

1. Տնտեսության ճյուղերի տեսակարար կշիռները ՀՆԱ-ում 2014-2018թթ.

Ամփոփելով նշենք, որ 2018 թվականին տնտեսությունում արդյունաբերության մասնաբաժնի աճի միտումը կշարունակվի: Վերջին տարիներին ամբողջական առաջարկի ճյուղային կառուցվածքում արդյունաբերության և ծառայությունների մասնաբաժինները շարունակաբար աճել են: 2018 թվականին արդյունաբերության ճյուղի մասնաբաժինը կշարունակի աճել՝ կազմելով ՀՆԱ-ի շուրջ 17.7%-ը (տես՝ Գծապատկեր 2):

### Համախառն պահանջարկ

Համախառն պահանջարկը պատկերացում է տալիս տնտեսությունում եկամուտների ծախսման ուղղությունների վերաբերյալ: Համախառն պահանջարկը կազմված է ներքին և արտաքին պահանջարկներից: Ներքին պահանջարկը տեղեկատվություն է տալիս, թե ձևավորված եկամուտները ուղղվելու են սպառմանը, թե ներդրվելու են տնտեսության մեջ: Նշվածը հիմնականում բնութագրվում է պետական և մասնավոր հատվածների կողմից ստեղծված ընդհանուր եկամտում սպառման և ներդրումների մասնաբաժիններով, որոնք արտացոլվում են սպառում/ՀՆԱ և ներդրումներ/ՀՆԱ ցուցանիշներով: Իսկ արտաքին պահանջարկը տեղեկատ­վություն է տալիս գործընկեր երկրների կողմից մեր ապրանքների և ծառայությունների վրա կատարված ծախսումների մասին, որը բնութագրվում է զուտ արտահանման ցուցանիշով:

Սպառում

2016 թվականին վերջնական սպառումը իրական արտահայտությամբ նվազել է 0.5%-ով: Սպառման նվազումը պայմանավորված է եղել մասնավոր հատվածի սպառման ծախսերի նվազ­մամբ, որի վրա բացասական ազդեցություն է ունեցել ներհոսող դրամական փոխանցումների նվազումը: Մասնավոր սպառման նվազմանը ՀՀ կառավարությունն արձագանքել է խթանող հարկաբյուջետային քաղաքականության միջոցով, որի արդյունքում պետական սպառումն աճել է:

2017 թվականի հունվար-հունիսին[[12]](#footnote-12) վերջնական սպառումը իրական արտահայտությամբ աճել է շուրջ 4.5%-ով: 2017 թվականի առաջին կիսամյակում բնակչության տնօրինվող եկամտի աճի և առևտրի վերականգնման պայմաններում մասնավոր սպառումն իրական արտահայ­տությամբ աճել է 6.2%-ով: Պետական սպառումը նվազել է 4.3%-ով՝ պայմանավորված պետական պարտքի կայունացմանն ուղղված զսպող հարկաբյուջետային քաղաքականությամբ:

*Կանխատեսում.* 2017-2018 թվականներին կանխատեսվում է վերջնական սպառման աճ: 2017 թվականին ակնկալվում է սպառման 5.7% իրական աճ՝ պայմանավորված մասնավոր սպառման աճով: 2018 թվականին տնտեսական աճի տեմպերի արագացման և տնօրինվող եկամտի աճի պայմաններում կանխատեսվում է սպառման 6.8% իրական աճ: Ընդ որում՝ վերջնական սպառումը կաճի և՛ մասնավոր և՛ պետական հատվածներում:

Կապիտալ ներդրումներ

Կապիտալ ներդրումների հետճգնաժամային նվազման միտումը շարունակվել է 2016 թվականին: 2016 թվականին կապիտալ ներդրումները իրական արտահայտությամբ նվազել են 8.7%-ով, ինչը համահունչ է շինարարության նվազման միտումներին: Ընդ որում` նվազումը պայմա­նավորված է եղել մասնավոր հատվածի ներդրումների նվազմամբ, որին ՀՀ կառավարությունն արձագանքել է խթանող հարկաբյուջետային քաղաքականությամբ:

2017 թվականի հունվար-հունիսին կապիտալ ներդրումներն աճել են՝ պայմանավորված մասնավոր ներդրումների աճով: 2017 թվականի առաջին կիսամյակում կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ աճել են 2.1%-ով` պայմանավորված մասնավոր ներդրումների շուրջ 7.0% իրական աճով: Մասնավոր ներդրումների աճին նպաստել են արտահանելի հատվածում ներդրումների և տնտեսությունում պաշարների ավելացումը: Իսկ պետական ներդրումներն իրական արտահայտությամբ նվազել են 23.7%-ով:

*Կանխատեսում.* 2017-2018 թվականներին ՀՀ կառավարության կողմից վարվող ներդրումների ներգրավման քաղաքականության արդյունքում կանխատեսվում է ներդրումների աճ: 2017 թվականին ակնկալվում է ներդրումների 3.5% իրական աճ: 2018 թվականին կանխատեսվում է և՛ պետական, և՛ մասնավոր հատվածներում ներդրումային ակտիվության բարձրացում, ընդ որում՝ մասնավոր հատվածում կանխատեսվում է ավելի մեծ ներդրումային ակտիվություն: Արդյունքում սպասվում է ներդրումների շուրջ 6.3% իրական աճ:

Զուտ արտահանում[[13]](#footnote-13)

Զուտ արտահանման հետճգնաժամային բարելավման միտումը շարունակվել է նաև 2016 թվականին, որին զգալիորեն նպաստել է արտահանման աճը: 2016 թվականին ապրանքների և ծառայությունների արտահանումն իրական արտահայտությամբ աճել է 19.1%-ով, իսկ ներմուծումը՝ 7.6%-ով: Արտահանման ծավալների աճը պայմանավորված է եղել հիմնական գործընկեր երկրներում պահանջարկի վերականգնմամբ: Ներմուծման աճը պայմանավորվել է բնակչության տնօրինվող եկամտի դանդաղ վերականգնմամբ և արտահանման աճով:

2017 թվականի հունվար-հունիսին զուտ արտահանումը վատթարացել է՝ հիմնականում պայմանավորված ներմուծման բարձր աճով: 2017 թվականի հունվար-հունիսին ապրանքների և ծառայությունների արտահանման ծավալները նախորդ տարվա նույն ժամանակահատվածի համեմատ իրական արտահայտությամբ աճել են 14.9%-ով` պայմանավորված արտաքին պահանջարկի և արտահանման գնային մրցունակության բարելավմամբ: Մյուս կողմից, ապրանքների և ծառայությունների ներմուծումը իրական արտահայտությամբ աճել է 21.2%-ով, ինչը պայմանավորված է եղել տնօրինվող եկամտի իրական աճով:

*Կանխատեսում.* 2017 թվականին կանխատեսվում է արտահանման 14.0% և ներմուծման 16.9% իրական աճ: 2018թ. արտաքին պահանջարկի աճի պայմաններում կանխատեսվում է արտահանման 8.0% իրական աճ, իսկ տնօրինվող եկամտի աճի պայմաններում՝ ներմուծման շուրջ 7.8% իրական աճ:

1. ՀՆԱ-ի ծախսային բաղադրիչների իրական աճերը, տոկոս

|  | 2014 | 2015 | 2016 | 2017\* | 2018\* |
| --- | --- | --- | --- | --- | --- |
|  | փաստ. | փաստ. | փաստ. | կանխ. | կանխ. |
| Սպառում | 0.7 | -6.2 | -0.5 | 5.7 | 6.8 |
| Ներդրումներ | -3.0 | -1.2 | -8.7 | 3.5 | 6.3 |
| Արտահանում | 6.4 | 4.9 | 19.1 | 14.0 | 8.0 |
| Ներմուծում | -1.0 | -15.1 | 7.6 | 16.9 | 7.8 |
| Ընդամենը ՀՆԱ | 3.6 | 3.2 | 0.2 | 4.3 | 4.5 |

1. Ծախսային բաղադրիչների տեսակարար կշիռը ՀՆԱ-ի կազմում

|  | 2014 | 2015 | 2016 | 2017\* | 2018\* |
| --- | --- | --- | --- | --- | --- |
|  | փաստ. | փաստ. | փաստ. | կանխ. | կանխ. |
| Սպառում | 97.6 | 91.2 | 90.8 | 90.1 | 92.2 |
| Ներդրումներ | 20.9 | 20.7 | 18.4 | 18.2 | 18.4 |
| Զուտ արտահանում, այդ թվում` | -18.5 | -12.1 | -9.6 | -11.0 | -11.1 |
| Արտահանում[[14]](#footnote-14) | 28.6 | 29.7 | 33.1 | 37.0 | 37.4 |
| Ներմուծում | 47.0 | 41.9 | 42.7 | 48.0 | 48.5 |
| Ընդամենը ՀՆԱ | 100 | 100 | 100 | 100 | 100 |

Ամփոփելով նշենք, որ 2018 թվականին համախառն պահանջարկի շարժիչ է հանդիսանալու ներքին պահանջարկը՝ սպառման և ներդրումների մանաբաժինը ՀՆԱ-ում բարելավվելու է: Վերջին տարիներին համախառն պահանջարկի աճին հիմնականում նպաստել է արտաքին պահաջարկը՝ զուտ արտահանման բարելավման միջոցով: 2017-2018 թվականներին համախառն պահանջարկը կաճի ներքին պահանջարկի ավելացման շնորհիվ՝ պայմանավորված մասնավոր ներդրումների և մասնավոր սպառման աճերով, արդյունքում 2018 թվականին ՀՆԱ-ի կազմում կաճեն սպառման և ներդրումների կշիռները, համապատասխանաբար՝ 1.7 և 0.3 տոկոսային կետերով:

### Գնային փոփոխականներ

Գների մակարդակը տնտեսության մեջ բնութագրվում է սպառողական գների ինդեքսով (ՍԳԻ) կամ ՀՆԱ դեֆլյատորով, իսկ դրանց փոփոխությունները ցույց են տալիս տնտեսությունում նկատվող գնաճի կամ գնանկման միտումները: ՍԳԻ-ն ցույց է տալիս ՀՀ սպառողական շուկայում որոշակի քանակությամբ ապրանքների (ներառյալ` ներմուծված) և ծառայությունների գների վարքագիծը, իսկ ՀՆԱ դեֆլյատորը` միայն մեր տնտեսությունում ստեղծված ապրանքների և ծառայությունների գների վարքագիծը:

Վերջին տարիների միտումները, ընթացիկ իրավիճակը և կանխատեսումները

2016 թվականին ՀՀ ԿԲ կողմից վարվող դրամավարկային քաղաքականությունը բնութագրվում է ընդլայնող ուղղվածությամբ: ՀՀ ԿԲ-ն այս ժամանակահատվածում թուլացրել է դրամավարկային պայմանները` նվազեցնելով վերաֆինանսավորման տոկոսադրույքը 2.5 տոկո­սային կետով՝ ակնկալելով նպաստել գնաճի ցուցանիշի կայունացմանն (4±1.5) ու համախառն պահանջարկի ընդլայնմանը:

2016 թվականին ՀՀ սպառողական շուկայում միջավայրը գնանկումային է եղել: Դեկտեմբեր ամսին 12 ամսյա գնաճը կազմել է -1.1 տոկոս, իսկ միջին գնաճը՝ -1.4 տոկոս: Գնանկմանը հիմնականում նպաստել են ներքին թույլ պահանջարկը և միջազգային շուկաներում որոշ ապրանքների գծով ձևավորված ցածր գների մակարդակը:

2017թ-ի առաջին եռամսյակում պահպանվել է նախորդ տարվա գնանկումային միջավայրը, որն աստիճանաբար մեղմվել է և չեզոքացել արդեն ապրիլ ամսից՝ փոխվելով գնաճայինի: 2017թ-ի հունվար-հուլիս ամիսներին միջին գնաճը կազմել է 0.5 տոկոս, իսկ 12 ամսյա գնաճը հուլիսին՝ 0.9 տոկոս: Գնանկումային միջավայրի չեզոքացմանն ու գնաճի վերականգմանը նպաստել են վերականգնվող ներքին և արտաքին պահանջարկը:

*Կանխատեսում.* 2017 թվականին մինչև տարեվերջ գնաճը կշարունակվի ընդլայնվել՝ ձևավորվելով տատանման թույլատրելի միջակայքի ստորին հատվածում, իսկ միջնաժամկետ հատվածում կկայունանա նպատակային ցուցանիշի շուրջ[[15]](#footnote-15):

1. 2016-2017 թվականներին միջին և 12-ամսյա գնաճի նպաստումները 4 խոշոր ապրանքախմբերով, տոկոսային կետ

ՀՆԱ դեֆլյատոր: 2016 թվականին ՀՆԱ ինդեքս դեֆլյատորի աճը կազմել է 0.5%: ՀՆԱ դեֆլյատորի աճին հիմնականում նպաստել էր ծառայությունների դեֆլյատորի աճը:

2017 թվականի վեց ամիսների տվյալներով ՀՆԱ դեֆլյատորը աճել է 0.8%-ով, որին հիմնա­կանում նպաստել է արդյունաբերության դեֆլյատորի աճը: Դեֆլյատորի զարգացումները համա­հունչ են եղել տարվա ընթացքում ՍԳԻ-ի զարգացման միտումներին, իսկ ՀՆԱ դեֆլատորին նվազման ուղղությամբ նպաստել են ծառայությունների, գյուղատնտեսության և շինարարության դեֆլյատորների 0.2, 0.5 և 2.4% նվազումները:

*Կանխատեսում.* Մինչև տարեվերջ, կանխատեսվում է ՀՆԱ դեֆլյատորի 2.1% աճ, իսկ 2018 թվականին այն կկազմի շուրջ 3.5%, որը պայմանավորված կլինի ինչպես ՍԳԻ վերա­կանգնմամբ, այնպես էլ արտահանվող հումքային ապրանքների գների աճով:

Ֆինանսական շուկա

Այս բաժնում կներկայացվեն ֆինանսական շուկաները բնութագրող երկու հիմնական` ֆինան­սական միջնորդության և ֆինանսական շուկայում ձևավորված տոկոսադրույքների ցուցանիշները:

Ֆինանսական միջնորդության մակարդակը բնութագրում է ֆինանսական ինստիտուտների (բանկեր, վարկային կազմակերպություններ, ներդրումային ընկերություններ և այլն) ակտիվներն ու պարտավորությունները` ձևավորված սուբյեկտների խնայողությունները միավորելու և ներդրում­նե­րի վերածելու նպատակով:

Ֆինանսական շուկայում ձևավորված տոկոսադրույքներն ազատ մրցակցության պայ­ման­ներում ցույց են տալիս փողի գինը` հաշվի առած ֆինանսական շուկայի մասնակիցների կողմից գնահատվող տարբեր ռիսկերի աստիճանը: Գնաճի տրված մակարդակի պայմաններում, եթե տոկոսադրույքները բարձր են, ապա ռիսկայնության աստիճանը բարձր է կամ հակառակը: Այսինքն` ֆինանսական շուկայի միջոցով կարգավորվում է փողի նկատմամբ առաջարկը և պա-հանջարկը (փողի զանգված, փողի բազա) և դրա գինը (բանկային տոկոսադրույք) տնտեսական գործունեություն ծավալողների համար:

Դրամավարկային հատված և ֆինանսական շուկա

2016 թվականին փողի բազան աճել է 13.1%-ով: Ընդ որում` ԿԲ-ից դուրս կանխիկ դրամը աճել է 10.1%-ով (նպաստումը փողի բազայի աճին կազմել է 4.5 տոկոսային կետ), ՀՀ դրամով թղթակ­ցային հաշիվները նվազել 2.3%-ով, իսկ արտարժույթով հաշիվներն աճել 40%-ով (նպաս­տումը համապատասխանաբար -0.8 և 7.9 տոկոսային կետ): 2017թ-ի հուլիսին փողի բազայի 12 ամսյա աճը կազմել է 14.3%, ընդ որում՝ արտարժույթով թղթակցային հաշիվներն աճել են 58.6%-ով, ԿԲ-ից դուրս կանխիկ դրամը 15.1%-ով, իսկ դրամով թղթակցային հաշիվները նվազել են 6.4%-ով(նպաստումերն աճին համապատասխանաբար 8, 7.3 և -2.4 տոկոսային կետ):

2016 թվականին փողի զանգվածն աճել է 17.5%-ով: Ընդ որում, զուտ արտաքին ակտիվների աճը կազմել է 31.3%, իսկ զուտ ներքին ակտիվներինը` 11.3%: 2016 թվականին փողի զանգվածի աճը պայմանավորվել է հիմնականում ՀՀ դրամով ավանդների աճով, որի նպաստումը կազմել է 9 տոկոսային կետ: Արտարժույթով ավանդները փողի զանգվածի աճին նպաստել են 6, իսկ շրջանառությունում կանխիկը՝ 2.4 տոկոսային կետով:

2017 թվականի հուլիսին փողի զանգվածի 12 ամսյա հավելաճի տեմպը կազմել է 17.5 տոկոս, և վերջինիս ամենամեծ նպաստումը կրկին ունեցել են դրամով ավանդները՝ 9.8 տոկոսային կետ, իսկ արտարժույթով ավանդների և շրջանառությունում կանխիկի նպաստումը համապատաս­խանաբար կազմել է 4.7 և 3 տոկոսային կետ:

1. 2016 թվականին փողի բազայի և փողի զանգվածի աճին նպաստումները, տոկոսային կետ

2016 թվականին ՀՀ բանկային համակարգի ներգրաված ավանդների ծավալն աճել է 23.7%, որին 13.4 տոկոսային կետով նպաստել է դրամային ավանդների, և 10.3 տոկոսային կետով` արտարժութային ավանդների աճը: 2017թ-ի հուլիսին ավանդների ծավալի 12 ամսյա աճի տեմպը 2016թ-ի կազմել է 21.6%, որին դրամային ավանդների նպաստումը կազմել է 12.8, իսկ արտարժույթով ավանդներինը՝ 8.7%:

2016 թվականին ՀՀ բանկային համակարգի տրամադրած վարկերի ծավալն աճել է 14.9%, որին 8.2 տոկոսային կետով նպաստել է դրամային վարկերի, 6.8 տոկոսային կետով` արտարժութային վարկերի աճը: Վարկերի աճին հիմնականում դրականորեն են նպաստել արդյունաբերության, սպասարկման ոլորտի և սպառողական վարկերի աճերը, իսկ առևտրի ոլորտին և շինարարությանը տրամադրված վարկերը նվազել են` բացասաբար նպաստելով վարկերի աճին: 2017թ-ի հուլիսին վարկերի ծավալի 12 ամսյա աճը կազմել է 13.8%, որին դրամային վարկերի նպաստումը կազմել է 8.9, իսկ արտարժութային վարկերի նպաստումը՝ 4.9 տոկոսային կետ:

2016 թվականի ընթացքում դոլարայնացման մակարդակը նվազել է: Արտարժութային ավանդներ/ընդամենը ավանդներ հարաբերակցությունը տարեվերջին 2015թ-ի նկատմամբ նվազել է 5 տոկոսային կետով՝ կազմելով 65%: Միտումը շարունակվել է նաև 2017թ-ի հունվար-հուլիս ամիսներին, և ժամանակաշրջանի վերջում հարաբերակցությունը կազմել է 62.2%՝ նվազելով ևս 2.8 տոկոսային կետով:

2016 թվականին ավանդների և վարկերի տոկոսադրույքները նվազման միտումներ են դրսևորել, ինչը շարունակվել է նաև 2017թ-ի հունվար-հուլիսին: 2016 թվականին դրամային ավանդների (մինչև մեկ տարի ժամկետով) միջին տարեկան տոկոսադրույքը կազմել է 11.6%՝ նախորդ տարվա համեմատ նվազելով 2.5 տոկոսային կետով: ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 17.4%՝ նվազելով 0.2 տո­կոսային կետով: Արտարժույթով ավանդների (մինչև մեկ տարի ժամկետով) միջին տա­րե­կան տոկոսադրույքը 2016 թվականին կազմել է 5.3%՝ նախորդ տարվա համեմատ նվազելով 0.4 տոկոսային կետով: Արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 9%՝ նվազելով 1.3 տոկոսային կետով: 2017թ-ի հունվար-հուլիսին դրամային ավանդների տոկոսադրույքները նախորդ համադրելի ժամանակաշրջանի նկատմամբ նվազել են 2.9, իսկ արտարժութային ավանդներինը՝ 1.4 տոկոսային կետով՝ կազմելով համապատասխանաբար 9.2% և 4.1%: Նույն ժամանակահատվածում դրամով վարկերի տոկոսադրույքները նվազել են 2.7, իսկ արտարժութային վարկերինը՝ 0.8 տոկոսային կետով, և կազմել համապատասխանաբար 15.3% և 8.3%:

1. Վարկերի և ավանդների ծավալների աճ (նախորդ տարվա նույն ժամանակահատվածի նկատմամբ, %) և տոկոսադրույքներ[[16]](#footnote-16),

Շուկայական տոկոսադրույքների նվազմանը զուգընթաց, վարկերի և ավանդների տոկոսադրույքների սպրեդը[[17]](#footnote-17) 2016թ-ին, մնացել է նույն մակարդակին, իսկ 2017թ-ի հունվար-հուլիս ամիսներին աճել է: Սպրեդը 2016 թվականին 2015 թվականի համեմատ չի փոխվել` կազմելով շուրջ 4.5 տոկոսային կետ: 2017թ-ի հունվար-հուլիսին միջին սպրեդը նախորդ համադրելի ժամանակաշրջանի նկատմամբ աճել է 0.5 տոկոսային կետով և կազմել 4.9 տոկոսային կետ:

Ամփոփելով նշենք, որ ֆինանսական շուկայում տոկոսադրույքների, այդ թվում առևտրային բանկերի կողմից տրամադրված վարկավորման տոկոսադրույքների նվազումն ուղեկցվել է վարկավորման ծավալների աճի միտումներով՝ դրական նպաստում ունենալով տնտեսական ակտիվությանը:

### Վճարային հաշվեկշիռ

Հայաստանի արտաքին տնտեսական գործունեության արդյունքում տեղի են ունենում տնտեսական հոսքեր դեպի հանրապետություն և հակառակ ուղղությամբ: Այդ հոսքերը արտացոլ­վում են երկրի վճարային հաշվեկշռում: Վճարային հաշվեկշիռը բաղկացած է երկու հիմնական բաժիններից.

* ընթացիկ հաշիվ (ցույց է տալիս ոչ ռեզիդենտների հետ իրականացվող իրական գործարքները` ներմուծում, արտահանում, տրանսֆերտներ և գործոնային եկամուտներ),
* կապիտալի և ֆինանսական հաշիվ (ցույց է տալիս ոչ ռեզիդենտների հետ ֆինանսական բնույթի գործարքները (կապիտալի ներհոսքն ու արտահոսքը)):

Ընթացիկ հաշվի հաշվեկշիռը ՀՆԱ-ի նկատմամբ կարևոր ցուցանիշ է` տնտեսության արտաքին կայունության և արտաքին աշխարհի հետ հարաբերությունների վերլուծության տեսանկյունից: Արտաքին աշխարհի հետ հարաբերություններում Հայաստանը համարվում է փոքր և բաց տնտեսություն ունեցող երկիր, ինչը նշանակում է, որ տնտեսական հոսքերի շարժը դեպի երկիր և երկրից դուրս հնարավորինս ազատականացված է: Դրա հետ մեկտեղ փոքր բաց տնտեսություններին հատկանշական է բարձր զգայունությունը համաշխարհային տնտեսության զարգացումներից (միջազգային բորսաներում գնանշվող ապրանքների գներ, գործընկեր երկրների տնտեսական զարգացում, համաշխարհային տնտեսության զարգացման միտում և այլն): Ուստի այս բաժնում կներկայացվի ընթացիկ հաշվի վրա ազդող հիմնական գործոնների փոփոխության դինամիկան վերջին տարիներին և ապագայում ակնկալվող զարգացումները, իսկ բյուջեի ծրագրի տեսանկյունից արտաքին աշխարհից եկող հնարավոր ռիսկերը կներկայացվեն հաջորդ բաժիններում:

Ընթացիկ հաշիվ[[18]](#footnote-18)

Շարունակվել է նախորդ տարիներին ձևավորված ընթացիկ հաշվի պակասուրդի կրճատման դրա­կան միտումը. 2016 թվականին այն կազմել է ՀՆԱ-ի 2.3%-ը՝ 0.3 տոկոսային կետով բարելավելով 2015 թվականի մակարդակը: Ընթացիկ հաշվի պակասուրդի նվազմանը հիմնականում նպաստել է ապ­րանքների արտահանման երկնիշ աճը (16.4%), որը առաջանցիկ էր՝ համախառն ազգային տնօրին­վող եկամտի թույլ վերականգնման պայմաններում տեղի ունեցած ներմուծման համեստ աճի (0.9%) համեմատ: Արտահանման ծավալների աճը հիմնականում պայմանավորված էր գործընկեր երկր­ներում, մասնավորապես՝ տարածաշրջանային երկրներում, պահանջարկի որոշակի վե­րա­կանգնմամբ: Տարվա արդյունքներով Հայաստան ներհոսող տրանֆերտների և գործոնային զուտ եկամուտների նվազումը (23%-ով) բացասական է ազդել ընթացիկ հաշվի պակասուրդի մակարդակի վրա, որը այնուհանդերձ, արտահանման ծավալների զգալի աճի հաշվին չեզոքացվել է:

2017 թվականի ընթացիկ տվյալներով դրամական փոխանցումների ներհոսքի աճի միտումը վերականգնվել է՝ որոշ չափով մեղմելով ընթացիկ հաշվի վրա արտահանման համեմատ ներմուծման առաջանցիկ աճի արդյունքում առևտրային հաշվեկշռի բացասական ազդեցությունը:

*Կանխատեսում.* Ակնկալվում է, որ 2017 թվականին ՀՆԱ-ի նկատմամբ ընթացիկ հաշվի պակասուրդը կկազմի մոտ 3.2%, իսկ 2018 թվականին այն կխորանա՝ կազմելով 3.6%: Ընդ որում՝ կանխատեսվում է, որ 2018 թվականին դրամական փոխանցումների աճի տեմպը կդանդաղի, իսկ ծավալները դեռևս զիջելու են հետճգնաժամային տարիների դրամական փոխանցումների միջին մակարդակը: Ապրանքների և ծառայությունների արտահանման առաջանցիկ աճը դրական կազդի երկրի վճարային հաշվեկշռի ձևավորմանը, այնուհանդերձ՝ ապրանքների և ծառայությունների ներմուծման աճը՝ մոտ լինելով արտահանման աճին՝ կնպաստի ընթացիկ հաշվի բացասական պակասուրդի խորացմանը:

1. Ընթացիկ հաշվի պակասուրդ/ՀՆԱ

Արտաքին առևտուր[[19]](#footnote-19)

2016 թվականին նախորդ տարվա համեմատ արձանագրվել է ՀՀ արտաքին ապրանքաշրջանառության աճ` 7.2%-ով: Տեղի է ունեցել ինչպես արտահանման, այնպես էլ ներմուծման դոլարային արտահայտությամբ ծավալների աճ. արտահանումն աճել է 20.6%-ով` կազմելով 1791.7 մլն դոլար, իսկ ներմուծումն աճել է 1.1%-ով` կազմելով 3273.5 մլն դոլար:

Արտաքին ապրանքաշրջանառությունը 2017 թվականի առաջին ութ ամիսների արդյունքներով նախորդ տարվա համեմատ աճել է 24.4%-ով (3880.6 մլն ԱՄՆ դոլար): Ընթացիկ տարվա հունվար-օգոստոս ամիսներին տեղի է ունեցել դոլարային արտահայտությամբ արտահանման ծավալների 21.7% աճ և ներմուծման ծավալների 26% աճ: Ապրանքների գծով արտաքին առևտրի բացասական մնացորդը (արտահանումը և ներմուծումը հաշվարկված ՖՕԲ գներով)՝ աճելով նախորդ տարվա համեմատ, կազմել է մոտ 643.7 մլն ԱՄՆ դոլար (տարվա յոթ ամիսներին), ինչը պայմանավորված էր ներմուծման առաջանցիկ աճով:

Ներմուծում

2016 թվականին արձանագրվել է ներմուծման ցածր աճ, ինչը հիմնականում պայմա­նավորված էր բնակչության իրական տնօրինվող եկամուտների ցածր մակարդակի պայմաններում ներքին թույլ պահանջարկով: 2016 թվականի դոլարային արտահայտությամբ ներմուծման աճը (1.1%) հիմնականում պայմանավորվել է «Մանածագործական իրեր» և ներդրումային բնույթ ունեցող «Մեքենաներ, սարքավորումներ և մեխանիզմներ» ապրանքախմ­բե­րով (համապատասխա­նաբար՝ 1.9 և 1.7 տոկոսային կետ): Նշանակալի էր նաև «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախմբի դրական նպաստումը (1.3 տոկոսային կետ), որը միջանկյալ սպառման բնույթ ունի՝ ներմուծվում է վերամշակման և հետագայում արտա­հանման նպատակով: Ներմուծման կառուցվածքում ամենամեծ (17.8%) կշիռ ունեցող «Հանքահում­քային արտադրանք» ապրանքախումբը ներմուծման աճի վրա բացասական է ազդել 1.7 տոկո­սային կետով, ինչը հիմնականում պայմանավորված էր հումքային ապրանքների գների նվազմամբ:

2017 թվականի հունվար-հուլիս ամիսներին դոլարային արտահայտությամբ ներմուծման ծա­վալների աճը կազմել է 28.5%, ընդ որում՝ աճ է արձանագրվել բոլոր հիմնական ապրանքախմ­բե­րով: Աճի ամենաբարձր` 4.9 տոկոսային կետը պայմանավորվել է «Մեքենաներ, սարքավորումներ և մեխանիզմներ» ապրանքախմբով: Ներմուծման աճին նպաստել են նաև «Հանքահումքային արտադրանք» և «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախմբերը (3.4 և 3.0 տոկոսային կետերով): Նշանակալի էր նաև «Քիմիայի և դրա հետ կապված արդյունաբերության ճյուղերի արտադրանք» ապրանքախմբի (հիմնականում դեղամիջոցներ) աճը (4.6 տոկոսային կետ):

Ըստ ապրանքների լայն տնտեսական դասակարգման[[20]](#footnote-20) ընթացիկ տարվա յոթ ամիսների ներմուծման աճին նպաստել են. «Միջանկյալ սպառման ապրանքները» (14 տոկոսային կետով), «Վերջնական սպառման ապրանքները» (9.4 տոկոսային կետով), «Կապիտալ ապրանքները» (3.9 տոկոսային կետով) և «Մարդատար ավտոմեքենաները» (1.1 տոկոսային կետով):

*Կանխատեսում.* Հաշվի առնելով ընթացիկ զարգացումները ակնկալվում է, որ մինչև տարեվերջ դոլարային արտահայտությամբ ապրանքների ներմուծման առաջանցիկ աճը արտահանման աճի համեմատ կպահպանվի և աճը կկազմի մոտ 20%: 2018 թվականին ներմուծման անվանական արժեքով աճը կկազմի շուրջ 10%՝ զիջելով արտահանմանաճին:

Արտահանում

2016 թվականին արձանագրվել է արտահանման 20.6% աճ (դոլարային արտահայտությամբ), ինչը հիմնականում պայմանավորված էր տարածաշրջանային երկրներում պահանջարկի վերականգնմամբ և արտահանվող ապրանքների գնային մրցունակության բարձրացմամբ: ՀՀ արտահանման ծավալները զգալի աճել են դեպի ԵԱՏՄ անդամ պետություններ՝ կրելով հիմնական գործընկեր երկրների տնտեսական զարգացումների ազդեցությունները: Արտահանման աճին հիմնականում նպաստել են «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (9.6 տոկոսային կետ), «Պատրաստի սննդի արտադրանք» (6.1 տոկոսային կետ) և «Բուսական ծագման արտադրանք» (2.1 տոկոսային կետ) «Մանածագործական իրեր» (1.9 տոկո­սային կետ) ապրանքախմբերը: Արտահանման աճը մեծ մասամբ զսպել են «Ոչ թանկարժեք մե­տաղներ և դրանցից պատրաստված իրեր» և «Հանքահումքային արտադրանք» ապրան­քախմբերը (յուրաքանչյուրը 0.4 տոկոսային կետով), ինչը հիմնականում պայմանավորվել է միջազգային շուկաներում մետաղների գների նվազմամբ:

2017 թվականի առաջին յոթ ամիսների տվյալներով ՀՀ արտահանումն աճել է 21.6%-ով` կազմելով 1185.1 մլն ԱՄՆ դոլար: Աճին դրական են նպաստել «Հանքահումքային արտադրանք» և «Ոչ թանկարժեք մետաղներ և դրանցից իրեր» ապրանքախմբերը (11.1 և 3.4 տոկոսային կետերով), ինչը հիմնականում պայմանավորվել է միջազգային շուկաներում մետաղների գների աճով: Արտահանման աճին նպաստել են նաև «Պատրաստի սննդի արտադրանք» (7.3 տոկոսային կետ), ինչպես նաև «Մանածագործական իրեր» (1.2 տոկոսային կետ) ապրանքախմբերը: Արտահանման մեջ մեծ կշիռ ունեցող «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախմբի ազդեցությունը արտահանման աճի վրա բացասական էր[[21]](#footnote-21) (3.4 տոկոսային կետ):

*Կանխատեսում.* 2017 թվականի ընթացիկ զարգացումների, համաշխարհային շուկայում մետաղների գների աճի և գործընկեր երկների տնտեսական ակտիվության վերականգնման պայմաններում ակնկալվում է դոլարային արտահայտությամբ 17.6% (անվանական արժեքով) արտահանման աճ: 2018 թվականին` գործընկեր երկրների տնտեսական աճին և ՀՀ կառավա­րության կողմից տնտեսության արտահանելի ոլորտում վարվող քաղաքականության ուղղությանը համահունչ, կանխատեսվում է արտահանման շուրջ 11.5% աճ (դոլարային արտահայտությամբ):

Գործընկեր երկրներ

Համաշխարհային տնտեսություն աճի տեմպերի արագացումը շարունակվում է, սակայն դեռևս գոյություն ունեն գլոբալ աճի նվազման ուղղությամբ որոշ ռիսկեր (հիմնականում՝ միջին ժամկետում), իսկ երկրների նպաստումները ընդհանուր աճին` անորոշություններով պայմանա­վորված, պարբերաբար վերանայվում են, ինչն իր հետքն է թողնում Հայաստանի զարգացումների վրա: Լինելով փոքր և բաց տնտեսություն, Հայաստանը արագ է արձագանքում գործընկեր երկրներից եկող ազդակներին: Դեռևս ոչ լիովին վերականգնելով իր տնտեսական ներուժը համաշխարհային ֆինանսական ճգնաժամից հետո, Հայաստանը ենթարկվեց մեկ այլ արտաքին ցնցման. նավթի գների կտրուկ անկումը մեծ ազդեցություն ունեցավ հիմնական գործընկեր` Ռուսաստանի վրա, զուգահեռ նվազեցին պղնձի համաշխարհային գները՝ 2016 թվականի վերջին զիջելով 2009 թվականի ֆինանսական ճգնաժամի գների մակարդակը: Արդյունքում, մակրոտնտե­սական ազդեցության տարբեր խողովակների միջոցով երկրի տնտեսական իրավիճակը էլ ավելի վատթարացավ. միաժամանակ կրճատվեցին և Ռուսաստանից ներհոսող դրամական փոխան­ցումների ծավալը (2016թ-ին` մոտ 11%-ով), և Ռուսաստանի կողմից կատարված ներդրում­ները, որոնց 2016 թվականի զուտ հոսքերը[[22]](#footnote-22) բացասական էին (շուրջ 108 մլն ԱՄՆ դոլարով[[23]](#footnote-23), այդ թվում ուղղակի ներդրումների՝ մոտ 55 մլն ԱՄՆ դոլարով): Նշված տնտեսական միտումներով և տարա­ծաշրջանային ռիսկերով (ՌԴ-ի տնտեսական անկումը և դանդաղ վերականգնման սպասումները) պայմանավորված արտարժույթի ներհոսքը դեպի հանրապետություն դանդաղեց` նպաստելով նաև տնօրինվող եկամուտների և ՀՀ տնտեսական աճի դանդաղմանը:

Ներմուծման աշխարհագրական կառուցվածքը.

2016 թվականին երկրի թույլ սպառողական պահանջարկը հիմնականում բավարարվել է հետևյալ գործընկեր երկրներից ներմուծման հաշվին` Ռուսաստան (նպաստումը` 1.3 տոկոսային կետ, ներմուծվում է հիմնականում. հանքային վառելանյութեր, նավթ և նավթամթերք, բիտումային միջոցներ, մոմանյութեր, հացահատիկներ), Չինաստան (1.3, էլեկտրական մեքենաներ և սարքա­վորումներ, ձայնագրող ապարատներ և դրանց մասեր, միջուկային ռեակտորներ, կաթսաներ, սարքավորումներ և մեխանիկական մասեր, տրիկոտաժե հագուստ և հագուստի պարագաներ, բացի մեքենայական կամ ձեռքի գործվածքով), որոնք ապահովել են 2016 թվականի ընդհանուր ներմուծման 1.1% աճի 2.6 տոկոսային կետը:

2017 թվականի յոթ ամիսների արդյունքներով ներմուծման 28.5% աճին հիմնականում նպաստել են Ռուսաստանը` 7.7, Չինաստանը՝ 4.1 և Կանադան` 3.7 տոկոսային կետերով: Նախորդ տարվա համապատասխան ժամանակահատվածի համեմատ ԵԱՏՄ և ԵՄ երկրներ կշիռները ընդհանուր ներմուծման մեջ կրճատվել են 0.1 և 2.1 տոկոսային կետերով, իսկ Այլ երկրների կշիռը աճել է 2.9 տոկոսային կետով:

Արտահանման աշխարհագրական կառուցվածքը.

2016 թվականի ՀՀ արտահանման աճի շուրջ 17.4 տոկոսային կետը ապահովել են Հայաստանյան ապրանքների նկատմամբ հիմնական պահանջարկը ներկայացնեող հետևյալ երկրները. Ռուսաստան` 8.7, Բուլղարիա` 4.9, Արաբական Միացյալ Էմիրություններ` 3.7, Շվեյցարիա՝ 2.4 և Կանադա՝ 2.1 տոկոսային կետերով: Մյուս կողմից արտահանման աճին հակազդել է հիմնականում Չինաստան արտահանվող ծավալների կրճատումը` 4.6 տոկոսային կետերով: Նշված երկրներ արտահանվող հիմնական ապրանքատեսակներն են` ոգելից և ոչ ոգելից ըմպելիքներ և քացախ, հանքաքար, խարամ և մոխիր, բնական կամ արհեստական մարգարիտ, թանկարժեք կամ կիսաթանկարժեք քարեր, թանկարժեք մետաղներ, ալյումին և իրեր դրանից և այլ ապրանքներ:

2017 թվականի հունվար-հուլիս ամիսների ընթացքում նախորդ տարվա համապատասխան ժամանակաշրջանի համեմատ ՀՀ արտահանման 21.6% աճի 25.2 տոկոսային կետը ապահովել են հետևյալ հիմնական գործընկեր երկները՝ Շվեցարիա՝ 11.8, Բուլղարիա՝ 7.1 և Ռուսաստան՝ 6.3 տոկոսային կետերով: Նախորդ տարվա համապատասխան ժամանակահատվածի համեմատ ԵԱՏՄ և ԵՄ երկրներ կշիռները ընդհանուր արտահանման մեջ աճել են 1.3 և 2.4 տոկոսային կետերով, իսկ Այլ երկրների կշիռը նվազել է 3.4 տոկոսային կետով:

2016 թվականին ՀՀ արտաքին առևտրի աշխարհագրությունը փոխվել է ի օգուտ ԵԱՏՄ երկրների: Արտահանման և ներմուծման նշված միտումների արդյունքում հիմնական գործընկեր երկրների կազմը գրեթե չի փոփոխվել, մինչդեռ ըստ աշխարհագրական կառուցվածքի արտաքին առևտրի կշիռները փոխվել են` ԵԱՏՄ և Այլ երկրների մասնաբաժինների աճի ուղղությամբ, մասնավորապես՝ 2016 թվականի արտաքին առևտրաշրջանառության 30.1%-ը բաժին է ընկել ԱՊՀ (որից 27.7%-ը՝ ԵԱՏՄ), 24.1%-ը` ԵՄ և 45.8%-ը Այլ երկրներին: ԵԱՏՄ երկների կշիռը նախորդ տարվա նկատմամբ աճել է 1.8 տոկոսային կետով, ինչը հիմնականում պայմանավորվել է դեպի այդ երկներ արտահանման 53.7% աճով (հիմնականում՝ Ռուսաստան): 2016 թվականին ՀՀ խոշոր յոթ առևտրային գործընկեր երկրների շրջանակում ընդգրկված էին Չինաստանը (առևտրաշրջա­նառության 9%), Գերմանիան (6.4%), Իրանը (4.7%), Վրաստանը (4.8%), Իտալիան (3.2%), ԱՄՆ-ն (2.4%), ինչպես նաև ԵԱՏՄ երկրներից՝ Ռուսաստանը (26.8%):

### Փոխարժեք

ԱՄՆ դոլարի նկատմամբ ՀՀ դրամի փոխարժեքի արժեզրկման տեմպը դանդաղում է: Վերջին տարիների ընթացքում ԱՄՆ դոլարի նկատմամբ ՀՀ դրամի փոխարժեքը շարունակաբար արժեզրկվել է: 2016 թվականին փոխարժեքը շարունակել է արժեզրկվել, սակայն ավելի դանդաղ տեմպերով` նախորդ տարվա միջինի նկատմամբ արժեզրկվելով 0.5%-ով, որին հիմնականում նպաստել են համաշ-խարհային տնտեսության և տարածաշրջանային զարգացումները:

Համաշխարհային, տարածաշրջանային և ներքին տնտեսության զարգացումների ներքո 2017 թվականի առաջին չորս ամիսներին ԱՄՆ դոլարի նկատմամբ ՀՀ դրամը փոքր ինչ արժևորված էր, այնուհանդերձ՝ արժևորումն ունեցել է դանդաղման միտում, իսկ սկսած մայիս ամսից` փոխարինվել է արժեզրկմամբ: Ընթացիկ տարվա հունվար-հուլիս ամիսներին միջին փոխարժեքը նախորդ տարվա նույն ժամանակահատվածի նկատմամբ արժեզրկվել է 0.2%-ով` կազմելով 483.78 դրամ 1 ԱՄՆ դոլարի դիմաց:

Իրական արդյունավետ արտահայտությամբ ՀՀ դրամը արժեզրկվում է` դրական ազդելով երկրի ընթացիկ հաշվի ձևավորմանը: ՀՀ ազգային արժույթը ոչ միայն դոլարի, այլ նաև արտաքին առևտրի տեսանկյունից առավել կարևոր մի քանի արժույթներից բաղկացած «զամբյուղի» նկատմամբ (անվանական արդյունավետ փոխարժեք[[24]](#footnote-24)) ընթացիկ տարվա առաջին յոթ ամիսներին նախորդ տարվա համապատասխան ժամանակահատվածի համեմատ արժեզրկվել է մոտ 0.1%-ով, ինչը նշանակում է, որ ՀՀ դրամը արժեզրկվել է հիմնական արժույթների միավորված գնի համեմատ, ընդ որում վերոնշյալ «զամբյուղում» ընդգրկված մնացած երկրների արժույթները դոլարի նկատմամբ արժեզրկվել են ավելի քիչ (շուրջ 0.12%-ով), քան ՀՀ դրամը (0.2%): Իրական արդյունավետ փոխարժեքը 2017 թվականի հունվար-հուլիս ամիսներին, հիմնականում պայմանավորված անվանական արդյունավետ փոխարժեքի վարքագծով, նախորդ տարվա նույն ժամանակաշրջանի նկատմամբ արժեզրկվել է 3.5%-ով:

### Հարկաբյուջետային հատված

2016 թվականին իրականացված հարկաբյուջետային քաղաքականության ազդեցությունն ամբողջական պահանջարկի վրա եղել է ընդլայնող: Խթանող հարկաբյուջետային քաղաքակա­նությամբ նպատակադրվել էր հակազդել արտաքին ցնցումներով պայմանավորված տնտեսական աճի դանդաղմանը՝ միաժամանակ հաշվի առնելով պետական պարտքի կայունության հիմնախնդիրը:

2016 թվականին պետական բյուջեի ընդհանուր եկամուտները կազմել են ՀՆԱ-ի 23.1%` նախորդ տարվա նկատմամբ նվազելով 0.1 տոկոսային կետով, հարկային եկամուտները կազմել են ՀՆԱ-ի 21.3%-ը` նախորդ տարվա նկատմամբ բարելավվելով 0.1 տոկոսային կետով, իսկ ճշգրտված հարկային եկամուտները[[25]](#footnote-25) (առանց ԱԱՀ վերադարձի) կազմել են ՀՆԱ-ի 20.3%՝ պահպանելով նախորդ տարվա մակարդակը:

Նախորդ տարվա նկատմամբ պետական բյուջեի եկամուտների անվանական աճը կազմել է 0.3%, իսկ հարկային եկամուտներինը` 1.1%:

ՀՀ պետական բյուջեի ծախսեր/ՀՆԱ ցուցանիշը 2016 թվականի արդյունքներով նախորդ տարվա նկատմամբ աճել է 0.6 տոկոսային կետով և կազմել 28.5%:

ՀՀ պետական բյուջեի պակասուրդը 2016 թվականին կազմել է ՀՆԱ-ի 5.5%, նախորդ տարվա 4.8%-ի համեմատ:

2017 թվականին պարտքի կայունության պահպանման նպատակով նպատակադրվել և իրականացվում է զսպող հարկաբյուջետային քաղաքականություն: 2017 թվականի հունվար-հուլիսին նախորդ տարվա նույն ժամանակահատվածի նկատմամբ պետական բյուջեի եկամուտների գծով արձանագրվել է 6.0% աճ, իսկ հարկային եկամուտների մասով` 6.5% աճ:

ՀՀ պետական բյուջեի ծախսերը 2017 թվականի հունվար-հուլիսին նախորդ տարվա նույն ժամանակահատվածի նկատմամբ նվազել են 1.6%-ով, որից ընթացիկ ծախսերի գծով արձանագրվել է 0.8%, իսկ կապիտալ ծախսերի գծով 16% նվազում:

Վերջին տարիներին չնայած հարկաբյուջետային քաղաքականության խթանող բնույթին` ախտորոշվել են խնդիրներ. այսպես խթանող հարկաբյուջետային քաղաքականության իրակա­նացումն ուղեկցվել է պակասուրդի մեծացմամբ, սակայն արտաքին ցնցումներին արագ հակազ­դելու անհրաժեշտությամբ պայմանավորված նկատվել են «ոսկե կանոնից» շեղումներ: Այսինքն` պակասուրդի ընդլյանումը չի ուղեկցվել կապիտալ ծախսերի համարժեք մեծացմամբ: Ընթացիկ ծախսերի իրականացումը, չնայած կարճաժամկետում խթանում է տնտեսական զարգացումը, սակայն երկարաժամկետ տնտեսական աճի տեսանկյունից առավելապես կարևորվում են կապիտալ ծախսերը:

Կանխատեսում. 2017 թվականին մինչև տարեվերջ կշարունակվի հարկաբյուջետային կոնսոլի­դացումը` եկամուտների չեզոք, իսկ ծախսերի զսպող ազդակի դրսևորմամբ, որը կշարու­նակվի նաև 2018 թվականին:

1. Հարկաբյուջետային ազդակը[[26]](#footnote-26) 2014-2018 թթ.

Այս պայմաններում կանխատեսվող հորիզոնում հարկաբյուջետային քաղաքականությունն ուղղվելու է ոսկե կանոնի վերականգնմանը՝ նպատակ ունենալով հիմքեր ստեղծել երկարաժամկետ աճի համար և միաժամանակ ապահովել պարտքի կայունություն:

Միաժամանակ, կանխատեսվող հորիզոնում վերոնշյալ քաղաքականության շրջանակներում կբարելավվեն նաև հարկային եկամուտները: Այսպես. 2017 թվականին ՀՆԱ-ի նկատմամբ պետական բյուջեի եկամուտները կկազմեն 22.3%, հարկային եկամուտները՝ 21.2% և պետական բյուջեի պակասուրդը՝ 3.6%: Հատկանշական է նշել, որ 2017թ.-ին ճշգրտված հարկային եկամուտների կշիռը ՀՆԱ-ում (առանց ԱԱՀ վերադարձի) կկազմի 20.9%, որը նախորդ տարվա նկատմամբ կբարելավվի 0.6 տոկոսային կետով: Արդյունքում 2018 թվականին ՀՀ պետական բյուջեի պակասուրդը ՀՆԱ-ի նկատմամբ կկազմի 2.7%[[27]](#footnote-27), նպատակ ունենալով վերադառնալ «ոսկե կանոնին»:

1. Պետական բյուջեի պակասուրդ և հարկային եկամուտներ

1. Հավելված. Հիմնական մակրոտնտեսական ցուցանիշներ

| Ցուցանիշներ | 2014 | 2015 | 2016 | 2017 | 2018 |
| --- | --- | --- | --- | --- | --- |
| փաստ. | փաստ. | փաստ. | կանխ. | կանխ. |
| Անվանական ՀՆԱ, մլրդ դրամ | 4,828.6 | 5,043.6 | 5,079.9 | 5,409.1 | 5,850.7 |
| Իրական ՀՆԱ ինդեքս | 103.6 | 103.2 | 100.2 | 104.3 | 104.5 |
| ՀՆԱ դեֆլյատոր | 102.3 | 101.2 | 100.5 | 102.1 | 103.5 |
| Գնաճ (12-ամսյա) % | 4.6 | -0.1 | -1.1 | 2.4 | 4.0 |
| Գնաճ (միջին, նախորդ տարվա նույն ժամանակահատվածի նկատմամբ) % | 3.0 | 3.7 | -1.4 | 0.5 | 4.0 |
| *ՀՆԱ իրական աճն ըստ ճյուղերի ավելացված արժեքների* |  |  |  |  |  |
| ՀՆԱ | 3.6 | 3.2 | 0.2 | 4.3 | 4.5 |
| Արդյունաբերություն | -0.9 | 6.2 | 4.8 | 8.0 | 6.5 |
| Գյուղատնտեսություն | 6.1 | 13.2 | -5.8 | -3.0 | 4.0 |
| Շինարարություն | -4.5 | -3.1 | -10.8 | -3.0 | 3.0 |
| Ծառայություններ | 6.7 | 1.6 | 4.1 | 6.8 | 4.3 |
| Զուտ հարկեր | 1.8 | -5.1 | -4.3 | 3.0 | 4.3 |
| *ՀՆԱ ծախսային կոմպոնենտների իրական աճերը* |  |  |  |  |  |
| Վերջնական սպառում | 0.7 | -6.2 | -0.5 | 5.7 | 6.8 |
| Պետական | -1.2 | 4.7 | 4.1 | -1.3 | 8.7 |
| Մասնավոր | 1.0 | -7.7 | -1.2 | 7.0 | 6.5 |
| Կապիտալի համախառն կուտակում | -3.0 | -1.2 | -8.7 | 3.5 | 6.3 |
| Պետական | 3.8 | 5.8 | -0.1 | -7.8 | 2.7 |
| Մասնավոր | -4.2 | -2.5 | -10.4 | 6.0 | 7.0 |
| Ապրանքների և ծառայությունների արտահանում | 6.4 | 4.9 | 19.1 | 14.0 | 8.0 |
| Ապրանքների և ծառայությունների ներմուծում | -1.0 | -15.1 | 7.6 | 16.9 | 7.8 |
| *Արտաքին հատված, մլն. ԱՄՆ դոլար* |  |  |  |  |  |
| Ընթացիկ հաշիվ | -882.9 | -272.4 | -238.1 | -358.4 | -430.4 |
| Ապրանքների և ծառայությունների արտահանում | 3,318.3 | 3,136.3 | 3,500.4 | 4,105.2 | 4,473.8 |
| Ապրանքների և ծառայությունների ներմուծում | 5,487.3 | 4,418.2 | 4,516.2 | 5,325.2 | 5,800.1 |
| Ապրանքների արտահանում | 1,698.1 | 1,623.9 | 1,890.7 | 2,223.4 | 2,479.1 |
| Ապրանքների ներմուծում | 3,753.6 | 2,810.3 | 2,835.1 | 3,402.1 | 3,742.3 |
| Ապրանքների արտահանման աճ, % | 3.8 | -4.4 | 16.4 | 17.6 | 11.5 |
| Ապրանքների ներմուծման աճ, % | -2.0 | -25.1 | 0.9 | 20.0 | 10.0 |
| *ՀՆԱ-ի նկատմամբ տոկոս* |  |  |  |  |  |
| Ընթացիկ հաշիվ | -7.6 | -2.6 | -2.3 | -3.2 | -3.6 |
| Ապրանքների և ծառայությունների հաշվեկշիռ | -18.7 | -12.1 | -9.6 | -11.0 | -11.1 |
| Ապրանքների և ծառայությունների արտահանում | 28.6 | 29.7 | 33.1 | 37.0 | 37.4 |
| Ապրանքների և ծառայությունների ներմուծում | 47.3 | 41.9 | 42.7 | 48.0 | 48.5 |
| Առևտրային հաշիվ | -17.7 | -11.2 | -8.9 | -10.6 | -10.6 |
| Ներմուծման ծածկույթը (ամիսներով) | 3.3 | 4.8 | 5.8 | 5.1 | 5.1 |

## ԲՅՈՒՋԵԻ ԾՐԱԳՐԻ ՌԻՍԿԵՐԸ[[28]](#footnote-28) ԵՎ ԴՐԱՆՑ ԿԱՌԱՎԱՐՄԱՆ ՀՆԱՐԱՎՈՐՈՒԹՅՈՒՆՆԵՐԸ

Համաշխարհային տնտեսության վերականգնումը շարունակվում է, ընդ որում` չնայած գլոբալ աճի տեմպերի արագացմանը, դեռևս գոյություն ունեն աճի նվազման ուղղությամբ որոշ ռիսկեր (հիմնականում՝ միջին ժամկետ հատվածում), իսկ երկրների նպաստումները ընդհանուր աճին պարբերաբար վերանայվում են: Գործընկեր երկրների անհամաչափ տեմպերով զարգացումը, վերականգնման չափերի ու տևողության հետ կապված անորոշությունները, սպասվածից ավելի արագ համաշխարհային ֆինանսական պայմանների խստացման ռիսկը պարտադրում են գնահատել հնարավոր ռիսկերի ի հայտ գալու պարագայում բյուջեի բազիսային ծրագրի հիմքում ընկած հիմնական ենթադրություններից և ՀՆԱ կանխատեսումներից հնարավոր շեղումների ազդեցությունը ՀՀ բյուջեի հոսքերի, այդ թվում` մուտքերի, ելքերի և հնարավոր լրացուցիչ ֆինանսավորման պահանջի վրա:

Արժույթի միջազգային հիմնադրամի «Համաշխարհային տնտեսական հեռանկարներ»-ի 2017 թվականի հուլիսին հրապարակված գնահատականների համաձայն՝ համաշխարհային տնտեսությունը 2017 թվականին աճելու է 3.5, իսկ 2018 թվականին` 3.6 տոկոսով, կամ 2017 թվականի համեմատ 0.1 տոկոսային կետով բարձր տեմպով: Կանխատեսվող տնտեսական աշխուժացումը վկայում է աճող արտաքին պահանջարկի մասին:

Համաշխարհային տնտեսության աճն արագացնող դրական ազդակները` հատկապես զարգացած երկրներում, ի հայտ են եկել դեռևս 2016 թվականի երկրորդ կեսերից, որից հետո տնտեսական աճի վերաբերյալ սպասումները վերանայվել են աճի ուղղությամբ: Չնայած գլոբալ տնտեսական աճի վերջին` ընթացիկ տարվա հուլիսի կանխատեսումները ապրիլյան կանխատեսումների համեմատ չեն փոփոխվել, այդուհանդերձ կատարվել են որոշ ճշգրտումներ առանձին երկրների գծով, իսկ բազային կանխատեսումը շարունակում է կախված մնալ որոշ ենթադրությունների իրագործումից: Այդ վերանայումները արտացոլում են հիմնականում երկու խոշոր տնտեսություններում` ԱՄՆ-ում (դժվար կանխատեսելի դրամավարկային կարգավորման միջոցառումներ և սպասվածից քիչ ընդլայնողական հարկաբյուջետային քաղաքականության իրականացում) և Չինաստանում (ֆինանսական լարվածություն` վարկավորման չափազանց մեծ աճի զսպումը թույլացնելու դեպքում) իրականացվող քաղաքականության վերաբերյալ ենթադրությունների փոփոխման մակրոտնտեսական հետևանքները:

Նվազման ուղղությամբ կանխատեսումների վերանայումները հիմնականում վերաբերում են զարգացած երկրներին, մասնավորապես ԱՄՆ-ին (‑0.4 տոկոսային կետ) և Կանադային (‑0.1), ընդ որում, ըստ բազային սցենարի, կանխատեսվում է, որ 2018 թվականին զարգացած երկրները կաճեն 1.9, իսկ զարգացող երկրները` 4.8 տոկոսով` 2017 թվականի համապատասխանաբար` 2.0 և 4.6 տոկոսի սպասումների դիմաց:

Հայաստանի տնտեսական աճը ԱՄՀ կողմից կանխատեսվում է 2.9 տոկոս: Հատկանշական է, որ Հայաստանի հիմնական գործընկեր երկրների, այդ թվում` Ռուսաստանի, տնտեսական աճերի վերաբերյալ սպասումները դրական են: Սակայն բարենպաստ ենթադրությունները կարող են չիրականանալ և ավելի բացասական զարգացումները որոշ չափով հնարավոր են: Մասնա­վորապես, նավթի գների 2017 թվականին աճի վերականգնումը որոշակի կայունացրել է Ռուսաստանի տնտեսական իրավիճակը, սակայն հետագա ակտիվ վերականգնման հնարավո­րությունները սահմանափակ են նավթի գների հետագա սահմանափակ աճի սպասումների և որոշ կառուցվածքային խնդիրների պատճառով:

Համաշխարհային առևտուրը և մշակող արդյունաբերությունը 2016 թվականի երկրորդ կեսերից սկսած նույնպես վերականգնվել են: Այնուհանդերձ, կառուցվածքային որոշ խնդիրներ դեռևս խոչընդոտ են հանդիսանում ավելի արագ վերականգնման համար, իսկ տնտեսական աճի նվազման ուղղությամբ որոշ ռիսկեր դեռևս առկա են, հատկապես միջնաժամկետ հատվածում:

Երկարատև և ակտիվ վերականգնման համար գոյություն ունեցող տնտեսական ռիսկերը այլ ռիսկերի հետ մեկտեղ, մասնավորապես` մեկուսացված քաղաքականության իրականացումը, տարածաշրջանային լարվածությունները և այլ ռիսկեր փոխկապակցված են և միասին կարող են ավելի մեծ ռիսկեր ստեղծել:

Տնտեսական քաղաքականության տեսանկյունից հատկապես կարևորվում են ներառական աճին ուղղված միջոցառումները, տնտեսությունների դիվերսիֆիկացման, արտադրո­ղակա­նության, աշխատուժի և ներդրումների առաջարկի բարձրացմանն ուղղված հստակ միջոցների անհրաժեշ­տությունը, պետական պարտքի կայունացմանն, բյուջեների ամրացմանն ու արտարժութային պահուստների համալրմանն ուղղված խնդիրների լուծումը:

Հայաստանը, լինելով փոքր բաց տնտեսություն ունեցող երկիր, առավել զգայուն է արտաքին հատվածից փոխանցվող ազդակների նկատմամբ: Այս առումով ՀՀ տնտեսության և պետական բյուջեով նախատեսվող հոսքերի վրա հիմնական ազդեցությունները կարող են ի հայտ գալ ինչպես տարածաշրջանային և Եվրամիության երկրներում տնտեսական զարգացումների, այնպես էլ զար­գացող երկրների անհամաչափ զարգացման, ներքին խնդիրների և զարգացման հեռանկար­ների որոշ անորոշության արդյունքում: Նման իրավիճակը ուղղակիորեն և անուղղակիորեն կարող է անդրադառնալ ՀՀ տնտեսական աճի, գնաճային միջավայրի, փոխարժեքի և այլ մակրոտն­տե­սական ցուցանիշների վրա, որոնք էական ազդեցություն են ունենում բյուջեի հոսքերի վրա:

Այսպիսով, տնտեսական աճի արտաքին ռիսկերը դեռևս առկա են և կարող են ուղղակի և անուղղակի ազդեցության ճանապարհներով փոխանցվել ՀՀ տնտեսություն, ընդ որում անուղղակի ճանապարհով ՀՀ տնտեսության վրա հնարավոր ազդեցությունները կլինեն համեմատաբար ավելի մեծ: Այս պայմաններում խիստ կարևորվում է կառուցվածքային փոփոխությունների իրակա­նացումը` տնտեսական աճի ներուժի ամրապնդման և աճին ավելի մեծ կայունություն հաղորդելու համար: Վերոնշյալ հիմնախնդիրների լուծման ուղղությամբ միջոցառումների հետաձգման կամ քաղաքականության փոփոխության միջոցով ոչ բավարար չափով արձագանքման պայմաններում համաշխարհային տնտեսական աճի հնարավոր դանդաղումը կարող է փոխանցվել ՀՀ տնտեսություն ուղղակի և անուղղակի ճանապարհներով:

Ուղղակի ճանապարհով ազդեցությունները պայմանավորված կլինեն հետևյալ հանգամանքներով:

* Եվրամիության (հիմնականում եվրոգոտու) հետ առկա երկկողմանի առևտրային կապերի պայմաններում արտահանման տեմպերի կրճատմամբ, Եվրամիությունից կապիտալ ներդրումների ծավալների կրճատմամբ և Եվրամիությունից ստացվող աջակցության ծավալների նվազմամբ: Որքան երկարատև լինեն Եվրամիության հետագա զարգացման մյուս երկրների համեմատ ավելի ցածր տեմպերը (ներուժից ցածր մակարդակում), այնքան ավելի երկարատև կլինի այս տարածաշրջանի վերոնշյալ երեք ուղիներով Հայաստանի տնտեսական ակտիվության վրա բացասական ազդեցությունը:
* Ռիսկերի առարկայացման դեպքում տնտեսական աճի տեմպերի դանդաղումը, մյուս կողմից, կարող է ազդել նաև ընդհանուր համաշխարհային պահանջարկի վրա, ինչը կազդի նաև միջազգային շուկայում ապրանքների պահանջարկի, հետևաբար դրանց միջազգային գների վրա` նվազման ուղղությամբ: Նշված զարգացումները կհանգեցնեն ՀՀ առևտրի պայմանների վատացմանը և արտահանման դոլարային ծավալների անկմանը` նվազեցնելով տնտեսական աճի տեմպերը:
* Համաշխարհային զարգացման անորոշությունները կարող են բացասաբար անդրադառնալ վստահության և ներդրումների վրա, ինչի արդյունքում կարող է շարունակվել նաև օտարերկրյա ներդրումների ներհոսքի կրճատումը Հայաստան: Արտարժութային ներհոսքի կրճատման և դոլարի հետագա որոշակի ուժեղացման պարագայում կարող են ի հայտ գալ նաև փոխարժեքի արժեզրկման ռիսկեր: Մյուս կողմից, արտահանման կրճատման արդյունքում ներքին պահանջարկի անկումը և միջազգային շուկաներում ոչ նավթային ապրանքների գների նվազումը կարող են հանգեցնել ներքին շուկայում գների նվազման: Այս երկու գործընթացների միաժամանակ տեղի ունենալու պարագայում ներքին տնտեսության գնային ցուցանիշների վրա ազդեցությունը կլինի ոչ էական:

ՀՀ տնտեսության վրա գլոբալ զարգացումները կունենան նաև անուղղակի ազդեցություն.

* Ռուսաստանում տնտեսական ակտիվության որոշակի աշխուժացում է նկատվել` հիմնականում պայմանավորված նավթի գների որոշակի աճի հետևանքով պահանջարկի ընդլայնման հետ: Ընդ որում, այդ միտումը կշարունակվի նաև 2018 թվականին (տնտեսական աճը կանխատեսվում է 1.4%-ի շրջանակներում): Բացի դրանից Եվրամիության տնտեսական աճի ցածր տեմպերի պահպանումը և Ռուսաստանի նկատմամբ պատժամիջոցների հետևանքները դոմինոյի էֆեկտով կարող են տարածվել հատկապես Եվրամիության հետ երկկողմանի առևտրային խոշոր շրջանառություն ունեցող երկրների վրա, այդ թվում նաև Ռուսաստանի վրա, որտեղից գալիս են հիմնական կապիտալ և տրանսֆերտային հոսքերը Հայաստան: Այս ճանապարհով ՀՀ տնտեսության վրա ազդեցությունը կարող է համեմատաբար ավելի նշանակալի լինել: Իսկ նավթի գների նվազման արդյունքում կարող են էլ ավելի հետաձգվել Ռուսաստանի տնտեսական վերականգնման տեմպերը, ինչը կպայմանավորի նաև Հայաստան ներհոսող մասնավոր տրանսֆերտների և ուղղակի ներդրումների աճի տեմպերի դանդաղումը: Արդյունքում, վերջինս ազդեցություն կունենա ինչպես ներքին պահանջարկի նվազման և տնտեսական աճի տեմպերի դանդաղման, այնպես էլ փոխարժեքի վրա:
* Աշխարհաքաղաքական վիճակը, այդ թվում՝ տարածաշրջանային ռազմական հակամար-տությունները, ներքաղաքական անկայունությունները, ինչպես նաև հարևան երկրների հետ քաղաքական հակադրությունները ևս էական ռիսկեր կարող են առաջացնել տնտեսական աճի ապահովման տեսանկյունից:

### Տնտեսական աճի նվազման ուղղությամբ ռիսկերն են.

ՀՀ կառավարության կողմից վարվող ներդրումների ներգրավման քաղաքականության ակնկալվող արդյունքների սպասվածից ավելի ուշ արտահայտման դեպքում կարող է առաջանալ տնտեսական աճի նվազման ռիսկ:

ՀՀ կառավարությունը շարունակելու է գյուղատնտեսության օժանդակությանն ուղղված միջոցառումների իրականացումը, սակայն բնակլիմայական անբարենպաստ պամանները կարող են լրացուցիչ ռեսուրսների ներդրման պահանջ առաջացնել՝ դանդաղեցնելով կառավարության բարեփոխումները[[29]](#footnote-29), որի պայմաններում տնտեսական աճի մակարդակը կարող է կանխատեսվածից ավելի ցածր լինել:

Վարկավորման սպասվածից ցածր մակարդակը կարող է հանգեցնել տնտեսական աճի նվազման:

Արտաքին ռիսկերը` պայմանավորված աշխարհաքաղաքական զարգացումներով կարող են հանդես գալ Ռուսաստանի տնտեսական աճի սպասվածից ցածր աճով, ինչի արդյունքում հնարավոր է տրանսֆերտների կանխատեսվածից պակաս ներհոսք, որն էլ կարող է սահմանափակել ներքին պահանջարկը: Ընդ որում տարածաշրջանային անորոշությունները կարող են բացասաբար ազդել նաև ՕՈՒՆ ներհոսքի վրա:

ԱՄՆ և Եվրամիության որդեգրած դրամավարկային քաղաքականության ազդեցությամբ տոկոսադրույքների բարձրացումը կառաջացնի փոխարժեքի արժեզրկման հետ կապված ռիսկերը, որոնք կարող են հանգեցնել արտաքին պարտքի սպասարկման լրացուցիչ բարդությունների, արտահանման և ներմուծման կառուցվածքային տեղաշարժերի:

Ռեսուրսների, հիմնականում գունավոր մետաղների համաշխարհային գների սպասվածից պակաս աճը, որը կարող է հանգեցնել արտահանման ծավալների կրճատմանը:

Ամուլսարի հանքավայրի շահագործման ներդրումային ծրագրով նախատեսվածից ավելի ցածր ներդրումների մակարդակ, ինչը կարող է հանգեցնել 2018 թվականի շինարարության ծավալների նվազմանը, հետևաբար նաև տնտեսական աճի ավելի ցածր մակարդակի:

### Տնտեսական աճի ավելացման ուղղությամբ ռիսկերը հետևյալն են.

Արտաքին ռիսկերը պայմանավորված են Ռուսաստանի տնտեսական աճի սպասվածից ավելի լավ զարգացումներով:

ՀՀ կառավարության կողմից իրականացվող տնտեսական բարեփոխումների` հատկապես գործարար միջավայրի, ինչպես նաև արդյունաբերական ապրանքների արտահանման խթանման և ներդրումների ներգրավման ուղղությամբ կառավարության կողմից իրականացվող քաղաքականության արդյունքները արտահայտվեն ավելի արագ, քան ակնկալվում էր, ապա տնտեսական աճի մակարդակը կլինի կանխատեսվածից ավելի բարձր:

Կառավարության կողմից իրականացվող հարկաբյուջետային քաղաքականության, մասնավորապես՝ կապիտալ ծախսերի ժամանակին և ամբողջությամբ կատարումը կարող է էական ազդեցություն ունենալ տնտեսական աճի տեմպերի վրա:

ՌԴ-ում բարձր գնաճի պայմաններում, կբարձրանա հայկական ապրանքատեսակների գնային մրցունակությունը ՌԴ ապրանքային շուկաներում, որի պարագայում հնարավոր է արտահանման ավելացում:

Ռեսուրսների, հիմնականում գունավոր մետաղների համաշխարհային գների սպասվածից ավել աճը, որը կարող է հանգեցնել արտահանման ծավալների ավելացմանը:

Իրական տնտեսական աճի կանխատեսումների հետ կապված անորոշությունների և ռիսկերի հաշվեկշռի վերաբերյալ վերոնշյալ միտումների ազդեցության քանակական գնահատականներն իրենց արտացոլումն են գտել ստորև ներկայացվող տնտեսական աճի հավանականային բաշխման գծապատկերում և համապատասխան աղյուսակում (տես Գծապատկեր 9 և Աղյուսակ 6):

1. Իրական ՀՆԱ–ի կուտակային աճի տեմպերի կանխատեսումների հավանականային բաշխումը 2018 թվականին, ըստ եռամսյակների[[30]](#footnote-30)

Ինչպես երևում է Գծապատկեր 9-ից, իրական ՀՆԱ-ի կուտակային աճի կենտրոնական կանխատեսումներից շեղման ռիսկերը ուղղված են դեպի ներքև: Կանխատեսումների բաշխման հավանականությունները առավել պարզորոշ երևում են ստորև բերված աղյուսակում:

1. Իրական ՀՆԱ կանխատեսումների հավանականային բաշխումը 2018 թվականին

| Տնտեսական աճի միջակայքը | Տնտեսական աճի` տվյալ միջակայքում ձևավորվելու հավանականությունը | | | |
| --- | --- | --- | --- | --- |
| 2018 I եռ. | 2018 II եռ. | 2018 III եռ. | 2018 IV եռ. |
| 1 | 2 | 3 | 4 | 5 |
| 1-3% | 0.26 | 0.26 | 0.26 | 0.26 |
| 3-5% | 0.41 | 0.40 | 0.39 | 0.40 |
| 5-7% | 0.20 | 0.20 | 0.21 | 0.21 |

Աղյուսակ 6-ի 1-ին սյունը ներկայացնում է տնտեսական աճի գտնվելու հնարավոր միջակայքերը, իսկ 2-ից 5-րդ սյուները նշված միջակայքերից յուրաքանչյուրում տնտեսական աճի ձևավորվելու հավանականությունները` ըստ 2018 թվականի կանխատեսվող եռամսյակների:

Պարզության համար աղյուսակում ներկայացվել են միայն ամենահավանական 3-5% տնտե-սական աճի կենտրոնական միջակայքը և հարակից՝ համապատասխանաբար, 1-3% և 5-7% տնտեսական աճերի միջակայքերը, որոնք միասին ծածկում են բաշխման ընդհանուր հավանա-կանության շուրջ 87%-ը, այսինքն` հավանականությունը, որ տնտեսական աճը կգտնվի 1-7% միջակայքում, կազմում է 87%: Ինչպես տեսնում ենք 2018 թվականին տնտեսական աճի ձևավորվելու հավանականությունը ամենաբարձրն է 3-5% միջակայքում (Գծապատկեր 9‑ում այն մուգ կարմիր է, իսկ Աղյուսակ 6‑ում՝ հոծ նշումով):

Վերը նկարագրված ռիսկերը կարող են շեղումներ մտցնել բյուջեի բազային սցենարի հիմքում ընկած կանխատեսումներում և ենթադրություններում, ինչն էլ կարող է անդրադառնալ բյուջեի կանխատեսված հոսքերի վրա:

### Պետական բյուջեի վրա մակրոտնտեսական կանխատեսված ցուցանիշներից շեղման ռիսկերի ազդեցության քանակական գնահատումը

#### 2018 թվականին հարկային եկամուտների վրա ազդող մակրոտնտեսական կանխատեսված ցուցանիշներից շեղման ռիսկերի ազդեցության քանակական գնահատումը

Կանխատեսումների ռիսկ

Սովորաբար կանխատեսումներն իրագործելիս ի հայտ են գալիս որոշ շեղումներ, որոնք կախված են լինում օգտագործվող կանխատեսման մոդելների տեղայնացումից և մասնավորեցումից, տնտեսության կառուցվածքային տեղաշարժերից[[31]](#footnote-31), նոր ի հայտ եկող երևույթներից (որի վերաբերյալ նախկինում տեղեկատվությունը բացակայել է) և այլն: Այս ռիսկերն ընդունված է անվանել կանխատես-ման ռիսկեր: Բյուջեի ծրագրի կատարման տեսանկյունից կարևորվում է ՀՆԱ-ի կանխատեսման ռիսկի գնահատումը, քանի որ բյուջեի ծրագրված սցենարի հարթ իրականացումը կախված է տնտեսությունում ստեղծված անվանական ՀՆԱ-ի մեծությունից: ՀՆԱ-ի գծով կանխատեսումների ռիսկը գնահատվել է նախորդ տարիներին պետական բյուջեների հիմքում դրվող ՀՆԱ կանխատեսված ցուցանիշների և ՀՆԱ փաստացի ցուցանիշների միջև շեղման հիման վրա: Մասնավորապես, հետճգնաժամային 2010-2016թթ. փաստացի ՀՆԱ իրական աճերը միջին հաշվով շեղվել են կանխատեսվածից 1.6%: Այս պարագայում, հաշվի առնելով կանխատեսվածից ցածր ՀՆԱ ձևավորման վերոնկարագրյալ ռիսկերի գերակշռությունը` որպես ռիսկ է դիտարկվել ՀՆԱ իրական աճի կանխատեսված մակարդակից 1.6 տոկոսային կետով ավելի ցածր մակարդակի ձևավորումը:

Ենթադրություններից շեղումների ռիսկ

Որպես կանոն բյուջեի հիմքում դրվող կանխատեսումները կառուցվում են որոշակի ենթադրություների հիման վրա, որոնք էլ իրենց հերթին կախված են նաև արտաքին գործոններից (օրինակ` ներքին տնտեսության գնաճը միջազգային շուկաների գների կանխատեսվող վարքագծից): Սակայն միշտ չէ, որ այդ ենթադրությունները կանխատեսվող հորիզոնում իրականություն են դառնում՝ կապված Կառավարության և Կենտրոնական Բանկի կառավարման դաշտից դուրս ի հայտ եկող երևույթների հետ (օրինակ` նավթի գների հնարավոր փոփոխություն­ները): Պատմականորեն` որոշակի գործոնների ազդեցությամբ, տեղի են ունենում շեղումներ այդ ենթադրություններից, ինչն էլ շեղումներ է մտցնում բազիսային կանխատեսումներում: Օրինակ` կանխատեսման համար հիմք է ընդունվում ԿԲ-ի կողմից գնաճի կանխատեսված կենտրոնական արժեքը, սակայն իրականում տարբեր գործոնների ազդեցու-թյամբ կարող են տեղի ունենալ նշված արժեքից շեղումներ, ինչը կարող է շեղել նաև բյուջեի հիմքում դրվող կանխատեսումները:

Գնաճի շեղման հնարավոր չափը

Գնաճի ցուցանիշի շեղման հնարավոր չափ է դիտարկվում ՀՀ ԿԲ-ի կողմից դրամավարկային քաղաքականության ծրագրում (գնաճի հաշվետվություններում) ներկայացվող գնաճի նպատա­կային ցուցանիշի կենտրոնական արժեքից շեղման առավելագույն չափը: ՀՀ ԿԲ-ի կողմից կանխատեսվող և միջնաժամկետ հորիզոնում գնահատվում է գնաճի կայունացում նպատակային ցուցանիշի շուրջ: 2017թ-ի առաջին եռամսյակում պահպանվել է նախորդ տարվա գնանկումային միջավայրը, որն աստիճանաբար մեղմվել է և չեզոքացել արդեն ապրիլ ամսից՝ փոխվելով գնաճայինի: Կանխատեսվող հորիզոնում ակնկալվում է, որ գնաճը կշարուկանի ընդլայնվել՝ ձևավորվելով տատանման թույլատրելի միջակայքի ստորին հատվածում, իսկ միջնաժամկետ հատվածում կկայունանա նպատակային ցուցանիշի շուրջ: Կանխատեսված ցուցանիշից գնաճի շեղման ռիսկերը գնահատվում են հավասարակշռված` գնաճի կենտրոնական արժեքից դեպի ներքև` 1.5 տոկոսային կետի չափով (այսինքն` գնաճի ներքին սահմանը 2.5 տոկոս է) և դեպի վերև շեղումը` 1.5 տոկոսային կետի չափով (վերին սահմանը 5.5 տոկոս է): Գնաճի շեղման ռիսկը կարող է ազդեցություն ունենալ ՀՀ պետական բյուջեի և՛ եկամտային, և՛ ծախսային կատարողականների վրա` անուղղակի հարկերի, ինչպես նաև ապրանքների և ծառայությունների գծով ծախսերի ուղղությամբ: Գնանկումային պայմաններում հարկերից մուտքերը կկրճատվեն և ընդհակառակը: Արդյունքում, գների նվազման ռիսկի ազդեցությունը հարկային եկամուտների վրա 2018 թվականին գնահատվում է 1.8 մլրդ. դրամ` ֆինանսական պահանջի նվազեցման ուղղությամբ:

Փոխարժեքի շեղման հնարավոր չափը

ՀՀ ԿԲ-ն և ՀՀ ՖՆ-ն փոխարժեքի կանխատեսումներ չեն իրականացնում և մակրոտնտե­սական քաղաքականությունն իրականացվում է լողացող փոխարժեքի սկզբունքի հիման վրա, ընդ որում, յուրաքանչյուր տարվա մակրոտնտեսական ցուցանիշների կանխատեսումների հիմքում դրվում է փոխարժեքի անփոփոխ (որոշակի պահի դրությամբ) մակարդակ: Սակայն փոխարժեքի տատանումները կազդեն բյուջեի եկամուտների վրա` սահմանին գանձվող հարկային եկամուտ­ների, ինչպես նաև ծախսերի վրա` պետության կողմից ներմուծվող ապրանքների գնման մասով:

Հաշվի առնելով այն հանգամանքը, որ պատմականորեն և՛ արժևորման, և՛ արժեզրկման ուղղությամբ փոխարժեքի տատանումների բացարձակ շեղման միջին չափը չի գերազանցել 5.0 տոկոսը` որպես ռիսկ է դիտարկվել ԱՄՆ դոլարի նկատմամբ ՀՀ դրամի առավելագույնը 5 տոկոս արժեզրկումը: Արդյունքում, փոխարժեքի 5.0% արժեզրկման ռիսկի դրսևորման դեպքում այլ հավասար պայմաններում բյուջեն կարող է ունենալ շուրջ 10.7 մլրդ. դրամ լրացուցիչ մուտք:

Ներմուծման գծով ռիսկի հնարավոր չափը

Քանի որ մաքսային սահմանին ներմուծումից գանձվող անուղղակի հարկերը էական կշիռ ունեն պետական բյուջեի ընդհանուր հարկային եկամուտներում, անհրաժեշտ է գնահատել նաև ներմուծման հնարավոր նվազման պարագայում հարկային եկամուտների նվազման ռիսկի չափը: Հաշվի առնելով այն հանգամանքը, որ 2015 թվականից Հայաստանը ԵՏՄ անդամ պետություն է հանդիսանում, գնահատականներում ընդհանուր հարկային եկամուտներից մաքսատուրքերի մասնաբաժինը հանվել է, որպեսզի ավելի ճշգրիտ լինեն ներքին տնտեսությունից եկող ռիսկերը: Հետճգնաժամային տարիներին ներմուծման գծով կանխատեսումների շեղման միջին բացարձակ չափը սահմանվում է 11.1%, սակայն հաշվի առնելով ներմուծման կանխատեսումների ռիսկերի թուլացման միտումը գնահատվել է 8.7% շեղման չափ, որը համապատասխանաբար դրվել է նաև 2018-2020թթ. ՄԺԾԾ-ի ռիսկերի կանխատեսումներում: Ծրագրվածից 8.7%-ով պակաս ներմուծ­ման ռիսկի դրսևորման պայմաններում բյուջեի հարկային եկամուտների վրա ազդեցու­թյունը գնահատվում է ավելի քան 12.8 մլրդ. դրամ` ֆինանսական պահանջի ավելացման ուղղությամբ:

Ամփոփելով վերը նկարագրված կանխատեսումների ռիսկի և ենթադրություններից շեղումների ռիսկի գնահատականները, գնահատվող հորիզոնում ՀՀ պետական բյուջեի հարկային եկամուտների վրա մակրոտնտեսական ցուցանիշների` իրական ՀՆԱ-ի աճի, գնաճի, փոխարժեքի տատանողականության և ներմուծման ռիսկերի ազդեցության քանակական ամփոփ գնահատականները ներկայացվում են ստորև.

1. Հարկային եկամուտների վրա մակրոտնտեսական կանխատեսումների և ենթադրությունների ռիսկերի ազդեցություն[[32]](#footnote-32)

| Ռիսկի տեսակը | Ազդեցության գնահատականը,  մլրդ դրամ |
| --- | --- |
| Ռիսկերի առանձին հանդես գալու պայմաններում | |
| 1 .Կանխատեսվածից 1.6% ավելի ցածր ՀՆԱ-ի ձևավորում | -7.0 |
| 2. Ենթադրությունների հետ կապված ռիսկերի առանձին հանդես գալու պայմաններում, այդ թվում | |
| 2.2.1. 1.5 տոկոսային կետով ավելի ցածր գնաճի ռիսկ | -1.8 |
| 1.2.2. Փոխարժեքի առավելագույնը 5.0% արժեզրկման ռիսկ | +10.7 |
| 1.2.3 Ներմուծման 8.7% նվազման ռիսկ | -12.8 |
| Վերոնշյալ ռիսկերի միաժամանակյա հանդես գալու պայմաններում | -13.2 |

Այսպիսով, գնահատվում է, որ հարկային եկամուտների վրա ազդող վերոնշյալ ռիսկերի միաժամանակյա ի հայտ գալու պարագայում հարկային եկամուտների ծրագրված մակարդակից շեղումը կկազմի շուրջ 13.2 մլրդ. դրամ` նվազման ուղղությամբ: Մյուս կողմից, կարելի է նկատել, որ հարկային եկամուտների ծրագրված մակարդակից շեղումը ավելի էական կլինի, եթե ի հայտ գան միայն ՀՆԱ-ի և ներմուծման գծով ռիսկերը:

Հարկային եկամուտների վրա առանձին ռիսկերի ազդեցության չափի վերաբերյալ պատկերացում են տալիս նաև ստորև ներկայացվող զգայունության գնահատականները, սակայն այս դեպքում դիտարկվում է հարկային եկամուտների աճի վրա ազդող գործոնների աճերի 1% փոփոխության ազդեցությունը, ինչը ներկայացված է հարկային եկամուտների զգայունության աղյուսակում:


1. Հարկային եկամուտների զգայունությունը հիմնական տնտեսական գործոնների նկատմամբ, տոկոս

|  |  |  |  |  |
| --- | --- | --- | --- | --- |
|  | ՀՆԱ | Գնաճ | Փոխարժեք | Ներմուծում |
| Միջին տարեկան ազդեցություն | 0.26 | 0.09 | 0.18 | 0.08 |

Ինչպես երևում է աղյուսակից հարկային եկամուտների աճի վրա ազդող էական գործոններ են հանդիսանում իրական ՀՆԱ փոփոխությունը և փոխարժեքի փոփոխությունը:

Հարկային եկամուտների կանխատեսումների հետ կապված անորոշությունների և ռիսկերի հաշվեկշռի վերաբերյալ գնահատականները իրենց արտացոլումն են գտել ստորև ներկայացվող հարկային եկամուտների հավանականային բաշխման գծապատկերում և համապատասխան աղյուսակում (տես Գծապատկեր 10 և Աղյուսակ 9) [[33]](#footnote-33):

1. Հարկային եկամուտների տարեկան աճի տեմպերի կանխատեսում­ների հավանականային բաշխումը, տոկոս[[34]](#footnote-34)



Ակնհայտորեն, կենտրոնական կանխատեսումներից հարկային եկամուտների աճի շեղման ուղղությամբ ռիսկերն առավելապես նվազման ուղղություն ունեն: Կանխատեսումների բաշխման հավանականությունները առավել պարզորոշ երևում են ստորև բերվող աղյուսակում:

1. Հարկային եկամուտների կանխատեսումների հավանականային բաշխումը

| Հարկային եկամուտների աճի միջակայքը | Հարկային եկամուտների աճի` տվյալ միջակայքում ձևավորվելու հավանականությունը | | | |
| --- | --- | --- | --- | --- |
| 2018-I | 2018-II | 2018-III | 2018-IV |
| 2-6% | 0.36 | 0.34 | 0.23 | 0.23 |
| 6-10% | *0.53* | *0.53* | *0.55* | *0.55* |
| 10-14% | 0.05 | 0.07 | 0.19 | 0.19 |

Աղյուսակ 9-ի առաջին սյունը ներկայացնում է հարկային եկամուտների աճի հավանա­կանային միջակայքերը, իսկ 2-ից 5-րդ սյուները նշված միջակայքերից յուրաքանչյուրում այդ աճի ձևավորվելու հավանականությունները` ըստ 2018 թվականի կանխատեսվող եռամսյակների:

Պարզության համար աղյուսակում ներկայացվել են միայն տարեվերջում ամենահա­վանական 6-10% հարկային եկամուտների աճի միջակայքը և հարակից՝ համապատասխանաբար 2-6% և 10-14% միջակայքերը: Ընդհանուր հավանականությունը, որ հարկային եկամուտների աճը կգտնվի 2-10 միջա-կայքում, կազմում է ավելի քան 78%: Ակնհայտ է, որ վերոնշյալ երեք միջակայքերի շարքում 6-10% միջակայքում հարկային եկամուտների աճի ձևավորվելու հավանականությունը 2018 թվականի ավարտին ամենաբարձրն է: Միաժամանակ, հաշվի առնելով նվազման ուղղությամբ ազդող ռիսկերի ազդեցության գերակշռությունը, ավելի մեծ է կենտրոնական միջակայքից ներքև, քան թե վերև ձևավորվելու հավանականությունը:

Հավելված

Իրական ՀՆԱ-ի և հարկային եկամուտների կանխատեսումների հավանականային բաշխման գծապատկերի կառուցումը

Իրական ՀՆԱ և հարկային եկամուտների կանխատեսումների հավանականային բաշխումը ներկայացնող գծապատկերները ցույց են տալիս տնտեսության զարգացման ապագա ընթացքի վերաբերյալ Կառավարության գնահատականները` տնտեսական աճի ծրագրային ցուցանիշների վերաբերյալ, ինչպես նաև հարկային եկամուտների հավաքագրման կանխատեսվող ընթացքը:

Կանխատեսումների հավանականային բաշխման գծապատկերի կառուցման անհրաժեշտությունը պայմանավորված է նրանով, որ բոլոր կանխատեսումները ինչ-որ չափով անորոշ են: Կարևոր են հաշվի առնվել ոչ միայն կոնկրետ կանխատեսված արժեքները, այլ նաև բոլոր այն վերոնշյալ ռիսկերը, որոնց արդյունքում կարող են շեղումներ առաջանալ իրական ՀՆԱ կանխատեումների և հարկերի կանխատեսումների կենտրոնական արժեքներից: Հիմնվելով միայն կետային կանխատեսումների վրա հնարավոր չէ բավարար չափով տեղեկատվություն ներկայացնել դրանց հետ կապված անորոշությունների և դրանց աղբյուրների վերաբերյալ: Այդ պատճառով կարևորվում է որոշակի վստահության միջակայքի կառուցման խնդիրը, որը թույլ կտա գնահատել իրադարձությունների զարգացման հավանական ընթացքը: Իրական ՀՆԱ և հարկերի կանխատեսումների հավանականային բաշխման ներկայացված գծապատկերները հիմնվում են Անգլիայի բանկի կողմից մշակված մեթոդաբանության վրա և հաշվի են առնում կանխատեսումների հավանականային բաշխման ասիմետրիկության առկայությունը:

Հայաստանի համար իրական ՀՆԱ-ի և հարկերի աճի կանխատեսումների բաշխման գծապատկերները կառուցվել են երեք չափորոշիչների հիման վրա.

1. կենտրոնական արժեքները,

2. անորոշության չափը (դիսպերսիան), որը ստանալու համար հիմք են հանդիսացել փաստացի պատմական շարքերի կանխատեսումային սխալները և

3. ռիսկերի հարաբերական հաշվեկշիռը՝ անհամաչափության գործակցի գնահատման նպատակով:

Ունենալով կանխատեսված կենտրոնական արժեքները, անորոշության չափը (ցրվածքը) և ռիսկերի հաշվեկշիռը` կառուցվել է իրական ՀՆԱ-ի և հարկերի կանխատեսումների հավանականային բաշխան գրաֆիկը 2017 թվականի համար` ըստ եռամսյակների:

ՀՆԱ-ի և հարկերի կանխատեսման գծապատկերներում կենտրոնական մուգ (կարմիր) ավելի նեղ միջակայքը ներառում է նաև կանխատեսման կենտրոնական սցենարը (կանխատեսված արժեքները): Որքան հավանականային կանխատեսումները հեռանում են կենտրոնական սցենարից, այնքան ավելի ցածր է դառնում դրանց իրագործման հավանականությունը, ինչը գծապատկերում արտահայտվում է ավելի թույլ գունավորմամբ: Ներկայացված բաշխումը սիմետրիկ չէ, քանի որ ապագայի համար առկա են տնտեսական աճի և հարկերի կենտրոնական կանխատեսումից ավելի ցածր մակարդակների ձևավորման ռիսկեր:

#### Պետական բյուջեի վրա կանխատեսված մակրոտնտեսական ցուցանիշներից շեղման ռիսկերի ազդեցության ընդհանուր գնահատականը և դրանց մեղմման հնարավորությունները

Պետական բյուջեի հոսքերի գծով ռիսկերի ընդհանուր ազդեցության գնահատականը, որը ներկայացված է Աղյուսակ 10‑ում ներառում է ինչպես հարկային եկամուտների, այնպես էլ պետական բյուջեի այլ հոսքերի վրա մակրոտնտեսական ռիսկերի ազդեցության քանակական գնահատականները:

1. Հարկային եկամուտների և պետական բյուջեի այլ հոսքերի գծով ռիսկերի ընդհանուր ազդեցության գնահատականը[[35]](#footnote-35)

| Ռիսկի տեսակը, *մլրդ ՀՀ դրամ* | 2018 |
| --- | --- |
| Ընդհանուր | -19.6 |
| 1.Կանխատեսածից 1.6 տոկոսով ավելի ցածր ՀՆԱ ձևավորում | -7.0 |
| 2.Ենթադրությունների հետ կապված ռիսկեր, այդ թվում | -12.6 |
| 2.1. 1.5 տոկոսային կետով ավելի ցածր գնաճի ռիսկ | 3.0 |
| 2.2. Փոխարժեքի առավելագույնը 5 % -ով արժեզրկման ռիսկ | 6.2 |
| 2.3. Ներմուծման 8.7 տոկոսով նվազման ռիսկ | -12.8 |
| 2.4. Արտաքին ֆինանսական միջոցների չստացման ռիսկեր | -8.9 |
| Ֆինանսավորման պահանջ (-պահանջի մեծացում, + պահանջի նվազում) | |

Աղյուսակ 10-ում ցույց են տրված գնահատված լրացուցիչ ֆինանսական ռիսկերը, որոնք կհանգեցնեն լրացուցիչ ֆինանսավորման պահանջի առաջացման: Ակնհայտորեն երևում է, որ գնաճի և փոխարժեքի գնահատված տատանումների հետևանքով կնվազի նախատեսված ֆինանսավորման պահանջը և համապատասխանաբար կփոփոխվեն նաև պետական բյուջեի ծախսերը` նվազման ուղղությամբ: Ինչ վերաբերում է արտաքին ֆինանսավորմամբ իրականացվող վարկային միջոցներից ֆինանսական ռիսկերի առաջացմանը, ապա վերջինս գնահատվում է ելնելով նախորդ տարիների ընթացքում ծրագրված և կատարված թերակատարումների արդյունքներով[[36]](#footnote-36):

Հաշվի առնելով մակրոտնտեսական ցուցանիշների կանխատեսվող մակարդակից վերոնշյալ հնարավոր շեղումների ռիսկերի գնահատականները` ՀՀ պետական բյուջեի եկամուտների հավաքագրման և ծախսերի կատարման տեսանկյունից 2018 թվականին ՀՀ պետական բյուջեի դեֆիցիտի լրացուցիչ ֆինանսավորման պահանջը կկազմի շուրջ 20.0 մլրդ ՀՀ դրամ կամ ՀՆԱ-ի 0.3%-ը: Ընդ որում` ՀՀ կառավարության տնտեսական քաղաքականության հիմնական նպատակադրումը լինելու է սոցիալական բնույթի ծախսերի կրճատման բացառումը, իսկ հնարավորության դեպքում` բյուջեի ծախսերի ամբողջական իրականացումը:

Նշենք, որ վերոնշյալ ռիսկերի ի հայտ գալու պայմաններում 2018 թվականին ֆինանսական հնարավոր պահանջ առաջանալու դեպքում ՀՀ կառավարությունը կարող է ընդունել որոշում 2018թ. պետական բյուջեի տարեկան հատկացումների ընդհանուր գումարը` դրանց ընդհանուր ծավալի 10 տոկոսը չգերազանցող չափով կրճատելու մասին՝ ըստ պետական բյուջեի մասին օրենքով սահմանված ուղղությունների ՀՀ կառավարության սահմանած համամասնություններով:

## ՌԻՍԿԵՐԻ ԿԱՌԱՎԱՐՄԱՆ ՀՆԱՐԱՎՈՐՈՒԹՅՈՒՆՆԵՐԸ ԵՎ ԳՈՐԾԻՔՆԵՐԸ

### Ռիսկերի կառավարման հնարավորությունները

#### Ռիսկերի արագ ախտորոշում

Հնարավոր ռիսկերի արագ ախտորոշումը թույլ կտա խուսափել լրացուցիչ կորուստներից` արագ արձագանքման միջոցով: Ախտորոշման համար առկա են նաև համապատասխան ուղղորդող տնտեսական, ֆինանսական ցուցանիշներ և ինդեքսներ, այդ թվում` տնտեսական ակտիվության ցուցանիշը, ԿԲ-ի կողմից հաշվարկվող առաջնորդող ինդեքսները և հարցման արդյունքները:

#### Ռիսկերի դրսևորման դեպքում լրացուցիչ ֆինանսավորման պահանջի ծածկման հնարավորություններ

Վերոնշյալ ռիսկերի դրսևորման արդյունքում բազային սցենարի համեմատ լրացուցիչ ֆինանսավորման պահանջը կարող է ծածկվել հետևյալ արտաքին և ներքին աղբյուրների հաշվին:

* Արտաքին աղբյուրներ
* Եվրազեսի հակաճգնաժամային ֆոնդից Հայաստանին հատկացվող բյուջետային աջակցության վարկի ծավալների մեծացում.
* Ներքին աղբյուրներ
* Լրացուցիչ պետական արժեթղթերի տեղաբաշխում, որը կզուգորդվի ՀՀ կենտրո-նական բանկի կողմից արժեթղթերի երկրորդային շուկայում մասնակցության մեծացմամբ,
* տարեկան ծախսերի խնայողության հաշվին միասնական հաշվի մնացորդի օգտագործումը:
* Չեն բացառվում նաև ռիսկերի դրսևորման պարագայում պակասուրդի մեծացումը հնարավորինս զսպելու նպատակով ծախսերի գծով կասեցումներ (օրենքով ՀՀ կառավարությանը վերապահված իրավասության սահմաններում):

### Ռիսկերի կառավարման մեխանիզմները և գործիքակազմը

Հնարավոր ռիսկերի կառավարման համար արդեն առկա են համապատասխան մեխանիզմներ և գործիքներ, ինչպես նաև դրանց կիրառման փորձ: Աշխարհում և Հայաստանում կիրառված գործիք-ները, այդ թվում ֆինանսական և ոչ ֆինանսական բնույթի, ներկայացվում են ստորև (Աղյուսակ 11).

1. Հակաճգնաժամային միջոցառումներն աշխարհում և Հայաստանում (+,- նշանակում է կիրառվել է կամ չի կիրառվել Հայաստանում)

| Աշխարհում | Հայաստանում[[37]](#footnote-37) |
| --- | --- |
| Ֆինանսական գործիքներ |  |
| *Աջակցություն ֆինանսական կազմակերպություններին, խնդրահարույց ակտիվների ետգնմամբ* | - |
| *Աջակցություն իրական հատվածի խոշոր (համակարգաստեղծ) ընկերություններին* | + |
| *Աջակցություն իրական հատվածի ՓՄՁ-ներին* | + |
| *Գործազուրկների օգնության ծրագրի իրականացում* | + |
| *Սոցիալական բնույթի ծախսերի պահպանում* | + |
| *Ֆինանսական համակարգի կողմից տնտեսության տար­բեր ոլորտներին տրվող վարկերի վերաֆինանսավորում* | + |
| Ոչ ֆինանսական գործիքներ |  |
| *Բանկային տոկոսադրույքի իջեցում* | + |
| Հիփոթեկային գործակալությունների ազգայնացում | - |
| Պետբյուջեի միջոցներով հիմնադրամների կամ այլ ֆինան­սական միջնորդների ստեղծում ֆինանսական օժանդակության նպատակով | + |
| *Կրթական ծրագրերի իրականացման ակտիվացում միջին խավի եկամուտները պահպանելու նպատակով* | + |
| *Հարկային դաշտի թուլացում` հատկապես փոքր տնտես­վա­րողների համար* | + |
| *Ներդրումների խրախուսում տարբեր օրենսդրական փոփոխու­թյուններով* | + |
| (+,- նշանակում է կիրառվել է կամ չի կիրառվել Հայաստանում) | |

Նշված գործիքների կիրառությունը ապացուցեցին ճգնաժամին հակազդելու արդյունավետու­թյունը, ինչով էլ պայմանավորված կշարունակվի նույն գործիքակազմի կիրառումը հնարավոր ճգնաժամին հակազդելու համար: Միաժամանակ, հաշվի առնելով նաև այն հանգամանքը, որ երկիրը արդեն ունի նշված գործիքների կիրառության փորձառություն, կառավարությունը հնա­րավորություն կունենա առավել արագ և ժամանակին ապահովել նշված գործիքների կիրա­ռությունը:

### Ռիսկերի ազդեցության մեղմման հնարավորությունների ընդհանուր գնահատականը

Այսպիսով տնտեսական աճի նվազման ուղղությամբ ռիսկերի դրսևորման պարագայում Կառավարության քաղաքականության հիմնական նպատակադրումը պետք է լինի սոցիալական բնույթի ծախսերի կրճատման բացառումը, իսկ հնարավորության դեպքում` բյուջեի ծախսերի ամբողջական իրականացումը, ինչը կպահանջի ՀՆԱ-ի 0.34-0.5 տոկոսը:

Հետևաբար, հնարավոր ռիսկերի ի հայտ գալու պարագայում առաջնային պետք է լինի զսպել հնարավոր պարտքի մեծացումը և ռիսկերի չեզոքացումը հնարավորինս իրականացնել ծախսերի գծով կասեցումների ճանապարհով:

# ՄԱՍ II- Ա ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ

## Միջնաժամկետ հարկաբյուջետային սկզբունքները և ցուցանիշները

ՀՀ 2018 թվա­կա­­նի պետական բյուջեի նախագծի մշակման ընթացքում ՀՀ կա­ռա­վա­­րու­թյունն առաջնորդվել է ՀՀ 2018-2020թթ. Պետական միջնաժամկետ ծախսերի ծրագրով ամրագրված հիմնական սկզբունքներով: Ստորև բերված Աղյուսակ 12‑ում ներկայացված են 2016-2018թթ հար­կա­բյու­ջե­տա­յին քա­ղաքականությունն արտացոլող ամփոփ ցուցանիշները:

1. 2016-2018թթ հարկաբյուջետային ամփոփ ցուցանիշները

| Ցուցանիշներ | 2016թ փաստացի[[38]](#footnote-38) | 2017թ  ծրագիր[[39]](#footnote-39) | | 2018թ նախագիծ |
| --- | --- | --- | --- | --- |
| Ա. Արտահայտված մլրդ դրամով | | | | | |
| 1. Ընդամենը եկամուտներ | 1,135.9 | 1,210.0 | 1,308.3 | |
| այդ թվում` |  |  |  | |
| - ներքին եկամուտներ | 1,107.6 | 1,179.1 | 1,272.5 | |
| որից` |  |  |  | |
| - հարկեր և պետական տուրքեր | 1,076.9 | 1,135.0 | 1,248.5 | |
| 2. Ընդամենը ծախսեր | 1,420.6 | 1360.1 | 1,465.2 | |
| այդ թվում` |  |  |  | |
| - ընթացիկ ծախսեր | 1,260.6 | 1,261.5 | 1,307.2 | |
| - ոչ ֆինանսական ակտիվների հետ գործառնություններ | 160.0 | 98.6 | 158.0 | |
| 3. Դեֆիցիտ (պակասուրդ) | 284.7 | 150.1 | 156.9 | |
| Բ. Արտահայտված ՀՆԱ-ի նկատմամբ %-ով | | | | | |
| 1. Ընդամենը եկամուտներ | 22.4 | 22.4 | 22.4 | |
| որից` |  |  |  | |
| - ներքին եկամուտներ | 21.8 | 21.8 | 21.7 | |
| որից` |  |  |  | |
| - հարկեր և պետական տուրքեր | 21.2 | 21.0 | 21.3 | |
| 2. Ընդամենը ծախսեր | 28.0 | 25.2 | 25.0 | |
| այդ թվում` |  |  |  | |
| - ընթացիկ ծախսեր | 24.8 | 23.3 | 22.3 | |
| - ոչ ֆինանսական ակտիվների հետ գործառնություններ | 3.1 | 1.8 | 2.7 | |
| 3. Դեֆիցիտ (պակասուրդ) | 5.6 | 2.8 | 2.7 | |
| Անվանական ՀՆԱ (մլրդ դրամ) | 5,079.9 | 5,405.0 | 5,850.7 | |

Հիմք ընդունելով ՀՆԱ-ի 22.36 %-ի չափով կանխատեսված ՀՀ 2018 թվականի պե­տա­կան բյու­ջեի եկամուտների մակարդակը և ելնելով ՀՆԱ-ի 2.68 %-ի չափով դեֆի­ցի­տի ֆինան­սա­վոր­ման հնարավորություններից, ՀՀ կառավարությունը ծրագրում է 2018 թվա­կանին ապահովել ծախսերը ՀՆԱ-ի 25.04 %-ի կամ 1,465.2 մլրդ դրամի չափով:

# ՄԱՍ II – Բ.ՀԱՐԿԱԲՅՈՒՋԵՏԱՅԻՆ ՑՈՒՑԱՆԻՇՆԵՐԻ ԿԱՆԽԱՏԵՍՈՒՄ

ՀՀ 2018 թվականի պետական բյուջեի նախագծի եկամուտների, ծախսերի, դեֆիցիտի մակարդակները ձևավորվել են մակրոտնտեսական զարգացումների ակնկալվող սցենարի սահ­մաններում, որը ներկայացվել է սույն ուղերձի մաս II-Ա-ում:

## ԵԿԱՄՈՒՏՆԵՐԻ ԿԱՆԽԱՏԵՍՈՒՄՆԵՐ

ՀՀ 2018 թվականի պետական բյուջեի նախագծով նախատեսված բյուջետային եկա­մուտների կազմում, ինչպես և նախորդ տարիներին, գերակշիռ մաս են կազմում հար­կային եկամուտների և պետական տուրքերի գծով ակնկալվող մուտքերը, ինչը ներկայացված է Գծապատկեր 11-ում:

1. ՀՀ 2018 թվականի պետական բյուջեի նախագծով նախատեսված բյուջետային եկամուտների կառուցվածքը (%-ով ընդհանուրի նկատմամբ)

ՀՀ 2018 թվականի պետական բյուջեի նախագծով նախատեսվել է 1,308.3 մլրդ դրամ եկա­մուտ­­ներ, որից հարկային եկամուտների և պետական տուրքերի գծով` 1,248.5 մլրդ դրամ: Բյուջետային եկամուտների` ըստ առանձին եկամտատեսակների կանխա­տե­սում­ների ման­­րամասները ներկայացված են «Հայաստանի Հանրապետության 2018 թվականի պե­տա­­կան բյուջեի մասին» ՀՀ օրենքի նախագծի բացատրագրի` եկամուտների կան­խա­տես­մանը վերաբերվող մասում (սույն ուղերձի մաս 3):

## 2018 ԹՎԱԿԱՆԻ ԾԱԽՍԵՐԻ ՄԱԿԱՐԴԱԿԸ ԵՎ ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ

Հաշվի առնելով ՀՀ 2018 թվականի պետական բյուջեի եկամուտների կանխատեսվող մակարդակը և դեֆիցիտի ու պետական պարտքի նպատակային ցուցանիշները, որոնք ներկա­յացվում են հաջորդ բաժնում, ՀՀ կառավարությունը ՀՀ 2018 թվականի պետական բյուջեի ծախսերի ծավալը առաջարկում է սահմանել 1,465.2 մլրդ դրամի չափով:

ՀՀ կա­ռա­վա­րու­թ­յունն առաջիկա տարիներին առավել կարևորում է պետական բյուջեի ծախ­սային հետևյալ գերա­կա­յու­թ­յուն­ները (սույն ծրագրի իմաստով գերա­կայու­թյուն են համարվում այն ոլորտները, որոնց հատ­կացվում են լրա­ցուցիչ բյուջետային ռեսուրսների զգալի մասը կամ որոնց ֆինանսավորման համար ներգրավում են վար­կային ռեսուրսներ).

* սոցիալական ոլորտի առանձին ճյուղերում (մասնավորապես՝ կրթություն, առող­ջա­պա­հու­թ­յուն, սոցիալական պաշտպանություն), ինչպես նաև պետական կառավարման բնագա­վա­ռում պե­տա­կան մար­մին­ների գործունեության արդյունավետության, նպատա­կաուղղվա­ծության և հաս­ցեա­կա­նության մա­կար­դա­կի բարձրացման, նրանց կողմից հանրությանը մատուցվող ծառա­յությունները բնակչության համար ավե­լի մատչելի դարձնելու նպատակով իրականացվող բարեփո­խումների ֆինանսական ապա­հովում,
* հանրապետության տարածքային ամբողջականությունը, տարածաշրջանում կայունու­թյու­նը և Արցախյան հակամարտության կողմերի ուժերի հավասարակշռությունը պահպա­նելու նպա­տակով պաշտ­պանության և ազգային անվտանգության կառույցների կենսագործու­նեության համար անհրաժեշտ ֆինանսական ապահովում,
* տնտեսության առանձին ոլորտներում (մասնավորապես և հիմնականում՝ գյուղատնտեսություն, ջրային տնտե­­­սու­թյուն, ճանապարհային տնտեսություն և էներգետիկա) ենթակա­ռուց­վածքների վերա­կանգնման և զար­գաց­ման ծրագրերի իրականացում:

Ստորև բերված Աղյուսակ 13-ում ներկայացված են ՀՀ 2018թ պե­տական բյուջեից ծախ­սերի հիմնական ուղղություններին բաշխվող հատկացումների տեսա­կարար կշիռները (տոկոսներով)՝ պետական բյուջեի ընդ­հա­նուր ծախսերի նկատմամբ:

1. ՀՀ 2018 թ պետական բյուջեից հիմնական ուղղություններին բաշխվող հատկացումների տեսակարար կշիռները (%-ով) ընդամենը ծախսերի մեջ

| Ուղղությունները | 2018թ նախագիծ |
| --- | --- |
| Սոցիալ-մշակութային ճյուղեր | 44.2 |
| Պաշտպանություն, ազգային անվտանգություն, հասարակական կարգի պահպանության, քրեակատարողական և արտակարգ իրավիճակների համակարգեր | 22.2 |
| Տնտեսության ճյուղեր | 11.2 |
| Պետական պարտքի սպասարկում | 9.6 |
| Աջակցություն տեղական ինքնակառավարման մարմիններին (ֆինանսական համահարթեցման դոտացիաներ և այլ դոտացիաներ) | 3.4 |

Այս ծախսերի վերաբերյալ տեղեկատվությունն ըստ հիմնական բաղադրիչների և ման­րա­մաս­­ների ներկայացված է «Հայաստանի Հանրապետության 2018 թվականի պե­տա­կան բյուջեի մասին» ՀՀ օրենքի նախագծի բացատրագրում:

## ՖԻՆԱՆՍԱՎՈՐՈՒՄԸ ԱՐՏԱՔԻՆ ԱՂԲՅՈՒՐՆԵՐԻՑ

2018 թվականին, ինչպես և նախորդ տարիներին, բյուջետային մուտքերի ընդհանուր ծա­­վալը ձևավորվելու է նաև բյուջետային որոշ ծախսերի ֆինանսավորման համար օտար­երկր­յա պետություն­­ների և միջազգային կազմակերպությունների կողմից պաշտո­նա­կան դրա­մա­շնորհ­ների և արտոնյալ վարկերի տեսքով Հայաստանի Հանրապետությանը հատ­կաց­վող աջակ­ցու­թյան հաշվին: Ստորև ներկայացված Գծապատկեր 12-ում արտացոլված են 2018 թվականի բյուջետային մուտքերի ընդհանուր գումարում ներքին և արտաքին աղբյուր­ներից ստացվելիք մուտքերի տեսա­կարար կշիռները (տոկոսներով):

1. ՀՀ 2018 թվականի պետական բյուջեի մուտքերի ընդհանուր գումա­րում ներքին և արտաքին աղբյուրներից ստացվելիք մուտքերի տեսակարար կշիռները (%) ընդամենը մուտքերի մեջ

Այս հարցի վերաբերյալ տեղեկատվությունը ըստ հիմնական բաղադրիչների և մանրա­մասների ևս ներկայացված է «Հայաստանի Հանրապետության 2018 թվականի պետական բյուջեի մասին» ՀՀ օրենքի նախագծի բացատրագրում:

## ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ԵՎ ՊԱՐՏՔԻ ՄԱԿԱՐԴԱԿԸ

ՀՀ 2018 թվականի պետական բյուջեի դեֆիցիտը ծրագրավորվել է ՀՆԱ-ի 2.7 %-ի չա­փով և կազմում է 156.9 մլրդ դրամ: Վերը նշված բյուջետային դեֆիցիտի ֆի­նան­­սավոր­ման աղբյուր­ներում ներքին աղբյուրների տեսակարար կշիռը ընդհանուրի մեջ կկազ­մի 49.1% (շուրջ 76.9 մլրդ դրամ): Դեֆիցիտի ֆինանսավորման ներքին աղբյուրների հիմ­նա­կան մասը 2018 թվականին ձևավորվելու է պե­­տական արժեթղթերի տեղաբաշխումից գոյացող մուտքերից, ելքերի ֆինան­սա­վոր­մանն ուղղվող ՀՀ 2018 թվականի պետական բյուջեի տարեսկզբի ազատ մնացորդի միջոց­ներից, կայունացման դեպոզիտային հաշվի միջոցներից, ինչպես նաև տնտեսվարող սուբյեկտներին տրա­մադրված բյուջետային վարկերի զուտ մուտքերից (տրամադրվածից հանած մարումները):

Դեռևս զգալի են արտաքին աղբյուրներից` միջազգային կազմակերպություններից (հիմնա­կանում Համաշխարհային բանկից) և օտարեր­կր­յա պետություն­նե­րից ստաց­վելիք ար­տոն­­յալ վարկերի հաշվին պետական բյուջեի դեֆիցիտի ֆի­նան­սա­վորմանն ուղղվող միջոց­ները: ՀՀ պետա­կան պարտքը բնութագրող 2016 թվականի փաստացի և 2017 ու 2018 թվականների համար կան­խատեսվող հիմնական ցուցանիշները ներկայացված են Աղյուսակ 14‑ում:

1. ՀՀ պետական պարտքը 2016-2018 թթ (մլն ԱՄՆ դոլար, տարեվերջի դրությամբ)

| Ցուցանիշներ | 2016 | 2017 | 2018 |
| --- | --- | --- | --- |
| Պետական պարտք՝ ընդամենը | 5,942.1 | 6,796.2 | 7,167.8 |
| այդ թվում` |  |  |  |
| արտաքին պարտք | 4,805.6 | 5,536.3 | 5,805.5 |
| որից` Կենտրոնական բանկի պարտք | 504.7 | 601.4 | 599.8 |
| ներքին պարտք | 1,136.5 | 1,259.9 | 1,362.4 |
| ՀՀ կառավարության պարտք, մլրդ դրամ | 5,437.4 | 6,194.8 | 6,568.1 |

Ինչպես երևում է Աղյուսակ 14-ից, 2016-2018 թվական­նե­րի տարեվերջի դրությամբ պետական պարտքի գերակշռող մասը բաժին է ընկնում արտաքին պարտքին (համա­պա­տաս­խանա­բար 80.9 %-ը, 81.5 % և 81.0 %-ը):

### Ժամկետանց պարտքեր

ՀՀ կառավարությունը, ինչպես և նախկինում, կարևորում է ժամկետանց բյուջետային պարտ­քերի առաջացման կանխարգելումը, քանի որ դրանք ուղղակի վտանգ են ներ­կա­յաց­­նում տնտեսության բնականոն կենսագործունեության՝ հետևաբար նաև, երկրի անվտանգության և կայության համար: Պետական բյուջեի շահառուների ոչ ժամանակին և ամբողջ ծավալով վճարումները հանգեցնում են շղթայական ազդեցության, որն իր ակհայտ բացասական հետևանքն է ունենում թե՛ առհասարակ տնտեսավարողների միջև տնտեսական հարաբերությունների և թե՛ մասնավորապես պետական բյուջեի եկամուտների՝ հետևաբար նաև դրանցով լուծվող խնդիրների վրա: Այդ կապակցությամբ նախատեսվում է, որ, ինչպես և նախկինում, կառավարությունը բոլոր ջանքերը կներդնի, որպեսզի բոլորն ապահովեն իրենց պարտականությունների պատշաճ կատարումը.

* Կառավարությունը ժամանակին և ամբողջ ծավալով կատարի պետական բյուջեի ծախսային ծրագրերի շրջանակում ստանձնած բոլոր պարտավորությունները,
* Բոլորը վճարեն բոլոր՝ օրենսդրության համաձայն հաշվարկվող պետական բյուջեի նկատմամբ հարկային և այլ պարտավորությունները,
* Մարվեն հարկային գերավճարները և թույլ չտրվի նոր ապառքներ կուտակում:

### Հարկաբյուջետային ռիսկերը

ՀՀ 2018 թվականի պետական բյուջեի նախագծի իրատեսության տեսանկյունից առանց­­քա­յին նշանակություն ունի ծրագրային սցենարից հնարավոր հիմնական շեղումների գնա­­հա­տա­կանը: Ընդ որում, այդ շեղումները հարկաբյուջետային շրջանակի վրա կարող են ունե­նալ ինչպես դրա­կան, այնպես էլ բացասական ազդեցություն: Այդուհանդերձ, առավել կարևոր են այն շե­ղում­ները, որոնք կարող են հանգեցնել բացասական հետևանքների և պա­­հանջելու են հա­մա­պա­տաս­խան վերանայումներ կատարել ծախսերի ծրագրերում: Այդ իմաս­տով ՀՀ 2018 թվականի պե­տա­կան բյուջեի նախագծի հարկաբյուջետային կանխատե­սում­ները պարու­նա­կում են որոշակի ռիսկեր և ռիսկային համապատասխան գործոնների բացա­հայտումը և դրանց գնահատականները նպատակ են հետապնդում որոշակիացնել նախագծում կատարվելիք հնարավոր ճշգրտումների շրջանակները:

#### Ռիսկերի աղբյուրները

ՀՀ 2018 թվականի պետական բյուջեի նախագծի շրջանակներում կարելի է տարան­ջատել ռիսկերի հետևյալ աղբյուրները, որոնք կարող են հանգեցնել կանխատեսված ծրագրային ցուցանիշներից բացասական շեղումների.

* ներքին աղբյուրների հաշվին ձևավորվող, և
* արտաքին աղբյուրներից ակնկալվող ֆինանսական միջոցների մասերով:

Ներքին աղբյուրների հաշվին ձևավորվող ֆինանսական միջոցներ. 2018 թվա­կանի պետական բյուջեի եկամտային մասը նախատեսվում է ապահովել հիմ­­­նա­կանում հար­կային եկամուտների և պետական տուրքերի հաշ­վին, որոնք կկազմեն ընդհանուր եկա­մուտների 95.4%-ը: Վեր­ջին­նե­րիս հա­վա­քագրումը մե­ծա­պես կախվածության մեջ կլինի մի կողմից մակրո­տնտե­սա­կան զար­գացումների կան­խա­տես­վող և արձանագր­վե­լիք մի­տում­­ների հա­մա­պա­տաս­խա­նու­թյու­նից, իսկ մյուս կող­մից հար­կերի հավաքագրման բնա­գա­վա­ռում ՀՀ կառավարության վար­չա­րա­րական մի­ջո­ցա­ռում­­ների իրականացման արդյու­նա­վե­­տու­թյու­նից: Նշված գոր­ծոն­նե­րից բացի, այս դեպ­քում էական դեր ունի նաև հան­րա­պե­տու­թյունում տնտե­սական մի­ջավա­յրի վրա ներ­քին քա­ղա­քական դաշտում զարգացումների և ար­տաքին գործոնների ազդեցու­թյուն­ները:

Մակրոտնտեսական զարգացումների կանխատեսվող և արձանագրվելիք միտումների հա­­մա­պատասխանություն. Մակրոտնտեսական շրջանակում կատարված կանխատե­սում­նե­րի մա­սով առկա ռիսկերի մասին նշվել է սույն ուղերձի I-Բ մասում:

Վարչարարական միջոցառումների իրա­կանացում. ՀՀ կառավարությունը սկզբուն­քայ­նո­րեն շա­րունակում է իրականացնել իր կողմից որդե­գր­ված` ստվերային տնտեսության ծա­վալ­ների կրճատմանն ուղղված քաղաքա­կա­նու­թյու­նը, դրա­­­նով իսկ նպաստելով հարկային եկամուտ­նե­­­րի և պետական տուրքերի հա­վա­քա­­գրման բնագավառում իրա­վի­ճա­­կի բա­րե­լավ­մա­նը: Այս դեպքում տնտեսության ստվե­­­­րային հատ­վածի կրճատ­ման և լրացուցիչ բյուջետային մուտ­քերի հա­վա­քա­գրման գրա­վա­­­­կանը հար­կային և մաքսային մար­մինների կողմից իրակա­նացվելիք մի­ջո­ցա­­ռում­նե­րի բա­­­րեհաջող ընթացքն է:

Արտաքին աղբյուրներից ակնկալվող ֆինանսական միջոցներ. 2018 թվա­­կանին արտաքին աղբյուրներից նախատեսվում է ստանալ ինչ­պես պաշ­տո­­նա­կան դրամաշնորհներ, այն­պես էլ վարկեր:

Պաշտոնական դրամաշնորհների և վարկերի մասով. Այդ միջոցների հատկացման հարցը կամ հա­­մա­­պա­տասխան մուտքերի ստացման ռիսկի գործոնը պայմանավորված է լի­նելու 2 հանգամանքով.

* բյուջետային աջակցության դրամաշնորհների/վարկերի դեպքում՝ ՀՀ կա­ռավարության կողմից հայտարարած և դոնորների կողմից հետաքրքրություն ցուցաբերած բարեփոխումների օրակարգի իրականացման ընթացքով:
* նպատակային դրամաշնորհների/վարկերի դեպքում՝ հաշվի առնելով, որ վերջիններս կապակցված են պետական բյուջեի ծախսային մասում կամ դեֆիցիտի ֆինանսավորման աղբյուր­ներում ընդգրկված բյուջետային կոնկրետ ծրագրերին, վերջիններիս կատարման (առաջացած վճարման պարտավորությունների) աստիճանով:

#### Ռիսկերի հնարավոր հետևանքները և ճշգրտումների ուղղվածությունը

Ներքին աղբյուրների հաշվին պետական բյուջեի եկամուտների ծրագրվածից ցածր մակարդակի պարագայում՝ փոխառու միջոցների լրացուցիչ ներգրավումը ոչ նպատակահարմար գտնելու դեպքում, են­թադրվում է բյուջետային ծախ­­­սերի կասեցմանը/կրճատմանն ուղղված միջացառումների իրականացում: Հաշվի առնելով այն հան­գա­մանքը, որ­ հար­­­­կա­յին եկամուտները հիմնականում կապակցված չեն որոշակի ծախ­սա­տե­սա­կի կամ ծրա­­գրի, ծախ­սե­րի ծրագրի վերանայումն իրականացվելու է` հիմք ընդունելով գե­րա­կա­­­յու­թյունները և առաջնահեր­թու­թյուն­ները:

Արտաքին աղբյուրներից մուտքերի թերստացման պայմաններում ծախսերի ծրա­­­գրի վերանայման մոտեցումները լինելու են տարբեր` կախված ծրագրերի բնույթից:

Համաձայն կանխատեսումների, ծրագրային ժամանակահատվածում, ի տարբե­րու­թյուն նախորդ տարիների, արտաքին օժան­դա­­կության կառուցվածքում գերակշռելու են նպատակային ծրագրերի ֆինանսավորման համար նախատեսված բյուջետային աջակցության պաշ­տո­նա­կան դրամաշնորհներն ու վարկերը (77.1%, Աղյուսակ 15):

1. 2018թ ակնկալվող արտաքին օժանդակությունն ըստ բնույթի

|  |  |  |
| --- | --- | --- |
| Ցուցանիշներ | Գումարը (մլրդ դրամներով) | Տեսակարար կշիռը արտաքին օժան­դա­կութ­յան ընդհանուր գումարում (%) |
| 1. Ընդհանուր բնույթի բյուջետային օժանդակություն | 54.1 | 22.9 |
| 1.1 Պաշտոնական դրամաշնորհներ | 6.5 | x |
| 1.2 Վարկեր | 47.6 | x |
| 2. Ծրագրային (նպատակային) օժանդակություն | 182.8 | 77.1 |
| 2.1 Պաշտոնական դրամաշնորհներ | 29.3 | x |
| 2.2 Վարկեր | 153.5 | x |
| Ընդամենը արտաքին օժանդակություն | 236.9 |  |

Բյուջետային փաթեթում ընդհանուր բնույթի բյուջետային օժանդակության թերստաց­ման պայ­­մաններում ծախսերի ծրագրի վերանայման անհրաժեշտության առաջացման դեպ­քում այդ վերանայումն իրականացվելու է` ելնելով ծախսերի գե­րա­­­կա­յու­թյան աստիճանից: Ծրագրային (նպատակային) պաշտոնական դրամաշ­նորհ­ների և վար­­կերի թերս­տացումը հանգեցնելու է այն ծրագրերի գծով ծախսերի կրճատ­մա­նը, որոնք ան­մի­ջա­­կանորեն ­կապակցված են ֆինանսավորման այդ աղբյուրներին:

ՀՀ 2018 թվականի պետական բյուջեի նախագծի հաշվարկներում «Հայաստանի Հան­րա­պետության բյուջետային հա­մակարգի մասին» ՀՀ օրենքի 21-րդ հոդվածի 8.1-րդ մա­սի պա­­հան­ջի համաձայն կիրառ­վել են ս.թ նոյեմբերի 1-ի դրությամբ ՀՀ արտար­ժու­թա­յին շու­­կա­յում ձևավորված տա­րա­դրա­մի փոխարժեքները ՀՀ դրամով:

1. ՀՀ 2018 թվականի պետական բյուջեի նախագծի հաշվարկներում կիրառված տարադրամների փոխարժեք­ները ՀՀ դրամով

| Տարադրամի տեսակը | Փոխարժեքը ՀՀ դրամով |
| --- | --- |
| 1 ԱՄՆ դոլար | 483.06 |
| 1 եվրո | 562.04 |
| 1 Մեծ Բրիտանիայի ֆունտ ստեռլինգ | 642.42 |
| 1 Ռուսաստանյան ռուբլի | 8.3 |
| 1 Շվեյցարական ֆրանկ | 482.72 |
| 1 Կանադական դոլար | 375.02 |
| 1 ճապոնական իեն | 4.238 |
| 1 Չինական յուան | 72.86 |

# ՄԱՍ III. «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2018 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԲԱՑԱՏՐԱԳԻՐ

ՀՀ համախմբված բյուջե

«Հայաստանի Հանրապետության 2018 թվականի պետական բյուջեի մասին» ՀՀ օրեն­քի նա­խագծով ՀՀ 2018 թվականի համախմբված բյուջեն կանխատեսվում է՝ եկա­մուտ­նե­րի գծով՝ 1,343.5 մլրդ դրամ (առանց միջբյուջետային փոխանցումներից ստացվող մուտ­քե­րի), ծախ­­սերի գծով` 1,500.5 մլրդ դրամ (առանց միջբյուջետային փոխանցումների) և դեֆի­ցի­տը՝ 157,0 մլրդ դրամ: Աղյուսակ 17-ում ներկայացվում են ՀՀ համախմբած բյուջեի 2012-2016թթ. փաստացի ցուցա­նիշները:

1. ՀՀ համախմբած բյուջեի 2012-2016թթ. փաստացի ցուցա­նիշները (մլրդ դրամ)

|  |  |  |  |  |  |
| --- | --- | --- | --- | --- | --- |
| Համախմբված բյուջե | 2012 փաստացի | 2013 փաստացի | 2014 փաստացի | 2015 փաստացի | 2016 փաստացի |
| Եկամուտներ | 975.3 | 1.101.7 | 1,178,2 | 1,201.7 | 1,205.8 |
| Ծախսեր | 1,037.1 | 1,170.5 | 1,268.8 | 1,444.0 | 1,485.3 |
| Դեֆիցիտ | 61.8 | 68.8 | 90,6 | 242.3 | 279,5 |

Հայաստանի Հանրապետության համայնքների 2018 թվականի բյուջեների ծավալը խիստ նախ­նական գնա­­հատվել է՝ եկամուտների գծով՝ 130.1 մլրդ դրամ (ներառյալ՝ պետա­կան բյու­ջե­ից ստաց­վող հատկացումները), ծախսերի գծով՝ 130.1 մլրդ դրամ: Հարկ է նշել, որ ՀՀ համախմբված բյուջեի ցուցանիշների նման աճը պայմանավորված է ոչ միայն պետական բյուջեի ցուցանիշների շարունակական բարելավմամբ, այլև արտա­հայտում է համայնքների բուջեների եկամուտների հավաքագրման մակարդակի բարձրացման կայուն մի­տում­­ները և դրա շնորհիվ ծախսերի ծավալների ավելացումը: Համայնքների բյուջեների սե­փա­կան եկա­մուտների (առանց պետական բյուջեից ստացված պաշտոնական դրամաշ­նորհների և պետության կողմից համայնքների ղեկավարներին պատ­վիրակված լիազորութ­յուն­նե­րի ֆինանսավորման համար ստացված հատկացումների) փաս­­տացի հավաքագրած ծա­վալ­ների աճի 2012-2016 թվականների դինամիկան ներկա­յաց­ված է Աղյուսակ 18‑ում:

1. Համայնքների բյուջեների սե­փա­կան եկա­մուտների (առանց պետական բյուջեից ստացված պաշտոնական դրամաշ­նորհների և պետության կողմից համայնքների ղեկավարներին պատ­վիրակված լիազորութ­յուն­նե­րի ֆինանսավորման համար ստացվելիք հատկացումների) 2012-2016թթ. փաստացի ցուցա­նիշները( մլրդ դրամ)

|  |  |  |  |  |  |
| --- | --- | --- | --- | --- | --- |
| Համայնքների բյուջեներ | 2012 փաստացի | 2013 փաստացի | 2014 փաստացի | 2015 փաստացի | 2016 փաստացի |
| Սեփական եկամուտներ | 28.9 | 30.4 | 33.4 | 34.0 | 34.7 |

ՀՀ պետական բյուջե

«Հայաստանի Հանրապետության 2018 թվականի պետական բյուջեի մասին» ՀՀ օրեն­քի նախագծով առաջարկվում է ՀՀ 2018 թվականի պետական բյուջեն հաստատել՝ եկա­մուտ­ների գծով՝ 1,308.3 մլրդ դրամ, ծախսերի գծով՝ 1,465.2 մլրդ դրամ, իսկ դեֆիցիտը՝ 156.9 մլրդ դրամ:

ՀՀ 2018 թվականի պետական բյուջեի նախագծով նախատեսվող դեֆիցիտի գումարը ՀՀ 2017 թվականի պետական բյուջեով հաստատված և ՀՀ 2016 թվականի պետական բյու­ջեի կատարման արդյունք­ներով փաստացի ձևավորված ցուցանիշների նկատմամբ նախա­տես­­ված է համապա­տաս­խա­նաբար` 6.8 մլրդ դրամ ավելացմամբ և 127.8 մլրդ դրամ նվազեցումով: ՀՀ 2018 թվա­կանի պետական բյուջեի նա­­խագծի դեֆիցիտի և 2018 թվականի համար ծրա­գրվող անվա­նական ՀՆԱ-ի հարաբե­րու­թյունը կան­խատեսվում է 2.68 %-ի չափով, ՀՀ 2018 թվա­­կանի պե­տական բյուջեի նա­խագ­ծով նախատեսվող դե­ֆի­ցիտի ֆի­նան­սա­վորման համար ծրագրա­վորված վարկերի զգալի մասը կտրա­մադրվի Համաշ­խար­հա­յին բան­կի կողմից (ներգրավ­­վող վարկերի տրա­մադրման ժամկետ­ների և տո­կոսադրույք­ների մա­­սին տվյալ­նե­րը ներկայացված են սույն բա­ցատրագրի N 1 հավելվածում և N 18 աղյու­սա­կում):

## ՄԱՍ III-Ա. ԵԿԱՄՈՒՏՆԵՐԻ ԿԱՆԽԱՏԵՍՈՒՄ

«Հայաստանի Հանրապետության 2018 թվականի պետական բյուջեի մասին» ՀՀ օրեն­քի նախագծում (սույն մասում այսու­հետ՝ Նախագիծ) եկամուտների ընդհանուր գու­մարը ծրագրվել է 1,308.3 մլրդ դրամի չա­փով, 2017 թվականի համար հաստատված[[40]](#footnote-40) 1,210.0 մլրդ դրամի և 2016 թվականին փաստացի[[41]](#footnote-41) ստացված 1,135.9 մլրդ դրամ հա­մա­դրե­լի գու­մար­ների դիմաց:

ՀՀ 2018 թվականի պետական բյուջեի եկամուտների ծրագրավորվող կազմում մեծ տեսակարար կշիռ կու­նե­նան հար­­­կե­րը և պետական տուրքերը` 95.4%, իսկ պաշտոնական դրա­­­մա­շնորհ­ները և այլ եկա­մուտ­­ները կապահովեն տարեկան բյուջե­տային եկամուտների հա­մա­­­պա­տաս­խա­նա­բար 2.7%-ը և 1.8%-ը:

1. ՀՀ 2016-2018թթ պետական բյուջեների եկամուտների կառուցվածքը

| Եկամտատեսակը | 2016թ համադրելի փաստացի | | ՀՀ 2017թ պետական բյուջեով  հաստատված | | 2018թ նախագիծ | |
| --- | --- | --- | --- | --- | --- | --- |
| մլրդ դրամ | %-ով ընդամենի նկատմամբ | մլրդ դրամ | %-ով ընդամենի նկատմամբ | մլրդ դրամ | %-ով ընդամենի նկատմամբ |
| Ընդամենը,  որից | 1,135.9 | 100.0% | 1,210.0 | 100.0% | 1,308.3 | 100.0% |
| 1. Հարկային եկամուտներ և պետական տուրքեր[[42]](#footnote-42) | 1,076.9 | 94.8% | 1,135.0 | 93.8% | 1,248.5 | 95.4% |
| 2.Պաշտոնական դրամաշնորհներ | 28.4 | 2.5% | 30.9 | 2.6% | 35.8 | 2.7% |
| 3. Այլ եկամուտներ | 30.6 | 2.7% | 44.1 | 3.6% | 24.0 | 1.8% |

Ակնկալվում է, որ ՀՀ 2018 թվականի պետական բյուջեի եկամուտներ/ՀՆԱ հա­րա­բե­րու­թյու­նը կկազմի 22.4%` 2017 թվականի սպասողական` 22.3 և 2016 թվականի փաս­­տացի 21.4%-ի դիմաց:

1. ՀՀ 2016-2018թթ պետական բյուջեների եկամուտների համեմատականը

| ԵԿԱՄՏԱՏԵՍԱԿ | 2016թ համադրելի փաստացի | | 2017թ սպասողական | | 2018թ նախագիծ | |
| --- | --- | --- | --- | --- | --- | --- |
| Գումար (մլրդ դրամ) | ՀՆԱ-ի նկատ­մամբ (%) | Գումար (մլրդ դրամ) | ՀՆԱ-ի նկատ­մամբ (%) | Գումար (մլրդ դրամ) | ՀՆԱ-ի նկատ­մամբ (%) |
| ԸՆԴԱՄԵՆԸ ԵԿԱՄՈՒՏՆԵՐ, որից | 1,087.2 | 21.4% | 1,205.4 | 22.3% | 1,308.3 | 22.4% |
| Հարկային եկա­մուտ­­ներ և պե­տա­կան տուրքեր | 1,028.2 | 20.2% | 1,130.4 | 20.9% | 1,248.5 | 21.3% |
| Պաշտոնական դրամաշնորհներ | 28.4 | 0.6% | 30.9 | 0.6% | 35.8 | 0.6% |
| Այլ եկամուտներ | 30.6 | 0.6% | 44.1 | 0.8% | 24.0 | 0.4% |

2018 թվականի համար Նախագծով առաջարկվող եկա­մուտ­նե­րի կան­խա­տե­սում­­նե­­րը ներկայացված են սույն բացատրագրի առանձին բաժիններում:

### Հարկային եկամուտներ և պետական տուրքեր

Պետական բյուջեի հարկային եկամուտները և պե­տա­կան տուրքերը 2018 թվա­կանի համար ծրագրվել են 1,248.5 մլրդ դրամի չափով՝ 2017 թվա­կանի հա­մար սպասողական և 2016 թվականի փաս­տա­ցի հա­մա­դրե­լի մուտ­­քերի[[43]](#footnote-43) համապատասխանաբար՝ 1,130.4 և 1,028.2 մլրդ. դրամի դիմաց: Մինչև 2016 թվականը ներառյալ և 2017 թվականին մասնակիորեն, արտահանողներին ԱԱՀ-ի վերադարձը կատարվում էր բյուջեների ծախսային մասում ներառված ծրագրի շրջանակում: Մինչդեռ, ԱՄՀ «Կառավարության ֆինանսների վիճակագրության» (ԿՖՎ) ձեռնարկի համաձայն, որն առաջարկում է պետական ֆինանսների հաշվառման միասնական մոտեցումներ՝ նպատակ հետապնդելով տարբեր երկրների պետական ֆինանսները բնութագրող ցուցանիշները դարձնել համադրելի և այդ տեղեկատվությունից օգտվողների համար բարձրացնել վերջինիս «ընթեռնելիության» աստիճանը, եկամուտների վերադարձման գործառնությունները պետք է ճանաչվեն որպես եկամուտների նվազեցում, այլ ոչ թե ծախս: ԿՖՎ ձեռնարկի կիրառությունն ընդլայնելու ուղղությամբ միջացառումների շրջանակում 2017 թվականի պետական բյուջեով արդեն իսկ ծախսային մասում՝ արտահանողներին ԱԱՀ-ի վերադարձնելու ծրագրով միջոցներ են նախատեսվել միայն առաջին եռամսյակի համար անհրաժեշտ ընդամենը շուրջ 17 մլրդ դրամի չափով: 2017 թվականի առաջին եռամսյակը և նախատեսված գումարը անհրաժեշտ էր, որպեսզի ՀՀ ԿԱ պետական եկամուտների կոմիտեն հաշվառման համակարգը համապատասխանացնի ԿՖՎ ձեռնարկի համաձայն ԱԱՀ-ի վերադարձի գործառնությունները կազմակերպելու մոտեցումներին: Արդյունքում, գործնականում 2017 թվականի երկրորդ եռամսյակից արտահանողներին ԱԱՀ-ի վերադարձի վճարումները կատարվում են ձևակերպվելով որպես եկամտի նվազեցման գործառնություն: ՀՀ 2018 թվականի պետական բյուջեի նախագծով ԱԱՀ-ի վերադարձի ծրագիր ծախսային մասում ընդհանրապես ներառված չի և նախատեսված է, որ այս մասով պետական բյուջեն կլինի ԿՖՎ ձեռնարկին ամբողջությամբ համապատասխանող: Ակնհայտ է, որ այս գործոնն էական նշանակություն ունի նոր դասակարգմանն անցնելու ժամանակա­հատվածում՝ 2016-2018թթ. ցուցանիշների համադրելիության տեսակետից: Եվ եթե այն հաշվի առնենք, ապա կստացվի, որ 2018 թվականի 1,248.5 մլրդ դրամին համադրելի ցուցանիշները կլի­նեն. 2017 թվականի համար 1,130.4 մլրդ, իսկ 2016 թվականի համար՝ 1,028.2 դրամ (Աղյուսակ 21):

1. Պետական բյուջեի հարկային եկամուտների և տուրքերի 2016թ. փաստացի ու 2017թ. կանխատեսվող համադրելի ցուցանիշները (մլրդ դրամ)

|  |  |  |  |  |
| --- | --- | --- | --- | --- |
|  |  | 2016թ. փաստ | 2017թ. սպասողական | Աճ (%) |
| 1 | Հարկային եկամուտներ | 1,076.9 | 1,147.0 | 6.2 |
| 2 | ԱԱՀ-ի վերադարձ | 48.7 | 16.6 | - |
| 3=1-2 | Ճշտված Հարկեր | 1,028.2 | 1,130.4 | 9.6 |

Ըստ էության, եթե միայն վերը նշված մոտեցմամբ համադրելի դարձվեն 2016-2018 թվական­ների հարկային եկամուտների և պե­տա­­կան տուրքերի ցուցանիշները, ապա կստացվի, որ 2018 թվականի համար ծրագրվում է հարկային եկամուտներ և պե­տա­­կան տուրքեր ՀՆԱ հարաբե­րակցության 21.3% մեծություն՝ 2017 թվա­­կա­նի սպասողական 20.9%-ի և 2016 թվականի փաս­տացի 20.2%-ի դիմաց: Այլ հավասար» պայմաններում, գնահատված մակրոկանխա­տե­սումները հաշվի առնելով, 2018 թվականի պետական բյուջեի հարկային եկամուտները և տուրքերը պետք է կազմեին 1,128.0 (1,117.7+10.3): Հետևաբար, լրացուցիչ 20.5 մլրդ դրամը հենց այն մեծությունն է, որի չափով ակնկալվում է համալրել պետական բյուջեի եկամուտները կառավարության վարչարա­րական միջոցառումների շնորհիվ:

2018 թվականի հարկային եկամուտները և պետական տուրքերը ծրագրելիս օգտագործ­վել են այն մակրո­տնտե­­սա­կան ցուցանիշների կանխատեսումները, որոնք էական ազդեցություն ունեն առան­ձին հար­կա­տե­սակ­­ների հարկման բազայի ձևա­վոր­ման վրա: Մասնավորապես, հիմք են ըն­դուն­վել Աղյուսակ 22‑ում ներկա­յացված մակրոտնտե­սական ցուցա­նիշները:

1. Առանձին մակրոտնտեսական ցուցանիշների 2016-2018թթ փաս­տա­ցի/կանխատե­սումային մեծությունները

|  |  |  |  |
| --- | --- | --- | --- |
| Ցուցանիշներ | 2016 | 2017 | 2018 |
| փաստ | hաստատ-ված | կանխատե­սում |
| Անվանական ՀՆԱ (մլրդ դրամ) | 5,079,9 | 5,405,0 | 5,850,7 |
| ՀՆԱ-ի իրական աճ (%, տոկոս) | 0,2 | 3,2 | 4,5 |
| ՀՆԱ-ի դեֆլյատոր (%, տոկոս) | 0,5 | 1,7 | 3,5 |

Ինչպես նախորդ տարիներին, 2018 թվականի հարկային եկամուտների և պե­տա­կան տուր­քե­րի ցուցանիշը ծրագրվել է հաշվի առնելով.

* մակ­րո­տնտե­սական մի­ջա­վայրը բնութագրող ցուցանիշների կանխատեսումները,
* հարկային օրենսդրության՝ 2018 թվականին ուժի մեջ մտնող հայտնի փոփոխությունների հնարավոր ազդեցության գնահատականները,
* նախորդ տարիների հա­վա­քա­գրման վարքագիծը, ինչպես նաև՝
* վարչա­րա­րական մի­ջոցառումներից ակն­կալվող լրա­ցու­ցիչ մուտ­քերը:

Նախորդ տարիների հավաքագրման և մակրոտնտեսական միջավայրի կանխատեսումների հիման վրա հարկային եկամուտները և պետական տուրքերը 2018 թվա­կա­նի համար ծրա­գրվել են 1,217.7 մլրդ դրամի չափով:

Հարկային օրենսդրության փոփոխությունների հնարավոր ազդեցությունը գնահատվել է 10.3 մլրդ դրամ, իսկ մնացած՝ շուրջ 20.5 մլրդ դրամը ակնկալվում է ապահովել վարչարարական միջոցառումներից արդյունքում:

1. ՀՀ 2018 թվականի հարկային եկամուտների և պետական տուրքերի կանխատեսումն ըստ առանձին գործոնների (մլրդ դրամ)

|  |  |  |  |  |
| --- | --- | --- | --- | --- |
| Եկամտատեսակը | Ընդամենը | որից` | | |
| Նախորդ տա­րի­նե­­րի հավա­քա­գր­ման և մակ­րո­տնտե­սա­կան մի­ջա­վայ­րի զար­գացման միտումներ | Հարկային օրենսդրության ազդեցության գնահատա­կաններ | Վարչարա-րական միջոցա-ռումներ |
| Հարկային եկամուտ­ներ և պետական տուրքեր | 1,248.5 | 1,217.7 | 10.3 | 20.5 |

Հարկային եկամուտներն ըստ նախորդ տա­րի­նե­­րի հավա­քա­գր­ման և մակ­րո­տնտե­սա­կան մի­ջա­վայ­րի զար­գացման միտումների

Սույն մասի հաջորդ բաժնում ներ­կա­յաց­ված են առանձին հարկատեսակների կանխա­տե­սումների մեթոդաբանությունն ու համապատասխան ծրագրային ցուցա­նի­շ­ները՝ նա­խորդ տարիների հավաքագրման և մակրոտնտեսական մի­­ջա­վայրի զար­գաց­­­ման միտում­ները հաշվի առնելով: 2018 թվականի հարկային եկամուտների և պե­տական տուրքերի գծով 1,217.7 մլրդ դրամի չա­փով մուտքերի գնահատականները կա­տարվել են հա­մա­պա­տաս­­­խան մուտքերի գծով ընթացիկ տարվա հունվար-օգոս­տոս ամիսների փաստացի և տարեկան սպա­­­­սողա­կան, նա­խորդ տարի­ների փաս­­տա­ցի մուտ­­­քերի, և, ինչպես արդեն վերը նշվեց, մակ­րոտնտե­սա­կան շրջանակում կա­տարված առան­­ձին մակրոտնտեսական ցուցանիշների կան­­­խա­տեսումների հի­ման վրա: Հարկ է նշել, որ այս գործոնի ազդեցությամբ 2018 թվականի հար­կա­յին եկամուտները և պե­տական տուրքերը կան­խա­­տեսվել են նա­­խորդ տարիներին կիրառված կանխատեսման մե­թոդ­նե­րով (հաշ­վարկ­ները կատարված են այլ հավասար պայմաններում):

Հարկային, մաքսային քաղաքականություն և վարչարարություն

Պետական եկամուտների վարչարարության ոլորտում իրականացվելիք միջոցառում­ները բխելու են ՀՀ կառա­վա­­­րու­թյան 2017 թվականի հունիսի 19-ի N 646-Ա որոշմամբ հաստատ­­­ված ՀՀ կառավարության 2017-2022 թվականների ծրագրից և ՀՀ կառավարու­թյան 2014 թվականի մարտի 27-ի N 442-Ն որոշմամբ հաստատ­ված ՀՀ 2014-2025 թվականների հեռանկարային զարգացման ռազմավա­­րա­կան ծրագրից: Մասնավորապես, պետական եկամուտ­ների վարչա­րա­­­­րության ոլորտում 2018 թվականին նախա­տեսվում են իրակա­նաց­նել միջո­­­ցա­­ռում­ներ, որոնք ուղղված են 2018 թվականի ՀՀ պետական բյուջեով նախատեսված հարկային եկամուտների ապահովմանը, ինչպես նաև հարկային և մաքսային հսկողության մեխանիզմ­ների կատարելագործմանը, դրանց արդյունա­վե­տու­թյան բարձրացմանը և թիրա­խա­վորված հսկողու­թյուն իրականացմանը: Հարկային և մաքսային հսկողության մեխանիզմ­ների կատարելա­գործման շրջանակներում նախա­տես­վում է.

* Հարկային և մաքսային հսկողության գործընթացները կազմակերպել բացառապես ռիսկերի գնահատ­ման համակարգերի հիման վրա, որոնք շարունակաբար կկատարելա­գործ­վեն և հնարավորություն կընձեռեն հարկային հսկողության գործիքակազմը կիրառել հարկային կարգապահության տեսանկյունից առավել ռիսկային սուբյեկտների նկատմամբ,
* Ստվերի բացահայտման նպատակով 100.0 մլն դրամ և ավելի իրացման շրջանա­ռու­թյուն հայտարարագրած հարկ վճարողների մոտ իրականացնել ռիսկերի գնահատման անհատական վերլուծություններ և դրանց արդյունքների հիման վրա համա­պա­տասխան վարչա­րարական միջոցառումներ,
* Աշխատանքներ իրականացնել հսկիչ-դրամարկղային մեքենաներով, հաշվարկային փաստաթղթերով և հարկային հաշիվներով իրականացվող գործարքների մոնիտորինգի իրականացման, ռիսկային հարկ վճարողների ցանկերի դուրս բերման, հարկ վճարողներին ծանուցումների տրամադրման ուղղություններով:
* Ապահովել ավտոմատացված համակար­գերի միջոցով իրականացվող վերլուծությունների կենտրո­նա­ցումը մոնիտորինգի կենտրոնում՝ հարկ վճարողների գործունեության նկատմամբ իրա­կանացվող տեսչա­կան ընթացիկ հսկողու­թյունը էլեկտրո­նային հսկողության հարթակ տեղա­փոխելու նպատակով:
* Հսկողական աշխատանքներ իրականացնել տնտեսության մեջ կատարվող գործարք­­ների լիարժեք փաստաթղթավորման ուղղությամբ՝ կարևորելով հատկապես խոշոր տնտեսավարողների կողմից իրականացվող գործարքների լիարժեք փաստաթղթավորումը:
* Ապահովել մաքսային հսկողության «Կապույտ ուղի» ընթացակարգի ներդրումը՝ մաքսային հսկողությունն աստիճանաբար տեղափոխելով հետբացթողումային փուլ: Մասնավորապես, մաք­սային մարմնի կողմից սահմանված ռիսկերի կառավար­ման համակարգի չափանիշներին համա­պա­տասխան՝ մաքսային հսկողության «կապույտ ուղի» ընթա­ցա­կարգի կիրառմամբ նախա­տես­վում է ապրանքների և տրանսպորտային միջոցների բացթողումն իրականացնել` բացթողումից հետո փաստաթղթերի ու տվյալների ստուգում իրականացնելու պայմանով:
* Գնահատել գործող հարկային, մաքսային, վարչական, քրեական պատասխա­նատվու­թյան տեսակներն ու չափերը՝ ելնելով իրավախախտումների բնույթից, վտանգա­վորու­թյան աստիճանից, պատճառված վնասից և ըստ անհրաժեշտության՝ մշակել համապա­տաս­խան իրավական ակտերի նախագծեր՝ ապահովելով պատասխա­նատվու­թյան միջոցների համարժե­քու­թյունը և համաչա­փու­թյունը:

ԵԱՏՄ մաքսային նոր օրենսգրքի կիրարկումն ապահովելու նպատակով կմշակվեն ԵԱՏՄ մաքսային օրենսգրքից բխող ազգային օրենսդրության կիրարկումն ապահովող նորմեր: Միևնույն ժամանակ կապահովվի անհրաժեշտ մասնակցություն ԵԱՏՄ-ի իրավունքի մաս կազմող իրավական ակտերի մշակման աշխատանքներին:

Կշարունակվեն հարկային և մաքսային մարմինների էլեկտրոնային կառավարման համակարգերի կատարելա­գործման աշխատանքները՝ ուղղված մասնավորա­պես.

* Հարկային և մաքսային մարմինների էլեկտրոնային կառավարման համակարգերի կարո­ղությունների զարգացմանը՝ ապահովելով հարկային մարմին ներկայացվող բոլոր հաշվարկների, փաստաթղթերի էլեկտրոնային եղանակով ներկա­յաց­­­ման հնարավորություն, այդ թվում՝ ՀՀ հարկային օրենսգրքից բխող բոլոր փոփո­խու­թյունների էլեկտրոնայնացում,
* Մեկ միասնական գանձապետական հաշվի համակարգի գործարկմանը, ինչի արդյունքում կիրառվող մի քանի տասնյակ գանձապետական հաշիվների փոխարեն կգործարկվի ընդամենը մեկ միասնական գանձապետական հաշիվ՝ հանգեցնելով գործող ընթացա­­­կարգերի պարզեցմանը և դյուրացմանը, բոլոր հարկատեսակների և վճար­ների գծով հարկային հաշվարկների ներկայացման և հարկային պարտավորու­թյունների կատար­ման ժամկետների նույնականացմանը,
* Շրջանառության հարկի հաշվարկման ինքնաշխատ համակարգի ներդրմանը: Նախատեսվում է, որ ինքնաշխատ համակարգի կողմից կլրացվի շրջանառության հարկի հաշվարկը և հարկ վճարողը միայն կհաստատի ու այն կուղարկի հարկային մարմին,
* Հարկերի վճարման էլեկտրոնային համակարգի գործարկմանը, ինչը կհանգեցնի հարկ վճարողների ռեսուրսների խնայողությանը և վճարումների կատարման պարզեցմանը,
* Կամերալ ուսումնասիրությունների իրականացման էլեկտրոնային համակարգի գոր­ծարկ­մանը, ինչը կապահովի ուսումնասիրությունների իրականացման միասնակա­նությունը և կհանգեցնի գործընթացի արդյունավետության բարձրացմանը,
* Երրորդ անձանցից ստացվող տեղեկությունների ավտոմատացված համակարգի ներդրմանը, ինչը կօժանդակի հարկային մարմնի վերլուծական կարողությունների ընդլայնմանը և ռիսկերի բացահայտմանը:

Կշարունակվեն համակարգի արդյունավետության բարձ­րացմանն ուղղված աշխատանքները՝ մարդկային ռեսուրսների արդյունավետ կառա­­վարման, ուսումնական կարիքների գնահատման մոդելի մշակման, հարկային և մաքսային ծառայողների վերապատրաստման և ատեստավորման, ինչպես նաև կոռուպցիոն ռիսկերի նվազեցման ուղղություններով:

Կշարունակվեն աշխատանքները հարկային մարմին - հարկ վճարող գործընկերային հարաբերությունների ընդլայնման, ինչպես նաև հարկային և մաքսային մարմինների գործունեության թափան­ցի­կության և հաշվետվողա­կանության ապահովման ուղղություններով: Այդ նպատակով աշխա­տանքները կտարվեն հարկային և մաքսային մարմինների գործունեության վերաբերյալ հաշվետվությունների և տեղեկու­թյունների հրապարակման, հարկ վճարողներին հարկային և մաքսային վարչարա­րու­թյան կազմակերպման գործընթաց­ներում ներգրավման, «Օրինապահ հարկ վճարող» կարգավիճակը հաստատող հավաս­­­տագ­րերի տրամադրման և այլ ուղղություններով:

Հարկային եկամուտներն ըստ նախորդ տա­րի­նե­­րի հավաքագրման և մակ­րո­տնտե­սա­կան մի­ջա­վայ­րի զար­գացման միտումների

ԱՎԵԼԱՑՎԱԾ ԱՐԺԵՔԻ ՀԱՐԿ

Ավելացված արժեքի հարկի (այսուհետ՝ ԱԱՀ) գծով 2018 թվականի բյուջետային մուտ­­­քերը կանխատեսվել են 422.3 մլրդ դրամի չափով: Կանխատեսումները կատարվել են առանձին-առանձին ըստ սպառման և ՀՀ ներմուծվող արտադրանքի համար վճարվող ԱԱՀ-ի գու­մար­ների: Սպառումից ԱԱՀ-ի գծով 2018 թվա­կանի մուտքերը գնա­հա­տելու համար դի­տարկ­­­վել է ազգային հա­շիվ­նե­­րի հա­մակարգի տնօ­րինվող եկամտի օգ­տա­գործ­ման հաշվի «Վերջ­նա­­կան սպառ­­ման ծախ­­սեր» հոդ­­վածի 2016 թվա­կանի փաստացի և մակ­րո­տնտե­սական զար­գա­ցում­ների շրջա­­նա­կում կան­խա­տես­­­­ված ցու­ցա­նիշ­­նե­րը: Նա­խա­պես գնահատվել է հար­կի փաս­­տացի բազան[[44]](#footnote-44): Այդ նպատակով 2018 թվա­կանի համար 5,374.4 մլրդ դրամի չափով կան­խա­տես­ված վերջ­­­նա­կան սպառ­ման ծախ­սերի ծավալը նվազեցվել է`

* ՀՆԱ-ի` ԱԱՀ-ով չհարկվող մասի գնահատված ծավալի չափով` 2,185.2 մլրդ դրամ, հաշվի առնե­լով այն հանգամանքը, որ տնտե­­­­­սության առանձին ճյու­ղերում ստեղծ­­ված ավե­լացված արժեքն ամբողջությամբ ենթակա չէ ԱԱՀ-ով հարկման (պետական կա­ռավարում, կրթու­թյուն, առող­ջա­­պա­հու­­թյուն և այլն) կամ ոչ լրիվ ծա­­վալով է են­­թա­կա ԱԱՀ-ով հարկ­­­ման (գյուղա­տնտե­­սու­թյուն, շի­նա­­րա­­­րու­թյուն­, առևտուր, տրանս­պորտ և այլն):

1. Սպառումից գանձվող ԱԱՀ-ի 2016-2018թթ փաստացի բազայի գնահա­տու­մը. նվազեցման ենթակա գումարներ ըստ ՀՆԱ-ի ճյուղերի (մլրդ դրամ)

| Ցուցանիշները | 2016 | 2017 | 2018 |
| --- | --- | --- | --- |
| Փաստ | Սպասողական | կանխատեսում |
| Նվազեցման ենթակա գումարներ ըստ ՀՆԱ-ի ճյուղերի, որից՝ | 1,921.7 | 2,027.7 | 2,185.2 |
| Արդյունաբերություն | 41.8 | 46.3 | 51.0 |
| Գյուղատնտեսություն | 464.0 | 459.1 | 492.2 |
| Շինարարություն | 196.0 | 192.9 | 204.9 |
| Առևտուր | 134.6 | 146.7 | 158.3 |
| Տրանսպորտ և կապ | 58.6 | 63.9 | 69.0 |
| Այլ ճյուղեր | 1,027 | 1,119 | 1,210 |

ՀՆԱ-ի առանձին ճյուղերի՝ ԱԱՀ-ով չհարկվող ծավալների 2018 թվականի գնահա­տա­կան­նե­րը կատարված են` հիմք ընդունելով 2016 թվականի հա­մապատասխան վիճակագրական ցու­ցա­նիշ­ները, մաս­նա­վո­րա­պես`

ա) Արդյունաբերություն. ԱՎԾ հրապարակումների համաձայն տնտեսության առանձին ճյուղերում փոքր կազմակերպությունների՝ տվյալ ճյուղի մեջ ունեցած տեսակարար կշռի (4,9%) կիրառմամբ (աղբյուրը` «Հայաստանի Հանրապետության սոցիալ-տնտեսական վիճակը 2016 թվականի հունվար-դեկտեմբերին» ամսական զեկույց, Կազմակերպությունների արտադրանքի (ապրանքների, ծառայությունների) արտադրության վրա կատարված ծախսերի տարեկան ցուցանիշներն ըստ միջին և խոշոր կազմակերպությունների «Հայաստանի ֆինանսների վիճակագրություն 2016թ» տարեկան զեկույց).

բ) Գյուղատնտեսություն. գյուղատնտեսական մթերքի ապրանքայնության[[45]](#footnote-45) մակարդակը գյուղացիական տնտեսություններում ցուցանիշի (57.3%) կի­րառ­­­­մամբ *(աղբյուրը` «Գյուղատնտե­սական մթերքի իրացումը (օգտա­գոր­ծու­մը գյուղացիական տնտեսությունների կողմից 2016 թվականին» վիճակագրական տեղեկագիր).*

գ) Առևտուր. փոքր կազմակերպությունների ընդհանուրի մեջ ունեցած տեսակարար կշռի ցուցանիշի (25.0%) կիրառմամբ (աղբյուրը` «Հայաստանի Հանրապետության սոցիալ-տնտեսական վիճակը 2016 թվականի հունվար-դեկտեմբերին» ամսական զեկույց, Կազմակերպությունների արտադրանքի (ապրանքների, ծառայությունների) արտադրության վրա կատարված ծախսերի տարեկան ցուցանիշներ ըստ միջին և խոշոր կազմակերպությունների «Հայաստանի ֆինանսների վիճակագրություն 2016թ»).

դ) Տրանսպորտի և կապ. փոքր կազմակերպությունների ընդհանուրի մեջ ունեցած տեսա­կարար կշիռների՝ համապատասխանաբար՝ 33.9% և 8,8% հիման վրա (աղբյուրը` «Հայաստանի վիճակագրական տարեգիրք, 2016թ», «Հայաստանի ֆինանսների վիճակագրություն 2016թ»).

ե) Շինարարություն. մարդասիրական օգնության և բնակչության միջոցների հաշվին, ինչպես նաև փոքր կազմակերպությունների ընդհանուրի մեջ ունեցած տեսակարար կշռի հաշվարկված ցուցանիշի (48.3%) հիման վրա (աղբյուրը` «Հայաստանի Հանրապետության սոցիալ-տնտեսական վիճակը 2016 թվականի հունվար-դեկտեմբերին» ամսական զեկույց, «Հայաստանի ֆինանսների վիճակագրություն 2016թ»).

զ) Այլ ճյուղեր. (ֆինանսական գործունեություն, պետական կառավարում, կրթություն, առող­ջա­պա­հու­թյուն և սոցիալական ծառայությունների մատուցում, տնային տնտեսությունների վար­ման ծառայու­թյուն­ներ) նվազեցվել են ամբողջ ծավալով:

* մակրո­կան­­խա­տե­սում­ների հա­­մաձայն 2018 թվականի համար ծրա­գրված զուտ անուղ­ղա­կի հար­կերի գումարի չափով` 582.6 մլրդ դրամ:

Վերջնական սպառման ծախսերը ավելացվել է ակցիզային հարկի և մաքսատուրքի կանխատեսված մուտքերի` 154.1 մլրդ դրամի չափով, քանի որ վեր­ջիններս, հա­­մա­ձայն «Ավելացված արժեքի հար­կի մա­սին» ՀՀ օրեն­քի, ներառվում են ԱԱՀ-ի հարկ­ման բա­զա­յում:

Նշված հաշվարկներով ԱԱՀ-ի բազան 2018 թվականի համար գնահատվել է 2,760.7 մլրդ դրամի չափով, որի նկատմամբ կիրառելով 2017 թվականի համար հարկման բազայի նկատմամբ տվյալ հարկի սպասողական մուտքերի գծով գնահատված 15.3% դրույքաչափը, կանխատեսվել են սպառումից ԱԱՀ-ի գծով 2018 թվականի մուտքերը:

1. Սպառումից գանձվող ԱԱՀ-ի 2016-2018թթ. բազայի գնահա­տու­մը (մլրդ դրամ)

| Ցուցանիշները | 2016 | 2017 | 2018 |
| --- | --- | --- | --- |
| Փաստ | սպասողական | կանխատեսում |
| 1. Վերջնական սպառում | 4,614.0 | 4,874.6 | 5,374.4 |
| 2. Նվազեցման ենթակա գումարներ | 2,430.4 | 2,564.7 | 2,767.7 |
| 2.1 Ըստ ՀՆԱ-ի ճյուղերի | 1,921.7 | 2,027.7 | 2,185.2 |
| 2.2 Արտադրանքի զուտ անուղղակի հարկեր | 508.7 | 537.1 | 582.6 |
| 3. Ավելացման ենթակա գումարներ | 115.2 | 146.1 | 154.1 |
| 4. ԱԱՀ-ի հարկման բազա (տող1-տող2+տող3) | 2,298.8 | 2,456.0 | 2,760.7 |

Այսպիսով, վերը նշված մեթոդով հաշվարկված ԱԱՀ-ից 2017 թվականին հավա­քագրման են­­թակա բյու­ջետային մուտքերը կանխատեսվել են 422.3 մլրդ դրամի չափով:

ԱԿՑԻԶԱՅԻՆ ՀԱՐԿ

Ակցիզային հարկի գծով 2018 թվականի բյուջետային մուտքերը գնահատվել են 80.0 մլրդ. դրամ: Կանխատեսումները կատարվել են առանձին ըստ ծխա­խո­տի, գազալցակայաներից ակցիզային հարկի, ԵՏՄ անդամ երկրներից ներմուծումից և մնացած ենթաակցիզային ապրանքների հա­մար վճարվող ակցիզային հարկի գու­մար­ների:

Ծխա­խո­տի արտադրանքից, գազալցակայաներից, ԵՏՄ անդամ երկրներից ներմուծումից բացի մնացած ենթաակցի­զա­յին ապրանքների գծով 2018 թվականին վճարվելիք ակցիզային հարկի գումարները կան­խա­տես­վել են ներքին շրջանառությունից և ներմու­ծու­մից առանձին` հաշվի առնելով 2017 թվականի գնահատված տարեկան համապատասխան սպասողական մուտքերը և 2018 թվականի հա­մար կան­խա­տեսվող սպառման իրական և ապ­րանք­ների ներմուծման ա­ճի տեմ­պերը (6,5% և 10,4%):

1. Ակցիզային հարկի 2016թ. փաստացի և 2017-2018թթ կանխատեսվող ցուցանիշները

|  |  |  |  |
| --- | --- | --- | --- |
| Ցուցանիշները | 2016 | 2017 | 2018 |
| **Ակցիզային հարկ ՀՀ-ում արտադրվող ապրանքներից** | 24.08 | 30.08 | 32.04 |
| Սպառման իրական աճը | -0.5% | 5.7% | 6.5% |
| Ակցիզային հարկ ներքին արտադրությունից | 7.04 | 7.36 | 7.83 |
| Ակցիզային հարկ ծխախոտի արտադրությունից | 14.80 | 19.05 | 20.28 |
| Ակցիզային հարկ գազալցակայաններից | 2.24 | 3.68 | 3.92 |
| **Ակցիզային հարկ ՀՀ ներմուծվող ապրանքներից** | 35.67 | 43.93 | 47.96 |
| Ապրանքների ներմուծման աճ | 2.2% | 21.8% | 10.4% |
| Ակցիզային հարկ ներմուծումից (բացի ԵՏՄ ներմուծումից) | 10.21 | 11.22 | 12.39 |
| Ակցիզային հարկ ներմուծվող ծխախոտից | 15.53 | 18.57 | 20.50 |
| Ակցիզային հարկ ԵՏՄ ներմուծումից | 9.93 | 14.14 | 15.06 |
| ԸՆԴԱՄԵՆԸ | 59.75 | 74.01 | 80.00 |

2018 թվականի համար կանխատեսվում է ակցիզային հարկի հաշվին պետական բյուջեի եկամուտների 80,0 մլրդ դրամ համալրում, որի շուրջ 51%-ը (40.8 մլրդ դրամ) կազ­մում են ՀՀ-ում ար­­տադրվող և ՀՀ ներմուծվող ծխախոտի արտադրանքի ակ­ցիզային հարկը:

1. 2018 թվականին ակցիզային հարկից մուտքերը (մլրդ դրամ)

|  |  |
| --- | --- |
| Ցուցանիշները | 2018 |
| կանխատեսում |
| Ընդամենը ակցիզային հարկ, | 80,0 |
| Ծխախոտի արտադրանքից | 40,8 |
| ԵՏՄ անդամ երկրների ներմուծումից | 15,1 |
| Գազալցակայաների գործունեությունից | 3,9 |
| Այլ ենթաակցիզային ապրանքներից | 20,2 |

ՇԱՀՈՒԹԱՀԱՐԿ

Շահութահարկի գծով 2018 թվականի բյուջետային մուտքերը կանխատես­վել են 130.0 մլրդ դրամ: Շահութահարկի գծով բյուջետային եկամուտների կանխատեսման նպատակով դի­տարկ­­­վել են ազգային հաշիվների համակարգի եկամուտների ձևավորման հաշվի «Տնտե­սու­­թյան զուտ շա­հույթ և զուտ խառը եկամուտներ» (ըստ տնտեսական գործունեության տեսակների) հոդվածի փաս­տա­ցի և կան­­խա­տեսված ցուցանիշները, որոնց հիման վրա գնահատվել է շա­­հու­­թա­հար­կի փաս­տա­ցի բա­զան: Նկատենք, որ այս հոդվածը, ըստ վիճակագրական մեթո­դա­բա­­նության, ներա­ռում է ավե­լաց­ված արժեքի այն մասը, որը մնում է արտադրողներին վարձու աշ­խա­տողների աշխա­տան­քի վար­ձատրության և արտադրության հարկերի վճարման հետ կապված ծախ­­սերը կատարելուց հետո (զուտ շահույթը), ինչպես նաև տնային տնտեսություն­նե­րին պատկանող ձեռ­նարկությունների արտա­դրա­կան գործունեության արդյունքում ձևավորված շահույթը (զուտ եկա­մուտ­ները):

1. Շահութահարկի բազայի գնահատումը (մլրդ դրամ)

| Ցուցանիշները | | 2016 | | 2017 | | 2018 | |
| --- | --- | --- | --- | --- | --- | --- | --- |
| Փաստ | | Սպասողական | | Կանխատեսում | |
| ՀՆԱ | | 5,079,9 | | 5,409,1 | | 5,850,7 | |
| Զուտ շահույթ | | 2,012.0 | | 2,142.4 | | 2,317.3 | |
| Նվազեցման ենթակա գումարները,  այդ թվում՝ | | 751.7 | | 757.0 | | 813.1 | |
| Գյուղատնտեսությունից | | 571.3 | | 565.2 | | 606.1 | |
| Առևտրից | | 70.4 | | 76.8 | | 82.9 | |
| Մշակող արդյունաբերությունից | | 15.9 | | 17.6 | | 19.4 | |
| Շինարարությունից | | 34.0 | | 33.5 | | 35.5 | |
| Այլ ծառայություններից | | 60.1 | | 64.0 | | 69.2 | |
| Շահութահարկով հարկման բազա | | 1,260.3 | | 1,385.4 | | 1,504.3 | |
| Շահութահարկի գնահատված դրույքաչափ (տոկոս) | | 10.1 | | 8.6 | | 8.6 | |
| Շահութահարկ | | 127.2 | | 119.7 | | 130.0 | |

2018 թվականի համար տնտե­սու­­թյան զուտ շա­հույթը և զուտ խառը եկա­մուտ­նե­րը կան­խա­տես­­վել են ՀՆԱ-ի 39.6%-ի` 2,317.3 մլրդ դրամի չափով: Այն նվա­զեցնելով գյու­ղա­­տնտե­սու­թյան (ամ­բող­ջությամբ), առևտրի, մշակող արդյունաբերության, շինարարության և այլ ծառայությունների ճյուղերում ստեղծ­ված զուտ շա­հույ­թի և զուտ խառը եկա­մուտ­ների հաշ­վար­կային ծավալների հանրագումար­ների չափով (813.1 մլրդ դրամ), գնա­հատվել է 2018 թվականի շա­հու­թա­հարկի հարկ­ման բազան (1,504.3 մլրդ դրամ): Նվա­զեց­ման ենթակա գումարները հաշվարկվել են նշված ճյուղերում ստեղծված ավե­լացված արժեքների նկատմամբ հա­մապատասխան ճյուղերի զուտ շահույթ­նե­րի հարաբերակցու­թյուն­ների և 2017, 2018թթ մակրո­կան­խա­տե­սում­ների շրջանակում կան­խա­տես­ված` այդ ճյուղերի ավելացված արժեքների հիման վրա:

2018 թվականի գնահատված բազայի նկատմամբ (1,504.3 մլրդ. դրամ) կի­րառելով 2017 թվա­կա­նի շահութահարկի գնահատված դրույ­­քա­չա­փը (8.6%), գնահատվել են 2018 թվականի շա­հու­թահարկից մուտ­քերը` 130,0 մլրդ. դրամ: Շա­հու­թահարկի փաստացի դրույքաչափը քննարկելիս, օրենքով նա­­խա­տեսված` հարկ­վող շահույթի բազայի հաշ­վարկման առանձնահատկություններից բացի հարկ է հաշ­­վի առ­նել այն հան­գա­ման­քը, որ բերված գնահատականներում որպես շահութահարկի մակ­րո­­տնտեսա­կան հարկման բա­զա օգ­տա­գործ­ված զուտ շահույթը ներառում է նաև տնային տնտե­սու­թյուն­նե­րին պատկանող ձեռնար­կու­թյուն­ների արտադրական գործունեության արդյուն­քում ձևավորված շա­հույթը (զուտ եկամուտները):

ԵԿԱՄՏԱՅԻՆ ՀԱՐԿ

Եկամտային հարկի գծով 2018 թվականի բյուջետային մուտքերը կանխատեսվել են 368.0 մլրդ դրամ: Ընդ որում, կանխատեսումը կատարվել է երկու խումբ՝ աշխատավարձից և այլ աղբյուրներից ստացած եկամուտներից վճարման ենթակա եկամտային հարկի համար առանձին:

Աշխատավարձից վճարման ենթակա եկամտային հարկը գնահատվել է ազգային հաշիվ­նե­­րի համակարգի եկամուտների ձևավորման հաշվի «Վարձու աշխատողների աշխատանքի վար­­ձա­տրու­թյուն» (ըստ տնտեսական գործունեության տեսակների) հոդվածի (այսուհետ` աշ­խա­տա­վարձ) ցուցանիշի հիման վրա: 2018 թվականի համար եկամտային եղանակով հաշվարկվող ՀՆԱ-ի աշ­խա­տա­վարձ բաղադրիչը գնա­հատ­վել է ՀՆԱ-ի 34.3%-ի` 2,004.7 մլրդ դրամի չափով: Այն նվա­զեց­վել է գյու­ղա­տնտե­սության ճյուղում ստեղծված աշխատավարձի` 168.6 մլրդ դրամի չա­փով (ՀՆԱ-ի 2.9%) չափով, որի արդյունքում 2018 թվականի համար եկամտային հարկի բա­զան աշ­խատավարձի գծով գնահատվել է 1,836.1 մլրդ դրամ: Հաշվարկային բա­զա­յի նկատմամբ կի­­րա­ռե­լով 2017 թվականի համար գնահատված եկամտային հարկի դրույքաչափը` 19.1%, գնա­հատ­վել է աշխատավարձից վճար­ման ենթակա եկամտային հարկը 349.9 մլրդ դրամի չա­փով:

1. Աշխատավարձից վճարման ենթակա եկամտային հարկի բազայի գնահատումը (մլրդ դրամ)

| Ցուցանիշները | 2016 | 2017 | 2018 |
| --- | --- | --- | --- |
| փաստ | Սպասողա-կան | կանխատե-սում |
| Եկամտային ՀՆԱ-ում աշխատավարձի մասնաբաժինը | 1,740.6 | 1,853.4 | 2,004.7 |
| Նվազեցման ենթակա` աշխատավարձ գյուղատնտեսության ճյուղում | 146.4 | 155.9 | 168.6 |
| Հարկման ենթակա աշխատավարձ | 1,594.1 | 1,697.5 | 1,836.1 |
| Եկամտային հարկի գնահատված դրույքաչափ (տոկոս) | 19.4% | 19.1% | 19.1% |
| Եկամտային հարկ | 309.2 | 323.5 | 349.9 |

Եկամտի այլ աղբյուրներից վճարման ենթակա եկամտային հարկը գնահատվել է ազ­գա­յին հա­շիվ­նե­­­րի համակարգի եկամուտների ձևավորման հաշվի «Տնտե­սու­­թյան զուտ շա­հույթ և զուտ խա­ռը եկա­­­­մուտներ» հոդվածի փաստացի և կան­­խա­տես­­­ված ցուցանիշների, ինչպես նաև ըն­թա­ցիկ տարվա գնահատված դրույքաչափի հիման վրա` 18.1 մլրդ դրա­մի չափով:

1. Այլ աղբյուրներից ստացած եկամուտներից վճարման ենթակա եկամտային հարկի բազայի գնահատումը (մլրդ դրամ)

|  |  |  |  |
| --- | --- | --- | --- |
| Ցուցանիշներ | 2016 | 2017 | 2018 |
| Փաստ | Սպասողական | Կանխա-տեսում |
| Տնտեսության զուտ շահույթ և զուտ խառը եկամուտներ առանց գյուղատնտեսության | 1,440.7 | 1,577.2 | 1,711.3 |
| Եկամտային հարկի դրույքաչափը | 1.08% | 1.06% | 1.06% |  | 1.5 |
| Այլ աղբյուրներից ստացած եկամուտներից եկամտային հարկ | 15.6 | 16.6 | 18.1 |

ՄԱՔՍԱՏՈՒՐՔ

2018 թվականի բյուջետային մուտքերը մաքսատուրքի գծով գնահատվել են 74.1 մլրդ դրա­մ: Մաք­սատուրքի գծով 2018թ. մուտքերը գնահատելիս հաշվի է առնվել այն հանգամանքը, որ սկսած 2015 թվականից պետական բյուջե մուտքագրվող մաքսատուրքերի գերակշիռ մասը ձևավորվում է ԵՏՄ անդամ պետությունների համար նախապես սահմանված մաքսատուրքերի վերաբաշ­խումների դրույ­քաչափերին համապատասխան, մասնավորապես, ԵՏՄ պայմանագրով սահման­ված դրույքաչափերն են՝

|  |  |
| --- | --- |
| Ռուսաստանի Դաշնություն | 85.265% |
| Ղազախստան | 7.055% |
| Բելառուս | 4.56% |
| Ղրղզստան | 1.90% |
| Հայաստանի Հանրապետություն[[46]](#footnote-46) | 1.22% |

2018 թվականի ՀՀ պետական բյուջեի մաքսատուրքերի գծով կանխատեսումներն իրա­կա­նաց­նե­լիս դիտարկվել է Արժույթի միջազգային հիմնադրամի կողմից 2017 և 2018 թվականների համար ԵՏՄ անդամ երկրների ներմուծման գծով կանխատեսվող ցուցանիշները, որոնք ճշգրտվել են մաքսատուրքերի վերաբաշխումների դրույքաչափերին համապատասխան, ինչի արդյունքում ԵՏՄ անդամ երկրների համար ճշգրտված ներմուծման աճը կանխատեսվել է 2.79%, որն էլ կիրառվել է 2017 թվականի համար մաքսատուրքերի սպասողական 72.1 մլրդ. դրամ մեծության վրա:

ԲՆԱՊԱՀՊԱՆԱԿԱՆ ԵՎ ԲՆՕԳՏԱԳՈՐԾՄԱՆ ՎՃԱՐՆԵՐ

Բնապահպանական և բնօգտա­գործ­ման վճարների գծով 2018 թվականի բյուջե­տա­յին մուտ­քե­րը կանխատեսվել են 36.3 մլրդ. դրամ: Նշված վճարների 2018 թվականի մուտքերը գնահատվել են ըստ վճարների առանձին տեսակների, հաշ­­­վի առնելով նախորդ տարիների փաստացի, ընթացիկ տարվա սպասողական մուտքերը, արդյու­նա­բե­րության ճ­յու­­ղի 2018 թվա­կա­նին ակնկալվող աճի` 10.2%-ի (հարկային մարմինների կող­մից գանձ­­վող վճար­նե­րի դեպքում) և ապրանքների ներմուծման աճի` 10,4%-ի (մաքսային մար­­­մին­ների կողմից գանձ­վող վճարների դեպքում) տեմպերը:

Այս եկամտատեսակից մուտքերի գերակշիռ մասը կազմում է ռոյալթին (արդյունա­հան­ված մետաղական օգտակար հանածոների և դրանց վերամշակման արդյունքում ստացված արտա­դրան­­քի իրացման համար)` 23,4 մլրդ դրամ:

Մուտքերի հաջորդ խոշոր խումբը մաքսային մարմինների կողմից գանձ­վող բնապահպանական վճարներն են, որոնք 2018 թվականի համար ծրագրվել են 7.1 մլրդ դրամի չափով` 2017 թվականի սպասողականի նկատմամբ կիրառելով ներ­մուծման 10,4% աճի տեմպը:

Մնացած 5,8 մլրդ դրամը ծրագրվել է բնապահպանական և բնօգտագործման մյուս վճար­ների գծով:

ԱՐՏՈՆԱԳՐԱՅԻՆ ՎՃԱՐՆԵՐ ԵՎ ՇՐՋԱՆԱՌՈՒԹՅԱՆ ՀԱՐԿ

Արտոնագրային վճարների և շրջանառության հարկի գծով 2018 թվականի բյուջե­տա­յին մուտ­քե­­րը կանխատեսվել են 30.1 մլրդ դրամ: Կանխատեսումները կատարված են ըն­թա­­­ցիկ տար­վա համապատասխան մուտ­քե­րի և անվանական ՀՆԱ-ի (շրջանառության հարկի դեպ­քում) և տնտե­սական աճի (արտո­նա­գրա­յին վճարների դեպքում) համապատաս­խա­նա­բար 8.2% և 4.5%-ի տեմպերը:

ՆՊԱՏԱԿԱՅԻՆ ՍՈՑԻԱԼԱԿԱՆ ՎՃԱՐՆԵՐ

2018 թվականին նպատակային սոցիալական վճարների գծով բյուջետային մուտքերը ծրագրավորվել են 21,3 մլրդ. դրամ: Նպատակային սոցիալական վճարների գծով 2018 թվականի մուտքերը գնահատվել են, հաշվի առնելով, այն հանգամանքը, որ մինչև 2018 թվականի հուլիսի 1-ը սոցիալական վճարներ վճարողներ են համարվում 1974 թվականի հունվարի 1-ին և դրանից հետո ծնված հանրային ծառայողները, 2014թ. հուլիսի 1-ից հետո աշխատաշուկան համալրողները, ինչպես նաև համակարգին կամավոր միացածները: Միաժամանակ հաշվի է առնվել «Կուտակային կենսաթոշակների մասին» ՀՀ օրենքի 81-րդ հոդվածի 1-ին և 3-րդ մասերի համաձայն 2018 թվականի հուլիսի 1-ից համակարգի լիակատար գործարկմամբ պայմանավորված մասնակիցների թվաքանակի ավելացումը: Հաշվարկներում դիտարկվել է նաև կուտակային համակարգի մասնակիցների միջին աշխատավարձի բնականոն աճի գործոնը:

ԱՅԼ ՀԱՐԿԱՅԻՆ ԵԿԱՄՈՒՏՆԵՐ

Այլ հարկային եկամուտների գծով, որը ներառում է ճանապարհային վճարները, հանրային ծառայությունների կարգավորման պարտադիր վճարները, ռա­­դիոհա­ճա­խա­կա­նու­թյան օգ­տագործման թույլտվության տրամադրման (գործողության ժամկետի երկարա­ձգ­ման) և օգտագործման պարտադիր վճարները, դրոշմանիշային վճարները, պետական բյուջե մուտքագրվող այլ հարկային եկա­մուտ­նե­րը, 2018 թվականին գանձվելիք գումարները ծրագրվել են 21.0 մլրդ դրամ:

Մասնավորապես ճանապարհային վճարների գծով մուտքերը կանխատեսվել են 4,8 մլրդ դրամ, ըստ հարկային և մաքսային մարմինների կողմից գանձվող վճարների: Գնահատման հիմքում ընկած է 2017 թվականի համար հաշվարկված վճարների նկատմամբ ըստ գանձող մարմնի համապատասխանաբար ՀՆԱ-ի իրական աճի և ներմուծման աճի տեմպերի կիրառման մոտեցումը:

Ռադիոհաճախականության օգտագործման մուտքերը 2018 թվականի համար գնահատ­վել են 6.8 մլրդ դրամի չափով՝ նկատի ունենալով Հանրային ծառայությունները կարգավորող հանձնաժողովի ներկայացրած հայտը:

Այլ հարկային եկամուտների գծով 2018 թվականին կանխատեսվել է 9.3 մլրդ. դրամ եկամուտ:

2018 ԹՎԱԿԱՆԻ ՀԱՐԿԱՅԻՆ ԾԱԽՍԵՐԻ ՄԵԾՈՒԹՅԱՆ ԳՆԱՀԱՏՈՒՄ

Ի լրումն վերոշարադրյալին հարկ է նշել, որ ՀՀ 2018 թվականի հարկային եկա­մուտ­նե­րի մուտքերի կանխատեսմամբ հանդերձ միջազգային պրակ­տիկայում ընդունված մո­տե­ցումների հիման վրա կատարվել է ավելացված արժեքի հարկի, շահութահարկի և եկամտային հարկի գծով 2018 թվականի հար­կա­յին ծախսերի մեծության գնահատում, որի արդյունքները ներ­կայացված են ստորև բերված աղյուսակում:

1. 2018 թվականի հար­կա­յին ծախսերի մեծության ամփոփ գնահատական

| Հարկային ծախսերի տեսակը | Հարկային ծախսերի չափը (մլն դրամ) | Կշիռը հարկային եկամուտների մեջ | Կշիռը ՀՆԱ-ի մեջ |
| --- | --- | --- | --- |
| ԱԱՀ-ի գծով, այդ թվում` | 314,118 | *25.19%* | *5.37%* |
| *գյուղատնտեսություն* | 27,553 | *2.21%* | *0.47%* |
| *առողջապահություն* | 35,914 | *2.88%* | *0.61%* |
| *կրթություն* | 24,984 | *2.00%* | *0.43%* |
| *ֆինանսներ և ապահովագրություն* | 35,462 | *2.84%* | *0.61%* |
| *ԱԱՀ-ի շեմ* | 38,094 | *3.05%* | *0.65%* |
| *այլ արտոնություններ* | 152,112 | *12.20%* | *2.60%* |
| Շահութահարկի գծով, այդ թվում` | 21,842 | *1.75%* | *0.37%* |
| *գյուղատնտեսություն* | 2,795 | *0.22%* | *0.05%* |
| *ԱԱՀ-ի շեմ* | 19,047 | *1.53%* | *0.33%* |
| Եկամտային հարկի գծով, այդ թվում` | 59,530 | *4.77%* | *1.02%* |
| *գյուղատնտեսություն* | 59,530 | *4.77%* | *1.02%* |
| ԸՆԴԱՄԵՆԸ | 395,490 | *31.72%* | *6.76%* |

Կատարված գնահատման անհրաժեշտությունը, կարևորությունը, մեթոդա­բանությունը, միջազգային փորձը և ավելացված արժեքի հարկի, շահութահարկի և եկամտային հարկի գծով 2018 թվականի հարկային ծախսերի գնահատականներն ըստ հարկատեսակների և արտո­նությունների հիմնական տեսակների ներկայացված են սույն բացատրագրի N 12 հավելվածում:

ՊԵՏԱԿԱՆ ՏՈՒՐՔԵՐ

Պետական տուրքերի գծով 2018 թվականի բյուջետային մուտքերը ծրա­գր­վել են 34.6 մլրդ դրամի չափով` 2017 թվականի համար հաստատված[[47]](#footnote-47) 30,3 մլրդն դրամի և 2016 թվա­կանին փաստացի ստացված[[48]](#footnote-48) 32.4 մլրդ դրամի դիմաց:

Պետական տուրքերի գծով 2018 թվականի բյուջետային մուտքերի կանխա­տե­սում­նե­րը կա­­տար­վել են ըստ դրանց նախորդ տարիների փաստացի հավաքա­գրում­ների միտում­նե­րի, hաշ­­­­վի առ­նե­լով ՀՀ օրենսդրության մեջ կատարված առան­ձին փոփոխություններն ու լրա­­­ցում­­նե­րը, ինչ­պես նաև պետական տուրքի յուրա­քանչյուր տեսակի առանձնա­հատ­կու­թյուն­­ները:

Պետական տուրքի առանձին տեսակների («Պետական տուրքի մասին» ՀՀ օրենքով սահ­ման­ված հիմնական խմբերի) գծով 2018 թվականի բյուջետային մուտ­քե­րի կան­­­խա­տե­սում­նե­րը, հաշ­վարկման մեթոդների համառոտ նկարագրու­թյունը, ծրա­գրա­­յին և փաս­տա­ցի ցուցա­նիշների համեմատականները ներկայացվում են ստորև:

Դատարան տրվող հայցադիմումների, դիմումների ու գանգատների, դատա­­րան­նե­րի վճիռ­­­­­ների և որոշումների դեմ վերաքննիչ և վճռաբեկ բողոքների համար, ինչպես նաև դա­­­տա­րան­նե­րի կողմից փաս­տաթղթերի պատճեններ տալու համար գանձվող պետական տուր­­քերի գծով 2018 թվականի մուտքերը գնահատվել են 1,990.0 մլն դրամի չափով` 2017 թվա­կանի համար հաս­տատ­ված 1,767.0 մլն դրամ և 2016 թվականի փաս­տա­ցի ստացված 1,703.9 մլն դրամ ցուցանիշների դիմաց: Պետական տուրքի այս տեսակի գծով 2018 թվականի ցուցանիշը ծրագրվել է 2017 թվա­կանի սպասողական մուտքերի փորձագիտական գնահատականի չափով:

**Հայաստանի Հանրապետության քաղաքացիություն ստանալու և Հայաստանի Հան­րա­պե­­­տու­թյան քա­ղաքացիությունը փոխելու համար** գանձվող պետական տուրքի գծով 2018 թվա­կանի մուտ­­քերը կան­խա­տես­վել են 111.9 մլն դրամի չա­փով` 2017 թվականի համար հաստատ­ված 67.4 մլն դրա­­մի և 2016 թվականին փաստացի ստացված 79.3 մլն դրամի դիմաց: Պետական տուրքի այս տեսակի գծով 2018 թվականի ցուցանիշը ծրագրվել է 2017 թվականի սպասողական մուտքերի նկատմամբ կիրառելով փորձագիտական գնահատման աճի տեմպը, իսկ 2017 թվականի սպասողական մուտքերը կանխատեսվել են 2017 թվականի առաջին 7 ամիսների փաստացի միջին ցուցանիշի հիման վրա:

**Հյուպատոսական ծառայությունների կամ գործողությունների** համար գանձվող պե­տա­կան տուր­քե­րի գծով 2018 թվականի մուտքերը կանխատեսվել են 1,900.0 մլն դրամի չափով` 2017 թվա­կանի համար հաստատված 2,090.0 մլն դրամի և 2016 թվականին փաս­տացի ստացված 2,006.5 մլն դրամի դիմաց: Պետական տուրքի այս տեսակի գծով 2018 թվականի ցուցանիշը ծրագրվել է հաշվի առնելով փորձագիտական գնահատականը, համաձայն որի տուրիզմը զարգացնելու նպատակով վիզային ռեժիմների դյուրացման կամ վերացման արդյունքում ((վերջին տարում առանց վիզայի ռեժիմի սահմանումը Իրանի Իսլամական Հանրապետություն՝ (երկկողմանի), Արաբական Միացյալ Էմիրություններ՝ (միակողմանի), Ճապոնիա՝ (միակողմանի), Քաթար՝ (միակողմանի)) նշված եկամտատեսակի գծով մուտքերը դրսևորում են նվազման միտում:

Պետական գրանցման համար գանձվող պետական տուրքերի գծով 2018 թվա­կա­նի մուտ­­քերը կանխատեսվել են 3,884.5 մլն դրամի չափով` 2017 թվա­կանի համար հաստատ­ված 3,697.9 մլն դրամի և 2016 թվականին փաս­տացի ստացված 3,771.5 մլն դրամի դիմաց: Պետական գրանցման համար գանձվող պետական տուրքերի գերակշռող մասը՝ 94.1 %-ը կամ 3,653.6 մլն դրամը 2018 թվականին ապահովվելու է պետական տուրքի հետև­յալ 4 խմբերի հաշվին՝

* ավտոմեքենայի պետական համարանիշ տալու, գյու­­­ղա­տն­տե­­սական ինքնագնաց մեքե­նա­ների գրանցման, ինչպես նաև պետական համարանիշ տալու և կորցրածը վե­րա­կանգնելու համար գանձվող պետական տուրքեր, որոնց գծով 2018 թվա­կա­նի մուտքերը ծրա­գր­վել են 1,324.0 մլն դրամի չափով (պետական գրանցումից 2018 թվա­կա­նի պե­տական տուրքերի կան­խա­տես­վող մուտքերի ամբողջ ծավալի 34.1%-ը)` 2017 թվա­­­կանի հաս­տատված 1,111.3 մլն և 2016 թվա­կանի փաստացի ստացված 1,216.4 մլն դրամի դիմաց: Պետական տուրքի այս տեսակի գծով 2018 թվականի մուտքերը ծրագրվել են 2017 թվա­կանի սպասողական մուտքերի նկատմամբ կիրառելով փորձագիտական գնահատման աճի տեմպը, իսկ 2017թվականի սպասողական մուտքերը գնահատվել են 2017 թվականի առաջին 7 ամիսների փաստացի միջին ցուցանիշի հիման վրա: Հարկ է նշել, որ պետական տուրքի նշված տեսակի մուտքերի կանխատեսումներում հաշ­վի են առնվել հետևյալ գործոնները.
* «ՀՀ կառավարության 2007 թվականի հուլիսի 19-ի N816-Ն որոշման մեջ փոփոխություն կատարելու մասին» ՀՀ կառավարության 2016 թվականի մարտի 10-ի N 272-Ն որոշմամբ տրանսպորտային միջոցների համարանիշերում կարող են օգտագործվել նաև G և X տառերը: Նշված փոփոխությունը պայմանավորված է այն հանգամանքով, որ հետաքրքրու­թյուն ներկայացնող համարանիշերը գրեթե սպառվել էին և նոր առաջարկի անհրաժեշտություն էր առաջացել:
* Նախորդ տարեվերջից կիրառվող տրանսպորտային միջոցների հաշվառման մեծ պահանջարկ ունեցող որոշ համարանիշերի հատկացման իջեցված գները, որը հանգեցնում է լրացուցիչ պահանջարկի առաջացման, հետևաբար նաև պետական բյուջեի մուտքերի ավելացման՝ պետական տուրքի նշված տեսակի գծով:
* ավտոմեքենայի (մոտոցիկլետի) տեխնիկական անձնագիր (գրանցման վկա­յա­կան) տա­լու հա­մար գանձ­­վող պե­տական տուրքեր, որոնց գծով 2018 թվականի մուտքերը ծրա­գրվել են 678.8 մլն դրա­­մի չա­փով (պե­տական գրանցումից 2018 թվա­կանի պետա­կան տուրքերի կան­խա­տես­վող մուտքերի ամ­բողջ ծավալի 17.5%-ը), որը 2017 թվա­­­կանի հաս­տատված և 2016 թվականի փաստացի ցուցա­նիշ­նե­րը գերազանցում է հա­մա­պատաս­խա­նաբար 98.8 մլն դրամով և 52.9 մլն դրամով: Պետական տուրքի այս տեսակի գծով 2018 թվականի մուտքերը կանխատեսվել են նախորդ կետում նշված սկզբունքով:
* լիցենզառուներին տրանսպորտային միջոցների պարտադիր տեխնիկական զննու­թյան հա­­­մա­պա­տաս­­խան նմուշի փաստաթուղթ տրամադրելու համար գանձվող պետա­կան տուր­­քեր, որոնց գծով 2018 թվա­կանի մուտքերը ծրագրվել են 810.7 մլն դրամի չափով` (պե­տա­­­կան գրան­ցու­մից 2018 թվականի պե­տա­կան տուրքերի կանխատեսվող մուտքերի ամ­բողջ ծա­վալի 20.9%-ը) 2017 թվա­­­կանի հաստատված 910.0 մլն և 2016 թվականի փաս­տացի ստացված 952.0 մլն դրամի դիմաց: Ընդհանուր օգտագործման տրանսպորտային միջոցների մասով 2018 թվականի մուտքերը կանխատեսվել են 8.7 մլն դրամի չափով` ելնելով փորձագիտական գնահատա­կաններից: Ոչ ընդհանուր օգտագործման տրանսպորտային միջոցների մասով 2018 թվա­կանի մուտքերը կանխատեսվել են 2017 թվականի սպասողական մուտքերի չափով` 2017 թվականի առաջին 7 ամիսների միջին փաստացի մուտքերի ցուցանիշի հիման վրա:
* գույքի նկատմամբ իրավունքների պետական գրանցում կատարելու համար գանձ­­­­վող պե­­­տա­կան տուրքեր, որոնց գծով 2018 թվականի մուտքերը կանխատեսվել են 840.0 մլն դրա­­մի չափով (պետական գրանցումից 2018 թվականի պետա­կան տուրքերի կան­­­խա­տես­վող մուտ­­քերի ամ­բողջ ծավալի 21.6%-ը), 2017 թվականի համար հաս­տատված 852.4 մլն դրամի և 2016 թվա­կա­նին փաստացի ստաց­ված 752.8 մլն դրամի դի­մաց: Պետական տուրքի այս տեսակի գծով 2018 թվականի մուտքերը ծրագրվել են ելնելով փորձագիտական գնահատականներից:

Գյուտերի, օգտակար մոդելների, արդյունաբերական նմուշների, ապրան­քային և սպա­­սարկ­ման նշանների, ապրանքների ծագման տեղանունների, ֆիրմային անվա­նում­նե­րի, ին­տե­գրալ միկրոսխեմաների տոպոլոգիաների իրավա­կան պաշտ­պանության հետ կապ­ված իրա­վա­բա­նա­կան նշանակություն ունեցող գոր­ծո­ղություն­ների համար գանձվող պե­տա­կան տուրքերի գծով 2018 թվականի մուտքե­րը կանխատեսվել են 450.0 մլն դրամի չափով` 2017 թվականի համար հաս­տատ­ված 474.1 մլն դրամի և 2016 թվականին փաս­տացի ստացված 509.9 մլն դրամի դիմաց: Պետական տուրքի այս տեսակի գծով 2018 թվականի մուտքերը կանխատեսվել են 2017 թվականի սպասողական ցուցանիշի չափով՝ 450.0 մլն դրամ՝ 2017 թվականի առաջին 7 ամիսների փաստացի մուտքերի նկատմամբ կիրառելով 2014 թվականի տարե­կան մուտքերում 1-ին 7 ամիսների մուտքերի տեսակարար կշիռը: 2015 և 2016 թվականների փաստացի ցուցանիշները հաշվի չեն առնվել, ելնելով այն հանգամանքից, որ դրանք ներառում են 1995-1996 թվա­կան­ներին Մտավոր սեփականության գործակալություն ներկայացված ապրանքային նշանների միջազգային հայտերի գործողության ժամկետի հերթական երկա­րա­ձգմամբ (ժամկետը կարող է երկարա­ձգվել տասը տարին մեկ` հաշված հայտը ներկա­յացնելու թվականից) պայմանավորված լրացուցիչ փաստացի մուտքեր:

**Ֆիզիկական անձանց տրվող իրավաբանական նշանակություն ունեցող փաստա­թղթե­րի, որոշակի ծառայությունների կամ գործողությունների համար** գանձ­վող պետական տուրքերի գծով 2018 թվականի մուտքերը կանխատեսվել են 2,115.7 մլն դրամի չափով` 2017 թվականի հա­մար հաստատված 2,290.0 մլն դրամի և 2016 թվականին փաստացի ստացված 2,114.9 մլն դրա­մի դիմաց: Պետական տուրքի այս տեսակի գծով 2018 թվականի մուտքերը ծրագրվել են 2017 թվականի սպասողական մուտքերի նկատմամբ կիրառելով փորձագիտական գնահատման աճի տեմպը, իսկ 2017թվականի սպասողական մուտքերը կանխատեսվել են 2017թվականի առաջին 7 ամիսների փաստացի մուտքերի նկատմամբ կիրառելով 2016 թվականի տարեկան փաստացի մուտքերում առաջին 7 ամիսների մուտքերի տեսակարար կշիռը: Հաշվի է առնվել այն հանգամանքը, որ սովորական անձնագրեր տրվելու են մինչև 2019 թվականի հունվարի 1-ը:

**Լիցենզավորման ենթակա գործունեություն իրականացնելու համար** գանձ­վող պե­­տա­­կան տուրքերի գծով 2018 թվականի մուտքերը կանխատեսվել են 10,474.8 մլն դրամի չա­­փով` 2017 թվականի համար հաստատված 8,281.5 մլն և 2016 թվականին փաս­տա­ցի ստաց­ված 8,400.5 մլն դրամի դիմաց: Համաձայն ««Պետական տուրքի մասին» Հայաստանի Հանրապետության օրենքում փոփոխություն կատարելու մասին» 23.12.2016թ. ՀՕ-218-Ն օրենքի և ՀՀ հարկային օրենսգրքի վիճակախաղերի, ինտերնետ շահումով խաղերի կազմակերպման համար տարեկան պետական տուրքը 2017 թվականի հունվարի 1-ից սահմանվում է բազային տուրքի 500000-ապատիկի չափով՝ 100000-ապատիկի փոխարեն: Նշված եկամտատեսակների գծով 2018 թվականի մուտքերը 2017թվականի սպասողական մուտքերի համեմատ 1,0 մլրդ դրամով պակաս է կանխատեսվել, քանի որ ուժը կորցրած է ճանաչվել թվով մեկ խաղատան կազմակերպման լիցենզիա (Մեղրի քաղաք) և թվով մեկ ինտերնետ շահումով խաղի կազմակերպման լիցենզիա:

Այս խմբի պե­տա­կան տուրքերի 2018 թվականի մուտքերի գերակշիռ մասը` 8,574.7 մլն դրամը կամ 81.9%-ը նախատեսվում է գանձել վիճակախաղերի, շահումներով խաղերի, քաղա­քա­շինության, պետական սեփակա­նություն հանդիսացող ընդերքի և բնական ռե­սուրս­­նե­րի, տրանսպորտի, էներգետիկայի բնա­գա­վառ­ներում լիցեն­զավոր­ման ենթակա գործունեություն իրա­կա­նացնելու համար վճարվելիք պետական տուր­քե­րի հաշվին: Լիցենզավորման ենթակա գործունեություն իրականացնելու համար[[49]](#footnote-49) գանձվող պե­­տա­­կան տուր­քերի գծով կան­խատեսումներն իրականացվել են` ել­նե­լով օրենքով նա­խա­տես­ված լիցեն­զա­­վոր­ման են­թա­կա գործունեության տեսակների վերա­բեր­յալ առկա քա­նա­­կական տվյալ­ներից, 2016 թվա­­կանի փաստացի և 2017 թվականի սպասողական մուտ­քերից:

**Այլ ծառայությունների կամ գործողությունների համար** գանձվող պետական տուր­քե­­րի գծով 2018 թվականի մուտքերը կանխատեսվել են 13,650.9 մլն դրամի չափով` 2017 թվա­­­կանի հա­մար հաստատված 11,625.0 մլն դրամի և 2016 թվականի փաստացի ստացված 12,094.6 մլն դրամի դիմաց: Նշված պետական տուրքերից 2018 թվականի բյուջետային մուտքերի գերակշռող մա­­սը՝ 10,920.8 մլն դրամը (80.0%), ապահովվելու է ՀՀ-ից օդային տրանսպորտի միջոցներով ֆիզի­կա­կան անձանց (օդային ուղևոր­նե­րի) ելքի հա­մար գանձվող պետական տուրքի հաշվին:

ՀՀ-ից օդային տրանսպորտի միջոցներով ֆիզիկական անձանց (օդային ուղևոր­նե­րի) ելքի հա­մար գանձ­վող պետական տուրքի գծով 2018 թվականի մուտքերը կանխատեսվել են 2017 թվականի սպասողական 10,812.6 մլն դրամ մուտքերի նկատմամբ կիրառելով «Զվարթ­նոց» օդա­­­նա­վակայանի կառավարչի կողմից ներկայացված Մաստեր Պլանում նախատես­ված ուղևո­րա­փոխադրումների տարեկան 1.0% աճը: 2017թ սպասողականը կանխատեսվել է 2017 թվականի առաջին 7 ամիսների փաստացի մուտքերի նկատմամբ կիրառելով 2014-2016 թվականների տարեկան մուտքերում առաջին 7 ամիսների տեսակարար կշիռների միջինացված ցուցանիշը:

### Պաշտոնական դրամաշնորհներ

Օտարերկրյա պետություններից և միջազգային կազմակերպություններից 2018 թվա­կա­­­­նին ակն­կալ­վում է ստանալ 35,8 մլրդ դրամի չափով պաշտոնական դրամա­շնորհ­ներ, ՄԺԾԾ-ով նա­խա­­­տես­ված 32.2 մլրդ դրամի դիմաց: Պաշտոնական դրամաշնորհների գծով ՄԺԾԾ-ով նախա­տես­­­ված և Նախագծով առաջարկվող գումարների միջև 3.6 մլրդ դրամ տար­­­­­բերությունը պայ­մա­նա­­վորված է ինչպես դրամաշնորհների կազմի և ծա­վա­լի ճշգրտ­մամբ, այնպես էլ հաշ­­վարկների հիմ­­քում դրված 1 ԱՄՆ դոլարի և 1 եվ­րոյի դրամային փոխ­արժեքների փո­փո­խու­թյուն­­ներով (նշված ցու­­­ցա­նիշ­նե­րը ՄԺԾԾ-ի հաշ­­վարկ­­նե­­րում կազմել են հա­մա­պա­տաս­խա­նա­­բար 483.83 և 515.96 դրամ, Նա­խա­գծում` 483.06 և 562.04 դրամ): Յուրա­քան­չյուր դեպ­քում պաշ­տոնական դրա­մա­շնորհ­­­ները ծրա­գր­­վում են ծրա­­գրա­վորման պա­հին առկա հա­մա­ձայ­նա­գրերի կամ դո­նոր­նե­րի հետ ձեռք­­բերված նախ­­նական հստակ համաձայ­նու­թյուն­ների հիման վրա:

Մասնավորապես, 2018 թվականին պաշտոնական դրամաշնորհների ստացում է նա­խա­­տես­վում`

* Եվրոպական հարևանության շրջանակներում ՀՀ-ԵՄ գործո­ղություն­ների ծրագրով նա­խա­տես­ված ընդհանուր բնույթի բյուջետային օժանդակություն պաշտոնական դրամաշնորհային (չկապակցված դրամաշնորհներ) ծրագրերից` 11.5 մլն եվրո կամ 6.5 մլրդ դրամ:
* Նպատակային օժանդակություն պաշտոնական[[50]](#footnote-50) դրամաշնորհային (կապակցված դրամաշնորհներ) ծրագրերից` 60.8 մլն ԱՄՆ դոլար կամ 29.4 մլրդ դրամ, որից`
* Ռուսաստանի Դաշնության աջակցությամբ իրականացվող դրամաշնորհային ծրագրերի շրջանակներում` 14.1 մլն ԱՄՆ դոլար կամ 6.8 մլրդ դրամ,
* Եվրոմիության աջակցությամբ իրականացվող դրամաշնորհային ծրագրերի շրջանակ-ներում` 12.1 մլն ԱՄՆ դոլար կամ 5.8 մլրդ դրամ,
* ԳԴՀ զարգացման վարկերի բանկի աջակցությամբ իրականացվող դրամաշնորհային ծրագրերի շրջանակներում` 8.9 մլն ԱՄՆ դոլար կամ 4.3 մլրդ դրամ,
* Գլոբալ հիմնադրամի աջակցությամբ իրականացվող դրամաշնորհային ծրագրերի շրջանակներում` 6.5 մլն ԱՄՆ դոլար կամ 3.1 մլրդ դրամ,
* Վերակառուցման և զարգացման Եվրոպական բանկի աջակցությամբ իրականացվող դրամաշնորհային ծրագրերի շրջանակներում` 6.1 մլն ԱՄՆ դոլար կամ 3.0 մլրդ դրամ,
* Եվրոպական ներդրումային բանկի աջակցությամբ իրականացվող Հյուսիս-Հարավ տրանսպորտային միջանցքի ծրագրի (3-րդ տրանշ) շրջանակներում` 4.8 մլն ԱՄՆ դոլար կամ 2.3 մլրդ դրամ,
* Համաշխարհային բանկի աջակցությամբ իրականացվող դրամաշնորհային ծրագրերի շրջանակներում` 3.7 մլն ԱՄՆ դոլար կամ 1.8 մլրդ դրամ,
* Արևելյան Եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող դրամաշնորհային ծրագրերի շրջանակներում` 3.1 մլն ԱՄՆ դոլար կամ 1.5 մլրդ դրամ,
* Այլ դրամաշնորհային ծրագրերի շրջանակներում` 1.5 մլն ԱՄՆ դոլար կամ 0.7 մլրդ դրամ:

### Այլ եկամուտներ

Նախագծով այլ եկամուտների գծով մուտքերը 2018 թվականի համար ծրագրվել են 24.0 մլրդ դրամի չափով` 2017 թվականի համար հաստատված[[51]](#footnote-51) 44.1 մլրդ դրամի և 2016 թվականի փաստացի[[52]](#footnote-52) 30.6 մլրդ դրա­մի դիմաց: ՄԺԾԾ-ով այլ եկա­մուտ­ների գծով 2018 թվականի համար նախատեսվել է 23.7 մլրդ դրամ:

2017 թվականի համար հաստատված ցուցանիշի նկատմամբ 2018 թվա­կանի ծրագ­րա­յին ցուցանիշի նվազման գործոններից մեկը պայ­­մա­նա­վորված է պետության կողմից տրված վար­կերի օգ­տա­գործ­ման դիմաց տոկոսավճարներից մուտքերով, որոնք ծրագրվել են ծրա­­գրա­վոր­ման պա­հին առ­կա վարկային պայմանագրերի (հա­մա­ձայնագրերի) և կատարված փաս­տա­ցի վճարումների հիման վրա:

Ընդհանուր առմամբ այլ եկամուտների գծով 2018 թվականի ծրագրային ցու­ցա­նիշ­ները 2016 թվա­­­կ­ա­նի փաստացի, 2017 թվականի հաստատված, ինչպես նաև 2018 թվա­­­կա­նի հա­մար ՄԺԾԾ-ով հաստատված ցուցանիշների հետ հա­մե­մատելիս պետք է հաշվի առ­նել նաև այն հան­գամանքը, որ առանձին եկամտատեսակներ ձևա­վոր­վում են ար­տ­ար­ժու­թա­յին հիմքով, որի արդ­յունքում արտար­ժույթի փոխանակային ար­ժեք­նե­րի փո­փո­խու­թյուն­ները ևս ազ­դում են ստաց­վող համա­պա­տաս­խան գումարների վրա:

Վերը նշված երկու գործոնների ազդե­ցու­թյուններից բացի, 2016 թվա­­­կ­ա­նի փաստացի, 2017 թվականի հաստատված, ինչպես նաև ՄԺԾԾ-ով հաստատված ցուցա­նի­շ­նե­րից 2018 թվականի համար այլ եկամուտների գծով ծրա­գրված մուտքերի շեղման դեպքում որոշիչ է եղել նաև բանկերում և ֆի­նան­սավարկային հաս­տա­տու­թյուն­նե­րում գանձապետական միաս­նա­կան հաշ­վի ժա­մա­նա­­կավոր ա­զատ միջոցների տե­ղա­բաշխու­մից և դեպոզիտներից ստաց­վող տո­կո­­­սավճար­նե­րի գծով մուտ­քե­րը, որոնք հիմնականում ձևավորվում են ՀՀ կենտ­­րոնական բանկում ավան­դա­դրվող` տվյալ տարվա բյուջեի կատարման ըն­թացքում ժա­­մա­նա­կա­վո­րապես ազատ բյու­­ջե­­տային մի­­ջոց­­ներից:

Այլ եկամուտների կազմում հաշվառվող առանձին եկամտատեսակների գծով 2018 թվա­­­կա­նի մուտ­քերը ծրագրվել են՝ հաշվի առնելով դրանց առանձնահատկությունները, նա­խորդ տա­րի­նե­­րի մուտ­քերի հավաքագրման միտումները, ինչպես նաև ընթացիկ տարվա անցած ժամանա­կա­հատ­­­վածի փաս­տացի մուտքերը:

Ստորև ներկայացվում են 2018 թվա­կա­նի այլ եկամուտների գծով կան­խատես­վող մուտ­քե­րի՝ 2017 թվականի հաստատված և 2016 թվականի փաս­տացի մուտ­քերի նկատ­մամբ հա­մե­մա­տա­­կա­նը, հաշ­վարկ­նե­րում կի­րառ­ված մեթոդաբանության համա­ռոտ նկարա­գրու­թյունը:

* Պետական հիմնարկների հաշվեկշիռներում հաշվառվող գույքի (բացառությամբ հողի) վար­­­ձակալության և օգ­­տա­գործ­ման դիմաց գանձվող վարձավճարները 2018 թվա­կա­նի հա­մար կան­­խատեսվում են շուրջ 2,343.6 մլն դրամ, 2017 թվականի համար հաստատված 1,934.5 մլն դրամի և 2016 թվականին փաստացի ստացված 487.8 մլն դրամի դի­­մաց: Կան­­խա­տե­­սում­­նե­րում հիմք են ընդունվել պետական կա­ռա­վար­ման մար­մին­ների կող­­մից ներ­­­կա­յաց­­ված տե­ղե­կու­թյուն­նե­րը վարձակալական պայ­մա­նա­գրերի հա­­մա­ձայն 2017, 2018 թվա­կան­ներին վճար­վե­­լիք վար­ձա­վճար­ների վե­րա­բեր­­յալ, ինչ­պես նաև հա­մա­պա­տաս­խան ­բյու­ջե­­տա­յին փաստացի մուտ­քերի գծով գան­­ձա­պե­տա­կան տվյալները:
* Բանկերում և ֆինանսավարկային հաստատություններում գանձապետական միաս­նա­­կան հաշ­­­վի ժա­մա­նա­­կավոր ազատ միջոցների տեղաբաշխումից և դեպոզիտներից ստաց­վող տո­կո­սա­վճար­­­­նե­րից, իրավաբանական անձանց կապիտալում կատարված ներ­դրում­­նե­րից ստաց­վող շա­հա­­բա­­­ժիններից 2018 թվականին ակնկալվում են 2,354.5 մլն դրամի չափով մուտ­քեր: Մաս­նա­վո­րա­պես.
* Բանկերում և ֆինանսավարկային հաստատություններում պետական բյուջեի ժամա­նա­­­կա­վոր ազատ միջոցների տեղաբաշխումից և դեպոզիտներից ստացվող տո­կո­սա­վճար­նե­­րի գծով մուտ­­քերը ծրագրվել են 1,570.0 մլն դրամ` 2017 թվականի համար հաստատված 2,616.0 մլն դրա­մի և 2016 թվականի փաստացի ստաց­ված 5,151.8 մլն դրա­­մի դի­մաց: 2018 թվա­կանի մուտքերն ա­պա­հովվելու են հիմնականում ի հա­­շիվ ժա­մա­նա­կա­վորապես ազատ բյուջետային միջոցները ՀՀ կենտ­­­րոնական բանկում ավան­­­­­դա­դնե­լու դիմաց ՀՀ կեն­տ­րո­նական բանկի և ՀՀ ֆի­նանս­ների նա­խա­րարության միջև կնք­­­ված «Հաշվի սպասարկման մա­­սին» պայ­մանագրի հիման վրա վճար­վե­լիք տո­կո­սա­վճար­­­­ների:
* Իրավաբանական անձանց կապիտալում կատարված ներդրումներից ստացվող շա­հա­­­բա­ժին­­ներից 2018 թվականին ակնկալվում են 784.5 մլն դրամի չափով մուտքեր` 2017 թվա­­­կա­­նի հա­մար հաստատված 560.7 դրամի և 2016 թվա­­­կանին փաս­­տացի ստացված 1,534.4 մլն դրամի դի­մաց: Շահաբաժինների գծով 2018 թվա­կանի կանխատեսվող մուտքերը ծրագ­րե­լիս հաշվի է առնվել ՀՀ կառավարության 2013 թվա­կանի մարտի 3-ի «Պետության սե­փա­կա­նու­թյուն հան­­դի­սա­ցող բաժնեմաս ունեցող առևտրային կազմակերպությունների շահույթի բաշխման, շա­­հու­թա­բա­ժին­­նե­րի հաշ­վարկ­ման և Հայաստանի Հան­­րա­­պե­տու­թյան պետական բյուջե վճար­ման կար­գը հաս­­տա­տելու և Հա­յաստանի Հան­­րա­­պե­տու­թյան կառավարության 2001 թվա­կա­նի դեկ­տեմ­բերի 5-ի N 1194 որոշ­ման մեջ փոփոխություն կատարելու մասին» N 202-Ն որոշ­մամբ հաս­տատ­ված կար­գի համաձայն պե­տա­կան մաս­­նակ­ցու­թյան դիմաց պե­տա­կան բյու­ջե վճարման են­թա­կա տա­րե­կան շահութաբաժինների հաշվարկման բազայի 50%‑ի չա­փով պետական բյուջե կա­տար­­վե­լիք մաս­հանումների սահմանումը:
* Պետության կողմից տրված վարկերի օգտագործման դիմաց տոկոսավճարները 2018 թվա­­­կանին կանխատեսվում են 11,719.8 մլն դրամի չափով: Մասնավորապես.
* ՀՀ ռեզիդենտներին տրամադրված վարկերի օգտագործումից 2018 թվականին ակն­կալ­վում է ստանալ 11,577.5 մլն դրամ, որը ծրագրվել է` հաշվի առնելով հա­մա­պա­տաս­խան պայ­­մա­նա­գրերով նախատեսված դրույթները: Մասնավորապես, 2018 թվականին տոկոսավճարների գծով մուտ­­քերն ապահովվելու են ի հաշիվ «Բարձրավոլտ էլեկ­տրա­կան ցան­­ցեր», «Էլեկ­տրա­էներ­գե­տի­կա­կան հա­մա­կար­գի օպերատոր», «Հայաստանի էլեկ­տրա­կան ցանցեր» ՓԲԸ-ներին, «Երևանի Ջերմաէլեկտրակենտրոն» ՓԲԸ-ին և այլ կազ­մա­կեր­պու­թյուններին տրա­մադրված վարկերի դիմաց հաշ­վարկված տո­կո­սա­վճարների:
* Հայաստանի Հանրապետության ոչ ռեզիդենտին տրամադրված վարկերի գծով 2018 թվա­­կա­նի բյուջետային մուտ­քե­րը կգո­­յա­նան Վրաստանի Հանրապետությանը տրա­մա­դր­ված վարկի սպա­­սարկման տո­կո­սա­վճար­­նե­րից, որոնք կկազմեն 249.6 հազ. ԱՄՆ դոլար կամ մոտ 142.3 մլն դրամ:
* Իրավախախտումների համար գործադիր, դատական մարմինների կողմից կի­րառ­վող պատ­­­ժա­­մի­ջոցներից 2018 թվականի մուտքերը ծրագրվել են 2,050.1 մլն դրամի չափով` 2017 թվա­կա­նի հա­մար ծրա­գրված 2,828.2 մլն դրամի և 2016 թվա­­կանին փաս­­տացի ստաց­ված 2,458.3 մլն դրամի դիմաց: Կանխատեսումները կա­տար­­ված են ըստ հա­­մա­պա­­տաս­խան իրա­վա­կան հիմքով վարչական պատժամիջոց կի­րա­ռող պե­­տա­կան կա­ռա­վար­ման մար­­մին­ների` հաշ­վի առ­նե­լով պատ­­ժա­մի­ջոց­­ների գծով 2015-2017 թվա­­կան­­նե­րի մուտ­քերի հա­վաքագրման միտումները, ինչպես նաև այս բնա­գա­վա­­ռում իրա­կա­նաց­ված օրենս­­դրա­կան փո­փո­խու­թյունները:
* Ապրանքների մատակարարումից և ծառայությունների մատուցումից եկամուտների գծով 2018 թվականի պետական բյուջեի մուտքերը գնահատվել են 4,176.1 մլն դրամի չափով` 2017 թվա­կա­նի հա­մար ծրա­գրված 4,461.5 մլն դրամի և 2016 թվա­­կանին փաս­­տացի ստաց­ված 3,824.9 մլն դրամի դիմաց: Եկա­մուտ­ների այս խմբի մեծ մասը կազմում են ՀՀ կառա­վա­րու­թյանն առըն­թեր ան­­շարժ գույ­քի կա­դաս­տրի պետական կոմիտեի ստորաբաժանումների կող­մից 2018 թվա­կա­նին մա­տուցվելիք ծա­­ռայությունների դիմաց ստացվելիք վճարները` 3,705.7 մլն դրա­­մի չա­փով և հայկական եր­կա­թուղու հա­­­մա­կար­­գի վերաբերյալ կոնցեսիոն պայմանագրով նա­­խա­­տեսված տարեկան վճարը` 308.4 մլն դրա­մի չափով:
* Օրենքով և իրավական այլ ակտերով սահմանված՝ պետական բյուջե մուտքագրվող այլ եկա­­­մուտ­ների գծով 2018 թվականի պետական բյուջեի մուտքերը գնահատվել են 1,317.0 մլն դրա­­­մի չա­փով` ելնելով նախորդ տարիների փաստացի մուտքերի միտումներից:

## Մ Ա Ս III – Բ. Ծ Ա Խ Ս Ե Ր Ի Կ Ա Ն Խ Ա Տ Ե Ս Ո Ւ Մ

ՀՀ 2018 թվականի պետական բյուջեի նախագծով ծախսերի ծավալը ծրագրա­վորվել է շուրջ 1,465.2 մլրդ դրամի չափով: Ծախսերի ամբողջ ծավալի 89.2 %-ը կամ 1,307.2 մլրդ դրամը բա­ժին է ընկ­նում ըն­թացիկ ծախսերին, 10.8 %-ը կամ 158.0 մլրդ դրամը՝ ոչ ֆինանսական ակտիվ­ների գծով զուտ ծախ­սերին: Ընդ որում ոչ ֆինանսական ակտիվների գծով ծախսերը կազմում են շուրջ 173.2 մլրդ դրամ կամ ծախսերի ամբողջ ծավալի 11.8 %-ը, իսկ ոչ ֆինանսական ակտիվների օտարումից մուտքերը` 15.2 մլրդ դրամ կամ ծախսերի ամբողջ ծավալի 1.0 %-ը: ՀՀ 2018 թվականի պետական բյուջեի նախագծի ծախսային մասը ՀՀ 2017 թվականի պե­տա­կան բյուջեի հաստատված մակարդակի համեմատ ավելացել է շուրջ 105.1 մլրդ դրամով:

Նախագծով առաջարկվող բյուջետային ծախսերի ծավալները, կազմն ու կառուցվածքը ձևա­­­վոր­վել են ելնելով 2018 թվականի մակրոտնտեսական կանխա­տեսումներից, գների և սա­կագների կանխատեսվող ցուցանիշներից, հանրապետու­թյունում տնտեսական հարա­բե­րու­­թյուն­­ների բնա­կա­նոն ընթացքը խաթարող նոր բյուջետային պարտքերի չառաջացման ան­հրա­­ժեշտությունից ու առանձին ծախսա­տե­սակների գծով մշակված բյուջետային նոր­մատի­վ­նե­րից:

Սոցիալական բնագավառի ծախսերի (կրթություն, առողջապահություն, սոցիալա­կան պաշ­տ­­պանություն) տեսակարար կշիռը բյուջետային ծախսերի ամբողջ ծավալում կազմում է 42.3 %, պաշտպանության, հասարակական կարգի պահպանության և ազգային անվտան­գու­թ­յան ապա­­հովման և կալանավայրերի ոլորտներինը՝ 22.2 %, տնտեսության ճյուղերինը՝ 11.2 %, պետական պարտ­­­քի սպա­­սարկմանը՝ 9.6 %, համայնքների բյուջեներին ՀՀ պետական բյուջեից ֆինանսա­կան համա­հարթեցման դոտացիաների և այլ դոտացիաների տրամադրմանը՝ 3.4%, ՀՀ կառա­վարության պահուս­տային ֆոնդի ձևավոր­մանը՝ 1.7 % :

Հարկ է նշել, որ ՀՀ 2018 թվականի պետական բյուջեի նախագծում ծախսային ծրագրերը հիմնականում դասավորված են ծրագրա­յին բյուջետավորման սկզբունքներին համապատաս­խան: Միաժամանակ, 2019 թվականի պետական բյուջեն ամբողջությամբ ծրագրային դասա­կարգ­մամբ Ազգային ժողով ներ­կայաց­նելու և անցումային շրջանում դրա կատարման հետ կապ­ված ռիսկերի կառա­­վարումն ապա­հովելու նպատակով ներկայումս իրականացվում է նախապատրաստական աշխատանքների եզրափակիչ փուլը, որով նախադրյալներ կստեղծվեն ապահովելու պետական բյուջեի կատարման գործող համա­կարգի կայունու­թյունը և մյուս կողմից` աջակցելու կառավարման, մոնիտորինգի, հաշվետվո­ղականության և վերահսկո­­ղության համա­կարգերի զարգացմանը:

ՀՀ 2018 թվականի պետական բյուջեի նախագծով ծախսային ծրագրերի ոչ ֆինան­սա­կան ցուցանիշները և ծրագրային դասակար­գումը ներկայացված են համապատասխանաբար սույն բա­ցատրագրի NN 13 և 14 հավելվածներում: Ստորև ներկայացվում են ՀՀ 2018 թվականի պետական բյուջեի նախագծվող ծախ­սերի ծրագրավորման հիմքում դրվող հիմնական սկզբունքները և առանձնա­հատկություն­ները:

### Պետական իշխանության մարմինների պահպանման ծախսեր

Պետական իշխանության մարմինների պահպանման ծախսերը ՀՀ 2018 թվականի պե­­տա­­­­կան բյուջեի նախագծում ծրագրավորվել են հիմնականում հիմնվելով ՀՀ կառավա­րու­թյան 2017թ. հուլիսի 6-ի N 818-Ն որոշմամբ հաստատված Հայաստանի Հանրապետության 2018-2020 թվականների պետական միջ­­­նա­­ժամկետ ծախսերի ծրագրի ցուցանիշների վրա: Վերջիններս, հետևաբար, նաև 2018թ. բյուջեի նախագծի ցուցանիշները ծրագրավորելիս հաշվի են առնվել ինչպես պետական կառավարման համակարգի բարեփոխումները, որոնք կյանքի կոչվեցին ՀՀ Նախագահի նախաձեռնությամբ՝ ՀՀ սահմանադրական բարեփոխումների գործընթացի արդյուն­քում, այնպես էլ ՀՀ գործող օրենսդրության պահանջները: Բացի այդ, նախագծում արտացոլվել են պետական կառա­վար­ման ոլորտի ծախսերի օպտիմալացման ուղղությամբ ՀՀ կառավարության վարվող քաղաքականության շրջանակում իրականացվող միջոցառումներից բխող փոփոխությունները, ինչը միտված է բյուջետային ծախսերի արդյունավետության և հասցեականության բարձրաց­մանը, կառավարության կառուցվածքի և կառավարման ապա­րատի պահպանման ծախսերի հնարավորինս օպտիմալացմանը:

ՀՀ Նախագահի 2013 թվականի սեպտեմբերի 4-ի ՆՀ-207-Ն հրամանագրով Հայաստանի Հանրապետությունում նախաձեռնվեց ՀՀ սահմանադրական բարեփոխումների գործընթացի կազմակերպումը: Սահմանադրական բարեփոխումների առանցքային խնդիրներից էր կառավար­ման համակարգի բարեփոխումը: Նոր Սահմանադրության ընդունմամբ անցում կատարվեց խորհրդարանական կառա­վարման համակարգին, ինչը նշանակում է պետական իշխանության մարմինների դերի ու լիազորու­թյուն­ների փոփոխություններ:

2016 թվականի մայիսի 25-ին ընդունված Հայաստանի Հանրապետության նոր ընտրական օրենսգրքի պահանջներին համապատասխան 2017 թվականի ապրիլի 2-ին Հայաստանի Հանրապետությունում անցկացվեցին ՀՀ Ազգային ժողովի ընտրությունները, որը 2015 թվականի սահմանադրության փոփոխությունից հետո խորհրդարանական առաջին ընտրությունն էր։ Այս ընտրություններով Հայաստանն անցում կատարեց կառավարման խորհրդարանական համակարգին։ Հանրապետության նախագահը կշարունակի լինել պետության գլուխը, սակայն կնվազեն նրա լիազորությունները, և փոխարենը կավելանան հանրապետության վարչապետի և Ազգային ժողովի լիազորությունները:

Պետական իշխանության մարմինների պահպանման ծախսերի ծրագրավորման քաղաքականությունը.

Պետական իշխանության մարմինների պահպանման գծով ծախսերի ծրագրավորման վրա զգալի ազդեցություն է ունեցել ՀՀ կառավարության կողմից հայտարարված պետական կառա­վար­ման համակարգի բարեփոխումների և բյուջետային ծախսերի օպտիմալացման քաղաքա­կանությունը: Խորհրդարանական ընտրություններից հետո ձևավորված ՀՀ կառավարությունը 2017 թվականի հունիսի 19-ի N 646-Ա որոշմամբ հավանություն տվեց Հայաստանի Հանրապետության կառավարության՝ 2017-2022թթ. ծրա­գրին, որը նաև արժանացավ ՀՀ Ազգային ժողովի հավանությանը: Այն նպատակ ունի համապատասխան ոլորտային բարեփոխումների միջոցով հանրապետությունում ստեղծել գործուն իրավական համակարգ, որի ներքո հնարավոր կլինի ապա­հովել քաղաքացու բարեկեցիկ կյանքով ապրելու իրավունքը և երաշխավորել կարողու­թյուններն անընդհատ ընդլայնելու հնարավորությունները:

ՀՀ կառավարության 2017-2022թթ. ծրագրում առանցքային նշանակություն է տրվում խորհր­դա­րա­նական համա­կարգում պետական կառավարման արդյունավետության բարձրաց­մանը, հան­րության առջև իշխա­նության պատասխանատվությունը և հաշվետվողականությունը բարձրացնելու սկզբունքին, իրավունքի գերա­կայությունն ապահովող օրենսդրական հիմքերի ստեղծմանը:

Պետական կառավարման համակարգի բարեփոխումների շրջանակներում ՀՀ կառա­վա­րու­թյան կողմից իրականացված գործողությունները ուղղված են պետա­կան կառավարման համա­կար­գի բարեփոխումների ճանապարհով կոռուպցիոն երևույթների նվազեցմանն ու հնարավորինս բա­ցառ­մանը: Այդ կապակցությամբ, վերջին տարիների ընթացքում կյանքի կոչված տարբեր օրենսդրական կարգավորումներ ուղղված են եղել պետական իշխանության մարմինների գոր­ծունեության թափանցիկության, պետական կառավարման գործընթացներին քաղաքացիական հա­սարակության ներկայացուցիչների մասնակցության աստիճանի բարձրացմանը՝ տարբեր հան­րա­յին ու հասարակական խորհուրդների միջոցով: Միաժամանակ, քայլեր են ձեռնարկվում հա­սա­րա­կու­թ­յանը մատուցվող ծառայությունների առավել մատչելի հնարավորություններ ստեղծելու ուղղությամբ:

Դեռևս 2016 թվականի առաջին կիսամյակի ընթացքում ՀՀ կառավարությունը ձեռնամուխ եղավ բյուջետային ծախսերի, մասամբ նաև պետական կառավարման ապարատի պահպանման ծախսերի օպտիմալացմանը: Արդյունքում, նախատեսվում է պետական կառավարման ապարատի առավել օպտիմալ կառուցվածք ձևավորելու ճանապարհով ունենալ առավել քիչ ծախսատար պետական կառավարման ապարատ: Այդ կապակցությամբ նախատեսվում է հստակեցնել տնտեսության յուրաքանչյուր ոլորտում կառավարության կողմից իրականացվող քաղաքականության մշակման և գործառույթների իրականացման համար պատասխանատու մարմիններին, խմբավորել և կանո­նակարգել նրանց գործառույթները ըստ առանձին ոլորտների և խուսափել դրանց հնարավոր կրկնություններից:

Ներկայումս նախարարությունները իրականացնում են իրենց բնա­գավառի քաղա­քակա­նու­թյան մշակման, մոնիտորինգի և համակարգման գործառույթ­ները, իսկ ծառայություն­նե­րի մա­տուց­ման, կանոնակարգման, վերահսկողական ու տեսչական գոր­ծա­ռույթ­ների իրականաց­ման իրա­վասությունները հիմնականում փոխանցվել են նախարա­րություն­ներում առանձնացված ստո­րաբա­ժան­ման կարգավիճակով ստեղծված գործակալու­թյուն­ներին և տես­չու­թյուններին:

Ընթացիկ տեսչական բարեփոխումների արդյունքում նախարա­րություն­ներում առանձնացված ստո­րաբա­ժան­ման կարգավիճակով ստեղծված տես­չու­թյուններին գալիս են փոխարինելու առանձին նախարարությունների համակարգում գործող տեսչական մարմինները, որոնք նախորդներից սկզբունքորեն տարբերվում են իրենց կառավարման համակարգով, հաշվետվողականության և վերահսկողության, ինչպես նաև լիազորությունների և գործունեության իրականացման համար հստակ սահմանված սկզբունքներով:

Ընդհանուր առմամբ, ՀՀ 2018 թվականի պետական բյուջեի նախագծում պետական իշխանության մար­մին­նե­րի պահպանման ծախսերի ծրագրավորումը բնորոշվում է հետևյալ առանձ­նա­հատ­կու­թ­յուն­ներով:

ա) ՀՀ Սահմանադրական բարեփոխումները

2017 թվականի ապրիլի 2-ին Հայաստանի Հանրապետությունում անցկացվեցին ՀՀ Ազգային ժողովի ընտրությունները, որով Հայաստանն անցում կատարեց կառավարման խորհրդարանական համակարգին։ Հանրապետության նախագահը կշարունակի լինել պետու­թյան գլուխը, սակայն կնվազեն նրա լիազորությունները, և փոխարենը կավելանան հանրապետության վարչապետի և Ազգային ժողովի լիազորությունները:

բ) Պետական կառավարման համակարգի բարեփոխմանն ուղղված օրենսդրական կարգավորումները

Պետական կառավարման համակարգի բարեփոխմանն ուղղված վերջին շրջանի կարևո­րագույն օրենսդրական կարգավորումը կապված է կոռուպցիայի կանխարգելման ոլորտի հետ: Կոռուպցիայի կանխարգելումն առանցքային նշանակություն ունի երկրում անվտան­գության և կայու­նո­ւթյան ապահովման համար: Այդ ուղղությամբ նախատեսվում է իրականացնել կոռուպցիայի նկատ­մամբ անհանդուրժողականության արմատավորմանն ուղղված հստակ քայլեր և կոշտ հակա­կո­ռուպ­ցիոն քաղաքականություն՝ հեռանկարային ծրագրերի մշակման և իրականացման, նոր հա­կա­կոռուպցիոն ինստի­տուցիոնալ համակարգի ներդրման և զարգացման, կոռուպցիայի համ­ընդ­հա­նուր կան­խարգելման, պատասխա­նատվու­թյան անխուսափելիության մթնոլորտի ձևավորման միջոցով, զարգացնել հակակոռուպցիոն ինստիտուցիոնալ համակարգը, ստեղծել և գործարկել միջազգային իրավական չափորոշիչներով նախա­տեսված և պահանջներին համապատասխանող հակակոռուպցիոն կանխարգելիչ ինքնավար մարմին: 2017 թվականի հունիսի 9-ին ՀՀ Ազգային Ժողովի կողմից ընդունվել է «Կոռուպցիայի կանխարգելման հանձնաժողովի մասին» ՀՀ օրենքը:

Այս կապակցությամբ հարկ է նշել, որ ներկայումս գործող Բարձրաստիճան պաշտոնատար անձանց էթիկայի հանձնաժողովի փոխարեն 2018 թվականի ապրիլի 10-ից օրենքով սահմանված կարգով կկազմավորվի Կոռուպցիայի կանխարգելման հանձնաժողովը, որի անդամներին օրենքով սահմանված կարգով կնշանակի Ազգային ժողովը: Արդյունքում, օրենքի պահանջին համապատասխան ՀՀ 2018 թվականի պետական բյուջեում Բարձրաստիճան պաշտոնատար անձանց էթիկայի հանձնաժողովի (հետագայում՝ Կոռուպցիայի կանխարգելման հանձնաժողովի) ծախսերը ներկայացվել են առանձին տողով:

գ) Պետական կառավարման համակարգի կառուցվածքային և գործառութային փոփոխություններ

ՀՀ կառավարությունը շարունակում է իրականացնել պե­տա­կան կառավարման համակարգի բարեփոխումների լայնածավալ ծրագիրը, որն ուղղված է համակարգի արդյու­նա­վետության, ծա­ռա­յությունների որակի և մատչելիության, թափանցիկության և հաշվե­տվողականու­թ­յան, վերահսկե­լիու­­թյան բարձրացմանը և իրակա­նաց­վում է հիմ­նա­կա­նում պե­տական կառա­վարման համակարգի կառուցվածքային ու գործառու­թային փոփո­խութ­յուն­նե­րի ճանապարհով:

Ինստիտուցիոնալ բարեփոխումների արդյունքում հստակեցվել են նա­խա­րարությունների կանոնադրական խնդիրները, հնարավորինս միասնականացվել են նրանց աշխատա­կազ­մերի կա­ռուցվածքները:

Այս համատեքստում 2017 թվականի ընթացքում ՀՀ գործադիր իշխանության մարմիններում տեղի են ունեցել մի շարք կառուցվածքային և գործառութային փոփոխություններ, որոնք միտված են եղել հստակեցնելու առանձին մարմիններին վերապահվող լիազորությունների և գործառույթների շարջանակները: Նշված փոփոխությունները ևս հաշվի են առնվել ՀՀ 2018 թվականի պետական բյուջեի նախագծում պետական կառավարման ապարատի ծախսերի ծրագրավորման համար:

դ) Տեսչական բարեփոխումներ

ՀՀ կառավարության կողմից ձեռնարկվել են տեսչական համակարգի արմատական բարեփոխումներ՝ 2009թ. սեպտեմբերի 17-ի N 1135-Ն որոշմամբ հավանություն տալով Տեսչա­կան բարեփոխումների հայեցակարգին, որի նպատակն էր բարելավել գործող տեսչական համա­կար­գը, վերացնել հաճախակի և ոչ տեղին ստուգումները, ոչ թափանցիկ տես­չական գործընթաց­ները, վարչական կոռուպցիան և տեսչական գործընթացում գործառույթ­ների կրկնորդում­ները` անցում կատարելով ռիսկի գնահատման վրա հիմնված ստուգումների համա­կարգի: ՀՀ տեսչական համակարգի օպտիմալացման նպատակով ՀՀ կառավարությունը 2014 թվականի սեպտեմբերի 25-ի նիստի N 40-59 արձանագրային որոշմամբ հավանություն է տվել Հայաստանի Հանրապե­տության տեսչական համակարգի օպտիմալացման հայեցակարգին և գործողությունների համա­ռոտ ծրագրին: Այդ համատեքստում 2014 թվականի դեկտեմբերի 17-ին ընդունվել և 2015 թվականի հունվարի 9‑ից գործում է «Տեսչական մարմինների մասին» ՀՀ օրենքը: ՀՀ կառավարության 2015 թվականի օգոստոսի 31-ի նիստի N 40 արձանագրության 12-րդ կետով հավանություն է տրվել Հայաստանի Հանրապետության գործադիր իշխանության համա­կարգում գործող տեսչական մարմինների օրինակելի կանոնադրությանը և կառուցվածքին, որին էլ պետք է համապատաս­խանեցվեն հետագայում հանրապետական գործադիր մարմինների համակարգում ստեղծվող տեսչական մարմինների կանոնադրությունները և կառուցվածքները:

2017 թվականի ընթացքում գոյություն ունեցող տեսչությունների հիմքի վրա ստեղծվել են՝

* ՀՀ կառավարության 2017 թվականի ապրիլի 27-ի N 444-Ն որոշմամբ՝ Հայաստանի Հանրապետության առողջապահության նախարարության առողջապահական տեսչական մարմինը՝ ՀՀ առողջապահության նախարարության աշխատակազմի առողջապահական պետական տեսչության հիմքի վրա,
* ՀՀ կառավարության 2017 թվականի ապրիլի 27-ի N 445-Ն որոշմամբ՝ Հայաստանի Հանրապետության բնապահպանության նախարարության բնապահպանության և ընդերքի տեսչական մարմինը՝ ՀՀ բնապահպանության նախարարության աշխատակազմի բնապահպանական պետական տեսչության և ՀՀ էներգետիկ ենթակառուցվածքների և բնական պաշարների նախարարության ընդերքի պետական տեսչության հիմքի վրա:

«Տեսչական մարմինների մասին» ՀՀ օրենքի 18-րդ հոդվածի 1-ին մասով սահմանվում է, որ տեսչական մարմնի կառուցվածքային և տարածքային ստորաբաժանումների ֆինանսավորումն արտացոլվում է բյուջետային հայտում և պետական բյուջեում՝ առանձին տողով: Այդ կապակ­ցությամբ ՀՀ 2018 թվականի պետական բյուջեում վերոհիշյալ տեսչական մարմինների պահպան­ման ծախսերը ևս արտացոլվել են առանձին տողերով:

ե) Էլեկտրոնային կառավարման համակարգի զարգացում

Հեռանկարային զարգացման ռազմավարական ծրագրում, որպես գերակայություն, առան­ձին ուշադրություն է դարձվում էլեկտրոնային կառավարման համակարգի ներդրմանն ու զարգաց­մանը, ինչը պետական կառավարման համակարգի բարեփոխման ու արդիա­կանացման կարևո­րագույն բաղկացուցիչ է: Պետական կառավարման համակարգի արդյունավետության բարձրաց­ման գրավականներից է էլեկտրոնային կառավարման համակարգերի ներդրումը և մեկ պատուհանի սկզբունքով բնակչությանը ծառայությունների մատուցումը: Պետական ծառայությունների մատուցման ոլորտում իրականացվող բարեփոխումների արդյուն­քում քաղաքացիների համար հնարավորություն կստեղծվի «մեկ պատուհանի» սկզբուն­քով ծառայություններ ստանալու՝ բացառելով մի քանի մարմիններ այցելելու անհրաժեշտությունը: Էլեկտրոնային կառավարման համակարգերի ներդրման շրջանակներում ներդրվել են մի շարք լայնածավալ էլեկտրոնային կառավարման ծրագրեր, որոնց կիրառմամբ և շրջա­նառության մեջ դրված «մեկ պատուհանի» սկզբունքի շնորհիվ զգալիորեն կրճատվել է ծառայու­թյուն­­­ների մատուցման ժամկետները, ինչն իր հերթին հանգեցրել է ծառայությունների մատուցման որակի բարձրաց­մանը, ինչպես նաև կոռուպցիոն ռիսկերի նվազեցմանը: Միաժամանակ, պետական իշխանության մարմիններում արդեն իսկ ներդրվել ու արդյու­նավետորեն գործում են բազմաթիվ Էլեկտրոնային ծրագրեր ու համակարգեր, որոնք թե ժամա­նակային, և թե աշխատանքային իմաստով առավել արդյունավետ են դարձնում պե­տա­կան կա­ռա­­վարման համակարգի աշխատանքը, իսկ ընդհանուր առմամբ` ավելի մատչելի ու հրա­պարա­կա­յին են դարձնում պետական կառավարմանն առնչվող տեղեկատվությունը հանրության համար:

ՀՀ կառավարությունը էլեկտրոնային ծառայությունների մատուցման և էլեկտրոնային կառավարման ոլորտը կարգավորող իրավական ակտերով, ինչպես նաև միջազգային պայմանագրերով ստանձնած պարտավորությունների շրջանակներում քայլեր է ձեռնարկում նույնականացման քարտերի և էլեկտրոնային ստորագրությունների լայնածավալ կիրառումը խթանելու, տվյալների բազաների միջև փոխգործելիությունն ապահովելու, ինտերնետ միջավայրում մատուցվող էլեկտրոնային ծառայությունները ընդլայնելու, անձանց խիստ նույնականացման գործիքների կիրառումը և էլեկտրոնային ծառայությունների մատուցումը առավել հարմարավետ եղանակով իրականացնելու ուղղությամբ, ներառյալ՝ բջջային հեռախոսային քարտի վրա տեղադրվող էլեկտրոնային բջջային ստորագրությունը կիրառելու հնարավորությամբ։ Այդ կապակցությամբ ՀՀ կառավարության կողմից ընդունվել է 2017 թվականի մայիսի 25-ի N 572-Ն որոշումը, որով սահմանվում է Պետական մարմիններում էլեկտրոնային փաստաթղթերի և էլեկտրոնային թվային ստորագրությունների կիրառման կարգը:

ՀՀ կառավարության 2015 թվականի հունիսի 18-ի N 678-Ն որոշմամբ սահմանվել է տեսչական մարմինների էլեկտրոնային տեղեկատվական համա­կարգի ստեղծ­ման, օգտագործ­ման և վերահսկողություն իրականացնող մարմինների միջև տեղեկա­տվության փոխանակման, ինչպես նաև հանրությանը տեղեկատվություն տրամադրելու կարգը: Տեղեկատվական համա­կարգի ստեղծման նպատակը տեսչական մարմինների միջև տեղեկատվության փոխա­նակման արդյունավետության ապահովման և վերա­հսկո­ղության հետ կապված տեղեկատ­վությունը հան­րու­թյանը և տնտեսավարող սուբյեկտ­ներին մեկ տեղում հասանելի դարձնելն է: Այս կապակցությամբ պետական կառավարման մարմինների պահպանման ծախսերում նախատեսվում են նաև միջոցներ ներդրված համակարգերի ընթացիկ սպասարկման համար:

զ) Ինտեգրված սոցիալական ծառայությունների համակարգի ներդրումը

Սոցիալական քաղաքականության ոլորտում ՀՀ կառավարությունը, ի թիվս այլ միջո­ցառումների, սոցիալական ծառա­յությունների հասանելիու­թյան և մատչելիության ապահով­ման նպատակով շարունակում է իրագործել «Մեկ պատուհանի» սկզբունքով ինտեգրված սոցիալական ծառայություններ տրամադրելու համա­կարգի ամբող­ջա­կան և լիարժեք ներդրումը՝ համալիր սոցիալական կենտրոններ հիմնելու ճանապարհով: Հայաստանի Հանրապե­տու­թյունում ինտեգրված սոցիալական ծառայությունների համակարգ ներդնելու ծրագիրը հաստատվել է ՀՀ կառա­վա­րու­թյան 2012 թվականի հուլիսի 26-ի N 952-Ն որոշ­մամբ: Ներկայումս հանրապետու­թյունում գործում են թվով 19 համալիր սոցիալական կենտրոններ:

Պետական իշխանության մարմինների պահպանման ծախսերի ծրագրավորումը

Ընդհանուր առմամբ, ՀՀ պետական բյու­ջեում պետական իշխանության մարմինների պահ­պան­­ման ծախ­սերի ծրագրավորվող մակարդակի վրա ազդող գործոններն են՝

* պետական կառավարման համակարգի բարեփոխումներից բխող օրենսդրական փոփո­խությունները,
* պետական կառավարման համակարգի կառուցվածքային և գործառութային փոփոխու­թյունները,
* պետական իշխանության մարմինների աշխատողների թվաքանակի փոփոխությունը:

ՀՀ 2018 թվականի պետական բյուջեի նախագծում պետական իշխանության մար­մին­նե­րի պահպանման ծախսերի ծրագրավորումը բնորոշվում է հետևյալ առանձ­նա­հատ­կու­թ­յուն­ներով.

* 2015 թվականի սահմանադրական փոփոխություններով և 2018 թվականին ՀՀ Նախագահին վերաբերող դրույթների ուժի մեջ մտնելու հանգամանքով պայմանավորված, ինչպես նաև հաշվի առնելով ՀՀ Նախագահին նոր Սահմանադրությամբ վերապահվող լիազորությունների և գործառույթների շրջանակի փոփոխությունը, վերանայվել է ՀՀ Նախագահի աշխատակազմի կառուցվածքը, ինչի արդյունքում կրճատվել են ՀՀ Նախագահի աշխատակազմի պահպանման ծախսերը:
* «Մարդու իրավունքների պաշտպանի մասին» ՀՀ սահմանադրական օրենքով Մարդու իրավունքների պաշտպանի համար սահմանվել են նոր լիազորություններ և ընդլայնվել է լիազորությունների շրջանակները:
* 2017 թվականի ընթացքում շարունակվեցին պետական կառավարման համակարգի բնա­գավառում վերջին տարիներին իրականացվող բարեփոխումները, հստակեցվեցին նա­խա­­­րա­րությունների կողմից իրականացվող քաղաքականության ձևավորման, մոնի­տո­րին­գի և հա­մա­­կարգման գործառույթները, ինչպես նաև պետական կառավարման առանձին մար­մին­ների կանո­նադրություններն ու կառուցվածքները:
* Հարկային և մաքսային համակարգերի կառուցվածքային փոփոխությունների արդյունքում սահմանվեց համակարգի օպտիմալ կառուցվածք, որը հնարավորություն կտա կառավարման բոլոր մակարդակներում ունենալ հստակություն և խուսափել կրկնություններից: Վերակառուցվեցին հարկային և մաքսային տարածքային մարմինները՝ սահմանելով գործառույթների վրա հիմնված կառուցվածք:
* «ՀՀ դատական օրենսգրքի», «Սահմանադրական դատարանի մասին», «Դատա­խա­զութ­յան մասին», «Վերահսկիչ պալատի մասին», «ՀՀ հատուկ քննչական ծառայության մասին» և «ՀՀ քննչական կոմիտեի մասին» ՀՀ օրենքների պահանջներին համա­պա­տաս­խան ՀՀ դատա­րանների, ՀՀ սահմանադրական դատարանի, ՀՀ դատախազության, ՀՀ վե­րահսկիչ պալատի, ՀՀ հատուկ քննչական ծառայության և ՀՀ քննչական կոմիտեի բնականոն գործու­նեության ապահովման համար չկանխատեսված ծախ­սերի ֆինանսավորման նպատակով նախա­տեսվում են պահուստային ֆոնդեր: Յուրա­քանչյուր վերը նշված մարմնի պահուստային ֆոնդը ներկա­յացվում է պետական բյուջեի առան­ձին տողով, ընդ որում, ֆոնդի մեծությունը հավասար է տվյալ տար­վա պետական բյուջեի մասին օրենքով տվյալ մարմնի գծով նախատես­ված ընդամենը ծախսերի կամ աշխատավարձի ֆոնդի երկու տոկոսին:
* «Ավտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» ՀՀ օրենքի (09.06.2010թ. ՀՕ-63-Ն) պահանջներից ել­նե­լով, ինչպես նաև հիմք ընդունելով ՀՀ կենտրոնական բանկի խորհրդի կողմից հաս­տատ­ված ավտոտրանսպորտային միջոցների օգտագործումից բխող պատասխա­նատվության պար­տադիր ապահովագրության (ԱՊՊԱ) ոլորտում կիրառվելիք ապահովագրության վճար­ների նվա­զագույն և առավելագույն չափերը` ՀՀ 2018 թվականի պետական բյուջեի նախագծում նախա­­տեսվել են հատկացումներ ծառայողական ավտոմեքենաների ապահովագրության համա­պա­­տաս­խան վճարներ կատարելու համար:
* ՀՀ 2018 թվականի պետական բյուջեի նախագծում օրենսդիր, գործադիր և դա­տական իշ­խանության մարմինների պահպանման ծախսերը հաշվարկվել են հիմք ընդու­նելով 17644 հաս­տիքային միավորների քանակը, որը 2017 թվականի համեմատ պակասել է 527 միա­վո­րով: Թվաքանակի փոփոխությունը հիմնականում պայմանավորված է վերոնշված մարմինների վերակազմակերպմամբ, ինչպես նաև պետական իշխանության առան­ձին մարմիններում կառուց­վածքային փո­փո­խու­թ­յունների հետևանքով աշխատողների թվաքա­նակի կարգավորմամբ:
* ՀՀ պետական իշխանության մարմինների աշխատողների թվաքանակի փոփո­խութ­յու­նը արտացոլված է սույն բացատրագրի N 2ա աղյուսակում:
* Հատուկ կարևորություն է տրվում Ֆրանկոֆոնիայի միջազգային կազմակերպությանը ՀՀ ներգրավվածության խորացմանը, ինչի արդյունքում Անտանանարիվոյում կայացած Ֆրանկո­ֆոնիայի 16-րդ գագաթնաժողովը միաձայն որոշում ընդունեց Ֆրանկոֆոնիայի միջազգային կազմակերպության պետությունների ղեկավարների հաջորդ գագաթնաժողովը 2018 թվականին անցկացնել Հայաստանում:
* Համաձայն Մարդահամարի մասին ՀՀ օրենքի 4-րդ հոդվածի 1-ին մասի՝ մարդահամարն անցկացվում է 10 տարին մեկ անգամ: Միաժամանակ, հիմք ընդունելով ԱՊՀ անդամ երկրների ղեկավարների խորհրդի կողմից 2016թ. սեպտեմբերի 16-ին Բիշքեկում ընդունված «2020 թվականի փուլում ԱՊՀ անդամ-երկրներում մարդահամարների անցկացման մասին որոշումը (հերթական մարդահամարները պետք է անցկացվեն 2020 թվականին առավել մոտ ժամկետներում), նախատեսվել է Հայաստանի Հանրապետությունում հերթական մարդահամարը իրականացնել 2020 թվականին: Համաձայն Մարդահամարի մասին ՀՀ օրենքի 4-րդ հոդվածի 2-րդ մասի՝ Հայաստանի Հանրապետությունում հերթական մարդահամարի անցկացման ժամկետը պետք է սահմանվի ՀՀ կառավարության որոշումով, ոչ ուշ քան մարդահամարն սկսելուց երկու տարի առաջ: Ուստի, 2018 թվականի համար նախատեսվել են 2020 թվականին անցկացվելիք մարդահամարի նախապատրաստման աշխատանքների իրականացման հետ կապված ծախսերը:

Ծախսերի ծրագրավորման սկզբունքները ըստ առանձին ծախսային ուղղու­թյունների

* Աշխատավարձի ֆոնդ

Պետական իշխանության մարմինների պահպանման ծախսերում աշխա­տավարձի ֆոնդում ներառվում են ինչպես աշխատողներին վճարվող հիմնական աշխատավարձերը, հավելումներն ու հավելավճարները, այնպես էլ պարգևատրման և դրամական խրախուսման համար օրենսդրությամբ նախատեսված միջոցները:

2014 թվականի հուլիսի 1-ից ուժի մեջ է մտել «Պետական պաշտոններ զբաղեցնող անձանց վարձատրության մասին» ՀՀ օրենքը, ինչի շնորհիվ միասնականացվեց պետական իշխանության մարմիններում աշխատողների վարձատրության համակարգը:

Աշխատավարձի ֆոնդը հաշվարկվել է նշված օրենքի և ՀՀ կառավարության 2014 թվականի հուլիսի 3-ի «Պետական իշխանության մարմիններում քաղաքացիական աշխատանք կատարող և տեխնիկական սպասարկում իրականացնող անձանց պաշտոնային դրույքաչա­փերը սահմանելու մասին» N 737-Ն որոշման պահանջներին համապատասխան:

2018 թվականի համար աշխատավարձի ֆոնդի հաշվարկման հիմքում բազային աշխա­տավարձի չափ է ընդունվել 66140.0 դրամը:

Աշխատավարձի ֆոնդը ծրագրավորվել է հաշ­վի առ­նե­լով պետական պաշտոն զբաղեցնող անձանց պաշտոնային դրույքաչափերի նկատմամբ գործող օրենսդրությամբ նախա­տեսված հավելավճարները (դասային, դիվանագիտական աստիճանների, կոչման, աշխատանքային ստա­ժի և այլն), հավելումները (բարձր լեռնային, ծանր, վնասակար աշխատանքների համար և այլն) և պետական ծառայողների հիմնական աշխատավարձի բնականոն աճերը, ինչպես նաև ՀՀ Ազգային Ժողովի կողմից ընդունված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքով սահմանված՝ ՀՀ օրենսդրությամբ սահմանված նվազագույն աշխատավարձի չափը չգերազանցող աշխատավարձ ստացողների համար 1000 դրամի չափով դրոշմանիշային վճարի ապահովմամբ պայմանավորված ծախսերը:

Աշխատավարձի ֆոնդում նախատեսվել է նաև պետական ծառայողների պարգևատրման ֆոնդ` նրանց 2017 թվականի աշխատավարձի ֆոնդի 10 տոկոսի չափով:

* Էներգետիկ ծառայություններ

Էներգետիկ ծառայությունների` էլեկտրաէներգիայի, վառելիքի և ջեռուցման ծախսերը ծրագրավորվել են ՀՀ կառա­վարության 2005 թվականի ապրիլի 28-ի «Հայաստանի Հանրա­պետության պետական բյուջեի նախագծում Հայաստանի Հանրապետության պետական մար­մինների գծով բյուջե­տային ծախ­սե­րի առանձին տեսակների ջեռուցման, վառելիքի և էլեկտրա­էներգիայի ձեռք­բերման ծա­վալ­ների հաշվարկման հիմքում դրվող նորմաները հաս­տատելու մասին» N 629-Ն որոշ­ման պա­հանջ­­նե­րին համապատասխան` հաշվի առնելով գործող սակագ­ները (բնա­կան գա­զի 1 մ3 սա­­­կա­գինը` 139.0 դրամ, իսկ ամսական 10.0 հազար մ3 և ավելի օգտա­գործելու դեպքում` յուրաքանչյուր հազար մ3 սակագինը 242.1 ԱՄՆ դոլարին համարժեք դրամ, էլեկտրաէներգիայինը` 1 կվտ/ժ-ը 44.98 դրամ): Էլեկտրա­է­­ներգիայի ծախ­սերը ծրագրավոր­վել են սահմանված նոր­մաներով հաշվարկվածի 65%-ի չափով:

* Խմելու ջրի մատակարարման և ջրահեռացման ծառայություն­ներ

ՀՀ պետական իշխանության մարմին­ների կողմից խմելու ջրի մատակարարման և ջրահեռացման ծառայություն­ներից օգտվելու վարձի վճարման ծախսերը հաշվարկվել են գործող սակագներով՝ հիմք ընդունելով յուրաքանչյուր հաստիքային միավորի համար սահման­ված նորմատիվը` օրական 30 լիտր (հիմք ՀՀ կառավարության 23.09.2004թ. N 1536-Ն որոշում): Բացի այդ, ՀՀ դատարան­ների համար ՀՀ կառավարության 2005 թվականի մայիսի 12-ի N 732-Ն որոշման պահանջ­ներին համապատասխան նախատեսվել է նաև լրացուցիչ ծախս` ելնելով դատական նիստերի դահլիճների ընդհանուր մակերեսի մեծու­թյունից:

* Կապի ծառայություններ

Կապի ծառայությունների վճարները հաշվարկվել են ՀՀ կառավարութ­յան 2004 թվա­­կանի սեպտեմբերի 23-ի «Հայաստանի Հանրապետության պետական մարմինների կա­պի և կոմունալ ծախսերի նորմաներ սահմանելու մասին» N 1536-Ն և ՀՀ կառավարության 2004 թվա­կանի դեկտեմբերի 12-ի «Հայաստանի Հանրապետության պետական մարմիններում կա­պի ծառա­յությունների նորմաները և հեռախոսակապից օգտվելու օրինակելի ներքին կա­նոն­ները հաստատելու մասին» N 1956-Ն որոշումների պահանջներին համապատասխան: 2018 թվականի համար հեռա­­խո­սային խոսակցությունների տարեկան սահմանաչափը ծրագրավորվել է սահման­ված նոր­մայի 30%-ի չափով:

Կապի ծախսերը հաշվարկվել են հաշվի առնելով Հայաստանի Հանրապետությունում գործող կապի առանձին օպերատորների կողմից մատուցվող ծառայությունների սակագները՝ ըստ համապատասխան մարմինների հետ կնքված պայմանագրերի:

* Գործուղումների և ծառայողական ուղևորություններ

Գործուղումների և ծառայողական ուղևորությունների ծախսերը հաշվարկվում են ՀՀ կառավարության 2005 թվականի դեկտեմբերի 29-ի N 2335-Ն որոշմամբ սահ­ման­ված նորմաներով:

ՀՀ 2018 թվականի պետական բյուջեի նախագծում պահ­պանվել է արտա­սահ­ման­յան պաշտոնական գործուղումների հետ կապված ծախ­սերի գծով հատկացումները ՀՀ պետական բյուջեում առանձին տողով արտացոլվող կենտրո­նացված ֆոնդում ներառելու սկզբուն­քը:

* Ծառայողական ավտոմեքենաների պահպանում

Ծառայողական ավտոմեքենաների պահպանման ծախսերը ծրագրավորվել են ՀՀ կառավարության 2005 թվականի փետրվարի 17-ի «Հայաստանի Հանրապետության պետական մարմինների ծառայողական ավտոմեքենաների հատկացման, շահագործման և սպասարկման մասին» N 194-Ն որոշմամբ հաստատված ՀՀ պետական մարմինների ծառայողական ավտոմեքենաների հատկացման, շահագործման և սպասարկման կարգի համաձայն յուրաքանչյուր մարմնի համար հաշվարկվող (բացառությամբ հարկային, մաքսային և դատական ակտերի հարկա­դիր կատարումն ապահովող ծառայության մարմինների սպասարկման համար նախատեսված ծառայողական ավտոմեքենաների) սահմանաքանակին համապա­տաս­խան՝ ընդամենը 902 ավտոմեքե­նայի համար, ընդ որում՝ 1 մեքենայի պահպանման տարեկան ծախսը հաշ­վարկ­վել է 1200.0 հազ. դրամի չափով (պահպանվել է նախորդ տարիների մակարդակը):

ՀՀ պետական իշխանության մարմինների ծառայողական ավտոմեքենաների սահ­մա­նա­քանակի փոփոխությունը արտացոլված է սույն բացատրագրի N 2բ աղյուսակում:

* ՀՀ դեսպանությունների և ներկայացուցչությունների պահպանում

ՀՀ դեսպանությունների և ներկայացուցչությունների պահպանման ծախսերը 2018 թվականի համար ծրագրավորվել են 10,147.4 մլն դրամի չափով, որը 2017 թվականի մակար­դակը գերազանցում է 503.7 մլն դրամով: Ծախսերի աճը պայմանավորված է Մոլդովայում ՀՀ դեսպանի, Դուբայում և Էրբիլում ՀՀ գլխավոր հյուպատոսություններ գործուղվող դիվանագետների պաշտոնային դրույքաչափի և ծախսերի փոխհատուցման, Իրանի ՀՀ դեսպանատանը խորհրդականի հաստիք սահմանելու, վարչատնտեսական աշխատակիցների աշխատավարձերի ինդեքսավորման նպատակով համապատասխան միջոցների նախատեսմամբ` 134.0 մլն դրամի չափով, ինչպես նաև 2017 թվականի համե­մա­տությամբ 2018 թվականի հաշվարկներում կիրառվող տարադրամի փոխարժեքի փո­փոխման հետ կապված ծախսերի ավելացմամբ` 369.7 մլն դրամով:

Միաժամանակ, ՄԱԿ-ի գրասենյակում ՀՀ ռազմական խորհրդականի պահպանման, ինչպես նաև ԱՄՆ-ի հետ առևտրատնտեսական հարաբերությունների զարգացման և ընդլայնման նպատակով Կալիֆորնիա նահանգում ՀՀ առևտրային ներկայացուցչի գրասենյակ հիմնելու (14.07.2017թ. ՀՀ Նախագահի մոտ կայացած խորհրդակցության արձանագրության 2-րդ կետին համապատասխան) նպատակով նախատեսվել են համապատասխան միջոցներ:

* 2018 թվականի պետական բյուջեում միջոցներ են նախատեսվել նաև ընթացիկ տարվա տեղական ինքնակառավարման մարմին­ների հերթական ընտրությունների համար: Այդ կապակցությամբ ծախ­սերը ծրագրավորվել են 750.9 մլն դրամի չափով:
* 2018 թվականի համար հերթական՝ 2020 թվականին անցկացվելիք մարդահամարի նախապատրաստման աշխատանքների իրականացման հետ կապված ծախսերը ծրագրավորվել են շուրջ 75.3 մլն դրամի չափով:
* Ֆրանկոֆոնիայի միջազգային կազմակերպության պետությունների ղեկավարների հաջորդ գագաթնաժողովը 2018 թվականին Հայաստանում անցկացնելու հետ կապված ծախսերը ծրագրավորվել են շուրջ 1,438.4 մլն դրամի չափով:
* ՀՀ 2018 թվականի պետական բյուջեում միջոցներ են նախատեսվել նաև Հայաստանի Հանրապետության կառավարության որոշումներով 2017 թվականին Հայաստանի Հանրապե­տության քննչական կոմիտեին հատկացված վարչական շենքերի վերանորոգման նպատակով` 261.2 մլն դրամի չափով:

Ծրագրավորված ծախսերի համեմատական վերլուծությունը

ՀՀ օրենսդիր, գործադիր և դատական իշխանության մարմինների պահպանման ծախ­սերի ընդհանուր գումարը (առանց այս ոլորտում իրականացվող նպատակային վարկային և դրամաշնորհային ծրագրերի) ՀՀ 2018 թվականի պետական բյուջեի նախագծում ծրագրա­վորված է 95,227.5 մլն դրամի չափով, որը 2016 թվականի բյուջետային տարվա փաստացի և 2017 թվա­կանի բյուջետային տարվա համար հաստատված համապատասխան ցուցանիշների նկատ­­մամբ կազմում է համապատասխանաբար 107.4 և 107.8 տոկոս: Նշված ցուցանիշների համե­­մա­­տու­­թյունը արտացոլված է սույն բացատրագրի N 2 աղյուսակում: Ստորև ներկայաց­վում է վերը նշված ծախսերի վերծանումն ըստ բյուջետային ծախսերի տնտեսագիտական դասա­կարգման հիմնա­կան հոդվածների:

* Աշխատավարձի ֆոնդ

Օրենսդիր, գործադիր և դատական իշխանության մարմին­նե­րի աշխատողների աշխատա­վարձի ֆոնդը 2018 թվականի համար ծրագրավորվել է 65,390.2 մլն դրամի չափով, որը 2017 թվականի ծրագրավորվածից ավելի է 4,074.2 մլն դրամով:

Աշխատավարձի ֆոնդի աճը պայմանավորված է ՀՀ ԿԱ պետական եկամուտների կոմիտեի աշխատողների պարգևատրման համար անհրաժեշտ միջոցների նախատեսմամբ` 2.4 մլրդ դրամի չափով, «Պետական պաշտոններ զբաղեցնող անձանց վարձատրության մասին» ՀՀ օրենքի դրույթներին և ՀՀ կառավարության 2014 թվականի հուլիսի 3-ի «Պետական իշխանության մարմիններում քաղաքա­ցիական աշխատանք կատարող և տեխնիկական սպասարկում իրականացնող անձանց պաշտո­­նային դրույքաչափերը սահմանելու մասին» N 737-Ն որոշման պահանջներին համա­պատասխան աշխատավարձերի հաշվարկմամբ (**բազային աշխատավարձը 2018 թվականի համար սահմանվում է 66140.0 դրամ**), համապատասխան ծառայող­ների պաշտոնային դրույ­քաչափերի նկատմամբ գործող օրենսդրությամբ նախա­տեսված բնականոն աճերով, ինչպես նաև աշխատողների թվաքանակի փոփոխությամբ:

Միաժամանակ միջոցներ են նախատեսվել նաև «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի պահանջներն ապահովելու նպատակով:

* Էներգետիկ ծառայությունների ծախ­սերը (ներառում է էլեկտրաէներգիայի և ջեռուց­ման ծախսերը) ծրագրավորվել են 2,165.1 մլն դրամի չափով, որը 2017 թվականի ծրագրավոր­վածից ավելի է 155.9 մլն դրամով, որը հիմնականում պայմանավորված է առանձին մարմիններում այդ ծախսերի կանոնակարգմամբ:
* Կոմունալ ծառայությունների վճարները ներառում է ջրամատակարարման և ջրահե­ռացման, ինչպես նաև միջատազերծման հետ կապված ծախսերը: Նշված ծախսերը ծրագրա­վորվել են 87.1 մլն դրամի չափով, որը 2017 թվականի ծրագրավորվածից ավելի է 3.1 մլն դրամով:
* Կապի ծառայությունների գծով ծախսերը ծրագրավորվել են 1,976.3 մլն դրամի չափով, այն 2017թ. ծրագ­րավորվածից ավելի է 507.7 մլն դրամով, որը հիմնականում պայմա­նա­վորված է պետական կառավարման մարմինների համար ՀՀ կառավարության աշխատակազմի կողմից ինտերնետային կապի ծառայությունների կենտրոնացված կարգով ձեռքբերման հանգամանքով (ներառյալ՝ ՀՀ ԿԳՆ Կրթական տեխնոլոգիաների ազգային կենտրոն ՊՈԱԿ-ին նախկինում այդ նպատակով տրամադրված գումարները):
* Ապահովագրական ծախսերը ծրագրավորվել են 39.6 մլն դրամի չափով` ծառայո­ղա­կան ավտոմեքենաների սահմանաքանակին համապատասխան:
* Գույքի և սարքավորումների վարձակալության գծով ծախսերը ծրագրավորվել են ներկայացված պայ­մանագրերին համապատասխան` 534.4 մլն դրամ:
* Գործուղումների և ծառայողական ուղևորությունների ծախսերը ծրագրավորվել են 2,625.8 մլն դրամի չափով, որը 2017 թվականի ծրագ­րավորվածից ավելի է 438.9 մլն դրամով: Ներքին գոր­ծու­ղումների համար նախատեսված ծախսերը աճել են` 49.1 մլն դրամով, իսկ արտա­սահ­մանյան գործուղումների գծով նախատեսված ծախսերը` շուրջ 389.8 մլն դրամով:
* Պայմանագրային ծառայությունների ձեռք բերման ծախսերը ծրագրավորվել են 2,637.9 մլն դրամի չափով, որը 2017 թվականի մակարդակից ավելի է 427.6 մլն դրամով: Պայմա­նագրային ծառա­յությունները ներառում են վար­­չական ծառայությունները, համակարգ­չային ծառայությունները, աշխատա­կազմի մաս­նագի­տա­կան զարգացման ծառայությունները, տեղե­կատվական ծառայություն­ները, կառա­վար­չական ծառա­յությունները, կենցաղային և հանրային սննդի ծառայու­թյունները, ներկա­յացուց­չական ծախսերը և ընդհանուր բնույթի այլ ծառայությունները:
* Նյութեր - ծախսերը ծրագրավորվել են 1,015.3 մլն դրամի չափով, որը 2017 թվականի ծրագրա­վոր­վածից ավելի է 46.7 մլն դրամով: Նյութերը ներառում են գրասենյակային նյութերի, գյու­ղատնտեսական ապրանքների, կենցաղային և հանրային սննդի նյութերի և հատուկ նպատակային այլ նյութերի ձեռք բերման, ինչպես նաև ՀՀ օրենսդրությանը համա­պա­տասխան` դատախազների, քննչական կոմիտեի ծառայողների, հատուկ քննչական ծառայողների, ՀՀ դատա­րանների դատական կարգադրիչների, հարկադիր կատա­րող­ների, բնապահպանական տեսուչների, հարկային և մաքսային ծառայողների մասնագի­տական հա­մազգես­տ­ների ձեռքբերման ծախսերը, որը ծրագրավորվում է հիմք ընդունելով համազգեստները կրելու օրենսդրությամբ սահմանված ժամկետները:
* Տրանսպորտային միջոցների պահպանման ծախսերը ծրագրա­­­վորվել են 1,349.3 մլն դրամի չափով, որը 2017 թվականի ծրագրավորվածից պակաս է 17.2 մլն դրամով: Այս ծախսերը տարան­ջատ­ված են բյուջետային ծախ­սերի տնտեսագիտական դասակարգման երեք հոդ­վածներում` տրանսպորտային նյութեր (բեն­զին, յուղեր, այլ նյութեր տրանսպորտային միջոցների համար), մեքենաների և սարքա­վորում­ների ընթացիկ նորոգում և պահպանում և պարտադիր վճարներ (տեխնիկական զննման վճար­ներ` 1 մեքենայի համար 6.0-10.0 հազ. դրամ և բնապահ­պա­նական վճարներ` 1 մեքենայի համար 2.5-3.0 հազ. դրամ): Նվազեցումը պայմա­նավորված է պետական կառավարման ապարատի ծախսերի օպտիմալացման գործընթացի շրջանակներում կրճատված 41 մեքենայի պահպանման ծախսերի կրճատմամբ, ինչպես նաև առանձին մարմին­ներում այս ծախսերի կանոնակարգմամբ (1 մեքենայի պահպանման ծախսը ծրագրա­վորված է 1.2 մլն դրամի չափով):
* Սուբսիդիաներ ոչ ֆինանսական պետական կազմակերպություններին - ծախսերը ծրագրավորվել են 581.1 մլն դրամի չափով` «Սպասարկում» և «Կոնդի առանձնատ­ների տնտեսություն» պետա­կան ոչ առևտրային կազմակերպություն­ներին պետա­կան աջակցության համար:
* Ընթացիկ սուբվենցիաներ համայնքներին – ծրագրավորվել է 1073.6 մլն դրամի չափով` ՀՀ օրենսդրությամբ Երևանի քաղաքապետարանի կենտրոնական ապարատի պահ­պան­ման համար նախատեսված պետական աջակցություն:
* Այլ ընթացիկ դրամաշնորհներ - 99.5 մլն դրամի չափով, որը ներառում է «Օրենսդրության կարգավորման ազգային կենտրոն» Հիմնադրամին պետական աջակցության համար նախատեսված միջոցները (91.4 մլն դրամ), ինչպես նաև «Հանրային ծառայությունները կարգավորող հանձնաժողովի մասին» ՀՀ օրենքի պահանջներին համապատասխան հաշվարկված հանձնաժողովի տարեկան բյուջեի մեկ տոկոսի չափով հաշվարկված գումարը (8.1 մլն դրամ), որն ուղղվելու է հանրային ծառայությունների կարգավորվող ոլորտում սպառողների շահերը պաշտպանող հասարակական կազմակերպություններին:
* Այլ նպաստներ բյուջեից - ծրագրավորված է 1,903.6 մլն դրամի չափով` ներառում է ՀՀ Ազգային Ժողովի պատգամավորների պատգամավորական գործունեության հետ կապված ծախսերը (հիմք ընդունելով «Պետական պաշտոններ զբաղեցնող անձանց վարձատրության մասին» ՀՀ օրենքով սահմանված դրույթները, նշված ծախսը նախատեսվել է յուրաքանչյուր պատգամավորի համար ամսական 50.0 հազ. դրամի չափով), «Փաստաբա­նու­թյան մասին» ՀՀ օրենքի պահանջներին համապատասխան հան­րա­յին պաշտպանի գրասեն­յակի պահպանման ծախսերը, յուրաքանչյուր մարզպետարանին այս հոդվածով նախատեսվող գու­մար­­ները, ծառա­յողական պարտա­կանությունները կատարելիս հարկադիր կատա­րո­ղի կողմից հասարակական տրանսպորտից օգտվելու և անձնական օգտա­գործման ավտո­մեքենան ծառա­յողական նպատակ­ներով օգտագործելու հետ կապված ծախ­սերի հատուց­ման գումարը, ինչպես նաև պետական իշխա­նության առանձին մարմինների առանձնահատկություններով պայմանավորված համապա­տասխան ծախսերը: Բացի այդ, նախատեսված են համապա­տասխան միջոցներ` Քաղա­քացիա­կան կացու­թյան ակտերի գրանցման ծառայության և համայնքային ենթակայու­թյան սոցիալական օգնու­թյան ծա­ռայությունների գործունեության կազմակերպման բնագավառում պետության կողմից հա­մայնքի ղեկավարին պատվիրակված լիազորություների իրականացման ֆինանսա­վորումն ապահովելու նպատակով:
* Այլ ծախսեր - ծրագրավորվել են 12,083.0 մլն դրամի չափով, որը 2017 թվականի ծրագրավորվածից ավելի է 964.1 մլն դրամով: Ավելացումը պայմանավորված է օտարերկրյա պետություններում ՀՀ դես­պա­նությունների և ներկայացուցչությունների, ՀՀ ռազմական կցորդ­նե­րի, ՀՀ առևտրային ներկայացուցչությունների պահպանման ծախսերի վերահաշվարկմամբ` կապված փոխարժեքի փոփոխության հետ (2017 թվականի համեմատությամբ 2018 թվականի հաշվարկներում կիրառվող տարադրամի փոխարժեքի փոփոխման հետ կապված ծախսերի ավելացումը կազմում է շուրջ 398.0 մլն դրամ), ՀՀ դես­պա­նությունների և ներկայացուցչությունների, ՄԱԿ-ի գրասենյակում ՀՀ ռազմական խորհրդականի պահպանման, ԱՄՆ-ի հետ առևտրատնտեսական հարաբերությունների զարգացման և ընդլայնման նպատակով Կալիֆորնիա նահանգում ՀՀ առևտրային ներկայացուցչի գրասենյակ հիմնելու, ինչպես նաև ներդրումային վեճերի կարգավորման միջազգային կենտրոնի վարույթում գտնվող արբիտրաժային գործերով Հայաստանի Հանրապետության շահերը պաշտպանելու համար փաստաբանական, իրավաբանական ծառայությունների գնման և արբիտրաժային դատարանի կողմից քննության համար գանձվող վճարները հատուցելու նպատակով համապատասխան միջոցների նախատեսմամբ:

Այս ծախսերում ներառված են` ՀՀ դես­պա­նությունների և ներկա­յացուցչությունների, ՀՀ ռազմական կցորդների, արտասահմանում ՀՀ առևտրային ներկա­յա­ցուց­չությունների պահպանման ծախսերը, ՀՀ Նախագահի, ՀՀ Ազգային ժողովի նախագահի և ՀՀ վարչապետի ֆոնդերը, ՀՀ Նախագահի կողմից առանձին անձանց պարգևատրելու համար անհ­րա­ժեշտ մեդալների և շքանշանների պատրաստման ծախսերը, ՀՀ սահմանադրական դատա­րանի, ՀՀ դատարանների, ՀՀ դատախազության, ՀՀ քննչական կոմի­տեի, ՀՀ հատուկ քննչա­կան ծառայության և ՀՀ վերահսկիչ պալատի պահուստային ֆոնդերը:

* Ոչ ֆինանսական ակտիվների գծով ծախսերը նախատեսվել են 737.3 մլն դրամի չա­փով` պետական իշխանության առանձին մարմիններում կարողությունների զարգացման հա­մար:

Միաժամանակ, ոլորտում նախատեսվում են շարունակել և իրականացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագիր

Ծրագրի նպատակն է բարելավել հանրային հատվածի ֆինանսական հաշվետվությունների որակը և հանրության հասանելիությունը ընդլայնված էլեկտրոնային պետական ծառայություններին:

Ծրագիրը բաղկացած է հետևյալ բաղադրիչներից.

ա) Պետական ֆինանսների կառավարման տեղեկատվական համակարգեր,

բ) Էլեկտրոնային կառավարման լուծումներ բարելավված ծառայությունների մատուցման համար,

գ) Կարողությունների զարգացում և զարգացման փոքր ինտերվենցիաներ,

դ) Ծրագրի կառավարում

Նշված ծրագրի շրջանակներում 2018 թվականին նախատեսված է 1,720.6 մլն դրամ, այդ թվում վարկային միջոցներ` 1,425.2 մլն դրամ, ՀՀ կառավարության համաֆինանսավորում` 295.4 մլն դրամ:

* Համաշխարհային բանկի աջակցությամբ իրականացվող Հարկային վարչարարության արդիականացման ծրագիր

Ծրագրի նպատակն է օժանդակել ՀՀ կառավարությանն առընթեր պետական եկամուտ­ների կոմիտեի վարչարարության համապարփակ արդիականացմանը: Ծրագրով կապահովվի հիմնական ՏՀՏ ենթակառուցվածքում կարևոր ներդրումների ֆինանսավորումը` հնարավորություն ընձեռելով արդիականացնել իր բիզնես գործընթացները, ընդլայնել էլեկտրո­նային կառավարման կիրարկումը, այդ թվում` հարկային հայտարարագրերի էլեկտրոնային եղանակով ներկայացումը, ինչպես նաև ներդնել առավել թիրախավորված, ռիսկի վրա հիմնված պարտավորությունների իրա­կանացման ռազմավարություն` հիմնվելով պարտավորու­թյունների կամավոր իրականացման վրա:

Ծրագիրը բաղկացած է հետևյալ բաղադրիչներից.

ա) ինստիտուցիոնալ զարգացում և փոփոխության կառավարում,

բ) գործընթացի արդիականացում և պարտավորությունների կատարման կառավարում,

գ) տեղեկատվական տեխնոլոգիաների ենթակառուցվածքի և համակարգերի արդիա­կանացում,

դ) ծրագրի կառավարում և իրականացում:

Նշված ծրագրի շրջանակներում 2018 թվականին նախատեսված է 1,154.4 մլն դրամ, այդ թվում վարկային միջոցներ` 954.3 մլն դրամ, ՀՀ կառավարության համաֆինանսավորում` 200.1 մլն դրամ:

* Համաշխարհային բանկի աջակցությամբ իրականացվող առևտրի և ենթակառուցվածք­ների զարգացման ծրագիր

Ծրագրի նպատակն է հզորացնել արտահանման խթանման, ներդրումների ներգրավման և ձեռնակություններին տրամադրվող որակի կառավարման ծառայությունների կարողությունները:

Ծրագիրը կազմված է 4 բաղադրիչից`

ա) երկրում առևտրի խթանման և որակի համակարգի արդյունավետության բարելավում,

բ) ներդրումների և արտահանման խթանում,

գ) որակի ազգային ենթակառուցվածքի արդիականացում,

դ) ծրագրի կառավարում և մոնիթորինգի ու գնահատում:

Նշված ծրագրի շրջանակներում 2018 թվականին նախատեսված է 933.6 մլն դրամ, այդ թվում վարկային միջոցներ` 766.1 մլն դրամ, ՀՀ կառավարության համաֆինանսավորում` 167.5 մլն դրամ:

* ԱՄՆ կառավարության աջակցությամբ իրականացվող «Հազարամյակի մարտահրավեր» դրամաշնորհային ծրագիր

Ծրագրի ընդհանուր նպատակն է գյուղական աղքատության կրճատումը` գյուղատնտե­սական ոլորտի կայուն տնտեսական աճի միջոցով, գյուղատնտեսության ոլորտի արդյունավետու­թյան մեծացումը` ոռոգման համակարգերի ընդգրկումն ընդլայնելու և որակի բարելավման, համա­կարգը կառավարող մարմինների հզորացման և ֆերմերների արտադրանքի եկամտաբերու­թյունն ավելացնելու հնարավորություններ ստեղծելու միջոցով:

Նշված ծրագրի շրջանակներում 2018 թվականին նախատեսված է 110.8 մլն դրամ, այդ թվում դրամաշնորհային միջոցներ` 110.8 մլն դրամ:

* Համաշխարհային բանկի աջակցությամբ իրականացվող վիճակագրական համակարգի զարգացման համար ազգային ռազմավարական ծրագրի իրականացման դրամաշնորհային ծրագիր

Ծրագրի նպատակն է բարելավել վիճակագրական համակարգը և աջակցել ազգային ռազմավարական ծրագրի իրականացմանը նախանշված կոնկրետ ուղղություններով:

Նշված ծրագրի շրջանակներում 2018 թվականին նախատեսված է 570.2 մլն դրամ, այդ թվում դրամաշնորհային միջոցներ` 475.7 մլն դրամ, ՀՀ կառավարության համաֆինանսավորում` 94.5 մլն դրամ:

* Համաշխարհային բանկի աջակցությամբ իրականացվող Հայաստանի կենսապայմանների ամբողջացված հետազոտության ընդլայնման դրամաշնորհային ծրագիր

Ծրագրի նպատակն է օժանդակել հզորացնել Հայաստանում կենսապայմաննների մշտադի­տար­կումը` տնային տնտեսությունների և անհատական հետազոտական տվյալների բարելավման միջոցով, որը հավաքագրվում է ՀՀ ԱՎԾ միջոցով:

Նշված ծրագրի շրջանակներում 2018 թվականին նախատեսված է 15.7 մլն դրամ, այդ թվում դրամաշնորհային միջոցներ` 12.1 մլն դրամ, ՀՀ կառավարության համաֆինանսավորում` 3.6 մլն դրամ:

* ՀՀ ֆինանսների նախարարության և ՌԴ ֆինանսների նախարարության միջև` Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագիր

Ծրագիրը փոխկապակցված է Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում իրականացվող միջոցառումների հետ: Մասնավորապես, ծրագրի միջոցները նախատեսվում է ուղղել ֆինան­սա­կան կառավարման միասնական ավտոմատացված տեղեկատվական համակարգի ստեղծման ծախսերի ֆինանսավորմանը:

Նշված ծրագրի շրջանակներում 2018 թվականին նախատեսված է 511.1 մլն դրամ, այդ թվում դրամաշնորհային միջոցներ` 432.6 մլն դրամ, ՀՀ կառավարության համաֆինանսավորում` 78.5 մլն դրամ:

Միաժամանակ, այլ ոլորտներում նախատեսվում են շարունակել և իրականացնել արտաքին աղբ­­յուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Համաշխարհային բանկի աջակցությամբ իրականացվող Տարածքային զարգացման հիմնադրամի ծրագիր

Ծրագրի պատակներն են`

* Նպաստել տարածքներում բնակչության նյութական ու ոչ նյութական բարեկեցության աճին՝ սոցիալական ու տնտեսական ենթակառուցվածքների ու հանրային ծառայու­թյուն­ների որակի ու հասանելիության բարձրացման միջոցով,
* Օժանդակել տարածքների ինստիտուցիոնալ և ֆինանսական կարողությունների հզորացմանը:

Ծրագրի շրջանակներում նախատեսվում է իրականացնել մոտ 120 համայնքային մակար­դակի ենթածրագիր` սոցիալական ենթակառուցվածքների վերականգնման և նոր օբյեկտների կառուցման ոլորտում: Ինչպես և ՀՍՆՀ նախորդ ծրագրերում, նախատեսվում է համայն­քային կենտրոններին, դպրոցներին և մանկապարտեզներին գույքի տրամադրում: Բացի դրանից կիրա­կանացվեն մոտ 30 ենթածրագրեր, որոնց նպատակն է աջակցել համայնքների խմբերի/տարածք­ների զարգացմանն ուղղված կառավարության քաղաքականությանը:

Նշված ծրագրի շրջանակներում 2018 թվականին նախատեսված է 3,849.0 մլն դրամ, այդ թվում վարկային միջոցներ` 2,843.6 մլն դրամ, ՀՀ կառավարության համաֆինանսավորում` 1,005.4 մլն դրամ:

* Համաշխարհային բանկի աջակցությամբ իրականացվող Տեղական տնտեսության և ենթակառուցվածքների զարգացման ծրագիր

Ծրագրի նպատակներն են`

* Նպաստել ընտրված մարզերի տեղական տնտեսություններում զբոսաշրջության աճին, որը տեղի կունենա ենթակառուցվածքներում ներդրումներ, քաղաքային վերածնունդ, մշակութային ժառանգության վերականգնում, հմտությունների զարգացում, տուրիս­տա­կան պրոդուկտների զարգացում, զանազանում և մասնավոր հատվածի ներդրում­ների խթանում ապահովող համալիր մոտեցման իրականացման միջոցով:
* Օգնել ստեղծել և հիմնել զբոսաշրջային շրջաններ, որոնք կմիացնեն ընտրված մար­զերի բազմաթիվ վայրեր:

Միասին այս գործողությունները կօգնեն ավելի մեծ թվով այցելուներ գրավել դեպի մարզեր և մեծացնել իրենց ծախսերն, իսկ դա իր հերթին կխթանի աշխատատեղերի ստեղծումը և տեղական տնտեսական աճը:

Ծրագիրը բաղկացած է հետևյալ բաղադրիչներից`

ա) ժառանգության կենտրոնների վերականգնում և զբոսաշրջային ցանցի մշակում,

բ) ինստիտուցիոնալ զարգացում:

Նշված ծրագրի շրջանակներում 2018 թվականին նախատեսված է 1,711.5 մլն դրամ, այդ թվում վարկային միջոցներ` 1,424.9 մլն դրամ, ՀՀ կառավարության համաֆինանսավորում` 286.6 մլն դրամ:

* Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագիր

Ծրագիրն ուղղված է ՀՀ մարզերի և համայնքների տարածքային և տեղական ինստիտու­ցիոնալ կարողությունների զարգացմանը, աջակցության և զարգացման մոդելների մշակմանը և կառավարման արդյունավետության բարձրացմանը:

Նշված ծրագրի շրջանակներում 2018 թվականին նախատեսված է 2,531.0 մլն դրամ, այդ թվում դրամաշնորհային միջոցներ` 2,126.8 մլն դրամ, ՀՀ կառավարության համաֆինանսավորում` 404.2 մլն դրամ:

* Համաշխարհային բանկի աջակցությամբ իրականացվող Սոցիալական ներդրումների և տեղական զարգացման դրամաշնորհային ծրագիր

Ծրագրի նպատակն է զարգացնել Հայաստանի հարավային համայնքապետարանների կարողությունները` վերջիններիս բնակիչներին կայուն ենթակառուցվածքի ապահովման և ծառայությունների մատուցման ուղղությամբ: Այն նպատակաուղղված է լրացնել Հայաստանի տարածքային զարգացման հիմնադրամի միջոցով իրականացվող հիմնական ծրագիրը:

Նշված ծրագրի շրջանակներում 2018 թվականին նախատեսված է 763.9 մլն դրամ, այդ թվում դրամաշնորհային միջոցներ` 763.9 մլն դրամ:

* ԱՄՆ Միջազգային զարգացման գործակալության աջակցությամբ իրականացվող Տեղական ինքնակառավարման բարեփոխումների դրամաշնորհային ծրագիր

Ծրագրի նպատակն է Հայաստանի Հանրապետությանն օժանդակել հասնելու ավելի մասնակցային, արդյունավետ և հաշվետվողական կառավարման` Հայաստանում վարչատարած­քային բարեփոխման միջոցով: Ծրագրի շրջանակներում ԱՄՆ ՄԶԳ-ն ներդրումային միջոցներ կտրամադրի ՀՀ կառավարության կողմից իրականացվող վարչատարածքային բարեփոխումների պիլոտային փուլում 14 խոշորացվող փնջերում զարգացման ծրագրերի ֆինանսավորման համար:

Նշված ծրագրի շրջանակներում 2018 թվականին նախատեսված է 574.3 մլն դրամ, այդ թվում դրամաշնորհային միջոցներ` 574.3 մլն դրամ:

### Առողջապահություն

Հայաստանի Հանրապե­տության 2018 թվա­կանի պետական բյուջեի նախագծով նախա­տեսված առողջապահության բնագավառի ծախսերը կազմում են 84,074.2 մլն դրամ: Ծախ­սերը նվազել են Հայաստանի Հանրապետության 2017 թվա­կանի պետական բյուջեի (այսու­հետ` 2017 թվականի) համապատասխան ցուցանիշի նկատմամբ 1,898.9 մլն դրամով կամ 2.2 տոկոսով: Միևնույն ժամանակ, առանց հաշվի առնելու վարկային, դրամաշնորհային և կապիտալ շինարարության ծրագրե­րը, առող­ջա­պահության ոլորտի ծախ­սերը 2018 թվա­կանին 2017 թվականի նկատմամբ նվազել են 1,173.5 մլն դրամով (այդ թվում պետական կառա­վարման մարմինների պահպանման ծախսերի գծով` 184.0 մլն դրամով):

Առողջապահության ոլորտում իրականացվող բարեփոխումների գործընթացում խնդիր է դրվում առկա միջոցների և ներուժի պայմաններում ապահովել քաղաքացու առողջության պահ-պանման սահմանադրական իրավունքը, բարձրացնել բնակչության համար երաշխավորված անվճար բժշկական օգնության որակը և հասանելիությունը, նպաստել ծնելիության և կյանքի միջին տևողության ավելացմանը:

Ինչպես Հայաստանի Հանրապետության 2017 թվականի պետական բյուջեով, այնպես էլ Հայաստանի Հանրապետության 2018 թվականի պետա­կան բյուջեի նախագծով առողջա­պահության ծախսերի ձևա­վորումն ունի երկու հիմնական մոտեցում.

* - առողջապահական գերակայությունների պահպանում,
* - սոցիալական ուղղվածության ապահովում:

Բժշկական ապրանքներ, սարքեր և սարքավորումներ

Դեղագործական ապրանքներ

«Դե­ղա­գործական ապրանքներ» դասի շրջանակում նախատեսվում է երկու ծրագրերի իրականացում: Այսպես.

* «Դեղորայքի տրամադրում ամբու­լատոր-պոլիկլինիկական, հի­վան­դանոցային բուժօգ­նություն ստացողներին և հատուկ խմբերում ընդգրկված ֆիզիկական անձանց» ծրագիրը, որի գծով նախատեսվել է 4,218.9 մլն դրամ 2017 թվականի 4,016.7 մլն դրամի դիմաց կամ 202.2 մլն դրամով ավելի, որը պայմանավորված է հետևյալով.

Հայաստանի Հանրապետության արդարադատության նախարարության քրեակատարո­ղական վարչության միջոցով գնվող դեղորայքի գծով ծախսերը ավելացել են 107.0 մլն դրամով (կալանավայրերում պահվող ազատազրկվածներին դեղորայքով ապահովման նպատակով):

Հայաստանի Հանրապետության առողջապահության նախարարության միջոցով գնվող դեղորայքի գծով ծախսերը ավելացել են 198.6 մլն դրամով, այդ թվում շաքարային և ոչ շաքարային դիաբետով հիվանդների 8 տոկոս աճով պայմանավորված` 41.5 մլն դրամով, իսկ «ՁԻԱՀ-ի, տուբերկուլյոզի և մալարիայի դեմ պայքարի» Գլոբալ հիմնադրամի կողմից ֆինանսավորվող «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցու­թյուն» և «Հայաստանի Հանրապետությունում տուբերկուլյոզի դեմ պայքարի ուժեղացում» դրամաշնորհային ծրագրերում պետության մասնակցության ապահովմամբ պայմանավորված` 170.1 մլն դրամով (նախատեսվում է հիվանդների համար ձեռք բերել այն դեղերը, որոնք ընդգրկված չեն վերոնշյալ դրամաշնորհային ծրագրերում): Դրա հետ մեկտեղ, ցիկլոսպորին դեղի գնի իջեցմամբ պայմանավորված ծախսերը նվազել են շուրջ 13.0 մլն դրամով:

Միևնույն ժամանակ, այլ գերատեսչությունների միջոցով գնվող դեղորայքի գծով ծախսերը նվազել են 103.4 մլն դրամով, որից Հայաստանի Հանրապետության պաշտպանության նախարարության` 96.8 մլն դրամով, Հայաստանի Հանրապետության կառավարությանն առընթեր ոստիկանության` 4.8 մլն դրամով, Հայաստանի Հանրապետության կառավարությանն առընթեր ազգային անվտանգության ծառայության` 1.7 մլն դրամով և Հայաստանի Հանրապետության արտակարգ իրավիճակների նախարարության` 0.1 մլն դրամով:

* «Դեղորայքի տրամադրում պետական պահպանության ծառայությանը» ծրագ­իրը, որի գծով նախատեսվել է 1.1 մլն դրամ` 2017 թվականի չափով:

Ծրագրերով նախատեսվում են կենտրոնացված միջոցներով դե­ղորայքի ձեռքբերման ծախ­սեր: Ծրագրի շրջանակում ձեռք կբերվի հոգեմետ, չարորակ նորա­գո­յացություններով հիվանդների, շաքարային և ոչ շաքարային դիաբետով հիվանդ­­ների, էպիլե­պ­սիայով, պարբե­րական հիվանդու­թյամբ հիվանդների, երիկամների փոխպատ­վաս­տում տարած հիվանդների համար դեղորայք և այլն:

Բժշկական սարքեր և սարքավորումներ

Դասն ընդգրկում է «Հոսպիտալների և բուժկետերի բժշկական սարքավորումներով հա­մալրում» ծրագ­իրը, որի գծով բժշկական սարքավորումներ ձեռք բերելու նպատակով նախա­տեսվել է 11.6 մլն դրամ 2017 թվականի 12.4 մլն դրամի դիմաց կամ 0.8 մլն դրամով պակաս:

Արտահիվանդանոցային ծառայություններ

Առողջապահության բնագավառում շարունակվելու է առողջության առաջնային պահպանման ոլորտի հետագա զարգացման ապահովումը, կանխարգելիչ ուղղվածության ուժեղացումը, բժշկա­կան օգնության և ծառայություններ ստանալու մատչելիության ու որակի ապահովումը բնակչության բոլոր խմբերի (հատկապես` սոցիալապես խոցելի խմբերի) համար:

Հայաստանի Հանրապետության 2018 թվականի պետական բյուջեի նախագծով «Արտա­հի­վանդանոցային ծառայու­թյուններ» խմբի գծով նախատեսվել է 27,322.2 մլն դրամ 2017 թվականի 27,564.8 մլն դրամի դիմաց կամ 242.6 մլն դրամով պակաս, որը պայմանավորված է հետևյալով.

* Խմբի առանձին ծրագրերի («ՄԻԱՎ/ՁԻԱՀ-ի կանխարգելման և բուժօգնության ծառայու­թյուններ», «Անցանկալի հղիությունների կանխարգելման նպատակով հակաբեղմնավորիչ ժամա­նակակից միջոցների մատչելիության ապահովում», «Ստոմատոլոգիական բժշկական օգնության ծառա­­յություններ», «Երեխաների ստոմատոլոգիական առաջնային կանխարգելման ծառայություն­ներ» և «Շտապ բժշկական օգնության ծառայություններ») գծով ծախսերը նվազել են 642.3 մլն դրամով:
* Բացի դրանից, «Անցանկալի հղիությունների կանխարգելման նպատակով հակա­բեղմնավորիչ ժամանակակից միջոցների մատչելիության ապահովում» ծրագիրը 5.0 մլն դրամով տեղափոխվել է «Առողջապահական հարակից ծառայություններ և ծրագրեր» դաս:
* Միևնույն ժամանակ, «Հեմոդիալիզի և պերիտոնիալ դիալիզի անցկացման ծառայու­թյուն­ներ» ծրագրի գծով հեմոդիալիզի անցկացման կարիք ունեցող անձանց թվաքանակի ավելաց­մամբ պայմանավորված ծախսերն աճել են 404.7 մլն դրամով:
* Պետական բյուջեից արտահիվանդանոցային բժշկական ծառայություններին հատկացվող միջոցների առավել նպատակային և հասցեական ծախսման, ինչպես նաև բյուջետային միջոցների բաշխման առավել թափանցիկ մեխանիզմների սահմանման նպատակով նախատեսվել են «Ամբուլատոր-պոլիկլինիկական բժշկական օգնության ծառայություններ», «Բնածին հիպոթիրեոզի, ֆենիլկետոնուրիայի և լսողության խանգարումների վաղ հայտնաբերման նպատակով նորածնային սկրինինգի անցկացում» և «Ախտորոշման ճշտման նպատակով լաբորատոր-գործիքային ախտորոշիչ հետազոտություններ նեղ մասնագիտացված կենտրոններում» նոր ծրագրերը:
* «Ամբուլատոր-պոլիկլինիկական բժշկական օգնության ծառայություններ» ծրագրում խմբա­վորվել են 2017 թվականին նախատեսված «Բնակչության առողջության առաջնային պահպանման ծառայություններ», «Նեղ մասնագիտացված բժշկական օգնության ծառայություններ», «Մանկա­բար­ձագինեկոլոգիական բժշկական օգնության ծառայություններ», «Զորակոչային և նախազորա­կոչային տարիքի անձանց փորձաքննության և բժշկական օգնության ծառայություններ» և «Լաբո­րատոր-գործիքային ախտորոշիչ հետազոտություններ» (առանց բժշկական ցուցումներով մասնագի­տացված կենտրոններում իրականացվող լաբորատոր-գործիքային ախտորոշիչ հետազո­տությունների) ծրագրերը:

2018 թվականին արտահիվանդանոցային բուժօգնու­թյան շրջանակում նախատեսվում է տասնմեկ ծրագրերի իրականացում (2017 թվականին նախատեսված տասնչորս ծրագրերի փոխարեն): Այսպես.

* «Ամբուլատոր-պոլիկլինիկական բժշկական օգնության ծառայություններ» ծրագիրը ներառում է ընտանեկան բժշկի և տեղամասային թերապևտի (մանկաբույժի) կողմից բնակչու­թյան առողջության առաջնային պահպանման, անհրաժեշ­տու­թյան դեպքում հիվանդանոցային բուժման ուղեգրման, գյուղական բնակավայրերում բուժակ-մանկա­բարձական կետե­րի միջոցով բնակչության մինչբժշկական օգնության և սպասարկման իրակա­նացումը, բուժքույ­րերի կողմից դպրոցներում երեխաների բժշկական օգնության և սպա­սարկման ապահովումը, անվճար և արտոնյալ պայմաններով դեղամիջոցներ ստանալու իրավունք ունեցող անձանց դեղերով ապահովումը: Նշված ծրագրի շրջանակում նախատեսվում է նաև նեղ մասնագիտացված ամբուլատոր ծառայությունների, արտահիվանդանոցային մանկաբարձագինեկոլոգիական բժշկական օգնության և սպասարկման ծառայությունների (հղիների նախա- և հետծննդյան հսկողության իրականացում, գինեկոլոգիական հիվանդությունների կանխարգելում, ախտորոշում և բուժում), ամբուլատոր պայմաններում լաբորատոր-գործիքային ախտորոշիչ հետազոտությունների և զորակոչային ու նախազորակոչային տարիքի անձանց բուժման և փորձաքննության ծառայությունների իրականացումը:

«Ամբուլատոր-պոլիկլինիկական բժշկական օգնության ծառայություններ» ծրագրի գծով նա­խատեսվել է 20,002.3 մլն դրամ` 2017 թվականի չափով:

Ծրագրի շրջանակում ընտանեկան բժիշկների, տեղամասային թերապևտների (ման­կա­բույժների), նեղ մասնագետների, մանկաբարձ-գինեկոլոգների, բուժքույրերի, մանկաբարձուհիների, կրտսեր բուժանձնակազմի և վարչատնտեսական անձնակազմի պահ­պանման, ինչպես նաև տեղամասերի և մասնագիտացված կաբինետների աշխատանքների ապահովման տնտեսական և դեղո­րայ­քային (առաջին օգնության համար անհրաժեշտ դեղորայքի և վիրակապական նյու­թերի) ծախ­սերի գծով նախատեսվել է 15,004.3 մլն դրամ:

Ամբուլատոր-պոլիկլինիկական օղակում ըստ բժշկական ցուցումների լաբորատոր-գործիքային ախտորոշիչ հետազոտությունների իրականացման նպատակով նախատեսվել է 2,689.8 մլն դրամ:

Ծրագրի շրջանակում անվճար կամ արտոնյալ պայմաններով դեղեր ձեռք բերելու իրա­վունք ունեցող բնակչության սոցիալական խմբերի համար նախատեսվել է 1,215.2 մլն դրամ:

Բուժքույրերի կողմից դպրոցներում երեխաների բժշկական օգնության և սպա­սարկ­ման ապահովման գծով նախատեսվել է 526.0 մլն դրամ:

Ծրագրի շրջանակում զինկոմիսարիատներին կից բժշկական հանձնա­ժողովներում ընդգրկված մասնա­գետ­ների կողմից զորակոչային և նախազորակոչային տա­րիքի անձանց փորձաքննությունն անց­կաց­նելու համար նախատեսվել է 530.6 մլն դրամ, իսկ փորձաքննությանն ուղեգրման ճանապար­հա­ծախսի համար` 36.3 մլն դրամ:

Ելնելով նրանից, որ ամբուլատոր-պոլիկլինիկական բուժօգնության ֆինանսավորումն իրա­կանացվում է բժշկի մոտ գրանցված բնակչության մեկ շնչի հաշվով ֆինանսավորման սկզբուն­քով` հաշվարկի հա­մար բնակչության հաշվարկային մեծությունն ընդունված է 2,980.3 հազար, որից մեծա­հա­սակ­ներ՝ 2,306.7 հազար (այդ թվում իգական սեռի անձինք` 1,263.8 հազար), երեխաներ՝ 617.6 հազար, նախազորակոչային և զորա­կոչային տա­րի­քի պա­տա­նիներ՝ 56.0 հազար:

Տար­վա կտրվածքով տեղամասային թերապևտի (ընտանեկան բժշկի) կողմից 18 տարին լրա­ցած և ավելի բարձր տարիքի անձանց բժշկական օգնության և սպասարկման համար մեկ բնակ­չի հաշվով հատկացվող միջինացված գումարը նախատեսվել է 2,346 դրամ, իսկ նեղ մասնագետի կողմից` 679 դրամ: Ման­կա­բույժի (ընտանեկան բժշկի) կողմից մինչև 18 տարեկան երեխաների բժշկական օգնության և սպասարկման համար մեկ երեխայի (այդ թվում պա­տանու) հաշվով հատկացվող միջինացված գումարը նախա­տես­վել է 4,707 դրամ, իսկ նեղ մասնագետի կողմից` 1129 դրամ: Մանկաբարձագինեկոլոգիական բժշկական օգնության գծով տարվա կտրված­քով իգական սեռի մեկ անձի հաշվով հատկացվող միջինացված գումարը նախատեսվել է 1,287 դրամ: Դպրոցներում իրակա­նաց­վող երե­խաների բժշկական օգ­նու­թյան և սպասարկման ծախսերը ըստ մեկ աշակերտի ֆինանսա­վոր­ման նախատեսվել են տարեկան 1,458 դրամ: Բնակչության լաբորատոր-գործիքային ախտորոշիչ հետազոտության ծախսերը (առանց զորա­կոչային և նախազորակոչային տարիքի անձանց) ըստ մեկ շնչի ֆինանսավորման նախա­տես­վել են 537 դրամ, իսկ զորակոչային և նախազո­րակոչային տա­րիքի անձանց համար` 6,178 դրամ: Բացի դրանից, մանկաբարձագինեկոլոգիական բժշկական օգնության շրջանակում իրա­կա­նացվող լաբորատոր-գործիքային ախտորոշիչ հետազոտությունների գծով` իգական սեռի մեկ անձի հաշվով հատկացվող միջինացված գումարը նախատեսվել է 612 դրամ:

* «Շարունակական հսկողություն պահանջող և առանձին հիվանդությունների բուժման ծառայություններ» ծրագիրը ներառում է շարունակական հսկողություն պահանջող և առանձին հիվանդությունների ամբուլատոր բուժման կազմակերպումը պոլիկլինիկաներում, ամբուլա­տո­րիաներում, հիվանդանոցներում, մասնագիտացված կենտրոններում, միավորումներում, ընտա­նեկան բժշկի գրասենյակներում:

Ծրագրի գծով նախատեսվել է 133.0 մլն դրամ` 2017 թվականի չափով:

* «Մտավոր, հոգեկան (վարքագծային), լսողական, ֆիզիկական (շարժողական) և զարգացման այլ խանգարումներով երեխաների գնահատման և վերականգնողական բուժման ծառայություններ» ծրագիրը ներառում է մտա­վոր, հոգեկան, լսողական, ֆիզիկական և շարժողական խան­գա­րում­ներով երեխաների առող­ջական վիճակի գնահատումը և վերականգնողական բուժման ամբու­լատոր կազմակերպումը:

Ծրագրի գծով նախատեսվել է 71,226 դեպքի բուժում 258.9 մլն դրամ գումարով` 2017 թվա­կանի չափով:

* «Սպորտային բժշկության և հակադոպինգային հսկողության ծառայություններ» ծրա­գիրը ներառում է տարբեր մարզաձևերի գծով ՀՀ հավաքական թիմերում ընդգրկված մար­զիկների բժշկա­կան հսկողության, հիվանդությունների և վնասվածքների ախտորոշման և բուժ­ման իրա­կա­նացումը, ՀՀ հավաքական թիմերի անդամներին բարձրորակ դեղորայքով, վիտա­միններով և վե­րականգնողական միջոցներով ապահովումը և հակադոպինգային հսկողության իրակա­նացումը:

Ծրագրի գծով նախատեսվել է 118.5 մլն դրամ` 2017 թվականի չափով:

* «Հեմոդիալիզի և պերիտոնիալ դիալիզի անցկացման ծառայություններ» ծրագիրը ներառում է հեմոդիալիզի կարիք ունեցող հիվանդների բժշկական օգնության համալիր միջոցառումների իրականացումը հիվանդանոցների միջոցով:

Ծրագրի գծով նախատեսվել է 897 հիվանդի բուժում 2,484.8 մլն դրամ գումարով` 2017 թվականի 751 հիվանդի և 2,080.1 մլն դրամի դիմաց կամ 146 հիվանդով և 404.7 մլն դրամով ավելի:

* «ՄԻԱՎ/ՁԻԱՀ-ի կանխարգելման և բուժօգնության ծառայություններ» ծրագիրը, որի գծով նախա­տեսվել է 262.1 մլն դրամ 2017 թվականի 282.1 մլն դրամի դիմաց կամ 20.0 մլն դրամով պակաս, որը պայմանավորված է օպտիմալացման աշխատանքների իրականացմամբ:

Ծրագրի շրջանակում իրականացվում է ՄԻԱՎ վարակի տարածվածության մա­սին տեղեկատվության ստացում, ընտրված խմբերում վարակի միտումների ընթացիկ հսկողություն: Նախատեսվում է ՄԻԱՎ վարակով հիվանդների դիսպանսերային հսկողություն: Նախատես­վում է նաև ՄԻԱՎ հակամարմնի հայտնաբերման գծով համա­ճարա­կաբանական հետա­զոտություն՝ իմունոֆերմենտային անալիզի մեթոդով, արագ թեստա­վորման, ռեֆերեն­սային մեթոդով և այլն, ինչպես նաև մորից երեխային ՄԻԱՎ-ի փոխանց­ման կանխարգելում:

* «Բնածին հիպոթիրեոզի, ֆենիլկետոնուրիայի և լսողության խանգարումների վաղ հայտնաբերման նպատակով նորածնային սկրինինգի անցկացում» ծրագիրը, որի գծով նախատեսվել է 303.5 մլն դրամ: Նշյալ ծրագրում ներառված հետազոտությունների իրականացումը 2017 թվականին նախատեսվել է «Լաբորատոր-գործիքային ախտորոշիչ հետազոտություններ» ծրագրի շրջանակում:

Նորածնային սկրինինգներն ուղղված են բնածին, ժառանգական հիվանդությունների հնարավորինս վաղ ախտորոշմանը, ինչի շնորհիվ հնարավոր է հասնել հիվանդության բուժման կամ ախտաբանական վիճակի շտկման։

* «Ախտորոշման ճշտման նպատակով լաբորատոր-գործիքային ախտորոշիչ հետազոտություններ նեղ մասնագիտացված կենտրոններում» ծրագիրը ներառում է բժշկական ցուցումներով մասնագիտացված կենտրոններում իրականացվող լաբորատոր-գործիքային ախտորոշիչ հետազոտությունները:

Ծրագրի գծով նախատեսվել է 208.7 մլն դրամ: Նշյալ ծրագրում ներառված հետազոտությունների իրականացումը 2017 թվականին նախատեսվել է «Լաբորատոր-գործիքային ախտորոշիչ հետազոտություններ» ծրագրի շրջանակում:

* «Ստոմատոլոգիական բժշկական օգնության ծառայություններ» ծրագիրը ներառում է ամբուլատոր-պոլիկլինիկական մասնագիտացված ստոմատոլոգիական օգնության իրականա­ցումը սոցիալապես անա­պա­հով և հատուկ խմբերում ընդգրկվածներին:

Ծրագրի գծով նախատեսվել է 407.2 մլն դրամ 2017 թվականի 756.4 մլն դրամի դիմաց կամ 349.2 մլն դրամով պակաս, որը պայմանավորված է դեպքերի թվաքանակի պակասեցմամբ:

* «Երեխաների ստոմատոլոգիական առաջնային կանխարգելման ծառայություններ» ծրագիրը ներառում է 6 և 12 տարեկան երեխաների բերանի խոռոչի հիգիենայի պահպանման համալիր միջոցառումների իրականացումը:

Ծրագրի գծով նախատեսվել է 50.0 մլն դրամ 2017 թվականի 83.4 մլն դրամի դիմաց կամ 33.4 մլն դրամով պակաս, որը պայմանավորված է դեպքերի թվաքանակի պակասեցմամբ:

* «Շտապ բժշկական օգնության ծառայություններ» ծրագիրը ներառում է հանրա­պետության տարածքում ամբողջ բնակչության համար անհետաձգելի բժշկական օգնության ապա­հովումը շտապ բժշկական օգնության կանչերի միջոցով:

Ծրագրի գծով նախատեսվել է 3,093.3 մլն դրամ` 2017 թվականի 3,292.3 մլն դրամի դիմաց կամ 199.0 մլն դրամով պակաս, որը պայմանավորված է շտապ բժշկական օգնության կանչերի թվաքանակի պակասեցմամբ:

Հիվանդանոցային ծառայություններ

Հայաստանի Հանրապետության 2018 թվականի պետական բյուջեի նախագծով «Հիվան­դանոցային ծառայու­թյուններ» խմբի գծով նախատեսվում է 40,198.2 մլն դրամ: Հայաս­տանի Հանրապետության 2017 թվականի պետական բյուջեի համա­պա­տաս­խան ցուցանիշի նկատմամբ ծախսերի աճը կազմում է 925.5 մլն դրամ կամ 2.4 տոկոս:

«Հանգիստ, մշակույթ և կրոն» բաժնի «Գրադարանային ծառայություններ» ծրագրից 20.2 մլն դրամ տեղափոխվել է «Պետական հիմնարկների և կազմակերպությունների աշխատողների բժշկական օգնության և սպասարկման ծառայություններ» ծրագիր: Դրա հետ մեկտեղ, նշյալ ծրագրի գծով լրացուցիչ ծախսերը կազմել են 720.3 մլն դրամ:

«Առողջապահական հարակից ծառայություններ և ծրագրեր» դասից «Դժվարամատչելի ախտորոշիչ հետազոտություններ» ծրագրի գծով նախատեսվող ծախսերը 514.5 մլն դրամով տեղափոխվել են «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» ծրագիր: Դրա հետ մեկտեղ, նշյալ ծրագրի գծով լրացուցիչ ծախսերը կազմել են 783.7 մլն դրամ:

Բացի դրանից, պետական բյուջեից հիվանդանոցային բժշկական ծառայություններին հատկացվող միջոցների առավել նպատակային և հասցեական ծախսման, ինչպես նաև բյուջետային միջոցների բաշխման առավել թափանցիկ մեխանիզմների սահմանման նպատակով «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» ծրագրին միավորվել են 2017 թվականին նախատեսված «Սեռական ճանապարհով փոխանցվող հիվանդությունների բժշկական օգնության ծառայություններ», «Վերականգնողական բժշկական օգնության ծառայություններ» և «Զորակոչային և նախազորակոչային տարիքի անձանց հիվանդանոցային բժշկական օգնություն և փորձաքննություն» ծրագրերը:

«Հիվան­դանոցային ծառայու­թյուններ» խմբի գծով նախատեսվել են նաև միջծրագրային վերաբաշխումներ: «Սրտի վիրահատության ծառայություններ» ծրագրից «Անհետաձգելի բժշկական օգնության ծառայություններ» ծրագիր տեղափոխվել է 998.2 մլն դրամ, «Զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության ծառայություններ» ծրագիր` 877.0 մլն դրամ, «Պետական հիմնարկների և կազմակերպությունների աշխատողների բժշկական օգնության և սպասարկման ծառայություններ» ծրագիր` 602.6 մլն դրամ, «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» ծրագիր` 326.5 մլն դրամ և «Երեխաներին բժշկական օգնության ծառայություններ» ծրագիր` 280.0 մլն դրամ:

Միևնույն ժամանակ, խմբի մի շարք ծրագրերի («Զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության ծառայություններ», «Տուբերկուլյոզի բժշկական օգնության ծառայություններ», «Հոգեկան և նարկոլոգիական հիվանդների բժշկական օգնության ծառայություններ», «Թրաֆիքինգի զոհերին բժշկական օգնության ծառայություններ», «Մանկաբարձական բժշկական օգնության ծառայություններ» և «Երեխաներին բժշկական օգնության ծառայություններ») գծով ծախսերը նվազել են 1,034.6 մլն դրամով:

Հայաստանի Հանրապետության 2018 թվականի պետական բյուջեի նախագծով չի նախատեսվել «Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայություններ» ծրագիրը 78.6 մլն դրամով:

Նախագծով նախատեսվել է 351,987 դեպքի բուժում` 2017 թվականի 309,429 դեպքի դիմաց կամ 42,558 դեպքով ավելի:

Հիվանդանոցային բուժօգնության ծառայության գծով հիվանդանոցային դեպքի դիմաց վճարումը կատարվում է ելնելով անվճար բուժօգնության համար հաստատված գներից: 2018 թվականին ևս ֆինանսավորումը կիրականացվի սահմանափակված բյուջեի սկզբունքով:

* 2018 թվականին հիվանդանոցային բուժօգնության շրջանակում նախատեսվում է տասներկու ծրագրերի իրականացում (2017 թվականին նախատեսված տասնյոթ ծրագրերի փոխարեն): Այսպես. 1. «Սոցիալապես անապահով և հատուկ խմբերում ընդգրկվածներին բժշկական օգնու­թյան ծառայություններ» ծրագրին միավորվել են «Սեռական ճանապարհով փոխանցվող հիվանդությունների բժշկական օգնության ծառայություններ», «Վերականգնողական բժշկական օգնության ծառայություններ» և «Զորակոչային և նախազորակոչային տարիքի անձանց հիվանդանոցային բժշկական օգնություն և փորձաքննություն» ծրագրերը: Ծրագրի շրջանակում նախատեսվել է 155,029 դեպքի բուժում 9,506.4 մլն դրամով` 2017 թվականի 58,010 դեպքի և 6,202.7 մլն դրամի դիմաց կամ 97,019 դեպքով և 3,303.7 մլն դրամով ավելի: Ծրագրերի միավորման արդյունքում ծախսերը ավելացել են 1,678.9 մլն դրամով: «Առողջապահական հարակից ծառայություններ և ծրագրեր» դասից սույն ծրագիր է տեղափոխվել 514.5 մլն դրամ, իսկ «Սրտի վիրահատության ծառայություններ» ծրագրից` 326.5 մլն դրամ: Դեպքերի թվաքանակի ավելացմամբ պայմանավորված ծրագրի գծով լրացուցիչ ծախսերը կազմել են 783.7 մլն դրամ:
* «Անհետաձգելի բժշկական օգնության ծառայություններ» ծրագրի գծով նախատեսվել է 19,447 դեպքի բուժում 2,850.9 մլն դրամով` 2017 թվականի 18,400 դեպքի և 1,852.7 մլն դրամի դիմաց կամ 1,047 դեպքով և 998.2 մլն դրամով ավելի, որը պայմանավորված է վերջինիս «Սրտի վիրահատության ծառայություններ» ծրագրից սույն ծրագիր տեղափոխմամբ:

Ծրագիրն իրականացվում է համաձայն ՀՀ առողջապահության նախարարության կողմից սահմանված անհետաձգելի վիճակների և հիվանդությունների ցանկի (ծրագրի շրջանակում գործում է համավճարի սկզբունքով փոխհատուցման մեխանիզմը):

* «Զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության ծառայություններ» ծրագրի գծով սոցիալական փաթեթի շրջանակում նախատեսվել է 16,039 դեպքի բուժում 3,077.2 մլն դրամով 2017 թվականի 14,967 դեպքի և 2,200.2 մլն դրամի դիմաց կամ 1,072 դեպքով և 877.0 մլն դրամով ավելի, որը պայմանավորված է վերջինիս «Սրտի վիրահատության ծառայություններ» ծրագրից սույն ծրագիր տեղափոխմամբ:

Բացի այդ, Հայաստանի Հանրապետության պաշտպանության համակարգի զինծառայող­ներին և նրանց ընտանիքի անդամներին ՀՀ առողջապահության նախարարության քաղաքա­ցիական բուժկազմակերպություններ բուժման ուղեգրելու նպատակով (նեղ մասնագիտական ուղղվածություն ունեցող, ինչպես նաև թանկարժեք տեխնոլոգիաներով բուժվող հիվանդու­թյուն­ների դեպքում) նախատեսվել է 15.9 մլն դրամ` 2017 թվականի 17.0 մլն դրամի դիմաց կամ 1.1 մլն դրամով պակաս:

* «Պետական հիմնարկների և կազմակերպությունների աշխատողների բժշկական օգնության և սպասարկման ծառայություններ» ծրագրի գծով սոցիալական փաթեթի 100,000 շահառուների համար, իրենց նախընտրած բժշկական հաստատությունում (համապատասխան բժշկական փաթեթի շրջանակում), բժշկական օգնություն և սպասարկում ստանալու անխոչընդոտ հնարավորությունների ստեղծման նպատակով նախատեսվել է 3,826.3 մլն դրամ (2017 թվականի 2,483.2 մլն դրամի դիմաց): Ակտուարական հաշվարկների համաձայն մեկ շահառուի համախառն ապահովագրավճարը կազմում է 38.263 դրամ:

Ծրագրի շրջանակում նախատեսվում է 25,214 դեպքի բուժում և պետական հիմնարկների ու կազմակերպությունների 100,000 աշխատողների պարտադիր պրոֆիլակտիկ ստուգումների (կանխարգելիչ բժշկական քննության) անցկացում:

Հայաստանի Հանրապետության կառավարության 2014 թվականի մարտի 27-ի N 375-Ն որոշման համաձայն շահառուների բժշկական օգնությունն ու սպասարկումը կազմակերպվում և ֆինանսավորվում է Հայաստանի Հանրապետության առողջապահության նախարարության և առողջության ապահովագրության ծառայություններ մատուցող ընկերությունների միջև կնքված առողջության ապահովագրության պայմանագրերի միջոցով: Առողջապահական կազմակերպությունների կողմից շահառուներին մատուցված բժշկական օգնության և սպասարկման հատուցումն իրականացվում է ապահովագրական ընկերությունների կողմից:

* «Տուբերկուլյոզի բժշկական օգնության ծառայություններ» ծրագրով նախատեսվել է տուբերկուլյոզի 3,700 հիվանդանոցային դեպքի բուժում 1,321.2 մլն դրամ գումարով` 2017 թվականի 5,098 դեպքի և 1,414.2 մլն դրամի դիմաց կամ 1,398 դեպքով և 93.0 մլն դրամով պակաս:

Ծրագիրը ներառում է նոր հայտնաբերված տուբերկուլյոզով հիվանդների և կրկնակի հիվանդացածների բուժման կազմակերպումը հակատուբերկուլյոզային դիսպանսերներում, տուբերկուլյոզով քրոնիկ հիվանդների երկարատև բժշկական օգնության, սպասարկման և խնամքի ապահովումը հակատուբերկուլյոզային դիսպանսերներում, վերականգնողական բուժ­ման կազմակերպումը հակատուբերկուլյոզային առողջարան­ներում:

* «Աղիքային և այլ ինֆեկցիոն հիվանդությունների բժշկական օգնության ծառա­յու­թյուն­ներ» ծրագրի շրջանակում նախատեսվել է 9,542 հիվանդա­նոցային դեպքի բուժում 1,220.0 մլն դրամ գումարով` 2017 թվականի չափով:

Ինֆեկցիոն հիվանդությունների բուժումը ներառում է աղիքային, վիրուսային և միջատ­ներով տարածվող ինֆեկցիաներով ախտահարվածների բուժում, որն ունի սոցիա­լական նշա­նակություն: Ինֆեկցիոն հիվանդություններով տառապող անձանց բուժօգ­նության կազմակեր­պումն իրականացվում է ընդհանուր և մասնագիտացված ինֆեկցիոն հիվան­դանոցներում, բաժանմունքներում:

* «Հոգեկան և նարկոլոգիական հիվանդների բժշկական օգնության ծառայություններ» ծրագրի շրջանակում նախատեսվել է 6,391 հիվանդանոցային դեպքի բուժում 2,515.3 մլն դրամ գումարով՝ 2017 թվականի նույն դեպքի և 2,815.4 մլն դրամի դիմաց կամ 300.1 մլն դրամով պակաս, որը պայմանավորված է հոգեբուժական ծառայություն մատուցող հաստատությունների օպտիմալացմամբ:

Ծրագրի շրջանակում նախատեսվում է իրականացնել քրոնիկ հոգեկան հիվանդ­ների խնամք, հիվանդների փորձաքննություն, հարկադիր և սուր վիճակների բուժում և նարկո­լո­գիա­կան դիսպանսերներում թմրամոլությամբ, թունամոլությամբ, ալկոհոլամոլությամբ տառա­պող անձանց հիվանդանոցային բուժման ապահովում:

* «Ուռուցքաբանական և արյունաբանական հիվանդությունների բժշկական օգնության ծառայություններ» ծրագրի շրջանակում նախատեսվել է հիվանդանոցային 10,297 դեպքի բուժում 1,117.6 մլն դրամ գումարով` 2017 թվականի 10,912 դեպքի և նույն գումարի դիմաց: Ծրագրի գծով դեպքերի թիվը նվազել է 615-ով:

Ծրագրի շրջանակում նախատեսվում է իրականացնել չարորակ նորագոյացու­թյուն­ների համալիր, վիրահատական և ճառաqայթային բուժում, չարորակ հիվանդների ճառա­qայ­թային բուժում ցերեկային ստացիոնարի պայմաններում, ինչպես նաև քիմիաթերապևտիկ և սիմպտոմատիկ բուժում:

* «Թրաֆիքինգի զոհերին բժշկական օգնության ծառայություններ» ծրագրի շրջանակ­ում նախատեսվել է 10 դեպքի բուժում 2.0 մլն դրամով` 2017 թվականի 11 դեպքի և 2.2 մլն դրամի դիմաց կամ 1 դեպքով և 0.2 մլն դրամով պակաս:
* «Մանկաբարձական բժշկական օգնության ծառայություններ» ծրագրի շրջանակ­ում նախատեսվել է 47,427 դեպքի բուժում 6,253.8 մլն դրամ գումարով` 2017 թվականի 53,094 դեպքի և 6,693.9 մլն դրամի դիմաց կամ 5,667 դեպքով և 440.1 մլն դրամով պակաս, որը հիմնականում պայմանավորված է ծնունդների թվաքանակի նվազմամբ:

Ծրագիրն ընդգրկում է ծննդաբերության հետ կապված՝ ծննդաբերության, նա­խածննդյան և հետծննդյան բարդությունների բուժօգնությունը:

* «Գինեկոլոգիական հիվանդությունների բժշկական օգնության ծառայություններ» ծրագրով նախատեսվել է 4,599 հիվանդանոցային դեպքի բուժում 367.0 մլն դրամ գումարով՝ 2017 թվականի չափով:
* «Երեխաներին բժշկական օգնության ծառայություններ» ծրագրի շրջանակում նախատեսվել է 54,292 հիվանդանոցային դեպքի բուժում 8,119.4 մլն դրամ գումարով՝ 2017 թվականի 55,330 դեպքի և 8,039.4 մլն դրամի դիմաց: Ծրագրի գծով դեպքերի թիվը նվազել է 1,038-ով: «Սրտի վիրահատության ծառայություններ» ծրագրից սույն ծրագիր է տեղափոխվել 280.0 մլն դրամ:

Միևնույն ժամանակ, ծրագրի գծով ծախսերը նվազել են 200.0 մլն դրամով:

Ծրագրի գծով նախատեսվում է մինչև 7 տարեկան երեխաների հիվանդանոցային բժշկա­կան օգնության իրականացում՝ անկախ երեխայի հիվանդության ախտորոշումից և սոցիա­լական կար­գավիճակից, սոցիալապես անապահով ու առանձին (հատուկ) խմբերի ցանկում ընդգրկված 7-18 տարեկան երեխաների բժշկական օգնության իրականացում, ինչպես նաև, մինչև 18 տարեկան երեխաների, հիվանդա­նո­ցային բժշկական օգնություն պահանջող անհետաձգելի վիճակների և սուր հիվանդու­թյունների դեպքե­րում, բուժօգնության իրականացում:

Հանրային առողջապահական ծառայություններ

Հայաստանի Հանրապետության 2018 թվականի պետական բյուջեի նախագծով «Հան­րային առողջապահական ծառայություններ» խմբի գծով նախատեսվել է 3,997.3 մլն դրամ 2017 թվականի 5,142.7 մլն դրամի դիմաց կամ 1,145.4 մլն դրամով պակաս, որը պայմանավորված է հետևյալով.

Խմբի առանձին ծրագրերի («Բնակչության սանիտարահա­մաճարակային անվտանգության ապահովման և հան­րային առողջապահության ծառայություն­ներ», «Իմունականխարգելման ազգային ծրագիր» և «Հիգիենիկ և հակահամաճարակային փորձագիտական ծառայություններ») գծով ծախսերը նվազել են 1,070.4 մլն դրամով:

Բացի դրանից, Հայաստանի Հանրապետության 2018 թվականի պետական բյուջեի նախագծով չի նախատեսվել «Վարակիչ հիվանդությունների օջախների ախտահանման ծառայություններ» ծրագիրը 75.0 մլն դրամով:

Հանրային առողջապահական ծառայությունների շրջանակում նախատեսվում է չորս ծրագրերի իրականացում (2017 թվականին նախատեսված հինգ ծրագրերի փոխարեն): Այսպես.

* «Բնակչության սանիտարահամաճարակային անվտանգության ապահովման և հան­րային առողջապահության ծառայություններ» ծրագիրը, որի գծով նախատեսվել է 1,873.6 մլն դրամ` 2017 թվականի 2,875.7 մլն դրամի դիմաց կամ 1,002.1 մլն դրամով պակաս: Ծրագրի շրջանակում նախատեսվում է օպտիմալացմանն ուղղված աշխատանքների իրականացում:

Ծրագրով նախատեսվում է իրականացնել համաճարակաբանական հետազոտություններ վարակային հիվանդությունների օջախներում, մանրէաբանական հետազոտությունների իրա­կա­նացում, վարակիչ և ոչ վարակիչ զանգվածային հիվանդությունների, թունավորումների հաշ­վա­ռում, համաճարակների, բռնկումների, արտակարգ իրավիճակների ժամանակ հատուկ հա­կա­համաճարակային միջոցառումների իրականացում, մալարիայի դեմ պայքարի և կանխար­գելման միջոցառումների իրականացում, էպիզոոտոլոգիական հետազոտություն հանրապետու­թյան տարածքում ժանտախտի, տուլարեմիայի և այլ բնական օջախային վարակների էպիզոո­տիա­ները հայտնաբերելու և մարդկանց մեջ հիվանդացությունը ժամանակին կանխելու նպա­տակով և այլն:

* Իմունականխարգելման ազգային ծրագիրը, որի գծով նախատեսվել է 1,825.3 մլն դրամ` 2017 թվականի 1,890.4 մլն դրամի դիմաց կամ 65.1 մլն դրամով պակաս:

Հարկ է նկատի ունենալ, որ Պատվաստումների ազգային օրացույցի համաձայն մինչև 2018 թվականը մենինգակոկային, հեպատիտ Ա, պնևմակոկային, ԿԿԽ, տուլարեմիայի պատվաստումների կատարումը նախատեսվում է նախազորակոչային տարիքի և զորակոչվող անձանց շրջանում, իսկ 2018 թվականից սկսած` միայն նախազորակոչային տարիքի անձանց շրջանում:

Միևնույն ժամանակ, հաշվի առնելով 2018 թվականից պոլիոմիելիտի կենդանի պատվաստանյութի կիրառման աստիճանաբար դադարեցումը և վերջինիս փոխարինումը պոլիոմիելիտի ինակտիվացված պատվաստանյութով, նախատեսվել է հնգավալենտ պատվաստանյութն աստիճանաբար փոխարինել հեքսավալենտ պատվաստանյութով, որի բաղադրության մեջ մտնում է նաև ինակտիվացված պոլիոմիելիտի պատվաստանյութը: Նշյալ պատվաստանյութի մեկ դեղաչափի ներդրման համար ծախսերը կազմում են շուրջ 467.5 մլն դրամ: Այդ պատվաստանյութն ունի մի շարք առավելություններ (երեխային ներարկվող պատվաս­տումների թվի նվազում, հետպատվաստումային ռեակցիաների թվի կրճատում, սառցային շղթայի բեռնվածության կրճատում և պատվաստանյութերի անվտանգության ապահովում և այլն):

Իմունականխարգելման ազգային ծրագրի շրջանակում նախատեսվում է ազգա­յին օրացույցում ընդգրկված պատվաստումների ժամանակին և որակով իրականացումը:

* «Արյան հավաքագրման ծառայություններ» ծրագիրը, որի գծով նախատեսվել է 253.0 մլն դրամ` 2017 թվականի չափով:

Ծրագրի շրջանակում նախատեսվում է դոնորական արյան հավաքագրում և պաշարում, կադրային դոնորի փոխհատուցում, դոնորական արյան վարակային անվտանգության ապահովում, հակառեզուս իմունոգլոբուլինի պատրաստում, պահպանում, տրամադրում, հանրապետությունում վեց արյան փոխներարկման կայանների պահպանում և այլն:

* «Հիգիենիկ և հակահամաճարակային փորձագիտական ծառայություններ» ծրագիրը, որի գծով նախատեսվել է 45.5 մլն դրամ 2017 թվականի 48.7 մլն դրամի դիմաց կամ 3.2 մլն դրամով պակաս, որը պայմանավորված է զորամասերի, բուժկետերի և հոսպիտալների ախտա­հանման և վարակազերծման համար ախտահանիչ նյութերի և վարակազերծման միջոցների ձեռքբերման տեսականու և քանակների փոփոխությամբ:

Ծրագրով նախատեսվում է զորամասերի սանիտարահիգիենիկ իրավիճակի մշտական հսկողության և կայուն համաճարակային իրավիճակի ապահովման նպատակով մանրեաբա­նական և մակաբուծաբանական հետազոտությունների իրականացում, Հայաստանի Հանրապե­տության զինված ուժերում հիգիենիկ, հակահամաճարակային և կանխարգելիչ ծառայությունների կազմակերպման նպատակով բժշկական և լաբորատոր քննության նյութերի ձեռքբերում և այլն:

Առողջապահական հարակից ծառայություններ և ծրագրեր

Հայաստանի Հանրապետության 2018 թվականի պետական բյուջեի նախագծով «Առողջա­պա­հական հարակից ծառայություններ և ծրագրեր» դասի գծով նախատեսվել է 6,584.7 մլն դրամ 2017 թվականի 8,038.5 մլն դրամի դիմաց կամ 1,453.8 մլն դրամով պակաս (այդ թվում կապիտալ շինարարության գծով` 1,312.0 մլն դրամով): Առանց հաշվի առնելու վարկային, դրամաշնորհային և կապիտալ շինարարության ծրագրե­րը, դասի գծով ծախ­սերը նվազել են 728.4 մլն դրամով, որը պայմանավորված է հետևյալով.

Հայաստանի Հանրապետության 2018 թվականի պետական բյուջեի նախագծով չեն նախատեսվել «Հանրապետությունից դուրս բուժման ուղեգրված հիվանդների ճանապարհածախսի փոխհատուցում», «Դեղաքաղաքականությունից բխող փորձագիտական և մեթոդաբանական ծառայություններ», «Երեխաների առողջ սնուցում» հանրային իրազեկման ծառայություններ», «Բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցում» և «Արտասահմանյան առաջավոր կլինիկաների փորձի ուսումնասիրման նպատակով բժիշկների գործուղումներ» ծրագրերը 110.0 մլն դրամով, իսկ «Դժվարամատչելի ախտորոշիչ հետազոտություններ» ծրագրի գծով նախատեսվող ծախսերը 514.5 մլն դրամով տեղափոխվել են «Հիվանդանոցային ծառայություններ» խմբի «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» ծրագիր (նախատեսվում է դժվարամատչելի ախտորոշիչ հետազոտություններն իրականացնել սույն ծրագրի շրջանակում)։

Դասի մի շարք ծրագրերի («Դատաբժշկական և գենետիկ ծառայություններ», «Հաշմանդամ և կարիքավոր երեխաներին օրթեզներով և կորսետներով ապահովման ծառայություններ», «Առողջ ապրելակերպի խթանման և հանրային իրազեկման ծառայություններ», «Բժշկական օգնության մասնագիտական, խորհրդատվական և կազմակերպամեթոդական աջակցության ծառայություններ», «Տուբերկուլյոզի դեմ պայքարի ազգային ծրագրի համակարգման ծառայություններ», «Հոսպիտալների և բուժկետերի բժշկական սարքավորումների պահպանում և շահագործում» և «Արտակարգ իրավիճակներում բուժօգնության ծառայություններ») գծով ծախսերը նվազել են 108.9 մլն դրամով:

Միևնույն ժամանակ, «Արտահիվանդանոցային ծառայություններ» խմբից սույն դաս է տեղափոխվել «Անցանկալի հղիությունների կանխարգելման նպատակով հակաբեղմնավորիչ ժամա­նակակից միջոցների մատչելիության ապահովում» ծրագիրը 5.0 մլն դրամով:

Առողջապահական հարակից ծառայությունների և ծրագրերի շրջանակում նախա­տեսվում է 14 ծրագրերի (այդ թվում 4 վարկային և դրամաշնորհային ծրագրերի) իրականացում: Այսպես.

* «Դատաբժշկական և գենետիկ ծառայություններ» ծրագիրը, որի գծով նախատեսվել է 384.5 մլն դրամ 2017 թվականի 389.5 մլն դրամի դիմաց կամ 5.0 մլն դրամով պակաս, որը պայմանավորված է օպտիմալացման աշխատանքների իրականացմամբ:

«Դատաբժշկական գիտագործնական կենտրոն» պետական ոչ առևտրային կազմա­կեր­պությունն իր 11 մարզային բաժիններով սպասարկում է ՀՀ դատախազությանը, ՀՀ արդարա­դատության և ՀՀ պաշտպանության նախարարություններին, ինչպես նաև ՀՀ կառա­վարու­թյանն առընթեր ազգային անվտանգության ծառայությանը և ՀՀ ոստիկանությանը, իրակա­նաց­նում է դիակների, կենդանի անձանց, իրեղեն ապացույցների, դատաքիմիական, դատաբժշ­կա­քրեագիտական, դատագենետիկ, հյուսվածքաբանական և դատակեն­սա­բա­նական փոր­ձաքն­­նու­­թյուններ, ինչպես նաև դիակների արտաշիրիմումներ:

* «Պաթանատոմիական ծառայություններ» ծրագիրը, որի գծով նախատեսվել է 53.0 մլն դրամ` 2017 թվականի չափով:

Ծրագրի միջոցով կիրականացվի հիվանդությունների ճշտված ախտորոշում՝ սեկցիոն, վիրա­հատական և բիոպսիոն նյութերի հետազոտության միջոցով, մանկական դիակների դիա­հեր­ձում, մահվան պատճառների ճշտում:

* «Հաշմանդամ և կարիքավոր երեխաներին օրթեզներով և կորսետներով ապահով­ման ծառայություն­ներ» ծրագիրը, որի գծով նախատեսվել է 51.1 մլն դրամ` 2017 թվականի 81.8 մլն դրամի դիմաց կամ 30.7 մլն դրամով պակաս, որը պայմանավորված է օրթեզի գնի վերանայմամբ: Մեկ օրթեզի գինը 47.9 հազ. դրամի փոխարեն նախատեվել է 27.7 հազ. դրամ:
* «Առողջ ապրելակերպի խթանման և հանրային իրազեկման ծառայություններ» ծրա­գիրը, որի գծով նախատեսվել է 62.9 մլն դրամ` 2017 թվականի 89.9 մլն դրամի դիմաց կամ 27.0 մլն դրամով պակաս:

Սույն ծրագրից «Գործադիր իշխանության, պետական կառավարման հանրապետական և տարածքային կառավարման մարմինների պահպանում» ծրագիր է տեղափոխվել 21.4 մլն դրամ:

Ծրագիրը ընդգրկում է ամենամյա պետական նպատակային ծրագրերի շրջանակ­ում «Պետության կողմից երաշխավորված անվճար բժշկական օգնության և սպա­սարկ­ման մասին» ՀՀ կառավարության որոշման ու դրանից բխող ՀՀ առողջապահության նախարա­րության կող­մից մշակված և ընդունված նորմատիվային ակտերի լուսաբանման աշխա­տանքներ, օրգանիզմի կոփման և առողջ ապրելակերպի քարոզչության և այլ աշխատանքներ:

* «Բժշկական օգնության մասնագիտական, խորհրդատվական և կազմակերպա­մե­թո­դական աջակցության ծառայություններ» ծրագիրը, որի գծով նախատեսվել է 210.2 մլն դրամ` 2017 թվականի 231.1 մլն դրամի դիմաց, կամ 20.9 մլն դրամով պակաս, որը հիմնականում պայմանավորված է առանձին ծառայությունների չնախատեսմամբ:

Ծրագրի շրջանակում նախատեսվում են ծխելու դեմ պայքարի ռազմավարությանը և այդ ռազմավարության միջոցառումների ծրագրի իրականացմանն ուղղված ծառայություններ, մասնագիտական գործունեության հավաստագրման ծառայություններ, Հայաստանի առողջապահության արդյունավետության գնահատման տարեկան զեկույցի կազմման և նորմատիվ փաստաթղթերի մշակման ծառայություններ, առողջապահության ոլորտի վիճակագրական հաշվետվությունների հետ կապված վերլուծական աշխատանքների տեխնիկական սպասարկման և այլ ծառայություններ:

* «Մարդասիրական օգնության կարգով ստացվող դեղերի և դեղագործական արտա­դրանքի ստացման, մաքսազերծման և բաշխման աշխատանքներ» ծրագիրը, որի գծով նախա­տեսվել է 58.9 մլն դրամ` 2017 թվականի չափով:

Ծրագրի շրջանակում նախատեսվում է մարդասիրական օգնության կարգով ստաց­վող դեղերի և դեղագործական արտադրանքի ստացման, մաքսազերծման, հաշվառման, պահպանման, բաշխման և այլ աշխատանքներ:

* «Տուբերկուլյոզի դեմ պայքարի ազգային ծրագրի համակարգման ծառայություններ» ծրագիրը, որի գծով նախատեսվել է 40.6 մլն դրամ` 2017 թվականի 62.0 մլն դրամի դիմաց կամ 21.4 մլն դրամով պակաս, որը պայմանավորված է օպտիմալացման աշխատանքների իրականացմամբ:

Ծրագրի նպատակն է բնակչությանը պահպանել տուբերկուլյոզի տարածման վտանգից` ապահովել հիվանդության վաղ հայտնաբերումը: Ծրագրի շրջանակում «Տուբերկուլոզի դեմ պայքարի ազգային կենտրոն» ՊՈԱԿ-ը իրականացնում է ծրագրի աշխատանքների կազ­մա­կերպման, այդ թվում` մոնիտորինգի, եռամսյակային վիճա­կագրա­կան տվյալների հավաքա­գրում, հակատուբերկուլյոզային բուժհաստատություն­ներում տուբերկուլյոզի ծառայու­թյան կազ­մա­կերպ­ման և ԱՀԿ-ի կողմից մշակված ստանդարտ ընթացակարգերի կիրառման ֆունկցիա­ներ, ստու­գայ­ցերի հաճախակի կազմակերպում, հիվանդներին սոցիալ-հոգեբանա­կան աջակ­ցու­թյան ցուցա­բերում և այլն:

* «Անցանկալի հղիությունների կանխարգելման նպատակով հակաբեղմնավորիչ ժամա­նակակից միջոցների մատչելիության ապահովում» ծրագիրը, որի գծով նախատեսվել է 5.0 մլն դրամ: Նշյալ ծրագիրը «Արտահիվանդանոցային ծառայություններ» խմբից տեղափոխվել է սույն դաս:

Ծրագիրը նախատեսվում է բնակչության խոցելի խմբերին անհրաժեշտ ժամանակակից հակաբեղմնավորիչներով ապահովման նպատակով:

* «Հոսպիտալների և բուժկետերի բժշկական սարքավորումների պահպանում և շահա­գործում» ծրագիրը, որի գծով նախատեսվել է 37.4 մլն դրամ` 2017 թվականի 40.0 մլն դրամի դիմաց կամ 2.6 մլն դրամով պակաս:

Ծրագրի շրջանակում նախատեսվում է հոսպիտալների և բուժկետերի բժշկական սարքավորումների ընթացիկ նորոգում:

* «Արտակարգ իրավիճակներում բուժօգնության ծառայություններ» ծրագիրը, որի գծով նախատեսվել է 18.7 մլն դրամ` 2017 թվականի 20.0 մլն դրամի դիմաց կամ 1.3 մլն դրամով պակաս:

Ծրագրի շրջանակում նախատեսվում է միջոցները ուղղել «Աղետների բժշկության կենտրոն» ՊՈԱԿ-ի 11 հաստիքների պահպանման համար:

Միաժամանակ առողջապահության ոլորտում նախատեսվում են շարունակել և իրակա­նացնել արտաքին աղբյուրներից ստացվող նպատակային վարկային և դրամաշ­նորհային միջոցներով հետևյալ ծրագրերը.

* Համաշխարհային բանկի աջակցությամբ իրականացվող Ոչ վարակիչ հիվանդու­թյունների կանխարգելման և վերահսկման ծրագիր

Ծրագրի նպատակն է հեմատոլոգիական և օնկոլոգիական ծառայությունների արդյունա­վետության բարձրացումը, որի ապահովման համար ծրագրով նախատեսվում է.

ա) ոչ վարակիչ հիվանդությունների վաղ հայտնաբերման և արդյունավետ բուժմանն ուղղված սքրինինգային, ինչպես նաև ոչ վարակիչ հիվանդությունների ռիսկի գործոնների վերաբերյալ բնակչության իրազեկման ծրագրերի իրականացում,

բ) մարզային բժշկական կենտրոնների արդիականացում` ՀՀ Արարատի մարզի Արտաշատի ԲԿ հիմնանորոգման և ՀՀ Գեղարքունիքի մարզի Սևանի ԲԿ նոր շենքի կառուցման աշխատանքները մեկնարկել են 2016 թվականին և կավարտվեն 2018 թվականին: Նշված ժամանակահատվածում կենտրոնները կհագեցվեն նաև անհրաժեշտ բժշկական սարքավորումներով և կահույքով:

գ) 2017-2018թթ ընթացքում անհրաժեշտ բժշկական և ախտորոշիչ սարքավորումներով և կահույքով կհագեցվի ՀՀ Լոռու մարզի Վանաձորի ԲԿ-ն և ծննդատունը:

դ) 2018թ.-ին Մարտունու և Վայքի նոր բժշկական կենտրոնների կառուցման նախագծա-նախահաշվային փաստաթղթերի մշակում, հետագա տարիներին նաև կառուցման և կահավորման աշխատանքների իրականացում:

Նշված ծրագրի շրջանակներում 2018 թվականին նախատեսված է 2,736.3 մլն. դրամ, այդ թվում վարկային միջոցներ` 2,301.9 մլն. դրամ, ՀՀ կառավարության համաֆինանսավորում` 434.4 մլն. դրամ:

* Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման դրամաշնորհային ծրագիր

Դրամաշնորհային ծրագիրն ուղղված է հիմնական վարկային ծրագրի աջակցմանը, որով նախատեսվում է.

ա) ոչ վարակիչ հիվանդությունների առկա միտումների վրա հիմնված ծրագրի հզորությունների գնահատում և մշակում,

բ) արդյունքների վրա հիմնված ֆինանսավորման առկա սխեմայի վերանայում,

գ) աշխատաժողովների կազմակերպում և ուսումնական նյութերի պատրաստում:

Նշված ծրագրի շրջանակներում 2018 թվականին նախատեսված է 162.5 մլն. դրամ, այդ թվում դրամաշնորհային միջոցներ` 162.5 մլն. դրամ:

* Գլոբալ հիմնադրամի աջակցությամբ իրականացվող «Հայաստանի Հանրապետու­թյունում տուբերկուլոզի դեմ պայքարի ուժեղացում» դրամաշնորհային ծրագիր

Ծրագիրն հիմնական նպատակներն են Հայաստանի Հանրապետությունում տուբերկուլոզի դեմ պայքարի ազգային ծրագրի ուժեղացումը՝ առավել լավ ախտորոշում և բուժում տրամադրելու համար, դեղակայուն տուբերկուլոզի (ԴԿ ՏԲ) կառավարման ընդլայնումը, ինչպես քաղաքացիական բնակչության, այնպես էլ դատապարտյալների շրջանում, և տուբերկուլոզով հիվանդներին սոցիալական աջակցության տրամադրումը` ՏԲ արդյունավետ վերահսկման նպատակով: Ծրագրի շրջանակներում իրականացվում են գործառույթներ գնումների և մատակարարման ներուժի, մարդկային ռեսուրսների զարգացման, տուբերկուլոզի ախտորոշման և բուժման, հիվանդներին սոցիալական աջակցության, ՏԲ/ՄԻԱՎ համավարակի դեմ պայքարի, վարակի վերահսկման, մոնիտորինգի և գնահատման համակարգի բարելավման, հանրության իրազեկման ոլորտներում` տուբերկուլոզի տարածվածության և մահացության մակարդակները իջեցնելու և դեղակայուն տուբերկուլոզի հետագա զարգացումը կանխելու նպատակով:

Նշված ծրագրի շրջանակներում 2018 թվականին նախատեսված է 1,833.5 մլն. դրամ, այդ թվում դրամաշնորհային միջոցներ` 1,639.9 մլն. դրամ, ՀՀ կառավարության համաֆինանսավորում` 193.6 մլն. դրամ:

* Գլոբալ հիմնադրամի աջակցությամբ իրականացվող Հայաստանի Հանրապե­տու­թյունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն դրամաշնորհային ծրագիր

Ծրագրի նպատակ է նպաստել հանրապետությունում ՄԻԱՎ համաճարակի նվազեցմանը՝ հակառետրովիրուսային բուժում տրամադրելով բոլոր նրանց, ովքեր ունեն վերջինիս կարիքը, հղի կանանց և ընդհանուր բնակչության համար ապահովելով խորհրդատվության և թեստավորման հասանելիությունը, իրականացնելով ՄԻԱՎ-ի կանխարգելման միջոցառումներ դատապարտ­յալների և տեղաշարժվող բնակչության շրջանում: Իրականացնել ՄԻԱՎ/ՁԻԱՀ-ի վերաբերյալ խորհրդատվության, հետազոտության կետերին և ՄԻԱՎ-ի վերաբերյալ հետազոտություններ կա­տարող լաբորատորիաներին տեխնիկական աջակցության և մեթոդական օգնության տրա­մադրումը, սեմինար-վարժանքների կազմակերպումը, տեղեկատվական համակարգի հզորա­ցումը, ՄԻԱՎ/ՁԻԱՀ-ի մոնիտորինգի և գնահատման ազգային միասնական համակարգի ստեղ­ծումը և համաճարակաբանական հետազոտությունների իրականացումը:

Նշված ծրագրի շրջանակներում 2018 թվականին նախատեսված է 930.1 մլն. դրամ, այդ թվում դրամաշնորհային միջոցներ` 800.1 մլն. դրամ, ՀՀ կառավարության համաֆինանսավորում` 130.0 մլն. դրամ:

Առողջապահություն (այլ դասերին չպատկանող)

Դասը ընդգրկում է երկու ծրագրի իրականացում:

* «Գործադիր իշխանության, պետական կառավարման հանրապետական և տարածքային կառավարման մարմինների պահպանում» ծրա­գիրը, որի գծով 2018 թվականին նախատեսվել է 817.6 մլն դրամ 2017 թվականի 1,929.5 մլն դրամի դիմաց (նշված ծրագրի բացատրագիրը տես պետական կառավարման մարմինների պահպան­ման ծախսերին վերաբերող հատվածում):
* «ՀՀ առողջապահության նախարարության առողջապահական տեսչական մարմնի պահպանում» ծրագիրը, որի գծով նախատեսվել է 927.9 մլն դրամ:

Առողջապահության բնագավառի ծախսերի համեմատությունը` 2016 թվականի փաս­տացի, 2017 թվականի բյուջետային տարվա համար հաստատված համապատասխան ցուցա­նիշների հետ արտացոլված է սույն բացատրագրի N 10 աղյուսակում:

Առողջապահական բնագավառի պետական ոչ առևտրային կազմակերպությունների 2018 թվականի ֆինանսատնտեսագիտական գործունեության ծրագրային ցուցանիշներն արտացոլված են սույն բացատրագրի N 20-1.1, N 20-1.2 և N 20-1.3 աղյուսակներում:

2018 թվականի Առողջապահության պետական նպատակային ծրագիրն արտացոլվում է սույն բացատրագրի N 2 հավելվածում:

### Հանգիստ, մշակույթ և կրոն

Հանգստի, մշակույթի և կրոնի բնագավառի ՀՀ 2018 թվականի պետական բյուջեի նախագծով նախատեսված հատկացումները կազմում են 26,975.2 մլն դրամ` ՀՀ 2017 թվականի պետական բյուջեով նախատեսված 26,457.8 մլն դրամի դիմաց, կամ ծախսերը ՀՀ 2017 թվականի պետական բյուջեի (այսուհետ` 2017 թվականի) նկատմամբ աճել են 517.4 մլն դրամով (2.0 տոկոսով):

Պետական կառավարման մարմինների պահպանման ծախսերը 2018 թվականին կազմում են 1,250.1 մլն դրամ` 2017 թվականի 1,283.8 մլն դրամի դիմաց (բացատրությունը ներկայացված է պետական կառավարման մարմինների պահպանման ծախսերի վերաբերյալ բացատրագրի մասում):

Հիմնանորոգման և շինարարության ծախսերը 2018 թվականին կազմում են 1,447.7 մլն դրամ` 2017 թվականի 1,277.3 մլն դրամի դիմաց: Ծախսերն աճել են 170.4 մլն դրամով, կամ 13.3 տոկոսով:

ՀՀ 2018 թվականի պետական բյուջեի նախագծով նախատեսված հատկացումները ներկա­յացված են ներքոհիշյալ խմբերում ընդգրկված սպորտային, մշակութային, ռադիո և հեռուստա­հաղորդումների հեռարձակման և հրատարակչական ծառայությունների, երիտա­սարդական ծրագրե­րի ծախսերի տեսքով:

Հանգստի և սպորտի ծառայությունների համար նախատեսված հատկացումները նպա­տակ ունեն ապա­­­­հովել ազգաբնակչության առողջության ամրապնդումը, անհատի ներդաշնակ զար­գա­ցումը, աշխատունակության բարձրացումն ու երկարակեցության ապահովումը, բարձրա­կարգ մարզիկների պատրաստումը, միջազգային մրցասպարեզներում Հայաստանի Հանրա­պե­տության հավաքական թիմերի և մարզիկների մասնակցության ապահովումը:

Հանգստի և սպորտի ծառայությունների համար 2018 թվականին նախատեսված են 2,632.4 մլն դրամ հատկացումներ՝ ՀՀ 2017 թվականի 1,842.8 մլն դրամի դիմաց, որոնք ուղղվելու են օլիմպիական խաղերին, միջազգային տարբեր մակարդակի միջոցառումներին, ուսում­նա­մարզական հավաքներին, hանրապետական առաջնություններին Հայաստանի հավաքական թիմերի մասնակցության ապահովման նպատակով ՀՀ մարզական ֆեդերացիաներին աջակց­մանը (34 մարզական ֆեդերացիաներ), մասսայական սպորտի զարգացմանը, Աշխարհի, Եվրո­պայի առաջնություններում հաղթողների և մրցանակակիրների պարգևատրման ծախսերի իրա­կանացմանը, հավաքական թիմերի ավագ մարզիչների վարձատրությանը և աշխարհի չեմ­պիոն­ներին թոշակի հատկացմանը, շախմատիստների պատրաստմանը («Հայաստանի շախմատի ակադեմիա» հիմնադրամ), հաշմանդամային և նավամոդելային սպորտին աջակց­մանը և «ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում» ծրագրի իրականացմանը:

Հանգստի և սպորտի ծառայությունների գծով ծախսերի աճը 789.6 մլն դրամով, կամ 42.9 տոկոսով, պայմանավորված է.

* «ՀՀ առաջնություններին և միջազգային միջոցառումներին մասնակցության ապահով­ման համար մարզիկների նախապատրաստում և առաջնությունների անցկացում» ծրագրի ծախսերի աճով` 160.0 մլն դրամով;
* «Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ Նախագահի անվանական թոշակի հատկացում» ծրագրի ծախսերի աճով` 7.0 մլն դրամով;
* «ՀՀ հավաքական թիմերի գլխավոր և ավագ մարզիչների վարձատրություն և աշխարհի չեմպիոններին պատվովճարի հատկացում» ծրագրի ծախսերի աճով` 0.6 մլն դրամով, կապված աշխարհի մեկ չեմպիոնի ավելացման հետ;
* «ՀՀ հավաքական թիմերին մարզահագուստով և մարզահանդերձանքով ապա­հովում» ծրագրի ծախսերի աճով` 9.9 մլն դրամով;
* սպորտային միջոցառումների անցկացման ժամանակացույցով պայմանավորված ծախսերի աճով` 85.3 մլն դրամով (2018 թվականի Հարավային Կորեայի ձմեռային օլիմպիական և պարալիմպիկ խաղերին Հայաստանի մարզական պատվիրակության մասնակցության ապա­հովում` 31.2 մլն դրամ, 2018 թվականի Բուենոս Այրեսի 3-րդ ամառային պատանեկան օլիմպիական խաղերին Հայաստանի մարզական պատվիրակության մասնակցության ապա­հովում` 54.1 մլն դրամ);
* նոր ծրագրերի նախատեսմամբ` 725.6 մլն դրամի չափով («ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում»` 683.2 մլն դրամ, «2018 թվականին Երևանում կայանալիք պատանիների և երիտասարդների 1-ին ամառային սուրդլիմ­պիկ խաղերի անցկացման ապահովում»` 14.7 մլն դրամ և «2018 թվականին Երևանում կայա­նալիք սուսերամարտի Եվրոպայի մինչև 23 տարեկանների առաջնության անցկացում»` 27.7 մլն դրամ):

Միաժամանակ ծախսերը նվազել են 198.8 մլն դրամով, որը պայմանավորված է.

* «2017 թվականին Թուրքիայի Սամսուն քաղաքում կայանալիք 23-րդ ամառային սուրդլիմ­պիկ խաղերին Հայաստանի մարզական պատվիրակության մասնակցության ապահո­վում» ծրագրի ավարտմամբ` 15.3 մլն դրամի չափով;
* սպորտային միջոցառումների ժամանակացույցով պայմանավորված ծախսերի նվազմամբ` 94.9 մլն դրամով (Ուսանողական մարզական միջոցառումների շրջանակներում Համաշխարհային ունիվերսիադայի անցկացում` 18.9 մլն դրամ, Եվրոպայի երիտասարդության օլիմպիական փառատոններին մասնակցություն` 46.3 մլն դրամ, Ֆրանկոֆոնիայի միջազգային խաղերին Հայաստանի մարզական պատվիրակության մասնակցության ապահովում` 29.7 մլն դրամ);
* «Լավագույն մարզական ընտանիք» մրցույթի անցկացում» ծրագրի ծախսերի նվազմամբ` 36.6 մլն դրամով, կապված մրցույթի 1-ին փուլում պարգևատրման ծախսերի չնախատեսմամբ (2017 թվականին «Հանգստի և սպորտի ծառայություններ» խմբից նշված գումարի չափով ծախսերը վերաբաշխվել են Կրթության ոլորտ);
* «Միջազգային մարզական միջոցառումների հաղթողներին և մրցանակակիրներին դրամական մրցանակների հանձնում» ծրագրի ծախսերի նվազմամբ` 45.0 մլն դրամով;
* «Շախմատիստների պատրաստման ծառայություններ» ծրագրի գծով ծախսերի նվազմամբ` 6.7 մլն դրամով (կազմակերպվող հավաքների քանակի նվազում);
* «Նավամոդելային սպորտի զարգացում» ծրագրի գծով ծախսերի նվազմամբ` 0.3 մլն դրամով:

Մշակութային ծառայությունների համար 2018 թվականին նախատեսված են 13,564.8 մլն դրամ հատկացումներ` 2017 թվականի 13,995.3 մլն դրամի դիմաց, որոնք կուղղվեն գրադա­րան­ների, թանգարանների և ցուցասրահների, մշակույթի տների, ակումբների, կենտրոն­ների, այլ մշակութային կազմակերպությունների, թատերահամերգային կազմակերպությունների և կինեմա­տոգրաֆիայի գծով ծառայությունների, մշակութային միջոցառումների, Հայաստան-սփյուռք գործակ­ցության ծրագրերի իրականացմանը, հուշարձանների և մշակութային արժեքների վերականգնմանը և պահպանմանը և մշակութային օբյեկտների հիմնանորոգման և շինարա­րության աշխատանքների իրականացմանը: Մշակութային ծառայությունների գծով ծախ­սերը նվազել են 430.5 մլն դրամով, կամ 3.1 տոկոսով:

Գրադարանների գծով 2018 թվականին նախատեսված են 1,531.1 մլն դրամ հատկա­ցումներ` ՀՀ 2017 թվականի 1,666.3 մլն դրամի դիմաց, որոնք ուղղվելու են գրադարանային ծառայություն­ների իրականացմանը (15 գրադարաններ, որից 10-ը մարզկենտրոններում), ՀՀ հանրային գրադարանների նյութատեխնիկական բազայի զարգացմանը և գրադարանավարների վերապատ­րաստ­մանը:

Գրադարանային ծառայությունների իրականացմանն ուղղված հատկացումները նպա­տակ ունեն ապահովել գրադարանային հավաքածուների պահպանությունը և համալրման անընդա­տության ապահովումը, ժամանակակից տեղեկատվական տեխնալոգիաների կիրառ­մամբ գրավոր ժա­ռան­գու­թյան թվա­յնացումը և տեղեկատվական շտեմարանների շարունա­կական զարգացումը, գրադարանային հա­վա­քա­ծու­­ների օգտագործման մատ­չելիության ապահո­վումը, համայնքային գրադարանների զարգացումը, ոլորտի մասնագետ­ների վերա­պատրաս­տումը, հայկական տառատեսակների զարգացումը և միջազգային համագոր­ծակ­ցու­թյան ընդլայ­նումը, մատենագի­տական, վիճակագրական տվյալների, տեղեկատվական այլ ցանկերի կազ­մումը և հրապարա­կումը, հանրությանը մատուցվող ծառայությունների որակի բարձրացումը:

Գրադարանների գծով ծախսերի նվազումը` 135.2 մլն դրամով, կամ 8.1 տոկոսով, պայմա­նավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 126.4 մլն դրամով;
* Հայաստանի ազգային գրադարանի անձեռնմխելի ֆոնդերի թվայնացման աշխատանք­ների ավարտման հետ կապված ծախսերի նվազմամբ` 8.0 մլն դրամով;
* ՀՀ հանրային գրադարանների նյութատեխնիկական բազայի զարգացման և գրադարա­նավարների վերապատրաստման ծախսերի նվազմամբ` 0.8 մլն դրամով:

Թանգարանների և ցուցասրահների գծով 2018 թվականին նախատեսված են 2,229.2 մլն դրամ հատկացումներ` 2017 թվականի 2,652.5 մլն դրամի դիմաց, որոնք ուղղվելու են թան­գա­րանային ծառայությունների իրականացմանը (32 թանգարաններ, որոնցից 8-ը` մարզպե­տա­րան­ների ենթակայության), համայնքային բյուջեներին սուբվենցիաների տրամադրմանը (Երևանի 4 թանգարաններ) և մշակութային օբյեկտների հիմնանորոգման աշխատանքների իրակա­նաց­մանը:

Թանգարանային ծառայությունների իրականացմանն ուղղված հատկացումները նպատակ ունեն ապահովել թանգարանային ցուցադրությունների արդիականացումը, պետություն-մասնա­վոր համագործակցության շարունակականությունը, թանգարանային հա­վա­քա­ծու­նե­րի պահ­պա­նութ­յունը և հա­մալ­րման անընդ­հա­­տության ապա­հո­վումը, մշտադիտարկումների իրականացումը, ժամանակակից տեղեկատվական տեխնոլոգիաների կիրառմամբ մշակութային ժա­ռան­գու­­թյան թվա­յնացումը և տե­ղե­կատվական շտե­մա­րաննե­րի շարունակական զարգացումը, գի­տա­կան ուսում­նա­սիրությունը և հանրահռչակումը, թանգարանային մասնագետների վերա­պատ­րաս­տումը և միջազգային համագործակցության ընդլայնումը:

Թանգարանների և ցուցասրահների գծով ծախսերի նվազումը` 423.2 մլն դրամով, կամ 16.0 տոկոսով, պայմանավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 121.2 մլն դրամով;
* Կոմիտասի թանգարան-ինստիտուտի երաժշտական կենտրոնի ձայնադարանի թվայնացման աշխատանքների ավարտմամբ` 4.0 մլն դրամ;
* «Հայաստանի բնության պետական թանգարան» և «Ալեքսանդր Թամանյանի անվան ճարտարապետության ազգային թանգարան-ինստիտուտ» ՊՈԱԿ-ների կողմից իրականացվող էլեկտրոնային շտեմարանի գործարկման գործառույթների ավարտմամբ, համապատաս­խանաբար` 1.8 և 3.0 մլն դրամ;
* մշակութային օբյեկտների հիմնանորոգման և շինարարության ծախսերի նվազմամբ` 293.2 մլն դրամով:

Մշակույթի տների, ակումբների, կենտրոնների գծով 2018 թվականին նախատեսված են 372.8 մլն դրամ հատկացումներ` 2017 թվականի 402.1 մլն դրամի դիմաց, որոնք ուղղվելու են մշակույթի և ազատ ժամանցի կազմակերպմանը (4 կազմակերպություն, որից 3-ը մարզպե­տարանների ենթակայության), մշակութային օբյեկտների հիմնանորոգման և շինարարության աշխատանքների իրականացմանը:

Մշակույթի տների, ակումբների, կենտրոնների գծով ծախսերի նվազումը` 29.3 մլն դրամով, կամ 7.3 տոկոսով պայմանավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 2.6 մլն դրամով;
* մշակութային օբյեկտների հիմնանորոգման և շինարարության ծախսերի նվազմամբ` 26.7 մլն դրամով:

Այլ մշակութային կազմակերպությունների գծով 2018 թվականին նախատեսված են 808.0 մլն դրամ հատկացումներ` 2017 թվականի 844.9 մլն դրամի դիմաց, որոնք ուղղվելու են արխիվային, մշակութային արժեքների փորձաքննության ծառայությունների, Հայաստան-սփյուռք գործակցու­թյան ծրագրերի իրականացմանը (Հայաստանի ազգային արխիվ, Մշակութային արժեքների փորձագիտական կենտրոն, Հայրենիք-սփյուռք կենտրոն), համայնքային բյուջեներին սուբվենցիա­ների տրամադրմանը (Երևանի կենդանաբանական այգի):

Այլ մշակութային կազմակերպությունների գծով ծախսերի նվազումը` 36.9 մլն դրամով, կամ 4.4 տոկոսով, պայմանավորված է օպտիմալացմանն ուղղված աշխատանքների իրականացման հետ կապված ծախսերի նվազմամբ:

Արվեստի գծով 2018 թվականին նախատեսված են 7,616.8 մլն դրամ հատկացումներ` 2017 թվականի 7,370.0 մլն դրամի դիմաց, որոնք ուղղվելու են օպերային և բալետային արվես­տի (Ա. Սպենդիարյանի անվան օպերայի և բալետի ակադեմիական թատրոն), ազգային ակա­դե­միական թատերարվեստի (Գ. Սունդուկյանի անվան ազգային ակադեմիական թատ­րոն), թատե­րա­կան ներկայացումների (16 կազմակերպություն), երաժշտարվեստի և պարար­վես­տի ներկայա­ցումների (14 կազմակերպություն), ազգային ակադեմիական խմբեր­գային համերգ­­­ների (Հայաս­տանի պետական ազգային ակադեմիական երգչա­խումբ), մշակութային միջոցառումների իրակա­նացմանը, փառատոների և այլ միջոցառումների կազմակերպմանը (Կարեն Դեմիրճյանի անվան մար­զահամերգային համալիր), օտարերկրյա պետություններում հայ մշակույթի զար­գացմանն աջակցմանը, տարածքային համագործակցության և համահայկական մշակո­ւթային ծրագրերի իրականաց­մանը, «ժողովրդական» պատվավոր կոչումների արժանացած անձանց պատվովճարի վճարմանը, համայնքային բյուջեներին սուբվենցիաների տրամադր­մանը (Երևանի երեք թատ­րոններ) և մշակութային օբյեկտների հիմնանորոգման աշխատանքների իրականացմանը:

Արվեստին ուղղված հատկացումները նպատակ ունեն ապահովել մշակութային արտա­դրանքի ստեղծումը, ձեռքբերումը և պատշաճ մատուցումը, մրցակցային դաշտի ձևավորումը, միջ­մար­զային համագործակ­ցու­թյան զարգացումը, մշակութային ազգային նկա­րագրով անհատ­ների և երևույթների արժեքա­վորումը և հանրայնացումը, միջազգային աս­պա­րեզում արվեստի ներ­կայացումը:

Արվեստի գծով ծախսերի աճը` 246.8 մլն դրամով, կամ 3.3 տոկոսով, պայմանավորված է.

* «Հայաստանի Հանրապետության և մայիսյան հերոսամարտերի 100-ամյակին նվիրված միջոցառումների իրականացում» ծրագրի նախատեսմամբ` 700.0 մլն դրամի չափով;
* «Իմ Հայաստան» համահայկական փառատոնը երկու տարին մեկ անգամ իրակա­նացմամբ` 85.0 մլն դրամի չափով:

Միաժամանակ ծախսերը նվազել են 538.2 մլն դրամով, որը պայմանավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 324.5 մլն դրամով;
* «Աջակցություն օտարերկրյա պետություններում հայալեզու թատերական ներկայացում­ներին» ծրագրի ծախսերի նվազմամբ` 1.0 մլն դրամ;
* «Մշակութային միջոցառումների իրականացում» ծրագրի ծախսերի նվազմամբ` 113.3 մլն դրամով;
* «Աջակցություն հայ մշակույթի միջազգային կենտրոններին» ծրագրի ծախսերի նվազմամբ` 1.7 մլն դրամով;
* «Տարածքային համագործակցության և համահայկական մշակութային ծրագրերի իրականացում» ծրագրի ծախսերի նվազմամբ` 1.3 մլն դրամով;
* «Ժողովրդական» պատվավոր կոչման արժանացած անձանց ամենամսյա պատվով­ճարի վճարման ծառայություններ» ծրագրի ծախսերի նվազմամբ` 3.4 մլն դրամով, կապված անձանց թվաքանակի ճշտման հետ (2018 թվականին` 88 մարդ 2017 թվականին նախատեսված` 95 մարդու փոխարեն, ամսական գումարի չափը` 40.0 հազ. դրամ);
* ՀՀ մշակույթի նախարարության ենթակայության Արտաշատի Ա. Խարազյանի անվան պետական դրամատիկական թատրոնի ներդրումների ավարտման հետ կապված ծախսերի նվազմամբ` 20.0 մլն դրամով:
* մշակութային օբյեկտների հիմնանորոգման և շինարարության ծախսերի նվազմամբ` 73.0 մլն դրամով:

Կինեմատոգրաֆիայի գծով 2018 թվականին նախատեսված են 611.0 մլն դրամ հատկացում­ներ` ՀՀ 2017 թվականի 653.5 մլն դրամի դիմաց, որոնք ուղղվելու են կինոար­տադրության կազ­մակերպմանը (16 խաղարկային, 5 մուլտիպլիկացիոն, 9 վավերագրական ֆիլմերի արտա­դրու­թյուն), կինո-ֆոտո-ֆոնո հավաքածուի պահպանմանն ու թվայնացմանը (2 խաղարկային և 5 վավե­րագրական ֆիլմերի թվայնացում), ազգային և փաստավավերագրական կինոծրագրերի իրակա­նաց­մանը (Հայաստանի ազգային կինոկենտրոն, փաստավավերագրական ֆիլմերի «Հայկ» կինոս­տուդիա):

Կինեմատոգրաֆիային ուղղված հատկացումները նպատակ ոնեն ապահովել կինոար­տադրանքի ստեղծումը, Հայաստանում և միջազգային ասպարեզում հայրենական կինոար­տա­դրու­թյան ներկայացումը, հայկական կինոժառանգության թվայնացումը:

Կինեմատոգրաֆիայի գծով ծախսերի նվազումը` 42.5 մլն դրամով, կամ 6.5 տոկոսով, պայմանավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 12.5 մլն դրամով;
* կինոնկարների արտադրության ծախսերի նվազմամբ` 29.5 մլն դրամով;
* կինո-ֆոտո-ֆոնո հավաքածուի պահպանման ծառայությունների գծով ծախսերի նվազմամբ` 0.5 մլն դրամով:

Հուշարձանների և մշակութային արժեքների վերականգնման և պահպանման գծով 2018 թվականին նախատեսված են 395.8 մլն դրամ հատկացումներ` ՀՀ 2017 թվականի 405.9 մլն դրամի դիմաց, որոնք ուղղվելու են պատմամշակութային ժառանգության գիտահետա­զոտական աշխատանքների իրականացմանը («Պատմամշակութային ժառանգության գիտահե­տա­զոտական կենտրոն» ՊՈԱԿ), հուշարձանների ամրակայման, նորոգման և վերականգնման աշխատանքների իրականացմանը («Հուշարձանների վերականգնման կենտրոն» ՓԲԸ), արտերկրում գտնվող հայ­կական պատմամշակութային հուշարձանների վավերագրմանը («Հայկա­կան ճարտարապե­տությունն ուսումնասիրող կազմակերպություն» ՀԿ) և Թբիլիսիում գտնվող հայ գրողների պան­թեոնի պահպանմանը: Հուշարձանների և մշակութային արժեք­ների վերականգնմանը և պահպան­մանը ուղղված հատկացումները նպատակ ունեն ապահովել հուշարձանների պետական հաշ­վառումը, պահ­պա­նությունը, ուսումնասիրումը, վերականգնումը, օգտագործումը և հանրահռչա­կումը:

Հուշարձանների և մշակութային արժեքների վերականգնման և պահպանման գծով ծախսերի նվազումը` 10.1 մլն դրամով, կամ 2.5 տոկոսով, պայմանավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 4.0 մլն դրամով;
* հուշարձանների կադաստրային միասնական համակարգի ներդրման ավարտման հետ կապված ծախսերի նվազմամբ` 2.4 մլն դրամով;
* «Աջակցություն Թբիլիսիում գտնվող հայ գրողների պանթեոնի պահպանմանը» ծրագրի ծախսերի նվազմամբ` 0.3 մլն դրամով;
* «Աջակցություն հայկական պատմամշակութային հուշարձանների վավերագրմանը» ծրագրի ծախսերի նվազմամբ` 3.4 մլն դրամով:

Ռադիո և հեռուստահաղորդումների հեռարձակման և հրատարակչական ծառայու­թյուն­ների իրականացման համար 2018 թվականին նախատեսված են 8,582.3 մլն դրամ հատկացումներ` ՀՀ 2017 թվականի 8,579.9 մլն դրամի դիմաց, որոնք ուղղվելու են հեռուստա­ռադիոհաղորդումների պատրաստմանն ու հեռարձակմանը, հրատարակչական և տեղեկատ­վական ծառայությունների իրականացմանը:

Ռադիո և հեռուստահաղորդումների հեռարձակման և հրատարակչական ծառայություն­ների գծով ծախսերն աճել են` 2.4 մլն դրամով, կամ 0.03 տոկոսով:

Հեռուստառադիոհաղորդումների գծով 2018 թվականին նախատեսված են 6,957.9 մլն դրամ հատկացումներ՝ ՀՀ 2017 թվականի 7,125.2 մլն դրամի դիմաց, որոնք ուղղվելու են հանրային հեռուստառադիոհաղորդումների պատրաստմանն ու հեռարձակմանը, հասարակական կարծիքի ուսումնասիրմանը (5 ընկերություն), ԱՊՀ երկրներում հեռուստառադիոծրագրերի հեռարձակմանը («Միր» միջպետական հեռուստառադիոընկերության ՀՀ մասնաճյուղ» ՓԲԸ) և գնումների գործընթացի հրապարակայնության ապահովմանը:

Հեռուստառադիոհաղորդումների գծով ծախսերի նվազումը` 167.3 մլն դրամով, կամ 2.3 տոկոսով պայմանավորված է.

* Տնտեսական վերլուծությունների ծառայություններ ծրագրի ծախսերի նվազմամբ` 191.4 մլն դրամով, կապված Տեղեկատվության և վերլուծության կենտրոն» պետական ոչ առևտրային կազմակերպությունը «Հանրային կապերի և տեղեկատվության կենտրոն» պետական ոչ առևտրային կազմակերպությանը միացման ձևով վերակազմակերպման հետ (համաձայն ՀՀ կառավարության 09.11.2017թ. N 1422-Ա որոշման);
* գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի նվազմամբ` 0.7 մլն դրամով;
* «Հայաստանի հանրային հեռուստաընկերություն» ՓԲԸ-ի շենք-շինությունների և «Հայաս­տանի հանրային ռադիոընկերություն» ՓԲԸ-ի շենքի հիմնանորոգման ծախսերի նվազ­մամբ, համապատասխանաբար` 49.8 և 70.0 մլն դրամով;
* «Հայաստանի հանրային հեռուստաընկերություն» ՓԲԸ-ի տեխնիկական վերազինման ծախսերի նվազմամբ` 137.0 մլն դրամով:

Միաժամանակ ծախսերն աճել են` 281.6 մլն դրամով, որը պայամանավորված է.

* Գործադիր իշխանության, պետական կառավարման հանրապետական և տարածքային կառավարման մարմինների կարողությունների զարգացում ծրագրի նախատեսմամբ` 6.3 մլն դրամի չափով;
* ԱՊՀ երկրներում հեռուստառադիոծրագրերի հեռարձակում ծրագրի ծախսերի աճով` 16.0 մլն դրամով (հիմք` ՀՀ Նախագահի 03.07.2007թ. N Ղ-1212 հանձնարարականի համաձայն` յուրաքանչյուր տարի մասնաբաժնի չափի ավելացում 10%-ով);
* Գնումների գործընթացի հրապարակայնության ապահովում ծրագրի ծախսերի աճով` 9.4 մլն դրամով;
* «Հեռուստատեսային ծառայություններ» ծրագրի ծախսերի աճով` 249.9 մլն դրամով (hամա­ձայն «Հեռուստատեսության և ռադիոյի մասին» ՀՀ օրենքի 33-րդ հոդվածի` բյուջեի եկամ­տային մասի աճի դեպքում Հանրային հեռուստառադիոընկերության համար նախատեսվում են նախորդ տարվա պետական բյուջեով հաստատված ոչ պակաս հատկացումներ):

2018 թվականին Հայաստանի հանրային հեռուստառադիոընկերության ընդհանուր հատկա­ցումների հաշվին «Հեռուստատեսային ծառայություններ» ծրագրով նախատեսվել է 401.3 մլն դրամ` «Հայաստանի հանրային հեռուստաընկերություն» ՓԲԸ-ի վարկային պարտավորու­թյունների մար­ման նպատակով:

Հրատարակչությունների, խմբագրությունների գծով 2018 թվականին նախատեսված են 962.2 մլն դրամ հատկացումներ՝ ՀՀ 2017 թվականի 1,071.1 մլն դրամի դիմաց, որոնք ուղղվելու են գրականության (հանրագիտարանային, հոբելյանական, թարգմանական և այլ), մանկական, մանկապատանեկան թերթերի, ամսագրերի (7 մանկական, մանկապա­տա­նեկան ՍՊԸ-ներ), գիտական ամսագրերի և մենագրությունների (17 գիտական ամսագրերի խմբագրություններ), պետական մամուլի («Հայաստանի Հանրապետություն» և «Ռեսպուբլիկա Արմենիա» ՓԲԸ-ներ) և ոչ պետական մամուլի (ազգային փոքրամասնությունների, մշակութային, մարզային և այլ մամուլ) հրատարակմանը, թարգմանչական աշխատանքների իրականացմանը (ՀՀ արդարադատության նախարարության թարգմանությունների կենտրոն), պաշտոնական տեղեկագրերի, միջազգային պայմանագրերի և մուտքի վիզաների տպագրմանը, ինչպես նաև սփյուռքի համայնքների հանրակրթական հաստատություններին ուսումնական և հանրամատչելի գրականության առաքման աշխատանքների կազմակերպմանը:

Հրատարակչությունների, խմբագրությունների գծով ծախսերի նվազումը` 108.9 մլն դրամով, կամ 10.2 տոկոսով պայմանավորված է.

* օպտիմալացմանն ուղղված աշխատանքների իրականացման հետ կապված ծախսերի նվազմամբ` 13.1 մլն դրամով;
* գրականության հրատարակման գծով ծախսերի նվազմամբ` 6.4 մլն դրամով;
* «Ոչ պետական մամուլի հրատարակում» ծրագրի ծախսերի նվազմամբ` 3.2 մլն դրամով;
* «Գրական ժառանգության պահպանում և տարածում» ծրագրից 10.0 մլն դրամ` «Ազգային ակադեմիական խմբերգային համերգներ» ծրագրին վերաբաշխմամբ;
* «Տեղեկատվական և ուսուցողական կայքերի մշակման և սպասարկման ծառայու­թյուններ» և «Հայկական սփյուռք» տարեգրքի հրատարակում» ծրագրերից, յուրաքանչյուրից 1.0 մլն դրամ` «Հայրենիք-սփյուռք գործակցության ծրագրերի իրականացում» ծրագրին վերա­բաշ­խմամբ;
* «Հրատարակչական, տեղեկատվական և տպագրական ծառայություններ» ծրագրի ծախ­սերի նվազմամբ` 34.9 մլն դրամով, կապված ՀՀ մուտքի վիզաների, ՀՀ վերադարձի վկայա­կան­ների և դեսպանությունում օգտագործվող պաշտպանված ձևաթղթերի երկու տարին մեկ տպագրման հետ;
* «Տնտեսագիտական հրապարակումներ» ծրագրի չնախատեսմամբ` 39.3 մլն դրամի չա­փով, կապված Էկոնոմիկա հանդես փակ բաժնետիրական ընկերության լուծարման հետ (համա­ձայն ՀՀ կառավարության 18.11.2016 թվականի N1177-Ա որոշման):

Տեղեկատվության ձեռքբերման գծով 2018 թվականին նախատեսված են 662.1 մլն դրամ հատկացումներ` ՀՀ 2017 թվականի 383.6 մլն դրամի դիմաց, որոնք կուղղվեն տեղեկատվության պահպանմանը, արխիվացմանը, պետական կառավարման մարմիններին, զանգվածային լրատ­վական միջոցներին և օտարերկրյա դեսպանատներին պաշտոնական ինֆորմացիայի հաղորդ­ման նպատակով տեղեկատվության ձեռքբերմանը («Արմենպրես» ՓԲԸ) և հանրային իրազեկ­ման ապահովմանը («Հանրային կապերի տեղեկատվության կենտրոն» ՊՈԱԿ):

Տեղեկատվության ձեռքբերման գծով ծախսերն աճել են` 278.5 մլն դրամով, կամ 72.6 տոկոսով, որը պայմանավորված է.

* Հանրային իրազեկման ապահովում ծրագրի ծախսերի աճով` 283.4 մլն դրամով (Տեղեկատվության և վերլուծության կենտրոն» պետական ոչ առևտրային կազմակերպությունը «Հանրային կապերի և տեղեկատվության կենտրոն» պետական ոչ առևտրային կազմակեր­պությանը միացման ձևով վերակազմակերպման հետ կապված` 180.5 մլն դրամ և «Հանրային կապերի և տեղեկատվության կենտրոն» պետական ոչ առևտրային կազմակերպության կանո­նադրական գործառույթների ընդլայնման, մասնավորապես. հայապահպանության ոլորտում հետազոտական աշխատանքների իրականացման հետ կապված` 102.9 մլն դրամ:)

Միաժամանակ, օպտիմալացմանն ուղղված աշխատանքների իրականացման հետ կապված ծախսերը նվազել են` 4.9 մլն դրամով:

Կրոնական և հասարակական այլ ծառայությունների գծով 2018 թվականին նախատես­ված են 1,343.3 մլն դրամ հատկացումներ` 2017 թվականի 1,148.1 մլն դրամի դիմաց, որոնք նպատակ ունեն ապահովել երիտասարդական ծրագրերի իրականացումը և քաղաքական կուսակցություններին, հասարակական կազմակերպություններին, արhմիություններին և ազգային փոքրամասնություն­ներին աջակցության տրամադրումը:

Կրոնական և հասարակական այլ ծառայությունների գծով ծախսերն աճել են 195.2 մլն դրամով կամ 17.0 տոկոսով:

Երիտասարդական ծրագրերի իրականացման համար 2018 թվականին նախատեսված են 1,032.9 մլն դրամ հատկացումներ՝ ՀՀ 2017 թվականի 827.1 մլն դրամի դիմաց, որոնք կուղղվեն հասարակական կյանքին երիտասարդների ակտիվ մասնակցության խթանմանը, երիտասարդ­ների զբաղվածության հնարավորությունների մեծացմանը, երիտասարդության շրջանում առողջ ապրելակերպի խթանմանը, պետական երիտասարդական քաղաքականության իրականացմանը, հայրենասիրական դաստիարակությանը («Երիտասարդական միջոցառումների կազմակերպման կենտրոն» ՊՈԱԿ), Հայաստանի երիտասարդական հիմնադրամի և մարզային երիտասար­դա­կան կենտրոնների գործունեության ապահովմանը, Հայաստանում ինտելեկտուալ խաղերի զար­գաց­մանն աջակցմանը («Գիտակների հայկական ասոցիացիա» ՀԿ), Հայաստանի և սփյուռքի երիտա­սարդության միջև կապերի ամրապնդմանը («Հայրենիք-սփյուռք» կենտրոն» ՊՈԱԿ) և «Երիտա­սարդ ընտանիքին մատչելի բնակարան» պետական նպատակային ծրագրի համաֆի­նանսա­վորմանը:

Երիտասարդական ծրագրերի գծով ծախսերն աճել են` 205.8 մլն դրամով, կամ 24.9 տոկոսով, որը պայմանավորված է.

* «Երիտասարդ ընտանիքին` մատչելի բնակարան» պետական նպատակային ծրագրի ծախսերի աճով` 206.6 մլն դրամով, կապված ծրագրից օգտվող շահառուների թվաքանակի ավելացման հետ:

Միաժամանակ, «Աջակցություն Հայաստանում ինտելեկտուալ խաղերի զարգացմանը» ծրագրի գծով ծախսերը նվազել են 0.8 մլն դրամով:

Քաղաքական կուսակցություններին, հասարակական կազմակերպություններին, արhմիու­թյուն­ներին, ազգային փոքրամասնություններին աջակցություն տրամադրելու նպա­տակով 2018 թվականին նախատեսված են 310.4 մլն դրամ հատկացումներ` ՀՀ 2017 թվականի 320.9 մլն դրամի դիմաց, որոնք ուղղվելու են ազգային փոքրամասնություններին, հասարակական կազմակերպու­թյուններին պետական աջակցությանը և, «Կուսակցությունների մասին» ՀՀ օրենքի պահանջի համաձայն, ՀՀ Ազգային Ժողովի ընտրություններում 3 և ավելի տոկոս ձայն հավաքած կուսակ­ցություններին և կուսակցությունների դաշինքներին նյութական աջակցության տրա­մադրմանը:

Քաղաքական կուսակցություններին, հասարակական կազմակերպություններին, արhմիու­թյուն­ներին, ազգային փոքրամասնություններին աջակցության ծախսերը նվազել են` 10.5 մլն դրամով, կամ 3.3 տոկոսով:

Հանգստի, մշակույթի և կրոնի բնագավառի ծախսերի համեմատությունը` 2016 թվա­կանի փաստացի և 2017 թվականի բյուջետային տարվա հաստատված համապա­տասխան ցուցանիշ­ների հետ, արտացոլված է սույն բացատրագրի N 11 աղյուսակում:

Ֆիզիկական կուլտուրայի և սպորտի 2018 թվականի տարեկան ծրագիրն արտացոլ­ված է սույն բացատրագրի N 3 հավելվածում:

Հանգիստ, մշակույթ և կրոն բնագավառի պետական ոչ առևտրային կազմակեր­պու­թյունների 2018 թվականի ֆինանսատնտեսական գործունեության ծրագրային ցուցանիշներն արտացոլված են սույն բացատրագրի N 20-2 աղյուսակում:

### Կրթություն

ՀՀ 2018 թվականի պետական բյուջեի նախագծով նախատեսված կրթության բնագա­վառիծախսերը (առանց գիտության գծով ծախսերի) կազմում են 126,909.6 մլն դրամ, որը կազմում է ՀՆԱ-ի 2.17 %-ը, պետական բյուջեի ծախսերի 8.66 %-ը: Ծախսերը ՀՀ 2017 թվականի պետական բյուջեի համապատասխան ցուցանիշի նկատ­մամբ (այսուհետ` 2017 թվականի) նվազել են 516.9 մլն դրամով կամ 0.4 տոկոսով (պետական կառա­վար­ման մարմինների պահ­պան­ման ծախսերն աճել են 5.1 մլն դրամով բացատրությունը ներ­կայաց­ված է պետական կառավարման մարմինների պահպանման ծախսերի վերաբերյալ բացատրա­գրի մասում):

Կրթական, այդ թվում՝ մարզական, օբյեկտ­­ների հիմնանորոգման և շինարարության գծով ծախսերն աճել են 1,591.8 մլն դրամով, Համաշխարհային բանկի աջակցու­թյամբ իրականացվող Կրթության բարելավման ծրագրի գծով ծախսերը` 59.3 մլն դրամով, Ասիական զարգացման բանկի աջակցությամբ իրականացվող Դպրոցների սեյսմիկ պաշտ­պա­նու­թյան ծրագրի գծով ծախսերը` 1,331.0 մլն դրամով, հանրակրթական դպրոցների տարրական դասարաններում և դպրոցին նախա­պատ­րաստ­ման խմբերում (նա­խակր­թա­րաններում) ընդգրկված երեխաների սննդով ապա­հով­ման գծով ծախսերը՝ 231.3 մլն դրամով, համընդհանուր ներառական կրթության անցման գծով ծախսերը` 537.2 մլն դրամով: Նախագծով 250.0 մլն դրամ է նախատեսվել «Երևանի թվային պլանե­տարիում» ծրագրի իրականացմանն աջակցության գծով, 28.4 մլն դրամ` սոցիալական աջակցություն ստացող սահմանամերձ համայնքների 5-12-րդ դասարանների աշակերտների դասագրքերի գումարների փոխհատուցման գծով, միաժամանակ, բարձրագույն կրթության գծով հաշվարկներում 153.7 մլն դրամ է նախատեսվել ՀՀ բուհերում բակալավրի և մագիստրոսի կրթական աստիճաններում սովորող սահմանամերձ համայնքների ուսանողների ուսման վարձավճարների մասնակի փոխհատուցման գծով: Նախագծի հաշվարկներում հաշվի են առնվել նաև սովորողների թվաքանակների փոփոխությունները:

Հանրակրթության ոլորտի գծով ՀՀ 2018 թվականի պետական բյուջեի նախագծով նախա­տես­վել է 74,237.1 մլն դրամ: Ծախսերի նվազումը 2017 թվականի համապա­տասխան ցուցանիշի նկատմամբ կազմել է 2,184.7 մլն դրամ կամ 2.9 տոկոս` պայմանավորված հետևյալով.

ա) hանրակրթական դպրոցների ոչ ուսուցչական անձնակազմի թվաքանակի նվազեցման արդյունքում ծախսերը պակասել են 3,275.3 մլն դրամով (աշակերտների թվաքանակից ելնելով` ոչ ուսուցչական անձնա­կազմի հաստիքների թվաքանակը կազմել է` մինչև 100 աշակերտ ունեցող դպրոցների համար` 7.5, 101-ից մինչև 300 աշակերտ ունեցող դպրոցների համար` 9.5, 301 և ավելի աշակերտ ունեցող դպրոցների համար` 13.0` 2017 թվականի, համապատասխանաբար` 9-ի, 12-ի և 15.5-ի փոխարեն):

Ավագ դպրոցների գծով ծախսերը նվազել են 1,365.0 մլն դրամով, միաժամանակ, երեխաների կանխատեսվող թվաքանակի ավելացման հետ կապված` ծախսերն աճել են 1,680.2 մլն դրամով, ինչպես նաև 537.2 մլն դրամի չափով լրացուցիչ ծախս է հաշվարկվել համընդհանուր ներառական կրթության անցմամբ պայմանավորված՝ հատուկ մանկավարժների և ուսուցչի օգնականների գծով 346.5 լրացուցիչ դրույքների նախատեսման հետ կապված (հաշվարկներում համապատասխան միջոցներ են նախատեսվել ՀՀ Լոռու, Սյունիքի և Տավուշի մարզերում, իսկ 2018 թվականի սեպտեմբերից՝ նաև ՀՀ Արմավիրի մարզում համընդհանուր ներառական կրթության իրականացման գծով):

բ) Սոցիալապես անապահով ընտանիքների երեխաների դասագրքերի վարձավճարների փոխհատուցման գծով նախատեսվել է 124.4 մլն դրամ` 2017 թվականի 117.5 մլն դրամի դիմաց կամ՝ ծախսերն աճել են 6.9 մլն դրամով (նշված ծրագրի գծով գումարները նախատեսվել են հանրակրթության ծախսերում, համաձայն ՀՀ կառավարության 2015 թվականի հուլիսի 8-ի N749-Ն որոշման): Ընդ որում, նշված ծախսերում ներառված չեն սահմանամերձ համայնքների 5-12-րդ դասարանների աշակերտների դասագրքերի վարձավճարների փոխհատուցման գծով գումարները, վերջիններս նախատեսվել են Սոցիալական աջակցություն ստացող սահմանամերձ համայնքների 5-12-րդ դասարանների աշակերտների դասագրքերի գումարների փոխհատուցում ծրագրով:

գ) հանրակրթական դպրոցների տարրական դասարաններում և դպրոցին նախա­պատ­րաստ­ման խմբերում (նա­խակր­թա­րաններում) ընդգրկված երեխաների սննդով ապահովման գծով նախատեսվել է 856.6 մլն դրամ` 2017 թվականի 625.3 մլն դրամի դիմաց կամ՝ ծախսերն աճել են 231.3 մլն դրամով (նշված ծրագրի գծով գումարները նույնպես նախատեսվել են հանրակրթության ծախսերում, համաձայն ՀՀ կառավարության 2015 թվականի հուլիսի 8-ի N749-Ն որոշման): 2018 թվականին սննդով կապահովվեն ՀՀ Արարատի, Սյունիքի, Վայոց ձորի, Տավուշի մարզերի, 2018 թվականի սեպտեմբերից՝ նաև ՀՀ Շիրակի մարզի պետական հանրակրթական դպրոցների տարրական դասարաններում և դպրոցին նախա­պատ­րաստ­ման խմբերում (նա­խակր­թա­րաններում) ընդգրկված, շուրջ 43.0 հազար երեխաները, որոնցից 0.5 հազարը՝ ՀՀ կրթության և գիտության նախարարության, 14.9 հազարը՝ ՀՀ Արարատի, 6.1 հազարը՝ ՀՀ Սյունիքի, 2.5 հազարը՝ ՀՀ Վայոց ձորի, 6.4 հազարը՝ ՀՀ Տավուշի մարզպետարանների. 12.6 հազարը՝ 2018 թվականի սեպտեմբերից ՀՀ Շիրակի մարզպետարանի ենթակայության հանրակրթական դպրոցներում (2017 թվականին պետական բյուջեով նախատեսված 625.3 մլն դրամի շրջանակներում սննդով կապահովվեն շուրջ 29.8 հազար երեխա):

Նախագծով ծախսերը հաշվարկվել են 1337 հանրակրթական դպրոցների, միջին տարեկան հաշվարկով, 364.8 հազար աշակերտի ուսուցման գծով` 2017 թվականի 356.0 հազարի դիմաց կամ` աշակերտների թվաքանակի ավելացումը կազմում է շուրջ 8.8 հազար (ընդ որում, հաշվարկներում նախադպրո­ցական կրթության մեջ ընդգրկվածների թվաքանակը նախատեսվել է 6.6 հազար` 2017 թվականի 6.3 հազարի դիմաց կամ` ավելացումը կազմում է 0.3 հազ. երեխա, իսկ հանրակրթական դպրոցների սովորողների թիվը` 358.2 հազար աշակերտ` 2017 թվականի 349.7 հազարի դիմաց կամ՝ ավելացումը կազմում է 8.5 հազար աշակերտ):

Հանրապետության բոլոր պետական հանրակրթական ուսումնական հաստատությունների ֆինանսավորումը կիրականացվի ըստ աշակերտների թվի` հետևյալ բանաձևով.

Ըգ = Սթ x Սգ + Պգ + ՏՍթ x ԱՕք x ՍՆգ + ՀՈՒՀՍթ x 0.1 x ՍԱդգ

որտեղ`

Ըգ`  մեկ տարվա համար հաստատությանը հատկացվող ընդամենը գումարն է,

Սթ`  հաստատության սովորողների թիվը,

Սգ` մեկ սովորողին ընկնող տարեկան գումարը, որը 2018 թվականին կազմում է 124000 դրամ,

Պգ` հաստատության պահպանման ծախսերի նվազագույն գումարը, 2018 թվականին մինչև 100 աշակերտ ունեցող պետական հանրակրթական ուսումնական հաստատությունների համար կազմում է 19000.0 հազ.դրամ (ներառյալ ոչ ուսուցչական անձնակազմի աշխատավարձի տարեկան ֆոնդը): 101-ից մինչև 300 աշակերտ ու 301 և ավելի աշակերտ ունեցող պետական հանրակրթական ուսումնական հաստատությունների համար հաստատության պահպանման ծախսերի նվազագույն գումարը բաղկացած է 2 մասից` հաստատության պահպանման ծախ­սերից` 2844.0 հազ. դրամ և, աշակերտների թվաքանակից ելնելով, ըստ հաստատությունների հաշվարկ­ված ոչ ուսուցչական անձնակազմի աշխատա­վարձի տարեկան ֆոնդից:

ՏՍթ՝ հաստատություններում տարրական դասարաններում սովորողների և նախակրթա­րանների երեխաների թվի հանրագումարը,

ԱՕք՝ աշխատանքային օրերի քանակը` 168 օր, բացառությամբ ՀՀ Շիրակի մարզպե­տարանի ենթակայության հաստատությունների, որոնց գծով նախատեսվում է 80 օր,

ՍՆգ՝ տարրական դասարանների և նախակրթարանների երեխաներին սննդով ապահով­ման մեկ օրվա գումարը, որը 2018 թվականին կազմում է 140 դրամ,

ՀՈՒՀՍթ - հանրակրթական ուսումնական հաստատության սովորողների (բացա­ռու­թյամբ տարրական դասարանների և սահմանամերձ համայնքների 5-12-րդ դասարանների) թիվը,

ՍԱդգ՝ սոցիալապես անապահով ընտանիքների երեխաների դասագրքերի վար­ձա­­վճարի փոխհատուցվող գումարը, որը 2018 թվականին միջին մակարդակում սովորողների մասով կազմում է 5555.6 դրամ, ավագ մակարդակում սովորողների մասով՝ 6326.7 դրամ:

Հաշվարկը կատարելիս` կիրառվում են գործակիցներ հանրակրթական դպրոցի տարրական, միջին և ավագ մակարդակների համար, մեկ սովորողին ընկնող տարեկան գումարը բազմապատ­կելով` տարրական մակարդակի համար` 0.81 գործակցով, միջին մակարդակի համար` 1.13 գործակցով, ավագ մակարդակի համար` 1.17 գործակցով: Միաժամանակ, կիրառվում են լրա­ցուցիչ գործակիցներ բարձր լեռնային, լեռնային բնակավայրերի և միևնույն բնակավայրում միակ, մինչև 400 աշակերտ ունեցող, ինչպես նաև ավագ դպրոցների համար, մեկ սովորողին ընկնող տարեկան գումարը բազմապատկելով բարձր լեռնային բնակավայրերի դպրոցների համար` 1.13 գործակցով, լեռնային բնակավայրերի դպրոցների համար` 1.04 գոր­ծակ­ցով, միևնույն բնակա­վայրում միակ, մինչև 400 աշակերտ ունեցող դպրոցների համար` 1.2 գործակցով, ավագ դպրոց­ների համար` 1.14 գործակցով:

Ընդ որում, բանաձևի կիրառման արդյունքում, հանրակրթական հաստատություններին հատկացվող բյուջետային ծախսերի համաչափությունն ապահովելու նպա­տակով, թույլատրվում է պետական կառավարման մարմիններին` իրենց ենթակայության հաստատու­թյունների ծախսե­րում կատարել վերաբաշխումներ:

Նախադպրոցական կրթության գծով ծախսերը հաշվարկվել են, ելնելով ըստ աշակերտ­ների թվի ֆինանսավորման բանաձևով մեկ սովորողին ընկնող տարեկան գումարի չափից` վերջինիս նկատմամբ կիրառելով տարրական մակարդակի համար հաշ­վարկված գործակիցը, ինչպես նաև բարձր լեռնային, լեռնային բնակավայրերի և միևնույն բնա­կավայրում միակ, մինչև 400 աշակերտ ունեցող դպրոցների համար նախատեսված լրացուցիչ գործակիցները: Նախադպրոցական կրթության գծով ծախսերում ներառված են նաև դպրոցին նախա­պատրաստման խմբերում (նա­խակր­թա­րաններում) ընդգրկված երեխաներին սննդով ապահովման գծով գումարները:

Բյուջետային ծախսերի գործառական դասակարգման համաձայն` նախադպրոցական կրթության գծով ծախսերը նախատեսվել են «01. Նախադպրոցական և տարրական ընդհանուր կրթություն» խմբի «01. Նախադպրոցական կրթություն» դասում` 796.1 մլն դրամի չափով, իսկ հանրակրթության գծով ծախսերը նախատեսվել են «01. Նախադպրոցական և տարրական ընդ­հանուր կրթություն» խմբի «02. Տարրական ընդհանուր կրթություն» դասում` 26,098.1 մլն դրամի չափով, ինչպես նաև «02. Միջնակարգ ընդհանուր կրթություն» խմբի «01. Հիմնական ընդ­հանուր կրթություն» և «02. Միջնակարգ (լրիվ) ընդհանուր կրթություն» դասերում, համա­պատաս­խանաբար` 34,774.4 և 12,568.5 մլն դրամի չափով:

Կընդլայնվի համընդհանուր ներառական կրթության համակարգը: Նախագծի հաշվարկներում համապատասխան միջոցներ են նախատեսվել ՀՀ Լոռու, Սյունիքի և Տավուշի մարզերում, իսկ 2018 թվականի սեպտեմբերից՝ նաև ՀՀ Արմավիրի մարզում համընդհանուր ներառական կրթության իրականացման գծով: Նշված գործընթացով պայմանավորված` կպա­կասեն ներառական կրթությանը և հատուկ կրթությանը պետական բյուջեից հատկացվող գու­մար­ները, դրանք կուղղորդվեն մանկավարժահոգեբանական աջակցությունների տրա­մադրմանը երեք մակարդակներում և հանրակրթության մեջ ներառված կրթության առանձնա­հատուկ պայմանների կարիք ունեցող երեխաների կրթության կազմակերպմանը:

ՀՀ 2018 թվականի պետական բյուջեի նախագծով «Ներառական կրթություն» ծրագրի գծով նախատեսվել է 3,196.1 մլն դրամ` կրթության առանձնահատուկ պայմանների կարիք ունեցող, միջին տարեկան հաշվարկով, շուրջ 5.8 հազար երեխաների ուսուցման կազ­մակերպման գծով: 2018 թվականի սեպտեմբերի դրությամբ նշված ծրագիրը կիրականացվի հանրապետության 151 հանրակրթական դպրոցներում (2017 թվականին ներառական կրթություն իրականացվում է 201 հանրակր­թական դպրոցներում, որտեղ ընդգրկված են շուրջ 6.1 հազար երեխաներ): «Ներառական կրթություն» ծրագրի գծով ծախսերի նվազումը 2017 թվա­կանի համապա­տասխան ցուցանիշի նկատմամբ կազմել է 568.4 մլն դրամ կամ 15.1 տոկոս, պայմանավորված հետևյալով. հաշվարկներում աշխատավարձերի գծով ծախսերը նվազել են 441.1 մլն դրամով, սննդամթերքի ձեռքբերման գծով ծախսերը` 79.7 մլն դրամով, տրանսպոր­տային ծախսերը` 40.2 մլն դրամով, մնացած ծախսերը` 7.4 մլն դրամով:

Բյուջետային ծախսերի գործառական դասակարգման համաձայն` ներառական կրթու­թյան գծով ծախսերը նախատեսվել են «01. Նախադպրոցական և տարրական ընդհանուր կրթու­թյուն» խմբի «02. Տարրական ընդհանուր կրթություն» դասում` 1,283.5 մլն դրամի չափով, ինչպես նաև «02. Միջնակարգ ընդհանուր կրթություն» խմբի «01. Հիմնական ընդհանուր կրթու­թյուն» և «02. Միջնակարգ (լրիվ) ընդհանուր կրթություն» դասերում, համապատասխա­նաբար` 1,764.3 և 148.3 մլն դրամի չափով:

ՀՀ 2018 թվականի պետական բյուջեի նախագծով «Հատուկ կրթություն» ծրագրի գծով նախա­տեսվել է 2,750.7 մլն դրամ` 17 հատուկ կրթական հաստատություններում 1.8 հազար սաների ուսուցման կազ­մա­կերպման գծով` 2017 թվականի շուրջ 2.0 հազար սանի դիմաց: Նախագծով միջոցներ չեն նախատեսվել 2017 թվականին ՀՀ Լոռու մարզում գործող հատուկ կրթական հաստատության, 2018 թվականի սեպտեմբերից՝ նաև ՀՀ Արմավիրի մարզում գործող հատուկ կրթական երկու հաստա­տու­թյունների մասով, համընդհանուր ներառական կրթության անցմամբ պայմանավորված դրանց՝ տարածքային մանկավարժահոգեբանական աջակցության կենտրոնների վերանվանման հետ կապված:

«Հատուկ կրթություն» ծրագրի գծով ծախսերի նվազումը 2017 թվա­կանի համապա­տասխան ցուցա­նիշի նկատմամբ կազմել է 334.7 մլն դրամ կամ 10.8 տոկոս` պայմանավորված հետևյալով. hաշվարկներում աշխատավարձերի գծով ծախսերը նվազել են 225.9 մլն դրամով, սննդամթերքի ձեռքբերման գծով ծախսերը` 107.1 մլն դրամով, մնացած ծախսերը՝ 1.7 մլն դրամով:

Բյուջետային ծախսերի գործառական դասակարգման համաձայն` հատուկ կրթության գծով ծախսերը նախատեսվել են «01. Նա­խադպրո­ցական և տարրական ընդհանուր կրթություն» խմբի «02. Տարրական ընդհանուր կրթու­թյուն» դասում` 874.3 մլն դրամի չափով, ինչ­պես նաև «02. Միջնակարգ ընդհանուր կրթու­թյուն» խմբի «01. Հիմնական ընդհանուր կրթու­թյուն» և «02. Միջնակարգ (լրիվ) ընդհա­նուր կրթություն» դասերում, համապատաս­խանաբար` 1,307.4 և 569.0 մլն դրամի չափով:

ՀՀ 2018 թվականի պետական բյուջեի նախագծով մասնագի­տացված հանրակրթական ուսուցման գծով նախա­տեսվել է 2,477.3 մլն դրամ` 2017 թվականի 2158.3 մլն դրամի դիմաց: Ընդ որում, ՀՀ կրթության և գիտության նախարարության ենթակայության 6 հաստատություններում 2.1 հազար սովորողների ուսուցման կազ­մա­կերպման գծով հաշվարկվել է 1,750.3 մլն դրամի ծախս (2017 թվականին շուրջ 2.5 հազար սովորողի հաշվով նախատեսվել է 2,158.3 մլն դրամ): Սովորողների թվաքանակի 0.4 հազարով նվազմամբ պայմանավորված` ծախսերը պակասել են 408.0 մլն դրամով, որից 233.6 մլն դրամը` աշխատավարձերի, 112.3 մլն դրամը` սննդամթերքի ձեռքբերման ծախսերի, 29.5 մլն դրամը` կոմունալ ծախսերի գծով: Նախագծով չի նախատեսվել մասնագիտացված հանրակրթական ուսումնական հաստատությունների երեխաների կրթաթոշակի ֆոնդի գծով 2017 թվականին նախատեսված ծախսը` 13.4 մլն դրամի չափով:

Միաժամանակ, Նախագծով 727.0 մլն դրամ է նախատեսվել Մոնթե Մելքոնյանի անվան ռազմամարզական վարժարանի գծով: Նշված գումարից 500.0 մլն դրամը «Կրթություն» բաժին է վերաբաշխվել «Պաշտպանություն» բաժնից:

Բյուջետային ծախսերի գործառական դասակարգման համաձայն` մաս­նագիտացված հանրակրթական ուսուցման գծով ծախսերը նախատեսվել են «01. Նա­խադպրո­ցական և տարրական ընդհանուր կրթո­ւթյուն» խմբի «02. Տարրական ընդհանուր կրթու­թյուն» դասում` 82.5 մլն դրամի չափով, ինչ­պես նաև «02. Միջնակարգ ընդհանուր կրթու­թյուն» խմբի «01. Հիմնական ընդհանուր կրթու­թյուն» և «02. Միջնակարգ (լրիվ) ընդհա­նուր կրթություն» դասերում, համապատաս­խանաբար` 965.8 և 1,429.0 մլն դրամի չափով:

Նախնական մասնագիտական (արհեստագործական) և միջին մասնագիտական կրթության ոլորտում նախատեսվում է իրականացնել հաստատությունների խոշորացում:

ՀՀ 2018 թվականի պետական բյուջեի նախագծով «Նախնական մասնագիտական (արհեստագործական) կրթություն» դասի գծով նախատեսվել է 2,660.9 մլն դրամ, որը ՀՀ 2017 թվականի պետական բյուջեի համապատասխան ցուցանիշի նկատմամբ աճել է 66.9 մլն դրա­մով կամ 2.6 տոկոսով:

Նախագծով ծախսերը նախատեսվել են հանրապետության 20 արհեստագործական ուսում­նարաններում արհեստագործական կրթության մեջ ընդգրկվող 6.6 հազար սովորողների ուսուց­ման գծով` 2017 թվականի 6.5 հազարի դիմաց, կամ` սովորողների թվաքանակը 2018 թվականին կավելանա 0.1 հազարով (2017 թվականին արհեստագործական կրթություն իրակա­նացվում է 25 հաստատություններում):

Նախագծի հաշվարկներում «ՀՀ Ոստիկանության կրթահամալիր» ՊՈԱԿ-ի գծով ծախսերը 2017 թվականի նկատմամբ ավելացել են 97.7 մլն դրանով, որից 48.8 մլն դրամը պայմա­նավորված է նշված հաստատության սովորողներին` ուսման ողջ ժամանակահատվածում Հայաս­տանի Հանրապետությունում նվազագույն ամսական աշխատավարձի չափով վարձատրության նախատեսմամբ` համաձայն «Ոստիկանությունում ծառայության մասին» ՀՀ օրենքի 21-րդ հոդվածի «1.1.» մասի:

ՀՀ կրթության և գիտության նախարարության ենթակայության նախնական մասնագի­տական (արհեստագործական) հաստատությունների գծով ծախսերը, չնայած դրանցում ընդգրկ­վող սովորողների թվաքանակի 0.1 հազարով ավելացմանը, նվազել են 30.8 մլն դրամով: Ընդ որում, աշխատավարձերի գծով ծախսերը նվազել են 32.6 մլն դրամով, ծառայությունների և ապրանքների ձեռքբերման գծով ծախսերը` 3.5 մլն դրամով, միաժամանակ, սովորողների թվաքանակների կանխատեսվող ավելացմամբ պայմանավորված՝ կրթաթոշակի ֆոնդի գծով ծախսերն աճել են 5.3 մլն դրամով:

«Միջին մասնագիտական կրթություն» դասի գծով ՀՀ 2018 թվականի պետական բյուջեի նախագծով նախատեսվել է 7,958.5 մլն դրամ, որը ՀՀ 2017 թվականի պետական բյուջեի համա­պատասխան ցուցանիշի նկատմամբ նվազել է 499.6 մլն դրա­մով կամ 5.9 տոկոսով:

Նախագծով ծախսերը նախատեսվել են 67 հաստատություններում միջին մասնագի­տական կրթության մեջ ընդգրկվող 17.0 հազար սովորողների ուսուցման գծով` 2017 թվականի 17.8 հազարի դիմաց, կամ՝ սովորող­ների թվաքանակը 2018 թվականին կնվազի 0.8 հազարով (2017 թվականին միջին մասնագիտական կրթություն իրականացվում է 71 հաստատու­թյուն­ներում):

Նախագծի հաշվարկներում «ՀՀ Ոստիկանության կրթահամալիր» ՊՈԱԿ-ի գծով ծախսերը 2017 թվականի նկատմամբ ավելացել են 193.4 մլն դրամով, որից 129.6 մլն դրամը պայմա­նավորված է նշված հաստատության սովորողներին` ուսման ողջ ժամանակահատվածում Հայաստանի Հանրապետությունում նվազագույն ամսական աշխատավարձի չափով վարձատրու­թյան նախատեսմամբ:

ՀՀ կրթության և գիտության նախարարության գծով ծախսերը նախատեսվել են 63 հաստատություններում 15.7 հազար սովորողների ուսուցման գծով` 2017 թվականի 16.5 հազարի դիմաց (2017 թվականին միջին մասնագիտական կրթություն իրականացվում է 67 հաստատու­թյուններում): Սովորողների թվաքանակի կանխատեսվող նվազմամբ և հաստատությունների վերակազմակերպումներով պայմանավորված` ծախսերը նվազել են 689.4 մլն դրամով: Միաժա­մանակ, ՀՀ կրթության և գիտության նախարարության գծով հաշվարկներում 46.7 մլն դրամ է նախատեսվել 48 պետական նախնական (արհեստագործական) և միջին մասնագիտական ուսումնական հաստատություններում մասնագիտական կողմնորոշման և կարիերայի ուղղորդման կենտրոնների գծով:

ՀՀ սպորտի և երիտասարդության հարցերի նախարարության գծով ծախսերը նվազել են 59.6 մլն դրամով, որից 57.3 մլն դրամը` սննդամթերքի ձեռքբերման ծախսերի գծով (նախարարության ենթակայության միջին մասնագիտական ուսումնական հաստատու­թյուն­ների գծով ծախսերի հաշվարկներում սննդի հատկացման օրերի թիվը նախատեսվել է 300 օր` 2017 թվականի 320 օրվա դիմաց): ՀՀ մշակույթի նախարարության գծով ծախսերն աճել են 11.3 մլն դրամով` պայմանավորված վերջինիս ենթակայության միջին մասնագիտական ուսումնական հաստատու­թյուն­ում սովորողների թվաքանակների` 66-ով, կանխատեսվող ավելացմամբ:

Բարձրագույն կրթության գծով ՀՀ 2018 թվականի պետական բյուջեի նախագծով նախա­տեսվել է 12,069.1 մլն դրամ, որը ՀՀ 2017 թվականի պետական բյուջեի համապատաս­խան ցուցանիշի նկատմամբ աճել է 32.4 մլն դրամով կամ 0.3 տոկոսով:

Նախագծի հաշվարկներում ծախսերը հաշվարկվել են 13.8 հազար ուսանողի հաշվով` 2017 թվականի 13.4 հազարի դիմաց: Բուհական կրթության գծով հաշվարկներում (առանց արտո­նություն ունեցող ուսանողների վարձավճարի փոխհատուցման, ՀՀ բուհերում սովորող սոցիա­լական աջակցություն ստացող սահմանամերձ համայնքների ուսանողների ուսման վարձավ­ճարների մասնակի փոխհատուցման գծով ծախսերի) մեկ ուսանողի գծով ծախսը կկազմի 616.4 հազար դրամ` 2017 թվականի 632.3 հազար դրամի դիմաց: Նախագծով ՀՀ բուհերում բակալավրի և մագիստրոսի կրթական աստիճաններում սովորող սոցիալական աջակցություն ստացող սահմանամերձ համայնքների ուսանողների ուսման վար­ձավճարների մասնակի փոխհատուցման նպատակով ՀՀ կրթության և գիտության նախարա­րությանը «Բարձրագույն մասնագիտական կրթության գծով ուսանողական նպաստ­ների տրամադրում» ծրագրով նախատեսվել է 153.7 մլն դրամ (նշված գումարի շրջանակներում գերա­զանցիկ ուսանողների համար կփոխհատուցվի ուսման վճարի 60 տոկոսը, մյուս ուսանողների համար` 30 տոկոսը):

Նախագծի հաշվարկներում «ՀՀ Ոստիկանության կրթահամալիր» ՊՈԱԿ-ի գծով ծախսերը 2017 թվականի նկատմամբ ավելացել են 129.9 մլն դրանով, ընդ որում, աշխատավարձերի գծով ծախսերն աճել են 155.5 մլն դրամով, միաժամանակ, չի նախատեսվել կրթաթոշակի ֆոնդի գծով 2017 թվականին նախատեսված 12.7 մլն դրամը, իսկ ծառայությունների և ապրանքների ձեռքբերման գծով ծախսերը նվազել են 12.9 մլն դրամով:

ՀՀ 2018 թվականի պետական բյուջեի նախագծով «Արտադպրոցական դաստիարա­կություն» դասի գծով նախատեսվել է 4,351.5 մլն դրամ, որը ՀՀ 2017 թվականի պետական բյուջեի համապատասխան ցուցանիշի նկատմամբ նվազել է 31.2 մլն դրամով կամ 0.7 տոկոսով: Ընդ որում, 2018 թվականի հունվարի 1-ից ՀՀ պետական բյուջեից ֆինանսավորվող մանկապա­տանեկան մարզադպրոցներում և ՀՀ պետական բյուջեից աջակցություն ստացող մարզական հասարակական կազմակերպությունների մանկապատանեկան մարզադպրոցներում աշխատող մարզիչ-մանկավարժների և ղեկավար անձնակազմի (տնօրեն, ուսումնական գծով տնօրենի տեղակալ, հրահանգիչ-մեթոդիստ) հավելավճարների և լրավճարների վճարման համար նախագծի հաշվարկներում նախատեսվել է, համապատասխանաբար` 121.3 և 61.9 մլն դրամ` համաձայն ՀՀ կառավարության 2015 թվականի հուլիսի 16-ի N 798-Ն որոշման:

ՀՀ 2018 թվականի պետական բյուջեի նախագծով «Լրացուցիչ կրթություն» դասի գծով նախատեսվել է 1,264.5 մլն դրամ, որը ՀՀ 2017 թվականի պետական բյուջեի համապատասխան ցուցանիշի նկատմամբ նվազել է 133.0 մլն դրամով կամ 9.5 տոկոսով: Նախագծով ՀՀ ֆինանս­ների նախարարությանը նախատեսված ծախսերը նվազել են 52.7 մլն դրամով, ընդ որում, «Ուսուցման կենտրոն» ՊՈԱԿ-ի լուծարմամբ պայմանավորված` չի նախատեսվել վերջինիս գծով 2017 թվականին հաշվարկված ծախսը` 109.7 մլն դրամի չափով, միաժամանակ, նախագծով 57.0 մլն դրամ է նախատեսվել գնումների համակարգողների և հանրային հատվածի որակավորված ներքին աուդիտորների վերապատրաստումների գծով:

Նախագծով 5.1 մլն դրամ է նախատեսվել «Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակում և միջացառումների իրականացում» ծրագրի գծով (2017 թվականին նշված ծրագիրը նախատեսված չի եղել):

ՀՀ 2018 թվականի պետական բյուջեի նախագծով զգալի միջոցներ են նախատեսվել «Կրթու­թյանը տրամադրվող օժանդակ ծառայություններ» դասում ներառված ներքոհիշյալ ծրագրերի գծով, այսպես.

* տարրական դասարանների աշակերտներին անվճար դասագրքերով և ուսումնական գրականությամբ ապահովման գծով նախատեսվել է 807.3 մլն դրամ: Սոցիալապես անապահով ընտանիքների երեխաների դասագրքերի վարձավճարների փոխհատուցման գծով, ընդհանուր առմամբ, նախատեսվել է 127.8 մլն դրամ, նշված գումարից 124.4 մլն դրամը վերաբաշխվել է հանրակրթության ծախսերին, համաձայն ՀՀ կառավարության 2015 թվականի հուլիսի 8-ի N749-Ն որոշման: Միաժամանակ. նախագծով 28.4 մլն դրամ է նախատեսվել Սոցիալական աջակցություն ստացող սահմանամերձ համայնքների 5-12-րդ դասարանների աշակերտների դասագրքերի գումարների փոխհատուցում ծրագրի գծով (2017 թվականին նշված ծրագիրը նախատեսված չի եղել):
* դպրոցականների ամառային հանգստի կազմակերպում` 480.6 մլն դրամ (նշված ծրագրի շրջանակներում 2018 թվականին, ինչպես և 2017 թվականին, կկազմակերպվի 4800 դպրոցահաuակ երեխաների ամառային հանգիuտը),
* ատեստավորման միջոցով որակավորում ստացած ուսուցիչ­ներին հավելավճարների տրամադրում` 292.2 մլն դրամ՝ 2017 թվականի 143.9 մլն դրամի դիմաց (2018 թվականին հավելավճար կտրամադրվի 1829 ուսուցչի՝ 2017 թվականի 905-ի դիմաց),
* ավարտական փաստաթղթերի, գովասանագրերի, դասամատյանների, մեդալների, ծրար­­ների, ուսումնական ծրագրերի, մանկավարժական պարբերականների և ուսումնադի­տո­ղական պարագաների ձեռքբերում` 256.1 մլն դրամ,
* դպրոցականների սպարտակիադայի և օլիմպիադաների անցկացում, համապա­տաս­խանաբար` 32.6 և 60.2 մլն դրամ,
* փոխհատուցում ՀՀ հեռավոր, սահմանամերձ, լեռնային և բարձր լեռնային բնակա­վայրերի պետական հանրակրթական դպրոցների մանկավարժներին` 43.6 մլն դրամ,
* կրթության բովանդակային և մեթոդական սպասարկում ու հանրապետության հան­րակր­թական դպրոցների ուսուցիչների վերապատրաստում` 443.3 մլն դրամ (նշված գումարի շրջանակներում կվերապատրաստվի 9.0 հազ. ուսուցիչ),
* գնահատման և թեստավորման ծառայություններ` 371.3 մլն դրամ (հաշվարկներում միջոցներ են նախատեսվել 2018 թվականին 9.4 հազար շրջանավարտի հաշվով ավարտական քննությունների անցկացման գծով` 2017 թվականի 19.6 հազար շրջանավարտի դիմաց: Միաժա­մանակ, միջոցներ են նախատեսվել TIMSS և PIRLS միջազգային ստու­գա­տես-հետազոտու­թյուններին Հայաս­­տանի Հանրապետության մասնակցության վճարի համար` TIMSS-ի գծով՝ յուրա­քան­չյուր տա­րի 37.5 հազար դոլարին և 37.5 հազար եվրոյին համարժեք դրամ, PIRLS-ի գծով՝ յուրա­քան­չյուր տա­րի 1.0 հազար դոլարին համարժեք դրամ),
* «Կրթության գերազանցության ազգային ծրագրի իրականացում» և «Հայրենյաց ասպետներ» հայրենասիրական կրթադաստիարակչական ծրագիր», համապատասխանաբար՝ 619.7 և 64.5 մլն դրամ,
* սփյուռքի հայկական կրթական հաստատություններին ուսումնական գրականության և օժանդակ նյութերի մշակում և տրամադրում` 92.7 մլն դրամ,
* հանրակրթական դպրոցների մանկավարժներին և դպրոցահասակ երեխաներին տրանս­պորտային ծառայությունների մատուցում` 69.4 մլն դրամ,
* «Դպրոցահասակ երեխաներին սննդով ապահովում»` 45.7 մլն դրամ, նշված ծախսը նախա­տեսվել է ՀՀ կրթության և գիտության նախարարության գծով` սննդամթերքի ցամաքային տեղափոխման համար: Միաժամանակ, 2018 թվականին ՀՀ Արարատի, Սյունիքի, Վայոց ձորի, Տավուշի մարզերի, 2018 թվականի սեպտեմբերից՝ նաև ՀՀ Շիրակի մարզի պետական հանրակրթական դպրոցների տարրական դասարաններում և դպրոցին նախա­պատ­րաստ­ման խմբերում (նա­խակր­թա­րաններում) ընդգրկված, շուրջ 43.0 հազար երեխաների սննդով ապահովման գծով ծախսերը, համաձայն ՀՀ կառավարության 2015 թվականի հուլիսի 8-ի N749-Ն որոշման, նախատեսվել են հանրակրթության ծախսերում:
* Դպրոցներում ռոբոտատեխնիկայի զարգացման իրականացում՝ 126.9 մլն դրամ՝ (ծախսերը նախատեսվել են ռոբոտաշինության 57 խմբակների և ինժեներական 103 լաբորատորիաների խմբակավարների վարձատրության գծով):
* Մանկավարժահոգեբանական աջակցության ծառայություններ՝ 797.4 մլն դրամ՝ 2017 թվականի 511.6 մլն դրամի դիմաց (հաշվարկ­ներում միջոցներ են նախատեսվել «Հանրապե­տական մանկավարժահոգեբանական աջակցության կենտրոն»-ի, Սյունիքի մարզում՝ մանկա­վար­ժահոգեբանական աջակցության երեք կենտրոնների, Լոռու մարզում՝ մանկավար­ժահոգեբա­նական աջակցության երեք կենտրոնների, Տավուշի մարզում՝ մանկավարժահոգեբանական աջակ­ցության ծառայությունների՝ Հույսի կամուրջ հասարակական կազմակերպությանը պատվի­րակման, 2018 թվականի սեպտեմբերից՝ նաև Արմավիրի մարզում՝ մանկավար­ժա­հոգեբանական աջակցության երկու կենտրոնների գծով):
* Աջակցություն Դասարան ուսումնատեղեկատվական ծրագրի իրականացմանը` 90.0 մլն դրամ` 2017 թվականի հաստատված բյուջեի 60.0 մլն դրամի դիմաց,
* «Համահայկական կրթական խորհրդաժողովի անցկացում»` 11.7 մլն դրամ (2017 թվականին նշված ծրագիրը նախատեսված չի եղել, խորհրդաժողովն անցկացվում է 2 տարին մեկ):

Նախագծով 250.0 մլն դրամ է նախատեսվել «Երևանի թվային պլանետարիում» ծրագրի իրականացմանն աջակցության գծով: Ծրագրի շրջանակներում նախատեսվում է ՀՀ մարզերի դպրոցների 5-9-րդ դասարանների 110.0 հազ. սովորողների համար կրթաժամանցային միջոցառումների կազմակերպում:

ՀՀ 2018 թվականի պետական բյուջեի նախագծով միջոցներ են նախատեսվել նաև մասնագիտական կրթության ոլորտում իրականացվող մի շարք ծրագրերի գծով, մասնավո­րապես.

* մասնագիտական կրթության որակի ապահովման ծառայություններ` 64.3 մլն դրամ,
* նախնական մասնագիտական (արհեստագործական) և միջին մասնագիտական կրթու­թյան և ուսուցման (ՄԿՈՒ) բարեփոխումներ` 154.7 մլն դրամ,
* Բուխարեստի, Պրահայի Կարլովի և Վենետիկի Կա՛Ֆոսկարի համալսարաններում հայոց լեզվի դասավանդման կազմակեր­պում, համապատասխանաբար` 3.6; 5.7 և 11.4 մլն դրամ: 3.6 մլն դրամ էլ նախատեսվել է Ավստրիայի Զալցբուրգի համալսարանում հայագիտության ամբիոնին աջակցման գծով:
* Աջակցություն արտասահմանում սովորող ուսանողներին` 94.6 մլն դրամ,
* «Ուսանողներին ուսում­նական վարկերի տրամադրում» պետական նպատակային ծրագրի համաֆինանսավորում` 54.5 մլն դրամ:

Միաժամանակ, չի նախատեսվել Հանրակրթական և բարձրագույն ուսումնական հաստատությունների վարկանի­շավորում ծրագրի գծով 2017 թվականին նախատեսված ծախսը` 60.0 մլն դրամի չափով:

Կրթության բնագավառի ծախսերի համեմատությունը` նախորդ տարվա (2016 թվա­կան) փաստացի և ընթացիկ (2017 թվական) բյուջետային տարվա համար հաստատված համապա­տասխան ցուցանիշների հետ արտացոլված է սույն բացատրագրի N 12 աղյուսակում:

Կրթության բնագավառի պետական ոչ առևտրային կազմակերպությունների 2018 թվականի ֆինանսատնտեսական գործունեության ծրագրային ցուցանիշներն արտացոլված են սույն բացատրագրի N 20-3 աղյուսակում:

Միաժամանակ կրթության ոլորտում նախատեսվում են շարունակել և իրականացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Համաշխարհային բանկի աջակցությամբ իրականացվող Կրթության բարելավման ծրագիր

Ծրագրի նպատակներն են`

1. Հանրակրթության ոլորտի հետագա բարելավում,

2. Մասնագիտական կրթության ուղղությամբ նորարարությունների խթանում:

Ծրագիրը կազմված է հետևյալ բաղադրիչներից.

Առաջին բաղադրիչ` - «Հանրակրթության որակի բարելավում», որը կազմված է չորս ենթաբաղադրիչներից.

* Դպրոցին երեխաների պատրաստվածության  բարձրացում և կրթության հավասար մեկնարկային հնարավորությունների ապահովում:
* Աջակցություն միջնակարգ դպրոցի երրորդ աստիճանի զարգացմանը:
* Հիմնական կրթական կազմակերպությունների կարողությունների հզորացումը` ապահովելով սովորողների ուսման և կրթական վերջնարդյունքի մշտադիտարկումը:
* Աջակցություն կրթության որակի բարելավմանը` կրթակարգի և չափորոշիչների վերանայման միջոցով

Երկրորդ բաղադրիչ` - Աջակցություն Նորարարությունների մրցակցային հիմնադրամի զարգացմանը:

Երրորդ բաղադրիչ` - Ծրագրի կառավարում, մշտադիտարկում և գնահատում:

Նշված ծրագրի շրջանակներում 2018 թվականին նախատեսված է 2,582.8 մլն դրամ, այդ թվում վարկային միջոցներ` 2,124.2 մլն դրամ, ՀՀ կառավարության համաֆինանսավորում` 458.6 մլն դրամ:

* Ասիական զարգացման բանկի աջակցությամբ իրականացվող Դպրոցների սեյսմիկ պաշտպանության ծրագիր

Ծրագիրը կօժանդակի Աղետների ռիսկի նվազեցման ազգային ռազմավարության իրականացմանը: Ծրագրի նպատակներն են.

* Դպրոցների շենքերի սեյսմակայունության բարձրացում,
* Սեյսմիկ աղետների պատրաստվածության և արձագանքման կարողությունների հզորացում,
* Սեյսմիկ ռիսկերի կառավարման և նվազեցման օժանդակող քաղաքականությունների և համակարգերի բարելավում,
* Սեյսմիկ անվտանգության ներդրումային ծրագրի գործադիր և իրականացնող մարմինների կարողությունների զարգացում:

Նշված ծրագրի շրջանակներում 2018 թվականին նախատեսված է 3,605.5 մլն դրամ, այդ թվում վարկային միջոցներ` 2,996.2 մլն դրամ, ՀՀ կառավարության համաֆինանսավորում` 609.3 մլն դրամ:

### Գիտություն

*Գիտությունը*, որպես տնտեսության զարգացման, երկրի անվտանգության ապահովման, կրթության, մշակույթի և հասարակական առաջընթացի բացառիկ կարևոր գործոն, գտնվում է պետության հովանավորության ներքո: Հիմք ընդունելով 2007 թվականի հուլիսի 11-ի ՀՀ վարչապետի կողմից վավերացված «Գիտության ոլորտի բարեփոխումների հայեցակարգային դրույթները», 2018 թվականին ՀՀ պետական բյուջեի նախագծով նախատեսված գիտության ծախսերը կուղղվեն ոլորտում առկա հետևյալ առաջնահերթ խնդիրների լուծմանը.

* գիտության ոլորտի պետական կառավարման արդյունավետ համակարգի ձևավորմանը,
* գիտության ոլորտում համապատասխան ինստիտուցիոնալ բարեփոխումների իրակա­նացմանը,
* գիտական կազմակերպությունների գործունեության արդյունավետության բարձրաց­մանը,
* գիտության ոլորտի ենթակառուցվածքի, նյութատեխնիկական բազայի արդիականաց­մանը,
* գիտական ոլորտի գիտական փորձաքննության անկախ համակարգի ստեղծմանը,
* գիտության և տեխնոլոգիաների զարգացման գերակա ուղղությունների հստակեցմանը,
* գիտության և կրթության ինտեգրման ապահովմանը,
* գիտական և գիտատեխնիկական գործունեության պայմանագրային (թեմատիկ) ֆինան­սա­­վորման վերածմանը իրական դրամաշնորհային համակարգի,
* գիտական ներուժի վերարտադրությանը և երիտասարդացմանը,
* գիտական արդյունքի ապրանքայնացմանն ու դուրսբերմանը ներքին և արտաքին շուկա:

Գիտության ոլորտի հիմնական նպատակն է Հայաստանի Հանրապետության տնտեսական զարգացման մեջ գիտության գործուն դեր ունենալը, գիտական հետազոտությունների արդյունք­ները տնտեսության մեջ արդյունավետ օգտագործելը:

Գիտության զարգացումն ուղղորդվելու է «Գիտական և գիտատեխնիկական գործունեու­թյան մասին» ՀՀ օրենքի և գիտության ու գիտատեխնիկական քաղաքականության հիմնադրույթ­ներով, ըստ որի պետության կողմից գիտության ֆինանսավորումը կիրականացվի.

* բազային,
* պայմանագրային (թեմատիկ) ,
* նպատակային-ծրագրային ֆինանսավորման ձևերով:

ՀՀ 2018 թվականի պետական բյուջեի նախագծով գիտության բնագավառի ծախսերը կազմում են շուրջ 14,276.0 մլն դրամ:

Գիտության ծախսերն ամբողջովին արտացոլված են «Հայաստանի Հանրապետության 2018 թվականի պետական բյուջեի մասին» Հա­յաս­տանի Հան­րապետության օրենքի N 1 հավելվածի NN 22-2, 22-3 աղյուսակներում:

ՀՀ 2018 թվականի պետական բյուջեի նախագծով ՀՀ կրթության և գիտության նախարարության գիտության պետական կոմիտեի ապարատի պահպանման համար նախա­տեսվել է 166.3 մլն դրամ` 2017 թվականի հաստատված բյուջեի (այսուհետ` 2017 թվականի) 160.6 մլն դրամի դիմաց (բացատրությունը ներկայացված է պետական կառավարման մարմինների պահպանման ծախսերի վերաբերյալ բացատրագրի մասում):

ՀՀ 2018 թվականի պետական բյուջեի նախագծով գիտատեխնիկական գործունեության համար նախատեսվել է շուրջ 14,276.0 մլն դրամ` 2017 թվականի 14276.8 մլն դրամի դիմաց, որը բաշխվելու է հետևյալ ուղղություններով.

* Բազային ֆինանսավորում ստացող կազմակերպությունների համար ՀՀ 2018 թվականի պետական բյուջեի նախագծով նախատեսվել է 9588.4 մլն դրամ` 2017 թվականի 10065.4 մլն դրամի դիմաց, կամ` 477.0 մլն դրամով պակաս: Այդ թվում`
* Գիտական և գիտատեխնիկական գործունեության ենթակառուցվածքի պահպան­ման ու զարգացման ծրագրերի իրականացման համար նախատեսվել է 7463.3 մլն դրամ` 2017 թվականի 8007.4 մլն դրամի դիմաց, կամ` 544.0 մլն դրամով պակաս, իսկ ծրագրում ընդգրկված ենթածրագրերը ձևավորվել են կազմակերպությունների կողմից ներկայացված բյուջետային հայտերի, ինչպես նաև ՀՀ կրթության և գիտության նախարարի հրամանով ձևավորված միջգերա­տեսչական հանձնաժողովի քննարկման արդյունքում եղած առաջարկությունների հիման վրա: Ընդ որում, որպես հիմք է ընդունվել մեկ հաստիքի համար 80300 դրամ միջին հաշվար­կային աշխատավարձի չափը, իսկ տնտեսական և այլ ծախսերի չափը որոշելիս յուրա­քանչյուր կազմակերպության համար հաշվի են առնվել նրա գործունեության առանձնահատկությունները և հնարավոր ծախսերի մեծության չափը:

Ծրագրում ներառվել են 5 նոր ենթածրագրեր: Դրանք են` Երևանի քաղաք­ապետարանի «Երևան քաղաքի պատմության թանգարան» ՀՈԱԿ-ի կողմից իրականացվող «Հայաստանի երկրագիտական թանգարանների զարգացման հեռանկարները», ՀՀ կրթության և գիտության նախարարության «ԵՊՀ» հիմնադրամի կողմից իրականացվող Միջմշակութային կրոնագիտական և Ֆիզիկատեխնիկական հետազոտությունների կենտրոնների պահպանումն ու զարգացումը, «Հայաստանի ազգային պոլիտեխնիկական համալսարան» հիմնադրամի կողմից իրականացվող Միջուկային կրիմինալիստիկայի գիտահետազոտական լաբորատորիայի պահպանումն ու զարգացումը, «Խ. Աբովյանի անվան հայկական պետական մանկավարժական համալսարան» հիմնադրամի կողմից իրականացվող «Հայաստանը 1920-1991 թվականներին» ենթածրագրերը:

2018 թվականին նախատեսվում է ՀՀ գիտությունների ազգային ակադեմիայի 75-ամյակին նվիրված միջոցառումների և ԱՊՀ երկրների գիտնականների ֆորումի կազմակերպում և անցկացում, համապատասխանաբար` 7.6 մլն դրամի և 30.3 մլն դրամի չափով:

* ««Ա. Ի. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանում և ֆիզիկայի բնագավառում գիտական ներուժի արդիականացում» ծրագրով նախատեսվել է 705.6 մլն դրամ` 2017 թվականի 755.3 մլն դրամի դիմաց:
* «Քենդլ» սինքրոտրոնային հետազոտությունների ինստիտուտ» հիմնադրամի համար ՀՀ 2018 թվականի պետական բյուջեի նախագծում նախատեսվել է 275.4 մլն դրամ` 2017 թվականի 294.8 մլն դրամի դիմաց:
* Ազգային արժեք ներկայացնող գիտական օբյեկտների պահպանման ծրագրի գծով նախատեսվել է 839.4 մլն դրամ` 2017 թվականի 898.7 մլն դրամի դիմաց, կամ` 59.3 մլն դրամով պակաս:
* Գիտական կադրերի պատրաստման պետական ծրագրի գծով նախատեսվել է 82.9 մլն դրամ` 2017 թվականի 94.9 մլն դրամի դիմաց: Այն ուղղվելու է 102 առկա ասպիրանտների և 46 մագիստրանտների կրթաթոշակ տրամադրելուն, առկա և հեռակա ասպիրանտների ղեկավար­ներին վճարելուն, ինչպես նաև հաջորդ ուսումնական տարվա ասպիրանտուրայի հավանական դիմորդների համար «Օտար լեզուներ» և «Համակարգչից օգտվելու հմտություններ» առարկա­ներից նախապատրաստական դասընթացների և քննությունների կազմակերպման համար:
* Գիտական և գիտատեխնիկական գործունեության հիմնարար և կարևորագույն նշանա­կություն ունեցող կիրառական հետազոտությունների իրականացման գծով 2018 թվականին նախատեսվել է 13.4 մլն դրամ` 2017 թվականի 14.4 մլն դրամի դիմաց, որը կհատկացվի Սփյուռքի գաղթօջախների պատմության ուսումնասիրման, հետազոտությունների անցկացման համար:

Միաժամանակ, ծրագրային բյուջետավորման ձևաչափին համապատասխան` «Գիտական և գիտատեխնիկական գործունեության ենթակառուցվածքի պահպանման և զարգացման ծրագրի» 2 միջոցառումներ, ելնելով իրենց ծախսային ուղղվածությունից, առանձնացվել են որպես առանձին ծրագրեր.

* - ՀՀ ԳԱԱ իսկական և թղթակից անդամների պատվովճարներ ծրագիրը, որի գծով 2018 թվականին նախատեսվել է 158.4  մլն դրամ: Հաշվարկը կատարվել է 50 իսկական և 57 թղթա­կից անդամների համար, համապատասխանաբար` ամսական 150.0 հազ. դրամի և 100.0 հազ. դրամի հաշվարկով:
* - Ներդրումներ ՀՀ գիտությունների ազգային ակադեմիայի ինստիտուտներում ծրագիրը` 50.0 մլն դրամի չափով, որի շրջանակներում ՀՀ գիտությունների ազգային ակադեմիան իր համակարգի ինստիտուտները կվերազինի արդի պահանջներին համապատասխանող սարքավորումներով:
* Պետական նպատակային-ծրագրային ֆինանսավորման համար նախատեսվում է 2568.5 մլն դրամ` 2017 թվականի 1848.0 մլն դրամի դիմաց, կամ` 720.5 մլն դրամով ավել, որը կուղղվի Հատուկ գիտահետազոտական և փորձակոնստրուկտորական աշխատանքների կատար­ման համար, այն կկազմի 2433.5 մլն դրամ, իսկ գիտության պետական կոմիտեի միջոցով նախորդ տարվանից գործող 11 ծրագրերի կատարման համար` 135.0 մլն դրամ:
* Պայմանագրային (թեմատիկ) ֆինանսավորման համար նախատեսվում է 1306.7 մլն դրամ` 2017 թվականի 1523.0 մլն դրամի դիմաց /216.3 մլն դրամով պակաս/, որից.
* 2018 թվականի մրցույթի գիտական թեմաների ֆինանսավորման նպատակով՝ 756.7 մլն դրամ,
* երիտասարդ գիտաշխատողների աջակցության ծրագրերի ֆինանսավորման նպատակով՝ 242.6 մլն դրամ,
* Արցախի հետ համագործակցության գիտական թեմաների ֆինանսավորման նպատա­կով՝ 16.6 մլն դրամ,
* կիրառական արդյունքի ձեռքբերմանն ուղղված գիտական թեմաների ֆինանսավորման նպատակով՝ 41.1 մլն դրամ,
* բարձր արդյունավետությամբ աշխատող գիտաշխատողներին հավելավճարների տրամադրման նպատակով՝ 108.0 մլն դրամ,
* «ՔԵՆԴԼ» սինքրոտրոնային հետազոտությունների ինստիտուտ» հիմնադրամի «AREAL» գծային արագացուցչի վրա իրականացվող գիտական թեմաների ֆինանսավորման նպատակով՝ 25.0 մլն դրամ,
* Շիրակի մարզի գիտական կազմակերպություններում իրականացվող գիտական թեմաների ֆինանսավորման նպատակով` 11.2 մլն դրամ,
* բարձր արդյունավետությամբ աշխատող երիտասարդ գիտաշխատողներին (մինչև 35 տարեկան) հավելավճարների տրամադրման նպատակով` 18.0 մլն դրամ,
* երկակի նշանակություն ունեցող ու ռազմարդյունաբերական համալիրի հետ առնչվող աշխատանքներ իրականացնող գիտական և գիտատեխնիկական լաբորատորիա­ներին ֆինան­սական աջակցության տրամադրման մրցույթների կազմակերպմանը՝ 87.5 մլն դրամ:
* ՀՀ 2018 թվականի պետական բյուջեի նախագծով, գիտաշխատողների գիտական աստիճանների համար հավելավճարներ տրամադրելու համար, նախատեսվել է 812.4 մլն դրամ` ընթացիկ տարվա 840.3 մլն դրամի դիմաց, կամ 27.9 մլն դրամով պակաս, որը պայմա­նավորված է հաշվարկի հիմքում դրված հավելավճար ստացողների միջինացված թվերից, քանի որ գիտական աստիճան ունեցողների թվաքանակը տարվա կտրվածքով ենթարկվում է փոփոխության, ինչը ամրագրվում է յուրաքանչյուր եռամսյակի ավարտից հետո՝ տվյալ տարվա համար ձևավորելով հստակ ֆինանսավորման գումար: Միջին կտրվածքով հաշվարկվել է հավելավճար 635 գիտության դոկտորների և 1617 գիտության թեկնածուների համար, համապատասխանաբար` ամսական 50.0 հազ. դրամի և 25.0 հազ. դրամի հաշվարկով:

Գիտության բնագավառի ծախսերի համեմատությունը` նախորդ տարվա (2016 թվա­կան) փաստացի և ընթացիկ (2017 թվական) բյուջետային տարվա համար հաստատված համապատասխան ցուցանիշների հետ արտացոլված է սույն բացատրագրի N 13 աղյուսակում:

Հայաստանի Հանրապետության 2018 թվականի պետական բյուջեում ընդգրկելու նպա­տակով գիտական և գիտատեխնիկական գործունեության պետական-նպատակային ծրագրերի ցանկը ներկայացված է սույն բացատրագրի N 7 հավելվածում:

### Սոցիալական պաշտպանություն

*Սոցիալական պաշտպանության* ոլորտի համար նախատեսվող միջոցառումներն ուղղվելու են բնակչության սոցիալական պաշտպանության քաղաքականության հիմնական և գերակա ուղղությունների` պետական կենսաթոշակային ապահովության, սոցիալական աջակցության, աշխատանքի, բնակչության զբաղվածության, ընտանիքի, հաշմանդամների և տարեցների սոցիալական պաշտպանության, փախստականների սոցիալական խնդիրների լուծման, օրենսդրության կատարելագործման ու դրա իրականացման ապահովմանը:

2018 թվականին սոցիալական պաշտպանության ոլորտի ծախսերը կկազմեն 408 681.2 մլն դրամ կամ 2018 թվականի պետական բյուջեի ծախսերը 2017 թվականի հաստատված պետական բյուջեի նկատմամբ նվազում են 334.6 մլն դրամով (2017 թվականին` 409 015.7 մլն դրամ) (ստորև ներկայացված տեքստում համեմատությունը կատարվում է 2017 թվականի հաստատված պետական բյուջեի նկատմամբ):

2018 թվականին նախատեսվում է պահպանել 2017 թվականի համար նախատեսված նվազագույն ամսական աշխատավարձի չափը` 55.0 հազ. դրամ, իսկ ներառյալ եկամտային հարկը, դրոշմանիշային վճարը և կենսաթոշակի կուտակային բաղադրիչի հետ կապված սոցիա­լական վճարների կատարման հետ կապված անհրաժեշտ գումարը` 79.3 հազ. դրամ (հասարա­կական և բարեգործական կազմակերպությունների գծով հաշվարկներում կենսաթոշակի կուտակային բաղադրիչի հետ կապված սոցիալական վճարների կատարման հետ կապված գումարը ներառված չէ):

Էլեկտրաէներգիայի գծով հաշվարկը կատարվել է 1.22 դրամով պակաս կամ 44.98 դրամի չափով 2017 թվականի տարեսկզբի 46.2 դրամի դիմաց:

Սոցիալական պաշտպանության ոլորտի ծախսերը ըստ դասերի բնութագրվում են հետևյալ կերպ.

Վատառողջություն

* «Աշխատողների աշխատանքային պարտավորությունների կատարման հետ կապված խեղման, մասնագիտական հիվանդության և առողջության այլ վնասման հետևանքով պատճառված վնասի փոխհատուցում» ծրագրի գծով նախատեսվում է 81.9 մլն դրամի չափով ծախս (2017 թվականին` 90.2 մլն դրամ): Ծախսերի նվազումը կազմում է 8.4 մլն դրամ, որը պայմանավորված է շահառուների թվի նվազմամբ կամ կանխատեսվում է 409 մարդ 2017 թվականի 450 մարդու դիմաց:
* «Բժշկա-սոցիալական վերականգնման ծառայություններ» ծրագրի գծով նախատեսվում է 111.5 մլն դրամի չափով ծախս (պահպանվել է 2017 թվականի համար նախատեսված չափը): 2018 թվականին անվճար բուժօգնություն ստացողների թիվը կկազմի 500 մարդ` պահպանելով 2017 թվականի մակարդակը:

Անաշխատունակություն

* «Հոգեկան առողջության վերականգնման ծառայություններ»ծրագրի գծով նախատեսվում է 70.1 մլն դրամի չափով ծախս (պահպանվել է 2017 թվականի համար նախատեսված չափը): 2018 թվականին անվճար բուժօգնություն ստացողների թիվը կկազմի 318 մարդ` պահպանելով 2017 թվականի մակարդակը:
* «Հաշմանդամներին պրոթեզաօրթոպեդիկ պարագաներով, վերականգնման, տեխնի­կական միջոցներով ապահովում և դրանց վերանորոգում» ծրագրի գծով նախատեսվում է շուրջ 833.0 մլն դրամի չափով ծախս (2017 թվականին` 856.3 մլն դրամ): Ծախսերի նվազումը կազմում է 23.4 մլն դրամ, որը պայմանավորված է.
* Պրոթեզաօրթոպեդիկ պարագաների քանակների փոփոխությամբ (պրոթեզաօր­թոպեդիկ, վերականգնողական պարագաները տրվում են ՀՀ կառավարության 10.09.2015 թվականի N 1035-Ն որոշմամբ սահմանված ժամկետները լրացած, ինչպես նաև առաջին անգամ դրանց կարիքը ունեցող անձանց):

2018 թվականին նախատեսվում է ձեռքբերել և բաշխել.

ա/ աչքի պրոթեզ 200 հատ` 13.0 մլն դրամ (պահպանվել է 2017 թվականի մակարդակը),

բ/ ձայնաստեղծ սարքեր 100 հատ` 34.5 մլն դրամ (պահպանվել է 2017 թվականի մակարդակը),

գ/ պրոթեզաօրթոպեդիկ և վերականգնողական պարագաներ 9 794 հատ` 780.7 մլն դրամ (2017 թվականի 13 245 դիմաց):

* Լսողական սարքերի ներդիրների (400 հատ` 4.8 մլն դրամի չափով) ներառմամբ (պահպանվել է 2017 թվականի մակարդակը):

Այսպիսով, պրոթեզաօրթոպեդիկ պարագաների ընդհանուր թիվը կանխատեսվում է 10 494 2017 թվականին նախատեսված 13 545 դիմաց:

* «Տեսողությունը կորցրած հաշմանդամների համար հատուկ տառատեսակներով գրքերի տպագրության, տետրերի պատրաստման և «խոսող գրքերի» ձայնագրության ծառայություններ» ծրագրի ծախսը կազ­մում է 9.8 մլն դրամ (2017 թվականին` 10.5 մլն դրամ): Ծախսերի նվազումը կազմում է 0.7 մլն դրամ, որը պայմանավորված է ծրագրով ձեռքբերվելիք Բրայլյան գրքերի թվի նվազմամբ կամ նախատեսվում է 30000 հատ 2017 թվականի 42327 դիմաց: Բացի այդ, պահպանելով 2017 թվականի մակարդակը, նախատեսվում է ձեռք բերել 74400 թերթ ՀԿՄ օրգան ամենամսյա «Բյուլետեն», Բրայլյան տետր` 320 հատ, ձայնագրել 1600 ժամ «Խոսող գիրք»:
* «Մտավոր խնդիրներ ունեցող հաշմանդամ դեռահասների և երիտասարդների ցերեկային խնամքի սոցիալ-վերականգնողական ծառայություններ» ծրագրի ծախսը կազ­մում է 31.4 մլն դրամ (2017 թվականին` 28.1 մլն դրամ): Ծախսերի աճը 3.3 մլն դրամի չափով պայմանավորված է աշխատավարձի նկատմամբ 30% չափով հավելման կիրառմամբ (մտավոր խնդիրներ ունեցող հաշմանդամների սպասարկումը դիտարկելով վնասակար աշխատանք)` էլեկտրաէներգիայի սակագնի նվազման պայմաններում:

2018 թվականին «Փրկություն» ՀԿ կողմից իրականացվող ծրագրի շրջանակում շահառուների միջին տարեկան թիվը կկազմի 50 մարդ, պահպանելով 2017 թվականի համար նախատեսված մակարդակը:

* «Լսողական սարքեր և հաշմանդամի սայլակներ ձեռքբերելու համար հավաստագրերի տրամադրում» ծրագրի ծախսը կազմում է 91.8 մլն դրամ (2017 թվականին` 16.0 մլն դրամ): Ծախսերի աճը 75.8 մլն դրամի չափով պայմանավորված է հաշմանդամների սայլակների և լսողական սարքերի ձեռքբերման նպատակով պետական հավաստագրերի տրամադրումը սույն ծրագրում ներառմամբ:

2018 թվականին նախատեսվում է ՀՀ կառավարության 07.09.2017թ. N 1151-Ն որոշման համաձայն հաշմանդամի սայլակի և լսողական սարքի ձեռքբերման համար տրամադրել հավաս­տագրեր. լսողության խնդիրներ ունեցող 12-18 տարեկան երեխաներին և 18-ից մինչև 29 տարեկան հաշմանդամություն ունեցող անձանց (200 հատ), հաշմանդամություն ունեցող անձանց և տարի­քային կենսաթոշակի իրավունք տվող տարիքը լրացած անձանց` 1100 հատ` 30.0 մլն դրամի չափով (պահպանվել է 2017 թվականի մակարդակը), սայլակներ 450 հատ` 42.8 մլն դրամի չափով (2017 թվականի 600 դիմաց):

* «Հաշմանդամություն ունեցող երեխաների և երիտասարդների սոցիալ-հոգեբանական աջակցություն ցերեկային կենտրոնում» ծրագրով նախատեսվում է ծախս 11.6 մլն դրամի չափով (պահպանվել է 2017 թվականի համար նախատեսված չափը):

2018 թվականին «Լիարժեք կյանք» ՀԿ կողմից իրականացվող ծրագրի շրջանակում շահառուների միջին տարեկան թիվը կկազմի 60 մարդ:

* «Աուտիզմ ունեցող դեռահասներին և երիտասարդներին զբաղվածության և սոցիալ-հոգեբանական ծառայությունների տրամադրում «Իմ ուղին» սոցիալ-աբիլիտացիոն ցերեկային կենտրոնում” ծրագրով նախատեսվում է ծախս 32.8 մլն դրամի չափով (2017 թվականին` 26.7 մլն դրամ): Ծախսերի աճը 6.1 մլն դրամի չափով պայմանավորված է աշխատավարձի նկատմամբ 30% չափով հավելման կիրառմամբ (մտավոր խնդիրներ ունեցող հաշմանդամների սպասարկումը դիտարկելով վնասակար աշխատանք):

2018 թվականին «Աուտիզմ Ազգային Հիմնադրամ» ԲՀԿ կողմից իրականացվող ծրագրի շրջանակում 18 տարին լրացած աուտիզմ ունեցող դեռահասների և երիտասարդների միջին տարեկան թիվը կկազմի 80 մարդ:

Ծերություն

* «Սպայական անձնակազմի և նրանց ընտանիքների անդամների կենսաթոշակներ» ծրագրով նախատեսվում է 24 639.2 մլն դրամի չափով ծախս (2017 թվականին` 24 323.7 մլն դրամ): Ծախսերի աճը 315.5 մլն դրամի չափով պայմանավորված է.

ա/ կենսաթոշակառուների թվաքանակի աճով` 46 մարդով կամ 2018 թվականին կանխա­տեսվում է 30 168 մարդ,

բ/ կենսաթոշակի միջին ամսական չափի ճշտմամբ (68 061 դրամ) 2017 թվականի հաշվար­կային 67 292 դրամի դիմաց:

2018 թվականին նախատեսվում է պահպանել 2017 թվականի համար նախատեսված կենսաթոշակի հիմնական չափը` 16.0 հազ. դրամ և զինծառայության ստաժի մեկ տարվա արժեքը` 1500 դրամ:

* «Շարքային զինծառայողների և նրանց ընտանիքների անդամների կենսաթոշակներ» ծրագրով նախատեսվում է 567.1 մլն դրամի չափով ծախս (2017 թվականին` 634.9 մլն դրամ): Ծախսերի նվազումը 67.8 մլն դրամի չափով պայմանավորված է.

ա/ կենսաթոշակառուների թվաքանակի նվազմամբ կամ կանխատեսվում է 1 918 մարդ 2017 թվականի 2 138 մարդու դիմաց,

բ/ կենսաթոշակի միջին ամսական չափի ճշտմամբ (24 639.9 դրամ) 2017 թվականի հաշվարկային 24 748.4 դրամի դիմաց:

* «Աշխատանքային կենսաթոշակներ» ծրագրով նախատեսվում է 210 470.9 մլն դրամի չափով ծախս (2017 թվականին` 223 469.5 մլն դրամ): Ծախսերի նվազումը 12 998.5 մլն դրամով պայմանավորված է.

ա/ կենսաթոշակառուների թվաքանակի նվազմամբ կամ կանխատեսվում է 445 595 մարդ 2017 թվականի 459 682 մարդու դիմաց,

բ/ կենսաթոշակի միջին ամսական չափի փոփոխությամբ կամ նախատեսվում է 39 361 դրամ 2017 թվականի հաշվարկային 40 511.6 դրամի դիմաց:

2018 թվականին նախատեսվում է պահպանել 2017 թվականի համար նախատեսված կենսաթոշակի հիմնական չափը` 16.0 հազ. դրամ և աշխատանքային ստաժի մեկ տարվա արժեքը` մինչև 10 տարվա ստաժ ունեցողների համար` 800 դրամ, իսկ 10 տարուց ավելի ստաժ ունեցողների համար` 500 դրամ:

* «ՀՀ օրենքներով նշանակված կենսաթոշակներ» ծրագրով նախատեսվում է 2 648.6 մլն դրամի չափով ծախս (2017 թվականին` 2 632.3 մլն դրամ): Ծախսերը աճում են 16.3 մլն դրամով, որը պայմանավորված է.

ա/ կենսաթոշակառուների թվաքանակի աճով կամ կանխատեսվում է 645 մարդ 2017 թվականի համար նախատեսված 623 մարդու դիմաց,

բ/ կենսաթոշակի միջին ամսական չափի ճշտմամբ (342 200.9 դրամ) 2017 թվականի հաշվարկային 352 102.4 դրամի դիմաց:

Այսպիսով, 2018 թվականին կանխատեսվում է ՀՀ օրենքներով նշանակված կենսաթոշակներ հատկացնել. ՀՀ պաշտոնաթող Նախագահներին (2), նախկին դատավորներին (70), նախկին ՀՀ ՍԴ անդամներին (6), նախկին դատախազներին (364), նախկին պատգամավորներին (123), նախկին քննչական և հատուկ քննչական ծառայողներին (45), նախկին «Պետական պաշտոններ զբաղեցնող անձանց վարձատրության մասին» ՀՀ օրենքի N 1 հավելվածով սահմանված պաշտոններում պաշտոնավարած անձանց (24) և պաշտոնեական պարտականությունները կատարելիս զոհված պաշտոնատար անձանց ընտանիքների անդամներին (11):

2018 թվականին նախատեսվում է պահպանել 2017 թվականի համար նախատեսված կենսաթոշակի հիմնական չափը` 14.0 հազ. դրամ և մասնագիտական ստաժի մեկ տարվա արժեքը` 5000 դրամ:

* «Կուտակային կենսաթոշակային համակարգի ներդնում» ծրագրի գծով նախատեսվում է ծախս 42 633.0 մլն դրամի չափով (2017 թվականին` 28 688.1 մլն դրամ): Ծախսերը աճում են 13 944.9 մլն դրամով, որը պայմանավորված է.

ա/ կուտակային համակարգի մասնակիցների թվաքանակի աճով 57.9 հազ. մարդով կամ կանխատեսվում է 219.8 հազ. մարդ 2017 թվականի 161.9 հազ. մարդու դիմաց, այդ թվում.

* աշխատաշուկա համալրողների թվաքանակի աճով 4.3 հազ. մարդով,
* «Կուտակային կենսաթոշակների մասին» ՀՀ օրենքի 81-րդ հոդվածի 1-ին և 3-րդ մասերի համաձայն (ըստ որի սոցիալական վճար կատարելուց հրաժարված անձինք այն կկատարեն սկսած 2018 թվականի հուլիսի 1-ից)` 53.6 հազ. մարդով,

բ/ կուտակային համակարգի մասնակիցների միջին աշխատավարձի 3.9% բնականոն աճով:

* «Ծերության, հաշմանդամության, կերակրողին կորցնելու դեպքում սոցիալական նպաստներ» ծրագրով նախատեսվում է 13 508.5 մլն դրամի չափով ծախս (2017 թվականին` 13 958.5 մլն դրամ): Ծախսերը նվազում են 450.0 մլն դրամով, որը պայմանավորված է.

ա/ նպաստ ստացողների թվաքանակի նվազմամբ կամ կանխատեսվում է 63 177 մարդ 2017 թվականի 65 220 մարդու դիմաց,

բ/ նպաստի միջին ամսական չափի ճշտմամբ (17 818 դրամ) 2017 թվականի հաշվարկային 17 835 դրամի դիմաց:

* «Տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայություններ» ծրագրի գծով նախատեսվում է ծախս 2 148.8 մլն դրամի չափով (2017 թվականին` 2 176.2 մլն դրամ): Ծախսերի նվազումը 27.4 մլն դրամի չափով պայմանավորված է.

ա/ մեկ շահառուի հաշվով մեկ օրվա սննդի գծով ծախսի նվազմամբ կամ կանխատեսվում է 1200 դրամ 2017 թվականի 1300 դրամի դիմաց, արդյունքում ծախսերը նվազում են 44.7 մլն դրամով,

բ/ «Երևանի թիվ 1 տուն-ինտերնատ» ՊՈԱԿ-ի անկողնային հիվանդների համար նախա­տեսված նոր մասնաշենքի շահագործմամբ պայմանավորված առանձին հանրային ծառայու­թյունների գծով (էլեկտրաէներգիա, վառելիք, ջուր) ծախսերի ավելացմամբ 19.5 մլն դրամով,

գ/ էլեկտրաէներգիայի սակագնի նվազմամբ` 2.2 մլն դրամ:

ՀՀ աշխատանքի և սոցիալական հարցերի նախարարության համակարգի հինգ տարեցների և հաշմանդամություն ունեցող 18 տարին լրացած անձանց շուրջօրյա խնամքի բնակչության սոցիալական պաշտպանության հաստատություններում 2018 թվականին կխնամվեն միջին տարեկան 1210 միայնակ ծեր և հաշմանդամ կենսաթոշակառու` պահպանելով 2017 թվականի մակարդակը:

* «Տնային պայմաններում միայնակ տարեցների սոցիալական սպասարկում» ծրագրի գծով նախատեսվում է ծախս 135.2 մլն դրամի չափով (2017 թվականին` 143.8 մլն դրամ): Ծախսերի նվազումը 8.6 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 1450 մարդ 2017 թվականի 1500 դիմաց` էլեկտրաէներգիայի սակագնի նվազման պայմաններում:

2018 թվականին նախատեսվում է Երևան քաղաքում ծառայություն մատուցել ՀՀ աշխատանքի և սոցիալական հարցերի նախարարության համա­կարգի «Միայնակ տարեցների սոցիալական սպա­սարկ­ման կենտրոն» ՊՈԱԿ-ի միջոցով:

* «Հոգեկան առողջության խնդիրներ ունեցող անձանց ցերեկային խնամքի ծառայու­թյուններ» ծրագրի գծով նախատեսվում է ծախս 13.7 մլն դրամի չափով (2017 թվականին` 17.8 մլն դրամ): Ծախսերի նվազումը 4.2 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 20 մարդ 2017 թվականի 30 դիմաց` էլեկտրաէներգիայի սակագնի նվազման պայմաններում:

2018 թվականին նախատեսվում է ծառայություն մատուցել ՀՀ աշխատանքի և սոցիալական հարցերի նախարարության հա­մա­­կարգի ««Ձորակ» հոգեկան առողջության խնդիրներ ունեցող անձանց խնամքի կենտրոն» ՊՈԱԿ-ի միջոցով:

* «ՀՀ մարզերում միայնակ տարեցներին, հաշմանդամներին տնային պայմաններում և տարեցների ցերեկային խնամքի կենտրոններում սոցիալական սպասարկում» ծրագրի գծով նախատեսվում է ծախս 212.9 մլն դրամի չափով (2017 թվականին` 222.7 մլն դրամ): Ծախսերի նվազումը 9.8 մլն դրամի չափով պայմանավորված է.

ա/ շահառուների թվաքանակի նվազմամբ 150 մարդով կամ 2018 թվականին կանխատեսվող շահառուների ընդամենը թիվը կկազմի 3 440 2017 թվականի 3 590 դիմաց, այդ թվում.

* տնային պայմաններում սպասարկվող շահառուների թիվը կանխատեսվում է 1748 2017 թվականի 1898 շահառուի դիմաց, իսկ ցերեկային խնամքի կենտրոններում սպասարկվող սոցիալապես անապահով միայնակ տարեցների թիվը կմնա անփոփոխ (1692 շահառու),
* - կպահպանվի ցերեկային խնամքի կենտրոններում տրվող մեկան­գամյա սննդի գումարի չափը` 144 դրամ:

բ/ շահառուների թվաքանակի նվազմամբ պայմանավորված հաստիքային միավորների թվի նվազմամբ կամ նախատեսվում է 171 2017 թվականի 182 դիմաց:

2018 թվականին նախատեսվում է ծառայություն մատուցել «Առաքելություն Հայաստան» ԲՀԿ-ի միջոցով:

* «Վանաձորի տարեցների տանը խնամվողներին շուրջօրյա խնամք և սոցիալական սպասարկում» ծրագրի գծով նախատեսվում է ծախս 24.0 մլն դրամի չափով (պահպանվել է 2017 թվականի համար նախատեսված չափը):

2018 թվականին «Վանաձորի տարեցների տուն» հիմնադրամի կողմից իրականացվող ծրագրի շրջանակում շահառուների միջին տարեկան թիվը կկազմի 55 մարդ` պահպանելով 2017 թվականի մակարդակը:

* «Հատուկ խմբերին դասված որոշակի կատեգորիայի անձանց կացարանով ապահովման ծառայություններ» ծրագրի գծով նախատեսվում է ծախս 6.7 մլն դրամի չափով: Ծրագրով նախա­տեսվում է ժամանակավոր կացարանով ապահովել հատուկ խմբերին դասված առանձին կատե­գորիայի 57 անձանց (ՀՄՊ վետերաններ, գիտության, կրթության, մշակույթի և այլ բնագավառ­ներում ՀՀ և (կամ) նախկին ՀԽՍՀ պատվավոր կոչում ունեցող անձինք և այլն): Ծրագրի շրջա­նակում նախատեսվում է նաև տրամադրել բժշկական օգնություն և սպասարկում, այդ թվում՝ բուժքրոջ շուրջօրյա հերթապահություն, ինչպես նաև դեղերով ապահովում՝ ըստ բժշկի նշանակ­ման, այն անձանց, ովքեր ընդգրկված չեն ՀՀ օրենսդրությամբ հաստատված՝ անվճար կամ արտոնյալ պայմաններով դեղեր ձեռք բերելու իրավունք ունեցող բնակչության սոցիալական խմբե­րի ցանկում և այլն:

2018 թվականին նախատեսվում է ծառայություն մատուցել ՀՀ աշխատանքի և սոցիալական հարցերի նախարարության համա­կարգի «Միայնակ տարեցների սոցիալական սպա­սարկ­ման կենտրոն» ՊՈԱԿ-ի միջոցով:

* «Մտավոր ու ֆիզիկական սահմանափակումներ ունեցող անձանց շուրջօրյա խնամքի ծառայությունների տրամադրում» ծրագրի գծով նախատեսվում է ծախս 18.5 մլն դրամի չափով: Ծրագրով նախատեսվում է տալ պետական աջակցություն «Ջերմիկ անկյուն» հիմնադրամին (14 աշխատողի աշխատավարձի գծով, ներառյալ եկամտային հարկը և դրոշմանիշային վճարը) 15 մտավոր ու ֆիզիկական սահմանափակումներ ունեցող անձանց շուրջօրյա խնամքի ծառայու­թյուններ մատուցելու նապատակով:
* «Հոգեկան առողջության խնդիրներ ունեցող անձանց շուրջօրյա խնամքի ծառայություն­ների տրամադրում» ծրագրի գծով նախատեսվում է ծախս 12.4 մլն դրամի չափով: Ծրագրով նախատեսվում է տալ պետական աջակցություն «Խնամք» ՀԿ-ին (14 աշխատողի աշխատավարձի գծով, ներառյալ եկամտային հարկը և դրոշմանիշային վճարը) հոգեկան առողջության խնդիրներ ունեցող անձանց շուրջօրյա խնամքի սոցիալ-հոգեբանական ծառայություններ մատուցելու և աշխատանքային թերապիայի տարբեր տեսակների (զբաղմունքների) կազմակերպման նպատակով:

Հարազատին կորցրած անձինք

* «Զոհված՝ հետմահու Հայաստանի ազգային հերոսների և Մարտական խաչ շքանշանով պարգևատրված անձի ընտանիքի անդամներին տրվող պարգևավճար»ծրագրի ծախսը կազմում է 159.0 մլն դրամ (2017 թվականին` 154.8 մլն դրամ): Ծախսերի աճը 4.2 մլն դրամի չափով պայմանավորված է շահառուների թվաքանակի աճով կամ կանխատեսվում է պարգևավճար վճարել 100 մարդու հաշվով (2017 թվականի 97 մարդու դիմաց)` պահպանելով 2017 թվականի համար նախատեսված պարգևավճարների չափերը` Հայաստանի ազգային հերոսի ընտանիքի համար` 250.0 հազ. դրամ, Առաջին աստիճանի Մարտական խաչ շքանշան ունեցող ընտանիքի համար` 150.0 հազ. դրամ և Երկրորդ աստիճանի Մարտական խաչ շքանշան ունեցող ընտանիքի համար` 100.0 հազ. դրամ:
* «Կենսաթոշակառուի, ծերության, հաշմանդամության, կերակրողին կորցնելու դեպքում սոցիալական նպաստառուի մահվան դեպքում տրվող թաղման նպաստ» ծրագրով նախատեսվում է 4 907.2 մլն դրամի չափով ծախս (2017 թվականին` 4 909.0 մլն դրամ): Ծախսերի նվազումը 1.8 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 24 536 2017 թվականի 24 545 դիմաց` պահպանելով հուղարկավորությունը կատարող անձանց տրվող թաղման նպաստի չափը` 200.0 հազ. դրամ:
* «Հասարակության և պետության հանդեպ հատուկ ծառայություններ ունեցած քաղաքացիների մահվան դեպքում հրաժեշտի ծիսակատարության և թաղման կազմակերպում, գերեզմանի բարեկարգման, մահարձանի և հուշատախտակի պատրաստման ու տեղադրման աշխատանքներին աջակցություն» ծրագրով 2018 թվականին նախատեսվում է ծախս 56.0 մլն դրամի չափով 2017 թվականի 59.7 մլն դրամի դիմաց:

Ընտանիքի անդամներ և զավակներ

* «Ընտանիքի կենսամակարդակի բարձրացմանն ուղղված նպաստներ» ծրագրի ծախսը կազմում է 39 498.3 մլն դրամ (պահպանվել է 2017 թվականի համար նախատեսված չափը): 2018 թվականին կպահպանվի ընտանեկան նպաստի միջին ամսական չափը` 31 442.2 դրամ և նպաստառուների թիվը` 104 685 ընտանիք:
* «Մինչև 2 տարեկան երեխայի խնամքի նպաստ» ծրագրով նախատեսվում է 2 841.0 մլն դրամի չափով ծախս (2017 թվականին` 2 866.5 մլն դրամ): Ծախսերը նվազում են 25.5 մլն դրամով, որը պայմանավորված է նպաստ ստացողների թվի նվազմամբ կամ կանխատեսվում է 13 153 մարդ (2017 թվականի 13 271 մարդու դիմաց)` նպաստի ամսական չափի պահպանման պայմաններում՝ 18000 դրամ:
* «Երեխայի ծննդյան միանվագ նպաստ» ծրագրով նախատեսվում է 9 977.3 մլն դրամի չափով ծախս (2017 թվականին` 9 550.7 մլն դրամ): Ծախսերը աճում են 426.6 մլն դրամով, որը պայմանավորված է.
* կանխատեսվող ծնունդների թվի նվազմամբ` 374 մարդով (հաշվարկներում հաշվի է առնվել ՀՀ ԱՎԾ 2014-2016 թվականների փաստացի ծնված երեխաների միջին թվաքանակը` 41795 երեխա) 2017 թվականի 42169 դիմաց:
* կանխատեսվող ծնունդների թվի նկատմամբ երրորդ և ավելի երեխաների տեսակա­րար կշռի աճով (հաշվարկներում հաշվի է առնվել ՀՀ ԱՎԾ 2015-2016 թվականներին փաստացի ընդհանուր ծնված երեխաների նկատմամբ երրորդ և ավելի երեխաների տե­սա­կարար կշիռը): Այսպիսով, կանխատեսվող ընդհանուր ծնունդների թվից երրորդ և ավելի երեխաների թիվը կկազմի 8 100 (կամ 19.38%), այդ թվում երրորդ և չորրորդ` 7 715 (կամ 18.46%), հինգ և ավելի` 385 (կամ 0.92%) 2017 թվականի 7 646 երեխայի դիմաց:

2018 թվականին կպահպանվի 2017 թվականի համար նախատեսված երեխայի ծննդյան միանվագ նպաստի չափերը` առաջին և երկրորդ երեխայի ծննդյան դեպքում` 50.0 հազ. դրամ, երրորդ և չորրորդ երեխայի ծննդյան դեպքում` 1.0 մլն դրամ, հինգ և ավելի երեխայի ծննդյան դեպքում` 1.5 մլն դրամ (երրորդ և ավելի երեխայի ծննդյան դեպքում` ընտանեկան դրամագլխի (կապիտալ) համակարգը):

* «Մայրության նպաստի վճարում» ծրագրով նախատեսվում է 10 253.7 մլն դրամի չափով ծախս (2017 թվականին` 10 432.6 մլն դրամ): Ծախսերը նվազում են 178.9 մլն դրամով, որը պայմանավորված է.

ա/ 28 644 չաշխատող անձանց (2017 թվականի 28 900 անձի դիմաց) տրվելիք մայրության նպաստի (միանվագ շուրջ 127.0 հազ. դրամ) գծով ծախսերի նվազմամբ` 32.5 մլն դրամի չափով (ծախսերի նվազումը պայմանավորված է կանխատեսվող ծնունդների թվի նվազմամբ),

բ/ 2016 թվականի փաստացի կատարողականից ելնելով ծախսերի նվազմամբ 146.4 մլն դրամով:

Միաժամանակ հաշվարկներում հաշվի է առնվել ՀՀ ԱՎԾ 2015-2016 թվականների տարեկան և 2016-2017 թվականների առաջին կիսամյակների հանրապետության միջին աշխատավարձի միջին աճի տոկոսը (2.3%):

* «Երեխաների շուրջօրյա խնամքի ծառայություններ» ծրագրով նախատեսվում է 2 017.3 մլն դրամի չափով ծախս (2017 թվականին` 2 042.3 մլն դրամ): Ծախսերը նվազում են 25.0 մլն դրամով, որը պայմանավորված է.

ա/ մեկ շահառուի հաշվով մեկ օրվա սննդի գծով ծախսի նվազմամբ կամ կանխատեսվում է 1200 դրամ 2017 թվականի 1300 դրամի դիմաց, արդյունքում ծախսերը նվազում են 23.7 մլն դրամով,

բ/ էլեկտրաէներգիայի սակագնի նվազմամբ` 1.3 մլն դրամ:

ՀՀ աշխատանքի և սոցիալական հարցերի նախարարության համակարգի վեց երեխաների շուրջօրյա խնամքի բնակչության սոցիալական պաշտպանության հաստատություններում 2018 թվականին կխնամվեն միջին տարեկան 649 երեխա` պահպանելով 2017 թվականի մակարդակը:

* «Երեխաների շուրջօրյա խնամքի բնակչության սոցիալական պաշտպանության հաստա­տու­թյուն­ներում խնամվող դպրոցական տարիքի երեխաներին դրամական աջակցության տրա­մադրում» ծրագրով նախատեսվում է 5.8 մլն դրամի չափով ծախս (պահպանվել է 2017 թվականի համար նախատեսված չափը): 2018 թվականին նախատեսվում է անձնական մանր ծախսերի համար գումար տրամադրել 191 երեխայի (7-12 տարեկան 88 երեխայի համար ամսական 2000 դրամ և 13-18 տարեկան 103 երեխայի համար ամսական 3000 դրամ) 2017 թվականի 195 երեխայի դիմաց:
* «Երեխաների շուրջօրյա խնամքի բնակչության սոցիալական պաշտպանության հաստատությունների շրջանավարտներին աջակցություն և խորհրդատվություն» ծրագրի ծախսը կազմում է շուրջ 16.0 մլն դրամ (2017 թվականին` 16.03 մլն դրամ): Ծախսերը նվազում են 0.03 մլն դրամով, որը պայմանավորված է էլեկտրաէներգիայի սակագնի նվազմամբ: Ծրագրով նախատես­վում է իրականացնել շահառուների ուսումնասիրություն, անհատական ծրագրերի կազմում, ժամա­նա­կավոր կացարանով ապահովում և այլն:
* «Երեխաների շուրջօրյա խնամքի բնակչության սոցիալական պաշտպանության հաստա­տությունների շրջանավարտներին միանվագ դրամական օգնության տրամադրում» ծրագրի ծախսը կազմում է 0.6 մլն դրամ (պահպանվել է 2017 թվականի համար նախատեսված չափը): Ծրագրի շրջանակներում երեխաների շուրջօրյա խնամքի բնակչության սոցիալական պաշտպանության հաստատությունների շրջանավարտների միանվագ դրամական օգնություն ստացողների թիվը կկազմի 11 շահառու, իսկ միանվագ դրամական օգնության չափը` 50.0 հազ. դրամ:
* «ՀՀ երեխաների շուրջօրյա խնամք և պաշտպանություն իրականացնող հաստատու­թյուն­ներում խնամվող երեխաներին ընտանիքներ վերադարձնելու ծառայություններ (բեռնաթափում)»ծրագրով նախատեսվում է 23.1 մլն դրամի չափով ծախս (2017 թվականին` 22.5 մլն դրամ): Ծախսերը աճում են 0.6 մլն դրամով, որը պայմանավորված է շահառուների թվի ավելացմամբ 20 անձով 2017 թվականի 100 դիմաց` էլեկտրաէներգիայի սակագնի նվազման պայմաններում:
* «Կենսաբանական ընտանիք տեղափոխված երեխաների ընտանիքներին բնաիրային օգնության փաթեթի տրամադրում» ծրագրի գծով նախատեսվում է ծախս 24.5 մլն դրամի չափով (2017 թվականին` 20.4 մլն դրամ): Ծախսերը աճում են 4.1 մլն դրամով, որը պայմանավորված է շահառուների թվի ավելացմամբ 20 անձով 2017 թվականի 100 դիմաց:
* «Սոցիալական հոգածության ցերեկային կենտրոնների երեխաներին սոցիալական ծառայությունների տրամադրում» ծրագրով նախատեսվում է շուրջ 238.0 մլն դրամի չափով ծախս (2017 թվականին` 238.1 մլն դրամ): Ծախսերը նվազում են 0.1 մլն դրամով, որը պայմանավորված է էլեկտրաէներգիայի սակագնի նվազմամբ:

2018 թվականին երեք երեխաների սոցիալական հոգածության ցերեկային կենտրոնների ծառայություններից օգտվողների միջին տարեկան թիվը կկազմի 300 երեխա, իսկ մեկ օրվա սննդի գումարը մեկ շահառուի հաշվով` 580.0 դրամ` պահպանելով 2017 թվականի մակարդակը:

* «Երեխաների գիշերօթիկ խնամքի ծառայություններ» ծրագրով նախատեսվում է 646.1 մլն դրամի չափով ծախս (2017 թվականին` 846.4 մլն դրամ): Ծախսերը նվազում են 200.3 մլն դրամով, որը պայմանավորված է.

ա/ ՀՀ կառավարության 22.09.2017թ. N 1398-Ն որոշման համաձայն` «Կապանի երեխաների խնամքի և պաշտպանության գիշերօթիկ հաստատություն» ՊՈԱԿ վերակազմակերպվել է «Սյունիքի մարզի երեխայի և ընտանիքի աջակցության կենտրոն» հիմնադրամի: Արդյունքում շահառուների թվաքանակը նվազում է 50 մարդով: Միաժամանակ 2018 թվականին նախատեսվում է շահառուների թվաքանակի նվազում ևս 121 երեխայով կամ կանխատեսվում է ընդամենը 450 շահառու (2017 թվականի 621 դիմաց): Դրանով պայմանավորված նվազում են նաև հաստիքային միավորների և այլ փոխկապակցված ծախսերը շուրջ 190.0 մլն դրամով (կանխատեսվող հաստիքային միավորների թիվը կկազմի 367 2017 թվականի 465 դիմաց),

բ/ մեկ շահառուի հաշվով մեկ օրվա սննդի գծով ծախսի նվազմամբ կամ կանխատեսվում է 1200 դրամ 2017 թվականի 1300 դրամի դիմաց, արդյունքում ծախսերը նվազում են 10.0 մլն դրամով,

գ/ էլեկտրաէներգիայի սակագնի նվազմամբ` 0.6 մլն դրամ:

2018 թվականին նախատեսվում է ծառայություն մատուցել ՀՀ աշխատանքի և սոցիալական հարցերի նախարարության համակարգի հինգ գիշերօթիկ խնամքի հաստատությունների միջոցով:

* «Երեխաների խնամքի ցերեկային կենտրոնների կողմից կյանքի դժվար իրավիճակում հայտնված երեխաների սոցիալական հոգածության ծառայություններ» ծրագրի գծով նախատես­վում է ծախս 74.7 մլն դրամի չափով (պահպանվել է 2017 թվականի համար նախատեսված չափը):

2018 թվականին «Հույսի կամուրջ» ՀԿ կողմից իրականացվող ծրագրի շրջանակում շահառուների միջին տարեկան թիվը կկազմի 250 մարդ, պահպանելով 2017 թվականի մակարդակը:

* «Խնամատար ընտանիքում երեխայի խնամքի և դաստիարակության աջակցության տրամադրում» ծրագրի գծով նախատեսվում է ծախս 152.8 մլն դրամի չափով (2017 թվականին` 39.4 մլն դրամ): Ծախսերի աճը 113.4 մլն դրամի չափով պայմանավորված է.

ա/ շահառուների թվաքանակի աճով կամ կանխատեսվող խնամատար ընտանիքների թիվը կկազմի 90 2017 թվականի 23 ընտանիքի դիմաց, իսկ խնամատար ընտանիքներ տեղափոխվող երեխաների թիվը` 94 2017 թվականի 25 երեխայի դիմաց,

բ/ մեկ երեխայի հաշվով տրվող օժանդակության փաթեթի գումարի չափի նվազմամբ (էլեկտրաէներգիայի սակագնի և երեխաների շուրջօրյա խնամքի բնակչության սոցիալական պաշտպանության հաստատություններում սննդի գծով ծախսերի նվազմամբ պայմանավորված) կամ նախատեսվում է 718.9 հազ. դրամ 2017 թվականի 757.5 հազ. դրամի դիմաց:

* «Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» ծրագրի գծով նախատեսվում է ծախս 34.6 մլն դրամի չափով (2017 թվականին` շուրջ 35.0 մլն դրամ): Ծախսերի նվազումը 0.4 մլն դրամի չափով պայմանավորված է.

ա/ մեկ շահառուի հաշվով մեկ օրվա սննդի գծով ծախսի նվազմամբ կամ կանխատեսվում է 1200 դրամ 2017 թվականի 1300 դրամի դիմաց, արդյունքում ծախսերը նվազում են 0.6 մլն դրամով,

բ/ էլեկտրաէներգիայի գծով ծախսերի աճով (սակագնի նվազման պայմաններում)` 0.2 մլն դրամ:

2018 թվականին նախատեսվում է ծառայություն մատուցել ՀՀ աշխատանքի և սոցիալական հարցերի նախարարության համակարգի «Երևանի «Զատիկ» երեխաներին աջակցության կենտրոն» ՊՈԱԿ-ի միջոցով 17 երեխայի համար` պահպանելով 2017 թվականի մակարդակը:

* «Հաշմանդամ երեխաների ցերեկային խնամքի ծառայությունների մատուցում Երևանի Մալաթիա-Սեբաստիա վարչական շրջանի N 92 և Ստեփանավան քաղաքի N 5 ներառական մանկապարտեզներում» ծրագրով նախատեսվում է հատկացնել 38.1 մլն դրամի չափով ծախս (2017 թվականին` 32.2 մլն դրամ): Ծախսերի աճը 5.9 մլն դրամի չափով պայմանավորված է Ստեփանավան քաղաքի N 5 ներառական մանկապարտեզի մասով ծախսի նախատեսմամբ 12 ամսվա կտրվածքով (2017 թվականին նախատեսված 6 ամսվա դիմաց):

2018 թվականին «Երևանի քաղաքապետարանի N 92 մանկապարտեզ» և «Ստեփանավան քաղաքի N 5 մանկապարտեզ» համայնքային ոչ առևտրային կազմակերպությունների միջոցով նախատեսվում է ծառայություն մատուցել միջին տարեկան 44 շահառուի համար:

* «Երեխաների և ընտանիքների աջակցության տրամադրման ծառայություններ» ծրագրով նախատեսվում է 200.0 մլն դրամի չափով ծախս (2017 թվականին` 115.7 մլն դրամ): Ծախսերի աճը 84.3 մլն դրամի չափով պայմանավորված է ՀՀ կառավարության 22.09.2017թ. N 1398-Ն որոշմամբ, որի համաձայն «Կապանի երեխաների խնամքի և պաշտպանության գիշերօթիկ հաստատություն» ՊՈԱԿ վերակազմակերպվել է «Սյունիքի մարզի երեխայի և ընտանիքի աջակցության կենտրոն» հիմնադրամի: Արդյունքում շահառուների թվաքանակը աճում է 150-ով (2017 թվականի 150 դիմաց)` առանձին տնտեսագիտական դասակարգման հոդվածների գծով (այդ թվում էլեկտրաէներգիայի սակագնի) ծախսերի նվազման պայմաններում:

2018 թվականին ՀՀ աշխատանքի և սոցիալական հարցերի նախարարության համա­կարգի երկու հաստատությունների կողմից կսպասարկվի միջին տարեկան 300 երեխա (2017 թվականի 150 դիմաց), մեկ օրվա սննդի գումարը մեկ շահառուի հաշվով կկազմի 386.7 դրամ` պահպանելով 2017 թվականի մակարդակը:

* «ՀՀ քաղաքացիական գործերով վերաքննիչ դատարանի 05-1680 գործով 15.07.2005թ. վճռի համաձայն Հայաստանի Հանրապետության կողմից կերակրողը կորցնելու կապակցությամբ կրած վնասի փոխհատուցում» ծրագրով նախատեսվում է հատկացնել 1.1 մլն դրամի չափով ծախս (պահպանվել է 2017 թվականի համար նախատեսված չափը):
* «ՀՀ քաղաքացիական գործերով վերաքննիչ դատարանի 07-3832 գործով 03.11.2007թ. վճռի համաձայն Հայաստանի Հանրապետության կողմից կերակրողը կորցնելու կապակցությամբ կրած վնասի հատուցում» ծրագրով նախատեսվում է հատկացնել 3.2 մլն դրամի չափով ծախս (պահպանվել է 2017 թվականի համար նախատեսված չափը):
* «Երևան քաղաքի Կենտրոն և Նորք Մարաշ վարչական շրջանների ընդհանուր իրավա­սության 1-ին ատյանի դատարանի 08.06.2012թ. Գործ NԵԴԿ /1247/02/10/ վճռի համաձայն Հայաստանի Հանրապետության կողմից կերակրողը կորցնելու կապակցությամբ կրած վնասի փոխհատուցում» ծրագրով նախատեսվում է հատկացնել 0.4 մլն դրամի չափով ծախս (պահպանվել է 2017 թվականի համար նախատեսված չափը):
* «ՀՀ քաղաքացիական գործերով վերաքննիչ դատարանի գործով վճիռների համաձայն կրած վնասների փոխհատուցում» ծրագրով նախատեսվում է հատկացնել 7.2 մլն դրամի չափով ծախս (պահպանվել է 2017 թվականի համար նախատեսված չափը):
* «Միանվագ սոցիալական ապահովագրության վճարներ ՀՀ պաշտպանության և փրկարարական ծառայության և ՀՀ քննչական կոմիտեում ծառայության ժամանակ հաշմանդամ դարձած զինծառայողներին և զոհված (մահացած) զինծառայողների ու փրկարար ծառայողների ընտանիքներին» ծրագրով նախատեսվում է հատկացնել 420.0 մլն դրամի չափով ծախս (պահպանվել է 2017 թվականի համար նախատեսված չափը):
* «Վարժական հավաքների և զինծառայության և փրկարարական ծառայության ընթացքում մահացած (զոհված) զինծառայողների ու փրկարար ծառայողների հուղարկավորության, գերեզման­ների բարեկարգման, տապանաքարերի պատրաստման և տեղադրման հետ կապված ծախսերի փոխհատուցում» ծրագրով նախատեսվում է հատկացնել 550.0 մլն դրամի չափով ծախս (պահպանվել է 2017 թվականի համար նախատեսված չափը):

Գործազրկություն

* **«Մասնագիտական կողմնորոշման, համակարգի մեթոդաբանության ապահովման և կադրերի վերապատրաստման ծառայություններ»** ծրագրի գծով նախատեսվում է ծախս 22.0 մլն դրա­մի չափով (2017 թվականին` 29.9 մլն դրամ): Ծախսերի նվազումը 7.9 մլն դրամի չափով պայ­մա­նավորված է ծրագրի շրջանակներում վերապատրաստվողների և հաստիքային միավորների թվի և դրանց հետ կապված փոխկապակցված ծախսերի նվազմամբ, արդյունքում 2018 թվականին հաստիքային միավորների թիվը կկազմի 12 2017 թվականի 17 դիմաց (հաշվարկներում հաշվի է առնվել նաև էլեկտրաէներգիայի սակագնի նվազումը):
* «Աշխատաշուկայում անմրցունակ անձանց աշխատանքի տեղավորման դեպքում գործատուին աշխատավարձի մասնակի փոխհատուցում և հաշմանդամություն ունեցող անձին ուղեկցողի համար դրամական օգնության տրամադրում» ծրագրի գծով նախա­տեսվում է ծախս 67.7 մլն դրամի չափով (2017 թվականին` 148.8 մլն դրամ): Ծախսերի նվազումը 81.2 մլն դրամի չափով պայմանավորված է շահառուների թվաքանակի նվազմամբ կամ կանխատեսվող միջին տարեկան թիվը կկազմի 200 և հաշմանդամություն ունեցող անձանց համար ուղեկցողների թիվը` 10 շահառու 2017 թվականի համար նախա­տեսված համապատասխանաբար 218 և 32 դիմաց:
* **«Աշխատաշուկայում անմրցունակ անձանց փոքր ձեռնարկատիրական գործունեության աջակցության տրամադրում»** ծրագրի գծով նախա­տեսվում է ծախս 31.4 մլն դրամի չափով (2017 թվականին` 81.0 մլն դրամ): Ծախսերի նվազումը 49.6 մլն դրամի չափով պայ­մա­նավորված է շահառուների թվաքանակի նվազմամբ կամ կանխատեսվում է 50 շահառու 2017 թվականի համար նախա­տեսված 81 դիմաց:
* **«Աշխատաշուկայում անմրցունակ անձանց փոքր ձեռնարկատիրական գործունեության աջակցության տրամադրում» ծրագրի ուսուցման կազմակերպման և խորհրդատվական ծառայություններ»** ծրագրի գծով նախա­տեսվում է ծախս 10.0 մլն դրամի չափով 2017 թվականի 20.0 մլն դրամի դիմաց:
* **«Գործազուրկների, աշխատանաքից ազատման ռիսկ ունեցող, ինչպես նաև ազատազրկման ձևով պատիժը կրելու ավարտին վեց ամիս մնացած աշխատանք փնտրող անձանց մասնագիտական ուսուցման կազմակերպում»** ծրագրի գծով նախա­տեսվում է ծախս 78.1 մլն դրամի չափով (2017 թվականին` 91.3 մլն դրամ): Ծախսերի նվազումը 13.1 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 856 շահառու 2017 թվականի համար նախա­տեսված 1000 դիմաց:
* **«Գործազուրկին այլ վայրում աշխատանքի տեղավորման աջակցության տրամադրում»** ծրագրի գծով նախատեսվում է ծախս 27.5 մլն դրամի չափով (2017 թվականին` 58.7 մլն դրամ): Ծախսերի նվազումը 31.2 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 22 շահառու 2017 թվականի համար նախա­տեսված 42 դիմաց: Միաժամանակ 2018 թվականին նախատեսվում է ծախս կատարել նաև 2017 թվականի անցողիկ շահառուների համար 11.2 մլն դրամի չափով:
* **«Աշխատանքի տոնավաճառի կազմակերպում»** ծրագրի գծով նախատեսվում է ծախս 7.0 մլն դրամի չափով (2017 թվականին` 7.7 մլն դրամ): Ծախսերի նվազումը 0.7 մլն դրամի չափով պայմանավորված է Երևան քաղաքում և մարզերում կազմակերպվելիք տոնավաճառների թվի նվազմամբ կամ նախատեսվում է 10 2017 թվականի 11 դիմաց:
* **«Ձեռք բերած մասնագիտությամբ մասնագիտական աշխատանքային փորձ ձեռք բե­րե­լու համար գործազուրկներին աջակցության տրամադրում»** ծրագրի գծով նախա­տեսվում է ծախս 163.6 մլն դրամի չափով (2017 թվականին` 160.3 մլն դրամ): Ծախսերի աճը 3.3 մլն դրամի չափով պայմանավորված է շահառուների թվաքանակի աճով կամ կանխատեսվում է 700 մարդ 2017 թվականի 477 դիմաց:
* **«Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրում»** ծրագրով նախատեսվում է հատկացնել 230.3 մլն դրամի չափով ծախս (2017 թվականին` 159.5 մլն դրամ): Ծախսերի աճը 70.8 մլն դրամի չափով պայմանավորված է շահառուների թվաքանակի աճով կամ կանխատեսվում է 1 775 շահառու 2017 թվականի 751 դիմաց:
* **«Գործազուրկների, աշխատանաքից ազատման ռիսկ ունեցող, ինչպես նաև ազատազրկման ձևով պատիժը կրելու ավարտին վեց ամիս մնացած աշխատանք փնտրող անձանց կրթաթոշակի տրամադրում»** ծրագրով նախատեսվում է հատկացնել 70.6 մլն դրամի չափով ծախս (2017 թվականին` 82.5 մլն դրամ): Ծախսերի նվազումը 11.9 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 856 շահառու 2017 թվականի համար նախա­տեսված 1000 դիմաց:
* **«Աշխատաշուկայում անմրցունակ անձանց գործատուներին այցելության համար դրամական օգնության տրամադրում»** ծրագրով նախատեսվում է հատկացնել 32.7 մլն դրամի չափով ծախս (2017 թվականին` 10.2 մլն դրամ): Ծախսերի աճը 22.5 մլն դրամի չափով պայմանավորված է շահառուների թվաքանակի աճով կամ կանխատեսվում է 1 306 շահառու 2017 թվականի համար նախա­տեսված 1 272 դիմաց:
* **«Սեզոնային զբաղվածության խթանման միջոցով գյուղացիական տնտեսությանն աջակցության տրամադրում»** ծրագրով նախատեսվում է հատկացնել 683.5 մլն դրամի չափով ծախս (2017 թվականին` 811.4 մլն դրամ): Ծախսերի նվազումը 127.9 մլն դրամի չափով պայմանավորված է նախատեսվող ծրագրերի թվի նվազմամբ կամ կանխատեսվում է 2 710 շահառու 2017 թվականի համար նախա­տեսված 3 217 դիմաց:
* **«Աշխատաշուկայում անմրցունակ և մասնագիտություն չունեցող երիտասարդ մայրերի համար գործատուի մոտ մասնագիտական ուսուցման կազմակերպում»** ծրագրով նախա­տես­վում է հատկացնել 72.4 մլն դրամի չափով ծախս: Ծրագրով նախատեսվում է աշխատաշուկայում անմրցու­նակ և մասնագիտություն չունեցող 100 երիտասարդ մայրերի աշխատանքային ունակու­թյուն­ների և կարողությունների ձեռքբերման նպատակով գործատուի մոտ կազմակերպել մինչև վեց ամիս տևողությամբ մասնագիտական ուսուցում: Ծրագրի շրջանակներում նախատեսվում է վճա­րել.

ա/ ուսուցանվող անձին ուսուցման ամբողջ ժամանակահատվածի ընթացքում կրթաթոշակ՝ «Նվազագույն ամսական աշխատավարձի մասին» ՀՀ օրենքի 1-ին հոդվածով սահմանված նվազագույն ամսական աշխատավարձի չափով,

բ/ գործատուի մոտ մասնագիտական ուսուցումը կազմակերպող՝ ուսուցանող մասնագետին՝ նրա նախորդ տարվա միջին ամսական աշխատավարձի 20% չափով հավելում, բայց ոչ ավելի, քան «Նվազագույն ամսական աշխատավարձի մասին» ՀՀ օրենքի 1-ին հոդվածով սահմանված նվազագույն ամսական աշխատավարձի չափը,

գ/ մասնագիտական ուսուցումը կազմակերպելու համար պահանջվող նյութական ծախսերը (հումք և աշխատանքի առարկա հանդիսացող այլ նյութեր) հոգալու նպատակով գործատուին վճարել միանվագ 30.0 հազ. դրամ:

* **«Մինչև երեք տարեկան երեխայի խնամքի արձակուրդում գտնվող անձանց՝ երեխայի մինչև երկու տարին լրանալը աշխատանքի վերադառնալու դեպքում, երեխայի խնամքն աշխատանքին զուգահեռ կազմակերպելու համար աջակցության տրամադրում»** ծրագրով նա­խա­տեսվում է հատկացնել 121.0 մլն դրամի չափով ծախս: Ծրագրով նախատեսվում է մինչև երեք տա­րեկան երեխայի խնամքի արձակուրդում գտնվող 200 անձանց մինչև երեխայի երկու տարին լրա­նալը, աշխատանքի վերադառնալու նպատակով, կազմակերպել երեխայի խնամքը դայակի կամ վճարովի հիմունքներով գործող նախադպրոցական հաստատությունում: Այդ նպատակով նախա­տեսվում է ամսական կտրվածքով շահառուին յուրաքանչյուր երեխայի համար վճարել գումար` մինչև մեկ տարեկան երեխայի խնամքի համար՝ վարձավճարի 70% չափով, բայց ոչ ավել, քան «Նվազագույն ամսական աշխատավարձի մասին» ՀՀ օրենքի 1-ին հոդվածով սահմանված նվազագույն ամսական աշխատավարձի չափը:
* **«Հաշմանդամություն ունեցող անձանց ծառայությունների մատուցում զբաղվածության աջակցման կենտրոնում»** ծրագրով նախատեսվում է հատկացնել 9.8 մլն դրամի չափով ծախս: Ծրագրով նախատեսվում է տալ պետական աջակցություն «Հատուկ կարիքներով մարդկանց աջակցության «Ունիսոն» ՀԿ-ին (11 աշխատողի աշխատավարձի գծով, ներառյալ եկամտային հարկը և դրոշմանիշային վճարը) հաշմանդամություն ունեցող անձանց և նրանց ընտանիքներին հոգեբանական (այդ թվում աշխատանքի տեղավորման և աշխատատեղում հարմարմանը նպաստող), իրավաբանական և բազմաթիվ այլ ծառայություններ տրամադրելու նպատակով։

Բնակարանային ապահովում

* «Զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովման և բնակարանային պայմանների բարելավում» ծրագրով 2018 թվականին նախատեսված ծախսը կազմում է 500.0 մլն դրամ (պահպանվել է 2017 թվականի մակարդակը): Ծրագրի շրջանակներում նախատես­վում է լուծել 62 ընտանիքի բնակարանային ապահովման խնդիրը:

Սոցիալական հատուկ արտոնություններ (այլ դասերին չպատկանող)

* «Անօթևան մարդկանց համար ժամանակավոր օթևանի տրամադրման ծառայություններ» ծրագրի գծով նախատեսվում է ծախս 52.6 մլն դրամի չափով (2017 թվականին` 56.6 մլն դրամ): Ծախսերի նվազումը 3.9 մլն դրամի չափով պայմանավորված է էլեկտրաէներգիայի գծով ծախսի չնախատեսմամբ:

2018 թվականին «Հանս Քրիստիան Կոֆոեդ» ՀԿ-ի կողմից իրականացվող ծրագրի շրջանակում շահառուների միջին տարեկան թիվը կկազմի 100 մարդ, իսկ մեկ շահառուի գծով մեկ օրվա սննդի գծով ծախսը` 760.0 դրամ (սնունդը կտրվի օրական երկու անգամ)` պահպանելով 2017 թվականի մակարդակը:

* «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցում» ծրագրի գծով ծախսը կազմում է 1200.0 մլն դրամ (2017 թվականին` 1485.1 մլն դրամ): 2018 թվականին նախատեսվում է փոխհատուցում տրամադրել «Հայաստանի Հանրապետության 2006 թվականի պետական բյուջեի մասին» ՀՀ օրենքի N 8 հավելվածի 4-րդ կետով սահմանված սանդղակին համապատասխան` մինչև 1932 թվականի դեկտեմբերի 31-ը ներառյալ ծնված կամ Հայաստանի Հանրապետության պաշտպանության մարտական գործողությունների մասնակից կամ մարտական գործողությունների հետևանքով չօգտագործվող և հակառակորդի կողմից հողատարածքների գնդակոծման դեպքեր ունեցող` Հայաստանի Հանրապետության սահմանամերձ համայնքներում 2014 թվականի օգոստոսի 1-ի դրությամբ հաշվառված անձանց, ինչպես նաև կառավարության սահմանած այլ սոցիալական խմբերին` կառավարության սահմանած կարգով:
* «Փախստականների սոցիալական խնդիրների լուծման միջոցառումներ» ծրագրի գծով նախատեսվում է ծախս 31.2 մլն դրամի չափով (2017 թվականին` 34.5 մլն դրամ): Ծախսերի նվազումը 3.3 մլն դրամի չափով պայմանավորված է շահառուների թվաքանակի նվազմամբ կամ կանխատեսվում է 725 շահառու 2017 թվականի 850 դիմաց (հաշվարկներում հաշվի է առնվել նաև էլեկտրաէներգիայի սակագնի նվազումը):
* «Փախստականների կեցության խնդիրների լուծման միջոցառումներ» ծրագրի գծով նախատեսվում է ծախս 24.4 մլն դրամի չափով (2017 թվականին` 21.8 մլն դրամ): Ծախսերի աճը 2.7 մլն դրամի չափով պայմանավորված է մեկ հաստիքային միավորի ավելացման հետ կապված ծախսերի աճով 1.2 մլն դրամի չափով, ինչպես նաև առանձին տնտեսագիտական դասակարգման հոդվածների գծով ծախսերի փոփոխությամբ` էլեկտրաէներգիայի սակագնի նվազման պայմաններում:
* «Վետերանների պատվովճարներ» ծրագրի գծով նախատեսվում է ծախս 271.2 մլն դրամի չափով (2017 թվականին` 418.8 մլն դրամ): Ծախսերի նվազումը 147.6 մլն դրամի չափով պայմանավորված է պատվովճար ստացողների թվի նվազմամբ կամ կանխատեսվող շահառուների թիվը կկազմի 452 շահառու (2017 թվականի 698 մարդու դիմաց)` պահպանելով պատվովճարի ամսական չափը` 50 հազ. դրամ:
* «ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998 թ. ՀՕ-258 օրենքի 34.1 հոդվածի 1-ին մասով սահմանված պարգևավճարների տրամադրում» ծրագրի գծով ծախսը կազմում է 11 668.9 մլն դրամ (2017 թվականին` 11 774.7 մլն դրամ): Ծախսերի նվազումը 105.8 մլն դրամի չափով պայմանավորված է պարգևավճար ստացողների թվի փոփոխությամբ կամ կանխատեսվում է 37 652 շահառու 2017 թվականի 38 470 դիմաց, իսկ պարգևավճարի միջին ամսական չափը կկազմի 25.8 հազ. դրամ 2017 թվականի 25.5 հազ. դրամի դիմաց:
* «Սոցիալական բնակարանային ֆոնդի սպասարկման ծառայությունների տրամադրում» ծրագրի գծով նախատեսվում է ծախս 19.9 մլն դրամի չափով (2017 թվականին` 49.7 մլն դրամ): Ծախսերի նվազումը 29.8 մլն դրամի չափով պայմանավորված է ծրագրի միջոցով իրականացված առանձին գործառույթները սոցիալական պաշտպանության ոլորտի այլ կազմակերպությունների միջոցով իրականացնելու հետ, արդյունքում հաստիքային միավորների թիվը կկազմի 14 2017 թվականի 29 դիմաց` էլեկտրաէներգիայի սակագնի նվազման պայմաններում:

Սոցիալական պաշտպանություն (այլ դասերին չպատկանող)

* «Գործադիր իշխանության, պետական կառավարման հանրապետական և տարածքային կառավարման մարմինների պահպանում ՀՀ աշխատանքի և սոցիալական հարցերի նախարարության, ՀՀ աշխատանքի և սոցիալական հարցերի նախարարության սոցիալական ապահովության պետական ծառայության և ՀՀ տարածքային կառավարման և զարգացման նախարարության միգրացիոն պետական ծառայության», «Սոցիալական օգնության ծառայությունների գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորում» և «Համալիր սոցիալական ծառայության տարածքային կենտրոնների աշխատողների այցելության ծախսերի փոխհատուցում» ծրագրերով ծախսերը կազմում են 4 986.8 մլն դրամ 2017 թվականի 4 876.7 մլն դրամի դիմաց (նշված ծրագրերի բացատրագրերը տես պետական կառավարման մարմինների պահպանման ծախսերին վերաբերող հատվածում):
* «Համաշխարհային բանկի աջակցությամբ իրականացվող սոցիալական պաշտպանության ոլորտի վարչարարության երկրորդ ծրագիր» ծրագրով ծախսը կազմում է 2 092.7 մլն դրամ 2017 թվականի 1 385.4 մլն դրամի դիմաց (նշված ծրագրի բացատրագիրը տես նպատակային վարկային ծրագրերին վերաբերող հատվածում):

Սոցիալական ապշտպանությանը տրամադրող օժանդակ ծառայություններ (այլ դասերին չպատկանող)

* «ԲՍՓ ձևաթղթի տպագրության ծառայություններ» ծրագրի գծով նախատեսվում է ծախս 4.2 մլն դրամի չափով (պահպանվել է 2017 թվականի համար նախատեսված չափը): 2018 թվականին նախատեսվում է ձեռք բերել 364 638 հատ ձևաթուղթ:
* «Զոհված՝ հետմահու Հայաստանի ազգային հերոսների և Մարտական խաչ շքանշանով պարգևատրված անձի ընտանիքի անդամներին տրվող պարգևավճարի վճարման հետ կապված ծառայություններ» ծրագրի գծով նախատեսվում է ծախս 1.6 մլն դրամի չափով (2017 թվականին` 1.5 մլն դրամ): Ծախսերի աճը 0.04 մլն դրամի չափով պայմանավորված է պարգևավճարներին ուղղվող ծախսերի փոփոխությամբ:
* «Ընտանիքի կենսամակարդակի բարձրացմանն ուղղված նպաստների վճարման հետ կապված ծառայություններ» ծրագրի գծով նախատեսվում է ծախս շուրջ 395.0 մլն դրամի չափով (2017 թվականին` շուրջ 474.0 մլն դրամ):
* «Մինչև 2 տարեկան երեխայի խնամքի նպաստի վճարման հետ կապված ծառայություն­ներ» ծրագրի գծով նախատեսվում է ծախս 28.4 մլն դրամի չափով (2017 թվականին` 28.7 մլն դրամ): Ծախսերի նվազումը 0.3 մլն դրամի չափով պայմանավորված է նպաստին ուղղվող ծախսերի փոփոխությամբ:
* «ՎՏԲ- Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման վճարման հետ կապված ծառայություններ» ծրագրի գծով նախատեսվում է ծախս 12.0 մլն դրամի չափով (2017 թվականին` 17.8 մլն դրամ): Ծախսերի նվազումը 5.8 մլն դրամի չափով պայմանավորված է փոխհատուցմանն ուղղվող ծախսերի փոփոխությամբ:
* «Կենսաթոշակային ապահովության, ծերության, հաշմանդամության, կերակրողին կորցնելու դեպքում սոցիալական նպաստների, պարգևավճարների, պատվովճարների և այլ ծրագրերի վճարման հետ կապված ծառայություններ» ծրագրի գծով նախատեսվում է ծախս 1439.1 մլն դրամի չափով (2017 թվականին` 1941.1 մլն դրամ): Ծախսերի նվազումը 502.0 մլն դրամի չափով պայմանավորված է կենսաթոշակներին, ծերության, հաշմանդամության, կերակրողին կորցնելու դեպքում սոցիալական նպաստներին, պարգևավճարներին, պատվովճարներին և այլ ծրագրերին ուղղվող ծախսերի փոփոխությամբ:
* «ՍԱՏԳ(Բ) ձևաթղթերի տպագրության ծառայություններ» ծրագրի գծով նախատեսվում է ծախս 9.1 մլն դրամի չափով (2017 թվականին` 10.8 մլն դրամ): Ծախսերի նվազումը 1.7 մլն դրամի չափով պայմանավորված է ձևաթղթերի միավորի գնի նվազմամբ:
* «Մեթոդաբանական ձեռնարկների մշակում, հետազոտությունների անցկացում և սոցիալական ապահովության ոլորտի կադրերի վերապատրաստում» ծրագրի գծով նախատեսվում է ծախս 89.95 մլն դրամի չափով (2017 թվականին 90.0 մլն դրամ): Ծախսերի նվազումը 0.07 մլն դրամի չափով պայմանավորված է էլեկտրաէներգիայի սակագնի նվազմամբ:

2018 թվականին նախատեսվում է ծառայություն մատուցել ՀՀ աշխատանքի և սոցիալական հարցերի նախարարության համա­կարգի «Աշխատանքի և սոցիալական հետազոտությունների ազգային ինստիտուտ» ՊՈԱԿ-ի միջոցով:

* «Հանրային իրազեկման միջոցառումների իրականացում» ծրագրի գծով նախատեսվում է ծախս 21.3 մլն դրամի չափով (պահպանվել է 2017 թվականի մակարդակը):
* «Ժամանակավոր անաշխատունակության դեպքում նպաստի վճարում» ծրագրի գծով նախատեսվում է ծախս 2 501.9 մլն դրամի չափով (2017 թվականին` 2 659.2 մլն դրամ): Ծախսերի նվազումը 157.3 մլն դրամի չափով պայմանավորված է 2016 թվականի փաստացի կատարո­ղականից ելնելով ծախսերի նվազմամբ: Միաժամանակ հաշվարկներում հաշվի է առնվել ՀՀ ԱՎԾ 2015-2016 թվականների տարեկան և 2016-2017 թվականների առաջին կիսամյակների հանրապե­տության միջին աշխատավարձի միջին աճի տոկոսը (2.3%):
* «Ժամանակավոր անաշխատունակության թերթիկների տպագրություն» ծրագրի գծով նախատեսվում է ծախս 11.0 մլն դրամի չափով (պահպանվել է 2017 թվականի մակարդակը):
* «Կենսաթոշակի նշանակման և վճարման համար անհրաժեշտ ձևաթղթերի տպագրու­թյուն» ծրագրի գծով նախատեսվում է ծախս 1.1 մլն դրամի չափով (պահպանվել է 2017 թվականի մակարդակը):
* «Թրաֆիքինգի և շահագործման, բռնության ենթարկված անձանց սոցիալ-հոգեբանական վերականգնողական ծառայություններ» ծրագրի գծով նախատեսվում է ծախս 19.1 մլն դրամի չափով (պահպանվել է 2017 թվականի մակարդակը):

2018 թվականին «Ամքոր» միջազգային ՀԿ կողմից իրականացվող ծրագրի շրջա­նակ­ում շահառուների միջին տարեկան թիվը կկազմի 8 մարդ, պահպանելով 2017 թվականի համար նախատեսված մակարդակը:

* «Զինվորական կենսաթոշակառուների տեղեկատվական համակարգի ներդրման, վարման, սպասարկման և տեղեկատվության տրամադրման ծառայություններ» ծրագրի գծով նախատեսվում է ծախս 7.0 մլն դրամի չափով (պահպանվել է 2017 թվականի համար նախատեսված չափը):
* «Պետական հիմնարկների և կազմակերպությունների աշխատողների սոցիալական փաթեթով ապահովում» ծրագրի ծախսը կազմում է 10 619.5 մլն դրամ (2017 թվա­կանին` 10 923.9 մլն դրամ): 2018 թվականին նախատեսվում է սոցիալական փաթեթով ապահովել պետական հիմնարկների և կազմակերպությունների շուրջ 148.0 հազ. աշխատողի 2017 թվականի շուրջ 151.7 հազ. աշխատողի դիմաց:
* «Կենսաթոշակառուների հաշվառման միասնական տեղեկատվական համակարգի սպասարկման ծառայություններ» ծրագրի ծախսը կազմում է 42.0 մլն դրամ (պահպանվել է 2017 թվականի համար նախատեսված չափը):
* «Սոցիալական ապահովության պետական ծառայության տեղեկատվական ներքին պորտալի սպասարկում» ծրագրի ծախսը կազմում է 18.2 մլն դրամ (պահպանվել է 2017 թվականի համար նախատեսված չափը):
* «Սոցիալական պաշտպանության ոլորտի տեղեկատվական համակարգի սպասարկման (կա­­տարելագործման), շահագործման և տեղեկատվության տրամադրման ծառայություններ» ծրագ­րի գծով նախատեսվում է ծախս 318.2 մլն դրամի չափով (2017 թվա­կանին` 318.4 մլն դրամ): Ծախ­սերի նվազումը 0.2 մլն դրամի չափով պայմանավորված է էլեկտրաէներգիայի սակագնի նվազ­մամբ:

2018 թվականին նախատեսվում է ծառայություն մատուցել ««Նորք» սոցիալական ծառայությունների տեխնոլոգիական և իրազեկման կենտրոն» հիմնադրամի միջոցով:

* «Կենսաթոշակային համակարգի հանրային իրազեկման աշխատանքներ» ծրագրով նախատեսվում է հատկացնել 44.1 մլն դրամի չափով ծախս (պահպանվել է 2017 թվականի համար նախատեսված չափը):

2018 թվականին նախատեսվում է ծառայություն մատուցել ««Նորք» սոցիալական ծառայությունների տեխնոլոգիական և իրազեկման կենտրոն» հիմնադրամի միջոցով:

* «Մարդկանց թրաֆիքինգի (և/կամ) շահագործման զոհերին միանվագ դրամական փոխհատուցման տրամադրում» ծրագրով նախատեսվում է հատկացնել 1.8 մլն դրամի չափով ծախս (պահպանվել է 2017 թվականի համար նախատեսված չափը):
* «ՀՀ տարածքային կառավարման և զարգացման նախարարության միգրացիոն պետական ծառայության ենթակայության «Հատուկ կացարան» ՊՈԱԿ-ում չտեղավորված ապաստան հայցողներին դրամական օգնության տրամադրում» ծրագրի գծով նախատեսվում է ծախս 4.0 մլն դրամի չափով (2017 թվա­կանին` 5.2 մլն դրամ): Ծախսերի նվազումը 1.2 մլն դրամի չափով պայմանավորված է շահառուների թվաքանակի նվազմամբ: 2018 թվականին նախատեսվում է դրամական օգնություն տրամադրել 20 շահառուի 2017 թվականի 25 դիմաց:
* **«Սեզոնային զբաղվածության խթանման միջոցով գյուղացիական տնտեսությանն աջակցության իրականացման ապահովում»** ծրագրի գծով նախատեսվում է ծախս 136.7 մլն դրամի չափով (2017 թվա­կանին` 16.2 մլն դրամ): Ծախսերի աճը 120.5 մլն դրամի չափով պայմանավորված է **«**Սեզոնային զբաղվածության խթանման միջոցով գյուղացիական տնտեսու­թյանն աջակցության տրամադրում» ծրագրի շրջանակներում ակնկալվող գյուղատնտեսական աշխատանքների մեկնարկի և իրականացման համար անհրաժեշտ աջակցությունը (խորհրդատ­վություն, գյուղացիական տնտեսությանն աջակցության գործարար ծրագրի անբաժանելի մաս կազմող՝ կատարման ենթակա աշխատանքների պլան-ժամանակացույցի մշակում, ծրագրի կատարման ընթացքի մոնիթորինգի իրականացում, ինչպես նաև հողօգտագործողի` հարկային գործակալի պարտավորություններից բխող գործառույթների իրականացմանն աջակցություն) **«**Գնումների մասին» ՀՀ օրենքով սահմանված կարգով ընտրված կազմակերպության կողմից իրականացմամբ: 2017 թվականին սույն ծրագրի գծով ծախսը ուղղված էր «Սեզոնային զբաղվածության խթանման միջոցով գյուղացիական տնտեսությանն աջակցության տրամադրում» ծրագրի իրականացման ապահովմանը և կազմում էր 2%:
* «Ապաստան հայցողների հետ հարցազրույց անցկացնելու նպատակով թարգմանչական ծառայությունների ձեռքբերում» ծրագրով նախատեսվում է հատկացնել 2.1 մլն դրամի չափով ծախս: Ծրագրով նախատեսվում է 30 ապաստան հայցողների հետ հարցազրույց անցկացնելու նպատակով կատարել թարգմանչական աշխատանքներ, ապաստան հայցողներին տրամադրել ապաստան հայցողի վկայական, նրանց կողմից ներկայացված փաստաթղթերի, ծագման երկրների վերաբերյալ ինտերնետից ստացված փաստաթղթերի թարգմանություններ:
* «ՀՀ-ում փախստական ճանաչված և ապաստան ստացած անձանց համար քաղաքա­ցիական կողմնորոշման դասընթացների կազմակերպման ծառայություններ» ծրագրով նախատես­վում է հատկացնել 2.3 մլն դրամի չափով ծախս: Ծրագրով նախատեսվում է ՀՀ-ում փախստական ճանաչված և ապաստան ստացած 150 անձանց համար կազմակերպել քաղաքացիական կողմնորոշման դասընթացներ:
* «ՀՀ-ում փախստական ճանաչված և ապաստան ստացած անձանց համար վարձակալությամբ բնակարանների ձեռք բերման նպատակով փոխհատուցում» ծրագրով նախատեսվում է հատկացնել 13.5 մլն դրամի չափով ծախս: Ծրագրով նախատեսվում է ՀՀ-ում փախստական ճանաչված և ապաստան ստացած անձանց (25 ընտանիք) տրամադրել փոխհատուցում մինչև ինն ամիս տևողությամբ բնակարաններ վարձակալելու համար:

Սոցիալական պաշտպանության ոլորտի ծախսերի համեմատությունը` 2016 թվականի փաստացի, 2017 թվականի հաստատված պետական բյուջեի նկատմամբ և 2018 թվականի բյուջետային տարվա հաստատված համապատասխան ցուցանիշների հետ, արտացոլված են սույն բացատրագրի N 14 աղյուսակում:

Զբաղվածության կարգավորման 2018 թվականի պետական ծրագիրը, երեխայի իրավունք­ների պաշտպանության 2018 թվականի տարեկան ծրագիրը, հաշմանդամություն ունեցող անձանց սոցիալական ներառման 2018 թվականի տարեկան ծրագիրը արտացոլված են սույն բացատրագրի համապատասխանաբար NN 4-րդ, 5-րդ և 6-րդ հավելվածներում:

Սոցիալական պաշտպանության ոլորտի պետական ոչ առևտրային կազմակերպությունների 2018 թվականի ֆինանսատնտեսական գործունեության ծրագրային ցուցանիշներն արտացոլված են սույն բացատրագրի NN 20-4.1 և 20-4.2 աղյուսակներում:

Միաժամանակ սոցիալական ապահովության ոլորտում նախատեսվում է շարունակել և իրականացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագիրը.

* Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ ծրագիր

Ծրագրի նպատակներն են`

* Բարելավել սոցիալական պաշտպանության ծառայությունների տրամադրումը,
* Հզորացնել սոցիալական պաշտպանության նպաստներ վճարող և ծառայություններ տրամադրող մարմինների վերլուծական, մշտադիտարկման և գնահատման գործառույթները:

Ծրագիրը բաղկացած է հետևյալ բաղադրիչներից.

* Համալիր սոցիալական պաշտպանության ծառայությունների տրամադրման ընդլայնում:
* Աջակցություն զբաղվածության նոր ռազմավարության իրականացմանը:
* Կենսաթոշակային համակարգի արդիականացում:
* Աշխատանքի և սոցիալական հարցերի նախարարության վերլուծական կարողություն­ների և մշտադիտարկման ու գնահատման համակարգերի հզորացում:
* Ծրագրի կառավարում:

Նշված ծրագրի շրջանակներում 2018 թվականին նախատեսված է 2,092.7 մլն դրամ, այդ թվում վարկային միջոցներ` 1,730.2 մլն դրամ, ՀՀ կառավարության համաֆինանսավորում` 362.5 մլն դրամ:

Սոցիալական պաշտպանության ոլորտի ծախսերի համեմատությունը` 2016 թվականի փաստացի, 2017 թվականի հաստատված պետական բյուջեի նկատմամբ և 2018 թվականի բյուջետային տարվա հաստատված համապատասխան ցուցանիշների հետ, արտացոլված են սույն բացատրագրի N 14 աղյուսակում:

Զբաղվածության կարգավորման 2018 թվականի պետական ծրագիրը, երեխայի իրավունքների պաշտպանության 2018 թվականի տարեկան ծրագիրը, հաշմանդամություն ունեցող անձանց սոցիալական պաշտպանության 2018 թվականի տարեկան ծրագիրը արտացոլված են սույն բացատրագրի համապատասխանաբար NN 4-րդ, 5-րդ և 6-րդ հավելվածներում:

### Գյուղատնտեսություն

Գյուղատնտեսության ոլորտի համար Նախագծով նախատեսվում է հատկացնել 19,728.6 մլն դրամ` ՀՀ 2017 թվականի պետական բյուջեով հաս­տատ­ված 14,271.5 մլն դրամի դիմաց: ՀՀ 2017 թվականի պետական բյուջեի համա­պատասխան ցուցանիշի նկատմամբ ծախսերի ավելացումը կազմում է 5,457.1 մլն դրամ կամ 38.2 տոկոս: Ծախսերի աճը հիմնականում պայմանավորված է գյուղատնտեսության ոլորտում պետական աջակցության (այդ թվում սուբսիդավորման) ծրագրերի ավելացմամբ:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* «Հողերի ագրոքիմիական հետազոտության և բերրիության բարձրացման միջոցա­ռումներ» ծրագրի համար Նախագծով նախատեսվում է հատկացնել 79.3 մլն դրամ` ՀՀ 2017 թվականի պետական բյուջեով հաստատված 66.1 մլն դրամի դիմաց կամ 13.2 մլն դրամով ավել: Ավելացումը պայմանավորված է ԱԱՀ-ի գծով ծախսերի ֆինանսավորմամբ:

Ծրագրի իրականացումն ուղղված է հողերի բերրիության պահպանման և բարձրացման ընդհանուր նպատակի կատարմանը՝ պարարտանյութերի խնայողաբար, արդյունավետ և էկոլոգիապես անվտանգ օգտագործման միջոցով։

Ծրագրի շրջանակներում նախատեսվում է իրականացնել գյուղատնտեսական նշա­նա­կության հողատարածությունների ագրոքիմիական դաշտային հետազոտություններ, հողան­մուշների լաբորատոր փորձաքննություններ, համայնքներում ագրո­քիմիական քարտեզների և մշակաբույսերի պարարտացման գիտականորեն հիմնա­վորված երաշխավորագրերի կազմման աշխատանքներ:

* «Անասնաբուժասանիտարիայի և բուսասանի­տա­րիայի ծառայությունների մատուցում» ծրագրի համար Նախագծով նախատեսվում է հատկացնել 152.7 մլն դրամ` ՀՀ 2017 թվականի պետական բյուջեով հաստատված 129.6 մլն դրամի դիմաց կամ 123.1 մլն դրամով ավել, որը պայմանավորված է ԱԱՀ-ի գծով ծախսերի ֆինանսավորմամբ:

Ծրագիրը նպատակաուղղված է բույսերի առավել վնասակար օրգանիզմների տարածման արեալը ճշտելու և նոր օջախներ հայտնաբերելու հետազոտությունների ու թվով 502 համայնք­ներում գյուղատնտեսական կենդանիների հիվանդությունների կանխարգելիչ միջոցառումների իրակա­նացմանը:

* «Բույսերի պաշտպանության միջոցառումներ» ծրագրի համար Նախագծով նախատես­վում է հատկացնել 84.7 մլն դրամ` ՀՀ 2017 թվականի պետական բյուջեով հաստատ­ված գումարի չափով:

Ծրագրի շրջանակներում նախատեսվում է իրականացնել հանրապետությունում առավել զանգվածային տարածված և վտանգավոր օրգանիզմների դեմ բույսերի պաշտպանության միջո­ցառումներ, այդ թվում պայքար մկնանման կրծողների և մորեխների, ինչպես նաև անտառի վնա­սա­կար օրգանիզմների դեմ:

* «Սերմերի որակի ստուգման և պետական սորտափորձարկման միջոցառումներ» ծրագրի համար Նախագծով նախատեսվում է հատ­կաց­նել 47.1 մլն դրամ` ՀՀ 2017 թվականի պետական բյուջեով հաստատ­ված գումարի չափով:

Ծրագրի իրականացումը հնարավորություն կտա ստանալ բարձրորակ, հիվանդություն­ներից և վնասատուներից զերծ սերմեր և տնկանյութ: Ծրագրի շրջանակներում նախա­տես­վում է իրականացնել սելեկցիոն նվաճումների պաշտպանության ապահովում, բույսերի սորտային կազմի ընդլայնում, ցանքատարածությունների ֆիտոսանիտարական վիճակի վատթարացման, հիվանդությունների, մոլախոտերի և վնասատուների զանգվածային բազմացման կան­խար­գե­լում:

* «Գյուղական խորհրդատվական ծառայություններ» ծրագրի համար Նախագծով նախա­տեսվում է հատկացնել 410.5 մլն դրամ` ՀՀ 2017 թվականի պետական բյուջեով հաստատված 360.4 մլն դրամի դիմաց կամ 50.1 մլն դրամով ավել, որը պայմանավորված է ԱԱՀ-ի գծով ծախսերի ֆինանսավորմամբ:

Ծրագրի իրականացումը կնպաստի գյուղատնտեսության ոլորտում կայուն խորհրդատ­վական համակարգի ձևավորմանը, գյուղմթերքների արտադրության ծավալների և որակի, գյուղատնտեսական արտադրանքի իրացվելիության մակարդակի բարձրացմանը և ֆերմերների եկամուտների ավելացմանը:

* Գյուղատնտեսական կենդանիների պատվաստում ծրագրի համար Նախագծով նախա­տեսվում է հատկացնել 1,348.0 մլն դրամ` ՀՀ 2017 թվականի պետական բյուջեով հաստատված 1,050.0 մլն դրամի դիմաց կամ 297.9 մլն դրամով ավել: Ավելացումը պայմանավորված է ծրագրում ընդգրկված վարակիչ հիվանդությունների թվաքանակի ավելացմամբ և ԱԱՀ-ի գծով ծախսերի ֆինանսավորմամբ:

Ծրագիրն ուղղված է անասնահամաճարակային կայուն իրավիճակ ստեղծելու և պահ­պանելու նպատակով կենդանիների վարակիչ հիվանդությունների, այդ թվում կենդա­նիների և մարդու համար ընդհանուր վարակիչ հիվանդությունների (դաբաղ, սիբիրախտ, նոդուլյար մաշկաբորբ, խոզերի ժանտախտ, բրադզոտ, պաստերելյոզ, բրուցելյոզ, տուբերկուլյոզ, լեյկոզ, խշխշան պալար (էմկար), թռչունների կեղծ ժանտախտ և մեղուների վարրոատոզ) կանխար­գելմանն ու վերաց­մանն ուղղված միջոցառումների իրականացման համար կենսապատրաս­տուկների ձեռքբերմանը և անասնա­բուժական մասնագետների վարձատրությանը:

* Գյուղատնտեսության ոլորտին տրամադրվող վարկերի տոկոսադրույքների սուբսի­դավորում ծրագրի համար Նախագծով նախատեսվում է հատկացնել 2,030.9 մլն դրամ` ՀՀ 2017 թվականի պետական բյուջեով հաստատված 1,163.0 մլն դրամի դիմաց կամ 867.9 մլն դրամով ավել: Ավելացումը պայմանավորված է տրամադրվող վարկերի տոկոսադրույքների նախորդ տարիների 6 տոկոսային կետին զուգահեռ նաև 9-11 տոկոսային կետի չափով սուբսիդավորելու հանգամանքով:

Ծրագիրն ուղղված է գյուղական համայնքներում գյուղատնտեսության համար առաջ­նահերթ համարվող ոլորտներում զբաղված ֆիզիկական և իրավաբանական անձանց տրա­մադրվող վարկերի տոկոսադրույքի մասնակի սուբսիդավորման միջոցով վարկավորման մատ­չելիության մակարդակի բարձրացմանը:

* Պետական աջակցություն գյուղատնտեսական հողօգտագործողներին մատչելի գներով պարարտանյութերի ձեռքբերման համար ծրագրի համար Նախագծով նախատեսվում է հատկացնել 443.3 մլն դրամ` ՀՀ 2017 թվականի պետական բյուջեով հաստատված 2,110.0 մլն դրամի դիմաց կամ 1666.7 մլն դրամով պակաս: Նվազեցումը պայմանավորված է ծրագրի նա­խորդ տարիների փաստացի կատարողականով, ինչպես նաև ծրագրի շրջանակներում մատա­կարարվող պարարտանյութերի տեսականու (մասնավորապես` ազոտական պարարտանյութի) նվազեցմամբ:

Հողօգտագործողներին մատչելի գնով ֆոսֆորական և կալիումական պարարտանյութերի ձեռքբերման նպատակով պետական աջակցության ծրագրի հիմնական նպատակն է գյուղատնտե­սության մեջ օգտագործվող հիմնական նյութական միջոցների գների սուբսիդա­վոր­ման միջոցով հողօգտագործողներին մատչելի գնով անհրաժեշտ պարար­տան­յութերի ձեռք­բերման հարցում աջակցելը և հողերի արդյունավետ օգտագործման ու գյուղատն­տե­սական մթերքների արտադրության ծավալների ավելացման միջոցով գյուղացիական տնտեսություն­ների եկամուտների բարձրացմանը նպաստելը:

Ծրագրի շրջանակներում նախատեսվում է ձեռք բերել և գյուղացիական տնտեսություններին բաշխել 1500-ական տոննա ֆոսֆորական և կալիումական պարարատանյութ:

* Անտառպահպանական ծառայություններ ծրագրի համար Նախագծով նախատեսվում է հատկացնել 1,981.2 մլն դրամ՝ ՀՀ 2017 թվականի պետական բյուջեով հաստատված 1,188.9 մլն դրամի դիմաց կամ 792.3 մլն դրամով ավել: Ավելացումը պայմանավորված է ծրագրում լրացուցիչ միջոցառման (անտառկառավարման պլանների կազմում) նախատեսմամբ և ԱԱՀ-ի գծով ծախսերի ֆինանսավորմամբ:

Ծրագրի նպատակն է «Հայանտառ» ՊՈԱԿ-ի տնօրինությանը հանձնված 342.4 հազ. հեկտար տարածքի վրա իրականացնել անտառտնտեսվարում:

* Անտառային պետական մոնիտորինգի իրականացում ծրագրի համար Նախագծով նախատեսվում է հատկացնել 53.3 մլն դրամ՝ ՀՀ 2017 թվականի պետական բյուջեով հաստատ­ված գումարի չափով:

Ծրագիրն ուղղված է ապօրինի հատումների ու բնափայտի տեղափոխման, իրացման, անտառածածկ տարածքների և բնափայտի պաշարների, անտառների և անտառային հողերի քանակական ու որակական փոփոխու­թյունների, անտառային հրդեհների, հիվանդություններ և վնասատուների տարածվածության և այլ բացասական գործողությունների կանխարգելման աշխատանքներին:

* «Հայաստանի Հանրապետությունում գյուղատնտեսական տեխնիկայի ֆինանսական վարձակալության` լիզինգի պետական աջակցություն» ծրագրի համար Նախագծով նախատեսվում է հատկացնել 270.0 մլն դրամ:

Ծրագրի նպատակը գյուղատնտեսությունում տնտեսավարողներին մատչելի պայմաններով, մասնավորապես լիզինգային մեխանիզմների կիրառմամբ գյուղատնտեսական տեխնիկայի մատա­կարարումն է, արդյունքում՝ գյուղատնտեսական հողատեսքերի արդյունավետ օգտագործ­ման և ապրանքային արտադրության կազմակերպման համար նպաստավոր պայմանների ստեղծումը:

* «Կաթիլային ոռոգման համակարգերի ներդրման համար տրամադրվող վարկերի տոկոսադրույքների սուբսիդավորում» ծրագրի համար Նախագծով նախատեսվում է հատկաց­նել 114.7 մլն դրամ:

Ծրագրի նպատակը Կաթիլային ոռոգման համակարգերի ներդրման համար գյուղատնտե­սությունում տնտեսավարողներին տրամադրվող վարկերի տոկոսադրույքների սուբսիդավորումն է` արդյունքում բարձրարժեք մշակաբույսերով զբաղեցված հողատարածքներում ոռոգման արդյու­նավետ եղանակների ներդրման խթանումը, ջրային ռեսուրսների արդյունավետ օգտագործումը և հողօգտագործողների եկամուտների աճի ապահովումը:

* «Գյուղատնտեսական հումքի մթերումների (գնումների) նպատակով ագրովերամշակ­ման ոլորտին տրամադրվող վարկերի տոկոսադրույքների սուբսիդավորում» ծրագրի համար Նախագծով նախատեսվում է հատկացնել 998.9 մլն դրամ:

Ծրագրի նպատակը գյուղատնտեսական մթերքներ վերամշակող արդյունաբերության ոլորտում զբաղված իրավաբանական անձանց պտուղբանջարեղենի և խաղողի մթերումների նպատակով տրամադրվող նպատակային վարկերի տոկոսադրույքի մասնակի սուբսիդավորման միջոցով վարկավորման մատչելիության բարձրացումն է, որի արդյունքում կապահովվի գյուղատնտեսական մթերքների գնման դիմաց գյուղացիական տնտեսություններին կատարվող վճարումների ժամանակին կատարումը, կբարձրանա գյուղատնտեսական մթերքների վերամ­շակումից ստացվող արտադրանքի մրցունակության մակարդակը, որի արդյունքում կավելանան գյուղատնտեսական մթերքների վերամշակումից ստացվող արտադրանքի արտադրության ու արտահանման ծավալները, կաճի հանրապետության մշակող արդյունաբերության արտադրանքի արտադրության ծավալում ագրովերամշակման արտադրության արտադրանքի մասնաբաժինը::

* «Հայաստանի Հանրապետության գյուղատնտեսությունում հակակարկտային ցանցերի ներդրման համար տրամադրվող վարկերի տոկոսադրույքների սուբսիդավորում» ծրագրի համար Նախագծով նախատեսվում է հատկացնել 700.6 մլն դրամ:

Ծրագրի նպատակը մատչելի պայմաններով, մասնավորապես` նպատակային վարկերի տոկոսադրույքի սուբսիդավորման մեխանիզմների կիրառմամբ գյուղատնտեսությունում տնտեսա­վարողների կողմից կարկտապաշտպան ցանցերի ներդրմանը նպաստելն է, արդյունքում` պտղատու և խաղողի այգիների կարկուտից արդյունավետ պաշտպանությունը, տնտեսա­վարողների եկամուտների պահպանումն ու այգեգործության արդյունավետության բարձրացումը:

* «Գյուղատնտեսության ոլորտում ապահովագրական համակարգի ներդրման փորձարկման ծրագրի իրականացման համար պետական աջակցություն» ծրագրի համար Նախագծով նախատեսվում է հատկացնել 885.0 մլն դրամ:

Ծրագրի հիմնական նպատակը ապահովա­գրական համակարգի աստիճանական ներդրման նախադրյալների ստեղծումը և ապահովա­գրական համակարգի ներդրման հիմնական մոտեցում­ների հստակեցումն է: Ծրագիրը նախատեսվում է իրականացնել պետական աջակցությամբ, որի շրջանակներում մասնակի կսուբսիդավորվի փորձնական ծրագրին մասնակից տնտեսավարող­ների ապահովագրավճարը և կցուցաբերվի կազմակերպական աջակցություն:

* «Պետական աջակցություն Հայաստանի Հանրապետության խաղողագործության և գինեգործության ոլորտներում վարվող պետական քաղաքականության ու զարգացման ծրագրերի իրականացմանը» ծրագրի համար Նախագծով նախատեսվում է հատկացնել 300.0 մլն դրամ:

Ծրագրի հիմնական նպատակներն են գինեգործական արտադրանքի որակի բարելավումը, հայկական գինու ճանաչելիության բարձրացումն ինչպես արտերկրում այնպես էլ երկրի ներսում, վաճառքի ծավալների ընդլայնումը ներքին շուկայում, արտահանման ծավալների ավելացումը։

* «Հայաստանի Հանրապետությունում ժամանակակից տեխնոլոգիաներով մշակվող ինտենսիվ պտղատու այգիների հիմնման համար վարկային տոկոսադրույքների սուբսիդա­վորում» ծրագրի համար Նախագծով նախատեսվում է հատկացնել 398.9 մլն դրամ:

Ծրագրի նպատակը մատչելի նպատակային վարկերի տրամադրման միջոցով ինտենսիվ պտղատու և հատապտղատու այգետնկումների խթանմամբ հանրապետությունում պտղաբուծու­թյան զարգացումն է, պտղի և հատապտղի արտադրության ծավալների ավելացումը, ներմուծման փոխարինումը և արտահանման ծավալների ավելացումը:

* «Հայաստանի Հանրապետությունում հացահատիկային և հատիկաընդեղեն որոշ մշակաբույսերի տեղական սերմնաբուծության և սերմնարտադրության զարգացում» ծրագրի համար Նախագծով նախատեսվում է հատկացնել 117.8 մլն դրամ:

Ծրագրի նպատակը հանրապետության տարածքում աշնանացան ցորենի, հնդկացորենի, ոլոռի, ոսպի և սիսեռի սերմնաբուծության ու սերմարտադրության զարգացումն է, որի արդյուն­քում հնարավորություն կընձեռվի պետական ու մասնավոր սերմնաբուծական կազմակերպու­թյուն­ների միջոցով ավելացնել հանրապետության տարածքում արտադրված, բարձր որակ ապա­հովող սերմնանյութի արտադրության ծավալները և բարձրացնել սերմնանյութով ինքնաբա­վության մակարդակը:

* «Գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի, բույսերի կարանտինի, գյուղմշակաբույսերի և բույսերի պաշտպանության միջոցների լաբորատոր փորձաքննությունների իրակա­նացում» ծրագրի համար Նախագծով նախատեսվում է հատ­կացնել 272.3 մլն դրամ` ՀՀ 2017 թվականի պետական բյուջեով հաստատված 270.2 մլն դրամի դիմաց կամ 2.1 մլն դրամով ավել, որը պայմանավորված է ծրագիրն իրականացնող «Հանրապետական անասնաբուժասանիտարական և բուսասանիտարական լաբորատոր ծառայությունների կենտրոն» ՊՈԱԿ-ի կենտրոնական լաբորատորիայի և մարզային կառույցների աշխատանքների նախատեսվող օպտիմալացմամբ, ԱԱՀ-ի գծով ծախսերի ֆինանսավորմամբ և ՀՀ ԳՆ սննդամթերքի անվտանգության պետական ծառայության հատուկ վտանգավոր ախտածինների ռեֆերենս լաբորատորիայի մասնաշենքի պահպանման ծախսերի ավելացմամբ:

Ծրագրի իրականացման նպատակն է կենդանիների վարակիչ հիվանդությունների համաճա­րակային վիճակի բարելավումը, մարդու և կենդանիների համար ընդհանուր հիվան­դություններից բնակչության պահպանումը։

Ծրագրի շրջանակներում նախատեսվում է գյուղատնտեսական կենդանիների հիվանդու­թյունների և վարակամերժության աստիճանի որոշմանն ուղղված լաբորատոր փորձաքն­նու­թյունների իրականացում, բույսերի կարանտին, առավել վտանգավոր վնասակար օրգանիզմների և թաքնված վարակի հայտնաբերում, բույսերի պաշտպանության միջոցների ազդող նյութի որոշման նպատակով փորձաքննությունների իրականացում, ինչպես նաև ռեակտիվների, ախտահանիչների և այլ միջոցների պահպանում ու բաշխում:

* Կենդանական ծագման մթերքում մնացորդային նյութերի հսկողության մոնիթորինգ ծրագրի համար Նախագծով նախատեսվում է հատկացնել 116.0 մլն դրամ՝ ՀՀ 2017 թվականի պետական բյուջեով հաստատ­ված 30.0 մլն դրամի դիմաց կամ 86.0 մլն դրամով ավել, որը պայմանավորված է նախորդ տարիներին իրականացվող մեղրի և ձկան մեջ մնացորդային նյութերի հսկողության հետ միասին կաթի և խոշոր եղջերավոր կենդանիների, խոզի, թռչնի մսի մեջ մնացորդային նյութերի հսկողության իրականացման նախատեսմամբ:

Ծրագրի նպատակն է մացորդային նյութերի հսկողության իրականացում ձկան, մեղրի, կաթի և խոշոր եղջերավոր կենդանիների, խոզի, թռչնի մսի մեջ, որը կբացահայտի և կհավաստի, որ նշված կենդանական ծագում ունեցող մթերքները պարունակում են կամ չեն պարունակում արգելված նյութեր կամ հայտնաբերված նյութերի պարունակությունը չի գերազանցում ՀՀ օրենդրությամբ սահմանված առավելագույն թույլատրելի մնացորդային քանակների սահմանաչափերը:

* «Բուսասանիտարական համակարգի բարելավման և մասնագիտական գիտելիքների բարձրացման աջակցություն» ծրագրի համար Նախագծով նախատեսվում է հատկացնել 4.3 մլն դրամ:

Ծրագրի շրջանակներում նախատեսվում է իրականացնել կարանտին վնասակար օրգանիզմների հայտնաբերման և դրանց դեմ պայքարի միջոցառումների իրականացման մեթոդական ուղեցույցների մշակում և տպագրում, ինչպես նաև բուսասանիտարիայի տեսուչների համար վերապատրաստման դասընթացների կազմակերպում:

* «Սննդամթերքի լաբորատոր փորձաքննություններ» ծրագրի համար Նախագծով նախատեսվում է հատկացնել 10.0 մլն դրամ:

Ծրագրով նախատեսվում է սնդամթերքի անվտանգության և որակի ապահովման բնագա­վառներում միջազգային չափորոշիչների պահանջներին համապատասխան ունենալ հնարավո­րություն իրականացնելու լաբորատոր փորձաքննություններ, բնակչությանն անասնաբու­ժա­սա­նի­տարական, ինչպես նաև տեխնիկական կանոնակարգերով և նորմատիվ իրավական այլ ակտե­րով սահմանված պահանջների տեսակետից անվտանգ ու բարձորակ սննդամթերքով և հումքով ապահովում, սննդի շղթայի փուլերում վտանգավոր սննդամթերքի հայտնաբերում, դրա հետագա իրացման կանխում և սահմանված կարգով օգտահանում կամ ոչնչացում:

* «Հայաստանի Հանրապետությունում մանր եղջերավոր կենդանիների ժանտախտ հիվանդության շճահետազոտության ծրագրի իրականացում» ծրագրի համար Նախագծով նախատեսվում է հատկացնել 15.0 մլն դրամ:

Ծրագրի նպատակն է Հայաստանի Հանրապետությունում մանր եղջերավոր կենդանիների ժանտախտ հիվանդության դեմ պատվաստումների որակի և շճաբանական հետազոտությունների վրա հիմնված հիվանդության հնարավոր ներթափանցման ռիսկերի գնահատումը:

* «Բուսական ծագման մթերքներում պեստիցիդների, նիտրատների, ծանր մետաղների և գենետիկորեն ձևափոխված օրգանիզմների մնացորդների մոնիթորինգ» ծրագրի համար Նախագծով նախատեսվում է հատկացնել 45.8 մլն դրամ:

Ծրագրի նպատակն է մոնիթորինգի ենթարկել Հայաստանի Հանրապետությունում ար­տադր­վող, ինչպես նաև Հայաստանի Հանրապետություն ներմուծվող բուսական ծագման մթեր­քում պեստիցիդների, նիտրատների և ծանր մետաղների մնացորդային քանակները՝ հավաս­տելու, որ ինչպես ներմուծված, այնպես էլ տեղական արտադրության բուսական ծագում ունեցող սննդամթերքը չի պարունակում պեստիցիդների, նիտրատների, ծանր մետաղների մնացորդային քանակներ և գենետիկորեն ձևափոխված օրգանիզմներ կամ վերջիններիս պարունակությունը չի գերազանցում ՀՀ օրենդրությամբ սահմանված մնացորդային քանակները:

* «Հայաստանի Հանրապետությունում դաբաղ հիվանդության շճահետազոտության ծրագրի իրականացում» ծրագրի համար Նախագծով նախատեսվում է հատկացնել 9.2 մլն դրամ:

Ծրագրի նպատակն է Հայաստանի Հանրապետությունում խոշոր և մանր եղջերավոր կենդանիների դաբաղ հիվանդության շճահետազոտության պլանի իրականացումը` գնահատելու դաբաղ հիվանդության շրջանառության մակարդակը տարբեր ռիսկային գոտիներում (ինչպես բարձր ռիսկային գոտիներում, այնպես էլ երկրի մնացած տարածքներում):

Միաժամանակ գյուղատնտեսության ոլորտում նախատեսվում են շարունակել և իրակա­նացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագիր

Ծրագրի նպատակն է աջակցել անասնապահական ուղղվածություն ունեցող համայնքներին արոտօգտագործման/անասնապահական առավել մրցունակ և կայուն համակարգերի ստեղծման հարցում:

Նշված ծրագրի շրջանակներում 2018 թվականին նախատեսված է 2,453,8 մլն դրամ, այդ թվում վարկային միջոցներ` 2,326.1 մլն դրամ, ՀՀ կառավարության համաֆինանսավորում` 127.7 մլն դրամ:

* Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» ծրագիր

Ծրագրի նպատակն է նվազեցնել գյուղական աղքատությունը Հայաստանում, ինչպես նաև ստեղծել ավելի բարեկարգ սոցիալական և տնտեսական ենթակառուցվածքներ:

Ծրագրով նախատեսվում է իրականացնել հետևյալ աշխատանքները`

ա/ Գյուղական ֆինանսավորման աջակցություն (իրականացվում է ԳՖԿ-ի և ՀԳՏՏԶՀ-ի միջոցով)

բ/ գյուղական ենթակառուցվածքների վերականգնում, մասնավորապես ոռոգման և բազմանպատակ կենցաղային ջրամատակարարման համակարգեր,

գ/ Ֆերմերների իրազեկության բարձրացում և աջակցություն,

դ/ Ծրագրի կառավարում:

Նշված ծրագրի շրջանակներում 2018 թվականին նախատեսված է 172,3 մլն դրամ, այդ թվում վարկային միջոցներ` 143,6 մլն դրամ, ՀՀ կառավարության համաֆինանսավորում` 28,7 մլն դրամ:

Ծրագրի շրջանակներում նախատեսված են նաև վարկավորմանն ուղղվող միջոցներ` 956,9 մլն. դրամ:

* ՕՊԵԿ զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» ծրագիր

Ծրագրի նպատակն է նվազեցնել գյուղական աղքատությունը Հայաստանում, ինչպես նաև ստեղծել ավելի բարեկարգ սոցիալական և տնտեսական ենթակառուցվածքներ:

Ծրագրով նախատեսվում է իրականացնել հետևյալ աշխատանքները`

ա/ Գյուղական ֆինանսավորման աջակցություն (իրականացվում է ԳՖԿ-ի և ՀԳՏՏԶՀ-ի միջոցով)

բ/ Գյուղական ենթակառուցվածքների վերականգնում, մասնավորապես ոռոգման և բազմանպատակ կենցաղային ջրամատակարարման համակարգեր,

գ/ Ֆերմերների իրազեկության բարձրացում և աջակցություն,

դ/ Ծրագրի կառավարում:

Նշված ծրագրի շրջանակներում 2018 թվականին նախատեսված է 2,116,4 մլն դրամ, այդ թվում վարկային միջոցներ` 1,502,8 մլն դրամ, ՀՀ կառավարության համաֆինանսավորում` 613,6 մլն դրամ:

* Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» դրամաշնորհային ծրագիր

Ծրագիրը փոխկապակցված է համանուն վարկային ծրագրի հետ, իրականացվում է վարկային ծրագրի ժամկետներում` նույն ուղղվածությամբ:

Նշված ծրագրի շրջանակներում 2018 թվականին նախատեսված է 57,4 մլն դրամ, այդ թվում դրամաշնորհային միջոցներ` 47,8 մլն դրամ, ՀՀ կառավարության համաֆինանսավորում` 9,6 մլն դրամ:

* Գլոբալ էկոլոգիական հիմնադրամի աջակցությամբ իրականացվող «Հայաստանում արտադրողականության աճին ուղղված հողերի կայուն կառավարում» դրամաշնորհային ծրագիր

Ծրագրի նպատակն է մեծացնել Վայոց ձորի, Արարատի և Սյունիքի մարզերի ագրոէ­կոլոգիական առումով առավել ռիսկային տարածքների բնակիչների ընդհանուր կարողու­թյունները` նշված մարզերում համայնքային դեգրադացված հողերի վերականգնման միջոցով:

Նշված ծրագրի շրջանակներում 2018 թվականին նախատեսված է 861,5 մլն դրամ, այդ թվում դրամաշնորհային միջոցներ` 717,9 մլն դրամ, ՀՀ կառավարության համաֆինան­սավորում` 143,6 մլն դրամ:

* Վերակառուցման և զարգացման միջազգային բանկի աջակցությամբ իրականացվող «Գյուղատնտեսության ոլորտում քաղաքականության մոնիտորինգի և գնահատման կարողություն­ների զարգացման» դրամաշնորհային ծրագիր

Ծրագրի նպատակն է ամրապնդել մոնիթորինգի և գնահատման կարողությունները` գյուղատնտեսական քաղաքականության փաստահավաք վերլուծություն իրականացնելու և մշակելու հնարավորություն տալու համար:

Նշված ծրագրի շրջանակներում 2018 թվականին նախատեսված է 574,3 մլն դրամ դրամաշնորհային միջոցներ:

Այս ոլորտում Նախագծով նախատեսվող բյուջետային ծախսերի համեմատությունը ՀՀ 2016 թվականի բյուջետային տարվա փաստացի և ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N4 աղյուսակում:

### Ջրային տնտեսություն

Ջրային տնտեսության ոլորտի համար Նախագ­ծով նախատեսվում է հատկացնել 35,668.9 մլն դրամ` 2017 թվականի հաստատված պետական բյուջեի 23,215.5 մլն դրամի դիմաց: Ծախսերի ավելացումը ՀՀ 2017 թվականի հաս­տատ­ված պետական բյուջեի համապատասխան ցուցանիշի նկատ­մամբ կազմում է 12,453.4 մլն դրամ կամ 53.6 տոկոս:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* «Ոռոգում-ջրառ իրականացնող կազմակերպություններին ֆինանսական աջակ­ցու­թյան տրամադրում» ծրագրի համար Նախագծով նա­խատեսվում է հատկացնել 1,077.9 մլն դրամ` ՀՀ 2017 թվականի պետական բյուջեով հաս­տատված 1,131.6 մլն դրամ մլն դրամի դիմաց կամ 53.7 մլն դրամով պակաս: Պակասեցումը պայմանավորված է 2017թ. փետրվարի 1-ից հանրապե­տությունում էլեկտրաէներգիայի սակագնի նվազման ազդեցությամբ:

Ծրագրով նախատեսվում է ոռոգում-ջրառ իրականացնող կազմակերպությունների ըն­թա­ցիկ ֆինանսական ճեղքվածքի ծածկման նպատակով պետական աջակցության տրա­մադրում` վեր­ջիններիս համար հաստատված սակագնի և նվազագույն շահավետ գնի տարբե­րության չա­փով:

Գումարի հաշվարկման համար հիմք են հանդիսացել ՀՀ հանրային ծառայությունները կարգավորող հանձնաժողովի կողմից 2007թ. սահմանված ոռոգման ջրի սակագների հաշ­վարկ­ները և 2010թ. վերանայված տարբերակները:

* «Ոռոգման ծառայություններ մատուցող ընկերություններին ֆինանսական աջակ­ցության տրամադրում» ծրագրի համար Նախագծով նախա­­տեսվում է հատկացնել 4,661.8 մլն դրամ` ՀՀ 2017 թվականի պետական բյուջեով հաս­տատված 5,207.5 մլն դրամի դիմաց կամ 545.7 մլն դրամով պակաս: Պակասեցումը պայմանավորված է 2017թ. փետրվարի 1-ից հանրապե­տությունում էլեկտրաէներգիայի սակագնի նվազման ազդեցությամբ:
* «Կոլեկտորադրենաժային ցանցի պահպանում և շահագործում, գրունտային ջրերի մակարդակների և որակի որոշման աշխատանքներ» ծրագրի համար Նախագծով նախատես­վում է հատկացնել 336.5 մլն դրամ` ՀՀ 2017 թվականի պետական բյուջեով հաս­տատված 320.5 մլն դրամի դիմաց կամ 16.0 մլն դրամով ավել, որը պայմանավորված է 40.8 կմ-ով ավել երկարությամբ կոլեկտորադրենաժային ցանցի մաքրման և վերանորոգման աշխատանքներով:

Ծրագրի շրջանակներում նախատեսվում է մաքրել և վերանորոգել 182.1 կմ երկարությամբ կոլեկտորադրենաժային ցանց:

* «Ջրատեխնիկական կառույցների ուսումնասիրություններ» ծրագրի համար Նախագծով նախատեսվում է հատկացնել 16.0 մլն դրամ` ՀՀ 2017 թվականի պետական բյուջեով հաս­տատված 11.4 մլն դրամի դիմաց կամ 4.6 մլն դրամի չափով ավել: Ավելացումը հիմնականում պայմանավորված է Ջրային համակարգերի օգտագործման և պահպանության տեխնիկական հանձնաժողովի գծով աշխատանքի վարձատրության համար ծախսերի ավելացմամբ:

Ծրագրով հատկացվող գումարը նախատեսվում է ուղղել ՀՀ ջրային օրենսգրքի 86-րդ հոդվածի, ՀՀ կառավարության 08.05.03թ. *«*Հիդրոտեխնիկական կառուցվածքների անվտան­գության հսկողության և զննման կարգը հաստատելու մասին*»* N 686 որոշման համաձայն` ՀՏԿ-ների զննման, ջրային համակարգերի անվտանգության ապահովման, արդյունավետ օգտա­գործ­ման և պահպանության ծրագրերի ուսումնասիրության, ինչպես նաև տվյալ ոլորտում իրա­կա­նացվող միջոցառումների վերաբերյալ մասնագիտական եզրակացություններ տալու նպա­տակով, որպես մշտապես գործող մարմին ստեղծված հանձնաժողովի գործունեության ապա­հով­ման ծախսերի ֆինանսավորմանը:

* «Արփա-Սևան թունելի հավատարմագրային կառավարման ծառայություններ» ծրագրով նախատեսվում է Որոտան-Արփա-Սևան ջրային համակարգի պահպանման ու շահագործման նպատակով հավատարմագրային կառավարման պայմանագրով նախատեսված ծառայությունների մատուցում` ապահովելով համակարգի անվտանգ, անխափան շահագործումն և պահպանումը, ինչը թույլ է տալիս առավելագույն քանակի ջուր տեղափոխել Սևանա լիճ:

2004 թվականի օգոստոսի 17-ին կնքված NԾՁԲ-04/36 պայմանագրի համաձայն (որով նախատեսվել է «Որոտան-Արփա-Սևան» հիդրոհանգույցի ջրային համակարգը հանձնել հավա­տար­մագրային կառավարման) Նախագծով նախատեսվում է Արփա-Սևան թունելի պահպանման և շահագործման նպատակով հավատարմագրային կառավարչի պահպանման ծախսերի համար հատկացնել 205.8 մլն դրամ` ՀՀ 2017 թվականի պետական բյուջեով հաս­տատված 270.5 մլն դրամի դիմաց կամ 64.7 մլն դրամի չափով պակաս: Պակասեցումը պայմանավորված է վերոնշյալ պայմանագրում 2017թ. հունվարի 9-ին կատարված փոփոխությամբ:

* «Խմելու ջրի մատակարարման և ջրահեռացման ծառայությունների սուբսիդավորում»

Ծրագրի համար Նախագծով նախատեսվում է հատկացնել 1,289.8 մլն դրամ` ՀՀ հանրային ծառայությունները կարգավորող հանձնաժողովի 22.11.2017թ. N499-Ն որոշմամբ հաստատված խմելու ջրի մատակարարման և ջրահեռացման ծառայությունների մատուցման սակագներից 11.414 դրամ/մ3 չափով սուբսիդավորման նպատակով:

Ծրագրի նպատակն է մեղմել խմելու ջրի մատակարարման և ջրահեռացման ծառայությունների սպառողների մոտ լրացուցիչ բեռի առաջացումը:

* «Աջակցություն ոռոգման համակարգի առողջացման ծրագրին»

Ծրագրի համար Նախագծով նախատեսվում է հատկացնել 750.0 մլն դրամ` ոռոգման համակարգի ընկերությունների (ջրօգ­տագործողների ընկերություններ, «Ջրառ» ՓԲԸ) ֆինան­սական կենսունակության բարելավման նպատակով:

* «Արփա-Սևան թունելի հիմնանորոգման ծրագիր»

Ծրագրի շրջանակներում նախատեսվում է իրականացնել թունելի առանձին վթարային հատվածների վերականգնման աշխա­տանքներ:

Ծրագրի իրականացման արդյունքում հնարավորություն կընձեռնվի բարձրացնել թունելի թողունակությունը 13 մ3/վ-ից մինչև 20 մ3/վ, Արփա և Եղեգիս գետերի հոսքը առավելագույնս տեղափոխել Սևանա լիճ՝ հանգեցնելով լճի մակարդակի առավել առաջանցիկ տեմպերով բարձրացման և դրանով պայմանավորված նաև լճի ջրային ռեսուրսի կուտակային տնտեսական պոտենցիալի օգտագործման հնարավորությունների մեծացման: Միաժամանակ նշված աշխա­տանքների իրականացումը թույլ կտա ապահովել Աբու-Դաբի Զարգացման Հիմնադրամի աջակցությամբ իրականացված վերականգնման աշխատանքների շարունակականությունը և բարձրացնել ծախսված միջոցների տնտեսական էֆեկտիվությունը, կանխարգելել թունելում նոր վթարային հատվածների առաջացումը, ինչպես նաև կրճատել շահագործման ծախսերը՝ ապա­հովելով հանրապետության համար ռազմավարական նշանակություն ունեցող հիդրոտեխնի­կական կառույցի տեխնիկական շահագործման անվտանգությունը:

Ծրագրի ընդհանուր արժեքը կազմում է 5,076.1 մլն դրամ, որից ՀՀ 2017 թվականի պետական բյուջեով նախատեսվել է 1,900.0 մլն դրամ: Ծրագրի իրականացման նպատակով 2018 թվականին նախատեսվում է հատկացնել 1,600.0 մլն դրամ։

* «Ոռոգման համակարգերի հիմնանորոգում» ծրագրի համար ՀՀ 2018 թվականի պետական բյուջեի նախագծով նախատեսվում է հատկացնել 750.0 մլն դրամ:

Ծրագրի շրջանակերում նախատեսվում է ոռոգման ոլորտի կազմակերպությունների (ջրօգ­տագործողների ընկերություններ, «Ջրառ» ՓԲԸ) կողմից շահագործվող ջրային համակարգերում իրականացնել կապիտալ նորոգման աշխա­տանքներ:

Միաժամանակ ջրային տնտեսության ոլորտում նախատեսվում են շարունակել և իրականացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Համաշխարհային բանկի աջակցությամբ իրականացվող Ոռոգման համակարգերի արդյունավետության բարձրացման ծրագիր

Ծրագրի նպատակն է ոռոգման նոր համակարգերի կառուցումը` նվազեցնելով ոռոգման կախվածությունը հոսանքատար մեխանիկական ոռոգումից, դարձնելով այն տնտեսապես շահավետ և կայուն: Ծրագիրը բաղկացած է հետևյալ բաղադրիչներից`

ա/ Ոռոգման համակարգի բարելավում, այդ թվում` մեխանիկական ոռոգման փոխարինում ինքնահոսով, մեխանիկական ոռոգման ջուր տեղափոխող հեռացնող և այլ ջրանցքների վիճակի բարելավում: Կֆինանսավորի ոռոգման համակարգերի կառուցումը Մեղրի, Գեղարդալիճ, Բաղրամյան-Նորակերտ և Քաղցրաշեն համակարգերում:

բ/ Կառավարման տեղեկատվություն, այդ թվում` տեխնիկական հետազոտություններ, կարգավարական հսկողության և տվյալների ձեռքբերման (SCADA) համակարգի տեղադրում: Մայր ջրանցքների և մի քանի այլ ջրընդունիչ կետերի 71 դիտակետում կտեղադրվի ջրաչափման և ջրի հոսքի կառավարման սարքի ժամանակակից մոդել:

գ/ Ծրագրի կառավարում և ՋՕԸ-ների աջակցման թիմ, այդ թվում` նախնական նախագծային փաստաթղթերի պատրաստումը, շինարարական աշխատանքների համակարգումն ու մոնիտորինգը, մրցութային փաստաթղթերի պատրաստումը և գնումային գործընթացի կառավարումը, ծրագրի գործողությունների մոնիտորինգը և ծրագրի իրականացման ընթացքի մասին հաշվետվությունների պատրաստումը, ՋՕԸ-ների ամրապնդմանն ուղղված գործողություն­ների իրականացումը:

Ծրագրով նախատեսված աշխատանքների իրականացման նպատակով 2018 թվականին նախատեսված է 1,360.5 մլն դրամ, այդ թվում վարկային միջոցներ` 1,088.4 մլն դրամ, ՀՀ կառավարության համաֆի­նանսավորում` 272.1 մլն դրամ:

* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման ծրագիր

Ծրագրի նպատակն է Շիրակի մարզում` Ախուրյան գետի վրա, գյուղատնտեսական նպատակներով արդյունավետ ոռոգման համակարգի ստեղծում, որը կհանդիսանա գետի ամբողջ ավազանի ջրային ռեսուրսների ինտեգրված կառավարման մաս:

Ծրագրով նախատեսվում է ավարտին հասցնել կիսակառույց պատվարը, օժանդակ կառույց­ները և վերականգնել թունելները, ինչը կապահովի ստորին բրիեֆում տարածաշրջան­ների անվ­տանգությունը: Կապսի ջրամբարի կառուցման առաջին փուլով նախատեսվում է վերականգնել և կառուցել Կապսի ջրամբարը ընդհանուր 25 մլն մ3 ծավալով, ինչպես նաև կանոնավոր մոնիթորինգի գործընթացի ստեղծում, այդ թվում գոյություն ունեցող ջրաչափական կետերի վերակառուցում և նոր/լրացուցիչ ջրաչափական կետերի կառուցում Ախուրյան գետի վերին հոսանքի երկայնքով: Կապսի ջրամբարի պատվարային հանգույցը 1-ին փուլում նախատեսվում է կառուցել այնպես, որ հետագայում հնարավոր լինի պատվարը բարձրացնել` հասցնելով ջրամ­բարի ծավալը 60 մլն մ3:

Երկրորդ փուլում հնարավոր կլինի իրականացնել առաջին փուլում մշակվելիք ջրային համակարգի ինտեգրված կառավարման պլանը և վերականգնել կամ արդիականացնել գյուղատնտե­սական տարածքների ոռոգման համակարգերը:

Ծրագրով նախատեսված աշխատանքների իրականացման նպատակով 2018 թվականին նախատեսված է 1,737.9 մլն դրամ, այդ թվում վարկային միջոցներ` 1,486.1 մլն դրամ, ՀՀ կառավարության համաֆինանսավորում` 251.8 մլն դրամ:

* Ֆրանսիայի Հանրապետության կառավարության աջակցությամբ իրականացվող Վերդու ջրամբարի կառուցման ծրագիր

Ծրագրի նպատակն է Վեդու ջրամբարի և ինքնահոս ոռոգման համակարգի կառուցումը, ինչը կբարձրացնի ջրապահովման մակարդակը և կնպաստի գյուղատնտեսության զարգացմանը: Ծրագրի շրջանակներում նախատեսվում է կառուցել պատվարը, օժանդակ կառուցվածքները, փոխադրող համակարգը` գետից մինչև ջրամբար և հեռացնող խողովակաշարը (ինքնահոս): Վեդու 29 մլն մ3 ընդհանուր ծավալով ջրամբարի կառուցումը կբարձրացնի Վեդի և Արարատ ՋՕԸ-ների շուրջ 3200 հա հողատարածքների ջրապահովման մակարդակը, շահագործումից կհանվեն թվով 11 պոմպակայաններ` տարեկան կտնտեսելով շուրջ 19մլն կվտ/ժամ էլեկտրա­էներգիա: Բացի այդ, երկրորդ/երրորդ կարգի ջրանցքների վերակառուցման և ցանցի արդիականացման արդյունքում կկրճատվեն ոռոգման ջրի կորուստները, ինչպես նաև շահագործման և պահպանման ծախսերը:

Ծրագրով նախատեսված աշխատանքների իրականացման նպատակով 2018 թվականին նախատեսված է 6,696.8 մլն դրամ, այդ թվում վարկային միջոցներ` 5,603.6 մլն դրամ, ՀՀ կառավարության համաֆինանսավորում` 1,093.2 մլն դրամ:

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագիր

Ծրագիրը կնպաստի բարելավել և արդիականացնել Հայաստանի ոռոգման համակարգերը` կրճատելով շահագործման և պահպանման ծախսերը, ոռոգման համակարգերում կրճատել բարձր ջրակորուստները, նվազեցնել էլեկտրաէներգիայի ծախսումները կամ բարձրացնել էներգածախսատար համակարգերի արդյունավետությունը, վերանախագծել ներտնտեսային ցանցերը՝ գոյություն ունեցող հողօգտագործման մեթոդներին համապատասխան: Զարգացման նպատակի իրականացմանը ենթադրվում է հասնել հետևյալ միջոցառումների միջոցով.

ա) մեխանիկական ոռոգման փոխարինում ինքնահոս համակարգերով,

բ) որոշ մայր և երկրորդ կարգի ջրանցքների վերականգնում,

գ) ՋՕԸ-ների ներտնտեսային ոռոգման ցանցերի արդիականացում,

դ) ՋՕԸ-ների կառավարչական ներուժի ամրապնդում և Ծրագրի կառավարում, շինարարական փաթեթների նախապատրաստում, խորհրդատվական ծառայություններ և այլն:

Ծրագրով նախատեսված աշխատանքների իրականացման նպատակով 2018 թվականին նախատեսված է 4,008.8 մլն դրամ, այդ թվում վարկային միջոցներ` 3,321.8 մլն դրամ, ՀՀ կառավարության համաֆինանսավորում` 687.0 մլն դրամ:

* Վերակառուցման և զարգացման եվրոպական բանկի աջակցությամբ իրականացվող Երևանի ջրամատակարարման բարելավման ծրագիր

Ծրագրի նպատակն է իրականացնել Երևանի ջրամատակարարման ցանցի բարելավման աշխատանքներ, առանձնատների մոտ անհատական ջրաչափերի փոխարինման, դիտահորերի տեղադրման, մղիչ հնամաշ պոմպերի փոխարինման և այլ աշխատանքների որոշ մասը։

Ծրագրով նախատեսված աշխատանքների իրականացման նպատակով 2018 թվականին նախատեսված է 701.2 մլն դրամ, այդ թվում վարկային միջոցներ` 517.6 մլն դրամ, ՀՀ կառավարության համաֆինանսավորում` 183.6 մլն դրամ:

* Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման ծրագիր

Ծրագրի նպատակն է աջակցել Երևան քաղաքի ջրամատակարարման բարելավմանը` ջրամատակարարման ցանցի վերակառուցման, ջրահեռացման համակարգերի բարելավման միջոցով և համարվում է նախորդ ծրագրի մասնաբաժին ԵՆԲ-ի աջակցությամբ:

Ծրագրով նախատեսված աշխատանքների իրականացման նպատակով 2018 թվականին նախատեսված է 1,041.9 մլն դրամ, այդ թվում վարկային միջոցներ` 868.3 մլն դրամ, ՀՀ կառավարության համաֆինանսավորում` 173.6 մլն դրամ:

* Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման դրամաշնորհային ծրագիր

Ծրագրի նպատակն է աջակցել Երևան քաղաքի ջրամատակարարման բարելավմանը և համարվում է նախորդող վարկային ծրագրերի դրամաշնորհային մասնաբաժին:

Ծրագրով նախատեսված աշխատանքների իրականացման նպատակով 2018 թվականին նախատեսված է 1,724.2 մլն դրամ, այդ թվում դրամաշնորհային միջոցներ` 1,436.9 մլն դրամ, ՀՀ կառավարության համաֆինանսավորում` 287.3 մլն դրամ:

* Վերակառուցման և զարգացման եվրոպական բանկի աջակցությամբ իրականցվող Երևանի ջրամատակարարման բարելավման դրամաշնորհային ծրագիր

Ծրագրի նպատակն է Երևան քաղաքի ջրամատակարարման համակարգի բարելավումը, հոսակորուստների կրճատումը, ինչպես նաև ծառայության մակարդակի բարձրացումը:

Ծրագրով նախատեսված աշխատանքների իրականացման նպատակով 2018 թվականին նախատեսված է 92.9 մլն դրամ, այդ թվում դրամաշնորհային միջոցներ` 79.3 մլն դրամ, ՀՀ կառավարության համաֆինանսավորում` 13.6 մլն դրամ:

* Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլ,
* Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլ

Ծրագրերի նպատակն է 6 քաղաքների և 37 գյուղական բնակավայրերի ջրամատակարարման և ջրահեռացման համակարգերի հատվածների հրատապ վերականգնման աշխատանքների, բաշխիչ ցանցերի վերականգնման, Գյումրի քաղաքի առավել ռիսկային կետերի (Աթոյան, Շիրակացի, Ղուկասյան փողոցների) կոյուղու համակարգի վերականգման, Վանաձոր, Արմավիր քաղաքների ջրամատակարարման համակարգի նորացման, ինչպես նաև թվով 3 ջրամբարների կառուցման աշխատանքների որոշ մասի իրականացումը (ԵՆԲ վարկի հետ համատեղ ֆինանասավորում)։

Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլով նախատեսված աշխատանքների իրականացման նպատակով 2018 թվականին նախատեսված է 1,861.9 մլն դրամ, այդ թվում վարկային միջոցներ` 1,576.6 մլն դրամ, համաֆինանսավորում` 285.3 մլն դրամ:

Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրով նախատեսված աշխատանքների իրականացման նպատակով 2018 թվականին նախատեսված է 1,897.9 մլն դրամ, այդ թվում վարկային միջոցներ` 1,581.6 մլն դրամ, ՀՀ կառավարության համաֆինանսավորում` 316.3 մլն դրամ:

* Գերմանիայի զարգացման վարկերի բանկի և Եվրոպական միության Հարևանության ներդրումային գործիքի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման դրամաշնորհային ծրագրի երրորդ փուլ

Ծրագրի նպատակն է ջրամատակարար ընկերությունների կողմից դուրս մնացած 560 գյուղական բնակավայրերի ջրամատակարարման և ջրահեռացման համակարգերի վերականգնումը:

Ծրագրի նպատակն է կեղտաջրերի մաքրման կայանի կառուցումը, կոյուղու, պոմպակայանի, կոլեկտորի, կոյուղու ցանցի վերականգնումը, ինչը թույլ կտա Արմավիր, Մեծամոր քաղաքների ու Նորապատ համայանքի կեղտաջրերի մաքրման աշխատանքներ իրականացնել: Աշխատանքներ կիրականացվեն նաև Արմավիր քաղաքի ջրամատակարարման բաշխիչ ցանցի առավել վթարային ճանաչված հատվածների վերականգնման համար: Արմավիր քաղաքի ջրամատակարարման համակարգի բարեփոխումները նպատակ են հետապնդելու բարձրացնելու այդ համակարգի շահագործման հուսալիությունը և արդյունավետությունը, ինչպես նաև կրճատելու ջրի կորուստները և բարձրացնելու այդ համակարգի շահագործման հուսալիությունը և արդյունավետությունը:

Ծրագրով նախատեսված աշխատանքների իրականացման նպատակով 2018 թվականին նախատեսված է 3,411.3 մլն դրամ, այդ թվում դրամաշնորհային միջոցներ` 2,842.8 մլն դրամ, ՀՀ կառավարության համաֆինանսավորում` 568.5 մլն դրամ:

* Համաշխարհային բանկի աջակցությամբ իրականացվող Մաստարայի ջրամբարի նախապատրաստման դրամաշնորհային ծրագիր

Ծրագրի նպատակն է նախապատրաստել ՀՀ Արմավիրի մարզում 10.2 մլն մ3 ընդհանուր ծավալով Մաստարայի ջրամբարի կառուցումը՝ Հացիկ, Մյասնիկյան, Լուկաշին, Նորապատ և Նորավան համայնքների 4384 հա հողատարածքների ինքնահոս եղանակով ջրապահովվածության մակարդակի բարձրացման համար:

Նշված ծրագրի շրջանակներում 2018 թվականին նախատեսված է 141.7 մլն դրամ, այդ թվում դրամաշնորհային միջոցներ` 108.4 մլն դրամ, ՀՀ կառավարության համաֆինանսավորում` 33.3 մլն դրամ:

Այս ոլորտում Նախագծով նախատեսվող բյուջետային ծախսերի համեմատությունը ՀՀ 2016 թվականի բյուջետային տարվա փաստացի և ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N5 աղյուսակում:

### Էներգետիկ ենթակառուցվածքներ և բնական պաշարներ

Էներգետիկ ենթակառուցվածքների և բնական պաշարների ոլորտների գծով Նախագծով նախատեսվում է հատկացնել 87,345.5 մլն դրամ` ՀՀ 2017 թվականի պետական բյուջեով հաստատված 38,587.4 մլն դրամի դիմաց: Ծախսերի աճը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 48,758.1 մլն դրամ:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը:

* «Ռադիոակտիվ թափոնների վնասազերծման ծառայու­թյուններ» ծրագրի Նախագծով նախատեսվում է հատկացնել 34.9 մլն դրամ` ՀՀ 2017 թվականի պետական բյուջեով հաստատ­ված գումարի չափին համապատասխան:

Ծրագրի նպատակն է միջուկային և ճառագայթային անվտանգության նորմերի ու կանոն­ների պահպանմամբ ռադիոակտիվ թափոնների կենտրոնացված փոխադրման, ուսումնասիրման, պահպանման, վնասազերծման և թաղման ապահովումը` մարդկանց և շրջակա միջավայրի իոնացնող ճառագայթման վնասակար ազդեցությունից պաշտպանելու համար:

* «Ընդերքի մասին տեղեկատվության տրամադրման ծառայություն» ծրագրի համար Նախագծով նախատեսվում է հատկացնել 16.9 մլն դրամ` ՀՀ 2017 թվականի պետական բյուջեով հաստատված 20.6 մլն դրամի դիմաց կամ 3.7 մլն դրամով պակաս, որը պայմանավորված է պահպանման ծախսերի կրճատմամբ:

Ծրագրի նպատակն է Հայաստանի Հանրապետության տարածքում ընդերքի վերաբերյալ երկրաբանական տեղեկությունների ընդունումը և պահպանումը, հանքավայրերի ու օգտակար հա­­նածոների երևակումների պետական կադաստրի վարումը, երկրաբանական տեղեկության միաս­­նական համակարգի ստեղծումը, վարումը, տնօրինումը, տրամադրումը, միասնական կոոր­դի­­նատային համակարգով տրամադրված ընդերքի տեղամասերի ծայրակետային կոորդի­նատների համադրումը ֆոնդային նյութերի հետ, ընդերքօգտագործման ֆոնդի ստեղծումը և վա­րումը:

Միաժամանակ էներգետիկայի ոլորտում նախատեսվում են շարունակել և իրականացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Վերակառուցման և զարգացման միջազգային բանկի աջակցությամբ իրականացվող Էլեկտրամատակարարման հուսալիության ծրագիր

Ծրագրի նպատակն է բարելավել հաղորդիչ ցանցի հուսալիության բարձրացումը, թողունակության մեծացումը և նվազեցնել էլեկտրաէներգիայի կորուստները: Ծրագրի շրջանակներում կառուցվում են Հրազդան ՋԷԿ-ից մինչ Շինուհայր 220 կՎ ենթակայան ընկած Նորադուզ-Լիճք-Վարդենիս-Վայք-Որոտան-1 էլեկտրահաղորդման 220 կՎ օդային գծերի շուրջ 230 կմ հատվածը: Նշված գիծը միացնում է էլեկտրահամակարգի երկու հիմնական էլեկտրաէներգիա արտադրող կայանները (Հրազդան ՋԷԿ, Որոտան կասկադ):

Նշված ծրագրի շրջանակներում 2018 թվականին նախատեսված է 4,149.3 մլն դրամ, այդ թվում վարկային միջոցներ` 3,494.4 մլն դրամ, ՀՀ կառավարության համաֆինանսավորում` 654.9 մլն դրամ:

* Համաշխարհային բանկի աջակցությամբ իրականացվող Էլեկտրամատակարարման հուսալիության ծրագրի լրացուցիչ ֆինանսավորման ծրագիր

Վերակառուցման և զարգացման միջազգային բանկի աջակցությամբ իրականացվող Էլեկտրամատակարարման հուսալիության ծրագրի լրացուցիչ ֆինանսավորման շրջանակներում նախատեսվում է փոխարինել «Հաղթանակ» 220 կՎ, «Չարենցավան-3» և «Վանաձոր-1» 110 կՎ ենթակայանների 30 և ավելի տարիներ շահագործման մեջ գտնվող ֆիզիկապես և բարոյապես մաշված սարքավորումները:

Վերականգնման արդյունքում կբարձրանա ենթակայանների, ինչպես նաև էներգահա­մակարգի աշխատանքի հուսալիությունը:

Նշված ծրագրի շրջանակներում 2018 թվականին նախատեսված է 8,397.4 մլն դրամ, այդ թվում վարկային միջոցներ` 6,504.7 մլն դրամ, ՀՀ կառավարության համաֆինանսավորում` 1,892.7 մլն դրամ:

* Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կՎ «Ագարակ-2» և «Շինուհայր» ենթակայանների վերակառուցման ծրագիր

Ծրագրի նպատակն է նպաստել էներգետիկ անվտանգության և սպառողների էլեկտրամա­տակարարման հուսալիության բարձրացմանը, էներգետիկայի բնագավառում տարածաշրջա­նային փոխշահավետ համագործակցության զարգացմանը: Ծրագրի շրջանակներում վերակա­ռուց­վում են 220կՎ «Ագարակ-2» և «Շինուհայր» ենթակայանները:

Նախորդ տարիների ընթացքում Համաշխարհային բանկի աջակցությամբ 220 կՎ «Շինու­հայր» ենթակայանը մասնակիորեն վերակառուցվել է: Ենթակայանում փոխարինվել են առաջ­նային լարման 220 կՎ լարման սարքվածքները, սակայն երկրորդային շղթաները, ռելեական պաշտպանության և ավտոմատիկայի սարքվածքները հնացած են և չեն բավարարում հուսալի և անվտանգ էլեկտրաէներգիայի հաղորդման պահանջները:

«Ագարակ-2» ենթակայանում, որն անմիջականորեն կապված է իրանական 230 կՎ լարման ցանցի հետ, նախատեսվում է տեղադրել լրացուցիչ 220/110 կՎ ավտոտրանսֆորմատոր, որն էներգահամակարգի տվյալ հատվածում կապ կստեղծի 220 և 110 կՎ լարման էլեկտրա­հաղորդման գծերի միջև և հնարավորություն կտա 110 կՎ «Ագարակ-1» ենթակայանից սնվող սպառողներին ապահովել էլեկտրաէներգիայի պահուստային սնուցմամբ:

Նշված ծրագրի շրջանակներում 2018 թվականին նախատեսված է 2,527.6 մլն դրամ, այդ թվում վարկային միջոցներ` 2,022.1 մլն դրամ, ՀՀ կառավարության համաֆինանսավորում` 505.5 մլն դրամ:

* Ասիական զարգացման բանկի աջակցությամբ իրականացվող Էլեկտրաէներգիայի հաղորդման ցանցի վերակառուցման շրջանակներում կարգավորման կառավարման ավտոմատացված համակարգի (SCADA) ընդլայնման ծրագիր

Համակարգում արդեն իսկ ներդրված SCADA համակարգը լիարժեք գործող ու արդյունավետ դառնալու համար անհրաժեշտ է ընդլայնել և արդիականացնել համակարգը:

Ծրագրի շրջանակներում նախատեսվում է լրացուցիչ տեղադրել շուրջ   
200 կմ օպտիկամանրաթելքային մալուխ, զգալիորեն ավելացնել SCADA համակարգից օգտվող­ների քանակը, արդիականացնել գոյություն ունեցող ծրագրային փաթեթը և ստեղծել հարևան երկրների SCADA համակարգերի հետ տվյալների միջսերվերային փոխանակման հնարա­վորություն:

Նշված ծրագրի շրջանակներում 2018 թվականին նախատեսված է 1,075.1 մլն դրամ, այդ թվում վարկային միջոցներ` 876.0 մլն դրամ, ՀՀ կառավարության համաֆինանսավորում` 199.1 մլն դրամ:

* ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման ժամկետի երկարացման ծրագիր

Հայկական ատոմային էլեկտրակայանի (ՀԱԷԿ) գործող էներգաբլոկի շահագործման նախագծային ժամկետը` համաձայն ՀՀ ԿԱ միջուկային անվտանգության կարգավորման պետական կոմիտեի կողմից տրամադրված շահագործման լիցենզիայի ավարտվում է 2016թ.:

ՀԱԷԿ-ի անվտանգ շահագործումն ապահովելու և լրացուցիչ ժամկետում շահագործման լիցենզիա ստանալու համար անհրաժեշտ է իրականացնել ՀԱԷԿ-ի 2-րդ էներգաբլոկի շահագործման նախագծային ժամկետի երկարացման ծրագրում նշված աշխատանքները՝ ամբողջ ծավալով և համապատասխան ժամկետներում:

ՀԱԷԿ-ի շահագործման լրացուցիչ ժամկետում անվտանգ շահագործումը կապահովի ՀՀ-ում սպառման համար արտադրվող էլեկտրական էներգիայի շուրջ 40%-ը, ինչպես նաև այն կտա լրացուցիչ ժամանակ ՀՀ-ում նոր միջուկային էներգաբլոկի կառուցման ծրագրի համար շարունակել բանակցությունները այլ ներդրողների հետ:

Նշված ծրագրի շրջանակներում 2018 թվականին նախատեսված է 57,605.7 մլն դրամ, այդ թվում վարկային միջոցներ` 55,186.5 մլն դրամ, ՀՀ կառավարության համաֆինանսավորում` 2,419.2 մլն դրամ:

* Վերակառուցման և զարգացման միջազգային բանկի աջակցությամբ իրականացվող Էլեկտրահաղորդման ցանցի բարելավման շրջանակներում Երևանի ՋԷԿ-ի ենթակայանի վերակառուցման ծրագիր

Ծրագրի նպատակն է՝ բարձրացնել էլեկտրահաղորդման ցանցի հուսալիությունը, բարելավել համակարգի կառավարումը և աջակցել բավարար էլեկտրամատակարարում ապահովելուն ուղղված ջանքերին:

Ծրագրի շրջանակներում վերակառուցվում է 30 և ավելի տարիներ շահագործման մեջ գտնվող Երևանի ՋԷԿ-ի ենթակայանը, որի հիմնանորոգմամբ կկրճատվի Երևանի ՋԷԿ-ի 220/110/35 կՎ ենթակայանի սարքավորումների խափանումների հաճախականությունը: Նախատեսվում է նաև Երևանի ՋԷԿ-ի հիմնանորոգման աշխատանքների տեխնիկական վերահսկման աջակցություն:

Ծրագրի շրջանակներում նախատեսված է նաև համակցված ցիկլով նոր էներգաբլոկի ծրագրի նախապատրաստման աշխատանքներ: Էլեկտրաէներգետիկ համակարգին պահանջվում է գազով էլէկտրաէներգիայի արտադրության նոր հզորություն՝ մատակարարման կարողության ճեղքվածքը մինչև 2020թ. կանխելու համար: ՀՀ կառավարությունը նախատեսում է կառուցել նոր ՀՑԷ՝ մասնավոր հատվածի ներգրավմամբ, ինչը կպահանջի մի շարք նախապատրաստական գործողություններ: Այն կներառի տեխնիկատնտեսական ուսումնասիրություն, բնապահպանական և սոցիալական ազդեցության գնահատում, գործառնությունների խորհրդատվություն և նոր ՀՑԷ համար պահանջվող այլ տեխնիկական աջակցություն:

Նշված ծրագրի շրջանակներում 2018 թվականին նախատեսված է 3,811.9 մլն դրամ, այդ թվում վարկային միջոցներ` 3,170.2 մլն դրամ, ՀՀ կառավարության համաֆինանսավորում` 641.7 մլն դրամ:

* Վերակառուցման և զարգացման միջազգային բանկի աջակցությամբ իրականացվող Էլեկտրահաղորդման ցանցի բարելավման շրջանակներում «Աշնակ» ենթակայանի վերակառուցման և էլեկտրաէներգետիկական համակարգի կառավարման բարելավման ծրագիր:

Աշնակ 220/110/10 կՎ ենթակայանը կարևոր նշանակություն ունի Հայաստանի արևմտյան և հյուսիս-արևմտյան հատվածների սպառողներին հուսալի էլեկտրաէներգիա մատակարարելու տեսանկյունից: Ծրագրով նախատեսվում է վերոհիշյալ ենթակայանի վերակառուցումն ու համակարգի կառավարման բարելավման աշխատանքներ, որոնց արդյունքում կկրճատվեն սարքավորումների տեխնիկական պատճառներով առաջացող խափանումները և կբարելավվի էլեկտրահաղորդման ցանցի հուսալիությունը:

Նախատեսված է նաև պահուստային կարգավարական կենտրոնի հիմնում, որը կնպաստի էլեկտրաէներգետիկական համակարգի կառավարման բարելավմանը, ինչպես նաև անհրաժեշտ մեքենաների և սարքավորումների ձեռքբերում Էլեկտրահաղորդման ցանցի պահպանության համար:

Նշված ծրագրի շրջանակներում 2018 թվականին նախատեսված է 1,316.9 մլն դրամ, այդ թվում վարկային միջոցներ` 1,093.9 մլն դրամ, ՀՀ կառավարության համաֆինանսավորում` 223.0 մլն դրամ:

* Վերակառուցման և զարգացման միջազգային բանկի աջակցությամբ իրականացվող էլեկտրաէներգետիկական ոլորտի ֆինանսական առողջացման ծրագիր

Ծրագրի նպատակն է աջակցել Հայաստանում էլեկտրաէներգիայի մատակարարման համարժեքության և հուսալիության պահպանման ջանքերին` էլեկտրաէներգիա արտա­դրող/բաշխող ընկերությունների ֆինանսական վիճակը բարելավելու միջոցով: Վարկից մասհանումները կկատարվեն 2016-2021թթ ընթացքում` ծրագրով նախատեսված արդյունքային ցուցանիշների կատարմանը զուգընթաց: Ծրագրով նախատեսված միջոցառումների իրակա­նացումը կնպաստի էներգետիկայի ոլորտի ընկերությունների ֆինանսական վիճակի բարելավ­մանը:

Նշված ծրագրի շրջանակներում 2018 թվականին նախատեսված է վարկային միջոցներ` 401.7 մլն դրամ:

* ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման դրամաշնորհային ծրագիր

Ծրագիրն ուղղված է համանուն վարկային ծրագրի գծով իրականացվող աշխատանքների պայմանագրային կանխավճարների ֆինանսավորմանը:

Նշված ծրագրի շրջանակներում 2018 թվականին նախատեսված է 6,759.0 մլն դրամ, այդ թվում դրամաշնորհային միջոցներ` 6,356.9 մլն դրամ, ՀՀ կառավարության համաֆինանսավորում` 402.1 մլն դրամ:

* Համաշխարհային բանկի աջակցությամբ իրականացվող Երկրաջերմային հետախուզական հորատման դրամաշնորհային ծրագիր

Ծրագրի միջոցները կուղղվեն Քարքար տեղամասում երկրաջերմային աղբյուրների հորատ­ման համար, որից հետո ներդրողներին կառաջարկվի ամբողջական հետազոտված տեղամաս երկրաջերմային էլեկտրակայանի կառուցման համար:

Նշված ծրագրի շրջանակներում 2018 թվականին նախատեսված է 101.2 մլն դրամ, այդ թվում դրամաշնորհային միջոցներ` 80.9 մլն դրամ, ՀՀ կառավարության համաֆինանսավորում` 20.3 մլն դրամ:

* Համաշխարհային բանկի աջակցությամբ իրականացվող դրամաշնորհ արդյունաբերական մասշտաբի արևային էներգիայի ծրագրի նախապատրաստման համար դրամաշնորհային ծրագիր

Ծրագրի շրջանակներում նախատեսվում է իրականացնել արտադրական մասշտաբի արեգակնային ֆոտոէլեկտրական կայանների զարգացման ծրագրի նախապատրաստական աշխատանքները: Ծրագրի շրջանակներում նախատեսվում է իրականացնել արևային էներգիայի ռեսուրսի գնահատում, արևային ՖՎ պանելների գնում, թեստավորում և արևային էներգիայի ռեսուրսի գնահատման սարքավորումների գնում: Նախապես ընտրված տեղանքներում կիրա­կանացվեն արեգակնային ճառագայթման չափումներ ու եղանակային պայմանների գրանցում­ներ, ինչպես և իրագործելիության նախնական ուսումնասիրություններ։

Նշված ծրագրի շրջանակներում 2018 թվականին նախատեսված է 198.7 մլն դրամ, այդ թվում դրամաշնորհային միջոցներ` 159.0 մլն դրամ, ՀՀ կառավարության համաֆինան­սավորում` 39.7 մլն դրամ:

Այս ոլորտում Նախագծով նախատեսված ծախսերի համեմատությունը ՀՀ 2016 թվականի բյուջետային տարվա փաստացի, ինչպես նաև ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N 6 աղյուսակում:

### Տրանսպորտ, կապ և տեղեկատվական տեխնոլոգիաներ

Տրանսպորտի, կապի և տեղեկատվական տեխնոլոգիաների ոլորտների գծով ՀՀ 2018 թվականի պետական բյուջեի նա­խագծով նախատեսվում է 82,007.3 մլն դրամ` ՀՀ 2017 թվականի պետական բյուջեով հաս­տատված 51,216.8 մլն դրամի դիմաց: Ծախսերի ավելացումը ՀՀ 2017 թվականի պետական բյու­ջեի համապատասխան ցուցանիշի նկատմամբ կազմում է 30,790.5 մլն դրամ կամ 60.1 տոկոս:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* «Միջպետական և հանրապետական նշանակության ավտոճանապարհների ձմեռային պահպանում, ընթա­ցիկ պահպանում և շահագործում».

Ծրագրի նպատակն է ապահովել անվտանգ և անխափան երթևեկության համար ՀՀ ընդհանուր օգտագործման միջպետական և հանրապետական նշանակության ավտոմոբիլային ճանապարհների և դրանց վրա գտնվող արհեստական կառույցների պահպանվածությունը:

Ծրագրի համար ՀՀ 2018 թվա­կանի պետական բյուջեի նախագծով նախա­տեսվում է 8,698.0 մլն դրամ` ՀՀ 2017 թվականի պետական բյուջեով հաստատված 7,449.5 մլն դրամի դիմաց, կամ ավել 1,248.5 մլն դրամով` պայմանավորված Ասիական զարգացման բանկի կողմից իրականացվող «Ենթակառուցվածքների կայունության աջակցության ծրագիր – փուլ 2»-ի նախա­պայմանների համար գումարների ավելացմամբ, ինչպես նաև Հյուսիս-հարավ ճանապար­հային միջանցքի ներդրումային ծրագրի վարկա­յին համաձայնագրով ստանձնած պարտավո­րություն­ներով (սկսած 2014թ.-ից և յուրաքանչյուր ֆիս­կալ տարվա համար հանրապետական և միջպե­տական ճանապարհների շահագործման/պահ­պանման տարեկան բյուջեն ավելացվում է առնվազն 5%-ով):

Նշված ծրագրով նախատեսվում է իրականացնել 2922 կմ միջպե­տական և հանրա­պետական նշանակության ավտոճանապարհների ամառային պահպանման և 3490 կմ ձմեռային պահպանման, ինչպես նաև երեք թունելների և հինգ կամուրջների պահպանման ու շահագործման աշխատանքներ:

* «Մարզային նշանակության ավտոճանապարհների ձմեռային պահպանում, ընթա­ցիկ պահպանում և շահագործում».

Նշված ծրագրի նպատակն է ապահովել անվտանգ և անխափան երթևեկության համար ՀՀ ընդհանուր օգտագործման մարզային նշանակության ավտոմոբիլային ճանապարհների պահպանվածությունը:

Ծրագրով նախա­տեսվում է 1,163.8 մլն դրամ` ՀՀ 2017 թվականի պետական բյուջեով հաստատված 999.8 մլն դրամի դիմաց, կամ ավել 164.0 մլն դրամով` պայմանավորված Ասիական զարգացման բանկի կողմից իրականացվող «Ենթակառուցվածքների կայունության աջակցության ծրագիր – փուլ 2»-ի նախապայմանների համար գումարների ավելացմամբ, ինչպես նաև Համաշխարհային բանկի կողմից իրականացվող Կենսական նշանակության ճանապարհային ցանցի բարելավման վարկային ծրագրով ստանձնած պարտավորություններով (Փոխառուն պետք է մինչև Ծրագրի ավարտն ապահովի, որ Ծրագրի շրջանակում կենսական նշանակության ճանապարհային ցանցի հիմնանորոգված ճանապարհային հատվածների պահպանության համար հատկացվեն բավարար բյուջետային միջոցներ):

Ծրագրով նախատեսվում է իրականացնել 790.4 կմ մարզային նշանակության ավտոճանապարհների ընթացիկ նորոգման և 1912.5 կմ ձմեռային պահպանման աշխատանքներ:

* «Հայաստանի Հանրապետությունում հսկիչ սարքերի (թվային տախոգրաֆի) համակարգի պահպանում (սպասարկում)».

Նշված ծրագրի նպատակն է Հայաստանի Հանրապետությունում տախոնետ համակարգի անընդհատ և անխափան աշխատանքի ապահովումը: Համակարգի առկայության պահանջը բխում է «Միջազգային ավտոճանապարհային փոխադրումներ կատարող տրանսպորտային միջոցների անձնակազմի աշխատանքի մասին» Եվրոպական համաձայնագրից, որին Հայաս­տանի Հանրապետությունը միացել է 2006 թվականից: Հսկիչ սարքերը (թվային տախոգրաֆ­ները) կիրառվում են միջպետական բեռնափոխադրումներ իրականացնող բեռնատար տրանս­պորտային միջոցների վրա` տրանսպորտային միջոցի արագությունը, անցած ճանա­պարհը և վարորդի վարելու և հանգստի ռեժիմները արձանագրելու համար:

Ծրագրով տախոնետ համակարգի պահպանման (սպասարկման) համար ՀՀ 2018 թվականի պետական բյուջեի նախագծով նախատեսվում է 15.5 մլն դրամ` ՀՀ 2017 թվականի պետական բյուջեով հաստատված 26.5 մլն դրամի դիմաց, կամ պակաս 11.0 մլն դրամով` որն արդյունք է ՀՀ-ում հսկիչ սարքերի (թվային տախոգրաֆի) համակարգի պահպանման և սպասարկման ծառայությունների մատուցման 2017 թվականի փետրվարի 7-ին կնքված նոր պայմանագրի պայմանագրային արժեքով:

* «Պետական աջակցություն «Հայաստանի ավտոմոբիլային ճանապարհների տնօրինություն» ՊՈԱԿ-ին» ծրագրի գծով նշված կազմակերպության կանոնադրական խնդիրների իրագործ­ման նպատակով ՀՀ 2018 թվականի պետական բյուջեի նախագծով նախա­տեսվում է 218.1 մլն դրամ` ՀՀ 2017թ. պետական բյուջեով հաստատված 208.3 մլն դրամի դիմաց կամ ավել 9.8 մլն դրամով` պայմանավորված կազմակերպության գործունեության արդյունավե­տության բարձրացմանն ուղղված կառուցվածքային փոփոխություններով:

Ծրագրով նախատեսվում է իրականացնել ՀՀ ավտոմոբիլային ճանապարհային ցանցի զարգացման ու դրա նպատակային օգտագործման, պահպանման և հեռանկարային զարգացման ծրագրերի գծով ավտոմոբիլային ճանապարհների ու դրանց ինժեներական կառույցների վիճակի պարբերական ուսումնասիրության, նախագծային փաստաթղթերի իրականացված փորձաքն­նության, միջպետական և հանրապետական նշանակության ավտոմոբիլային ճանապարհների ու դրանց ինժեներական կառույցների պահպանման և շահագործման աշխատանքների նկատմամբ տեխնիկական հսկողության իրականացման, ՀՀ պետական նշանակության ավտոճանա­պարհների ցանցի անձնագրավորման, ավտոմոբիլային ճանապարհների առանձին հատվածների ծածկի վիճակի տեխնիկական տվյալների հավաքագրման աշխատանքներ:

* «Հեռահաղորդակցության և կապի կանոնակարգման ծառայություններ»ծրագրով «Հեռահաղորդակցության հանրապետական կենտրոն» պետական ոչ առևտրային կազմակեր­պության կանոնադրական խնդիրների իրագործման համար ՀՀ 2018 թվականի պետական բյուջեի նախագծով նախա­տեսվում է 290.3 մլն դրամ` ՀՀ 2017 թվականի պետական բյուջեով հաստատված 367.0 մլն դրամի դիմաց, կամ պակաս 76.6 մլն դրամով, որն արդյունք է կազմակերպության օպտիմալացման:

Ծրագրի նպատակն է ապահովել Հայաստանի Հանրապե­տու­թյունում հեռահաղորդակ­ցության և կապի ծառայությունների որակի կանոնակարգումն ու բարելավումը, մասնա­վորապես, Հայաստանի Հանրապետության հաճախականությունների բաշխումների աղյուսակի կազմումը, ռադիոեթերի մոնիթորինգի և ազդանշանների տեխնիկական պարամետրերի չափումների անցկացումը, ռադիոէլեկտրոնային միջոցների և բարձր հաճախության սարքավո­րում­ների տեղորոշումը:

* «Ուղևորափո­խադրումներից ստացված վնասի դիմաց «Հարավկովկասյան երկա­թուղի» ՓԲԸ-ին սուբսիդիայի տրամադրում» ծրագրով ՀՀ 2018 թվականի պետական բյուջեի նախագծով նախա­տեսվում է 308.4 մլն դրամ` Կոնցեսիոների կողմից 2018 թվականին վճարվելիք կանխատեսվող կոնցենսիոն վճարի չափով:

ՀՀ 2017 թվականի պետական բյուջեով սուբսիդավորման գումարը նախատեսվել էր 324.0 մլն դրամ (2016 թվականի համաձայնեցված ծավալներով և ուղղություններով ուղևորափո­խա­դրումներից առաջացած տարեկան վնասի 30%-ը փոխհատուցելու համար), մինչդեռ փաստացի վնասը կազմել է 945.9 մլն դրամ, սակայն հաշվի առնելով, որ Կոնցեսիոն պայմանագրի համա­ձայն տարեկան սուբսիդիայի գումարը չի կարող գերազանցել կամ հավասար լինել տվյալ տարվա կոնցեսիոն տարեկան վճարի գումարի չափից` 2017թ. պետական բյուջեից փոխհատուցվել է 301.7 մլն դրամ:

Ծրագրի նպատակն է ՀՀ կառավարության 07.02.2008թ. N 83-Ա որոշմամբ հաս­տատված Կոնցեսիոն պայմա­նագրի համաձայն սուբսիդավորել համաձայնեցված ծավալներով և ուղղու­թյուն­ներով ուղևորափոխադրումներից «Հարավկով­կասյան երկաթուղի» ՓԲԸ-ի նախորդ տարվա արդյունքներով առաջացած տարեկան վնասը (2017-2038թթ.-ի համար` 30%):

* «ԱՊՀ տարածքում օդային տրանսպորտով ՀՀ քաղաքացիներ հանդիսացող Հայրենական մեծ պատերազմի հաշմանդամների և մասնակիցների, ինչպես նաև նրանց հավասարեցված անձանց մատուցվող ծառայությունների դիմաց չստացված եկամուտների փոխհատուցում» ծրագրով ՀՀ քաղաքացիներ հանդիսացող Հայրենական մեծ պա­տերազմի հաշմանդամներին և մասնակիցներին, ինչպես նաև նրանց հավասարեցված անձանց ԱՊՀ տարածքում զեղչ սակագնով կամ անվճար ծառա­յություն­ներ մատուցելու հետևանքով չստացված եկամուտների փոխհատուցման նպատակով «Սիբիր» ավիաընկերություն» ԲԲԸ-ին փոխհա­տուցելու նպա­տակով ՀՀ 2018 թվականի պետական բյուջեի նախագծով նախա­տեսվում է հատկացնել 22.0 մլն դրամ:
* «Տեղեկատվական տեխնոլոգիաների ոլորտի խթանման ծառայություններ» ծրագրով ՏՏ ոլորտի գերակայությունների և ոլորտի զարգացման պետական աջակցության ծրագրային նպատակների իրականացման, ինչպես նաև ՀՀ Ազգային ժողովի կողմից 2014թ. ընդունված «Տեղեկատվական տեխնոլոգիաների ոլորտի պետական աջակցության մասին» ՀՀ օրենքի և ՀՀ կառավարության կողմից 2008թ. հավանության արժանացած «Տեղեկատվական տեխնոլո­գիաների ոլորտի զարգացման հայեցակարգի» դրույթների իրականացման համար ՀՀ 2018 թվականի պետական բյուջեի նախագծով նախա­տեսվում է հատկացնել 98.7 մլն դրամ:

Ծրագրի նպատակն է նպաստել տեղեկատվական և գիտելիքահեն առա­ջադեմ հասարակության ստեղծմանը:

* «Գյումրու և Վանաձորի տեխնոլոգիական կենտրոնների գործունեության իրականա­ցում» ծրագրով Գյումրիում և Վանաձորում ժամանակակից գիտելիքահեն և ինո­վացիոն ենթակառուցվածքներով հագեցած տեխնոլոգիական կենտրոնների արդյունավետ գործու­նեության ապահովման համար 2018 թվականի պետական բյուջեի նախագծով նախա­տեսվում է հատկացնել 149.6 մլն դրամ:

Ծրագրի նպատակն է ապահովել Գյումրի և Վանաձոր քաղաքներում տեղե­կատ­վական և բարձր տեխնոլոգիաների ոլորտների հետագա զարգացումը` Գյումրիում և Վանաձորում ինովացիոն ենթակառուցվածքի ստեղծման և զարգացման միջոցով:

* «2019թ. Տեղեկատվական տեխնոլոգիաների համաշխարհային համաժողովի կազմակերպում» ծրագրով 2019 թվականի համաժողովի կազմակերպման երաշխիքային կանխավճարը վճարելու համար 2018 թվականի պետական բյուջեի նախագծով նախա­տեսվում է հատկացնել 95.1 մլն դրամ:

Տեղեկատվական տեխնոլոգիաների համաշխարհային համաժողովը ՏՏ ոլորտի միջազգային խոշոր միջոցառում է, որն իր շուրջն է համախմբում ՏՏ ոլորտի տարբեր երկրների բարձրաստիճան պաշտոնյաներին, վերազգային կազմակերպությունների, համալսարանների և գիտահետազոտական կենտրոնների ղեկավարներին, հասարակական կառույցների ներկայա­ցուցիչներին:

Ծրագրի շրջանակում կիրականացվի 2019թ. Տեղեկատվական տեխնոլոգիաների համաշխարհային համաժողովի կազմակերպումը Հայաստանում:

* «Երևանի մետրոպոլիտենի աշխատանքների կազմակերպման բնագավառում պե­տության կողմից համայնքի ղեկավարին պատվիրակված լիազորությունների իրակա­նաց­ման ֆինանսավորում»ծրագրով մետրոպոլիտենով ուղևորափոխադրումների սպա­սարկ­ման որակի բարելավման և երթևեկության անվտանգության ապահովման նպատակով ՀՀ 2018 թվականի պետական բյուջեի նախագծով նախա­տեսվում է 2.712.3 մլն դրամ, որից.
* 1,933.3 մլն դրամը` «Կարեն Դեմիրճյանի անվան Երևանի մետրոպոլիտեն» փակ բաժնետիրական ընկերության կողմից մատուցվող ուղևորափոխադրման ծառայու­թյուն­ների սուբսիդավորման համար, որը ՀՀ 2017 թվականի պետական բյուջեով հաստատված սուբսիդավորման գումարից պակաս է 27.0 մլն դրամով` պայմանավորված հանրապետությունում էլեկտրաէներգիայի սակագների փոփոխման արդյունքում համապատասխան ծախսերի նվազմամբ:
* 779.0 մլն դրամը` Վերակառուցման և զարգացման եվրոպական բանկի և Եվրոպական ներդրումային բանկի նկատմամբ ունեցած վարկային պարտավորությունների գծով տոկոս­ների և մայր գումարի մարման համար, որը ՀՀ 2017թ. պետական բյուջեի նկատմամբ ավել է 45.7 մլն դրամով` պայմանավորված վարկային միջոցների մայր գումարի մարումների և փոխարժեքի փոփոխությունների հետ:
* «Համայնքների բյուջեներին նպատակային հատկա­ցումների, սուբվենցիաների տրամադրում»ծրագրով վերգետնյա էլեկտրատրանսպորտով ուղևորափո­խադրում­ների սպասարկման որակի բարելավման և երթևեկության անվտանգության ապահովման նպատակով ՀՀ 2017 թվականի պետական բյուջեի նախագծով նախա­տեսվում է 602.2 մլն դրամ` ՀՀ 2017 թվականի պետական բյուջեով հաստատված 610.9 մլն դրամի դիմաց, որը կուղղվի «Երևանի էլեկտրատրանսպորտ» ՓԲԸ-ի կողմից ուղևորափոխադրման ծառայությունների մատուցման արդյունքում կրած վնասի փոխհատուցմանը:

Ծրագրի նպատակն է աջակցել Երևանի քաղաքապետարանին` վերգետնյա էլեկտրատրանս­պորտով ուղևորափոխադրման ծառայությունների սուբսիդավորման նպատակով:

ՀՀ 2017 թվականի պետական բյուջեի համեմատ 8.7 մլն դրամ ծախսի նվազումը պայմանավորված է հանրապետությունում էլեկտրաէներգիայի սակագների փոփոխման արդյունքում համապատասխան ծախսերի նվազմամբ:

* «Պետական աջակցություն Երևան քաղաքի փողոցների ընթացիկ նորոգման և ճաքալցման աշխատանքների իրականացման համար» և «Պետական աջակցություն Երևան քաղաքի արտաքին լուսավորության ցանցի շահագործման և պահպանման աշխատանքների իրականացման համար» ծրագրերի գծով ՀՀ 2018 թվականի պետական բյուջեի նախագծով նախատեսվում է համապատասխանաբար 3,284.0 մլն դրամ` ՀՀ 2017 թվականի պետական բյուջեով հաստատված գումարների չափով և 2,230.0 մլն դրամ` ՀՀ 2017 թվականի պետական բյուջեով հաստատված 2,272.0 մլն դրամի դիմաց:

Նշված ծրագրերի նպատակն է աջակցել Երևանի քաղաքապետարանին` Երևան քաղաքի փողոցների ընթացիկ նորոգման և արտաքին լուսավորության ցանցի շահագործման ու պահպանման աշխատանքների իրականացման նպատակով:

ՀՀ 2017 թվականի պետական բյուջեի համեմատ «Պետական աջակցություն Երևան քաղաքի արտաքին լուսավորության ցանցի շահագործման և պահպանման աշխատանքների իրականացման համար» ծրագրի 42.1 մլն դրամ ծախսի նվազումը պայմանավորված է հանրապետությունում էլեկտրաէներգիայի և գազի սակագների փոփոխման արդյունքում համապատասխան ծախսերի նվազմամբ:

* «ՀՀ օդանավակայաններում ՌԴ զորամիավո­րում­ների օդանավերի սպասարկման և մատուցվող ծառայությունների ծախսերի փոխհատուցում» ծրագրի շրջանակներում ՀՀ կառավարության և ՌԴ կառավա­րության միջև կնքված համաձայնագրերի համաձայն Հայաստանի Հանրապետությունում տեղակայված ՌԴ զորամիավո­րում­­ների հասցեով ռազմական փոխադրումներ իրականացնող օդանավերի սպասարկումներն իրականացնող և ծառայությունները մատուցող կազմակեր­պու­թյուն­ներին փոխհատուցելու նպա­տակով ՀՀ 2018 թվականի պետական բյուջեի նախագծով նախա­տեսվում է հատկացնել 100.0 մլն դրամ` ՀՀ 2017 թվականի պետական բյուջեով հաստատված գումարի չափով:

«ՀՀ տարածքում ՌԴ զորամիավորումների հասցեով երկաթուղային փոխադրումների սպասարկման և մատուցվող ծառայությունների ծախսերի փոխհատուցում» ծրագրի շրջանակներում ՀՀ կառավարության և ՌԴ կառավարության միջև կնքված համաձայնագրերի համաձայն Հայաստանի Հանրապետությունում տեղակայված ՌԴ զորամիավորումների հասցեով ՀՀ տարածքում երկաթուղով իրականացվող միջպետական ռազմական փոխադրումների, ՀՀ երկաթուղային կայարաններում կատարվող սպասարկումների ու մատուցվող ծառայությունների դիմաց «Հարավկովկասյան երկաթուղի» ՓԲԸ-ին փոխհատուցելու նպա­տակով ՀՀ 2018 թվականի պետական բյուջեի նախագծով նախատեսվում է հատկացնել 14.0 մլն դրամ:

* «Մարդասիրական բեռներ փոխադրող օտարերկրյա օդանավերի աերոնավիգացիոն սպասարկման, թռիչք-վայրէջքի, օդանավերի կանգառի և վերգետնյա սպասարկումների ու մատուցված ծառայությունների փոխհատուցում».

ԱՄՆ-ի միացյալ հայկական հիմնադրամի միջոցով ՀՀ կառավարության բարեգործական ծրագրերի համակարգման հանձնաժողովի հասցեով առաքվող` մարդասիրական օգնության բեռներ տեղափոխող և «Հայաստանի մանկական ասոցիացիա» բարեգործական հասարակական կազմակերպության ու Գերմանիայի «Ֆրիդենսդորֆ ինտերնացիոնալ» հասարակական կազ­մակեր­պության կողմից համատեղ իրականացվող բարեգործական ծրագրի շրջանականերում կատարվող հատուկ չվերթների աերոնավիգացիոն վերգետնյա սպասարկումների ու մա­տուցված ծառայությունների փոխհատուցման նպատակով ՀՀ 2018 թվականի պետական բյուջեի նախագծով նախա­տեսվում է հատկացնել 10.0 մլն դրամ` ՀՀ 2017 թվականի պետական բյուջեով հաստատված գումարի չափով:

* Ոչ ֆինանսական ակտիվների գծով ՀՀ 2018 թվականի պետական բյուջեի նախագծով նախատեսվել է 8,900.7 մլն դրամ, որը ՀՀ 2017 թվականի պետական բյուջեով հաստատված 5,015.0 մլն դրամը գերազանցում է 3,885.7 մլն դրամով կամ 77.5 %-ով, ինչը պայմանավորված է պետական նշանակության ավտոճանապարհների և տրանսպորտային օբյեկտների հիմնանորոգման ծրագրերով նախատեսված հատկացումների ավելացմամբ, ինչպես նաև որպես նոր նախաձեռնություն «ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում» ծրագրի գծով միջոցների նախատեսմամբ։

«ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում» ծրագրի բացատրագիրը ներկայացված է առանձին բաժնով։

Միաժամանակ տրանսպորտի ոլորտում նախատեսվում են շարունակել և իրականացնել արտաքին աղբյուրներից ստացվող նպատակային վարկային և դրամաշնորհային միջոցներով հետևյալ ծրագրերը.

* Վերակառուցման և զարգացման եվրոպական բանկի աջակցությամբ իրականացվող ՀՀ պետական սահմանի «Բագրատաշեն» անցման կետի կամրջի վերակառուցման ծրագիր

Ծրագրի հիմնական նպատակն է Բագրատաշենի սահմանային հսկողության անցակետի տարածքում նոր կամրջի կառուցումը, որը կնպաստի միջազգային ստանդարտներին համապա­տասխան Հայաստանի և Վրաստանի միջև գտնվող տվյալ անցակետով ատուցվող ծառայություն­ների որակի բարձրացմանը:

Նշված ծրագրի շրջանակներում 2018 թվականին նախատեսված է 1,131,5 մլն դրամ, այդ թվում վարկային միջոցներ` 880.2 մլն դրամ, ՀՀ կառավարության համաֆինանսավորում` 251.3 մլն դրամ:

* Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման ծրագիր

Ծրագրի նպատակն է բարելավել գյուղական համայնքների շուկաների և ծառայություն­ների հասանելիութունը, ինչպես նաև ամրապնդել կենսական նշանակության ճանապարհային ցանցը կառավարելու կարողությունները:

Նշված ծրագրի շրջանակներում 2018 թվականին նախատեսված է 1,67 մլն դրամ, այդ թվում վարկային միջոցներ` 1.34 մլն դրամ, ՀՀ կառավարության համաֆինանսավորում` 0.33 մլն դրամ:

* Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման լրացուցիչ ծրագիր

Ծրագրի նպատակն է հիմնանորոգել շուրջ 155 կմ ընդհանուր երկարությամբ ճանապարհահատվածներ: Ծրագրի շրջանակներում նախատեսվում է իրականացնել 7 ճանապարահահատվածների (շուրջ 61.2 կմ երկարությամբ) վերականգնման աշխատանքներ, որոնց պայմանագրերը արդեն իսկ կնքվել են:

Նշված ծրագրի շրջանակներում 2018 թվականին նախատեսված է 5,108.1 մլն դրամ, այդ թվում վարկային միջոցներ` 4.233.7 մլն դրամ, ՀՀ կառավարության համաֆինանսավորում` 874.4 մլն դրամ:

* Ասիական զարգացման բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման և բարելավման ծրագիր

Ծրագրի հիմնական նպատակն է` հիմնանորոգել և վերակառուցել Հայաստանի Հանրապետության կենտրոնը Վրաստանի Հանրապետության հետ կապող` Վանաձոր-Ալավերդի-Վրաստանի սահման միջպետական ճանապարհը (կմ 38+450 – կմ 90+191 հատված): 2017թ. հունվարին ճանապարհի նշված 51.5 կմ հատվածի համար հայտարարվել են՝ շինարարական աշխատանքների, խորհրդատվական ծառայությունների և տեխնիկական հսկողության մրցույթ, որոնք գտնվում են գնահատման փուլում:

Նշված ծրագրի շրջանակներում 2018 թվականին նախատեսված է 3,448.8 մլն դրամ, այդ թվում վարկային միջոցներ` 2,205.0 մլն դրամ, ՀՀ կառավարության համաֆինանսավորում` 1,243.8 մլն դրամ:

* Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման և բարելավման ծրագիր

Ծրագրի հիմնական նպատակն է` հիմնանորոգել և վերակառուցել Հայաստանի Հանրապետության կենտրոնը Վրաստանի Հանրապետության հետ կապող` Վանաձոր-Ալավերդի-Վրաստանի սահման միջպետական ճանապարհը ( կմ 0+000 – կմ 38+450 հատված): 2017թ. հունվարին ճանապարհի նշված 51.5 կմ հատվածի համար հայտարարվել են՝ շինարարական աշխատանքների, խորհրդատվական ծառայությունների և տեխնիկական հսկողության մրցույթը, որոնք գտնվում են գնահատման փուլում:

Նշված ծրագրի շրջանակներում 2018 թվականին նախատեսված է 3,174.5 մլն դրամ, այդ թվում վարկային միջոցներ` 2,358.3 մլն դրամ, ՀՀ կառավարության համաֆինանսավորում` 816,2 մլն դրամ:

* Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագիր (Տրանշ 2)

Ծրագրի նպատակն է Աշտարակ-Թալին 41.9 կմ հատվածի վերակառուցումը և ներկայումս երկշարք ճանապարհի լայնացումը մինչև քառաշարք ճանապարհի:

Ծրագրի շրջանակներում նախատեսվում են իրականացնել հետևյալ աշխատանքները.

ա) ներկայումս երկշարք ճանապարհի լայնացումը մինչև քառաշարք ճանապարհի,

բ) ստորգետնյա և վերգետնյա անցումների և փոխհատումների վերակառուցում,

գ) T-աձև հատումների կառուցում` տեղական ճանապարհների համայնքների հետ կապ ապահովելու նպատակով:

Ծրագրի շրջանակներում իրականացվելու են նաև ներդրումային ծրագրի շրջանակներում ֆինանսավորվող հետագա ծրագրերի մանրամասն նախագծերի ուսումնասիրություններ, շինարարության վերահսկողություն, գնումների և կարողությունների հզորացման աշխատանքներ:

Նշված ծրագրի շրջանակներում 2018 թվականին նախատեսված է 11,151.5 մլն դրամ, այդ թվում վարկային միջոցներ` 9,427.8 մլն դրամ, ՀՀ կառավարության համաֆինանսավորում` 1,723.7մլն դրամ:

* Եվրոպական ներդրումային բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագիր (Տրանշ 3)

Ծրագիրը հանդիսանում է հիմնական ծրագրի մասնաբաժին, որը ընդգրկում է Թալին-Գյումրի 27,5 կմ հատվածը:

Նշված ծրագրի շրջանակներում 2018 թվականին նախատեսված է 3,850.3 մլն դրամ, այդ թվում վարկային միջոցներ` 3,208.6 մլն դրամ, ՀՀ կառավարության համաֆինանսավորում` 641,7 մլն դրամ:

* Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագիր (Տրանշ 3)

Ծրագիրը հանդիսանում է հիմնական ծրագրի մասնաբաժին, որը ընդգրկում է Թալին-Լանջիկ 18,7 կմ հատվածը:

Նշված ծրագրի շրջանակներում 2018 թվականին նախատեսված է 3,945.6 մլն դրամ, այդ թվում վարկային միջոցներ` 3,093,3 մլն դրամ, ՀՀ կառավարության համաֆինանսավորում` 852,3 մլն դրամ:

* Եվրասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագիր

Ծրագիրը հանդիսանում է հիմնական ծրագրի մասնաբաժին` Քաջարան-Ագարակ հատվածում, որի շրջանակներում իրականացվելու է նշված ճանապարհահատվածի ուսումնասիրությունը, հսկողությունը և վերակառուցումը:

Նշված ծրագրի շրջանակներում 2018 թվականին նախատեսված է 992.4 մլն դրամ, այդ թվում վարկային միջոցներ` 827.0 մլն դրամ, ՀՀ կառավարության համաֆինանսավորում` 165.4 մլն դրամ:

* Եվրոպական ներդրումային բանկի աջակցությամբ իրականացվող Հյուսիս-հարավ տրանսպորտային միջանցքի զարգացման դրամաշնորհային ծրագիր (Տրանշ 3):

Փոխկապակցված է համանուն վարկային ծրագրի հետ, իրականացվում է վարկային ծրագրի ժամկետներում նույն ուղղվածությամբ:

Նշված ծրագրի շրջանակներում 2018 թվականին նախատեսված է 2,805.6 մլն դրամ, այդ թվում դրամաշնորհային միջոցներ` 2,338.0 մլն դրամ, ՀՀ կառավարության համաֆինանսավորում` 467.6 մլն դրամ:

* Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է վերականգնել և բարելավել Երևանի մետրոպոլիտենի ենթակառուցվածքները, որի շրջանակներում նախատեսվում են հետևյալ միջոցառումները`

ա) ուղևորների սպասարկման որակի բարելավում,

բ) մետրոպոլիտենի գծերի, կայարանների, շենքերի, կառույցների, էլեկտրամատա­կարարման և կապի համակարգերի, շարժակազմերի և տեխնոլոգիական սարքավորումների անխափան շահագործման հուսալիության բարձրացում,

գ) մետրոպոլիտենի օբյեկտներում սանիտարատեխնիկական վիճակի և աղտոտումից շրջակա միջավայրի պահպանության ապահովում,

դ) էլեկտրամատակարարման հուսալիության բարձրացում, թունելային ջրատարի և շարժասանդուղքների վերանորոգում:

Նշված ծրագրի շրջանակներում 2018 թվականին նախատեսված է 1,148.6 մլն դրամ, այդ թվում վարկային միջոցներ` 957.2 մլն դրամ, ՀՀ կառավարության համաֆինանսավորում` 191.4 մլն դրամ:

* Վերակառուցման և զարգացման բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է վերականգնել և բարելավել Երևանի մետրոպոլիտենի ենթակառուցվածքները, որի շրջանակներում նախատեսվում են հետևյալ միջոցառումները`

ա) ուղևորների սպասարկման որակի բարելավում,

բ) մետրոպոլիտենի գծերի, կայարանների, շենքերի, կառույցների, էլեկտրամատա­կա­րար­ման և կապի համակարգերի, շարժակազմերի և տեխնոլոգիական սարքավորումների անխափան շահագործման հուսալիության բարձրացում,

գ) մետրոպոլիտենի օբյեկտներում սանիտարատեխնիկական վիճակի և աղտոտումից շրջակա միջավայրի պահպանության ապահովում,

դ) էլեկտրամատակարարման հուսալիության բարձրացում, թունելային ջրատարի և շարժասանդուղքների վերանորոգում:

Նշված ծրագրի շրջանակներում 2018 թվականին նախատեսված է 364.4 մլն դրամ, այդ թվում վարկային միջոցներ` 280.6 մլն դրամ, ՀՀ կառավարության համաֆինանսավորում` 83.8 մլն դրամ:

* Եվրոպական միության հարևանության ներդրումային ծրագրի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագիր (Երևան համայնքի ղեկավարին պետության կողմից պատվիրակված լիազորություն)

Նշված դրամաշնորհային ծրագիրը հանդիսանում է մետրոպոլիտենի վերակառուցման հիմնական ծրագրային փաթեթի մասնաբաժին, որի նպատակն է վերականգնել և բարելավել Երևանի մետրոպոլիտենի ենթակառուցվածքները:

Նշված ծրագրի շրջանակներում 2018 թվականին նախատեսված է 1,897.1 մլն դրամ, այդ թվում` դրամաշնորհային միջոցներ 1,580.9 մլն դրամ, ՀՀ կառավարության համաֆինանսավորում` 316.2 մլն դրամ:

* Ասիական զարգացման բանկի աջակցությամբ իրականացվող Քաղաքային ենթակառուցվածքների և քաղաքի կայուն զարգացման ներդրումային ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է բարելավել Երևանի քաղաքային տրանսպորտի ենթակառուցվածքը և ծառայությունները:

Նշված վարկային ծրագրի շրջանակներում կատարված տնտեսումների հաշվին նախատեսվում են կառուցել երկու տրանսպորտային հանգույց` Արշակունյաց-Գարեգին Նժդեհ և Արշակունյաց-Բագրատունյաց խաչմերուկներում: Նշված վայրերում Արշակունյաց պողոտայի ուղղությամբ նախատեսվում է կառուցել էստակադաներ:

Նշված ծրագրի շրջանակներում 2018 թվականին նախատեսված է 2,994.3 մլն դրամ, այդ թվում վարկային միջոցներ` 2,438.1 մլն դրամ, ՀՀ կառավարության համաֆինանսավորում` 556.2 մլն դրամ:

* Ասիական բանկի աջակցությամբ իրականացվող Քաղաքային ենթակառուցվածք­ների և քաղաքի կայուն զարգացման ներդրումային երկրորդ ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է բարելավել քաղաքային ենթակառուցվածքները, այդ թվում` Արգավանդ - Շիրակ, Դավիթաշեն - Աշտարակ ճանապարհահատվածը:

Նշված ծրագրի շրջանակներում 2018 թվականին նախատեսված է 5,684.5 մլն դրամ, այդ թվում վարկային միջոցներ` 4,669.9 մլն դրամ, ՀՀ կառավարության համաֆինանսավորում` 1,014.6 մլն դրամ:

* Վերակառուցման և զարգացման եվրոպական բանկի աջակցությամբ իրակա­նացվող «Գյումրու քաղաքային ճանապարհներ» ծրագիր

Ծրագրի նպատակն է Գյումրի քաղաքում հիմնական ճանապարհների վերակառուցում և հանրային լուսավորության արդիականացում, այդ թվում` ասֆալտի և մայթերի նորոգում, ջրահեռացման համակարգերի վերականգնում:

Նշված ծրագրի շրջանակներում 2018 թվականին նախատեսված է 2,229.1 մլն դրամ, այդ թվում վարկային միջոցներ` 1,857.6 մլն դրամ, ՀՀ կառավարության համաֆինանսավորում` 371.5 մլն դրամ:

* Վերակառուցման և զարգացման եվրոպական բանկի աջակցությամբ իրականացվող «Երևանի քաղաքային լուսավորության» ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է Երևանում ստեղծել հուսալի լուսավորության ցանց (մոտ 28 փողոցներում), ապահովել էլեկտրաէներգիայի էական խնայողություն, ներդնել արտաքին լուսավորության ցանցի հեռակառավարման համակարգ, փոխել վթարված հենասյուները, փոխարինել առկա լուսատուները LED լուսատուներով:

Նշված ծրագրի շրջանակներում 2018 թվականին նախատեսված է 654.4 մլն դրամ, այդ թվում վարկային միջոցներ` 545.3 մլն դրամ, ՀՀ կառավարության համաֆինանսավորում` 109.1 մլն դրամ:

* Վերակառուցման և զարգացման եվրոպական բանկի աջակցությամբ իրականացվող «Երևանի քաղաքային լուսավորության» դրամաշնորհային ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է Երևանում ստեղծել հուսալի լուսավորության ցանց (մոտ 28 փողոցներում), ապահովել էլեկտրաէներգիայի էական խնայողություն, ներդնել արտաքին լուսավորության ցանցի հեռակառավարման համակարգ, փոխել վթարված հենասյուները, փոխարինել առկա լուսատուները LED լուսատուներով:

Նշված ծրագրի շրջանակներում 2018 թվականին նախատեսված է 384.0 մլն դրամ, այդ թվում դրամաշնորհային միջոցներ` 270.5 մլն դրամ, ՀՀ կառավարության համաֆինանսավորում` 113.5 մլն դրամ:

* Արևելյան Եվրոպայի էներգախնայողության և բնապահպանական գործընկերության ֆոնդի աջակցությամբ իրականացվող «Երևանի քաղաքային լուսավորության» դրամաշնորհային ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է Երևանում ստեղծել հուսալի լուսավորության ցանց (մոտ 28 փողոցներում), ապահովել էլեկտրաէներգիայի էական խնայողություն, ներդնել արտաքին լուսավո­րու­թյան ցանցի հեռակառավարման համակարգ, փոխել վթարված հենասյուները, փոխարինել առկա լուսատուները LED լուսատուներով:

Նշված ծրագրի շրջանակներում 2018 թվականին նախատեսված է 1,260.6 մլն դրամ, այդ թվում դրամաշնորհային միջոցներ` 1,050.5 մլն դրամ, ՀՀ կառավարության համաֆինանսավորում` 210,1 մլն դրամ:

Այս ոլորտում ՀՀ 2018 թվականի պետական բյուջեի նախագծով նախատեսված ծախսերի համեմատությունը ՀՀ 2015 թվականի բյուջետային տարվա փաստացի, ինչպես նաև ՀՀ 2017 թվականի պետական բյուջեով հաս­տատված համապատասխան ցուցանիշների հետ արտա­ցոլված է սույն բացատրագրի N 7 աղյուսակում, իսկ ճանապարհային ոլորտի կատարողական հիմնական ցուցանիշները` N 7ա աղյուսակում:

### Բնապահպանություն

Բնապահպանության ոլորտի գծով Նախագծով նախատեսվում է հատկացնել 4,817.59 մլն դրամ` ՀՀ 2017 թվականի պետական բյուջեով հաստատված 2,898.07 մլն դրամի դիմաց: Ծախսերի ավելացումը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 1,919.52 մլն դրամ` կամ 66.2 տոկոս:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* «Սևանա լճի ջրածածկ անտառտնկարկների մաքրման ծառայություններ» ծրագրի համար Նախագծով նախատեսվում է հատկացնել 117.06 մլն դրամ` ՀՀ 2017թ. պետական բյուջեով հաստատված 125.4 մլն դրամի դիմաց, կամ 8.34 մլն դրամով պակաս:

Ծրագրի շրջանակներում նախատեսվում է մաքրել Սևանա լճի շրջակայքի 80.24 հա ջրածածկ անտառտնկարկներ:

* «Սևանա լճում և նրա ջրհավաք ավազանում ձկան և խեցգետնի պաշարների հաշվառման ծառայություններ» ծրագրի համար Նախագծով նախատեսվում է հատկացնել 7.6 մլն դրամ` ՀՀ 2017 թվականի պետական բյուջեի չափաքանակին համապատասխան:

Ծրագրի շրջանակներում նախատեսվում է իրականացնել Uևանա լճի ջրահավաք ավազանի կենդանական ռեuուրuների (ձկան և խեցգետնի) պաշարների հաշվառման աշխատանքներ, այդ թվում ներկա վիճակի, տարածական տեղաբաշխման, կենuաբանական և էկոլոգիական հատկանիշների բացահայտում:

* Բնության հատուկ պահպանվող տարածքների գործունեության ապահովմանն ուղղված ծրագրերի համար Նախագծով նախատեսվում է հատկացնել 858.1 մլն դրամ` ՀՀ 2017թ. պետական բյուջեով հաստատված 797.09 մլն դրամի դիմաց, կամ 61.01 մլն դրամով ավել, որը պայմանավորված է ԱԱՀ-ի գծով ծախսերի ֆինանսավորմամբ:

Վերոգրյալ հատկացումների շրջանակներում «Սևան», «Դիլիջան», «Արևիկ» և «Արփի լիճ» ազգային պարկերում, «Խոսրովի անտառ» և «Շիկահող» պետական արգելոցներում, «Սոսու պուրակ», «Զանգեզուր» և «Զիկատար» արգելավայրերում, ինչպես նաև «Արգելոցապարկային համալիր» ՊՈԱԿ-ի տնօրինության ներքո գտնվող բնության հատուկ պահպանվող տարածքներում կատարվելու են բնական էկոհամակարգերի, լանդշաֆտային ու կենսաբանական բազմազանության, գենոֆոնդի, բնության ժառանգության գիտական ուսումնասիրության, պահպանության, վերականգնման, վերարտադրության, հաշվառման, գույքագրման դիտանցի ապահովումը, ինչպես նաև տնկարկների պահպանության և պաշտպանության իրականացումը:

* «Կովկասի տարածաշրջանային բնապահպանական կենտրոնի հայաստանյան մասնաճյուղի գրասենյակի պահպանման» ծրագրի համար Նախագծով նախատեսվում է հատկացնել 7.0 մլն դրամ` ՀՀ 2017 թվականի պետական բյուջեով հաստատված 7.07 մլն դրամի դիմաց, կամ 0.07 մլն դրամով պակաս: Պակասեցումը պայմանավորված է հանրապետությունում գազի և էլեկտրաէներգիայի սակագնի նվազման ազդեցությամբ:

Ծրագրի համար իրավական հիմք է ծառայում ՀՀ Նախագահի 2009 թվականի մայիսի 6-ի ՆԿ-68-Ա կարգադրությամբ հաստատված Եվրոպական հարևանության քաղաքականության Հայաստանի Հանրապետություն-Եվրոպական միություն գործողությունների ծրագրի կատա­րումն ապահովող 2009-2011 թվականների միջոցառումների ցանկը (7.Ա.7. միջոցառում):

* «Շրջակա միջավայրի վրա ազդեցության գնահատման և փորձաքննության ծառայություններ» ծրագրի համար Նախագծով նախատեսվում է հատկացնել 45.25 մլն դրամ` ՀՀ 2017 թվականի պետական բյուջեի չափաքանակին համապատասխան:

Ծրագրի շրջանակներում նախատեսվում է շրջակա միջավայրի վրա ազդեցության գնահատման և փորձաքննության աշխատանքների իրականացում:

* «Շրջակա միջավայրի մոնիթորինգի և տեղեկատվության ծառայություններ» ծրագրի համար Նախագծով նախատեսվում է հատկացնել 226.9 մլն դրամ՝ ՀՀ 2017թ. պետական բյուջեով հաստատված 243.2 մլն դրամի («Թափոնների ուսումնասիրության ծառայություններ», «Ջրային օբյեկտների և օդային ավազանի աղտոտվածության վիճակի մոնիտորինգի ծառայություններ», «Բնապահպանական ոլորտի գծով վերլուծական-տեղեկատվական ծառայություն» և «Հայաս­տանի Հանրապետության տարածքի ստորերկրյա քաղցրահամ ջրերի հիդրոերկրաբանական մոնիտորինգի ծառայություններ» ծրագրերի գծով նախատեսված չափաքանակների հանրագու­մարի չափով) դիմաց, կամ 16.3 մլն դրամով պակաս:

Ծրագրի շրջանակներում նախատեսվում է`

* Շրջակա միջավայրի և բնական ռեսուրսների պահպանության բարձր մակարդակի ապահովմանը նպաստելը` շրջակա միջավայրի և բնական ռեսուրսների (բացառությամբ օգտակար հանածոների պաշարների) նկատմամբ դիտարկումների իրականացման, վիճակի գնահատման վերաբերյալ բավարար տվյալների ստեղծման, դրանց գրանցման, վերլուծման, տրամադրման ու պահման միջոցով.
* Շրջակա միջավայրի և բնական ռեսուրսների վիճակի մասին տեղեկատվությունը բնապահպանական միասնական տեղեկատվական շտեմարանում ներբեռնումն ու շտեմարանի վարումը.
* Թափոնների գոյացման, վերամշակման ու օգտահանման օբյեկտների և հեռացման վայրերի ու թափոնների դասակարգչի կազմման համար ուսումնասիրության իրականացումը, ինչպես նաև թափոնների օգտագործման ու վնասազերծման սակավաթափոն և անթափոն տեխնոլոգիաների մասին տվյալների հավաքումն ու վերլուծումը.
* Շրջակա միջավայրի և բնական ռեսուրսների առանձին բաղադրիչների մասին տվյալների հավաքագրման ու վերլուծության հիման վրա համապատասխան համակարգչային շտեմարան­ների (բազա) ստեղծումը և վարումը, Հայաստանի Հանրապետության օրենսդրությամբ սահման­ված կարգով պետական մարմիններին, հասարակական կազմակերպություններին ու հասարա­կությանն այդ շտեմարաններում պարունակվող տեղեկությունների տրամադրումը և ստացումը:
* «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքով սահմանված կարգով Նախագծով նախատեսվել է համայնքներին սուբվենցիաների հատկացումներ` 213.3 մլն դրամի չափով:

Միաժամանակ բնապահպանության ոլորտում նախատեսվում է շարունակել և իրակա­նացնել արտաքին աղբյուրներից ստացվող նպատակային դրամաշնորհային միջոցներով հետևյալ ծրագիրը.

* Գերմանիայի զարգացման վարկերի բանկի (KFW) կողմից տրամադրվող «Կովկասի պահպանվող տարածքների աջակցության ծրագիր-Հայաստան (Էկոտարածաշրջանային ծրագիր-Հայաստան, 3-րդ փուլ)» դրամաշնորհային ծրագիր

Ծրագրի նպատակն է բնական պաշարների և պահպանվող տարածքների կառավարումը, հարակից գյուղական համայնքների սոցիալ-տնտեսական վիճակի բարելավումը, Հարավային Կովկասում կենսաբազմազանության պահպանումը: Ծրագրի իրականացումը կնպաստի Հայաստանի Հանրապետության Սյունիքի մարզում կենսոլորտային տարածքի ստեղծմանը:

Ծրագրով նախատեսված աշխատանքների իրականացման նպատակով 2018 թվականին նախատեսված է 1,701.9 մլն դրամ, այդ թվում դրամաշնորհային միջոցներ` 1,441.4 մլն դրամ, ՀՀ կառավարության համաֆինանսավորում` 260.5 մլն դրամ:

* Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագիր

Ծրագրի նպատակն է աջակցել Կոտայքի և Գեղարքունիքի մարզերում կոշտ կենցաղային թափոնների կառավարման համակարգի բարելավմանը:

Ծրագիրը կազմված է հետևյալ բաղադրիչներից.

ա/ կապիտալ ծախսեր (ներդրումայինծախսեր)`

* թափոնների հավաքման բեռնատարներ, կոնտեյներներ/արկղներ, հավաքման նոր կետեր,
* նոր աղբավայրի կառուցում (ներառյալ շինություններն ու կառույցները),
* մասնագիտացված սարքավորումներ աղբավայրի աշխատանքների համար,
* փոխանցման կայանների շինարարություն

բ/ տեխնիկական համագործակություն (Խորհրդատվական Համաձայնագրեր),

* ծրագրի իրականացում և գնումների աջակցություն, կորպորատիվ զարգացման և շահագրգիռ կողմերի ասնակցության ծրագիր,
* լրացուցիչ բնապահպանական և սոցիալական հետազոտություններ:

Նշված ծրագրի շրջանակներում 2018 թվականին նախատեսված է 433.8 մլն դրամ, այդ թվում վարկային միջոցներ` 361.5 մլն դրամ, ՀՀ կառավարության համաֆինանսավորում` 72.3 մլն դրամ:

* Վերակառուցման և զարգացման եվրոպական բանկի աջակցությամբ իրականացվող Երևանի կոշտ թափոնների կառավարման ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի հիմնական նպատակն է աջակցել`

* Երևանի տարածքում երկու խցիկներից բաղկացած` նոր աղբավայրի կառուցման գործընթացում,
* Նոր աղբավայրի համար մասնագիտակցված տրանսպորտային միջոցների և սարքավորումների գնման գործընթացում
* Գոյություն ունեցող աղբավայրի տարածքում մակերեսի մեկուսացման գործընթացում:

Նշված ծրագրի շրջանակներում 2018 թվականին նախատեսված է 322.3 մլն դրամ, այդ թվում վարկային միջոցներ` 265.1 մլն դրամ, ՀՀ կառավարության համաֆինանսավորում` 57.2 մլն դրամ:

* Եվրոպական ներդրումային բանկի աջակցությամբ իրականացվող Երևանի կոշտ թափոնների ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի նպատակն է բարելավել Երևան քաղաքում և շրջակա շրջաններում կոշտ կենցաղային թափոնների կառավարման համակարգը:

Ծրագիրը կազմված է հետևյալ բաղադրիչներից.

* Մոտ 29 հա ընդհանուր տարածքով և թափոնների կուտակման մոտ 8.4 մլն խորանարդ մետր ծավալով նոր սանիտարական աղբավայրի 2 գոտիների և օժանդակ ենթակա­ռուց­վածքի կառուցում:
* Մոտ 33 հա ընդհանուր տարածքով և թափոնների մոտ 7 մլն խորանարդ մետր ծավալով Նուբարաշենի գործող աղբավայրի փակում և վերականգնում:
* Թափոնների տեսակավորման բաղադրիչներ (աղբահանության կոնտեյներներ, և մեքենաներ` վերամշակող նյութերի և կենսաթափոնների առանձին աղբահանման համար)

Առաջին բաղադրիչը նոր սանիտարական նախագծել, կառուցել և շահագործել Նուբարաշենի առկա աղբավայրի հարակից շուրջ 29 հա տարածքը:

Նշված ծրագրի շրջանակներում 2018 թվականին նախատեսված է 367.7 մլն դրամ, այդ թվում վարկային միջոցներ` 306.4 մլն դրամ, ՀՀ կառավարության համաֆինանսավորում` 61.3 մլն դրամ:

* Վերակառուցման և զարգացման եվրոպական բանկի աջակցությամբ իրականաց­վող Կոտայքի մարզի կոշտ թափոնների կառավարման դրամաշնորհային ծրագիր

Ծրագրի հիմնական նպատակն է վերամշակել Կոտայքի մարզի կոշտ կենցաղայաին թափոն­ները: Դրամաշնորհային ծրագիրն ուղղված է հիմնական վարկային ծրագրի աջակցմանը:

Նշված ծրագրի շրջանակներում 2018 թվականին նախատեսված է 1,873.6 մլն դրամ, այդ թվում դրամաշնորհային միջոցներ` 1,561.4 մլն դրամ, ՀՀ կառավարության համաֆինանսավորում` 312.2 մլն դրամ:

* Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման խորհրդատվության համար դրամաշնորհային ծրագիր

Ծրագրի հիմնական նպատակն է խորհրդատվություն տրամադրել Կոտայքի և Գեղարքունիքի մարզերի կոշտ թափոնների հիմնական վարկային ծրագրի իրականացմանը:

Նշված ծրագրի շրջանակներում 2018 թվականին նախատեսված է 319.5 մլն դրամ, այդ թվում դրամաշնորհային միջոցներ` 266.2 մլն դրամ, ՀՀ կառավարության համաֆինանսավորում` 53.3 մլն դրամ:

* Եվրոպական միության հարևանության ներդրումային գործիքի աջակցությամբ իրականացվող «Երևանի կոշտ թափոնների կառավարման» դրամաշնորհային ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի հիմնական նպատակն է բարելավել Երևանում կոշտ թափոնների կառավարման համակարգը, այդ թվում` նոր աղբավայրի կառուցում, շահագործում և վերամշակման ծավալների ավելացմանը նպաստող համակարգերի ներդրում:

Նշված ծրագրի շրջանակներում 2018 թվականին նախատեսված է 819.5 մլն դրամ, այդ թվում դրամաշնորհային միջոցներ` 682.9 մլն դրամ, ՀՀ կառավարության համաֆինանսավորում` 136.6 մլն դրամ:

* Արևելյան Եվրոպայի էներգախնայողության և բնապահպանական գործընկերու­թյան ֆոնդի աջակցությամբ իրականացվող «Երևանի կոշտ թափոնների կառավարման» դրամաշնորհային ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի հիմնական նպատակն է բարելավել Երևանում կոշտ թափոնների կառավարման համակարգը, այդ թվում` նոր աղբավայրի կառուցում, շահագործում և վերամշակման ծավալների ավելացմանը նպաստող համակարգերի ներդրում:

Նշված ծրագրի շրջանակներում 2018 թվականին նախատեսված է 565.5 մլն դրամ, այդ թվում դրամաշնորհային միջոցներ` 452.4 մլն դրամ, ՀՀ կառավարության համաֆինանսավորում` 113.1 մլն դրամ:

* Վերակառուցման և զարգացման եվրոպական բանկի աջակցությամբ իրականաց­վող «Երևանի կոշտ թափոնների կառավարման» դրամաշնորհային ծրագիր (Երևան համայնքի ղեկավարին պետության կողմից պատվիրակված լիազորություն)

Ծրագրի հիմնական նպատակն է Նոր աղբավայրի նախագծում, կառուցում, մասնագիտաց­ված տրանսպորտային միջոցների և սարքավորումների ձեռքբերում:

Նշված ծրագրի շրջանակներում 2018 թվականին նախատեսված է 255.4 մլն դրամ, այդ թվում դրամաշնորհային միջոցներ` 212.9 մլն դրամ, ՀՀ կառավարության համաֆինանսավորում` 42.5 մլն դրամ:

Այս ոլորտում Նախագծով նախատեսվող բյուջետային ծախսերի համեմատությունը ՀՀ 2016 թվականի բյուջետային տարվա փաստացի և ՀՀ 2017թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N8 աղյուսակում:

### ՀՀ տնտեսական զարգացման և ներդրումների նախարարության կողմից իրականացվող ծախսային ծրագրեր

ՀՀ տնտեսական զարգացման և ներդրումների նախա­րարու­թյան կողմից իրականաց­վող ծախսային ծրագրերի համար Նախագծով նախատեսվում է հատկացնել 2,499.0 մլն դրամ` ՀՀ 2017 թվականի պետական բյուջեով հաստատված 2,277.1 մլն դրամի դիմաց: Ծախսերի ավելացումը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 221.9 մլն դրամ:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը:

* «Պետական աջակցություն Հայաստանի ՓՄՁ ԶԱԿ հիմնադրամի կանոնադրական հիմնախնդիրների իրականացմանը» ծրագրի համար Նախագծով նախատեսվում է հատ­կացնել 152.6 մլն դրամ` ՀՀ 2017 թվականի պետական բյուջեով հաստատված գումարի չափով:

Այն նախատեսվում է ուղղել ծրագիրն իրականացնող անձնակազմի և փորձագետների վարձատրությանը:

Ծրագրի նպատակն է ՓՄՁ սուբյեկտներին տեխնիկական, ֆինանսական և ներդրումային աջակցության ցուցաբերումը:

* «Ստանդարտների մշակման ծառայություններ» ծրագրի համար Նախագծով նախատես­վում է հատ­կացնել 14.1 մլն դրամ` ՀՀ 2017 թվականի պետական բյուջեով հաստատված գումարի չափով: Ծրագրի շրջանակներում նախատեսվում է իրականացնել հետևյալ միջոցառումները.
* «Ազգային ստանդարտների մշակում»,
* «Միջազգային, եվրոպական և միջպետական ստանդարտացման կազմակերպությունների հետ համագործակցության և աշխատանքների կազմակերպում»,
* «Ստանդարտացման ազգային ֆոնդի վարման և տեղեկատվական սպասարկման աշխատանքների կազմակերպում»:

Ծրագրի նպատակն է Հայաստանի Հանրապետության ինտեգրումը ստանդարտացման բնագավառի միջազգային և եվրոպական համակարգերին, որը կնպաստի սպառողների շահերի պաշտպանությանը անվ­տանգ ապրանքների ձեռքբերման հարցերում, հայրենական արտադրող­ների կող­մից մրցունակ ապրանքների արտադրմանը և ծառայությունների մատուցմանը:

* «ՀՀ արտահանմանն ուղղված արդյունաբերական քաղաքականության ռազմավա­րությամբ նախատեսված միջոցառումների իրականացման պետական աջակցություն» ծրագրի համար Նախագծով նախատեսվում է հատ­կացնել 528.0 մլն դրամ` ՀՀ 2017 թվականի պետական բյուջեով հաստատված 475.0 մլն դրամի դիմաց կամ 53.0 մլն դրամով ավել, որը պայմանավորված է ծրագրի գծով ավելացված արժեքի հարկի գումարի ընդգրկմամբ:

Ծրագրի շրջանակներում նախատեսվում է իրականացնել հետևյալ միջոցառումները.

* «Հանրաճանաչ միջազգային արդյունաբերական ոլորտի կազմակերպությունների ներգրավման և մուտքի ապահովման միջոցառումների իրականացում»,
* «Արտադրական գործունեության վարկավորման սուբսիդավորում»,
* «Արտերկրում հայկական արտադրանքի վերաբերյալ գովազդի և հասարակական կարծիքի ձևավորման (PR) միջոցառումների կազմակերպում և իրականացում»,
* «Միջազգային ցուցահանդեսներին մասնակցության ապահովում»,
* «Արտահանմանն օժանդակող կառույցների ներկայացուցիչների և դիստրիբյուտորների այցելություններ Հայաստան և/կամ արտերկիր, գործարար կապերի հաստատում»,
* «Ուսուցման դասընթացների մշակման, կազմակերպման և իրականացման ֆինանսավորում»:

Ծրագրի հիմնական նպատակն է ՀՀ կառավարության կողմից հաստատված ՀՀ արտահանմանն ուղղված արդյունաբերական քաղաքականության ռազմավարությամբ սահմանված երկարաժամկետ հեռանկարում նպաստել վերամշակող արդյունաբերության ճյուղերի և համալիրների զարգացմանը, արտահանման զարգացման ներուժ ունեցող ոլորտների հավասարակշռված և փուլային միջոցառումների իրականացմանը:

* «Պետական աջակցություն «Հայաստանի զարգացման հիմնադրամի կանոնադրական խնդիրների իրականացմանը» ծրագրի համար Նախագծով նախատեսվում է հատ­կացնել 544.1 մլն դրամ` ՀՀ 2017 թվականի պետական բյուջեով հաստատված 399.9 մլն դրամի դիմաց կամ 144.2 մլն դրամով ավել, որը պայմանավորված է ծրագրի գծով Հիմնադրամի կառուցվածքային փոփոխության արդյունքում աշխատավարձի գծով ծախսերի, պահպանման ծախսերի ավելացմամբ և ավելացված արժեքի հարկի գծով ծախսերի ընդգրկմամբ:

Ծրագրի նպատակն է պետական աջակցության ցուցաբերումը ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների և զբոսաշրջության ոլորտի միջոցառումների իրականացման ծրագրերին, ինչպես նաև Հայաստանի զարգացման հիմնադրամի բնականոն աշխատանքների ապահովմանն ուղղված միջոցառումների իրականացման համար Հիմնադրամի համալրումը որակյալ մասնագետներով` ծրագրային միջոցառումների իրականացումն ապահովելու նպատակով:

* «Տեխնիկական կանոնակարգի պահանջների և չափագիտական կանոնների ու նոր­մերի պահպանման վերահսկողություն» ծրագրի համար Նախագծով նախատեսվում է հատ­կացնել 15.0 մլն դրամ` ՀՀ 2017 թվականի պետական բյուջեով հաստատված գումարի չափով: Ծրագրի շրջանակներում նախատեսվում է իրականացնել հետևյալ միջոցառումները.
* Փորձանմուշների ձեռքբերման ծախսեր,
* Փորձանմուշների փորձարկման ծախսեր,
* Շարժական լաբորատորիայի համար անհրաժեշտ ծախսեր:

Ծրագրի նպատակն է Հայաստանի Հանրապետությունում ապրանք արտադրողների և ծառայություն մատուցող­ների կողմից սպառողներին իրացվող արտադրանքի նկատմամբ պետական վերահսկողության իրականացումը` ստանդարտացման և չափագիտական նորմերի ապահովման միջոցով:

* «Պետական աջակցություն ՀՀ հավատարմագրման համակարգի բարեփոխմանը և Հավատարմագրման ազգային մարմնի կայացմանը» ծրագրի համար Նախագծով նախատեսվում է հատկացնել 13.9 մլն դրամ` ՀՀ 2017 թվականի պետական բյուջեով հաստատված գումարի չափով:

Ծրագրի նպատակը միջազգային և եվրոպական հավատարմագրման համակարգերին ինտեգրումն է, այդ թվում հավատարմագրման ազգային մարմնի կայացումը և հավատարմագրման արդյունքների փոխճանաչման բազմակողմանի համաձայնագրերում հավատարմագրման մարմնի մասնակցությունը, ինչը կվերացնի առևտրային խոչընդոտները, կապահովի ապրանքների ազատ տեղաշարժը, կբացառի նույն ապրանքի կրկնակի փորձարկման և կրկնակի սերտիֆիկացման անհրաժեշտությունը և դրանով կնպաստի տնտեսության զարգացմանը:

* «Տնտեսական հետազոտությունների կենտրոնի գործունեության» ծրագրի համար Նախագծով նախատեսվում է հատկացնել 27.3 մլն դրամ` ՀՀ 2017 թվականի պետական բյուջեով հաստատված գումարի չափով:

Ծրագրի նպատակն է նախանշել ՀՀ սոցիալ-տնտեսական զարգացման քաղաքականության շրջանակի ձևավորման գործընթացի համար անհրաժեշտ Հայաստանի Հանրապետության տնտեսական զարգացման ընթացիկ և հեռանկարային միտումների, ճյուղային համամասնու­թյուն­ների ու կառուցվածքային տեղաշարժերի բացահայտման, տնտեսական զարգացման ցուցա­նիշների կարճաժամկետ և երկարաժամկետ կանխատեսումների իրականացման աշխատանք­ների հիմնական ուղղությունները:

* «Հայաստանի ներառումը ՏՀԶԿ ՕՈՒՆ կարգավորումների սահմանափակման ինդեքսի վարկանիշում» ծրագրի համար Նախագծով նախատեսվում է հատկացնել 10.8 մլն դրամ, որը կուղղվի Հայաստանը ներառել Տնտեսական համագործակցության և զարգացման կազմակեր­պության (ՏՀԶԿ) օտարերկրյա ուղղակի ներդրումներ (ՕՈՒՆ) կարգավորումների սահմանափակման ինդեքսի հեղինակավոր վարկանիշում, ինչը հնարավորություն կտա գնահատել ներդրումային քաղաքականության բարելավման աշխատանքների արդյունավետությունը, ինչպես նաև կհանդիսանա կողմնորոշիչ պոտենցիալ ներդրողների համար՝ Հայաստանի ներդրումային գրավչությունը գնահատելու տեսանկյունից։ Ինդեքսի հաշվարկն ՏՀԶԿ փորձագետներն իրականացնում են հեռակա վերլուծություն, որի համար վճարվում է միայն մեկ անգամ՝ վարկանիշում ներառվելուց։ Վարկանիշում ՀՀ դիրքի վերահաշվարկման և թարմացման հետագա աշխատանքները կատարվում են անվճար։

Այս ոլորտում Նախագծով նախատեսված ծախսերի համեմատությունը ՀՀ 2016 թվականի բյուջետային տարվա փաստացի, ինչպես նաև ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N 3 աղյուսակում:

### ՀՀ տնտեսական զարգացման և ներդրումների նախա­րարու­թյան զբոսաշրջության պետական կոմիտեի կողմից իրականացվող ծախսային ծրագրեր

ՀՀ տնտեսական զարգացման և ներդրումների նախա­րարու­թյան զբոսաշրջության պետական կոմիտեի կողմից իրականացվող ծախսային ծրագրերի համար Նախագծով նախատեսվում է հատկացնել 349.7 մլն դրամ` ՀՀ 2017 թվականի պետական բյուջեով հաստատված 100.0 մլն դրամի դիմաց: Ծախսերի ավելացումը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 249.7 մլն դրամ:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը:

* Զբոսաշրջության զարգացման ծրագրի համար Նախագծով նախատեսվում է հատկացնել 200.0 մլն դրամ` ՀՀ 2017 թվականի պետական բյուջեով հաստատված 100.0 մլն դրամի դիմաց կամ 100.0 մլն դրամով ավել, որը պայմանավորված է ծրագրում որոշ միջոցառումների գծով գումարների ավելացմամբ և ավելացված արժեքի հարկի գումարի ընդգրկմամբ:

Ծրագրի շրջանակներում նախատեսվում է իրականացնել զբոսա­շրջա­յին ոլորտի հետևյալ միջոցառումները.

* Հայկական զբոսաշրջային արդյունքի միջազգային և ներքին շուկաներում խթանում,
* Ավանդական տոնակատարությունների կազմակերպում և անցկացում,
* Զբոսաշրջային ենթակառուցվածքների զարգացում,
* Մարդկային ռեսուրսների զարգացում,
* Զբոսաշրջության բնագավառում միջազգային համագործակցության իրականացում:

Ծրագրի նպատակն է Հայաստանի Հանրապետությունը դարձնել միջազգային շուկայում հաճախելի երկրներից մեկը:

* «Պետական աջակցություն Հայաստանի զբոսաշրջության զարգացման հիմնադրամի կանոնադրական խնդիրների իրականացմանը» ծրագրի համար նախագծով նախատեսվում է հատկացնել 72.0 մլն դրամ, որը նախատեսվում է ուղղել Հիմնադրամի աշխատակիցների վարձատրությանը և պահպանման ծախսերին:

Ծրագրի նպատակն է ապահովել և աջակցել զբոսաշրջության զարգացման ոլորտի միջոցառումների իրականացմանը:

Այս ոլորտում Նախագծով նախատեսված ծախսերի համեմատությունը ՀՀ 2016 թվականի բյուջետային տարվա փաստացի, ինչպես նաև ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N 3ա աղյուսակում:

### ՀՀ արտակարգ իրավիճակների նախարարության կողմից իրականացվող ծրագրեր

ՀՀ արտակարգ իրավիճակների նախարարության կողմից իրականացվող մի շարք ծրագրերի համար Նախագծով նախատեսվում է հատկացնել 3,109.4 մլն դրամ` ՀՀ 2017 թվականի պետական բյուջեով հաստատված 3,258.0 մլն դրամի դիմաց: Ծախսերի նվազումը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 148.6 մլն դրամ կամ 4.9%:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* «Հիդրոօդերևութաբանության և մթնոլորտային երևույթների վրա ակտիվ ներգոր­ծության ծառայություն» ծրագրի համար Նախագծով նախատեսվում է հատկացնել 1,070.7 մլն դրամ` ՀՀ 2017թ. պետական բյուջեով հաստատված 1,161.3 մլն դրամի դիմաց կամ 90.6 մլն դրամով պակաս, որը պայմանավորված է հաստիքների կրճատմամբ:

Ծրագրի նպատակն է հանրապետության տարածքում պետական նշանակության հիդրոօդերևու­թաբանական աշխատանքների կատարում` մթնոլորտի և ջրոլորտի ուսումնա­սիրու­թյունների ձևով, հանրապետության տարածքում հիդրոօդերևութաբանական երևույթների, ջրա­յին օբյեկտների հիդրոլոգիական բնութագրերի ուսումնասիրության, ֆոնային ռադիոակ­տիվու­թյան վերաբերյալ դիտարկումների կատարման, այդ ոլորտների վերաբերյալ փաստացի և սպաս­վող փոփոխությունների, ինչպես նաև դրանց հնարավոր հետևանքների մասին անհրա­ժեշտ տեղե­կատվության ապահովումը և մթնոլորտային երևույթների կառավարումը ու ռադիոլոկացիոն կայանների դիտարկումների իրականացումը:

* «Տեխնիկական անվտանգության կանոնակարգման ծառայություններ» ծրագրի համար Նախագծով նախատեսվում է հատ­կացնել 38.6 մլն դրամ` ՀՀ 2017թ. պետական բյուջեով հաստատված գումարի չափին համապատասխան:

Ծրագրի նպատակն է Հայաստանի Հանրապետության տարածքում տեխնածին վթար­ների կանխարգելումը, դրանց հետևանքների վերացումը, նման վթարների հետևանքով հասա­րակու­թյանը և տնտեսությանը հասցվող վնասների ռիսկի նվազեցումը, ինչպես նաև բնակչության և շրջակա միջավայրի պաշտպանությունը:

* Սեյսմիկ պաշտպանության ծառայություն ծրագրի համար Նախագծով նախատեսվում է հատկացնել 733.9 մլն դրամ` ՀՀ 2017թ. պետական բյուջեով հաստատված 796.0 մլն դրամի դիմաց կամ 62.1 մլն դրամով պակաս, որը պայմանավորված է ՊՈԱԿ-ների վերակազմավորման արդյունքում հաստիքների և պահպանման ծախսերի կրճատմամբ:

Ծրագրի նպատակն է Հայաստանի Հանրապետության տարածքում սեյսմիկ վտանգի և ռիսկի գնահատում, սեյսմիկ ռիսկի նվազեցում:

Այս ոլորտում Նախագծով նախատեսվող բյուջետային ծախսերի համեմատությունը ՀՀ 2016 թվականի բյուջետային տարվա փաստացի և ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N 3բ աղյուսակում:

### Պետական գույքի կառավարում

Պետական գույքի կառավարման բնագավառի համար Նախագծով նախատեսվում է հատկացնել 1,167.6 մլն դրամ` ՀՀ 2017 թվականի պետա­կան բյուջեով հաստատված 1,110,9 մլն դրամի դիմաց: Ծախսերի ավելացումը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 56.7 մլն դրամ:

Ընթացիկ ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* Աճուրդների կազմակերպման և անցկացման աշխատանքներ ծրագրի համար Նախագծով նախատեսվում է հատ­կացնել 30.8 մլն դրամ` ՀՀ 2017 թվականի պետա­կան բյուջեով հաստատված 33.0 մլն դրամի դիմաց կամ 2.2 մլն դրամով պակաս, որը պայմանավորված է հաստիքների կրճատմամբ:

Ծրագրի նպատակն է պետական կառավարչական հիմնարկներին ամրացված պետական ոչ առևտրային կազմակերպությունների սեփականությունը հանդիսացող և դրանց ամրագրված գույքի օտարման գործընթացի կազմակերպումը:

* Պետական գույքի հաշվառման, գույքագրման, ուսումնասիրությունների և գնա­հատ­ման աշխատանքների իրականացում ծրագրի համար Նախագծով նախատեսվել է հատկաց­նել 253.6 մլն դրամ` ՀՀ 2017 թվականի պետական բյուջեով սահմանված 271.5 մլն դրամի դիմաց կամ 17.9 մլն դրամով պակաս, որը պայմանավորված է հաստիքների և պահպանման ծախսերի կրճատմամբ:

Ծրագրի նպատակն է ապահովել պետական սեփականություն հանդիսացող գույքի գույքագրման, ուսումնասիրման տեխզննման միջոցով, գնահատման, հաշվառման, գրանցա­մատյանի վարման աջակցող աշխատանքների, ինչպես նաև կառավարական N 2 (հասցե` ք.Երևան, Վ.Սարգսյան 3 և Վ.Սարգսյան 3/8) և կառավարական N 3 շենքերի սպասարկման ծառայությունների իրականացումը:

* «Էլեկտրոնային աճուրդների կազմակերպում» ծրագրի համար Նախագծով նախատեսվում է հատկացնել 29.1 մլն դրամ:

Ծրագրի իրականացման նպատակն է էլեկտրոնային եղանակով օտարվող պետական գույքի վաճառքի և կազմակերպվող աճուրդների արդյունավետության բարձրացումը, գույքը աճուրդով իրացնելու հրապարակայնությունը և թափանցիկությունը:

* «Պետական գույքի հաշվառման նոր ավտոմատացված ու ամբողջական համակարգի մշակում, ներդնում և կիրառում» ծրագրի համար Նախագծով նախատեսվում է հատկացնել 27.1 մլն դրամ:

Ծրագրի իրականացման նպատակն է պետական գույքի բազմաբնույթ բնութագրիչներ պարունակող հաշվառման նոր համակարգի ստեղծում, դրանում պարունակվող տեղեկատվության տարաբնույթ վերլուծություններ կատարելու հնարավորությամբ, ինչը կնպաստի պետական գույքի շրջանառության թափանցիկությանը, արդյունավետ կառավարմանը:

* «Կառավարական N 2 շենքում տեղակայված սարքերի և սարքավորումների հետերաշխիքային սպասարկում» ծրագրի համար Նախագծով նախատեսվում է հատկացնել 62.4 մլն դրամ:

Ծրագրի իրականացման նպատակն է ապահովել կառավարական N 2 շենքի թվով տաս վերելակների, օդորակման և օդափոխության համակարգերի, հաստիքային և վթարային էլեկտրասնուցման համակարգերի, ներքին ու արտաքին լուսավորության համակարգերի, ջրամատակարարման ու կոյուղու համակարգի, հակահրդեհային անվտանգության ու ծխահեռացման համակարգի, անվտանգության և տեսահսկման համակարգի, հեռախոսային կապի և ինտերնետի ներքին ցանցերի, հետերաշխիքային սպասարկումը:

Այս ոլորտում Նախագծով նախատեսված ծախսերի համեմատությունը ՀՀ 2016 թվականի բյուջետային տարվա փաստացի, ինչպես նաև ՀՀ 2017 թվականի հաստատված պետական բյուջեի համապատասխան ցուցանիշների հետ արտա­ցոլված է սույն բացատրագրի N 3գ աղյուսակում:

ՀՀ կառավարության աշխատակազմի կողմից իրականացվող մի շարք ծրագրերի համար Նախագծով նախատեսվում է հատկացնել 142.1 մլն դրամ` ՀՀ 2017 թվականի պետական բյուջեով հաստատված 63.3 մլն դրամի դիմաց: Ծախսերի ավելացումը ՀՀ 2017 թվականի պետական բյուջեի համապատասխան ցուցանիշի նկատմամբ կազմում է 78.8 մլն դրամ:

Ծախսերի գծով հատկացված միջոցներն ուղղվելու են հետևյալ ծրագրերի իրականացմանը.

* «Եվրասիական տնտեսական միության հետ տեղեկատվական հոսքերի ապահովման նպատակով ինտեգրացված համակարգի ազգային սեգմենտի պահպանում» ծրագրի համար Նախագծով նախատեսվում է հատկացնել 94.4 մլն դրամ, ՀՀ 2017 թվականի պետական բյուջեով հաստատված 48.3 մլն դրամի դիմաց կամ 46.1 մլն դրամով ավել, որը պայմանավորված է ավելի շատ սարքավորումների և ծրագրային ապահովման լիցենզիաների ձեռք բերմամբ:

ՀՀ կառավարության 2014 թվականի փետրվարի 20-ի N 217-Ա որոշման համաձայն «ԷԿԵՆԳ» ՓԲԸ-ն ճանաչվել է որպես Մաքսային միությանը և Միասնական տնտեսական տարածությանը Հայաստանի Հանրապետության անդամակցության շրջանակում ստեղծված` էլեկտրոնային եղանակով տեղեկատվության փաստաթղթավորման ընդհանուր ենթակա­ռուց­վածքի (ինտեգրացիոն շլյուզ)` ՀՀ պետական բաղադրիչի օպերատոր: Իսկ ինտեգրացիոն շլուզի սարքավորման սպասարկումն ու գործունեությունն ապահովելու համար գործող լիցեն­զիաների բաժանորդագրության ժամկետների լրանալու պատճառով անհրաժեշտ են նոր սարքավորումներ և ծրագրային ապահովման լիցենզիաներ:

* «ՀՀ կառավարության աշխատակազմի ներքո գործող տեսչական բարեփոխումների քարտուղարության պետական աջակցություն» ծրագրի համար Նախագծով նախատեսվում է հատկացնել 24.1 մլն դրամ` ՀՀ 2017 թվականի պետական բյուջեով հաստատված 15.0 մլն դրամի դիմաց կամ 9.1 մլն դրամով ավել, որը պայմանավորված է հաստիքների ավելացմամբ:

Ծրագրի նպատակն է նախանշել Հայաստանում տեսչական բարեփոխումների հիմնական ուղղությունները, որոնց իրականացումը կնպաստի տեսչական գործընթացի արդյունավետության բարձրացմանը:

* «Աջակցություն ՀՀ կառավարության աշխատակազմի ներքո գործող Արդյունահանող ճյուղերի թափանցիկության նախաձեռնության քարտուղարությանը» ծրագրի համար Նախագծով նախատեսվում է հատկացնել 23.6 մլն դրամ:

Ծրագրի իրականացման նպատակն է Հայաստանի Արդյունահանող ճյուղերի թափանցի­կության նախաձեռնությանը լիարժեք անդամակցելու հանձնառության ապահովումը, ազգային քաղաքականության ապահովման և անդամակցության վճարների իրականացման միջոցով:

Այս ոլորտում Նախագծով նախատեսված ծախսերի համեմատությունը ՀՀ 2016 թվականի բյուջետային տարվա փաստացի, ինչպես նաև ՀՀ 2017 թվականի հաստատված պետական բյուջեի համապատասխան ցուցանիշների հետ արտացոլված է սույն բացատրագրի N 3դ աղյուսակում:

### Քաղաքաշինություն

Քաղաքաշինության ոլորտի գծով 2018 թվականին նախատեսվում է հատկացնել 4,935.5 մլն դրամ` ՀՀ 2017 թվականի պետական բյուջեով հաստատված 4,917.3 մլն դրամի դիմաց կամ 0.4%-ով ավել:

Ոլորտի գծով 2018 թվականի ծախսերը նախատեսվել են հետևյալ ուղղություններով.

* Կառավարման ապարատի գծով ծախսերը նախատեսվել են 720.6 մլն դրամի չափով, որը 2017 թվականի համար հաստատված համապատասխան ցուցանիշից պակաս է 125.0 մլն դրամով:
* Կրթական օբյեկտների հիմնանորոգման և շինարարության համար նախա­տեսվել է 2,387.4 մլն դրամ` թվով 21 կրթական հաստատությունների շենքերի հիմնա­նորոգման, կա­ռուց­ման և նախագծանախահաշվային փաստաթղթերի կազմման աշխատանքների իրականացման նպատակով: Նշված 21 օբյեկտներից 5-ի գծով միջոցները նախատեսվել են միայն նախագծանախահաշվային փաստաթղթերի կազմման նպա­տա­կով, իսկ մնացած 16 օբյեկտում կիրականացվեն շինարարական աշխատանքներ: Ըստ ծրագրերի նախատեսվում է.
* «Կրթական օբյեկտների հիմնանորոգում» ծրագիր` 2,042.2 մլն դրամ: Ծրագրով թվով 13 օբյեկտում կիրականացվեն հիմնանորոգման աշխատանքներ, իսկ 3 օբյեկտի գծով ծրագրային տարում կկազմվեն միայն նախագծանախահաշվային փաստաթղթերը: Ծրագրային տարում նախատեսվում է աշխատանքներն ավարտել 4 կրթական հաստատությունում:
* «Կրթական օբյեկտների շինարարություն» ծրագիր` 95.3 մլն դրամ: Ծրագրում ընդգրկված 3 օբյեկտներից 1-ի` ՀՀ Լոռու մարզի Մեծ Պարնի գյուղի մանկապարտեզի գծով կիրականացվեն կառուցման աշխատանքներ և այն ծրագրային տարում նախատեսվում է ավարտել, իսկ 2 օբյեկտի` ՀՀ Արարատի մարզի գ. Արևաբույրի միջնակարգ դպրոցի կառուցման և ՀՀ Տավուշի մարզի ք. Դիլիջանի թիվ 5 դպրոցի մարզադահլիճի կառուցման գծով կկազմվեն նախագծանախահաշվային փաստաթղթեր:
* «Միջին մասնագիտական ուսումնական հաստատությունների հիմնանորոգում» ծրագիր` 250.0 մլն դրամ: Ծրագրի շրջանակներում վերանորոգման աշխատանքներ կիրականացվեն Վանաձորի գյուղատնտեսական և Միքայել Թավրիզյանի անվան արվեստի պետական քոլեջների շենքերում:
* Մարզական օբյեկտների հիմնանորոգման և շինարարության համար նախատեսվել է 470.0 մլն դրամ, որը կնպատակաուղղվի թվով 4 մարզական օբյեկտների շենքերի հիմնանո­րոգման և կառուցման աշխատանքներին: Մասնավորապես.
* «Մարզական օբյեկտների հիմնանորոգում» ծրագրի 32.3 մլն դրամի շրջանակներում ավարտին կհասցվեն ՀՀ Շիրակի մարզի Սպանդարյան գյուղի համայնքային մարզադաշտի հողային, բարեկարգման և ցանկապատման աշխատանքները,
* «Մարզական օբյեկտների շինարարություն» ծրագրի 437.7 մլն դրամի շրջանակներում կիրականացվեն 3 մարզական հաստատությունների` Երևանի Oլիմպիական հերթափոխի պետական մարզական քոլեջի հանրակացարանային մասնաշենքի, ՀՀ Արմավիրի մարզի Էջմիածին քաղաքի նոր մարզադպրոցի ու ՀՀ Կոտայքի մարզի Չարենցավանի մարզադպրոցի նոր մասնաշենքի շինարարական աշխատանքները: ՀՀ Արմավիրի մարզի Էջմիածին քաղաքի նոր մարզադպրոցի ու ՀՀ Կոտայքի մարզի Չարենցավանի մարզադպրոցի նոր մասնաշենքի շինարարական աշխատանքները նախատեսվում է ավարտել ծրագրային տարում:
* Մշակութային օբյեկտների հիմնանորոգման և շինարարության համար նախատեսվել է 434.6 մլն դրամ, որից.
* 94.3 մլն դրամի շրջանակներում կհիմնա­նորոգվի ք. Աբովյանի հայ և ռուս ժողովուրդների բարեկամության թանգարանը,
* 12.0 մլն դրամի շրջանակներում կմշակվեն Դիլիջանի կոմպոզիտորների միության ստեղծագործական տան Բեթհովենյան դահլիճի վերանորոգման նախագծանախահաշվային փաստաթղթերը,
* 328.2 մլն դրամի շրջանակներում շինարարական աշխատանքներ կիրականացվեն թվով 4` ՀՀ Արագածոտնի մարզի Քուչակի, ՀՀ Արմավիրի մարզի Բամբակաշատի և Շենիկի ու ՀՀ Գեղարքունիքի մարզի Սևանի մշակույթի տներում: ՀՀ Արագածոտնի մարզի Քուչակի մշակույթի տան շինարարության և ՀՀ Արմավիրի մարզի Բամբակաշատի և Շենիկի մշակույթի տների հիմնանորոգման աշխատանքները նախատեսվում է ավարտել ծրագրային տարում:
* Բնակարանային ապահովման և շինարարության գծով ծախսերը նախատեսվել են 560.0 մլն դրամի չափով, որից.
* «Երկրաշարժի հետևանքով անօթևան մնացած ընտանիքների բնակարանային ապա­հովում» ծրագրով 460.0 մլն դրամ, որը կուղղվի ՀՀ Լոռու մարզի գյուղական բնակա­վայրերում ծրագրի շահառու ճանաչված 345 ընտանիքից առավել բարձր ավարտվածության աստիճան ունեցող բնակելի տներ ունեցող շուրջ 50 ընտանիքներին ֆինանսական աջակցության տրա­մադրմանը՝ նրանց բնակելի տների շինարարական աշխատանքների ավարտման նպատակով,
* «Բնակարանային շինարարություն» ծրագրով 100.0 մլն դրամ, որը կուղղվի Ապարանի Բաղրամյան 43 հասցեում գտնվող վթարային շենքի փոխարեն նոր շենքի կառուցման աշխատանքների շարունակմանը:
* «Նորմատիվատեխնիկական փաստաթղթերի մշակում» ծրագրի գծով նախատեսվել է 20.0 մլն դրամ, որի շրջանակներում նախատեսվում է իրականացնել միջազգայնորեն ընդունված սկզբունքներին համահունչ թվով 4 քաղաքաշինական նորմատիվատեխնիկական փաս­տաթղթե­րի մշակման և տեղայնացման աշխատանքներ:
* «Քաղաքաշինական ծրագրային (տարածական պլանավորման) փաստաթղթերի նախագծերի մշակում» ծրագրով նախատեսվել է 343.0 մլն դրամ: Նշված ծրագրի շրջանակներում նախատեսվում է ՀՀ Արարատի և Սյունիքի մարզերի համայնքների մասնակցությամբ մշակել տվյալ մարզերի միկրոռեգիոնալ մակարդակի` հա­մակցված տարածական պլանավորման փաստաթղթերի նախագծերը:

Այս ոլորտում 2018 թվականի բյուջետային ծախսերի համեմատությունը՝ 2016 թվականի բյուջետային տարվա փաստացի և 2017 թվականի բյուջետային տարվա համար հաստատված համապատասխան ցուցանիշների հետ արտացոլված է սույն բացատրագրի N 9 աղյու­սակում:

### ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում

«ՀՀ Վայոց ձորի մարզի Ջերմուկ համայնքում տարածքային զարգացման աճի բևեռի ձևավորում». Ծրագրի նպատակն է Ջերմուկ քաղաքի ենթակառուցվածքներում առկա հիմնախնդիրների լուծմամբ ձևավորել լծակներ տնտեսական զարգացման ոլորտում քաղաքի ունեցած հեռանկարային հնարավորությունների մեծացման համար: Նշված նպատակադրումների իրականացման համար 2018 թվականին նախատեսվում է հատկացնել 3,400.0 մլն դրամ: Ծրագիրը բաղկացած է 3 բաղադրիչներից, այդ թվում`

* ճանապարհային ենթակառուցվածքների բարեկարգում` 2,440.7 մլն դրամ, որի շրջանակներում նախատեսվում է վերանորոգել և բարեկարգել քաղաքի փողոցներն ու մայթերը, մասնավորապես` իրականացնել Շահումյան, Վարդանյան, Մյասնիկյան, Բարեկամության, Մելիք Ադամյան, Իսրայել Օրի, Ջրվեժի, Ազատամարտիկների, Երևանյան խճուղու 1-ին փակուղի, Ջիվանի, ինչպես նաև Կեչուտ թաղամասի թիվ 8, թիվ 9 փողոցների և թիվ 9 փողոցի 1-ին փակուղու փողոցների հիմնանորոգման աշխատանքներ,
* բնակարանային ֆոնդի բարեկարգում` 276.1 մլն դրամ, որի շրջանակներում նախատես­վում է վերանորոգել քաղաքի Աջափնյա թաղամասի թվով 8 բնակելի շենքերի ճակատներն ու պատշգամբները, ինչպես նաև Ձախափնյա և Աջափնյա թաղամասերի թվով 55 բնակելի շենքերի շքամուտքերը,
* հանգստի ենթակառուցվածքների բարեկարգում և զարգացում` 683.2 մլն դրամ, որի շրջանակներում նախատեսվում է.
* բարեկարգել քաղաքի ըմպելասրահը և ըմպելասրահից դեպի «քարայծ» ճեմուղին,
* բարեկարգել Մյասնիկյան փողոցի վերջնամասից` նախկին Ջերմուկ հյուրանոցից սկիզբ առնող դեպի ջրվեժ ճեմուղին,
* բարեկարգել Դելֆինի լճի հարակից տարածքը` տարածքի եզրային մասում գոյություն ունեցող աստիճանների համակարգը վերածելով ամֆիթատրոնի, իսկ բեմահարթակը կազմակերպել լճի վրա,
* բարեկարգել Աջափնյա թաղամասի բակային տարածքը և կառուցել թենիսի մարզահրապարակ,
* բարեկարգել քաղաքային զբոսայգին, առանձնացնել երկկողմանի հեծանվային ուղիներ և կայանատեղի,
* Կեչուտ թաղամասում կազմակերպել խաղահրապարակ,
* բարեկարգել Ձախափնյակ թաղամասի բակային տարածքները և տեղադրել մինի ֆուտբոլի դաշտ:

### Անշարժ գույքի պետական ռեգիստրի համակարգ

Անշարժ գույքի պետական ռեգիստրի համակարգի գծով ծախսերը ՀՀ 2018 թվականի պետական բյուջեի նախագծով նախատեսվում է 3,955.7 մլն դրամ` ՀՀ 2017 թվականի պետական բյուջեով հաստատված 3,898.5 մլն դրամի դիմաց կամ 1.5 %-ով ավել: Նախատեսված հատկացումներից.

* Համակարգի պահպանման ծախսերը կկազմեն 3,232.4 մլն դրամ` 2017 թվականի համար հաստատված 3,477.9 մլն դրամի դիմաց,
* Համակարգի կարողությունների զարգացմանն ուղղվող ծախսերը կկազմեն 473.3 մլն դրամ` 2017 թվականի համար հաստատված 420.6 մլն դրամի դիմաց: Համակարգի կարողությունների զարգացման 2018 թվականի ծախսերից 396.8 մլն դրամը կուղղվի գեոդեզիական և քարտեզագրական աշխատանքներին, ինչը 2017 թվականի համար հաստատված ցուցանիշից պակաս է 5.7 %-ով: Գեոդեզիական և քարտեզագրական աշխատանքների համար 2018 թվականի ծախսերը նախատեսվել են հետևյալ ուղղություններով.
* ՀՀ տարածքում WGS-84 համաշխարհային գեոդեզիական կոորդինատային համակարգում քվազիգեոիդի մոդելի ստեղծման, GPS դիտարկման և նիվելիրացման, տրանսֆորմացիոն նոր գործակիցներով կոորդինատների վերահաշվարկման և կատալոգների կազմման աշխատանքների գծով նախատեսվել է 63.1 մլն դրամ, որի շրջանակներում նախատեսվում է իրականացնել GPS 249 կետերի դիտարկում և կոորդինատների հավասարակշռում ու հաշվարկում, II դասի 180.2 գծ.կմ նիվելիրացում, նյութերի մշակում և հավասարակշռում, քվազիգեոիդի ստեղծման համար տվյալների հավաքագրում, բազայի ստեղծում։
* ՀՀ թվային տեղագրական քարտեզները երկրատեղեկատվական համակարգի միջավայրում ստեղծելու աշխատանքների գծով նախատեսվել է 274.8 մլն դրամ: Նախատեսված միջոցների հաշվին նախատեսվում է իրականացնել օդալուսանկարների հիման վրա Սևան քաղաքի 615.8 հա, Ջերմուկ քաղաքի 500.0 հա, Կապան քաղաքի 1500 հա և Գորիս քաղաքի՝ 800 հա կառուցապատ տարածքների 1:2000 մ-բի հատակագծերի ստեղծման, այդ քաղաքների, ինչպես նաև նախորդ տարում ստեղծված Սպիտակ քաղաքի 1776 հա տեղագրական քարտեզների ԵՏՀ միջավայր տեղափոխման, ՀՀ մասշտաբային շարքի նախկինում ստեղծված թվով 200 քարտեզների Microstation ծրագրային փաթեթից ArcGis ծրագրային փաթեթ տեղափոխմանւ և տեղագրական քարտեզները 100 նոր ստեղծված տեղագրական օբյեկտներով թարմացման աշխատանքներ:
* Աշխարհագրական անվանումների հաշվառման, պետական քարտադարանի վարման և թարմացման աշխատանքների գծով նախատեսվել է 9.8 մլն դրամ, որի շրջանակներում, բացի քարտադարանի վարման և թարմացման աշխատանքներից, նախատեսվում է իրականացնել նաև Ասիայի խոշոր ֆիզաշխարհագրական 400 օբյեկտների և Աֆրիկայի խոշոր ֆիզաշ­խար­հա­գրական 300 օբյեկտների տեղեկատու-բառարանների նախապատրաստում։
* Թեմատիկ քարտեզագրության գծով նախատեսվել է 12.8 մլն դրամ, որի շրջանակ­ներում նախատեսվում է իրականացնել Հայաստանի Ազգային ատլասի ռուսերեն լեզվով տարբե­րակի 80 էջի նախապատրաստման (նյութերի թարմացում, թարգմանություն, խմբագրում, քարտեզների ձևավորում) և 5 հատ ուսումնական ու տուրիստական քարտեզի նախա­պատ­րաստ­ման (խմբագրում, քարտեզների ձևավորում) աշխատանքներ:
* ՀՀ խոշորացված համայնքների հատակագծերի և հողային հաշվեկշիռների կազմման աշխատանքների գծով նախատեսվել է 36.4 մլն դրամ, որի շրջանակներում նախատեսվում է ՀՀ խոշորացված թվով 30 համայնքներին ապահովել կադաստրային և հողաշինարարական հատակագծերով, այդ համայնքներին տրամադրել ճշտված հողային հաշվեկշիռ։
* ՀՀ տարածքների նոր գոտիավորմանն ու բազային արժեքների սահմանմանն ուղղվող ծախսերը կկազմեն 250.0 մլն դրամ:

Ծրագրի իրականացման նպատակն է անշարժ գույքի իրական (շուկայական) արժեքին անցում կատարելու, ինչպես նաև գույքի միասնական գնահատման` պարբերաբար վերանայվող արդյունավետ համակարգի ներդրման համար հողի շուկայական արժեքի նոր գոտիավորում, որի արդյունքում կսահմանվեն բնակավայրերի հողերի բազային արժեքը 1քմ մակերեսի համար:

Անշարժ գույքի պետական ռեգիստրի համակարգի ՀՀ 2018 թվականի պետական բյուջեով նախատեսված ծախսերի համեմատությունը՝ 2016 թվականի բյուջետային տարվա փաստացի և 2017 թվականի բյուջետային տարվա համար հաստատված համապատասխան ցուցանիշների հետ արտացոլված են սույն բացատրագրի № 19 աղյուսակում:

### Պաշտպանություն

Պաշտպանության բնագավառի ծախսերը ՀՀ 2018 թվականի պետական բյուջեի նախագծով նախատեսվել են 253,843.5 մլն դրամի չափով, որից ռազմական կարիքների բավարարմանը` 225,630.2 մլն դրամ:

ՀՀ 2018 թվականի պետական բյուջեի նախագծով պաշտպանության բնագավառի այլ ծախսերը հաշվարկվել են 19,143.1 մլն դրամ, որից`

* «Պաշտպանության բնագավառի այլ ծախսեր» ծրագրով` 6,774.5 մլն դրամ,
* «Ռազմական նշանակության համակարգերի պահպանում» ծրագրով՝ 1,970.5 մլն դրամ,
* «Հումանիտար ականազերծման և փորձագիտական ծառայությունների կազմա­կեր­պում» ծրագրով` 233.0 մլն դրամ,
* զորակոչիկներին վարորդական իրավունքի վկայականների տրման և քննություն­ների ընդունման ծախսեր, որի գումարը կազմում է՝ 50.4 մլն դրամ: Նշված գումարի հաշվարկը կատարվել է 1800 զինվորների հաշվով,
* «Այլընտրանքային աշխատանքային ծառայություն» ծրագրով` 41.8 մլն դրամ:

Միաժամանակ պաշտպանության ոլորտում նախատեսվում է իրականացնել արտաքին աղբյուրներից ստացվող նպատակային վարկային միջոցներով հետևյալ ծրագիրը.

* Ռուսաստանի Դաշնության կողմից տրամադրված պետական արտահանման երկրորդ վարկի հաշվին ռուսական արտադրության ռազմական նշանակության արտադրանքի մատակարարումների ֆինանսավորման ծրագիր

Ծրագրի հիմնական նպատակն է ՀՀ պաշտպանության նախարարությանն ապահովել անհրաժեշտ ինժեներական և ավտոմոբիլային տեխնիկայով:

Նշված ծրագրի շրջանակներում 2018 թվականին նախատեսված է 10,072.9 մլն դրամ, այդ թվում վարկային միջոցներ` 5,286.8 մլն դրամ, ՀՀ կառավարության համաֆինանսավորում` 4,786.1 մլն դրամ:

### Հասարակական կարգի, անվտանգության, փրկարար ծառայության և կալանավայրերի պահպանության համակարգեր

Հասարակական կարգի, անվտանգության, փրկարար ծառայության և կալանա­վայրերի պահպանության համակարգերի ծախսերի ֆինանսավորմանը 2018 թվականի պետական բյուջեից նախատեսվում է ուղղել 81,066.4 մլն դրամ: Նշված ծախսերը ներառում են ՀՀ ոստիկանության, ազգային անվտանգության ծառայության, պետական պահպա­նության ծառայության, փրկարար ծառայության և քրեակատարողական համակարգի ծախսե­րի ֆինանսավորումները: Մասնավորապես՝

* *ՀՀ ոստիկանության* 2018 թվականի պահպանման ծախսերը նախատեսվել են 35,849.3 մլն դրամի չափով, որն ամբողջությամբ ուղղվելու է ընթացիկ ծախսերի ֆինանսա­վորմանը: ՀՀ Ոստիկանության 2018 թվականի պահպանման ծախսերի կառուցվածքը հետևյալն է.

Աշխատողների աշխատավարձեր, հավելավճարներ և քաղաքացիական ծառայողների պարգևատրումնեը 2018 թվականին ծրագրավորվել են 31,195.2 մլն դրամի չափով, որը նախատեսվում է ուղղել ոստիկանության ծառայողների, ոստիկանության համա­կար­գի քաղաքացիական ծառայողների և տեխնիկական սպասարկում իրականացնող անձ­նա­կազմի աշխատավարձերի վճարմանը:

Հաշվարկը կատարվել է «Պետական պաշտոններ զբաղեցնող անձանց վարձատրու­թյան մասին» ՀՀ օրենքի, ՀՀ կառավարության 2014 թվականի հուլիսի 3-ի N 710-Ն, N 712-Ն և N 737-Ն որոշումների պահանջներին համապատասխան:

Այլ վարձատրությունները հաշվարկվել են 68.5 մլն դրամի չափով, որն ուղղվելու է ՀՀ ոստիկանության համակարգի զինծառայողներին համազգեստի դիմաց դրամական փոխ­հատուցմանը:

Շարունակական ծախսերը ՀՀ 2018 թվականի պետական բյուջեի նախագծում նախա­տեսվել են 1,356.2 մլն դրամի չափով, որն իր մեջ ներառում է էներգետիկ ծառայությունները` 902.8 մլն դրամ, կոմունալ ծառայությունները` 71.0 մլն դրամ, կապի ծառայությունները` 297.0 մլն դրամ, ապահովագրական ծախսերը` 35.7 մլն դրամ, գույքի և սարքավորումների վարձակա­լության ծախսերը` 17.4 մլն դրամ, ինչպես նաև արտա­գերատեսչական ծախսերը` 32.3 մլն դրամ: Նշված ծախսերը հաշվարկվել են «Ավտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» ՀՀ օրենքի, ինչպես նաև ՀՀ հանրային ծառայությունները կարգավորող հանձնաժողովի 2016 թվականի հունիսի 24-ի N 192-Ն և 2016 թվականի մայիսի 31-ի N 139-Ն որոշումներով սահմանված սակագներին ու նորմաներին համապատասխան:

Գործուղումների գծով ծախսերը ՀՀ 2018 թվականի պետական բյուջեի նախագծում նախատեսվել են 335.0 մլն դրամի չափով, որից ներքին գործուղումների գծով` 185.0 մլն դրամ, արտասահմանյան գործուղումների գծով` 148.6 մլն դրամ և այլ տրանսպորտային ծախսերի (զինծառայողների` ծառայության նոր վայր տեղափոխվելու) գծով` 1.4 մլն դրամի չափով: Հաշվարկները կատարվել են ՀՀ կառավարության 2005 թվականի դեկտեմբերի 29-ի N 2335-Ն որոշմամբ սահմանված նորմատիվներին համապատասխան:

Պայմանագրային ծառայությունների ձեռքբերման ծախսերը ՀՀ 2018 թվականի պետական բյուջեի նախագծում նախատեսվել են 139.2 մլն դրամի չափով, որը նախա­տեսվում է ուղղել վարչական ծառայությունների (մշակութային միջոցառումների անցկացում, թարգման­չական ծառայություններ, թվով 8 ստորաբաժանումներում ձերբա­կալված անձանց պահելու վայրերում ահազանգման համակարգերի տեղադրման և այլ վարչական ծառա­յություններ) ֆինանսավորմանը` 23.9 մլն դրամ, համակարգչային ծառայությունների (նախատեսվում է մշակել համակարգչային մի շարք ծրագրեր` ուղղված բնակչության պետական ռեգիստրի ներդրմանը, ԱՐԾԻՎ-2 համակարգի բոլոր բաղադրիչների և տվյալների բազաների ներդրում և այլն) ֆինանսավորմանը` 15.8 մլն դրամ, տեղեկատվական ծառայությունների (գրականության, թերթերի և ամսագրերի բաժանորդագրություն, հեռուստաալիքների հեռարձակում, ավտոմատ վերահաղորդչի սպասարկում) ֆինանսա­վորմանը` 3.1 մլն դրամ, կառավարչական ծառայություն­ների (արվեստաբանական և մշակութաբանական փորձաքննության ծառայություններ) ֆինան­սավորմանը` 2.7 մլն դրամ, կենցաղային և հանրային սննդի ծառայությունների (ձերբակալված անձանց սննդամթերքի ապահովման և լվացքատների ծառայություններ) ֆինանսավորմանը` 6.0 մլն դրամ, ներկայացուցչական ծախսերի ֆինանսավորմանը` 20.0 մլն դրամ, ընդհանուր բնույթի այլ ծառայությունների («Էլեկտրոնային կառավարման ենթակառուցվածքների ներդրման գրասենյակ» ՓԲԸ-ի կողմից կենսաչափական կողմնորո­շիչներ պարունակող էլեկտրոնային անձնագրերի համակարգի սպասարկման աշխա­տանքների իրականացման և հակահրդեհային անվտանգության համակարգի ծախսեր և այլն) ֆինանսավորմանը` 66.7 մլն դրամ, և մասնագիտական ծառայությունների ֆինանսավորմանը` 1.0 մլն դրամ (ՀՀ ոստիկանության համակարգի շենքերի և շինություն­ների գրանցման ծառայությունների ձեռքբերմանը):

Ընթացիկ նորոգման և պահպանման ծախսերը ՀՀ 2018 թվականի պետական բյուջեի նախագծում նախատեսվել են 36.0 մլն դրամի չափով, որը նախատեսվում է ուղղել.

* 5.0 մլն դրամը` ՀՀ ոստիկանության համակարգի շենքերի և կառույցների ընթացիկ նորոգման և պահպանման ծախսերի (շինանյութերի ձեռքբերում) ֆինան­սավորմանը,
* 31.0 մլն դրամը` մեքենաների և սարքավորումների ընթացիկ նորոգման և պահպանման ծախսերի (ՀՀ ոստիկանության համակարգի մեքենաների ընթացիկ նորոգում և տեխնիկական սպասարկում, գույքի և այլ սարքավորումների վերանորոգում) ֆինանսա­վորմանը:

Նյութերի գծով ծախսերը ՀՀ 2018 թվականի պետական բյուջեի նախագծում նախա­տեսվել են 1,907.5 մլն դրամի չափով: Նշված գումարից 82.6 մլն դրամը նախատեսվում է ուղղել գրասենյակային պիտույքների ձեռքբերմանը, 472.6 մլն դրամը` ՀՀ ոստիկանության համակարգի զինծառայողների համազգեստի ձեռքբերմանը, 1,108.1 մլն դրամը` տրանսպո­ր­տային նյութերի (բենզինի, դիզելային վառելիքի, յուղերի, ավտոպահեստամասերի) ձեռքբերմանը, 164.7 մլն դրամը` կենցաղային և հանրային սննդի նյութերի (որից 143.3 մլն դրամը` ՀՀ ոստիկանության համակարգի զինծառայողների սննդամթերքի, 11.6 մլն դրամը` հիգիենիկ նյութերի և 9.8 մլն դրամը` կենցաղային ապրանքների) ձեռքբերմանը, և 79.5 մլն դրամը` հատուկ նպատակային այլ նյութերի` փորձաքննության հետ կապված անհրաժեշտ նյութերի, մեդալների ու կրծքանշանների և այլ ապրանքների ձեռքբերմանը:

Սուբվենցիաները ՀՀ 2018 թվականի պետական բյուջեի նախագծում նախատեսվել են 59.7 մլն դրամի չափով, որից 35.0 մլն դրամը նախատեսվում է ուղղել «Երեխաների զարգացման կենտրոն» ՊՈԱԿ-ի պահպանման ծախսերի ֆինանսավորմանը, իսկ 24.7 մլն դրամը` «Արշալույս» առողջարարական ճամբարի պահպանման ծախսերի ֆինանսա­վորմանը:

Դրամաշնորհները ՀՀ 2018 թվականի պետական բյուջեի նախագծում նախատեսվել են 25.6 մլն դրամ, որից 24.5 մլն դրամը նախատեսվում է ուղղել «Դինամո» մարզական հասարակական կազմակերպությանը, իսկ 1.1 մլն դրամը` օտարերկրյա պետությունների և միջազգային կազմակերպությունների մարզական միջազգային առաջնություններին մասնակ­ցության համար անդամավճարների գծով ծախսերի ֆինանսավորմանը:

Սոցիալական նպաստները ՀՀ 2018 թվականի պետական բյուջեի նախագծում նախատեսվել են 537.8 մլն դրամի չափով, որից.

* 12.5 մլն դրամ - ՀՀ կառավարության 2000 թվականի նոյեմբերի 27-ի N 778 որոշման համաձայն` հաշմանդամ զինծառայողների և զոհված զինծառայողների ընտանիքի անդամներին նյութական օգնություն վճարելու համար:
* 11.0 մլն դրամ - ՀՀ կառավարության 2001 թվականի հունիսի 20-ի N 553 որոշման համաձայն` 72 հատ առողջարանային բուժման ուղեգրի ձեռքբերմանը, որից 71-ը` ՀՀ ոստիկանության ծառայողների, իսկ 1-ը` Հայրենական Մեծ պատերազմին մասնակցած հաշմանդամի համար:
* 514.3 մլն դրամ - ՀՀ ոստիկանության համակարգի ծառայողների առողջության, տարիքային ժամկետը լրանալու, հաստիքների կրճատման պատճառով ծառա­յությունից սահմանված կարգով արձակվելու և կենսաթոշակի անցնելու հետ կապված արձակման նպաստների վճարման, ինչպես նաև ՀՀ ոստիկանության ծառայողների և նրանց ուղեկցող ընտանիքի անդամների արձակուրդի վայր մեկնելու հետ կապված ճանապարհածախսի փոխհատուցման համար: Հաշվարկները կատարվել են «Զինծառայողների և նրանց ընտանիքների անդամների սոցիալական ապահովության մասին» ՀՀ օրենքի պահանջներին համապատասխան:

Հարկերի, պարտադիր վճարների և տուրքերի գծով ծախսերը ՀՀ 2018 թվականի պետական բյուջեի նախագծում նախատեսվել են 24.0 մլն դրամի չափով, որից.

* 2.1 մլն դրամ - ՀՀ ոստիկանության համակարգի շենք-շինությունների, փոխադրամիջոցների գույքահարկի և մաքսատուրքերի վճարմանը:
* 4.0 մլն դրամ - ՀՀ ոստիկանության համակարգի տրանսպորտային միջոցների գրանցման, հաշվառման, տեխնիկական անձնագրերի և պետավտոհամարա­նիշների հատկացման գծով տուրքերի վճարմանը:
* 17.9 մլն դրամ աղբահանության գծով պարտադիր վճարների վճարմանը:

Այլ ծախսերը ՀՀ 2018 թվականի պետական բյուջեի նախագծում նախատեսվել են 164.6 մլն դրամ, որն ուղվելու է մարզական միջոցառումների անցկացման և այլ ծախսերի ֆինանսավորմանը, ինչպես նաև տարբեր տեսակի ծառայությունների մատուցման ծախսերի ֆինանսավորմանը:

Բացի այդ, ՀՀ ոստիկանությանը նախատեսվել է 744.9 մլն դրամ 03 բաժնի 01 խումբի 01 դասի «ՀՀ անձնագրերի բլանկների տպագրություն» ծրագրով պայմանավորված 2018 թվականի ընթացքում 40.0 հազար հատ կենսաչափական կողմնորոշիչներ պարունակող էլեկտրոնային անձնագրերի և 455.0 հազար հատ սովորական անձնագրերի բլանկների ձեռքբերման նպատակով, 236.2 մլն դրամ` 03 բաժնի 01 խումբի 01 դասի «Պետավտոհամարանիշների ձեռքբերում» ծրագրով, 68.9 մլն դրամ` 07 բաժնի 01 խմբի 01 դասի «Դեղորայքի տրամադրում ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց» ծրագրով, 873.4 մլն դրամ` 09 բաժնի 04 խմբի 01 դասի «Բարձրագույն մասնագիտական կրթություն» ծրագրով, 370.1 մլն դրամ` 09 բաժնի 03 խմբի 02 «Միջին մասնագիտական կրթություն» դասի գծով, 233.9 մլն դրամ` 09 բաժնի 03 խմբի 01 «Նախնական մասնագիտական (արհեստագործական) կրթություն» դասի գծով, 3,356.4 մլն դրամ` 03 բաժնի 01 խումբի 01 դասի «ՀՀ պետական կառավարման մարմինների և գերա­տես­չությունների շենքերի և շինությունների, ինչպես նաև կարևորագույն նշանա­կության օբյեկտների պահպանություն» ծրագրով:

* *Փրկարար ծառայության* ՀՀ 2018 թվականի պետական բյուջեի նախագծով նախա­տեսվում է 7,430.2 մլն դրամ, որն ամբողջությամբ ուղղվելու է ընթացիկ ծախսերի ֆինանսավորմանը: Փրկարար ծառայության 2018 թվականի պահպանման ծախսերի կառուցվածքը հետևյալն է.

Աշխատողների աշխատավարձեր, հավելավճարներ և քաղաքացիական ծառայողների պարգևատրումները ՀՀ 2018 թվականի պետական բյուջեի նախագծում նախատեսվել են 6,634.5 մլն դրամի չափով, որը նախատեսվում է ուղղել փրկարար ծառայողների, փրկարար ծառայության համակարգի քաղաքացիական ծառայողների և տեխնիկական սպասարկում իրականացնող անձնակազմի աշխատավարձերի վճարմանը:

Հաշվարկը կատարվել է «Պետական պաշտոններ զբաղեցնող անձանց վարձա­տրու­թյան մասին» ՀՀ օրենքի, ՀՀ կառավարության 2014 թվականի հուլիսի 3-ի N 710-Ն, N 712-Ն և N 737-Ն որոշումների պահանջներին համապատասխան:

Շարունակական ծախսերը ՀՀ 2018 թվականի պետական բյուջեի նախագծում նախատեսվել են 148.6 մլն դրամի չափով, որն իր մեջ ներառում է էներգետիկ ծառայությունները` 96.9 մլն դրամ, կոմունալ ծառայությունները` 11.9 մլն դրամ, կապի ծառայությունները` 25.6 մլն դրամ, ապահովագրական ծախսերը` 11.1 մլն դրամ և գույքի ու սարքավորումների վարձակա­լության ծախսերը` 3.1 մլն դրամ:

Հիշյալ ծախսերը հաշվարկվել են «Ավտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» ՀՀ օրենքի պահանջ­ներին և ՀՀ հանրային ծառայությունները կարգավորող հանձնաժողովի 2016 թվականի հունիսի 24-ի N 192-Ն և 2016 թվականի մայիսի 31-ի N 139-Ն որոշումներով սահմանված սակագներին համապատասխան:

Գործուղումների գծով ծախսերը ՀՀ 2018 թվականի պետական բյուջեի նախագծում նախատեսվել է 43.9 մլն դրամ, որն ամբողջությամբ ուղղվելու է ներքին գործուղումներին: Հաշվարկը կատարվել է ՀՀ կառավարության 2005 թվականի դեկտեմբերի 29-ի N 2335-Ն որոշմամբ սահմանված նորմատիվներին համապատասխան:

Համակարգչային ծառայությունները ՀՀ 2018 թվականի պետական բյուջեի նախագծում նախատեսվել է 1.5 մլն դրամ, որը նախատեսվում է ուղղել ՀԾ-Հաշվա­պահություն հաշվա­պահական ծրագրերի սպասարկմանը:

Տեղեկատվական ծառայությունները 2018 թվականի պետական բյուջեի նախագծում նախատեսվել է 2.0 մլն դրամ, որը նախատեսվում է ուղղել պոլոգրաֆիկ արտադրանքի տպագրման ծառայությունների ձեռքբերմանը:

Ներկայացուցչական ծախսերը ՀՀ 2018 թվականի պետական բյուջեի նախագծում նախատեսվել են 5.0 մլն դրամ, որն ուղղվելու է թվով 12 միջազգային կազմա­կերպու­թյուններից բնական և տեխնածին աղետների կանխարգելման և հետևանքների վերացման գծով պատվիրակությունների ընդունելությունների ծախսերի ֆինանսա­վորմանը:

Մասնագիտական ծառայությունները ՀՀ 2018 թվականի պետական բյուջեի նախագ­ծում նախատեսվել է 2.0 մլն դրամ, որն ուղղվելու է գազի հաշվիչների սպասարկման ծախսերի, ինչ­պես նաև գույքի նկատմամբ իրավունքի գրանցման ծառայությունների ծախսերի ֆինան­սա­վորմանը:

Մեքենաների և սարքավորումների ընթացիկ նորոգման և պահպանման ծախսերը ՀՀ 2018 թվականի պետական բյուջեի նախագծում նախատեսվել են 47.1 մլն դրամի չափով, որն ամբողջությամբ ուղղվելու է փրկարար ծառայության մեքենաների ընթացիկ նորոգման և տեխնիկական սպա­սարկ­մա­ն աշխատանքների ֆինանսավորմանը:

Նյութերի գծով ծախսերը ՀՀ 2018 թվականի պետական բյուջեի նախագծում նախատես­վել են 382.4 մլն դրամի չափով: Նշված գումարից 9.0 մլն դրամը նախատեսվում է ուղղել գրասենյակային պիտույքների, 97.7 մլն դրամը` փրկարարական ծառայողների համազգեստի, 4.4 մլն դրամը` գյուղատնտեսական ապրանքների (Փրկարար ծառայության թվով 8 գերմա­նական հովվաշների պահպանման համար), 235.6 մլն դրամը` տրանսպոր­տային նյութերի (բենզին, դիզելային վառելիք և յուղեր), 0.7 մլն դրամը` կենցաղային և մաքրիչ նյութերի և 35.0 մլն դրամը` հատուկ նպատակային այլ նյութերի (տարբեր տեսակի փրկարարական պարագա­ներ) ձեռքբերման ծախսերի ֆինանսավորմանը:

Սոցիալական նպաստները հաշվարկվել են 137.6 մլն դրամի չափով, որն ուղղվելու է փրկարարական ծառայողներին առողջության, տարիքային ժամկետը լրանալու, հաստիքների կրճատման պատճառով ծառայությունից սահմանված կարգով արձակվելու և կենսաթոշակի անցնելու հետ կապված արձակման նպաստների վճարմանը:

Հարկերի, պարտադիր վճարների և տուրքերի գծով ծախսերը ՀՀ 2018 թվականի պետական բյուջեի նախագծում նախատեսվել են 25.6 մլն դրամի չափով, որն ուղղվելու է փրկարար ծառայության համակարգում առկա ավտոմեքենա­ների տեխնիկական ստու­գա­տե­սի, ինչպես նաև փրկարար ծառայության ստորաբաժանում­ների կողմից աղբահանության գծով պարտադիր վճարների, հարկերի և տուրքերի վճար­մանը:

Բացի այդ, ՀՀ արտակարգ իրավիճակների նախա­րարության փրկարար ծառայությանը 03 բաժնի 02 խմբի 01 դասի «Պետական աջակցության ռուս-հայկական հումանիտար արձա­գանք­ման կենտրոն» ծրագրով նախատեսվել է 7.7 մլն դրամ, 09 բաժնի 05 խմբի 02 դասի «Օտարերկրյա պետությունների ուսումնական հաստա­տություններ գործուղված փրկարարական ծառայող­ների ուսուցում» և «Կադրերի պատրաստման և վերապատրաստման ծառայություններ» ծրագրերով նախատեսվել է ընդամենը 126.9 մլն դրամ, իսկ 09 բաժնի 04 խմբի 01 դասի «Բարձրագույն մասնագիտական կրթության գծով ուսանողական նպաստների տրամադրում» ծրագրով` 44.9 մլն դրամ և 07 բաժնի 01 խմբի 01 դասի «Դեղորայքի տրամադրում ամբուլատոր-պոլիկլինիկական, հիվանդանոցային բուժօգնություն ստացողնե­րին և հատուկ խմբերում ընդգրկված ֆիզիկական անձանց» ծրագրով` 0.9 մլն դրամ:

* Քրեակատարողական ծառայության 2018 թվականի պահպանման ծախսերը նախատեսվել են 8,154.5 մլն դրամ որն ամբողջությամբ ուղղվելու է ընթացիկ ծախսերի, ֆինանսա­վորմանը: Քրեակատարողական ծառայության 2018 թվականի պահպանման ծախսերի կառուցվածքը հետևյալն է.

Աշխատողների աշխատավարձեր և հավելավճարները 2018 թվականին ծրագրա­վորվել են 6,084.9 մլն դրամի չափով:

Հաշվարկը կատարվել է «Պետական պաշտոններ զբաղեցնող անձանց վարձա­տրու­թյան մասին» ՀՀ օրենքի, ՀՀ կառավարության 2014 թվականի հուլիսի 3-ի N 710-Ն, N 712-Ն և N 737-Ն որոշումների պահանջներին համապատասխան:

Շարունակական ծախսերը ՀՀ 2018 թվականի պետական բյուջեի նախագծում նախատեսվել են 725.8 մլն դրամի չափով, որն իր մեջ ներառում է էներգետիկ ծառա­յություն­ները` 655.3 մլն դրամ, կոմունալ ծառայությունները` 43.2 մլն դրամ, կապի ծառայությունները` 23.6 մլն դրամ, ապահովագրական ծախսերը` 3.5 մլն դրամ և գույքի և սարքավորումների վարձակալության ծախսերը` 0.2 մլն դրամ:

Նշված ծախսերը հաշվարկվել են «Ավտոտրանսպորտային միջոցների օգտագործումից բխող պատասխանատվության պարտադիր ապահովագրության մասին» ՀՀ օրենքի պահանջ­ներին և ՀՀ հանրային ծառայությունները կարգավորող հանձնաժողովի 2016 թվականի հունիսի 24-ի N 192-Ն և 2016 թվականի մայիսի 31-ի N 133-Ն որոշումներով սահմանված սակագներին համապատասխան:

Գործուղումների գծով ծախսերը ՀՀ 2018 թվականի պետական բյուջեի նախագծում նախատեսվել են 17.8 մլն դրամի չափով, որից ներքին գործուղումների գծով` 13.0 մլն դրամ և արտասահմանյան գործուղումների համար` 4.8 մլն դրամ: Հաշվարկը կատարվել է ՀՀ կառավարության 2005 թվականի դեկտեմբերի 29-ի N 2335-Ն որոշմամբ սահմանված նորմատիվներին համապատասխան:

Վարչական ծառայությունների գծով ծախսերը ՀՀ 2018 թվականի պետական բյուջեի նախագծում նախատեսվել են 1.0 մլն դրամի չափով, որը նախատեսվում է ուղղել կալա­նա­վայրերում լուսանկարահանման ծառայությունների իրականացմանը:

Տեղեկատվական ծառայությունները ՀՀ 2018 թվականի պետական բյուջեի նախագծում նախատեսվել են 12.7 մլն դրամի չափով, որը նախատեսվում է ուղղել թերթերի, ամսագրերի տեղեկագրերի ձեռքբերմանը, ինչպես նաև տպագրական աշխատանքների ֆինանսավորմանը:

Մասնագիտական ծառայությունների գծով ծախսերը ՀՀ 2018 թվականի պետական բյուջեի նախագծում նախատեսվել են 1.2 մլն դրամի չափով, որը նախատեսվում է ուղղել քրեակատարողական հիմնարկներում գազաֆիկացված համակարգերի տարվա ընթացքում սպասարկման աշխատանքների ֆինանսավորմանը:

Ընթացիկ նորոգման և պահպանման ծախսերը ՀՀ 2018 թվականի պետական բյուջեի նախագծում նախատեսվել են 89.9 մլն դրամի չափով, որը նախատեսվում է ուղղել.

* 81.0 մլն դրամը` Քրեակատարողական ծառայության շենքերի և կառույցների ընթացիկ նորոգման և պահպանման ծախսերի (շինանյութերի ձեռքբերում) ֆինանսա­վորմանը,
* 8.9 մլն դրամը` մեքենաների և սարքավորումների ընթացիկ նորոգման և պահպան­ման ծախսերի (Քրեակատարողական ծառայության տրանսպորտային միջոցների, ինչպես նաև խոհանոցային էլեկտրական մի շարք սարքերի և այլ սարքավորումների վերանորոգման աշխատանքների) ֆինանսավորմանը:

Նյութերի գծով ծախսերը ՀՀ 2018 թվականի պետական բյուջեի նախագծում նախատես­վել են 1,153.4 մլն դրամ չափով, որից 12.5 մլն դրամը նախատեսվում է ուղղել գրասենյակային պիտույքների ձեռքբերմանը, 142.7 մլն դրամը` քրեակատարողական ծառայողների և կալանա­վորների համազգեստի ձեռքբերմանը, 97.3 մլն դրամը` տրանսպո­ր­տային նյութերի (բենզին, դիզելային վառելիք և յուղեր) ձեռքբերմանը, 890.4 մլն դրամը` կենցաղային և հանրային սննդի նյութերի (որից մաքրիչ նյութեր` 12.0 մլն դրամ, հիգիենիկ նյութեր` 58.9 մլն դրամ, կալանավորների և դատապարտյալների համար սննդամթերք` 753.0 մլն դրամ, տնտեսական նյութեր` 9.4 մլն դրամ, կենցաղային այլ նյութեր` 57.1 մլն դրամ) ձեռքբերմանը և 10.5 մլն դրամը` հատուկ նպատակային այլ նյութերի (փշալար, կրակմարիչ, կրծքանշան և այլն) ձեռքբերմանը:

Սոցիալական նպաստները հաշվարկվել են 62.4 մլն դրամի չափով, որից

* 60.3 մլն դրամ - քրեակատարողական ծառայողների առողջության, տարիքային ժամկետը լրանալու, հաստիքների կրճատման պատճառով ծառայությունից սահման­ված կարգով արձակվելու և կենսաթոշակի անցնելու արձակման նպաստների վճարման համար,
* 2.1 մլն դրամ - քրեակատարողական ծառայողների և նրանց ուղեկցող ընտանիքի անդամների արձակուրդի վայր մեկնելու հետ կապված ճանապարհածախսի փոխհա­տուցման համար:

Հաշվարկները կատարվել են «Զինծառայողների և նրանց ընտանիքների անդամների սոցիալական ապահովության մասին» ՀՀ օրենքի պահանջներին համապատասխան:

Հարկերի, պարտադիր վճարների և տուրքերի գծով ծախսերը ՀՀ 2018 թվականի պետական բյուջեի նախագծում նախատեսվել են 3.9 մլն դրամի չափով, որը նախատեսվում է ուղղել քրեակատարողական հիմնարկների կողմից աղբահանության գումարների վճարմանը, ինչպես նաև քրեակատարողական համակարգի ավտոմեքենաների տեխնի­կական զննության ժամանակ պարտադիր վճարներին:

Այլ ծախսերր ՀՀ 2018 թվականի պետական բյուջեի նախագծում նախատեսվել են 1.5 մլն դրամ գումարի չափով, որն իր մեջ ներառում է ընթացիկ ծախսերի գծով այլ հոդված­ներում չընդգրկված ծախսեր, ինչպես նաև` տարբեր տեսակի ծառայությունների մատուցման ծախսեր:

Բացի այդ, ՀՀ արդարադատության նախարարության քրեակատարողական ծառայու­թյանը 07 բաժնի 01 խմբի 01 դասի «Դեղորայքի տրամադրում ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզի­կական անձանց» ծրագրով նախա­տեսվել է 150.0 մլն դրամ:

* *Ազգային անվտանգության ծառայության* 2018 թվականի պահպանման ծախսերը նախատեսվել է 20,373.0 մլն դրամ, որից՝ 20,065.5 մլն դրամն ուղղվելու է ընթացիկ ծախսե­րի, իսկ 307.5 մլն դրամը` ոչ ֆինանսական ակտիվների գծով ծախսերի ֆինանսավորմանը: Ազգային անվտանգության ծառայության 2018 թվականի պահպանման ծախսերի կառուց­վածքը հետևյալն է.

Աշխատողների աշխատավարձեր և հավելավճարները 2018 թվականին ծրագրա­վորվել են 16,499.5 մլն դրամի չափով:

Հաշվարկը կատարվել են «Պետական պաշտոններ զբաղեցնող անձանց վարձատրու­թյան մասին» ՀՀ օրենքի, ՀՀ կառավարության 2014 թվականի հուլիսի 3-ի N 710-Ն, N 712-Ն և N 737-Ն որոշումների պահանջներին համապատասխան:

Այլ վարձատրությունները հաշվարկվել են 70.3 մլն դրամի չափով: Նշված գումար­ներն ուղղվելու են ազգային անվտանգության համակարգի զինծառայողներին համազգեստի դիմաց դրամական փոխհատուցմանը:

Շարունակական ծախսերը ՀՀ 2018 թվականի պետական բյուջեի նախագծում նախա­տեսվել են 1,057.3 մլն դրամի չափով, որն իր մեջ ներառում է էներգետիկ ծառայությունները` 767.3 մլն դրամ, կոմունալ ծառայությունները` 85.0 մլն դրամ, կապի ծառայությունները` 183.0 մլն դրամ և ապահովագրական ծախսերը 22.0 մլն դրամ:

Նշված ծախսերը հաշվարկվել են ՀՀ հանրային ծառայությունները կարգավորող հանձնաժողովի 2016 թվականի հունիսի 24-ի N 192-Ն և 2016 թվականի մայիսի 31-ի N 139-Ն որոշումներով սահ­մանված սակագներին և «Ավտոտրանսպորտային միջոցների օգտա­գործումից բխող պատասխանատվության պարտադիր ապահովագրության մասին» ՀՀ օրենքին համա­պատասխան:

Գործուղումների գծով ծախսերը ՀՀ 2018 թվականի պետական բյուջեի նախագծում նախատեսվել են 400.0 մլն դրամի չափով, որից ներքին գործուղումների գծով` 150.0 մլն դրամ, իսկ արտասահմանյան գործուղումների գծով` 250.0 մլն դրամ: Հաշվարկները կատարվել են ՀՀ կառավարության 2005 թվականի դեկտեմբերի 29-ի N 2335-Ն որոշմամբ սահմանված նորմատիվներին համապատասխան:

Համակարգչային ծառայությունների գծով ծախսերը ՀՀ 2018 թվականի պետական բյուջեի նախագծում նախատեսվել են 125.0 մլն դրամի չափով, որը նախատեսվում է ուղղել սահմանային էլեկտրոնային կառավարման տեղեկատվական համակարգի սպասարկման ծախսերի ֆինանսավորմանը:

Ներկայացուցչական ծախսերը ՀՀ 2018 թվականի պետական բյուջեի նախագծում նախատեսվել են 22.5 մլն դրամի չափով, որը նախատեսվում է ուղղել տարբեր երկրների հատուկ ծառայությունների ղեկավարների և պատվիրակությունների ընդունելությունների ծախսերի ֆինանսավորմանը:

Մասնագիտական ծառայությունների գծով ծախսերը ՀՀ 2018 թվականի պետական բյուջեի նախագծում նախատեսվել են 30.0 մլն դրամի չափով, որը նախատեսվում է ուղղել թարգմանչական ծառայությունների ձեռքբերմանը:

Ընդհանուր բնոյթի այլ ծառայությունների գծով ծախսերը ՀՀ 2018 թվականի պետական բյուջեի նախագծում նախատեսվել են 15.0 մլն դրամի չափով, որը նախատեսվում է ուղղել շենքերի-շինությունների ընթացիկ նորոգման աշխատանքների ֆինանսավորմանը:

Մեքենաների և սարքավորումների ընթացիկ նորոգում և պահպանման ծախսերը հաշվարկվել են 16.0 մլն դրամի չափով: Նշված գումարներն ուղղվելու են ազգային անվտան­գության համակարգի ավտոմեքենաների և սարքավորումների ընթացիկ վերա­նորոգման աշխատանքների ֆինանսավորմանը:

Նյութերի գծով ծախսերը ՀՀ 2018 թվականի պետական բյուջեի նախագծում նախա­տեսվել են 1,218.8 մլն դրամի չափով: Նշված գումարից 33.0 մլն դրամը նախատեսվում է ուղղել գրասենյակային պիտույքների ձեռքբերմանը, 216.0 մլն դրամը` ազգային անվտան­գության համակարգի զինծառայողների համազգեստի ձեռքբերմանը, 27.2 մլն դրամը` գյուղատնտե­սա­կան ապրանքների ձեռքբերմանը, 620.3 մլն դրամը` տրանսպորտային նյութերի (բենզին, դիզելային վառելիք, յուղեր) ձեռքբերմանը, 264.4 մլն դրամը` կենցաղային և հանրային սննդի նյութերի ձեռքբերմանը, 57.9 մլն դրամը՝ հատուկ նպատակային այլ նյութերի ձեռքբերմանը:

Սոցիալական նպաստները հաշվարկվել են 33.4 մլն դրամի չափով: Նշված գումարները նախատեսվում է ուղղել ազգային անվտանգության ծառայության համակարգի ծառայողների առողջության, տարիքային ժամկետը լրանալու, հաստիքների կրճատման պատճառով ծառայու­թյունից սահմանված կարգով արձակվելու և կենսաթոշակի անցնելու արձակման նպաստների վճարմանը:

Հաշվարկները կատարվել են «Զինծառայողների և նրանց ընտանիքների անդամների սոցիալական ապահովության մասին» ՀՀ օրենքի պահանջներին համապատասխան:

Պարտադիր վճարները հաշվարկվել են 7.5 մլն դրամի չափով: Նշված գումարները նախատեսվում է ուղղել աղբահանության գումարների վճարմանը:

Այլ ծախսերը ՀՀ 2018 թվականի պետական բյուջեի նախագծում նախատեսվել են 570.2 մլն դրամ գումարի չափով, որն իր մեջ ներառում է ընթացիկ ծախսերի գծով այլ հոդվածներում չընդգրկված ծախսեր, ինչպես նաև` տարբեր տեսակի ծառայությունների մատուցման ծախսեր:

Ոչ ֆինանսական ակտիվների գծով ծախսերը 2018 թվականին նախատեսվել են 307.5 մլն դրամի չափով, որը նախատեսվում է ուղղել.

* 150.7 մլն դրամ՝ հայ-վրացական սահմանի «Դեբեդավան» սահմանապահ ուղեկալի կառուցման աշխատանքների ֆինանսա­վորմանը,
* 149.3 մլն դրամ` Ազգային անվտանգության ծառայության կողմից սպասարկվող սահմանային էլեկտրոնային կառավարման տեղեկատվական համակարգում օգտա­գործվող համակարգչային սարքավորումների ձեռքբերմանը,
* 7.5 մլն դրամ` Ոչ-նյութական հիմնական միջոցների (հակավիրուսային համա­կարգչային ծրագրերի ձեռքբերմանը և սահմանային էլեկտրոնային կառավարման տեղեկատվական համակարգի լիցենզիաների ձեռքբերմանը) գծով ծախսերի ֆինանսավորմանը:

Բացի այդ, ՀՀ կառավարությանն առընթեր ազգային անվտանգության ծառայությանը նախատեսվել է 23.6 մլն դրամ` 07 բաժնի 01 խմբի 01 դասի «Դեղորայքի տրամադրում ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց» ծրագրով, 254.7 մլն դրամ` 09 բաժնի 04 խմբի 01 դասի «Բարձրագույն մասնագիտական կրթություն ստացող ուսանողների կրթաթոշակ» ծրագրով:

* Պետական պահպանության ծառայությանը 2018 թվականին նախատեսվում է 2,765.8 մլն դրամ, որն ամբողջությամբ ուղղվելու է ընթացիկ ծախսերի ֆինանսավորմանը: Պետական պահպանության ծառայության 2018 թվականի պահպանման ծախսերի կառուց­վածքը հետևյալն է.

Աշխատողների աշխատավարձեր և հավելավճարները 2018 թվականին ծրագրա­վորվել են 2,154.4 մլն դրամի չափով, որն ամբողջությամբ ուղղվելու է ՀՀ պետական պահպանության զինվորական ծառայողների և տեխնիկական սպասարկում իրականացնող անձնակազմի աշխատավարձերի վճարմանը:

Հաշվարկը կատարվել են «Պետական պաշտոններ զբաղեցնող անձանց վարձատրու­թյան մասին» ՀՀ օրենքի, ՀՀ կառավարության 2014 թվականի հուլիսի 3-ի N 710-Ն, N 712-Ն և N 737-Ն որոշումների պահանջներին համապատասխան:

Շարունակական ծախսերը ՀՀ 2018 թվականի պետական բյուջեի նախագծում նախա­տես­վել են 59.4 մլն դրամի չափով, որն իր մեջ ներառում է էներգետիկ ծառայությունները` 35.3 մլն դրամ, կոմունալ ծառայությունները` 3.8 մլն դրամ, կապի ծառայությունները` 15.0 մլն դրամ, ապահովագրական ծախսերը` 5.3 մլն դրամ: Նշված ծախսերը հաշվարկվել են «Ավտոտրանս­պորտային միջոցների օգտագործումից բխող պատասխանատվության պարտադիր ապահո­վագրության մասին» ՀՀ օրենքի պահանջներին և ՀՀ հանրային ծառայությունները կարգավորող հանձնաժողովի 2016 թվականի հունիսի 24-ի N 192-Ն և 2016 թվականի մայիսի 31-ի N 139-Ն որոշումներով սահմանված սակագներին համապատասխան:

Գործուղումների գծով ծախսերը ՀՀ 2018 թվականի պետական բյուջեի նախագծում նախատեսվել են 95.3 մլն դրամի չափով, որից ներքին գործուղումների գծով` 20.0 մլն դրամ, արտասահմանյան գործուղումների գծով` 75.0 մլն դրամ, իսկ այլ տրանսպորտային ծախսերի գծով` 0.3 մլն դրամ: Հաշվարկները կատարվել են ՀՀ կառավարության 2005 թվականի դեկտեմբերի 29-ի N 2335-Ն որոշմամբ սահմանված նորմատիվներին համա­պատասխան:

Տեղեկատվական ծառայությունները ՀՀ 2018 թվականի պետական բյուջեի նախա­գծում նախատեսվել են 2.6 մլն դրամի չափով, որը նախատեսվում է ուղղել թերթերի, ամսագրերի տեղեկագրերի ձեռքբերմանը, ինչպես նաև տպագրական աշխատանքների ֆինանսավորմանը:

Պայմանագրային ծառայությունների ձեռքբերման ծախսերը ՀՀ 2018 թվականի պետական բյուջեի նախագծում նախատեսվել են 10.1 մլն դրամի չափով, որից 3.6 մլն դրամը` ներկայացուցչական ծախսերի ֆինանսավորմանը, 0.5 մլն դրամը` լվացքատների ծառայության ֆինանսավորմանը, իսկ 6.0 մլն դրամը` ընդհանուր բնույթի այլ ծառայություն­ների (համակարգչային տեխնիկայի վերանորոգմանը, գազի սարքավորումների վերա­նորոգմանը և այլն) ֆինանսավորմանը:

Մասնագիտական ծառայություններ ՀՀ 2018 թվականի պետական բյուջեի նախագծում նախատեսվել են 1.5 մլն դրամի չափով, որը նախատեսվում է ուղղել անվտանգության համակարգի մոնտաժման և կրակմարիչների լիցքավորման ծառայութ­յուն­նե­րի ձեռքբերման ֆինանսավորմանը:

Ընթացիկ նորոգման և պահպանման ծախսերը ՀՀ 2018 թվականի պետական բյուջեի նախագծում նախատեսվել են 78.0 մլն դրամի չափով:

* 5.0 մլն դրամը` պետական պահպանության ծառայության շենքերի և կառույցների ընթացիկ նորոգման և պահպանման ծախսերի ֆինանսավորմանը,
* 73.0 մլն դրամը` մեքենաների և սարքավորումների ընթացիկ նորոգման և պահպանման ծախսերի (պահեստամասերի ձեռքբերում) ֆինանսավորմանը:

Նյութերի գծով ծախսերը ՀՀ 2018 թվականի պետական բյուջեի նախագծում նախա­տեսվել են 245.3 մլն դրամի չափով: Նշված գումարից 74.4 մլն դրամը նախատեսվում է ուղղել գրասենյակային պիտույքների, ինչպես նաև պետական պահպանության ծառա­յու­թյան համա­կարգի զինծառայողների համազգեստի ձեռքբերմանը, 165.2 մլն դրամը` տրանս­պորտային նյութերի (բենզին, դիզելային վառելիք, յուղեր) ձեռքբերմանը, 4.7 մլն դրամը` կենցաղային և հանրային սննդի նյութերի ձեռքբերմանը և 1.0 մլն դրամը` հատուկ նպատակային այլ նյութերի ձեռքբերմանը:

Սոցիալական նպաստները հաշվարկվել են 18.0 մլն դրամի չափով, որը նախա­տեսվում է ուղղել պետական պահպանության ծառայության համակարգի ծառայողների առողջության, տարիքային ժամկետը լրանալու, հաստիքների կրճատման պատճառով ծառայությունից սահմանված կարգով արձակվելու և կենսաթոշակի անցնելու հետ կապված արձակման նպաստների վճարմանը: Հաշվարկները կատարվել են «Զինծառայողների և նրանց ընտանիքների անդամների սոցիալական ապահովության մասին» ՀՀ օրենքի պահանջներին համապատասխան:

Հարկերի գծով ծախսերը ՀՀ 2018 թվականի պետական բյուջեի նախագծում նախա­տեսվել են 1.2 մլն դրամ, որը նախատեսվում է ուղղել պետական պահպանության ծառայության տրանսպորտային միջոցների տեխնիկական զննության և աղբահանության գումարների վճարմանը:

Այլ ծախսերը ՀՀ 2018 թվականի պետական բյուջեի նախագծում նախատեսվել են 100.0 մլն դրամ գումարի չափով, որն իր մեջ ներառում է ընթացիկ ծախսերի գծով այլ հոդվածներում չընդգրկված ծախսեր:

Բացի այդ, ՀՀ պետական պահպանության ծառայությանը նախատեսվել է 1.1 մլն դրամ` 07 բաժնի 01 խմբի 01 դասի «Դեղորայքի տրամադրում պետական պահպանության ծառայու­թյանը» ծրագրով:

### Հատկացումներ համայնքների բյուջեներին

«Հայաստանի Հանրապետության բյուջետային համակարգի մասին» ՀՀ օրենքի հա­մա­ձայն համայնքներին պետական բյուջեից անհատույց և անվերադարձ հատկա­ցումներ կա­րող են նա­խա­տես­վել ֆինանսական համահարթեցման և այլ դոտացիաների, սուբ­վենցիա­­նե­րի և պետական բյու­ջեի եկամուտներից մասհա­նումների տեսքով:

* Ֆինանսական համահարթեցման և այլ դոտացիաներ.

2018 թվականին համայնքներին տրամադրվող դոտացիաների ընդհանուր գումարը ՀՀ 2018 թվականի պետական բյուջեի նախագծով առաջարկվում է ուղղել.

* ֆինանսական համահարթեցման դոտացիաների տրամադրմանը,
* այլ դոտացիաների տրամադրմանը:

1. «Տեղական ինքնակառավարման մասին» ՀՀ օրենքի 87-րդ հոդվածի 2-րդ մասի դրույթը սահմանում է (hամանման սահմանմամբ դրույթ բերված է նաև «Հա­յաս­տա­նի Հանրապետության բյուջետային համակարգի մասին» ՀՀ օրենքի 20-րդ հոդ­վածի 2-րդ մասի երկ­րորդ պարբերությունում), որ պետական բյուջեից համայնքներին ֆինան­սա­կան համա­հարթեցման սկզբունքով տվյալ տարում տրամադրվող դոտացիաների ընդհանուր գումարը (ներառյալ` «Տեղական ինքնակառավարման մասին» ՀՀ օրենքի 93-րդ հոդվածի հա­մաձայն պետության կողմից համայնքներին տվյալ տարում տրվող փոխհատուցման գումար­նե­րը) սահ­մանվում է ոչ պակաս, քան տվյալ տարվան նախորդող երկրորդ բյուջետային տարում ՀՀ հա­մախմբված բյուջեի փաստացի եկամուտների հանրագու­մարի չորս տոկոսը: 2018 թվա­կանի համար նա­խոր­դող երկրորդ բյուջե­տային տարին` 2016 թվա­կանի բյուջետային տարին է, հետևա­­բար ըստ վերոհիշյալ օրենք­ների վերը նշված պա­հան­ջի՝ 2018 թվականին հա­մայնք­նե­րին տրա­­մադրվող ֆինան­սական համա­հարթեցման դոտա­ցիա­ների ընդհա­նուր գումարը (ներ­առ­յալ «Տե­ղական ինքնա­կա­ռա­վար­ման մասին» ՀՀ օրենքի 93-րդ հոդվածի համաձայն պե­տու­թյան կողմից հա­­մայնք­ներին տվյալ տարում տրվող փոխհա­տուց­ման գումարները) չպետք է պա­կաս լինի ՀՀ 2016 թվա­կանի հա­մախմբված բյուջեի փաս­տա­ցի եկամուտների ընդ­հանուր գու­մարի` 1,205.8 մլրդ դրամի 4%-ը կազ­մող 48,232.0 մլն դրամից:

ՀՀ 2018 թվականի պետական բյուջեի նախագծով նախատեսվում է ֆինանսական համա­հար­թեց­ման սկզբունքով համայնքներին տրամադրել ընդհանուր գումարով 48,232.0 մլն դրա­­մի դո­տա­ցիա­ներ: ՀՀ 2018 թվականի պետական բյուջեի նախագծով նախատեսված ֆինանսական համա­հար­թեց­ման սկզբունքով համայնքներին տրամադրվող դոտացիաների բաշխումն ըստ առանձին համայնք­ների իրականացվել է «Ֆինանսական համահարթեցման մասին» ՀՀ օրենքի դրույթներին հա­մա­պա­տասխան:

Դոտացիաները բաղկացած են երկու մասից՝ «Ա» և «Բ»: Այդ մասերից յուրաքանչյուրը հաշվարկվում է ըստ առանձին համայնքների:

* «Ա» մասով յուրաքանչյուր համայնքին դոտացիաները հատկացվում են տվյալ հա­մայնքին 2016 թվականին տրամադրված դոտացիաների փաստացի գումարի չափով,
* «Բ» մասով դոտացիաները հաշվարկվում են ըստ համայնքների բյուջետային ապահով­վածու­թյան գործակցի: Մասնավորապես,

2018 թվականի յուրաքանչյուր համայնքի դոտացիաների հաշվարկի համար, որպես բազային անփոփոխելի գումար համարվել է ՀՀ 2016թ. պետական բյուջեից համայնքների բյուջեներին տրամադրված ֆինանսական համահարթեցման դոտացիաների գումարը և 2018 թվականի ֆինան­­սական համահարթեցման դոտացիայի ընդհանուր գումարի (48,232.0 մլն դրամ) ու 2016 թվականին հատկացված դոտացիայի ընդհանուր գումարի (47,127.5 մլն դրամ) տարբերության չափով հավելաճի գումարը (1,104.5 մլն.դրամ):

Ընդ որում, 2018 թվականի համար հավելաճի մասով դոտացիաների հաշվարկը իրականացվել է «Բ» մասով:

Հարկ է նշել, որ համաձայն «Ֆինանսական համահարթեցման մասին» ՀՀ օրենքի 2018 թվա­­­­­կանի ֆինան­սական հա­մա­հար­թեցման դոտա­ցիա­ների գու­մար­ների հաշ­վարկ­նե­րում կի­րառ­ված 2016 թվա­կանի գույքահարկի և հո­ղի հարկի գծով բոլոր ելակետային տվյալները տրա­մադր­վել են հա­մայնք­ների ղեկա­վարների կող­մից:

Ինչ վերաբերում է հաշվարկներում կի­րառ­ված մյուս ցուցանիշներին`

* համայնքի բնակչության թվաքանակը՝ տվյալ համայնքի տարածքում հաշվառված բնակ­չության թիվը,
* պետական տուրքերի հաշվարկային գումարը,
* hամայնքի կենտրոնի հեռավորությունը մարզկենտրոնից, նախկին շրջկենտրոնից և մայրա­քաղաքից,
* hամայնքի բարձրությունը ծովի մակերևույթից,
* hամայնքի 0-16 տարեկան և կենսաթոշակային տարիքի բնակչության թիվը հաշվառված բնակչության թվի մեջ,
* hամայնքի կազմում ընդգրկված բնակավայրերի թիվը,

ապա վերջիններս տրամադրվել են համապատասխան պետական լիազոր մարմինների կողմից:

2. «Տեղական ինքնակառավարման մասին» ՀՀ օրենքի 93-րդ հոդվածի երկ­րորդ մասի հա­մա­ձայն ՀՀ օրենքներով համայնքների եկամուտների նվա­զեց­ման հետևան­քով հա­մայնքների բյուջեներում առաջացող եկա­մուտ­ների կորուս­տների գումարները են­թա­կա են փոխհա­տուց­ման պետության կող­մից: Այդ կապակցությամբ, «Համայն­քի բյուջեի եկամուտ­նե­րը նվազեցնող Հա­յաս­տանի Հանրապետության օրենք­ների կիրարկման արդյուն­քում հա­մայնքի բյուջեի եկամուտ­ների կորուստները պե­տության կողմից փոխհատուցելու կարգի մասին» ՀՀ օրենքի պա­հանջ­ներին համապատասխան կիրառելով տե­ղա­կան ինք­նակա­ռա­վարման մարմիններից (իրենց իրավա­սու­թյան շրջա­նակ­ներում) ստացված տե­ղե­կատ­վությունը, կատարվել են համայնքների 2016 թվա­կանի բյուջեների եկա­մուտների կո­րուստների փոխ­հատուցման ենթակա գումար­ների հաշվարկ­ներ: Արդյուն­քում, հա­մայնք­ների 2016 թվականի բյուջեների եկա­մուտ­նե­րի կորուստ­ների փոխհա­տուց­ման են­թա­կա ընդհա­նուր գումարը կազմել է շուրջ 67.9 մլն.դրամ:

Նկատի ունենալով այն հանգամանքը, որ ՀՀ Գեղարքունիքի մարզի Արծվաշեն գյու­ղա­կան հա­­մայն­քի համապատասխան ցուցանիշները հայտնի պատճառներով չեն կարող կի­րառ­վել ֆի­նան­սա­կան համահարթեցման դոտացիաների բաշխման հաշ­վարկ­ներում, նշված համայնքի ղե­կավարի աշ­խա­տակազմի 2018 թվականի պահպանման ծախսերի գծով ՀՀ 2018 թվականի պե­տական բյուջեի նա­խագծում ՀՀ Գեղարքունիքի մարզպետարանին առան­­ձին տո­ղով նախա­տես­վել են 4.9 մլն դրա­մի չափով հատկացումներ:

ՀՀ 2018 թվականի պետական բյուջեի նախագծով նախատեսվում է պետական աջակցու­թյուն Սահմանամերձ համայնքներին շուրջ 928.9 մլն դրամի չափով:

* Սուբվենցիաներ.

- ՀՀ 2018 թվականի պետական բյուջեի նախագծով «Ընկերությունների կողմից վճարվող բնապահպանական վճար­ների նպա­տա­կային օգտագործման մասին» ՀՀ օրենքով (այսուհետ` Օրենք) սահմանված կարգով նախա­տես­վել է համայնքներին սուբ­վեն­ցիա­ների (այսուհետ` սուբ­վեն­ցիա­ների) հատկացումներ` 213.3 մլն դրամի չա­փով: Նախատեսվող հատկացումների հաշվարկման հիմքում դրվել են.

* Օրենքով սահմանված համապատասխան ընկերութ­յուն­ների կող­մից 2014-2016 թվա­կաններին պետական բյուջե փաստացի վճարված բնա­պահ­պանական վճար­ների գումարները,
* նշված վճարների գումարների` ըստ այդ ընկերությունների գործունեությունից վնա­սա­կար ազդեցության ենթարկվող համայնքների բաշխման համա­մասնու­թ­յուն­նե­րը (սահ­ման­ված են ՀՀ բնապահպանության նախարարության կողմից),
* Օրենքի համաձայն 2016 թվականին այդ համայնքներին փաստացի տրամադր­ված և 2017 թվականի պետական բյուջեով նախատեսված սուբվենցիա­նե­րի գումարները,
* համայնքների կողմից սահմանված կարգով հաստատված և ՀՀ ֆինանսների նախարարություն ներկայացված բնապահպանական ծրագրերը,

Մասնավորապես, ՀՀ 2018 թվականի պետական բյուջեի նախագծով նախա­տես­վել են սուբ­վենցիաների հատ­կացումներ`

ա) «Արարատցեմենտ» ՓԲԸ-ի և «Գեոպրոմայնինգ» ՍՊԸ-ի գործունեության արդյունքում վնասակար ազդե­ցու­թյան ենթարկվող ՀՀ Արարատի մարզի Արարատի համայնքի գծով` 6.2 մլն դրամ,

բ) «Արմենիան Քափր Փրոգրամ» ՓԲԸ-ի գործունեության արդյունքում վնասակար ազդե­ցու­թյան ենթարկվող ՀՀ Լոռու մարզի Ալավերդի համայնքի գծով` 182.64 մլն դրամ,

գ) «Հրազդան-Ցեմենտ» ՓԲԸ-ի գործունեության արդյունքում վնասակար ազդե­ցու­թյան ենթարկվող ՀՀ Կոտայքի մարզի Ծաղկաձոր համայնքի գծով 1.0 մլն դրամ,

դ) «Չարենցավանի Ձուլակենտրոն» և «Ասկե-Գրուպ» ԲԲԸ-ների գործունեության արդյունքում վնասակար ազդե­ցու­թյան ենթարկվող ՀՀ Կոտայքի մարզի Չարենցավան համայնքի գծով 9.44 մլն դրամ,

ե) «Զանգեզուրի պղնձամոլիբդենային կոմբինատ» և Կապանի լեռնահարստացման կոմբինատ ՓԲԸ-ների գործունեության արդյունքում վնա­սա­կար ազդեցու­թյան են­թարկ­վող ՀՀ Սյունիքի մարզի Կա­պան համայնքի գծով` 12.72 մլն դրամ,

զ) «Ագարակի պղնձամոլիբդենային կոմբինատ» ՓԲԸ-ի գործունեության արդյունքում վնա­սա­կար ազդեցու­թյան են­թարկ­վող ՀՀ Սյունիքի մարզի Մեղրի համայնքի գծով` 1.3 մլն դրամ:

- ՀՀ 2018 թվականի պե­տա­կան բյու­ջեի նախագծով նախատեսվել է շուրջ 8.86 մլրդ դրամ ընդհանուր գու­մա­րով սուբվենցիաների հատ­կացում Երևանի քաղաքային համայնքի ծրագ­­րերի իրա­կա­նացմանը աջակցելու հա­մար:

* Մասհանումներ պետական բյուջեի եկամուտներից.

ՀՀ 2017 թվականին պետական բյուջեից եկամտային հարկի և շահութահարկի գծով «Տե­ղա­կան ինքնակառավարման մասին» ՀՀ օրենքի 57-րդ հոդվածով սահմանված մաս­հա­նում­նե­րի իրա­կա­նա­ցում ՀՀ համայնքների բյուջեներին չի նախատեսված` հաշվի առնելով հա­մայնք­ների միջև այդ հար­կե­րի ոչ համամասնորեն ձևավորումը, պայմանա­վորված հան­րա­պե­տությունում տնտե­սաար­տադ­րա­կան կարողությունների ու ազգաբնակ­չության, ըստ հա­մայնք­ների, տարի­ներ ի վեր ձևավորվող խիստ անհա­մաչափ տեղաբաշխ­ման հանգա­մանք­նե­րով: Նման պայման­ներում մասհա­նումների հա­մա­կարգը միտված կլինի սակավաթիվ, հիմ­նականում Երևան քա­ղաքի ֆինան­սական բազայի ամրապնդմանը` էլ ավե­լի մեծացնելով համայնքների միջև առկա ֆինանսական անհա­վա­սա­րության աստի­ճա­նը:

Վերը նշված մասհանումների գործ­ըն­թացը Էականորեն կդժվարացնի և անարդյունավետ կդարձնի հարկ վճա­­րողի եկամուտների ձևավորման վայրի վերաբերյալ հստակ պատ­կե­րացում կազ­մե­լու անհնարի­նու­թյունը, քանի որ շատ դեպքերում հարկ վճա­րողի գրանց­ման վայրը չի համընկնում հարկ վճա­րո­ղի գործունեության իրակա­նաց­ման վայ­րերի հետ: Հարկ է նշել, որ դեռևս 1998-1999 թվականներին օրենքի պահանջի հա­մապատասխան համայնքների բյուջե­­նե­րին կատար­վում էին եկամտահարկի գու­մար­ների մասհանումներ: Սակայն վերը նշված հիմ­նախնդիրների առկայությունը ցույց տվեց մաս­հանումների իրականացման բացարձակ անար­դյու­­նավե­տու­թյունը, որից ելնելով էլ օրենքում կա­տար­վեցին համապա­­տասխան փո­փո­­խութ­յուն­ներ, որոնց հա­­մա­ձայն` համայնքների բյուջեներին եկամտա­հարկից մասհա­նում­ների կատա­րու­մը 2000 թվականից դադարեցվեց:

Հաշվի առնելով վերոշարադրյալը, ինչպես նաև համայնքների բյուջեներին շա­հու­­թա­հար­կի ու եկամտային հարկի գումարներից մասհանումների գործընթացն ի սկզբա­նե չվար­կա­բե­կելու նկա­­տա­ռու­մով, գտնում ենք, որ մասհանումների կատար­ման հարցին նպատա­կա­հար­մար է անդրադառնալ վե­րը նշված հիմնախնդիրների կարգավորման հստակ մեխա­նիզմ­ների մշա­կումից հետո:

### ՀՀ կառավարության պահուստային ֆոնդի և նյութական ռեսուրսների պետական պահուստի ձևավորման և պահպանման ծախսերը

ՀՀ 2018 թվականի պետական բյուջեով նախատեսվող ՀՀ կառավարության պահուս­տա­յին ֆոնդի ծավալը նախատեսված է շուրջ 25.1 մլրդ դրամ (ՀՀ 2018 թվականի պետա­կան բյու­ջեի նա­խագծով նախատեսված ծախսերի ընդհանուր ծավալի 1.7 %-ը):

ՀՀ 2018 թվականի պետական բյուջեի նախագծով նախատեսվել են նաև հատկա­ցումներ նյութական ռեսուրսների պետական պահուստի պահպանման և ձևա­վորման, ինչ­պես նաև ՀՀ արտակարգ իրավիճակների նախարարության պետա­կան ռեզերվների գործա­կա­լության հա­մա­կարգի ստորաբաժանումների պահպանման համար, համապա­տասխանաբար 25.9 մլն դրամի և 257.6 մլն դրամի չափով:

### Պետական բյուջեի նախագծի դեֆիցիտի ֆինանսավորման աղբյուրները

Ինչպես արդեն նշվել է, ՀՀ 2018 թվականի պետական բյուջեի նախագծով դեֆիցիտի գումարը ծրագրավորվում է 156.9 մլրդ դրամի չափով: Դեֆիցիտի ֆինանսավորումը նախա­տես­վում է իրականացնել ներքին և արտաքին աղբյուրների զուտ մուտքերի (զուտ մուտքերը` դե­ֆի­ցի­տի ֆինանսավորման նպատակով ներգրավվող միջոցների մուտքերի ընդհանուր գու­մարի և փո­խառու միջոցների տրամադրման կամ մարման ընդհանուր գումարի տարբե­րու­թյունն է) հաշ­վին, համապատասխանաբար` 77.0 մլրդ դրամի և 79.9 մլրդ դրամի չափով:

Դեֆիցիտի ֆինանսավորման աղբյուրները դասակարգվում են ներքին և արտաքին աղբ­յուր­ներից փոխառու միջոցների և ֆինանսական ակտիվների տեսքով ներգրավվող միջոցների:

Փոխառու միջոցների ներգրավումը իրականացվում է պետական արժեթղթերի թո­ղարկ­ման և վարկերի ու փոխատվությունների ստացման եղանակով (որոնք հետևապես հե­տագայում են­թակա են մարման): Ֆինանսական ակտիվներից միջոցների ներգրավումը իրա­կանացվում է արդեն ձեռք բերված` սեփականության իրավունքով պետությանը պատ­կանող բաժնետոմսերի և կապիտալում այլ մասնակցության, ինչպես նաև տնտեսվարող և այլ սուբյեկտ­ներին պետա­կան բյուջեից տրամադրված վարկերի և փոխատվությունների դիմաց այդ սուբյեկտներից ձեռք բերված պարտավորությունների իրացման եղանակով:

ՀՀ 2018 թվականի պետական բյուջեի նախագծով դեֆիցիտի ֆինանսավորման նպա­տա­կով ներքին աղբյուրներից ներգրավվող փոխառու զուտ միջոցների ընդհանուր գու­մարը ծրագ­րա­վորվում է շուրջ 46.0 մլրդ դրամի չափով, ընդ որում, փոխառու միջոցների մուտ­քերի ներ­գրա­վու­մը ամբողջությամբ նախատեսվում է ապահովել պետական արժեթղթերի թողար­կումից: Ֆի­նան­սա­կան ակտիվներից 2018 թվականի զուտ մուտքերը ծրագրավորվում են շուրջ 31.0 մլրդ դրամ, ընդ որում, տարեսկզբի ազատ մնացորդի միջոցների հաշվին` 31.9 մլրդ դրամ, կայունացման դեպոզիտային միջոցների հաշվին` 39.9 մլրդ դրամ և տնտես­­վարող և այլ սուբյեկտներին տրա­մադրված բյուջետային վարկերի և փոխատ­վու­թյուն­նե­րի գծով զուտ մուտ­քե­րին` (40.8) մլրդ դրամ (տեղեկատվությունը ներկա­յացված է սույն բա­ցատ­րագրի «Բյու­ջետային վարկեր» բաժնում):

ՀՀ 2018 թվականի պետական բյուջեի նախագծով դեֆիցիտի ֆինանսավորման նպա­տա­կով արտաքին աղբյուրներից ներգրավվող փոխառու զուտ միջոցների ծրա­գր­ված ընդ­հա­նուր գու­մա­րը (շուրջ 131.5 մլրդ դրամ) հաշվարկվել է որպես միջազ­գային կազմակեր­պություններից և օտար­եր­կրյա պետություններից Հայաս­տանի Հան­րապե­տությանը 2018 թվականին տրա­մադր­վե­լիք ար­տոնյալ վարկերի (որոնց մասն ունի հստակ ծրագրային ուղղվա­ծություն) և մինչ այդ արդեն ստաց­­ված վարկերի, ըստ վար­­կային պայ­մանագրերով նախա­տեսված ժամ­կետ­­նե­րի, մարման գու­մար­ների տար­բե­րու­թ­­յուն (նշված զուտ մուտքերի վերա­բերյալ մանրա­մասն հա­մա­պատասխան տեղե­կատ­­վու­թ­յու­նը բերված է սույն բացատրագրի N 1 հավելվածում, NN 15-18 աղ­յուսակ­ներում և «ՀՀ պետական պար­տքը» բաժնում): Դրա հետ մեկտեղ նախագծով նա­­խա­տես­վել է շուրջ 0.8 մլրդ դրամ` միջազգային ֆի­նանսական կազմա­կերպությունների կա­պի­տա­լում մասնակ­ցության գծով Հայաս­տանի Հան­րապե­տության կողմից ստանձնած պար­տա­վորու­թ­­յուն­նե­րի կատարման համար:

ԲՅՈՒՋԵՏԱՅԻՆ ՎԱՐԿԵՐ

ՀՀ 2018 թվականի պետական բյուջեի նախագծով զուտ վարկավորման ընդհանուր ծա­վա­լը ծրագրավորված է շուրջ 91.5 մլրդ դրամի չափով: Նշված գումարն իրենից ներկայացնում է ՀՀ պե­տական բյուջեից տրամադրվելիք բյուջետային վարկերի ընդհանուր գումարի և նախ­կի­նում տրամադրված բյուջետային վարկերի մարում­ներից ստացվելիք մուտքերի ընդհա­նուր գու­մարի տարբերությունը:

ՀՀ 2018 թվականի պետական բյուջեից տրամադրվելիք վարկերի ընդհանուր գումարը նա­խագծով նա­խատեսվում է սահմանել 122.9 մլրդ դրամի չափով: Մասնավորապես.

ա) Հայաստանի Հանրապետության կողմից ցուցաբերվող արտաքին տնտեսական աջակ­ցու­թ­­յան շրջանակներում բյուջետային վարկեր տրամադրելու համար առանձնաց­վել են 51.4 մլրդ դրա­մի չափով հատկացումներ՝ դրանք ամբողջությամբ Արցախի Հանրապետությանը բյուջետային վարկի տրա­­­մադր­մանն ուղղելու նպատակով,

բ) Գյուղատնտեսության զարգացման միջազգային հիմնադրամի աջակցությամբ իրակա­նացվող «Ենթակառուցվածքների և գյուղական ֆինանսավորման աջակցություն», Վերակա­ռուցման և զարգացման միջազգային բանկի աջակցությամբ իրականացվող Էլեկտրա­մատակարարման հուսալիության, ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման, Վերակառուցման և զարգացման միջազգային բանկի աջակցությամբ իրականացվող Էլեկտրամատակարարման հուսալիության ծրագրի լրացուցիչ ֆինանսավորման և Վերակառուցման և զարգացման միջազ­գային բանկի աջակցությամբ իրականացվող էներգետիկայի ոլորտի ֆինանսական առողջացման վար­կային ծրագրերի շրջանա­կներում նախատեսվում է տրամադրել շուրջ 71.5 մլրդ դրամի բյուջե­տային վարկեր:

Դրա հետ մեկտեղ ՀՀ 2018 թվականի պետական բյուջեի նախագծում նախա­տեսվել են մուտքեր Վրաստանից, ինչ­պես նաև մի շարք տնտեսվարող սուբյեկտներից` պետու­թյան կող­մից նա­խորդ տա­րի­նե­րին իրենց տրա­մադրված բյուջետային վար­կերի մարում­­ների գծով պե­տական բյու­ջե կա­տար­վելիք վճա­րումներից` շուրջ 31.4 մլրդ դրամի չափով:

### Հայաստանի Հանրապետության պետական պարտքը

ՀՀ 2018թ. պետական բյուջեի հիմքում դրված կանխատեսումների համաձայն` 2017 թվականի դեկտեմբերի 31-ի դրությամբ ՀՀ պետական պարտքը կկազմի 3,283 մլրդ դրամ (6,796 մլն ԱՄՆ դոլար) կամ ՀՆԱ-ի 60.7%-ը, իսկ 2018 թվականի տարեվերջին այն կկազմի 3,463 մլրդ դրամ (7,168 մլն ԱՄՆ դոլար) կամ ՀՆԱ-ի 59.2%-ը:

|  |  |  |  |
| --- | --- | --- | --- |
|  | Առ 31.12.2016թ. | Առ 31.12.2017թ. | Առ 31.12.2018թ. |
| **մլրդ դրամ** | | | |
| ՀՀ պետական պարտք | 2,876 | 3,283 | 3,463 |
| այդ թվում` |  |  |  |
| արտաքին պետական պարտք | 2,326 | 2,674 | 2,804 |
| *որից` ՀՀ կենտրոնական բանկի պարտք* | *244* | *290* | *290* |
| ներքին պետական պարտք | 550 | 609 | 658 |
| **մլն ԱՄՆ դոլար** | | | |
| ՀՀ պետական պարտք | 5,942 | 6,796 | 7,168 |
| այդ թվում` |  |  |  |
| արտաքին պետական պարտք | 4,806 | 5,536 | 5,805 |
| *որից` ՀՀ կենտրոնական բանկի պարտք* | 505 | 601 | 600 |
| ներքին պետական պարտք | 1,137 | 1,260 | 1,362 |
| **տոկոսներով ՀՆԱ-ի նկատմամբ** | | | |
| ՀՀ պետական պարտք | 56.6 | 60.7 | 59.2 |
| այդ թվում` |  |  |  |
| արտաքին պետական պարտք | 45.8 | 49.4 | 47.9 |
| *որից` ՀՀ կենտրոնական բանկի պարտք* | *4.8* | *5.4* | *5.0* |
| ներքին պետական պարտք | 10.8 | 11.3 | 11.2 |

*2017 և 2018 թվականների համար ներքին պետական պարտքը հաշվարկվել է 1 ԱՄՆ դոլար=483.06 դրամ փոխարժեքով (01.11.2017թ. դրությամբ արժութային շուկայում ձևավորված միջին փոխարժեք (աղբյուր` ՀՀ կենտրոնական բանկ)):*

ՀՀ արտաքին պետական պարտքի գծով 2017-2018թթ. ընթացքում ակնկալվում է.

|  |  |  |
| --- | --- | --- |
|  | 2017թ. (կանխ.), մլն ԱՄՆ դոլար | 2018թ. (կանխ.), մլն ԱՄՆ դոլար |
| ՀՀ արտաքին պետական պարտքի գծով վարկերի ստացում | 756 | 465 |
| *որից` ՀՀ կենտրոնական բանկի պարտքի գծով* | *114* | *54* |
| ՀՀ արտաքին պետական պարտքի գծով մայր գումարի մարում | 143 | 200 |
| *որից` ՀՀ կենտրոնական բանկի պարտքի գծով* | *42* | *56* |
| ՀՀ արտաքին պետական պարտքի գծով տոկոսավճար | 144 | 174 |
| *որից` ՀՀ կենտրոնական բանկի պարտքի գծով* | *9* | *11* |

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՊԱՐՏՔԸ

ՀՀ 2018թ. պետական բյուջեի հիմքում դրված կանխատեսումների համաձայն` 2018 թվականի դեկտեմբերի 31-ի դրությամբ ՀՀ կառավարության պարտքը կկազմի 3,173 մլրդ դրամ (6,568 մլն ԱՄՆ դոլար) և 2017 թվականի տարեվերջի համեմատությամբ կաճի 180 մլրդ դրամով (373 մլն ԱՄՆ դոլարով):

|  |  |  |  |
| --- | --- | --- | --- |
|  | Առ 31.12.2016թ. | Առ 31.12.2017թ. | Առ 31.12.2018թ. |
| ՀՀ կառավարության պարտք, մլրդ դրամ | 2,631 | 2,992 | 3,173 |
| ՀՀ կառավարության պարտք, մլն ԱՄՆ դոլար | 5,437 | 6,195 | 6,568 |
| ՀՀ կառավարության պարտք, % ՀՆԱ-ի նկատմամբ | 51.8 | 55.3 | 54.2 |

2017-2018թթ. նախատեսվում է ՀՀ կառավարության պարտքի կառուցվածքում ավելացնել ՀՀ դրամով արտահայտված պետական գանձապետական պարտատոմսերի կշիռը, որն ըստ կանխատեսումների կկազմի համապատասխանաբար` 18.4% և 18.9%:

|  |  |  |  |
| --- | --- | --- | --- |
|  | Առ 31.12.2016թ. | Առ 31.12.2017թ. | Առ 31.12.2018թ. |
| **Կառուցվածքն ըստ ռեզիդենտության, մլրդ դրամ\*** | | | |
| ներքին պարտք | 550 | 609 | 658 |
| արտաքին պարտք | 2,081 | 2,384 | 2,515 |
| **Կառուցվածքն ըստ գործիքակազմի, մլրդ դրամ** | | | |
| արտաքին վարկեր և փոխառություններ | 1,636 | 1,951 | 2,080 |
| պետական գանձապետական պարտատոմսեր | 508 | 551 | 601 |
| արտարժութային պետական պարտատոմսեր | *484* | *483* | *483* |
| արտաքին երաշխիքներ | *-* | *3* | *4* |
| ներքին երաշխիքներ | 3 | 4 | 4 |
| **Արժութային կառուցվածքը, մլրդ դրամ** | | | |
| ՀՀ դրամով արտահայտված պարտք | 508 | 551 | 601 |
| արտարժույթով արտահայտված պարտք | 2,123 | 2,442 | 2,572 |
| **Կառուցվածքն ըստ տոկոսադրույքի տեսակի, մլրդ դրամ** | | | |
| լողացող տոկոսադրույքով | 328 | 431 | 511 |
| ֆիքսված տոկոսադրույքով | 2,303 | 2,562 | 2,662 |
| *\* 2017 և 2018 թվականների համար պետական գանձապետական և արտարժութային պարտատոմսերի գծով պարտքի մնացորդը բաշխվել է ըստ ռեզիդենտության հիմք ընդունելով 2017թ. հոկտեմբերի 31-ի դրությամբ փաստացի ձևավորված տեսակարար կշիռները:* | | | |

|  | Առ 31.12.2016թ. | Առ 31.12.2017թ. | Առ 31.12.2018թ. |
| --- | --- | --- | --- |
| **Կառուցվածքն ըստ ռեզիդենտության, %** | | | |
| ներքին պարտք | 20.9 | 20.3 | 20.7 |
| արտաքին պարտք | 79.1 | 79.7 | 79.3 |
| **Կառուցվածքն ըստ գործիքակազմի, %** | | | |
| արտաքին վարկեր և փոխառություններ | 62.2 | 65.2 | 65.6 |
| պետական գանձապետական պարտատոմսեր | 19.3 | 18.4 | 18.9 |
| արտարժութային պետական պարտատոմսեր | 18.4 | 16.1 | 15.2 |
| արտաքին երաշխիքներ | - | 0.1 | 0.1 |
| ներքին երաշխիքներ | 0.1 | 0.1 | 0.1 |
| **Արժութային կառուցվածքը, %** | | | |
| ՀՀ դրամով արտահայտված պարտք | 19.3 | 18.4 | 18.9 |
| արտարժույթով արտահայտված պարտք | 80.7 | 81.6 | 81.1 |
| **Կառուցվածքն ըստ տոկոսադրույքի տեսակի, %** | | | |
| լողացող տոկոսադրույքով | 12.5 | 14.4 | 16.1 |
| ֆիքսված տոկոսադրույքով | 87.5 | 85.6 | 83.9 |

Փոխառու միջոցների հաշվին ՀՀ պետական բյուջեի պակասուրդի ֆինանսավորումը 2018թ. կկազմի 179 մլրդ դրամ, որից 47 մլրդ դրամը կֆինանսավորվի ներքին աղբյուրների հաշվին, իսկ 132 մլրդ դրամը` արտաքին աղբյուրներից:

ՀՀ կառավարության պարտքի սպասարկման ծախսերը (տոկոսավճար) 2018 թվականի ընթացքում կկազմեն 140.4 մլրդ դրամ, այդ թվում`

* պետական գանձապետական պարտատոմսերի սպասարկում` 62.3 մլրդ դրամ կամ 44.1%-ը,
* արտաքին վարկերի սպասարկում` 47.1 մլրդ դրամ կամ 33.4%-ը,
* արտարժութային պետական պարտատոմսերի սպասարկում` 31.8 մլրդ դրամ կամ 22.5%-ը:

2018թ. ՀՀ պետական բյուջեով ծրագրավորված գործառնությունների իրականացման արդյունքում 2018թ. տարեվերջի դրությամբ կապահովվեն ՀՀ կառավարության պարտքի կառավարման 2018-2020թթ. ռազմավարական ծրագրով ամրագրված ուղենշային ցուցանիշները:

|  |  |  |
| --- | --- | --- |
|  | Ուղենիշ | Առ 31.12.2018թ. |
| Վերաֆինանսավորման ռիսկ |  |  |
| Մինչև մարում միջին ժամկետը | 8 – 11 տարի | 8.5 տարի |
| Առաջիկա տարվա ընթացքում մարվող պետական գանձապետական պարտատոմսերի (ՊԳՊ) կշիռը ՊԳՊ-երի ծավալի մեջ (տարեվերջին) | առավելագույնը  20% | 14.2% |
| Տոկոսադրույքի ռիսկ |  |  |
| Ֆիքսված տոկոսադրույքով պարտքի կշիռն ընդամենը պարտքի մեջ | առնվազն 80% | 83.9% |
| Փոխարժեքի ռիսկ |  |  |
| Ներքին պարտքի կշիռն ընդամենը պարտքի մեջ | առնվազն 20% | 20.8% |

Պետական գանձապետական պարտատոմսեր

«Հայաստանի Հանրապետության 2017 թվականի պետական բյուջեի մասին» ՀՀ օրեն­քով պետական գանձապետական պարտատոմսերով նա­­խա­տես­վում էր ապահովել 45.0 մլրդ դրամ դեֆիցիտի ֆի­նան­սավորում և կատարել 51,511.22 մլն դրամ (ճշտված պլան՝ 55,861.22 մլն դրամ, իսկ ՀՀ կառավարության պահուստային ֆոնդից պետական արժեթղթերի սպասարկման նպատակով հատկացվել է 2,350.0 մլն դրամ) սպասարկման ծախս:

2017 թվականի նոյեմբերի 30-ի դրությամբ տեղաբաշխվել է 180,298.0 մլն դրամ ծավալով պետական գանձապետական պարտատոմսեր: Տե­ղա­բաշ­­­խու­մից հասույթը կազմել է 180,986.0 մլն դրամ: 2017 թվականի հունվար-նոյեմբեր ամիսներին գանձապետական պահառու համակարգի միջոցով տե­ղաբաշխվել է 1,978.6 մլն դրամի խնայողական պարտատոմսեր:

2017 թվականի ըն­թաց­քում կի­րականացվի մոտ 137.6 մլրդ դրամ ծավալով պետական գանձապետական պարտատոմսերի մարում, իսկ սպա­սարկ­ման ծախսը կկազմի մոտ 58.2 մլրդ դրամ:

2017 թվականի վերջի դրությամբ շրջանառության մեջ գտնվող պետական գանձապետական պարտատոմսերի ծավալը կկազմի 549.3 մլրդ դրամ:

Պետական գանձապետական պարտատոմսերի միջին ժամկե­տայնությունը 2017 թվականի նոյեմբերի 30-ի դրությամբ կազմել է 2796 օր (2016 թվականի դեկ­տեմ­բերի 31-ի դրությամբ նույն ցու­ցանիշը եղել է 2208 օր), միջին կշռված եկամտաբերությունը՝ 13.02% (2016 թվականի տա­րե­վեր­ջին նույն ցուցանիշը եղել է 13.15%): Միջին ժամկե­տայնության աճը պայմանավորված է 2017 թվականին թողարկված 30 տարի մարման ժամկետով պարտատոմսերի տեղաբաշխմամբ:

2016 թվականի վերջի դրությամբ շրջանառության մեջ գտնվող պետական գանձապետական պարտատոմսերի 15.9%-ը կարճաժամկետ, 41.9%-ը միջնաժամկետ և 42.2%-ը երկարաժամկետ պարտատոմսերն էին: 2017 թվականի վերջի դրությամբ նախատեսվում է, որ շրջանառության մեջ գտնվող պետական գանձապետական պարտատոմ­սերի 4.8%-ը կլինեն կարճաժամկետ, 44.3%-ը` միջնաժամկետ և 50.9%-ը` երկարաժամկետ պար­տա­տոմ­սեր: Կարճաժամկետ պարտատոմսերի տեսակարար կշիռը նվազում է՝ պայմանավորված 2016 թվականին հարկաբյուջետային և դրամավարկային քաղաքականությունների կոորդինացիայի շրջանակներում իրականացված կարճաժամկետ պարտատոմսերի լրացուցիչ տեղաբաշխումների մարումներով:

2011 թվականից սկսած ՀՀ կառավարությունը հրապարակում է պետական գանձապետական պարտատ­ոմ­սե­րի թողարկման կանոնները և տեղաբաշխումների տարեկան օրացույցը:

2017 թվականին շարունակվել են ներքին պարտքի շուկայի հետագա զարգացման նպատակով իրականացվող միջոցառումները.

* պետական գանձապետական պարտատոմսերի առաջնային տեղաբաշխման աճուրդները ՀՀ կենտրոնական բանկից տեղափոխվել է ՆԱՍԴԱՔ ՕԷՄԷՔՍ-ի առևտրային հարթակ,
* պետական գանձապետական պարտատոմսերով գործարքներն իրականացվում են (T+n) սկզբունքով` հետաձգելով գործարքի իրականացման օրն աճուրդի օրից,
* պետական գանձապետական պարտատոմսերի առաջնային տեղաբաշխումներն իրականացվում են մրցակցային առաջարկությունների հիման վրա, իսկ աճուրդի միջին կշռված եկամտաբերությամբ պարտատոմսերը վաճառվում են միայն աճուրդի ժամանակ պարտատոմս գնած գործակալներին ու մանրածախ վաճառքի գանձապետական պահառու համակարգի ներդրողներին,
* կարճաժամկետ պարտատոմսերի յուրաքանչյուր թողարկում տեղաբաշխվում է վերաբացումների միջոցով՝ մեկ թողարկմամբ համախմբելով տարբեր ժամկետայնության կարճաժամկետ պարտատոմսերը,
* ներդրվել է Գանձապետական պահառուի միջոցով պարտատոմսերի մանրածախ վաճառքի առցանց համակարգ (gp.minfin.am),
* ընդլայնվել է Գանձապետական պահառուի միջոցով վաճառվող պարտատոմսերի գործիքակազմը: Եթե նախկինում ներդրողները Գանձապետական պահառուի միջոցով կարող էին ձեռք բերել խնայողական արժեկտրոնային և կարճաժամկետ պարտատոմսեր, ապա այժմ նաև՝ միջնաժամկետ և երկարաժամկետ պարտատոմսեր,
* հաստատվել է պետական գանձապետական պարտատոմսերի առաջնային շուկայի մասնակիցների վարքագծի գնահատման և ընտրության կարգը,
* 2017թ. հունիս ամսին առաջին անգամ տեղաբաշխվեցին 30 տարի մարման ժամկետով պետական գանձապետական պարտատոմսեր:

2018 թվականին ՀՀ կառավարությունը շարունակելու է Հայաստանի Հանրապետության ներքին պարտքի կառավարման բնա­­գա­վառում ձեռնարկված բարեփոխումները: Պար­տատոմսերը տեղաբաշխվելու են պարբերական վերաբացումների միջոցով: Պարբերաբար կիրա­կանացվեն նաև հետ­գնում­ներ:

2018 թվականին կիրականացվեն նոր 3 և 5 տա­րի մար­ման ժամ­կետով պետական գանձապետական պարտատոմսերի նոր թողարկումներ: 2018 թվականին պետական գանձապետական պարտատոմսերի հետգնումներ կիրականացվեն առավելապես մարման ժամկետին մոտ պարտատոմսերի գծով՝ վերաֆինանսավորման ռիսկը կրճատելու և մարումների գրաֆիկը հարթեցնելու նպատակով:

Շրջանառության մեջ գտնվող պետական գանձապետական պարտա­տոմ­սե­րի սպասարկման գծով ծախսը 2018թ. կկազմի շուրջ 62.3 մլրդ դրամ: Պետական գանձապետական պարտա­տոմ­սե­րի հաշվին ՀՀ 2018 թվականի պետական բյուջեի դեֆիցիտը կֆինանսավորվի 47.0 մլրդ դրամով: 2018 թվականի վերջին Հայաստանի Հանրապետության պետական գանձապետական պարտատոմսերի ծավալն անվանական արժեքով կկազմի մոտ 600.9 մլրդ դրամ, միջին ժամ­կետայնությունը՝ մոտ 8.2 տարի:

Արտաքին վարկեր և փոխառություններ

ՀՀ կառավարության արտաքին վարկերի գծով 2018թ. ակնկալվում է ներգրավել 410.6 մլն ԱՄՆ դոլարի վարկային միջոցներ, որից`

* 98.5 մլն ԱՄՆ դոլարը` բյուջետային աջակցության վարկերի գծով,
* 312.1 մլն ԱՄՆ դոլարը` նպատակային վարկերի գծով:

ՀՀ կառավարության արտաքին վարկերի գծով մայր գումարի մարումները կկազմեն 144 մլն ԱՄՆ դոլար, իսկ տոկոսավճարները 97.5 մլն ԱՄՆ դոլար:

2018թ. դեկտեմբերի 31-ի դրությամբ արտաքին վարկերի գծով ՀՀ կառավարության պարտքը կկազմի 4,307 մլն ԱՄՆ դոլար` նախորդ տարվա համեմատությամբ աճելով 268 մլն ԱՄՆ դոլարով:

Արտարժութային պետական պարտատոմսեր

2018թ. դեկտեմբերի 31-ի դրությամբ նախատեսվում է, որ շրջանառության մեջ գտնվող արտարժութային պետական պարտատոմսերի ծավալը կմնա անփոփոխ` 1,000.1 մլն ԱՄն դոլար, որը ենթակա է մարման 2020 և 2025 թվականներին:

Արտարժութային պետական պարտատոմսերի սպասարկման ծախսերը 2018թ. կկազմեն 65.8 մլն ԱՄՆ դոլար:

### Ենթակառուցվածքային (էներգետիկա, տրանսպորտ եվ ջրային տնտեսություն) ոլորտներում գործող կազմակերպությունների գործունեությանն առնչվող հարկաբյուջետային ռիսկերի գնահատականը

1. Ներածություն

Ենթակա­ռուց­ված­քային ոլորտներում, մասնավորապես, էներգետիկայի, տրանսպորտի և ջրային տնտեսու­թյան ոլորտների թվով քսան կազմակերպությունների (Ընկերություններ) գործունեությանն առնչվող հար­կա­բյու­ջետային ռիսկերի գնահատականը:

2. Հարկաբյուջետային ռիսկերի գնահատման նպատակը

Հարկաբյուջետային ռիսկերի այս գնահատման նպատակն է ֆինանսական վիճակի վերլու­­ծության միջոցով գնահատել Ընկերությունների ֆինանսական վիճակի վատթարացման հա­վանականությունը, որը կարող է հանգեցնել պետական բյուջեից Ընկերություններին չնախա­տես­ված փոխառությունների, սուբսիդիաների տրամադրման, սեփական կապիտալի համալրման կամ այլ վճարումներ կատարելու անհրաժեշտության, Ընկերություն­ների կողմից պե­տա­կան բյուջե կանխատեսված շահութաբաժինների, ստացված վարկային միջոցների օգտա­գործ­ման դիմաց հաշվարկված տոկոսների չվճարման և մայր գումարների չմարման:

2.1 Հարկաբյուջետային ռիսկերի գնահատման մեթոդաբանություն

Ընկերությունների կողմից ներկայացված ֆինանսական հաշվետվությունների հիման վրա հարկաբյուջետային ռիսկերի գնահատման համար կիրառվել է Արժույթի միջազգային հիմնադրամի (ԱՄՀ) կողմից հրապարակված՝ «Կորպորատիվ հատվածից առաջացող ֆիսկալ ռիսկերի կառավարման ուղեցույց»-ում (այսուհետ՝ ԱՄՀ ուղեցույց) ներկայացված մեթոդաբանությունը, որի համաձայն Ընկերությունների ֆինանսական ծանր վիճակը կանխատեսելու համար հաշվարկվել է սնանկացման կանխատեսման Է. Ալթմանի «Z-միավոր» կոչվող հսկիչ ցուցանիշը[[53]](#footnote-53), որը միջազգայնորեն կիրառվում է Ընկերությունների ֆինանսական ծանր վիճակի հավանականության կանխատեսման նպատակով:

Զուգահեռաբար Ընկերությունների ֆինանսական հուսալիության մասին լրացուցիչ տեղեկատվության ստացման, ինչպես նաև «Z-միավոր»-ի ստուգաճշտման համար կիրառվել են լրացուցիչ ֆինանսական գործակիցներ (շահութաբերության, իրացվելիության, վճարունակության հաշվարկման համար), որոնք արտացոլում են կապը Ընկերությունների ֆինանսական հաշվետ­վու­­թյուն­ների տարբեր հոդ­վածների միջև:

3. Էներգետիկայի ոլորտի պետական մասնակցությամբ ընկերություններ

Էներգետիկայի ոլորտի դիտանցման ենթարկված պետական մասնակցությամբ ընկերություն­ների (Ընկերություններ) գործունեության արդյունքում հարկա­բյուջե­­տային ռիսկերն են.

* Ընկերությունների ֆինանսական վիճակի վատթարացման արդյունքում որպես ժամա­նակավոր օգնություն չնախատեսված բյուջետային վարկերի տրամադրման կամ սեփական կապիտալի համալրման համար բյուջետային հատկացումների անհրաժեշտության առաջացում,
* Ընկերություններին սուբսիդիաների չնախատեսված գումարների տրամադրում կամ այլ վճարումներ կատարելու անհրաժեշտություն,
* Ընկերություններից պետական բյուջեի մուտքերի կազմում նախատեսված շահութա­բաժինների չստացում,
* ՀՀ պետական բյուջեից Ընկերություններին տրամադրված վարկային միջոցների օգտագործման դիմաց հաշվարկված տոկոսների չվճարում և մայր գումարների չմարում:

2016թ. ընթացքում (այսուհետ` հաշվետու ժամանակաշրջան) էներգետիկայի ոլորտի (այսուհետ` Ոլորտ) թվով ութ Ընկերությունների հիմնական գործունեությունից ստացված հանրագումարային եկամուտները կազմել են 107.2 մլրդ դրամ` 2015թ. (այսուհետ` նախորդ ժամանակաշրջան) 108.4 մլրդ դրամի դիմաց կամ 1.2 մլրդ դրամով պակաս (1.1%-ով), իսկ 2017թ. 1-ին կիսամյակում` (այսուհետ` միջանկյալ ժամանակաշրջան) 53.0 մլրդ դրամ` 2016թ. 1-ին կիսամյակի (այսուհետ` նախորդ միջանկյալ ժամանակաշրջան) 52.2 մլրդ դրամի դիմաց կամ ավել 0.8 մլրդ դրամով (1.5%-ով):

Հաշվետու ժամա­նակաշրջանում այդ Ընկերությունների հանրագումարային ծախսերը կազմել են 107.0 մլրդ դրամ` նախորդ ժամանակաշրջանի 109.5 մլրդ դրամի դիմաց` կամ պակաս 2.5 մլրդ դրամով (2.3%-ով), իսկ միջանկյալ ժամանակաշրջանում 49.0 մլրդ դրամ` նախորդ միջանկյալ ժամանակաշրջանի 50.3 մլրդ դրամի դիմաց կամ պակաս 1.3 մլրդ դրամով (2.6%-ով):

Ընկերությունների հանրագումարային 107.2 մլրդ դրամ ընդհանուր եկամուտների և 107.0 մլրդ դրամ ընդհանուր ծախսերի արդյունքում հաշվետու ժամանակաշրջանում շահույթը կազմել է 0.2 մլրդ դրամ, կուտակված զուտ վնասը նախորդ ժամանակաշրջանի նկատմամբ նվազել է 2.2 մլրդ դրամով (46%), իսկ միջանկյալ ժամանակաշրջանում Ընկերությունների հանրագումարային 53.0 մլրդ դրամ ընդհանուր եկամուտների և 49.0 մլրդ դրամ ընդհանուր ծախսերի արդյունքում շահույթը կազմել է 4.0 մլրդ դրամ` նախորդ միջանկյալ ժամանակաշրջանի նկատմամբ ավելանալով 2.1 մլրդ դրամով, իսկ զուտ շահույթը կազմել է 3.7 մլրդ դրամ (տես Աղյուսակ 32):

1. Էներգետիկայի ոլորտի պետական մասնակցությամբ ընկերությունների հանրագումարային զուտ շահույթը (վնասը) ըստ տարիների. հազ.դրամ

|  | | 2015թ. | 2016թ. | 2017թ. 1-ին կիս. |
| --- | --- | --- | --- | --- |
| Փաստ. | Փաստ. | Փաստ. |
|  | Էներգետիկայի ոլորտի պետական մասնակցությամբ ընկերությունների հանրագումարային շահույթը հարկումից հետո | (4,842,068.0) | (2,676,365.7) | 3,666,052.0 |
| 1 | «Հայկական ատոմակայան ՓԲԸ | (1,053,738.0) | (3,467,510.0) | (777,294.0) |
| 2 | «Բարձրավոլտ էլեկտրական ցանցեր ՓԲԸ | 1,559,905.0 | 676,661.0 | 1,481,843.0 |
| 3 | «Երևանի ջերմաէլեկտրակենտրոն (ՋԷԿ)» ՓԲԸ | (5,371,764.0) | 125,197.3 | 2,892,719.0 |
| 4 | «Էլեկտրաէներգետիկական համակարգի օպերատոր»  ՓԲԸ | 1,424.0 | 1,180.0 | 1,364.0 |
| 5 | «Էներգակարգաբերում» ՓԲԸ | 3,916.0 | 4,796.0 | 1,425.0 |
| 6 | «Հաշվարկային կենտրոն» ՓԲԸ | 3,868.0 | 4,769.0 | 26,799.0 |
| 7 | «Հայատոմ» ՓԲԸ | 7,010.0 | (28,140.0) | 33,487.0 |
| 8 | «Անալիտիկ» ՓԲԸ | 7,311.0 | 6,681.0 | 5,709.0 |

Հաշվետու ժամանակաշրջանում նախորդ ժամանակաշրջանի նկատմամբ Ընկերություն­ների հանրագումարային սեփական կապիտալի դիրքը Ընկերություններից մի քանիսի շարու­նակական կուտակային վնասների մեղմման արդյունքում նվազել է 1.7 մլրդ դրամով, (2.1%-ով): Ընդ որում Ընկերությունների հանրագումարային պարտավորությունները 3/1 հարաբերակցությամբ գերազանցում են սեփական կապիտալի հանրագումարային մեծությանը:

Միջանկյալ ժամանակաշրջանում նախորդ միջանկյալ ժամանակաշրջանի նկատմամբ Ընկերությունների հանրագումարային սեփական կապիտալն ավելացել է 3.7 մլրդ դրամով և կազմել 90.2 մլրդ դրամ (տես Աղյուսակ 33):

1. Էներգետիկայի ոլորտի պետական մասնակցությամբ ընկերությունների հանրագումարային հաշվապահական հաշվեկշիռը 2015թ. դեկտեմբերի 31-ի, 2016թ. դեկտեմբերի 31-ի և 2017թ. հունիսի 30-ի դրությամբ. հազ. դրամ

|  |  |  |  |
| --- | --- | --- | --- |
| Հաշվեկշռային հոդվածներ | էներգետիկայի ոլորտի պետական մասնակցությամբ 8 ընկերություններ | | |
| 2015թ. | 2016թ. | 2017թ. 1-ին կիսամյակ |
| 1. Ընդամենը ակտիվներ | 349,822,008.8 | 351,416,729.2 | 373,997,295.0 |
| - Ընթացիկ ակտիվներ | 79,706,830.4 | 70,518,744.3 | 91,278,185.0 |
| - Ոչ ընթացիկ ակտիվներ | 270,115,178.4 | 280,897,984.9 | 282,719,110.0 |
| 2. Ընդամենը պարտավորություններ | 262,562,754.6 | 265,885,178.2 | 283,760,831.0 |
| - Ընթացիկ պարտավորություններ | 85,420,247.9 | 56,696,779.5 | 80,853,503.0 |
| - Ոչ ընթացիկ պարտավորություններ | 177,142,506.7 | 209,188,398.7 | 202,907,328.0 |
| 3. Սեփական կապիտալ (զուտ ակտիվներ) | 87,259,254.2 | 85,531,551.0 | 90,236,464.0 |

Վարկային պարտավորությունների հետ կապված անհրաժեշտ է նշել, որ Ընկերություն­ները չունեն ժամկետանց վարկային պարտավորություններ, ինչպես նաև ՀՀ կառավարության կողմից բյուջետային երաշխիքներ չեն ստացել: Ընդ որում «Երևանի ՋԷԿ», «Բարձրավոլտ էլեկտրական ցանցեր» և «Հայկական ատոմային էլեկտրակայան» ՓԲԸ-ները հանդիսանում են միջազգային կազմակերպությունների և օտարերկրյա պետությունների աջակցությամբ իրակա­նացվող նպատակային վարկային ծրագրերի շրջանակներում ենթավարկային պայմանագրերով Ոլորտին տրամադրված վարկային միջոցների խոշորագույն ստացողներից:

Ընկերությունները ներգրավված չեն այնպիսի տեղական կամ միջազգային դատական վարույթներում, որոնք կարող են էական ազդեցություն ունենալ այդ Ընկերությունների ֆինան­սական վիճակի վրա:

Հաշվետու ժամանակաշրջանում որոշ Ընկերությունների ֆինանսական կատարողականի փոքր-ինչ բարելավման արդյունքում ստացված շահութաբաժինները կազմել են 935.9 մլն դրամ՝ էապես գերազանցելով բյուջեով նախատեսված համապատասխան գումարը:

Ընկերությունների հարկաբյուջետային ռիսկերի գնահատման համար կիրառված ֆինան­սական գործակիցների ամփոփ արդյունքները և պրակտիկայում ընդունված թույլատրելի սահմանային նորմաները ներկայացված են Աղյուսակ 34-ում:

1. Էներգետիկայի ոլորտի պետական ընկերությունների հանրագումարային ֆինանսական ցուցանիշները.

|  |  |  |  |  |
| --- | --- | --- | --- | --- |
| Ցուցանիշ | 2015թ. | 2016թ. | 2017թ. 1-ին կիս. | Թույլատրելի սահմանային նորմա |
| Ծախսերի վերականգնման գործակից | 1.0 | 1.0 | 11.8 | Առնվազն 1 |
| Զուտ շահույթի մարժա (%) | (4.6) | (2.6) | 7.1 | 8% |
| Արագ իրացվելիության գործակից | 0.6 | 0.6 | 0.6 | Առնվազն 1 |
| Դեբիտորական պարտքերի շրջանառություն *(օր)* | 151.1 | 73.6 | 130.3 | Առնվազն 60 օր/(30 օր) |
| Պարտքի սպասարկման գործակից | 0.7 | 0.3 | 0.1 | Առավելագույնը 0.5 |
| Վերաֆինանսավորման գործակից | 7.4 | 7.4 | 5.4 | Առավելագույնը 1 |
| Z- միավոր | 0.61 | 1.14 | 0.9 | Ապահով գոտի` Z>2.6, Գորշ գոտի` 1.1< Z<2.6, Ծանր գոտի` Z<1.1 |

Ինչպես երևում է Աղյուսակ 34-ից հաշվետու ժամանակաշրջանում սնանկացման կանխատեսման Ալթմանի Z-միավորը վկայում է Ընկերությունների ֆինանսական ծանր վիճակի միջին հավանականության մասին (գործակիցը` Z=1.14, գտնվում է սահմանված գորշ (միջին) գոտում` 1.1<Z<2.6), իսկ միջանկյալ ժամանակաշրջանում սնանկացման կանխատեսման Ալթմանի Z-միավորը վկայում է Ընկերությունների ֆինանսական ծանր վիճակի բարձր հավանականության մասին (գործակիցը` Z=1.14, գտնվում է սահմանված ծանր (բարձր) գոտում` Z<1.1):

Հաշվետու և միջանկյալ ժամանակաշրջաններում ստուգաճշտող լրացուցիչ ֆինանսական վեց գործակիցներից չորսը չեն համապա­տասխանում միջազգային պրակտիկայում ընդունված թույլատրելի սահմանային նորմային և վկայում են ֆինանսական ծանր վիճակի բարձր հավանականության մասին:

Զուտ շահույթի մարժան բնութագրում է բիզնեսի գործառնական արդյունավետությունը: Չնայած հաշվետու և միջանկյալ ժամանակաշրջաններում համապատասխանաբար նախորդ և նախորդ միջանկյալ ժամանակաշրջանների նկատմամբ այս ցուցանիշը ցուցաբերել է դրական դինամիկա, այնուամենայնիվ այն հաշվետու ժամանակաշրջանում բացասական մեծություն է, որը ոլորտի որոշ Ընկերությունների վնասով աշխատելու արդյունք է, իսկ միջանկյալ ժամանա­կաշրջանում դրական մեծություն լինելով հանդերձ այն դեռևս ցածր է միջազգային պրակտի­կայում կիրառվող շեմային մակարդակից:

Արագ իրացվելիության գործակիցը հաշվետու և միջանկյալ ժամանակաշրջաններում համապատասխանաբար նախորդ և նախորդ միջանկյալ ժամա­նակաշրջանների նկատմամբ մնացել է անփոփոխ և կազմել 0.6, դեռևս ցածր մնալով միջազգային պրակտիկայում կիրառվող շեմային մակարդակից, որը փաստում է, որ որոշ Ընկերություներ կարող են արագ իրացվելի ընթացիկ ակտիվների հաշվին մարել ընթացիկ պարտավորությունների ընդամենը 60 տո­կոսը:

Դեբիտորական պարտքերի վերադարձելիության միջին ժամանակաշրջանի ցուցանիշը հաշվետու ժամանակաշրջանում նախորդ ժամանակաշրջանի ցուցանիշի նկատմամբ նվազել է ավելի քան երկու անգամ, բայց այն սահմանային նորմայից շեղվել է մոտ 14 օրով, (հաշվետու տարում նախորդ տարվա նկատմամբ առևտրային և այլ դեբիտորական պարտքերը նվազել են 22.9 մլրդ դրամով կամ 52.1%-ով): Այսինքն Ոլորտի որոշ Ընկերությունների դեբիտորական պարտքերի կուտակումը չնայած ունի նվազման դինամիկա, այնուամենայնիվ այն դեռևս բարելավման կարիք ունի, իսկ միջանկյալ ժամանակաշրջանում նախորդ միջանկյալ ժամանա­կաշրջանի նկատմամբ ավելացել են մոտ երկու անգամ:

Վերաֆինանսավորման գործակիցը հաշվետու ժամանակաշրջանում նախորդ ժամա­նակաշրջանի նկատմամբ մնացել է անփոփոխ և կազմել 7.4, իսկ միջանկյալ ժամանա­կաշրջանում նկատվում է դրական դինամիկա (գործակիցը կազմել է 5.4), որոնք դեռևս բավա­կանին բարձր են միջազգային պրակտիկայում կիրառվող շեմային մակարդակից, որը փաստում է, որ որոշ Ընկերություներ ի վիճակի չեն գործառնություններից ստացվող իրենց դրամական հոսքերի հաշվին կատարել իրենց ընթացիկ պարտավորությունները:

Հաշվի առնելով, որ հաշվետու և միջանկյալ ժամանակաշրջաններում Ընկերությունների ֆինանսական ծանր վիճակի հավանականությունը գնահատող Z-միավորը վկայում է Ընկերու­թյունների ֆինանսական ծանր վիճակի միջին/բարձր հավանականության մասին, իսկ ստու­գաճշտող լրացուցիչ ֆինանսական վեց գործակիցներից չորսը չեն համապատասխանում միջազգային պրակտիկայում ընդունված թույլատրելի սահմա­նային նորմաներին և վկայում են ֆինանսական ծանր վիճակի բարձր հավանականության մասին, հետևաբար այս երկու նախնական գնահատումների զուգակցման արդյունքում Ոլորտի որոշ Ընկերությունների ֆինանսական ծանր վիճակի հավանականությունը գնահատվում է միջին/բարձր:

Ինչ վերաբերում է Ընկերությունների ֆիսկալ ռիսկերի նյութականացման ազդեցության քանակական գնահատմանը, ապա այն նույնպես բարձր է համարվում[[54]](#footnote-54):

3.1 Մասնավոր ընկերություններ

Էներգետիկայի ոլորտի դիտանցման ենթարկվող մասնավոր Ընկերությունների գործունեության արդյունքում հարկա­բյուջե­­տային ռիսկերն են.

Մասնավոր Ընկերությունների հարկաբյուջետային ռիսկերը բնութագրվում են հետևյալ ուղղություններով.

* ՀՀ պետական բյուջեից մասնավոր Ընկերություններին չնախատեսված փոխառություն­ների տրամադրում կամ սեփական կապիտալի համալրում,
* Մասնավոր Ընկերություններին սուբսիդիաների տրամադրում կամ այլ վճարումներ կատարելու անհրաժեշտություն,
* ՀՀ պետական բյուջեից մասնավոր Ընկերություններին տրամադրված վարկերի դիմաց տոկոսների չվճարում և մայր գումարների չմարում:

Հաշվետու ժամանակաշրջանի ընթացքում էներգետիկայի ոլորտի դիտանցման ենթարկվող մասնավոր ընկերությունների (թվով հինգ) հիմնական գործունեությունից ստացված հանրագու­մարային եկամուտները նախորդ ժամանակաշրջանի նկատմամբ ավելացել են 640.3 մլն դրամով և կազմել շուրջ 446.0 մլրդ դրամ, իսկ միջանկյալ ժամանակաշրջանում նախորդ միջանկյալ ժամանակաշրջանի նկատմամբ ավելացել են 16.2 մլրդ դրամով և կազմել 233.0 մլրդ դրամ:

Հաշվետու ժամանակաշրջանում Ընկերությունների հան­րագումարային ծախսերը կազմել են 395.8 մլրդ դրամ` նախորդ ժամանակաշրջանի 408.8 մլրդ դրամի դիմաց` նվազելով 12.9 մլրդ դրամով (3.2%-ով), իսկ միջանկյալ ժամանակաշրջանում նախորդ միջանկյալ ժամանակաշրջանի նկատմամբ ավելացել են 30.8 մլրդ դրամով և կազմել 215.0 մլրդ դրամ:

Ընկերությունների 446.0 մլրդ դրամ ընդհանուր եկամուտների և 395.8 մլրդ դրամ ընդհանուր ծախսերի արդյունքում հաշվետու ժամանակաշրջանում շահույթը կազմել է 50.2 մլրդ դրամ, որից զուտ շահույթը 27.9 մլրդ դրամ, իսկ միջանկյալ ժամանակաշրջանում Ընկերություն­ների հանրագումարային 233.0 մլրդ դրամ ընդհանուր եկամուտների և 215.0 մլրդ դրամ ընդհանուր ծախսերի արդյունքում շահույթը կազմել է 18 մլրդ դրամ, որից զուտ շահույթը 7.6 մլրդ դրամ (տես Աղյուսակ 35):

Հաշվետու ժամանակաշրջանում նախորդ ժամանակաշրջանի նկատմամբ Ընկերու­թյունների հանրագումարային սեփական կապիտալի դիրքը դինամիկ կերպով բարելավվել է, արդյունքում ավելանալով 27.1 մլրդ դրամով (9.7%): Ընդ որում «Հայաս­տա­նի էլեկտրական ցանցեր» ՓԲԸ-ի և «Հրազդան ՋԷԿ» ԲԲԸ-ի մոտ զուտ ակտիվներն աճել են համապա­տասխանաբար` 62.2 և 56.4 տոկոսային կետերով:

Միջանկյալ ժամանակաշրջանում Ընկերու­թյունների հանրագումարային սեփական կապիտալը կազմել է 335.3 մլրդ դրամ:

1. Էներգետիկայի ոլորտի մասնավոր ընկերությունների հանրագումարային զուտ շահույթն ըստ տարիների. հազ. դրամ

|  |  |  |  |
| --- | --- | --- | --- |
| Մասնավոր ընկերություններ | 2015թ. | 2016թ. | 2017թ. 1-կիս. |
| Փաստ. | Փաստ. | Փաստ. |
| ԸՆԴԱՄԵՆԸ | 10,878,228.0 | 27,896,985.0 | 7,610,327.0 |
| 1. «Հրազդան ՋԷԿ» ԲԲԸ | 701,845.0 | 2,619,185.0 | 825,006.0 |
| 2. «Գազպրոմ Արմենիա» ՓԲԸ | (10,749,000.0) | 1,666,000.0 | 3,307,000.0 |
| 2.1 «Տրանսգազ» ՍՊԸ | 25,675.0 | (15,506.0) | (31,947.0) |
| 3. Միջազգային էներգետիկ կորպորացիա» ՓԲԸ | (81,953.0) | 327,282.0 | 523,874.0 |
| 4. Հայաստանի էլեկտրական ցանցեր» ՓԲԸ | 21,007,336.0 | 23,284,518.0 | 2,954,447.0 |

Վարկային պարտավորությունների հետ կապված անհրաժեշտ է նշել, որ Ընկերություն­ները չունեն ժամկետանց վարկային պարտավորություններ, ինչպես նաև ՀՀ կառավարության կողմից բյուջետային երաշխիքներ չեն ստացել: Ընդ որում «Հայաստանի էլեկտրական ցանցեր» և «Միջազգային էներգետիկ կորպորացիա» ՓԲԸ-ները հանդիսանում են միջազգային կազմակեր­պությունների և օտարերկրյա պետությունների աջակցությամբ իրականացվող նպատակային վարկային ծրագրերի շրջանակներում ենթավարկային պայմանագրերով ոլորտին տրամադրված վարկային միջոցների խոշորագույն ստացողներից:

Ընկերությունները ներգրավված չեն այնպիսի տեղական կամ միջազգային դատական վարույթներում, որոնք կարող են էական ազդեցություն ունենալ այդ Ընկերությունների ֆինանսական վիճակի վրա:

Ընկերությունների հարկաբյուջետային ռիսկերի գնահատման համար կիրառված ֆինան­սական գործակիցների ամփոփ արդյունքները և պրակտիկայում ընդունված թույլատրելի սահմանային նորմաները ներկայացված են Աղյուսակ 36-ում:

1. Էներգետիկայի ոլորտի մասնավոր ընկերությունների հանրագումարային ֆինանսական ցուցանիշները.

|  |  |  |  |  |
| --- | --- | --- | --- | --- |
| Ցուցանիշ | 2015թ | 2016թ | 2017թ 1-ին կիս. | Թույլատրելի սահմանային նորմա |
| Ծախսերի վերականգնման գործակից | 1.1 | 1.1 | 1.1 | Առնվազն 1 |
| Զուտ շահույթի մարժա *(%)* | 2.5 | 6.3 | 3.4 | 8% |
| Արագ իրացվելիության գործակից | 0.5 | 0.4 | 7.0 | Առնվազն 1 |
| Դեբիտորական պարտքերի շրջանառություն *(օր)* | 96.1 | 75.2 | 49.3 | 60 օր/30 օր |
| Պարտքի սպասարկման գործակից | 0.1 | 0.1 | 0.1 | Առավելագույնը 0.5 |
| Վերաֆինանսավորման գործակից | 1.4 | 1.4 | 2.0 | Առավելագույնը 1 |
| Z միավոր | (0.35) | 0.03 | (0.09) | Ապահով գոտի` Z>2.6, Գորշ գոտի` 1.1< Z<2.6, Ծանր գոտի` Z<1.1 |

Ինչպես երևում է Աղյուսակ 36-ից հաշվետու և միջանկյալ ժամանակաշրջաններում սնանկացման կանխատեսման Ալթմանի Z-միավորը վկայում է Ընկերությունների ֆինանսական ծանր վիճակի բարձր հավանականության մասին (գործակիցները` Z=0.03, Z=(0.09) գտնվում են սահմանված ծանր գոտում Z<1.1):

Հաշվետու ժամանակաշրջանում ստուգաճշտող լրացուցիչ ֆինանսական վեց գործակիցներից չորսը, իսկ միջանկյալ ժամանակաշրջանում երեքը չեն համապատասխանում միջազ­գային պրակտիկայում ընդունված թույլատրելի սահմանային նորմային և վկայում են ֆինանսական ծանր վիճակի բարձր հավանականության մասին:

Զուտ շահույթի մարժան բնութագրում է բիզնեսի գործառնական արդյունավետությունը: Չնայած հաշվետու ժամանակաշրջանում նախորդ ժամանակաշրջանի նկատմամբ այս ցուցանիշը ցուցաբերել է դրական դինամիկա, բայց դեռևս 1.7 տոկոսային կետով պակաս է պրակտիկայում կիրառվող նվազագույն նորմայից, իսկ միջանկյալ ժամանակաշրջանում` 4.6 տոկոսային կետով:

Արագ իրացվելիության գործակիցը հաշվետու ժամանակաշրջանում նախորդ ժամանա­կաշրջանի նկատմամբ նվազել է 0.1-ով և կազմել 0.4, ցածր մնալով միջազգային պրակտիկայում կիրառվող շեմային մակարդակից, որը փաստում է, որ որոշ Ընկերություներ արագ իրացվելի ընթացիկ ակտիվների հաշվին կարող են մարել ընթացիկ պարտավորությունների ընդամենը 40 տոկոսը, մինչդեռ միջանկյալ ժամանակաշրջանում նշված գործակիցը 7 անգամ բարձր է միջազգային պրակտիկայում կիրառվող շեմային մակարդակից:

Դեբիտորական պարտքերի վերադարձելիության միջին ժամանակաշրջանի ցուցանիշը հաշվետու և միջանկյալ ժամանակաշրջաններում նախորդ և միջանկյալ ժամանակաշրջանների ցուցանիշների նկատմամբ չնայած ցուցաբերել է նվազման դինամիկա, այնուամենայնիվ այն սահմանային նորմայից բարձր է:

Վերաֆինանսավորման գործակիցը հաշվետու ժամանակաշրջանում նախորդ ժամանա­կաշրջանի նկատմամբ մնացել է անփոփոխ և կազմել 1.4, իսկ միջանկյալ ժամանակաշրջանում կազմել է 2, դեռևս բարձր մնալով միջազգային պրակտիկայում կիրառվող շեմային մակարդակից, որը փաստում է, որ որոշ Ընկերություններ ի վիճակի չեն գործառնություններից ստացվող իրենց դրամական հոսքերի հաշվին կատարել իրենց ընթացիկ պարտավորությունները:

Հաշվի առնելով, որ հաշվետու և միջանկյալ ժամանակաշրջաններում Ընկերությունների ֆինանսական ծանր վիճակի հավանականությունը գնահատող Z-միավորը վկայում է Ընկերու­թյունների ֆինանսական ծանր վիճակի բարձրհավանականության մասին, իսկ ստուգաճշտող լրացուցիչ ֆինանսական վեց գործակիցներից համապատասխանաբար չորսը և երեքը չեն համա­պատասխանում միջազգային պրակտիկայում ընդունված թույլատրելի սահմանային նորմաներին և վկայում են ֆինանսական ծանր վիճակի բարձր հավանականության մասին, հետևաբար այս երկու նախնական գնահատումների զուգակցման արդյունքում Ընկերությունների ֆինանսական ծանր վիճակի հավանականությունը գնահատվում է բարձր:

Միաժամանակ բյուջետային վարկավորման արդյունքում Ընկերությունների կողմից պետությանը վճարման ենթակա ընդհանուր գումարի տեսակարար կշիռը ՀՆԱ-ի մեջ կազմում է 0.7 տոկոս, կարելի է եզրակացնել, որ ֆիսկալ ռիսկերի նյութականացման ազդեցությունը քանակական գնահատման տեսանկյունից միջին է (տես տողատակի 2-րդ ծանոթագրությունը):

4. Տրանսպորտի ոլորտի պետական մասնակցությամբ ընկերություններ

Տրանսպորտի ոլորտի դիտանցման ենթարկվող պետական մասնակցությամբ ընկերություն­ների գործունեության արդյունքում հարկա­բյուջե­­տային ռիսկերն են.

* Ընկերությունների ֆինանսական վիճակի վատթարացման արդյունքում որպես ժամա­նակավոր օգնություն չնախատեսված բյուջետային վարկերի տրամադրման կամ սեփական կապիտալի համալրման համար բյուջետային հատկացումների անհրաժեշտության առաջացում,
* Ընկերություններին սուբսիդիաների չնախատեսված գումարների տրամադրում կամ այլ վճարումներ կատարելու անհրաժեշտություն,
* Ընկերություններից պետական բյուջեի մուտքերի կազմում նախատեսված շահութա­բաժինների չստացում,
* ՀՀ պետական բյուջեից Ընկերություններին տրամադրված վարկային միջոցների օգտագործման դիմաց հաշվարկված տոկոսների չվճարում և մայր գումարների չմարում:

Հաշվետու ժամանակաշրջանում տրանսպորտի ոլորտի երեք պետական մասնակցությամբ ընկերությունների (այսուհետ` Ընկերություններ) հիմնական գործունեությունից ստացված հանրագումարային եկամուտները կազմել են 7.8 մլրդ դրամ` նախորդ ժամանակաշրջանի 7.6 մլրդ դրամի դիմաց կամ 0.2 մլրդ դրամով ավել (2.5%), իսկ միջանկյալ ժամանակաշրջանում` 4.99 մլրդ դրամ` նախորդ միջանկյալ ժամանակաշրջանի 3.43 մլրդ դրամի դիմաց կամ ավել 1.56 մլրդ դրամով (45.5%-ով): Հաշվետու ժամա­նակաշրջանում այդ Ընկերությունների հանրագումարային ծախսերը կազմել են 7.6 մլրդ դրամ` նախորդ ժամանակաշրջանի 5.2 մլրդ դրամի դիմաց` կամ ավել 2.4 մլրդ դրամով (46.1%), իսկ միջանկյալ ժամանակաշրջանում 3.81 մլրդ դրամ` նախորդ միջանկյալ ժամանակաշրջանի 3.6 մլրդ դրամի դիմաց կամ ավել 0.21 մլրդ դրամով (5.8%-ով):

Հաշվետու ժամանակաշրջանում Ընկերությունների 7.8 մլրդ դրամ ընդհանուր եկամուտների և 7.6 մլրդ դրամ ընդհանուր ծախսերի արդյունքում շահույթը կազմել է 0.2 մլրդ դրամ, իսկ զուտ շա­հույթը` 1.4 մլրդ դրամ, իսկ միջանկյալ ժամանակաշրջանում Ընկերությունների հանրա­գու­մա­րային 4.99 մլրդ դրամ ընդհանուր եկամուտների և 3.81 մլրդ դրամ ընդհանուր ծախսերի արդյուն­քում շահույթը կազմել է 1.18 մլրդ դրամ, իսկ զուտ շահույթը 0.9 մլրդ դրամ (տես Աղյուսակ 37):

1. Տրանսպորտի ոլորտի պետական մասնակցությամբ ընկերությունների հանրագումարային շահույթը (վնասը) ըստ տարիների. հազ.դրամ

|  |  |  |  |  |
| --- | --- | --- | --- | --- |
|  | | 2015թ. | 2016թ. | 2017թ. 1-ին կիս. |
| Փաստ. | Փաստ. | Փաստ. |
| N | Տրանսպորտի ոլորտի պետական մասնակցությամբ ընկերությունների հանրագումարային շահույթը հարկումից հետո | 648,399.0 | 1,458,739.0 | 928,902.0 |
| 1 | Հայաէրոնավիգացիա ՓԲԸ | 356,942.0 | 839,269.0 | 1,276,682.0 |
| 2 | Կարեն Դեմիրճյանի անվան Երևանի մետրոպոլիտեն ՓԲԸ | 304,568.0 | 622,110.0 | (343,510.0) |
| 3 | Հայավտոկայարան ՓԲԸ | (13,111.0) | (2,640.0) | (4,270.0) |

Հաշվետու ժամանակաշրջանում վնաս արձանագրվել է Հայավտոկայարան ՓԲԸ-ի գծով, որի սեփական կապիտալը փոքր է կանոնադրական կապիտալից, այսինքն ունի կուտակ­ված հաշվեկշռային մեծ վնասներ, իսկ միջանկյալ ժամանակահատվածում` նաև Կարեն Դեմիրճյանի անվան Երևանի մետրոպոլիտեն ՓԲԸ-ի գծով:

1. Տրանսպորտի ոլորտի պետական մասնակցությամբ ընկերությունների հանրագումարային հաշվապահական հաշվեկշիռը. հազ. դրամ

| Հաշվեկշռային հոդվածներ | Տրանսպորտի ոլորտի պետական մասնակցությամբ ընկերություններ | | |
| --- | --- | --- | --- |
| 2015թ. | 2016թ. | 2017թ. 1-ին կիսամյակ |
| 1. Ընդամենը ակտիվներ | 24,904,561.5 | 25,060,333.0 | 26,052,548.0 |
| - Ընթացիկ ակտիվներ | 4,090,264.3 | 4,295,004.0 | 5,748,301.0 |
| - Ոչ ընթացիկ ակտիվներ | 20,814,297.2 | 20,765,329.0 | 20,304,247.0 |
| 2. Ընդամենը պարտավորություններ | 16,002,219.2 | 15,023,710.0 | 15,567,324.0 |
| - Ընթացիկ պարտավորություններ | 1,382,699.0 | 1,046,648.0 | 1,579,430.0 |
| - Ոչ ընթացիկ պարտավորություններ | 14,619,520.2 | 13,977,062.0 | 13,987,894.0 |
| 3. Սեփական կապիտալ (զուտ ակտիվներ) | 8,902,342.3 | 10,036,623.0 | 10,485,224.0 |

Հաշվետու և միջանկյալ ժամանակաշրջաններում նախորդ ժամանակաշրջանների նկատմամբ Ընկերությունների հանրագումարային սեփական կապիտալն ավելացել է 1.1 մլրդ դրամով (յուրաքանչյուր ժամանակաշրջանում` (12.4%): Հայավտոկայարան ՓԲԸ շարունա­կական կուտակային վնասների արդյունքում Ընկերությունների հանրագումարային պարտավո­րությունները մոտ 1.5 անգամ գերազանցում են սեփական կապիտալի հանրագումարային մեծությանը:

Հարկ է նշել, որ ՀՀ կառավարության 25.05.2017թ. N575-Ա որոշմամբ հավանության է արժանացել «Պետական գույքի մասնավորեցման 2017-2020 թվականների ծրագրի մասին ՀՀ օրենքի նախագիծը, որի մասնավորեցման ցանկում ընդգրկված է նաև Հայավտոկայարան ՓԲԸ:

Վարկային պարտավորությունների հետ կապված անհրաժեշտ է նշել, որ Ընկերություն­ները չունեն ժամկետանց վարկային պարտավորություններ, ինչպես նաև ՀՀ կառավարության կողմից բյուջետային երաշխիքներ չեն ստացել:

Հարկ է նաև նշել, որ «Կարեն Դեմիրճյանի անվան Երևանի մետրոպոլիտեն» ՓԲԸ-ին ՀՀ պետական բյուջեից տրամադրվող սուբսիդիայի հաշվարկներում ներառված են նաև միջազգային ֆինանսական կազմակերպու­թյուն­ների աջակցությամբ իրականացվող վարկային ծրագրերի շրջանակներում այս ընկերու­թյանը ենթավարկային պայմանագրերով տրամադրված վարկերի մայր գումարների և հաշվարկված տոկոսների մարումները:

Ընկերությունները ներգրավված չեն այնպիսի տեղական կամ միջազգային դատական վարույթներում, որոնք կարող են էական ազդեցություն ունենալ իրենց ֆինանսական վիճակի վրա:

Հաշվետու ժամանակաշրջանում ՀՀ պետական բյուջե շահութաբաժիններ վճարվել է միայն Հայաէրոնավիգացիա ՓԲԸ-ի կողմից` 133.3 մլն դրամ, կանխատեսված 186.0 մլն դրամի փոխարեն:

Ընկերությունների հարկաբյուջետային ռիսկերի գնահատման համար կիրառված ֆինան­սական գործակիցների ամփոփ արդյունքները և պրակտիկայում ընդունված թույլատրելի սահմանային նորմաները ներկայացված են Աղյուսակ 39-ում:

1. Տրանսպորտի ոլորտի պետական ընկերությունների հանրագումարային ֆինանսական ցուցանիշները.

| Ցուցանիշ | 2015թ. | 2016թ. | 2017թ. 1-ին կիս. | Թույլատրելի սահմանային նորմա |
| --- | --- | --- | --- | --- |
| Ծախսերի վերականգնման գործակից | 1.5 | 1.0 | 1.3 | Առնվազն 1 |
| Զուտ շահույթի մարժա *(%)* | 8.8 | 19.4 | 21.1 | 8% |
| Արագ իրացվելիության գործակից | 2.3 | 3.4 | 3.1 | Առնվազն 1 |
| Դեբիտորական պարտքերի շրջանառություն *(օր)* | 47.8 | 41.3 | 42.4 | Առնվազն 60 օր/30 օր |
| Պարտքի սպասարկման գործակից | 0.04 | 0.03 | 0.01 | Առավելագույնը 0.5 |
| Վերաֆինանսավորման գործակից | 0.57 | 0.37 | 0.4 | Առավելագույնը 1 |
| Z միավոր | 0.9 | 1.3 | 1.3 | Ապահով գոտի` Z>2.6, Գորշ գոտի` 1.1< Z<2.6, Ծանր գոտի` Z<1.1 |

Ինչպես երևում է Աղյուսակ 39-ից հաշվետու և միջանկյալ ժամանակաշրջաններում սնանկացման կանխատեսման Ալթմանի Z-միավորը վկայում է Ընկերությունների ֆինանսական ծանր վիճակի միջին հավանականության մասին (գործակիցը` Z=1.3, գտնվում է սահմանված գորշ (միջին) գոտում` 1.1<Z<2.6):

Հաշվետու և միջանկյալ ժամանակաշրջաններում ստուգաճշտող լրացուցիչ ֆինանսական վեց գործակիցները հիմնականում ապահովել են միջազգային պրակտիկայում ընդունված թույլատրելի սահմանային նորմաները (միջանկյալ ժամանակաշրջանում դեբիտորական պարտ­քերի վերադարձելիության միջին ժամանակաշրջանի ցուցանիշը բարձր է սահմանային նորմայից) և վկայում են ֆինանսական ծանր վիճակի ցածր հավանականության մասին:

Հաշվի առնելով, որ հաշվետու և միջանկյալ ժամանակաշրջաններում Ընկերությունների ֆինանսական ծանր վիճակի հավանականությունը գնահատող Z-միավորը վկայում է Ընկերություն­ների ֆինանսական ծանր վիճակի միջին հավանականության մասին, իսկ ստուգաճշտող լրացուցիչ ֆինանսական գործակիցները հիմնականում ապահովել են միջազգային պրակտիկայում ընդունված թույլատրելի սահմանային նորմաները և վկայում են ֆինանսական ծանր վիճակի ցածր հավանականության մասին, հետևաբար այս երկու նախնական գնահատումների զուգակցման արդյունքում Ընկերությունների ֆինանսական ծանր վիճակի հավանականությունը գնահատվում է միջին:

Ինչ վերաբերում է Ընկերությունների ֆիսկալ ռիսկերի նյութականացման ազդեցության քանակական գնահատմանը, ապա այն համարվում էցածր[[55]](#footnote-55):

5. Ոռոգման ոլորտ

Ոռոգման ոլորտի դիտանցման ենթարկված պետական մասնակցությամբ երկու ընկերությունների գործունեության արդյունքում հարկա­բյուջե­­տային ռիսկերն են.

* Ընկերությունների ֆինանսական վիճակի վատթարացման արդյունքում որպես ժամա­նակավոր օգնություն չնախատեսված բյուջետային վարկերի տրամադրման կամ սեփական կապիտալի համալրման համար բյուջետային հատկացումների անհրաժեշտության առաջացում,
* Ընկերություններին սուբսիդիաների չնախատեսված գումարների տրամադրում կամ այլ վճարումներ կատարելու անհրաժեշտություն,
* Ընկերություններից պետական բյուջեի մուտքերի կազմում նախատեսված շահութա­բաժինների չստացում,
* ՀՀ պետական բյուջեից Ընկերություններին տրամադրված վարկային միջոցների օգտագործման դիմաց հաշվարկված տոկոսների չվճարում և մայր գումարների չմարում:

Հաշվետու ժամանակաշրջանում ոռոգման ոլորտի երկու[[56]](#footnote-56) պետական մասնակցությամբ ընկերությունների (Ընկերություններ) հիմնական գործունեությունից ստացված հանրագումարային եկամուտները կազմել են 2.9 մլրդ դրամ` նախորդ ժամանակաշրջանի 2.66 մլրդ դրամի դիմաց կամ 0.24 մլրդ դրամով ավել (9.0%), իսկ միջանկյալ ժամանակաշրջանում Ընկերությունների հիմնական գործունեությունից ստացված հանրագումարային եկամուտները կազմել են 0.6 մլրդ դրամ նախորդ միջանկյալ ժամանակաշրջանի 1,2 մլրդ դրամի դիմաց կամ 0.6 մլրդ դրամով պակաս (50.0%):

Հաշվետու ժամա­նակաշրջանում այդ Ընկերությունների հանրագումարային ծախսերը կազմել են 6.7 մլրդ դրամ` նախորդ ժամանակաշրջանի 7.22 մլրդ դրամի դիմաց` կամ պակաս 0.56 մլրդ դրամով (7.8%), իսկ միջանկյալ ժամանակաշրջանում` 0.8 մլրդ դրամ նախորդ միջանկյալ ժամանակաշրջանի 1.7 մլրդ դրամի դիմաց կամ 0.9 մլրդ դրամով պակաս (53.0%):

Հաշվետու ժամանակաշրջանում Ընկերությունների հանրագումարային 2.9 մլրդ դրամ ընդհանուր եկամուտների և 6.7 մլրդ դրամ ընդհանուր ծախսերի արդյունքում վնասը կազմել է 3.8 մլրդ դրամ, իսկ կուտակված զուտ վնասը նախորդ ժամանակաշրջանի նկատմամբ նվազել է 0.8 մլրդ դրամով (17.8%), իսկ միջանկյալ ժամանակաշրջանում Ընկերությունների հանրագումարային 0.6 մլրդ դրամ ընդհանուր եկամուտների և 0.8 մլրդ դրամ ընդհանուր ծախսերի արդյունքում կուտակված զուտ վնասը կազմել է 0.15 մլրդ դրամ (տես Աղյուսակ 40):

1. Ոռոգման ոլորտի պետական մասնակցությամբ ընկերությունների հանրագումարային զուտ շահույթը (վնասը) ըստ տարիներ. հազ.դրամ

|  |  |  |  |  |
| --- | --- | --- | --- | --- |
|  | | 2015թ. | 2016թ. | 2017թ. 1-ին կիս. |
| Փաստ. | Փաստ. | Փաստ. |
|  | Ոռոգման ոլորտի պետական մասնակցությամբ ընկերությունների հանրագումարային շահույթը հարկումից հետո | (4,595,893.0) | (3,779,565.0) | (150,053.3) |
| 1 | «Ջրառ ՓԲԸ | (4,585,283.0) | (3,768,140.0) | (135,059.3) |
| 3 | «Մելիորացիա» ՓԲԸ | (10,610.0) | (11,425.0) | (14,994.0) |

Հաշվետու ժամանակաշրջանում ոլորտի մասով արձանագրված վնասի առա­­ջացման պատճառ­ները հիմնականում պայմանավորված են ՀԾԿՀ-ի կողմից դեռևս 2007թ. հաստատված սակագներով, որոնց հաշվարկների մեջ ներառված չեն ամորտիզացիոն մասհանումները:

Վարկային պարտավորությունների հետ կապված անհրաժեշտ է նշել, որ Ընկերություն­ները չունեն ժամկետանց վարկային պարտավորություններ, ինչպես նաև ՀՀ կառավարության կողմից բյուջետային երաշխիքներ չեն ստացել:

Ընկերությունները ներգրավված չեն այնպիսի տեղական կամ միջազգային դատական վարույթներում, որոնք կարող են էական ազդեցություն ունենալ ընկերության ֆինանսական վիճակի վրա:

Ընկերությունների հարկաբյուջետային ռիսկերի գնահատման համար կիրառված ֆինան­սական գործակիցների ամփոփ արդյունքները և պրակտիկայում ընդունված թույլատրելի սահմանային նորմաները ներկայացված են Աղյուսակ 41-ում:

1. Ոռոգման ոլորտի պետական ընկերությունների հանրագումարային ֆինանսական ցուցանիշները.

|  |  |  |  |  |
| --- | --- | --- | --- | --- |
| Ցուցանիշ | 2015թ. | 2016թ. | 2017թ. 1-ին կիս. | Թույլատրելի սահմանային նորմա |
| Ծախսերի վերականգնման գործակից | 0.4 | 0.4 | 0.8 | Առնվազն 1 |
| Զուտ շահույթի մարժա *(%)* | (382.5) | (224.8) | (24.5) | 8% |
| Արագ իրացվելիության գործակից | 0.5 | 0.2 | 0.7 | Առնվազն 1 |
| Դեբիտորական պարտքերի շրջանառություն *(օր)* | 335 | 40.1 | 301.6 | Առնվազն 60 օր/30 օր |
| Պարտքի սպասարկման գործակից | 0.4 | 0.8 | 0.0 | Առավելագույնը 0.5 |
| Վերաֆինանսավորման գործակից | 21.0 | 44.3 | 3.0 | Առավելագույնը 1 |
| Z միավոր | 35.0 | 59.6 | 34.5 | Ապահով գոտի` Z>2.6, Գորշ գոտի` 1.1< Z<2.6, Ծանր գոտի` Z<1.1 |

Ինչպես երևում է Աղյուսակ 41-ից հաշվետու և միջանկյալ ժամանակաշրջաններում սնան-կացման կանխատեսման Ալթմանի Z-միավորը վկայում է Ընկերությունների ֆինանսական ծանր վիճակի բավականին ցածր հավանականության մասին (գործակիցները` Z=59.6 և Z=34.6 գտնվում են սահմանված ապահով գոտում` Z>2.6):

Հաշվետու ժամանակաշրջանում ստուգաճշտող լրացուցիչ ֆինանսական վեց գործակից-ներից հինգը չեն համապատասխանում միջազգային պրակտիկայում ընդունված թույլատրելի սահ-մանային նորմային և վկայում են ֆինանսական ծանր վիճակի բարձր հավանականության մասին, իսկ միջանկյալ ժամանակաշրջանում` միջազգային պրակտիկայում ընդունված թույլատրելի սահ-մանային նորմային չեն համապատասխանում ստուգաճշտող լրացուցիչ ֆինանսական գործակիցներից չորսը:

Հաշվի առնելով, որ հաշվետու և միջանկյալ ժամանակաշրջաններում Ընկերությունների ֆինան­­սական ծանր վիճակի հավանականությունը գնահատող Z-միավորը վկայում է Ընկերու-թյուն­ների ֆինանսական ծանր վիճակի ցածր հավանականության մասին, իսկ ստուգաճշտող լրա-ցուցիչ ֆինան­սական վեց գործակիցները հաշվետու ժամանակաշրջանում վկայում են ֆինան­սական ծանր վիճակի բարձր հավանականության մասին, իսկ միջանկյալ ժամանակաշրջանում` միջին հավա­նա­կանության մասին, հետևաբար այս երկու նախնական գնահատումների զուգակց­ման արդյունքում Ընկերությունների ֆինանսական ծանր վիճակի հավանականությունը գնահատ­վում է միջին:

Ինչ վերաբերում է Ընկերությունների ֆիսկալ ռիսկերի նյութականացման ազդեցության քանակական գնահատմանը, ապա այն համարվում էցածր[[57]](#footnote-57):

6. Պետական-մասնավոր գործընկերություն (ՊՄԳ)

Տրանսպորտի և ջրային տնտեսության ոլորտներում ՊՄԳ սխեմայի ներքո գործում են Հա­րավկովկասյան երկաթուղի և Վեոլիա Ջուր ՓԲԸ-ները:

6.1 Հարավկովկասյան երկաթուղի ՓԲԸ

ՀՀ կառավարության 07.02.2008թ. N83-Ա որոշման հիման վրա Հայաստանի Հանրապետության, «Հարավկովկասյան երկաթուղի» ՓԲԸ-ի և «Ռուսական երկաթուղիներ» ԲԲԸ-ի միջև 13.02.2008թ. կնքվել է «Հայկական երկաթուղու համակարգը «Ռուսական երկաթուղիներ» ԲԲԸ կողմից ստեղծված «Հարավկովկասյան երկաթուղի» ՓԲԸ փոխանցելու մասին» կոնցեսիոն

Հաշվետու ժամանակաշրջանում Հարավկովկասյան երկաթուղի ՓԲԸ-ի (այսուհետ` Ընկերություն) ընդամենը եկա­մուտ­ները կազմել են 19.1 մլրդ դրամ նախորդ ժամանակաշրջանի 21.1 մլրդ դրամի դիմաց կամ պակաս 9.4%-ով (2.0 մլրդ դրամով), որը հիմնականում պայմանավորված է բեռնափոխա­դրում­ների, ուղևորափոխադրում­ների և այլ մատուցվող ծառայությունների ծավալների նվազման հետ:

Հաշվետու ժամա­նակաշրջանում Ընկերության ծախսերը կազմել են 19.0 մլրդ դրամ` նախորդ ժամանակաշրջանի 21.1 մլրդ դրամի դիմաց` կամ պակաս 2.1 մլրդ դրամով (9.9%):

Ընկերության 19.1 մլրդ դրամ ընդհանուր եկամուտների և 19.0 մլրդ դրամ ընդհանուր ծախսերի արդյունքում Հաշվետու ժամանակաշրջանում շահույթը կազմել է 0.1 մլրդ դրամ, իսկ զուտ շահույթը` 62.5 մլրդ դրամ:

Ընկերության հարկաբյուջետային ռիսկերի գնահատման համար կիրառված ֆինան­սական գործակիցների ամփոփ արդյունքները և պրակտիկայում ընդունված թույլատրելի սահմանային նորմաները ներկայացված են Աղյուսակ 42-ում:

1. Հարավկովկասյան երկաթուղի ՓԲԸ-ի ֆինանսական ցուցանիշները

|  |  |  |  |  |
| --- | --- | --- | --- | --- |
| Ցուցանիշ | 2015թ. | 2016թ. | 2017թ. 1-ին կիս. | Թույլատրելի սահմանային նորմա |
| Ծախսերի վերականգնման գործակից | 1.0 | 1.0 | 1.1 | Առնվազն 1 |
| Զուտ շահույթի մարժա *(%)* | 0.2 | 0.3 | 4.3 | 8% |
| Արագ իրացվելիության գործակից | 0.7 | 0.8 | 2.3 | Առնվազն 1 |
| Դեբիտորական պարտքերի շրջանառություն *(օր)* | 21.7 | 21.3 | 36.7 | 60 օր/30 օր |
| Պարտքի սպասարկման գործակից | 0 | 0 | 0.1 | Առավելագույնը 0.5 |
| Վերաֆինանսավորման գործակից | (1.6) | 1.0 | 3.6 | Առավելագույնը 1 |
| Z միավոր | 22.7 | 23.8 | 21.4 | Ապահով գոտի` Z>2.6, Գորշ գոտի` 1.1< Z<2.6, Ծանր գոտի Z<1.1 |

Ինչպես երևում է Աղյուսակ 42-ից հաշվետու և միջանկյալ ժամանակաշրջաններում սնանկացման կանխատեսման Ալթմանի Z-միավորը վկայում է Ընկերության ֆինանսական ծանր վիճակի բավականին ցածր հավանականության մասին (գործակիցները` Z=23.8 և Z=21.4 գտնվում են սահմանված ապահով գոտում` Z>2.6):

Հաշվետու ժամանակաշրջանում ստուգաճշտող լրացուցիչ ֆինանսական վեց գործա­կիցներից երկուսը չեն համապատասխանում միջազգային պրակտիկայում ընդունված թույլատրելի սահմանային նորմային և վկայում են ֆինանսական ծանր վիճակի միջին հավանականության մասին, իսկ միջանկյալ ժամանակաշրջանում` միջազգային պրակտիկայում ընդունված թույլատրելի սահմանային նորմային չեն համապատասխանում ստուգաճշտող լրացուցիչ ֆինանսական գործակիցներից երեքը:

Հաշվետու ժամանակաշրջանում զուտ շահույթի մարժան 7.7 տոկոսային կետով պակաս է պրակտիկայում կիրառվող նվազագույն նորմայից, իսկ միջանկյալ ժամանակաշրջանում` 3.7 տոկոսային կետով, արագ իրացվելիության գործակիցը հաշվետու ժամանակաշրջանում նախորդ ժամանակաշրջանի նկատմամբ աճել է 0.1-ով և կազմել 0.8, այսինքն Ընկերությունը կարող է առանց պաշարների մեծության արագ իրացվելի ընթացիկ ակտիվների հաշվին մարել ընթացիկ պարտավորությունների ընդամենը 80 տոկոսը, իսկ միջանկյալ ժամանակաշրջանում նշված գործակիցը կազմել է 2.3:

Հաշվի առնելով, որ հաշվետու և միջանկյալ ժամանակաշրջաններում սնանկացման կանխատեսման Ալթմանի Z-միավորը վկայում է Ընկերության ֆինանսական ծանր վիճակի ցածր հավանականության մասին, իսկ հաշվետու ժամանակաշրջանում ստուգաճշտող լրացուցիչ ֆինանսական վեց գործակիցներից երկուսը, իսկ միջանկյալ ժամանակաշրջանում` երեքը չեն համապատասխանում միջազգային պրակտիկայում ընդունված թույլատրելի սահմանային նորմային և վկայում են ֆինանսական ծանր վիճակի միջին հավանականության մասին, հետևաբար այս երկու նախնական գնահատումների զուգակցման արդյունքում Ընկերության ֆինանսական ծանր վիճակի հավանականությունը գնահատվում է ցածր:

Վարկային պարտավորությունների հետ կապված անհրաժեշտ է նշել, որ Ընկերությունը չունի ՀՀ պետական բյուջեի նկատմամբ ենթավարկային պայմանգրերով նախատեսված վարկային պարտավորություններ:

Ընկերությունը ներգրավված չի այնպիսի տեղական կամ միջազգային դատական վարույթներում, որոնք կարող են էական ազդեցություն ունենալ ընկերության ֆինանսական վիճակի վրա:

Հարկ է նաև նշել, որ կոնցեսիոն պայմանագրով նախատեսված է, որ կոնցեդենտը սուբսիդավորում է (մասնակի փոխհատուցում է) համաձայնեցված ծավալներով և ուղղություններով ուղևորափոխադրումների կոնցեսիոների (Ընկերության) տարեկան վնասը կոնցեսիոների կողմից անկախ աուդիտորի կողմից այդ վնասների հաստատված հաշվարկների ներկայացման պարա­գայում:

Սուբսիդիայի համաձայնեցված չափը կազմում է 2015թ. 25%, 2016թ. մինչև 2038թ. 30 տոկոս (2015թ. համար 344.1 մլն դրամ, 2016թ.` 312.8 մլն դրամ, իսկ 2017թ. նախատեսվել է 324.0 մլն դրամ (փաստացի վճարվել է 301.7 մլն դրամ):

Միաժամանակ կոնցեսիոն պայմանագրով նախատեսված է նաև, որ կոնցեսիոները կոնցե­դենտին պետք է վճարի տարեկան կոնցեսիոն վճար` համախառն հասույթի 2%-ի չափով (2015թ.` 344.1 մլն դրամ, 2016թ.` 312.8 մլն դրամ, իսկ 2017թ.` 301.7 մլն դրամ):

Հետևաբար հաշվի առնելով, որ ՀՀ պետական բյուջեից տրամադրվող սուբսիդիայի և Ընկե­րության կողմից վճարվող կոնցեսիոն վճարի չափերը գրեթե համեմատելի են, ուստի Ընկերության կողմից ՀՀ պետական բյուջեի վճարվող կոնցեսիոն վճարի չվճարման ռիսկը գնահատվում է բավականին ցածր:

Միաժամանակ հաշվի առնելով վերոգրյալը, ինչպես նաև Ընկերության ֆինան­սա­տնտե­սական գործունեության վերլուծության արդյունքները` ՀՀ պետական բյուջեից Ընկերությանը չնա­խատեսված փոխառությունների, սուբսիդիաների (այդ թվում լրացուցիչ) տրամադրման, սեփա­կան կապիտալի համալրման կամ այլ վճարումներ կատարելու անհրաժեշտության, ինչպես նաև Ընկերության կողմից ՀՀ պետական բյուջե վճարվող կոնցեսիոն վճարի չվճարման ռիսկը գնահատվում է բավականին ցածր:

6.2 Վեոլիա Ջուր ՓԲԸ

21.11.2016թ. ՀՀ կառավարության և «Վեոլիա Օ Կոմպանի Ժեներալ Դեզ Օ» կոմանդի­տային բաժնետիրական ընկերության և «Վեոլիա Ջուր» ՓԲԸ-ի (այսուհետ` Ընկերություն) միջև կնքվել է «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կողմից օգտա­գործվող ու պահպանվող ջրային համակարգերի և այլ գույքի վարձակալության պայմանագիր` 15 տարի ժամկետով (Վարձա­կալական պայմանգիր):

Վարձակալական պայմանգրի 9-րդ հոդվածի համաձայն Ընկերության կողմից մատուցվող ջրամատակարարման և կեղտաջրերի հեռացման ծառայությունների սակագները կարգավորվում և հաստավում են Հանրային ծառայությունները կարգավորող հանձնաժողովի կողմից:

Միաժամանակ Վարձա­կա­լու­թյան պայմանագրի 8-րդ հոդվածի համաձայն Ընկերությունը պարտավոր է յուրաքանչյուր կիսամյակ վճարել վարձակալության վճար` համաձայն նախա­տեսված վար­ձա­կալության վճարի վճարման ժամանակացույցի: Վարձակալության վճարի ամբողջական գումարը կազմում է 89.7 մլրդ ՀՀ դրամ, որից 2017թ. 1.7 մլրդ դրամ (յուրաքանչյուր կիսամյակում 856.5 մլն դրամ):

Հարկ է նաև նշել, որ Ընկերությունն ապահովել է Վարձակալական պայմանագրով սահմանված վարձակալական վճարի կիսամյակային առաջին վճարումը:

Հաշվի առնելով վերոգրյալը, ինչպես նաև ՀՀ կառավարության 14.08.2014թ. N883-Ն որոշման համաձայն ՀՀ պետական բյուջեից Ընկերությանը սուբ­սի­դավորում չհատկացնելու հանգամանքը և այն, որ Ընկերության դեմ դատական վա­րույ­թում գտնվող էական իրավական հայցերի բացակայությունը` ՀՀ պետական բյուջեից Ընկերությանը չնախատեսված փոխառությունների, սուբսիդիաների տրամադրման, սեփական կապիտալի համալրման կամ այլ վճարումներ կատարելու անհրաժեշտության, ինչպես նաև Ընկերության կողմից ՀՀ պետական բյուջե վճարվող վարձակալական վճարի չվճարման ռիսկը գնահատվում է բավականին ցածր:

# ԱՂՅՈՒՍԱԿՆԵՐ

[Աղյուսակ 1. ՀՀ 2018 թվականի պետական բյուջեի հիմքում դրված հիմնական տնտեսական չափորոշիչներ 76](#_Toc500176069)

[Աղյուսակ 2. Տնտեսության ճյուղերի իրական աճերը 2014-2018թթ. (ավելացված արժեքով) 78](#_Toc500176070)

[Աղյուսակ 3. ՀՆԱ-ի ծախսային բաղադրիչների իրական աճերը, տոկոս 85](#_Toc500176071)

[Աղյուսակ 4. Ծախսային բաղադրիչների տեսակարար կշիռը ՀՆԱ-ի կազմում 86](#_Toc500176072)

[Աղյուսակ 5. Հավելված. Հիմնական մակրոտնտեսական ցուցանիշներ 101](#_Toc500176073)

[Աղյուսակ 6. Իրական ՀՆԱ կանխատեսումների հավանականային բաշխումը 2018 թվականին 108](#_Toc500176074)

[Աղյուսակ 7. Հարկային եկամուտների վրա մակրոտնտեսական կանխատեսումների և ենթադրությունների ռիսկերի ազդեցություն 111](#_Toc500176075)

[Աղյուսակ 8. Հարկային եկամուտների զգայունությունը հիմնական տնտեսական գործոնների նկատմամբ, տոկոս 112](#_Toc500176076)

[Աղյուսակ 9. Հարկային եկամուտների կանխատեսումների հավանականային բաշխումը 113](#_Toc500176077)

[Աղյուսակ 10. Հարկային եկամուտների և պետական բյուջեի այլ հոսքերի գծով ռիսկերի ընդհանուր ազդեցության գնահատականը 115](#_Toc500176078)

[Աղյուսակ 11. Հակաճգնաժամային միջոցառումներն աշխարհում և Հայաստանում (+,- նշանակում է կիրառվել է կամ չի կիրառվել Հայաստանում) 117](#_Toc500176079)

[Աղյուսակ 12. 2016-2018թթ հարկաբյուջետային ամփոփ ցուցանիշները 119](#_Toc500176080)

[Աղյուսակ 13. ՀՀ 2018 թ պետական բյուջեից հիմնական ուղղություններին բաշխվող հատկացումների տեսակարար կշիռները (%-ով) ընդամենը ծախսերի մեջ 122](#_Toc500176081)

[Աղյուսակ 14. ՀՀ պետական պարտքը 2016-2018 թթ (մլն ԱՄՆ դոլար, տարեվերջի դրությամբ) 124](#_Toc500176082)

[Աղյուսակ 15. 2018թ ակնկալվող արտաքին օժանդակությունն ըստ բնույթի 127](#_Toc500176083)

[Աղյուսակ 16. ՀՀ 2018 թվականի պետական բյուջեի նախագծի հաշվարկներում կիրառված տարադրամների փոխարժեքները ՀՀ դրամով 127](#_Toc500176084)

[Աղյուսակ 17. ՀՀ համախմբած բյուջեի 2012-2016թթ. փաստացի ցուցանիշները (մլրդ դրամ) 128](#_Toc500176085)

[Աղյուսակ 18. Համայնքների բյուջեների սեփական եկամուտների (առանց պետական բյուջեից ստացված պաշտոնական դրամաշնորհների և պետության կողմից համայնքների ղեկավարներին պատվիրակված լիազորությունների ֆինանսավորման համար ստացվելիք հատկացումների) 2012-2016թթ. փաստացի ցուցանիշները( մլրդ դրամ) 129](#_Toc500176086)

[Աղյուսակ 19. ՀՀ 2016-2018թթ պետական բյուջեների եկամուտների կառուցվածքը 130](#_Toc500176087)

[Աղյուսակ 20. ՀՀ 2016-2018թթ պետական բյուջեների եկամուտների համեմատականը 131](#_Toc500176088)

[Աղյուսակ 21. Պետական բյուջեի հարկային եկամուտների և տուրքերի 2016թ. փաստացի ու 2017թ. կանխատեսվող համադրելի ցուցանիշները (մլրդ դրամ) 132](#_Toc500176089)

[Աղյուսակ 22. Առանձին մակրոտնտեսական ցուցանիշների 2016-2018թթ փաստացի/կանխատեսումային մեծությունները 133](#_Toc500176090)

[Աղյուսակ 23. ՀՀ 2018 թվականի հարկային եկամուտների և պետական տուրքերի կանխատեսումն ըստ առանձին գործոնների (մլրդ դրամ) 133](#_Toc500176091)

[Աղյուսակ 24. Սպառումից գանձվող ԱԱՀ-ի 2016-2018թթ փաստացի բազայի գնահատումը. նվազեցման ենթակա գումարներ ըստ ՀՆԱ-ի ճյուղերի (մլրդ դրամ) 137](#_Toc500176092)

[Աղյուսակ 25. Սպառումից գանձվող ԱԱՀ-ի 2016-2018թթ. բազայի գնահատումը (մլրդ դրամ) 139](#_Toc500176093)

[Աղյուսակ 26. Ակցիզային հարկի 2016թ. փաստացի և 2017-2018թթ կանխատեսվող ցուցանիշները 139](#_Toc500176094)

[Աղյուսակ 27. 2018 թվականին ակցիզային հարկից մուտքերը (մլրդ դրամ) 140](#_Toc500176095)

[Աղյուսակ 28. Շահութահարկի բազայի գնահատումը (մլրդ դրամ) 140](#_Toc500176096)

[Աղյուսակ 29. Աշխատավարձից վճարման ենթակա եկամտային հարկի բազայի գնահատումը (մլրդ դրամ) 141](#_Toc500176097)

[Աղյուսակ 30. Այլ աղբյուրներից ստացած եկամուտներից վճարման ենթակա եկամտային հարկի բազայի գնահատումը (մլրդ դրամ) 142](#_Toc500176098)

[Աղյուսակ 31. 2018 թվականի հարկային ծախսերի մեծության ամփոփ գնահատական 145](#_Toc500176099)

[Աղյուսակ 32. Էներգետիկայի ոլորտի պետական մասնակցությամբ ընկերությունների հանրագումարային զուտ շահույթը (վնասը) ըստ տարիների. հազ.դրամ 331](#_Toc500176100)

[Աղյուսակ 33. Էներգետիկայի ոլորտի պետական մասնակցությամբ ընկերությունների հանրագումարային հաշվապահական հաշվեկշիռը 2015թ. դեկտեմբերի 31-ի, 2016թ. դեկտեմբերի 31-ի և 2017թ. հունիսի 30-ի դրությամբ. հազ. դրամ 331](#_Toc500176101)

[Աղյուսակ 34. Էներգետիկայի ոլորտի պետական ընկերությունների հանրագումարային ֆինանսական ցուցանիշները. 332](#_Toc500176102)

[Աղյուսակ 35. Էներգետիկայի ոլորտի մասնավոր ընկերությունների հանրագումարային զուտ շահույթն ըստ տարիների. հազ. դրամ 335](#_Toc500176103)

[Աղյուսակ 36. Էներգետիկայի ոլորտի մասնավոր ընկերությունների հանրագումարային ֆինանսական ցուցանիշները. 336](#_Toc500176104)

[Աղյուսակ 37. Տրանսպորտի ոլորտի պետական մասնակցությամբ ընկերությունների հանրագումարային շահույթը (վնասը) ըստ տարիների. հազ.դրամ 338](#_Toc500176105)

[Աղյուսակ 38. Տրանսպորտի ոլորտի պետական մասնակցությամբ ընկերությունների հանրագումարային հաշվապահական հաշվեկշիռը. հազ. դրամ 339](#_Toc500176106)

[Աղյուսակ 39. Տրանսպորտի ոլորտի պետական ընկերությունների հանրագումարային ֆինանսական ցուցանիշները. 340](#_Toc500176107)

[Աղյուսակ 40. Ոռոգման ոլորտի պետական մասնակցությամբ ընկերությունների հանրագումարային զուտ շահույթը (վնասը) ըստ տարիներ. հազ.դրամ 342](#_Toc500176108)

[Աղյուսակ 41. Ոռոգման ոլորտի պետական ընկերությունների հանրագումարային ֆինանսական ցուցանիշները. 343](#_Toc500176109)

[Աղյուսակ 42. Հարավկովկասյան երկաթուղի ՓԲԸ-ի ֆինանսական ցուցանիշները 344](#_Toc500176110)

# ԳԾԱՊԱՏԿԵՐՆԵՐ

[Գծապատկեր 1. Տնտեսության առանձին ճյուղերում արձանագրված և կանխատեսվող ՀՆԱ-ի իրական աճին նպաստման չափերը. 78](#_Toc500176055)

[Գծապատկեր 2. Տնտեսության ճյուղերի տեսակարար կշիռները ՀՆԱ-ում 2014-2018թթ. 83](#_Toc500176056)

[Գծապատկեր 3. 2016-2017 թվականներին միջին և 12-ամսյա գնաճի նպաստումները 4 խոշոր ապրանքախմբերով, տոկոսային կետ 87](#_Toc500176057)

[Գծապատկեր 4. 2016 թվականին փողի բազայի և փողի զանգվածի աճին նպաստումները, տոկոսային կետ 89](#_Toc500176058)

[Գծապատկեր 5. Վարկերի և ավանդների ծավալների աճ (նախորդ տարվա նույն ժամանակահատվածի նկատմամբ, %) և տոկոսադրույքներ, 91](#_Toc500176059)

[Գծապատկեր 6. Ընթացիկ հաշվի պակասուրդ/ՀՆԱ 93](#_Toc500176060)

[Գծապատկեր 7. Հարկաբյուջետային ազդակը 2014-2018 թթ. 100](#_Toc500176061)

[Գծապատկեր 8. Պետական բյուջեի պակասուրդ և հարկային եկամուտներ 101](#_Toc500176062)

[Գծապատկեր 9. Իրական ՀՆԱ–ի կուտակային աճի տեմպերի կանխատեսումների հավանականային բաշխումը 2018 թվականին, ըստ եռամսյակների 107](#_Toc500176063)

[Գծապատկեր 10. Հարկային եկամուտների տարեկան աճի տեմպերի կանխատեսումների հավանականային բաշխումը, տոկոս 113](#_Toc500176064)

[Գծապատկեր 11. ՀՀ 2018 թվականի պետական բյուջեի նախագծով նախատեսված բյուջետային եկամուտների կառուցվածքը (%-ով ընդհանուրի նկատմամբ) 121](#_Toc500176065)

[Գծապատկեր 12. ՀՀ 2018 թվականի պետական բյուջեի մուտքերի ընդհանուր գումարում ներքին և արտաքին աղբյուրներից ստացվելիք մուտքերի տեսակարար կշիռները (%) ընդամենը մուտքերի մեջ 123](#_Toc500176066)

1. ՀՆԱ-ի իրական աճ ասելով հասկանում ենք տնտեսությունում ստեղծված ՀՆԱ-ի ծավալային աճը` առանց գնային փոփոխության: [↑](#footnote-ref-1)
2. Նշված պարբերության ցուցանիշները վերաբերում են տնտեսության ճյուղերում ստեղծված ավելացված արժեքին: [↑](#footnote-ref-2)
3. 2011 թվականից ՀՀ Ազգային վիճակագրական ծառայությունը ամսական ՀՆԱ-ից անցում է կատարել ՏԱՑ-ի հաշվարկմանը: Ի տարբերություն Ազգային հաշիվների մեթոդաբանությամբ հաշվարկվող ՀՆԱ ցուցանիշի (որն ունի եռամսյակային և տարեկան պարբերականություն) ամսական ՏԱՑ-ը բնութագրում է տնտեսությունում ապրանքների և ծառայությունների թողարկման ծավալների փոփոխությունը, այլ ոչ թե ավելացված արժեքի փոփոխությունը: Բացի այդ, ամսական ՏԱՑ-ը չի ընդգրկում արտադրանքի զուտ հարկերը և ֆինանսական միջնորդության անուղղակիորեն չափվող ծառայությունները (ՖՄԱՉԾ), որոնք ներառվում են եռամսյակային և տարեկան ՀՆԱ-ի արտադրական եղանակով հաշվարկներում: [↑](#footnote-ref-3)
4. Այս պարբերությունում ներկայացված են ճյուղի թողարկման ծավալների ցուցանիշները, որոնք տարբերվում են ճյուղի ավելացված արժեքները բնութագրող ցուցանիշներից: [↑](#footnote-ref-4)
5. 2017 թվականի հունվար-հունիսին էլեկտրաէներգիայի արտադրությունն ու հաղորդումն աճել են, համապատասխանաբար` 24.3% և 7.7%, իսկ բաշխումը նվազել է 47.1%-ով, այն դեպքում երբ ամբողջ ճյուղը նվազել է 4.3%: [↑](#footnote-ref-5)
6. Իրականացված կապիտալ շինարարության աճի ցուցանիշն է: [↑](#footnote-ref-6)
7. Ենթաճյուղերի նպաստումների ցուցանիշները այս և հաջորդ ճյուղերի համար հաշվարկվել են ՀՀ ֆինանսների նախարարության կողմից` ՀՀ ԱՎԾ ամսական ցուցանիշների պաշտոնական հրապարակումների հիման վրա: [↑](#footnote-ref-7)
8. Կերային մշակաբույսերի նվազումը կազմել է 13.5%, բոստանային մշակաբույսերինը՝ 8.2%, բանջարանոցայինը՝ 7.7%, կարտոֆիլը՝ 13.3%, տեխնիկական մշակաբույսերը 25.5%, հացահատիկայինը՝ 22.4%: [↑](#footnote-ref-8)
9. 2017թ հունվարի 1-դրությամբ խոշոր եղջերավոր կենդանիների նվազումը կազմել է 6.5%, ոչխարներինը և այծերինը -6.6%: [↑](#footnote-ref-9)
10. Վարկերի տոկոսադրույքների սուբսիդավորման, գյուղատնտեսական մթերքների իրացման շղթայի ապահովման, ցորենի և գարու սերմնաբուծության և սերմնարտադրության, օրգանական գյուղատնտեսության զարգացման, տեղական կենսապարարտանյութերի զարգացման, գյուղատնտեսական տեխնիկայի վերազինման ծրագրեր: [↑](#footnote-ref-10)
11. 2017թ. աշխատավարձի վերաբերյալ ցուցանիշները նախնական են: Ներառված չեն փոքր և գերփոքր կազմակերպությունների ցուցանիշները: [↑](#footnote-ref-11)
12. 2017թ. համախառն պահանջարկի առաջին կիսամյակի ցուցանիշները ՀՀ ֆինանսների նախարարության գնահատականներն են: [↑](#footnote-ref-12)
13. Այս բաժնում ներկայացված են արտահանման և ներմուծման իրական աճի ցուցանիշները: [↑](#footnote-ref-13)
14. Ներառված են նաև ծառայությունները: [↑](#footnote-ref-14)
15. Տես ՀՀ ԿԲ-ի Դրամավարկային քաղաքականության 2017թ.երկրորդ եռամսյակի ծրագրում: [↑](#footnote-ref-15)
16. Ավանդների և վարկերի մինչև մեկ տարի ժամկետայնությամբ, դրամով և արտարժույթով միջին կշռված տոկոսադրույքներ [↑](#footnote-ref-16)
17. Արտարժույթով և դրամով միջին կշռված մինչև 1 տարի ժամկետով տոկոսադրույքների ամսական միջին սպրեդը [↑](#footnote-ref-17)
18. Ըստ ՀՀ վճարային հաշվեկշռի (արտահանումը և ներմուծումը ՖՕԲ գներով): [↑](#footnote-ref-18)
19. Արտաքին առևտրի վիճակագրությունը ըստ բեռնամաքսային հայտարարագրերի (ներմուծում՝ ՍԻՖ գներով): [↑](#footnote-ref-19)
20. Ապրանքների լայն տնտեսական դասակարգմամբ (BEC) խմբավորումները` ՀՀ ֆինանսների նախարարության գնահատականներն են: [↑](#footnote-ref-20)
21. Հիմնականում պայմանավորվել է խմբում ներառված` «Այլ արտադրատեսակներ թանկարժեք մետաղներից կամ թանկարժեք մետաղներով երեսապատված մետաղներից» ապրանքատեսակի նախորդ տարվա առաջին կիսամյակի ընթացքում մեծ ծավալներով արտահանման մեկանգամյա բազային ազդեցությամբ: [↑](#footnote-ref-21)
22. Զուտ հոսքերը հաշվետու ծամանակահատվածում օտարերկրյա ներդրումների գծով ստացումների և մարումների տարբերություններն են: [↑](#footnote-ref-22)
23. Ներդրումների զուտ հոսքերը վերահաշվարկվել են ԱՄՆ դոլարի` օգտագործելով 2016 թվականի միջին փոխարժեքը (480.49): [↑](#footnote-ref-23)
24. Արդյունավետ փոխարժեքը ցույց է տալիս ազգային արժույթի փոխարժեքի միջինացված շարժընթացը ոչ թե մեկ, այլ մի քանի, հանրապետության համար առավել կարևոր արժույթներից բաղկացած “զամբյուղի” նկատմամբ: Ընդ որում, հաշվարկներում զամբյուղը կազմող արժույթները նախ բերվում են դոլարային արտահայտության, որից հետո ճշգրտվում են ԱՄՆ դոլար/ՀՀ դրամ փոխարժեքով, այսինքն` հաշվարկվում է դրամի կրոս կուրսը` յուրաքանչյուր տարադրամի 1 միավորի դիմաց (դրամի անուղղակի գնանշում): Հաշվարկներում օգտագործվել են ՀՀ կենտրոնական բանկի պաշտոնական կայքի 2017թ. սեպտեմբերի 20-ի դրությամբ տվյալները: [↑](#footnote-ref-24)
25. Հարկային եկամուտների բարելավման միտումները հասկանալու համար առավել նպատակահարմար է քննարկել ճշգրտված հարկերի ցուցանիշը (հարկային եկամուտներից հանած ԱԱՀ-ի վերադարձ), որն առավել ամբողջական է արտացոլում տնտեսության զարգացումների հետ առնչությունը: [↑](#footnote-ref-25)
26. Հարկաբյուջետային քաղաքականության ազդեցությունն ամբողջական պահանջարկի վրա գնահատելու համար օգտագործվել է հարկաբյուջետային ազդակի ցուցանիշը, որը բյուջեի եկամուտների ազդակի և ծախսերի ազդակի հանրագումարն է: Հաշվարկներն իրականացվել են եկամտային և ծախսային մասերից զտելով ԱԱՀ-ի վերադարձը, քանի որ 2017 թ.-ի հունիսից այդ ցուցանիշը բացակայում է: [↑](#footnote-ref-26)
27. «ՀՀ պետական պարտքի» մասին օրենքի հոդված 5, կետ 7-րդ «Եթե պետական պարտքը տվյալ տարվա դեկտեմբերի 31-ի դրությամբ գերազանցում է Հայաստանի Հանրապետության նախորդ տարվա համախառն ներքին արդյունքի 50 տոկոսը, ապա հաջորդ տարվա պետական բյուջեի դեֆիցիտը չպետք է գերազանցի Հայաստանի Հանրապետության համախառն ներքին արդյունքի վերջին երեք տարիների ծավալների միջին ցուցանիշի 3 տոկոսը:» [↑](#footnote-ref-27)
28. Բյուջեի ծրագրի ռիսկերը դրանք այն հավանականային գործոններն են որոնց ի հայտ գալը կնշանակի բյուջեի ծրագրային ցուցանիշներից շեղումներ: Ռիսկերը պայմանականորեն բաժանված են երկու խմբերի` մակրոտնտեսական ռիսկերի և հարկաբյուջետային ռիսկերի: Առաջին խմբի մեջ ներառված են մակրոտնտեսական կանխատեսումների և ենթադրությունների ռիսկերը, իսկ երկրորդ խմբի մեջ` պետական բյուջեի հոսքերի տեղի ունենալու հետ կապված ռիսկը: [↑](#footnote-ref-28)
29. Սա հիմնականում աշխատում է այն տրամաբանությամբ, որ անբարենպաստ բնակլիմայական պայմանների արդյունքում սոցիալական և տնտեսական բացասական հետևանքները վերացնելու համար, կառավարությունը պարտադրված է լինելու ռեսուրսների սահմանափակվածության պայմաններում այլ ծրագրից միջոցները վերաուղղել վերոնշյալ խնդիրների լուծմանը, ինչի արդյունքում կարտամղվեն բարեփոխումների ծրագրերի համար հատկացված միջոցները: [↑](#footnote-ref-29)
30. Հավանականային կանխատեսման գրաֆիկի կառուցման ընդհանուր մեթոդաբանությունը ներկայացված է „2.1. Պետական բյուջեի վրա մակրոտնտեսական կանխատեսված ցուցանիշներից շեղման ռիսկերի ազդեցության քանակական գնահատումը” բաժնի Հավելվածում: [↑](#footnote-ref-30)
31. Սա որոշակիորեն կապված է նաև մոդելների սպեցիֆիկացիաների հետ, քանի որ ժամանակային շարքերի վրա հիմնված մոդելներն իրենց մեջ ներառում են տնտեսության նախորդ ժամանակահատվածի զարգացումների տեղեկատվությունը, իսկ կանխատեսվող տարում ի հայտ եկող տնտեսության կառուցվածքային տեղաշարժը միայն կարող է ներառվել հաջորդ տարվա կանխատեսումների մոդելներում: [↑](#footnote-ref-31)
32. ՀՆԱ, ներմուծման, փոխարժեքի և գների գծով հավանական ռիսկերի քանակային գնահատականը ստացվել է՝ հիմք ընդունելով այս գործոնների պատմական շարժի բացարձակ միջին սխալը: [↑](#footnote-ref-32)
33. Հարկային եկամուտների գծով ռիսկերի ազդեցության գնահատականը կառուցվել է ՀՀ ֆինանսների նախարարության ռիսկերի գնահատման համակարգի ներքո կառուցված մոդելի հիման վրա: [↑](#footnote-ref-33)
34. Հավանականային կանխատեսման գրաֆիկի կառուցման ընդհանուր մեթոդաբանությունը ներկայացված է Հավելվածում: [↑](#footnote-ref-34)
35. Ընդհանուր ազդեցության գնահատականը հիմնված է մակրոտնտեսական ռիսկերի առանձին հանդես գալու ենթադրության վրա: [↑](#footnote-ref-35)
36. Գնահատման համար դիտարկվել է 2011-2016թթ., բացառելով այն տարիները, երբ ստացումները կամ թերակատարումները աննախադեպ շեղումներով են եղել: [↑](#footnote-ref-36)
37. - նշանակում է, որ տվյալ գործիքները Հայաստանում կիրառելի չեն, + նշանակում է, որ տվյալ գործիքները կամ առկա են կամ էլ կիրառելի են կարճ ժամկետում` մեխանիզմները մշակված են և փորձարկված: Աջակցություն ֆինանսական կազմակերպություններին, խնդրահարույց ակտիվների ետգնման և հիփոթեկային գործակալությունների ազգայնացման միջացաոումները Հայաստանի համար կրառեկլի չեն եղել քանի, որ ֆինասական հատվածի խնդիրները կանխարգելվել են ժամանակին և ճգնաժամային ազդեցությունից էական վնասներ չեն կրել: [↑](#footnote-ref-37)
38. 2016-2018թթ ցուցանիշների համադրելիությունն ապահովելու նպատակով 2016 թվականի փաստացի ցուցանիշներում ներ­առված չեն որոշ եկամուտների և ծախսերի գումարներ (տես սույն ուղերձի III-Ա մասի 2-րդ հղումը): [↑](#footnote-ref-38)
39. «ՀՀ 2017 թվականի պետական բյուջեի մասին» ՀՀ օրենքով հաստատված ցուցանիշները և դրանց հաշ­վարկ­ման հիմքում դրված ՀՆԱ-ի մեծությունը: [↑](#footnote-ref-39)
40. Սույն մասում՝ այստեղ և այսուհետ, որպես 2017 թվականի հաստատված գումարային ցուցանիշներ ներկայացվում են «ՀՀ 2017 թվականի պետական բյուջեի մասին» ՀՀ օրենքով հաստատված մեծությունները: [↑](#footnote-ref-40)
41. 2016-2018թթ փաստացի/ծրագրային ցուցանիշների համադրելիությունն ապահովելու նպատակով ՀՀ 2016 թվա­կա­նի պետական բյուջեի փաստացի մուտքերի կազմում ներառված չեն 2016 թվականին փաստացի ստացված 31.8 մլրդ դրամի չափով մուտքերը, այդ թվում`

    ա)«ՀՀ 2016 թվականի պետական բյուջեի մասին» ՀՀ օրենքի 11-րդ հոդվածի 3-րդ մասի համաձայն ՀՀ 2016 թվականի պետական բյուջեից ծախս-եկամուտ գործառույթի եղանակով ստացված 1,4 մլրդ դրամը (ԱԱՀ-ի գծով` 464.4 մլն դրամ, շահութահարկի գծով՝ 27.9 մլն դրամ, պետական տուրքի գծով` 877.9 մլն դրամ):

    բ) ՀՀ պետական կառավարման մարմինների 2016 թվականի արտաբյուջետային հաշիվների փաստացի մուտ­­քերը (որոնց գծով տվյալ տարվա պետական բյուջեի մասին օրենքով ծրագրային ցուցանիշներ չեն սահ­­մանվել, սա­կայն «ՀՀ 2016 թվականի պետական բյուջեի մասին» ՀՀ օրենքի 9-րդ հոդվածի 12-րդ մասի հա­­մաձայն փաս­տա­ցի ցու­ցանիշները արտացոլվել են ՀՀ 2016 թվականի պետական բյուջեի կատարման հաշ­վետվու­թյուն­նե­րում), ըն­դա­մենը 30.4 մլրդ դրամ: [↑](#footnote-ref-41)
42. Սույն մասում այստեղ և այսուհետ որպես 2017 թվականի հաստատված տոկոսային մեծություններ ներկայացվում են «ՀՀ 2017 թվականի պետական բյուջեի մասին» ՀՀ օրենքով հաստատված գումարային ցուցանիշների և դրանց հաշվարկների հիմքում դրված ՀՆԱ-ի հարաբերակցությունը: [↑](#footnote-ref-42)
43. 2016-2018թթ փաստացի/ծրագրային ցուցանիշների համադրելիությունն ապահովելու նպատակով 2016 թվականի հարկային եկամուտների և պետական տուրքերի կազմում ներառված չեն սույն մասի 41-րդ տողա­տա­կում նշված` ՀՀ 2016 թվականի պետական բյուջեից ծախս-եկամուտ գոր­ծա­ռույ­թի եղանակով ստացված հարկային եկամուտներն ու պետական տուրքերը (1,37 մլրդ. դրամ), ինչպես նաև արտաբյուջետային հաշիվների հար­կային եկամուտների և պետական տուրքերի գծով փաս­տացի մուտքերը (1.4 մլրդ դրամ): Հարկային եկամուտները նվազեցվել են նաև 2016թ. փաստացի և 2017թ. ծրագրված ԱԱՀ-ի հետ վերադարձի գծով գումարներով, որոնք կազմել են համապատասխանաբար` 48.7 և 16.6 մլրդ. դրամ: [↑](#footnote-ref-43)
44. Այսուհետ՝ «փաստացի բազա» հասկացությունն իրենից ներկայացնում է տվյալ տարվա ՀՆԱ-ի` տվյալ հար­կա­տե­սակի հա­մար գնահատված հարկունակ մասը: [↑](#footnote-ref-44)
45. Գյուղատնտեսական արտադրանքի ապրանքայնության մակարդակն իրենից ներկայացնում է տնտեսության կողմից վաճառված, ապրանքափոխանակման և ծառայությունների դիմաց բնամթերքով տրված ծավալների տեսակարար կշիռների հանրագումար [↑](#footnote-ref-45)
46. ...2017թ. հունվարից ԵՏՀ մաքսատուրքերի վերաբաշխման դրույքաչափը Հայաստանի Հանրապետության համար սահմանվել է 1.22%. [↑](#footnote-ref-46)
47. Այս բաժնում որպես ՀՀ 2017 թվականի պետական բյուջեի պետական տուրքի համար հաստատված ցու­ցա­նիշ­ներ դիտարկվել են ՀՀ կառավարության 2016 թվականի դեկտեմբերի 29-ի N 1313-Ն որոշման N 6 հավելվածով ՀՀ 2017 թվականի պետական բյուջեի պետական տուրքի գծով հաս­տատ­ված ցուցանիշները: [↑](#footnote-ref-47)
48. Առանց ՀՀ 2016 թվականի պետական բյուջեից ծախս-եկամուտ գործառույթի եղանակով ստացված 878.4 մլն դրամի չափով այն եկամուտների, որոնք հաշվառվում են պետական տուրքերի կազմում:

    Առանց ՀՀ քաղաքացու կենսաչափական տվյալներ պարունակող էլեկտրոնային անձնագրի և նույնակա­նացման քարտերի պետական տուրքերի գծով փաստացի ստացված 1,710.6 մլն դրամի:

    [↑](#footnote-ref-48)
49. 2015 թվականի նոյեմբերի 24-ի «Գործունեության իրականացման ծանուցման մասին» ՀՕ-120-Ն օրենքով լիցենզավորման ենթակա գործունեության որոշ տեսակներ, սահմանվել են որպես օրենքով սահմանված դեպքերում ծանուցման ենթակա գործունեության տեսակներ:

    [↑](#footnote-ref-49)
50. Որոշակի ծախսային ծրագրերի ֆինանսավորման նպատակով ստացվող պաշտոնական դրամաշնորհներ: Նպատակային պաշտոնական դրամաշնորհային ծրագրերի գծով ՀՀ 2018 թվականի պետա­կան բյուջեի նախագծի ցուցանիշների մանրամասները ներկայացված են նախագծի N 1 հավելվածի N 15 աղյու­­սակում: [↑](#footnote-ref-50)
51. Այս բաժնում որպես ՀՀ 2017 թվականի պետական բյուջեի այլ եկամուտների համար հաստատված ցու­ցա­նիշ­ներ դիտարկվել են ՀՀ կառավարության 2016 թվականի դեկտեմբերի 29-ի N 1313-Ն որոշման N 6 հավելվածով ՀՀ 2017 թվա­կանի պետական բյուջեի այլ եկամուտների գծով հաս­տատ­ված ցու­ցա­նիշ­ները: [↑](#footnote-ref-51)
52. Առանց ՀՀ 2016 թվականի պետական բյուջեի` սույն մասի 2-րդ տողատակում նշված արտաբյուջետային հաշիվների փաստացի մուտ­­քերի, որոնցից 29.4 մլրդ դրամը հաշվառվում են այլ եկամուտների կազմում: [↑](#footnote-ref-52)
53. Է. Ալթմանի «Z-միավոր» կոչվող ցուցանիշը միջազգայնորեն կիրառվում է կորպորացիաների ֆինանսական ծանր վիճակի հավանականությունը կանխատեսելու նպատակով: Այն իրենից ներկայացնում է գործակիցներով կշռված՝ գործունեության հինգ կամ չորս ընդհանուր հարաբերակցությունների գծային զուգակցում: Գործակիցները հաշվարկվել են ֆինանսական ծանր վիճակում գտնվող ընկերությունների միջազգայնորեն որոշված ընտրանքի հիման վրա: [↑](#footnote-ref-53)
54. Հաշվի առնելով, որ Ընկերությունների ընդհանուր պարտավորությունների տեսակարար կշիռը ՀՆԱ-ի մեջ կազմում է 5.2 տոկոս` ԱՄՀ-ի կողմից կիրառվող մոտեցման համաձայն, եթե Ընկերության ընդհանուր պարտավորությունների մեծությունը ՀՆԱ-ի 0.5 տոկոսից փոքր է, ապա ֆիսկալ ռիսկի նյութականացման ազդեցությունը համարվում է ցածր, եթե ընդհանուր պարտավորությունների մեծությունը գտնվում է ՀՆԱ-ի 0.5 տոկոսից մինչև 1 տոկոսի միջակայքում, ապա ֆիսկալ ռիսկի նյութականացման ազդեցությունը համարվում է միջին և, եթե ընդհանուր պարտավորությունների մեծությունը ՀՆԱ-ի 1 տոկոսից մեծ է, ապա ֆիսկալ ռիսկերի նյութականացման ազդեցությունը համարվում է բարձր (մասնավոր Ընկերությունների դեպքում ընդհանուր պարտավորությունների փոխարեն կիրառվում են պետության կողմից տրամադրված կամ երաշխավորված պարտավորությունները): [↑](#footnote-ref-54)
55. Դիտարկել 2-րդ ծանոթագրությունը հաշվի առնելով, որ Ընկերությունների ընդհանուր պարտավորությունների տեսակարար կշիռը ՀՆԱ-ի մեջ կազմում է 0.3 տոկոս: [↑](#footnote-ref-55)
56. ՀՀ կառավարության 03.11.2016թ. N1207-Ա որոշմամբ «Ախուրյան-Արաքս-ջրառ» և «Սևան-Հրազդանյան-ջրառ» փակ բաժնետիրական ընկերությունները վերակազմակերպվել են «Ջրառ» փակ բաժնետիրա­կան ընկերության: [↑](#footnote-ref-56)
57. Դիտարկել 2-րդ ծանոթագրությունը հաշվի առնելով, որ Ընկերությունների ընդհանուր պարտավորությունների տեսակարար կշիռը ՀՆԱ-ի մեջ կազմում է 0.03 տոկոս: [↑](#footnote-ref-57)